ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΙΓ**΄**

Τρίτη 21 Οκτωβρίου 2025

Αθήνα, σήμερα στις 21 Οκτωβρίου 2025, ημέρα Τρίτη και ώρα 10.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμεθα στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υποδομών και Μεταφορών: «Σύσταση και οργάνωση του νομικού προσώπου δημοσίου δικαίου με την επωνυμία Υπηρεσία Πολιτικής Αεροπορίας και άλλες διατάξεις αρμοδιότητας του Υπουργείου Υποδομών και Μεταφορών».

Η Διάσκεψη των Προέδρων αποφάσισε στη συνεδρίασή της 17ης Οκτωβρίου 2025 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, ζητώ τον λόγο.

**ΝΙΚΟΛΑΟΣ ΠΑΠΠΑΣ:** Το ίδιο κι εγώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Θα ξεκινήσουμε με τον κ. Παύλο Χρηστίδη Κοινοβουλευτικό Εκπρόσωπο από το ΠΑΣΟΚ.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, ευχαριστώ πολύ.

Μου προκαλεί πραγματικά πολύ μεγάλη εντύπωση το γεγονός ότι σήμερα βρισκόμαστε εδώ για να συζητήσουμε, εκτός από ένα νομοσχέδιο, και μία τροπολογία η οποία έρχεται και αφορά το Υπουργείο Εθνικής Άμυνας, και δεν υπάρχει κανένας σήμερα εδώ από το Υπουργείο Εθνικής Άμυνας για να μας παρουσιάσει αυτή την τροπολογία.

Αναρωτιέμαι πού είναι ο αρμόδιος Υπουργός, πού είναι οι αρμόδιοι Υφυπουργοί για να μας παρουσιάσουν κάτι το οποίο αφορά το δικό τους Υπουργείο και για το οποίο οκτώ μέρες τώρα γίνεται μία πολύ μεγάλη συζήτηση, η οποία άνοιξε τρεις μέρες μετά τη λήξη της απεργίας του κ. Πάνου Ρούτσι στην πλατεία εδώ έξω από τη Βουλή, και η οποία είχε ως στόχο από τον κ. Μητσοτάκη να διασφαλίσε,ι με τον τρόπο με τον οποίο ο ίδιος εκτιμά, ότι δεν πρόκειται να ξανασυμβεί ποτέ μία ήττα της Νέας Δημοκρατίας, η οποία ήρθε από ένα ηθικό και λογικό αίτημα του πατέρα Ρούτσι απέναντι σε αυτό το οποίο νομίζω ότι όλοι θεωρούμε ηθικό μας χρέος, την απόδοση της δικαιοσύνης. Αυτό είναι το οποίο ο κ. Μητσοτάκης με αυτό τον τρόπο προσπαθεί με ψευτοδιλήμματα να αντιμετωπίσει.

Είναι προφανές ότι όλοι μας διαχρονικά από το 1932, αλλά και όλα αυτά τα τελευταία χρόνια της Μεταπολίτευσης, σεβόμαστε απόλυτα το Μνημείο. Και γι’ αυτό είναι σημαντικό να πούμε ότι κανένας από εμάς ποτέ δεν έχει σκεφτεί, ούτε στις πιο δύσκολες στιγμές που περάσαμε την τελευταία δεκαπενταετία, τη βεβήλωση αυτού του Μνημείου. Κανένας Έλληνας δεν έχει προχωρήσει ποτέ σε καμία τέτοιου είδους πράξη που να αφορά τη βεβήλωση του Μνημείου. Και είναι σημαντικό το γεγονός ότι όλες αυτές τις εβδομάδες που ο κ. Ρούτσι ήταν εδώ, πολύ κοντά μας, όλες αυτές οι εκδηλώσεις οι οποίες αφορούσαν την τιμή της ιστορίας της Ελλάδας, με την κατάθεση στεφάνων, ήταν εκδηλώσεις οι οποίες γίνονταν κανονικά.

Είναι λοιπόν προφανές ότι αυτό το οποίο η Νέα Δημοκρατία κάνει είναι να χρησιμοποιήσει ψευτοδιλήμματα και να δημιουργήσει ζητήματα στα οποία θα τα απαντήσουμε ενδελεχώς σήμερα.

Υπάρχουν όμως και μια σειρά ζητημάτων, από την τροπολογία αυτή, τα οποία έρχονται μπροστά μας και τα οποία χρήζουν, όχι μόνο πολιτικής ανάλυσης, αλλά και συνταγματικής ανάλυσης.

Γι’ αυτόν ακριβώς τον λόγο, κύριε Πρόεδρε, σας ενημερώνουμε ότι η Κοινοβουλευτική Ομάδα του ΠΑΣΟΚ θα καταθέσει ένσταση αντισυνταγματικότητας σε αυτή την τροπολογία.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χρηστίδη.

Τον λόγο έχει ο κ. Παππάς Κοινοβουλευτικός Εκπρόσωπος από τον ΣΥΡΙΖΑ.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Θέλω να πω προκαταβολικά ότι όποιος από τα κυβερνητικά έδρανα ή από το Βήμα της Βουλής επιχειρήσει να πείσει ότι η συγκεκριμένη πρωτοβουλία που υποτίθεται ότι αφορά το Μνημείο του Αγνώστου Στρατιώτη δεν συνδέεται με σχέσεις αιτίου - αιτιατού με την απεργία πείνας του Πάνου Ρούτσι και την πολιτική και ηθική συντριβή της Κυβέρνησης και προσωπικά του Κυριάκου Μητσοτάκη κινδυνεύει να γίνει καταγέλαστος.

Εδώ δεν έχουμε απλώς μία χρονική αλληλουχία γεγονότων, έχουμε την απεργία πείνας ενός πατέρα που έχασε το παιδί του, την ειρηνική διαμαρτυρία του, η οποία ξεσήκωσε πάνδημο κύμα συμπαράστασης, και μία Κυβέρνηση η οποία κινείται με εκδικητική μανία.

Η τροπολογία η οποία έρχεται είναι καταφανώς αντισυνταγματική και ο ΣΥΡΙΖΑ-Προοδευτική Συμμαχία θα καταθέσει ένσταση αντισυνταγματικότητας. Παραβιάζει το άρθρο 11 για την ελευθερία των συναθροίσεων και το άρθρο 25 για την αρχή της αναλογικότητας.

Βεβαίως, θα υπενθυμίσω, γιατί έχει ξεχειλίσει η υποκρισία τα τελευταία εικοσιτετράωρα, ότι κανέναν καημό δεν έχετε για το Μνημείο. Διότι υπάρχει στον Ποινικό Κώδικα άρθρο που προβλέπει ποινές εάν υπάρξει προσβολή του Μνημείου. Και μιλώ για το άρθρο 191.

Επίσης, υπάρχει και άλλη μία πολιτική απόδειξη, κύριοι, ότι δεν έχετε κανένα καημό όπως αυτόν που πάτε να παρουσιάσετε.

Τη θυμάστε, κύριε Εκπρόσωπε της Νέας Δημοκρατίας, την 16η Ιουνίου του 2018; Θυμάστε τι είχε γίνει τότε; Είχε γίνει ένα συλλαλητήριο ενάντια στη Συμφωνία των Πρεσπών. Είχε κόσμο πολύ. Όμως, είχε και ομάδες ακροδεξιών, με επικεφαλής πρώην Βουλευτή της Χρυσής Αυγής, οι οποίοι επί τέσσερις ώρες και το Μνημείο καταπάτησαν και στη Βουλή επιχείρησαν να εισέλθουν.

Τι είχε πει η Νέα Δημοκρατία δημοσίως τότε; Είχε καταγγείλει τους ακροδεξιούς για το «ντου» στο Κοινοβούλιο; Όχι. Είχε καταγγείλει την Κυβέρνησή μας και είχε ζητήσει παραιτήσεις Υπουργών. Αυτή λοιπόν είναι η υποκρισία σας.

Ενημερώνουμε το Σώμα ότι θα κατατεθεί ένσταση αντισυνταγματικότητας από την Κοινοβουλευτική Ομάδα του ΣΥΡΙΖΑ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παππά.

Τον λόγο έχει ο Κοινοβουλευτικός Εκπρόσωπος από το Κομμουνιστικό Κόμμα Ελλάδας, ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Θεωρούμε την τροπολογία απαράδεκτη, γιατί είναι μία ακόμη προσπάθεια έντασης της κρατικής καταστολής. Είναι προσχηματικός, αλλά και εξοργιστικός, ο λόγος που επικαλείται η Κυβέρνηση για την προστασία και ανάδειξη του Μνημείου. Άλλωστε, οι λαϊκές κινητοποιήσεις διαχρονικά σεβάστηκαν το Μνημείο του Αγνώστου Στρατιώτη.

Επιδίωξη της Κυβέρνησης δεν είναι τίποτε άλλο παρά η δημιουργία μιας ζώνης προστασίας γύρω από τη Βουλή, προστασίας από τις λαϊκές αντιδράσεις και τις λαϊκές κινητοποιήσεις. Μάλιστα, η συγκεκριμένη τροπολογία αξιοποιεί τον απαράδεκτο ν. 4703/2020 για την παρεμπόδιση συγκεντρώσεων και διαδηλώσεων, προβλέποντας επιπλέον απαγορεύσεις, όπως αυτής της αυθόρμητης και έκτακτης υπαίθριας δημόσιας συνάθροισης. Έτσι, λοιπόν, όλα αυτά θα αντιμετωπίζονται με τις κλούβες, με τα ΜΑΤ, αλλά και με ποινές φυλάκισης.

Ιδιαίτερα μας ανησυχεί το γεγονός ότι ανατίθεται η ευθύνη της επίβλεψης και προστασίας του Μνημείου στο Υπουργείο Εθνικής Άμυνας, μία διάταξη και μια ρύθμιση που αφήνει όλα τα ενδεχόμενα ανοιχτά, παρά το γεγονός ότι προσπαθεί η Κυβέρνηση να διασκεδάσει αυτή την πτυχή.

Επί της ουσίας, στόχος της συγκεκριμένης τροπολογίας είναι να νομιμοποιήσει το όργιο καταστολής και της κρατικής βίας σε μία περίοδο κλιμάκωσης της αντιλαϊκής επίθεσης στο φόντο της εμπλοκής της χώρας μας στις ιμπεριαλιστικές επεμβάσεις και της μετατροπής της οικονομίας σε πολεμική οικονομία.

Άλλωστε, δεν αποτελεί ελληνική πρωτοτυπία η διάταξη αυτή. Αντίστοιχες ρυθμίσεις το τελευταίο διάστημα βλέπουμε και στις Ηνωμένες Πολιτείες, στη Γαλλία, στη Γερμανία και αλλού.

Έτσι, λοιπόν, το ΚΚΕ ζητά από την Κυβέρνηση να αποσύρει τη συγκεκριμένη τροπολογία, αίτημα σαφές και καθαρό. Γιατί βεβαίως την προειδοποιούμε, όπως έγινε και με αντίστοιχες παρόμοιες διατάξεις, ότι αυτή θα έχει την ίδια τύχη, δηλαδή θα μείνει στα χαρτιά, όπως έμεινε η Πανεπιστημιακή Αστυνομία ή και ο ίδιος ν. 4703/2020 για την απαγόρευση των συγκεντρώσεων. Αντίστοιχη τύχη θα έχει και η συγκεκριμένη τροπολογία κατά την παρέμβαση του λαϊκού παράγοντα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καραθανασόπουλο.

Τον λόγο έχει η κυρία Καραγεωργοπούλου Κοινοβουλευτική Εκπρόσωπος από την Πλεύση Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, όπως έχει ήδη αναγγείλει η Πρόεδρος της Πλεύσης Ελευθερίας Ζωή Κωνσταντοπούλου, θα κατατεθεί από την Πλεύση Ελευθερίας ένσταση αντισυνταγματικότητας κατά της τροπολογίας, η οποία αποτελεί την έκφραση βίας της εξουσίας και είναι ευθέως προκλητική, ευθέως αντισυνταγματική. Θα είναι εδώ η ίδια αργότερα για να την υποστηρίξει. Επομένως, μένω σε αυτό και θα επανέλθουμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Πλακιωτάκης):** Η κ. Αναγνωστοπούλου από τη Νέα Αριστερά έχει τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ κύριε Πρόεδρε.

Είναι προφανές ότι με αυτήν πραγματικά τη ντροπιαστική τροπολογία, η Κυβέρνηση θέλει να εξαφανίσει, σε πρώτο και άμεσο χρόνο, τα Τέμπη από τον δημόσιο χώρο. Θέλει να εξαφανίσει την ορατότητα των Τεμπών, έτσι όπως την σφράγισε, εν σώματι, ο Πάνος Ρούτσι με την απεργία πείνας που έκανε μπροστά στην Βουλή, στο σημείο που εφάπτεται με τον δρόμο, με τη Λεωφόρο και όχι με τον Άγνωστο Στρατιώτη.

Είναι προφανές, επίσης, ότι η Κυβέρνηση σε αυτό το κλίμα έντασης και εντατικοποίησης της καταστολής, προσπαθεί να ελέγξει, να μονοπωλήσει την έννοια του τι είναι δημόσιος χώρος και τα σύμβολά του. Επειδή σε αυτόν το χώρο, μπροστά στη Βουλή, έχουν γίνει πάρα πολλές διαδηλώσεις, έχουν καταγραφεί, ακόμα και στον Άγνωστο Στρατιώτη, οι νίκες και οι ήττες αυτού του έθνους, δεν θα περάσει έτσι μια τέτοια τροπολογία.

Ζητάμε, όπως έχουμε ζητήσει εδώ και καιρό, από την ώρα που ξεκίνησε αυτή η συζήτηση, από όταν επιβλήθηκε αυτή η συζήτηση από τον κ. Μητσοτάκη, την απόσυρση της τροπολογίας και θεωρούμε και εμείς και θα το καταθέσουμε ότι είναι αντισυνταγματική η τροπολογία. Παραβιάζει το άρθρο 11 του Συντάγματος και βέβαια, είναι διχαστική, κύριε Πρόεδρε. Δεν ξέρω ποια θα είναι η αποτελεσματικότητά της, γιατί οι λαϊκές κινητοποιήσεις δεν θα σταματήσουν μπροστά στη Βουλή, αλλά έχει «σπέρματα διχασμού», διχασμού πάρα πολύ σημαντικού και κρατήστε το αυτό. Υπέρ της Αντισυνταγματικότητας, λοιπόν, και θα καταθέσουμε.

Ευχαριστώ.

**ΠΡΟΕΔΡΕΥΩΝ (Γεώργιος Πλακιωτάκης):** Ευχαριστούμε πολύ την κ. Αναγνωστοπούλου.

Τον λόγο και ο κ. Τσιρώνης, κοινοβουλευτικός εκπρόσωπος από τη ΝΙΚΗ.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Και εμείς με τη σειρά μας θα πούμε ότι η τροπολογία αυτή πρέπει να αποσυρθεί. Πρέπει να αποσυρθεί την περίοδο, ακριβώς γιατί μιλάμε για το timing, για τη συγκυρία, πολύ δύσκολων γεωπολιτικών εξελίξεων. Βγάλτε από πάνω σας την ταμπέλα της πιο διχαστικής κυβέρνησης που πέρασε από τον τόπο, γιατί αυτή η τροπολογία που φέρνετε είναι άκρως διχαστική. Ας μην ξεχνάμε, γιατί μπορεί να αλλάζετε την ιστορία στα βιβλία, αλλά η ιστορία έγραψε ότι η πρώτη συγκέντρωση στο Σύνταγμα έγινε επί εποχής Μακρυγιάννη. Μήπως ο Μακρυγιάννης δεν ήταν πατριώτης;

Αυτό που κάνετε έρχεται μετά από την ταπεινωτική ήττα ενός πατέρα και του πόνου του για δικαιοσύνη. Και την έννοια της δικαιοσύνης, εσείς οι πατριώτες την χαρίζετε στην Αριστερά και αυτό είναι πατριωτισμός; Δεν ξέρω πώς καταφέρατε όχι απλά να μην σέβεστε το Μνημείο αλλά να μην σέβεστε δύο ομάδες νεκρών: Και των πεσόντων αγωνιστών του έθνους αλλά και των θυμάτων του εγκλήματος των Τεμπών. Γιατί αυτό ακριβώς καταφέρνετε.

Το timing ετούτη τη στιγμή είναι εντελώς λανθασμένο και άκρως διχαστικό. Και σας καλούμε και εμείς να αποσύρετε την τροπολογία αυτή. Μήπως δεν υπήρχαν μέχρι τώρα μέτρα; Σας εμπόδισε κανείς να πάρετε οποιαδήποτε μέτρα στο Μνημείο; Και για το σεβασμό του Μνημείου; Μήπως τα μέτρα που φέρνετε για αυτό το Μνημείο τα φέρνετε για όλα τα Μνημεία της Ελλάδος των πεσόντων; Γιατί σε αυτό; Γιατί φοβάστε άλλη μία ταπεινωτική ήττα σε ό,τι θέλετε και σε ό,τι σχεδιάζετε να φέρετε στο άμεσο μέλλον.

Να αποσύρετε την τροπολογία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Πλακιωτάκης):** Και εμείς ευχαριστούμε.

Παρακαλώ να κατατεθούν τα αιτήματα για να μπορέσουμε να προγραμματίσουμε τη συνεδρίαση.

Τον λόγο έχει ο εισηγητής της Νέας Δημοκρατίας, ο κ. Διονύσιος Σταμενίτης, για δεκαπέντε λεπτά.

Παρακαλώ να ανοίξει και το σύστημα της ηλεκτρονικής εγγραφής.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ξεκινάμε σήμερα στην Ολομέλεια τη συζήτηση του σχεδίου νόμου του Υπουργείου Μεταφορών και Υποδομών με τίτλο: «Σύσταση και οργάνωση του νομικού προσώπου δημοσίου δικαίου με την επωνυμία Υπηρεσία Πολιτικής Αεροπορίας και άλλες διατάξεις αρμοδιότητας του Υπουργείου Υποδομών και Μεταφορών», ένα νομοσχέδιο με το οποίο η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη κάνει ένα ακόμα βήμα στην κατεύθυνση της ενίσχυσης της αποτελεσματικότητας του κράτους και της αναβάθμισης των κρίσιμων δημοσίων υπηρεσιών.

Πρόκειται για ένα σύνολο ρυθμίσεων που αφορούν στη ριζική αναμόρφωση του θεσμικού πλαισίου οργάνωσης και λειτουργίας της Υπηρεσίας Πολιτικής Αεροπορίας, η οποία πρέπει να τονίσουμε ότι εδώ και δεκαετίες αποτελεί τον κύριο φορέα άσκησης της κρατικής πολιτικής στον κρίσιμο τομέα της Πολιτικής Αεροπορίας.

Με τον τρόπο αυτόν η ηγεσία του Υπουργείου Υποδομών και Μεταφορών, υπό τον Υπουργό Χρίστο Δήμα, απαντά στη σύγχρονη ανάγκη προσαρμογής του Εθνικού Συστήματος Αεροπορικής Διοίκησης στις απαιτήσεις της Ευρωπαϊκής Ένωσης, των διεθνών οργανισμών και των τεχνολογικών εξελίξεων που καθορίζουν το νέο περιβάλλον των αερομεταφορών. Και όπως ο ίδιος ο Υπουργός έχει επισημάνει, η παρούσα νομοθετική πρωτοβουλία αποτελεί έναν από τους επτά πυλώνες του σχεδίου δράσης που εφαρμόζει τους τελευταίους μήνες το Υπουργείο σε συνεργασία με τους ευρωπαϊκούς φορείς DG MOVE, EASA και EUROCONTROL και έχουν ως στόχο την αναβάθμιση και τον εκσυγχρονισμό των παρεχόμενων υπηρεσιών αεροναυτιλίας στη χώρα μας.

Κυρίες και κύριοι συνάδελφοι, σήμερα καλούμαστε να ψηφίσουμε τη μετάβαση από ένα παλιό, διοικητικά βαρύ και συχνά δυσκίνητο μοντέλο λειτουργίας σε μια σύγχρονη, ευέλικτη και τεχνοκρατικά συγκροτημένη υπηρεσία που θα λειτουργεί με κριτήρια αποδοτικότητας, ασφάλειας και διαφάνειας. Γνωρίζουμε όλοι πολύ καλά ότι ο τομέας της Πολιτικής Αεροπορίας αποτελεί στρατηγικό πυλώνα ανάπτυξης και διαθεσιμότητας της χώρας μας.

Η Ελλάδα, λόγω της γεωγραφικής θέσης και του έντονου τουριστικού της χαρακτήρα, διαθέτει ένα από τα πλέον σύνθετα, απαιτητικά δίκτυα αεροπορικών υποδομών και εναέριου χώρου στην Ευρώπη. Παράλληλα, οι σημαντικές διαρθρωτικές αλλαγές που επήλθαν σε ευρωπαϊκό και διεθνές επίπεδο καθώς και η ανάγκη ευελιξίας στη διαχείριση ανθρώπινου και οικονομικού δυναμικού, ανέδειξαν την ανάγκη δημιουργίας ενός περισσότερου αυτόνομου και λειτουργικά αποδοτικού οργανισμού. Συνεπώς, όταν μιλάμε για την εν λόγω μεταρρύθμιση δεν μιλάμε για μια απλώς οργανωτική αναδιάρθρωση αλλά πολύ περισσότερο για μια στρατηγική επιλογή με άμεσα αποτελέσματα στην οικονομία, τον τουρισμό, την ασφάλεια και τη διεθνή εικόνα της χώρας.

Αγαπητές αγαπητοί συνάδελφοι, με βάση τα παραπάνω, η μετατροπή της ΥΠΑ σε νομικό πρόσωπο δημοσίου δικαίου στοχεύει να εξασφαλίσει τη βελτίωση της διοικητικής αποτελεσματικότητας, αποδοτικότητας και επιχειρησιακής λειτουργίας της ΥΠΑ, την εφαρμογή κανονιστικών, εθνικών, ενωσιακών διατάξεων και την εναρμόνιση με τα διεθνή πρότυπα και τις βέλτιστες πρακτικές καθώς και τις ευρωπαϊκές κατευθύνσεις, την αποτελεσματικότητα στη λήψη αποφάσεων με εστίαση στη λιτή και αποδοτική δομή, τη δυνατότητα προσαρμογής στα διεθνή πρότυπα λειτουργίας των παρεχόμενων αεροναυτιλικών υπηρεσιών και την ενίσχυση υπηρεσιακής ικανότητας σε ένα περιβάλλον αυξημένων απαιτήσεων για ασφάλεια, κυβερνοανθεκτικότητα και ποιότητα υπηρεσιών.

Εισερχόμενος τώρα στα βασικά σημεία του νομοσχεδίου, ξεκινώ με τον βασικό κορμό που προβλέπει τη σύσταση του νέου νομικού προσώπου δημοσίου δικαίου με την επωνυμία Υπηρεσία Πολιτικής Αεροπορίας με έδρα την Περιφέρεια Αττικής και την εποπτεία του Υπουργού Υποδομών και Μεταφορών.

Η νέα αυτή ΥΠΑ αναλαμβάνει όλες τις αρμοδιότητες που ασκεί σήμερα η υφιστάμενη υπηρεσία και εξακολουθεί να λειτουργεί ως πάροχος υπηρεσιών διαχείρισης αεροναυτιλίας όπως και επίσης, ως φορέας διαχείρισης αερολιμένων. Διατηρεί, δηλαδή, με αυτόν τον τρόπο τον επιχειρησιακό της ρόλο στη διαχείριση του εναέριου χώρου, στην παροχή υπηρεσιών αεροναυτιλίας και στην εποπτεία των κρατικών αερολιμένων.

Η αποστολή της νέας ΥΠΑ είναι η αειφόρος ανάπτυξη των αερομεταφορών στη χώρα μας, με γνώμονα την αναβάθμιση της ποιότητας των παρεχόμενων υπηρεσιών, την ασφάλεια των πτήσεων και την προστασία του προσωπικού και των επιβατών. Για να πετύχει την αποστολή της η νέα ΥΠΑ, συγκεντρώνει αρμοδιότητες που επιγραμματικά μπορούν να συνοψιστούν ως εξής: Διαχείριση εναέριας κυκλοφορίας και αεροναυτιλίας, διαχείριση ροής πληροφοριών και πτήσεων, οργάνωση και λειτουργία κρατικών αερολιμένων, μέριμνα για την καλή κατάσταση, λειτουργία και ανάπτυξη και εκσυγχρονισμό των αερολιμένων αρμοδιότητάς της, σχεδιασμός και έλεγχος των διαδικασιών πτήσης, συντήρηση και πιστοποίηση των συστημάτων επικοινωνιών πλοήγησης και επιτήρησης, διασφάλιση της κυβερνοασφάλειας των κρίσιμων συστημάτων ναυτιλίας.

Ιδιαίτερη σημασία έχει η ρύθμιση που προβλέπει τη σύσταση ομάδας για την αντιμετώπιση κυβερνοεπιθέσεων, καθώς και η συμμετοχή της ΥΠΑ σε διεθνείς ασκήσεις κυβερνοασφάλειας, σύγχρονες προκλήσεις, απέναντι στις οποίες πρέπει να θωρακίσουμε την αεροναυτιλίας μας.

Παράλληλα, να επισημάνω ότι θεσπίζεται υποχρέωση για τη συνεργασία με το Εθνικό Κέντρο Άμεσης Βοήθειας, το Πυροσβεστικό Σώμα και τις Ένοπλες Δυνάμεις, σε περιπτώσεις έρευνας διάσωσης ή αεροκομιδών, επιβεβαιώνοντας τον διακλαδικό χαρακτήρα της υπηρεσίας.

Κυρίες και κύριοι συνάδελφοι, η μετατροπή της ΥΠΑ από αυτοτελή δημόσια υπηρεσία του Υπουργείου Μεταφορών και Υποδομών σε Νομικό Πρόσωπο Δημοσίου Δικαίου φέρνει μαζί τους, όπως θα περίμενε κανείς, και μεταβολές στη διοικητική και οργανωτική δομή, μεταβολές που και αυτές εξυπηρετούν τους σκοπούς εκσυγχρονισμού της αποδοτικότητας και της ορθότερης λειτουργίας, όπως περιέγραψα παραπάνω.

Ως εκ τούτου, οι διατάξεις του παρόντος έχουν προβλέψει για τη συνολική αναδιάρθρωση της διοικητικής λειτουργίας με παρεμβάσεις ουσιαστικές και συγκεκριμένες. Να πούμε ότι τα όργανα διοίκησης της νέας ΥΠΑ, είναι το Διοικητικό Συμβούλιο, το οποίο αποτελεί ανώτατο συλλογικό όργανο με αρμοδιότητα χάραξης πολιτικής, κατάρτισης προϋπολογισμού, έγκρισης κανονισμών λειτουργίας και προγραμμάτων δράσης. Ο διοικητής, ο οποίος λειτουργεί ως εκτελεστικός επικεφαλής, με πλήρη ευθύνη για την καθημερινή λειτουργία, τον συντονισμό των υπηρεσιών και τη διαχείριση των οικονομικών πράξεων ως ένα συγκεκριμένο όριο δαπανών, ο υποδιοικητής αεροναυτιλίας και ο υποδιοικητής αερολιμένων. Να σημειωθεί ότι η επιλογή των ανώτατων στελεχών -διοικητή, υποδιοικητή και των μελών του Διοικητικού Συμβουλίου- γίνεται μέσω διαφανούς διαδικασίας με βάση τα κριτήρια του ν.5062/2023, την πρόβλεψη της σχετικής επιτροπής επιλογής, αλλά και το ασυμβίβαστο και των κωλυμάτων, των ν.3528/2007 και ν.4622/2019.

Για τα όργανα της διοίκησης, προβλέπεται πλήρης και αποκλειστική απασχόληση κατά τη διάρκεια της θητείας τους, ώστε να εξασφαλίζεται η ανεξαρτησία και η επαγγελματική ακεραιότητα.

Συνεχίζοντας, αγαπητές και αγαπητοί συνάδελφοι, μια από τις κεντρικές αλλαγές που επέρχονται με το παρόν σχέδιο νόμου για την ΥΠΑ σχετίζεται με το οικονομικό της πλαίσιο και τους πόρους. Να πούμε ότι η ΥΠΑ αποκτά οικονομική αυτοτέλεια, καταρτίζοντας και εκτελώντας δικό της προϋπολογισμό. Συγκεκριμένα, οι πόροι της προέρχονται από την ετήσια επιχορήγηση, από τον τακτικό προϋπολογισμό, χρηματοδοτήσεις από δημόσιους και ιδιωτικούς φορείς, την Ευρωπαϊκή Ένωση, διεθνείς οργανισμούς, επιβαλλόμενα τέλη διαδρομής τερματικής περιοχής, χρήσης αερολιμένων, εκσυγχρονισμού και ανάπτυξης αερολιμένων αναχωρούντων επιβατών ασφαλείας, έσοδα από την εκμετάλλευση περιουσιακών στοιχείων, μισθώματα ή παροχή κάθε είδους υπηρεσιών, έσοδα από παροχή υπηρεσιών διαχείρισης και εγκατάστασης αερολιμένων.

Έρχομαι τώρα στα θέματα του προσωπικού. Στο νομοσχέδιο υπάρχουν σαφείς προβλέψεις για θέματα στελέχωσης της ΥΠΑ ως Νομικού Προσώπου Δημοσίου Δικαίου, όπως ο αριθμός των θέσεων προσωπικού, ο τρόπος πρόσληψης, τα προσόντα και ζητήματα κατανομής αυτού. Υιοθετείται ένα νέο σύγχρονο μοντέλο με μείωση κατά 35% των οργανικών θέσεων που θα απαντά στις ανάγκες και δεν θα αφήνει κενά και θα δημιουργεί ένα ευέλικτο σχήμα. Συστήνονται 2.407 θέσεις μόνιμων υπαλλήλων και υπαλλήλων ΙΔΑΧ, δύο θέσεις νομικών συμβούλων, δύο θέσεις δικηγόρων με έμμισθη εντολή. Τα απαιτούμενα προσόντα για την κάλυψη των θέσεων ορίζονται από το Π.Δ. 85/2022, εκτός και αν ορίζονται διαφορετικά στον επικείμενο οργανισμό της ΥΠΑ, ενώ η πλήρωση των κενών οργανικών θέσεων γίνεται με αυτοτελείς προκηρύξεις του ΑΣΕΠ.

Μάλιστα, ενδεικτικό της βούλησης για τον εκσυγχρονισμό του μοντέλου που αφορά το προσωπικό είναι ότι προβλέπεται σύγχρονο πλαίσιο επαγγελματικής εκπαίδευσης και δια βίου κατάρτισης, με αξιοποίηση ευρωπαϊκών προγραμμάτων, διεθνών συνεργασιών. Οι διαδικασίες επιλογής των προϊσταμένων θα βασίζονται σε αντικειμενικά και αξιοκρατικά κριτήρια, σύμφωνα με τον κώδικα κατάστασης δημοσίων πολιτικών διοικητικών υπαλλήλων και υπαλλήλων Νομικών Προσώπων Δημοσίου Δικαίου. Επιπλέον, θεσπίζονται ειδικές αποζημιώσεις για το τεχνικό και επιχειρησιακό προσωπικό, ιδίως για τους ελεγκτές εναέριας κυκλοφορίας, αναγνωρίζοντας τη φύση και τις ευθύνες του έργου τους.

Περνώντας τώρα στο σκέλος της οικονομικής διαχείρισης και στο κανονιστικό σκέλος λειτουργίας, το νέο σχήμα θα καταρτίζει αυτοτελή προϋπολογισμό, ισολογισμό και απολογισμό και λοιπές χρηματοδοτικές αναφορές που προβλέπονται για τα Νομικά Πρόσωπα Δημοσίου Δικαίου. Προβλέπεται, ακόμα, η διαχείριση και η αξιοποίηση των ποσών να προέρχονται από τα τρέχοντα τέλη διαδρομής και τερματικής περιοχής που αποδίδονται από το Eurocontrol, ενώ ενσωματώνει τη δυνατότητα να πραγματοποιεί δαπάνες στο πρόγραμμα δημοσίων επενδύσεων και να συμμετέχει σε συγχρηματοδοτούμενα ή χρηματοδοτούμενα προγράμματα της Ευρωπαϊκής Ένωσης Διεθνών Οργανισμών. Παράλληλα, προβλέπεται η δυνατότητα χρήσης αποθεματικού που προέρχεται από έσοδα τελών αεροναυτιλίας, αποκλειστικά για την κάλυψη δαπανών, οι οποίες εγκρίνονται από την Ευρωπαϊκή Επιτροπή.

Επίσης, είναι σημαντική η θεσμοθέτηση δυνατότητας κατάρτισης κανονισμού έργου, προμηθειών, μελετών, υπηρεσιών της ΥΠΑ, σύμφωνα με το ισχύον ενωσιακό πλαίσιο, που έχει ως στόχο την αποτελεσματική, ευέλικτη και ταχύτατη ολοκλήρωση των αναγκαίων έργων προμηθειών και υπηρεσιών για τον εκσυγχρονισμό των συστημάτων αεροναυτιλίας και των απαραίτητων υποδομών.

Κλείνοντας, με τα βασικά σημεία του νομοσχεδίου, να σημειώσω ότι για την ομαλή μετάβαση από το υφιστάμενο καθεστώς στη νέα μορφή λειτουργίας, προβλέπονται μεταβατικές διατάξεις που διατηρούν την ισχύ των υφιστάμενων πράξεων και συμβάσεων μέχρι την πλήρη συγκρότηση του νέου Νομικού Προσώπου Δημοσίου Δικαίου, ρυθμίσεις για την κινητικότητα του προσωπικού μεταξύ κρατικών και παρωχημένων αερολιμένων, καθώς και εξουσιοδοτήσεις για την έκδοση αναγκαίων κανονιστικών πράξεων.

Στο τελευταίο μέρος του νομοσχεδίου, ρυθμίζονται, επίσης, πρακτικά ζητήματα λειτουργίας του Υπουργείου Υποδομών και Μεταφορών, όπως η κάλυψη δαπανών κοινής ωφελείας και η παράταση λειτουργίας ειδικών υπηρεσιών δημοσίων έργων.

Κυρίες και κύριοι συνάδελφοι, η εφαρμογή του νομοσχεδίου αναμένεται να έχει πολλαπλά οφέλη: Σε θεσμικό επίπεδο, η σύσταση της ΥΠΑ ενισχύει τη θεσμική της αυτοτέλεια και εξασφαλίζει ένα σταθερό, σύγχρονο και αποδοτικό πλαίσιο λειτουργίας. Σε διοικητικό επίπεδο, η νέα μορφή επιτρέπει την αποκέντρωση αρμοδιοτήτων, τη μείωση γραφειοκρατίας και την ευελιξία στη διαχείριση έργων, προμηθειών και ανθρώπινου δυναμικού. Σε δημοσιονομικό επίπεδο, αναμφίβολα, η αυτοτέλεια στην οικονομική διαχείριση και η δυνατότητα απορρόφησης ευρωπαϊκών και διεθνών πόρων, αναμένεται να ενισχύσουν τη χρηματοδοτική επάρκεια της υπηρεσίας και να επιταχύνουν την αναβάθμιση υποδομών και τεχνολογικών συστημάτων. Τέλος, σε επιχειρησιακό επίπεδο, η θεσμοθέτηση εξειδικευμένων δομών για την ασφάλεια, την κυβερνοασφάλεια και την εκπαίδευση, θα δώσει στη νέα ΥΠΑ τη δυνατότητα να ανταποκρίνεται αποτελεσματικότερα στις αυξανόμενες απαιτήσεις του διεθνούς αεροπορικού περιβάλλοντος.

Ολοκληρώνοντας, η νομοθετική πρωτοβουλία της Κυβέρνησης της Νέας Δημοκρατίας αποτελεί καίριο βήμα εκσυγχρονισμού της δημόσιας διοίκησης στον τομέα της πολιτικής αεροπορίας. Η υιοθέτηση και η εφαρμογή του νόμου αναμένεται να αναβαθμίσει συνολικά τον ρόλο της Ελλάδας ως κόμβου αεροπορικών μεταφορών στην περιοχή της Ανατολικής Μεσογείου, να βελτιώσει τη λειτουργία των κρατικών αερολιμένων και να ενισχύσει την εμπιστοσύνη των πολιτών και των διεθνών εταιρειών στις εθνικές δομές της χώρας.

Κυρίες και κύριοι συνάδελφοι, η νέα Υπηρεσία Πολιτικής Αεροπορίας που θεσμοθετείται έρχεται να ανταποκριθεί στις ανάγκες μιας νέας εποχής, μιας εποχής συνεργασίας, διαφάνειας, τεχνολογικής εξέλιξης και διαρκούς επιμόρφωσης του ανθρώπινου δυναμικού. Το νομοσχέδιο που σχεδίασε και φέρνει προς ψήφιση η ηγεσία του Υπουργείου Υποδομών και Μεταφορών, ο Υπουργός ο Χρίστος Δήμας, είναι μια επένδυση στο μέλλον της ελληνικής αεροπορίας, μια θεσμική μεταρρύθμιση που ενισχύει το κράτος και την ασφάλεια των πολιτών και το διεθνές κύρος της χώρας μας. Γι’ αυτό και πιστεύω ότι πρέπει να υποστηριχθεί από το σύνολο των πολιτικών δυνάμεων του Ελληνικού Κοινοβουλίου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΩΝ (Ιωάννης Πλακιωτάκης):** Και εμείς ευχαριστούμε τον κ. Σταμενίτη.

Ο Ευρωπαίος Επίτροπος, o Βουλευτής κ. Δημήτριος Αβραμόπουλος, ζητεί άδεια ολιγοήμερης απουσίας στο εξωτερικό από 8 έως 20 Νοεμβρίου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Τον λόγο έχει ο Εισηγητής του ΠΑΣΟΚ κ. Αναστάσιος Νικολαΐδης.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στις 26 Νοεμβρίου 2020, σε αυτήν εδώ την Αίθουσα, στη Βουλή των Ελλήνων, ψηφίστηκε το νομοσχέδιο με τίτλο: «Σύσταση, λειτουργία και αρμοδιότητες αρχής πολιτικής αεροπορίας, ρύθμιση ζητημάτων Υπηρεσίας Πολιτικής Αεροπορίας και άλλες διατάξεις», αρμοδιότητας του Υπουργείου Υποδομών και Μεταφορών. Ανάμεσα στις ρυθμίσεις που περιλαμβάνονται σε εκείνο το νομοσχέδιο ήταν και η μετατροπή της Υπηρεσίας Πολιτικής Αεροπορίας σε νομικό πρόσωπο δημοσίου δικαίου.

Όπως γίνεται εύκολα αντιληπτό, η Κυβέρνηση της Νέας Δημοκρατίας δεν μπόρεσε να υλοποιήσει εδώ και πέντε χρόνια ένα νόμο που έφερε προς ψήφιση η ίδια και καλούμαστε σήμερα, μετά από πέντε χρόνια αδράνειας, να τοποθετηθούμε για ένα νομοσχέδιο που η βασική του ρύθμιση θα έπρεπε να έχει ήδη υλοποιηθεί το 2020.

Προσωπικά, η ύψιστη τιμή της εκπροσώπησης των συμπολιτών μου στο Κοινοβούλιο, μου ανατέθηκε για πρώτη φορά το 2023, οπότε για πρώτη φορά καλούμαι να λάβω θέση σ’ αυτό το ζήτημα με το παρόν νομοσχέδιο. Αναρωτιέμαι, όμως, πώς μπορεί να αισθάνονται οι συνάδελφοι της Πλειοψηφίας, όταν πρέπει να υπερψηφίσουν διατάξεις που η Κυβέρνησή τους δεν κατάφερε να εφαρμόσει εδώ και πέντε χρόνια; Θεωρούν ότι είναι κάτι φυσιολογικό; Κύριοι συνάδελφοι της Νέας Δημοκρατίας, θεωρείτε ότι είναι φυσιολογικό; Αναρωτιέστε ποιοι είναι οι λόγοι της αποτυχίας της εφαρμογής του τότε νομοσχεδίου; Δεν θα πρέπει να δοθούν εξηγήσεις λεπτομερώς για τις κυβερνητικές παραλείψεις; Δεν είναι λογικό να ζητηθεί η απόδοση τυχόν ευθυνών τόσο για τη μη εφαρμογή της ρύθμισης περί μετατροπής της ΥΠΑ σε νομικό πρόσωπο δημοσίου δικαίου, όσο και για την επιδείνωση της κατάστασης και της διόγκωσης των προβλημάτων; Πάντως, μιας και η συζήτηση αφορά νομοθετικές πρωτοβουλίες του Υπουργείου Υποδομών και Μεταφορών οφείλουμε να αναγνωρίσουμε ότι η εφαρμογή του κυβερνητικού σχεδιασμού στον τομέα των αερομεταφορών χρειάστηκε μόνον δύο νομοσχέδια, ενώ για τον σιδηρόδρομο από το 2019 έως και σήμερα, έχουν ψηφιστεί τέσσερα διαφορετικά νομοσχέδια, κάποια -μάλιστα- από τα οποία, με εκ διαμέτρου αντίθετες διατάξεις. Βέβαια, απ’ ό,τι γνωρίζουμε όλοι -το έχει επιβεβαιώσει και ο αρμόδιος Υπουργός- η κατάσταση στο σιδηρόδρομο της χώρας μας δεν έχει ομαλοποιηθεί.

Κυρίες και κύριοι συνάδελφοι, το παρόν σχέδιο νόμου εισάγεται προς ψήφιση σε μία περίοδο κατά την οποία οι αεροπορικές μεταφορές στη χώρα μας βρίσκονται υπό επιτήρηση από την Ευρωπαϊκή Επιτροπή και συγκεκριμένα, τη Γενική Διεύθυνση Κινητικότητας και Μεταφορών. Πρόκειται για ένα σχέδιο τριακοσίων σαράντα έξι σημείων με επτά πυλώνες και εκθέσεις προόδου ανά έξι εβδομάδες, το οποίο ήρθε ως συνέχεια της αδυναμίας της χώρας μας να συμμορφωθεί με τα ευρωπαϊκά πρότυπα. Μάλιστα, το 2024 επιβλήθηκε πρόστιμο για μη συμμόρφωση με συγκεκριμένους κανονισμούς που βρίσκονται σε εκκρεμότητα από το 2015. Για τη συγκεκριμένη εξέλιξη είναι σαφές ότι υπάρχουν ευθύνες που βαρύνουν την Κυβέρνηση της Νέας Δημοκρατίας. Το σχέδιο δράσης και η ευρωπαϊκή επιτήρηση αποτελούν συνέπεια της αποτυχίας της Κυβέρνησης, η οποία δεν μπόρεσε να προχωρήσει στην αναγκαία αναβάθμιση των αεροπορικών μεταφορών στη χώρα μας. Η καταδίκη από το Ευρωπαϊκό Δικαστήριο και η επιβολή προστίμου δεν μπορεί να παρουσιάζονται ως κάτι φυσιολογικό, ειδικά όταν προέρχονται από τη μη υλοποίηση συμβάσεων για συστήματα που μπορούν να εγγυηθούν την ασφάλεια. Στο πλαίσιο της επεξεργασίας του νομοσχεδίου στην αρμόδια επιτροπή της Βουλής, ζητήσαμε επανειλημμένα την κατάθεση του πλήρους σχεδίου δράσης που συμφωνήθηκε με την Ευρωπαϊκή Επιτροπή μαζί με τα χρονικά ορόσημα υλοποίησης. Θεωρούμε ότι πρόκειται για μια αυτονόητη ενέργεια στο πλαίσιο της ενημέρωσης του ελληνικού λαού για όσα έχουν συμφωνηθεί, αλλά και της άσκησης του ρόλου μας ως Αντιπολίτευση. Επίσης, ζητήσαμε και επαναλαμβάνουμε το αίτημά μας στην Ολομέλεια, την κατάθεση της μελέτης βιωσιμότητας για τη μετατροπή της Υπηρεσίας Πολιτικής Αεροπορίας σε νομικό πρόσωπο δημοσίου δικαίου. Η εκπόνηση της μελέτης οφείλει να έχει καθοριστεί εκ των προτέρων και με σαφήνεια για τους αναγκαίους πόρους, το κεφάλαιο κίνησης και τα απαραίτητα περιουσιακά στοιχεία για την εύρυθμη λειτουργία της. Αναμένουμε τις σχετικές ενέργειες από πλευράς του κυρίου Υπουργού, θεωρώντας ότι η θεσμική λογοδοσία και η παρουσίαση όλων των στοιχείων θα συμβάλει στη θωράκιση του συστήματος των αεροπορικών μεταφορών στην πατρίδα μας.

Κυρίες και κύριοι συνάδελφοι, το παρόν σχέδιο νόμου περιλαμβάνει αρκετά προβληματικά στοιχεία και έχουν εκφραστεί σοβαρές διαφωνίες από την πλευρά μας, οι οποίες σχετίζονται με την αντίθεση που έχουμε με τον τρόπο διακυβέρνησης της Νέας Δημοκρατίας και αναδεικνύουν τις διαφορετικές αξίες που υπηρετούμε. Συνοπτικά οι διαφωνίες μας είναι οι εξής: Η διαδικασία επιλογής της διοίκησης δεν παρέχει εγγυήσεις για ουσιαστική αναβάθμιση και διαφάνεια. Προβλέπεται παρέκκλιση από όσα ορίζει η νομοθεσία και για τις δημόσιες συμβάσεις. Δημιουργείται κλίμα επισφάλειας για τους εργαζόμενους, λόγω των υπερεξουσιών που αποδίδονται στη διοίκηση. Πρόκειται για ζητήματα, τα οποία αναδείξαμε κατά την επεξεργασία του νομοσχεδίου στην αρμόδια επιτροπή και για τα περισσότερα εξ αυτών δεν υπήρξαν καν απαντήσεις. Εξάλλου, όπως φάνηκε και στη συνεδρίαση με την ακρόαση των φορέων, υπάρχουν πολλά προβληματικά σημεία στο νομοσχέδιο για τα οποία, παρόλο που κατατέθηκαν προτάσεις βελτίωσης από την πλευρά μας, το Υπουργείο αρνήθηκε να τις υιοθετήσει.

Μια νέα εποχή στην Υπηρεσία Πολιτικής Αεροπορίας θα πρέπει να έχει στέρεες βάσεις και να κάνει πέρα όλες τις παθογένειες του παρελθόντος. Για να συμβεί αυτό, θα πρέπει η νέα διοίκηση να προκύψει μέσα από μία διαδικασία με αυξημένα ουσιαστικά προσόντα και μοριοδότηση για αυτά. Η επιλογή του διοικητή και των υποδιοικητών θα πρέπει να προέλθει μέσα από μια διαδικασία που θα τους προσδώσει το απαιτούμενο κύρος. Επίσης, δεν γίνεται τα μέλη στο διοικητικό συμβούλιο να επιλέγονται με απόφαση Υπουργού, χωρίς να υπάρχει κάποια άλλη πρόβλεψη. Όπως επίσης, δεν μπορούμε να συμφωνήσουμε με τις παρεκκλίσεις της νομοθεσίας για τις δημόσιες συμβάσεις. Αυτή η οριζόντια πρόβλεψη για παράκαμψη της νομοθεσίας δεν μπορεί να γίνει αποδεκτή από την πλευρά μας. Είναι σημαντικό να προχωρήσει άμεσα ο προγραμματισμός της ΥΠΑ στον τομέα των έργων, των προμηθειών, των μελετών και των υπηρεσιών, ώστε όλες οι διαδικασίες να γίνονται σύμφωνα με τα όσα ορίζονται από τη νομοθεσία, με τα χρονοδιαγράμματα που πρέπει και με τρόπο που θα διασφαλίζει το δημόσιο συμφέρον.

Τέλος, εφόσον ο στόχος είναι να αλλάξει η Υπηρεσία Πολιτικής Αεροπορίας, αυτό δεν μπορεί να συμβεί χωρίς να είναι οι εργαζόμενοι πρωταγωνιστές την επόμενη μέρα. Έχουν δυνατότητες και ο ρόλος τους πρέπει να αναβαθμιστεί. Αντίθετα, με πολλές ρυθμίσεις υποβαθμίζονται πλήρως, ενώ πολλές διατάξεις ουσιαστικά τους αντιμετωπίζουν ως αριθμούς, αντί για σημαντικά στελέχη που μπορούν να προσφέρουν στην Υπηρεσία. Οι αποσπάσεις και μετακινήσεις, χωρίς τη σύμφωνη γνώμη των εργαζομένων ή τη γνωμοδότηση του Υπηρεσιακού Συμβουλίου, η δυνατότητα τοποθέτησης προϊσταμένων από τον ιδιωτικό τομέα, παρά το γεγονός ότι η ΥΠΑ διαθέτει εξειδικευμένο επιστημονικό προσωπικό πανεπιστημιακής εκπαίδευσης, διορισμένο μέσω ΑΣΕΠ, με υψηλή τεχνική επάρκεια, εμπειρία και υπηρεσιακή νομιμοποίηση και η πρόβλεψη αποψίλωσης του προσωπικού, με ταυτόχρονη υπονόμευση τη στελέχωση των υπηρεσιών στους παραχωρημένους αερολιμένες, αποτελούν πολύ σοβαρά ζητήματα, για τα οποία όχι μόνο δεν υπάρχει απάντηση στην κριτική μας, αλλά ούτε καν αιτιολογήθηκαν από την πλευρά της πλειοψηφίας.

Κυρίες και κύριοι συνάδελφοι, όλα όσα ανέφερα εύλογα αφήνουν ανοικτό το ενδεχόμενο επικράτησης πελατειακών πρακτικών. Σίγουρα, πάντως, δεν ταιριάζουν με μια σύγχρονη υπηρεσία που θα πρέπει να επιτελέσει τον ρόλο της με συνέπεια και να συμβάλλει στην αναβάθμιση των Μεταφορών στην Ελλάδα.

Κυρίες και κύριοι συνάδελφοι, τα βασικά προβλήματα στο χώρο των αεροπορικών μεταφορών στη χώρα μας είναι η έλλειψη σύγχρονου εξοπλισμού και η υποστελέχωση και δεν πρόκειται να λυθούν με το παρόν νομοσχέδιο.

Η συνεδρίαση με την ακρόαση των φορέων ήταν χαρακτηριστική για το πόσο σοβαρά είναι τα συγκεκριμένα προβλήματα και κυρίως, για το ότι δεν υπάρχει προοπτική επίλυσής τους στο άμεσο μέλλον. Αυτό σημαίνει ότι, για τα επόμενα χρόνια, η κατάσταση δεν θα αλλάξει και το γνωρίζει και το Υπουργείο και το γνωρίζουμε όλοι μας σε αυτή την Αίθουσα, παρά τα όσα εξαγγέλλονται από την Κυβέρνηση.

Απαιτείται, λοιπόν, επίσπευση του εκσυγχρονισμού του εξοπλισμού και των υποδομών και φυσικά προγραμματισμός, ώστε από εδώ και πέρα η ενίσχυση με προσωπικό να γίνεται εγκαίρως. Δεν γίνεται το σύστημα να κρατιέται χάρη στις υπεράνθρωπες προσπάθειες των εργαζομένων όλων των κλάδων και όλων των ειδικοτήτων.

Γνωρίζουμε όλοι ότι πρόσφατα έγινε ορκωμοσία ογδόντα νέων ελεγκτών εναέριας κυκλοφορίας, όμως γνωρίζουμε όλοι ότι αυτοί οι άνθρωποι θα μπορέσουν να πάρουν θέση και να προσφέρουν στην υπηρεσία μετά από δύο χρόνια, λόγω της εκπαίδευσής τους. Επιβεβαιώνεται λοιπόν ότι υπήρξε σημαντική καθυστέρηση από το Υπουργείο και οι κινήσεις που γίνονται σήμερα είναι καθυστερημένες και απαιτούν χρόνο για να αποδώσουν.

Κυρίες και κύριοι συνάδελφοι, σε αυτήν εδώ την Αίθουσα ο κύριος Υπουργός στις 15 Σεπτεμβρίου ανέφερε: «Είναι η πρώτη φορά που η χώρα μας έχει ένα ολοκληρωμένο ολιστικό σχεδιασμό, όχι μόνο για τη διοικητική αναμόρφωση της Υπηρεσίας Πολιτικής Αεροπορίας, για τη στελέχωσή της, αλλά και για τις υποδομές των αερομεταφορών στη χώρα».

Κυρίες και κύριοι συνάδελφοι, η δήλωση του κυρίου Υπουργού προκαλεί την πλήρη ομολογία της αποτυχίας της Κυβέρνησης της Νέας Δημοκρατίας, η οποία έχει την εξουσία από το 2019 και δεν κατάφερε να προχωρήσει σε έναν ολιστικό σχεδιασμό όλα αυτά τα χρόνια. Είναι η πρώτη φορά που η χώρα μας έχει σχέδιο για τις αεροπορικές μεταφορές. Για να είμαστε απολύτως ακριβείς όμως, δεν είναι σχέδιο αυτής της Κυβέρνησης. Επιβλήθηκε από την Ευρωπαϊκή Επιτροπή και εφαρμόζεται αναγκαστικά προς αποφυγή νέων καταδίκων και νέων προστίμων.

Ο χρονικός ορίζοντας υλοποίησης του σχεδίου δράσης είναι ο Δεκέμβριος του 2028. Αυτό σημαίνει ότι η Κυβέρνηση της Νέας Δημοκρατίας, παρόλο που είχε δύο θητείες στη διάθεσή της, δεν κατάφερε να αναβαθμίσει τον τομέα των αεροπορικών μεταφορών στη χώρα μας. Όπως και σε πολλούς άλλους τομείς, υπάρχουν έξι χαμένα χρόνια για την πατρίδα μας. Είναι τα έξι χρόνια διακυβέρνησης της Νέας Δημοκρατίας.

Κύριε Υπουργέ, κυρίες και κύριοι συνάδελφοι, θα ολοκληρώσω την τοποθέτησή μου αναφερόμενος στην τροπολογία για το Μνημείο του Άγνωστου Στρατιώτη. Είναι πλέον σαφές ότι η Κυβέρνησή σας έχει μετατραπεί σε ένα «εργοστάσιο παραγωγής τοξικότητας και διχασμού» που έχει επιλέξει να σταθεί πολύ μακριά από τις πραγματικές ανάγκες της κοινωνίας, με κυριότερο ζήτημα την αντιμετώπιση της ακρίβειας, είτε αφορά τα πανάκριβα προϊόντα στα ράφια των σούπερ μάρκετ, είτε τα υψηλά ενοίκια, είτε τους υπέρογκους λογαριασμούς για την ενέργεια. Πρόκειται για μία ακόμη προσπάθεια διαίρεσης της κοινωνίας, με στόχευση πέρα από την ουσία της ρύθμισης, την ικανοποίηση του ακροατηρίου της Κυβέρνησης, αλλά και της επίλυσης εσωτερικών προβλημάτων.

Το Μνημείο του Άγνωστου Στρατιώτη είναι ένα Μνημείο προσφοράς στην πατρίδα μας που ενώνει όλες τις Ελληνίδες και όλους τους Έλληνες.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Ο σεβασμός στο Μνημείο και στους ήρωες προγόνους μας που θυσιάστηκαν για την πατρίδα, κύριοι της Κυβέρνησης, είναι δεδομένος. Γι’ αυτό το τόσο σημαντικό ζήτημα, η Κυβέρνηση δεν δείχνει τον σεβασμό που πρέπει και ακολουθεί αντικοινοβουλευτικές διαδικασίες.

Κύριε Υπουργέ, εισάγετε μια ρύθμιση ως τροπολογία σε νομοσχέδιο με άσχετες ρυθμίσεις και με τρόπο που δεν επιτρέπει να αναπτυχθεί ο ουσιαστικός διάλογος που θα έπρεπε. Η τροπολογία κατατέθηκε μετά την ολοκλήρωση της επεξεργασίας του νομοσχεδίου από την αρμόδια επιτροπή, με αποτέλεσμα να μην μπορούν να κληθούν στην ακρόαση των φορέων και να καταθέσουν την άποψή τους εκπρόσωποι του στρατού, της Ελληνικής Αστυνομίας, του Δήμου Αθηναίων και άλλοι.

Από τη μία, λοιπόν, αναδεικνύεται η επικοινωνιακή λογική της Κυβέρνησης και από την άλλη, η δική μας υπεύθυνη, αξιόπιστη και θεσμική στάση, με μοναδικό γνώμονα τις πραγματικές ανάγκες της μεγάλης πλειοψηφίας του ελληνικού λαού.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Νικολαϊδη.

Παρακαλώ να κλείσει το ηλεκτρονικό σύστημα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα εννέα μαθήτριες και μαθητές και τέσσερις συνοδοί εκπαιδευτικοί από το 2ο Γυμνάσιο Αρτέμιδος.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Μιλτιάδης Ζαμπάρας, Ειδικός Αγορητής από τον ΣΥΡΙΖΑ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, σήμερα αντί να συζητάμε για το νομοσχέδιο που βρίσκεται υπό ψήφιση, μας φέρνετε μία τροπολογία που έχει ανακοινωθεί εδώ και μια βδομάδα, που κατατέθηκε σε εμάς μόλις λίγες ώρες πριν, που παραβιάζει προφανώς τον Κανονισμό της Βουλής, καθώς δεν εξετάστηκε στις επιτροπές και δεν είναι συναφής με το αντικείμενο του νομοσχεδίου.

Το πρώτο ερώτημα είναι, γιατί τέτοια βιασύνη; Γιατί συνεχίζετε να απαξιώνετε κάθε διαδικασία διαβούλευσης; Γιατί, όπως συνηθίζετε, φέρατε μία ρύθμιση που δεν επιδιώκει τη συναίνεση, αλλά επιδιώκει ευθέως την κοινωνική πόλωση, την τοξικότητα και τον διχασμό; Τι ρυθμίζετε στην πραγματικότητα με αυτή την τροπολογία; Προφανώς, δεν είναι θέμα συντήρησης χώρου ή συνεργείων. Είναι μία προσπάθεια να περιοριστεί το δικαίωμα του συνέρχεσθαι.

Μπροστά από τη Βουλή, κύριε Υπουργέ, έγιναν όλες οι μεγάλες ιστορικές διαμαρτυρίες. Αυτό θέλετε να καταπατήσετε. Αυτό το δικαίωμα στη διαμαρτυρία θέλετε να φιμώσετε. Όμως, ας μην κοροϊδευόμαστε. Δεν αντέχετε να βλέπετε τον κόσμο να διαδηλώνει για τα δικαιώματά του έξω από το Κοινοβούλιο. Δεν αντέχετε ότι γύρω από την διαμαρτυρία του Πάνου Ρούτσι στρατεύθηκε πλήθος κόσμου.

Η τροπολογία, προφανώς, δεν αφορά τον Άγνωστο Στρατιώτη. Αφορά τον φόβο της Κυβέρνησης απέναντι στον λαό. Όσοι μιλούν και όταν μιλούν για προσβολή του Μνημείου, να θυμούνται, εκείνοι που το λένε αυτό, ότι προσβάλλουν καθημερινά με την πρακτική τους τους θεσμούς και τους καταπατούν. Είναι προφανές ότι δεν σας ενοχλεί καμία αισθητική. Δεν σας ενοχλεί η αισθητική. Σας ενοχλεί η μνήμη. Σας ενοχλεί η δικαιοσύνη που ζητούν οι συγγενείς των θυμάτων. Τα μνημεία δεν σπιλώνονται από τους αγώνες για δικαιοσύνη. Αντίθετα, αποκτούν διαρκώς νέο νόημα μέσα από αυτούς τους αγώνες, στους σύγχρονους αγώνες για δικαιοσύνη και δημοκρατία.

Είναι ξεκάθαρο, κύριε Υπουργέ, κυρίες και κύριοι συνάδελφοι της συμπολίτευσης, ότι σας έχει απομονώσει πλήρως η κοινωνία με το έγκλημα των Τεμπών, με την προσπάθειά σας να συγκαλύψετε τις ευθύνες, με μια εξεταστική παρωδία, με την πλήρη αδιαφορία σας για τον αγώνα του κ. Ρούτσι. Και τώρα, έστω αυτή τη στιγμή, σε αυτή τη συγκυρία, την ύστατη στιγμή αντί να κάνετε αυτοκριτική, αποφασίζετε να απαγορεύσετε -επί της ουσίας- τις συγκεντρώσεις έξω από τη Βουλή.

Βέβαια, το γνωρίζετε ότι είναι αντισυνταγματικό αυτό που κάνετε, σε σχέση με το δικαίωμα του συνέρχεσθαι. Είναι συνταγματικά κατοχυρωμένο δικαίωμα με το άρθρο 11 του Συντάγματος και είναι ενάντια και στα άρθρα 5 και 24 του Συντάγματος για τη χρήση του αστικού χώρου. Γιατί το κάνετε; Γιατί οδηγείτε την κοινωνία σε έναν μεγάλο και διαρκή διχασμό; Για να λύσετε εσωτερικά προβλήματα στη «δεξιά πολυκατοικία»; Για χαϊδέψετε ακροδεξιά ακροατήρια; Για να δημιουργήσετε νέα πόλωση; Με ποια στοχοθεσία; Ό,τι κι αν επιδιώκετε, δεν θα σας περάσει. Διότι πραγματικά αυτή η τροπολογία είναι το πολιτικό τέλος του κ. Μητσοτάκη και της Κυβέρνησής του. Είναι το τελευταίο καρφί στο πολιτικό σας φέρετρο.

Kαι να ξέρετε ότι όταν οι γονείς, κύριε Υπουργέ, ξαναπάνε να γράψουν τα ονόματα στα μνημεία, δεν θα είναι μόνοι τους. Θα είμαστε όλοι εκεί, δίπλα, απέναντι σε μία Κυβέρνηση που θέλει να διχάσει την κοινωνία με βάση έναν ιερό χώρο που ανήκει σε όλους τους Έλληνες και τις Ελληνίδες.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Σε αυτούς που χάθηκαν. Στον Άγνωστο Στρατιώτη, στους άγνωστους στρατιώτες αλλά και στους σύγχρονους ήρωες που παλεύουν για τα σύγχρονα ιδανικά της πατρίδας μας. Και αυτό δεν πρόκειται να περάσει. Είναι για μας μια υπόθεση εκ των ων ουκ άνευ που θα πρέπει να υπερασπιστούμε σύσσωμοι δίπλα στην κοινωνία.

Ξέρω ότι σήμερα μπορεί να έχουμε ένα νομοσχέδιο προς συζήτηση αλλά ,μοιραία, βαραίνει η συζήτηση υπέρ αυτής της τροπολογίας που φέρατε τελευταία στιγμή. Θα μου επιτρέψετε όμως να πω δυο λόγια για το νομοσχέδιο.

Κύριε Υπουργέ, τα είπαμε και στις επιτροπές, κάναμε και ερωτήσεις στην ακρόαση των φορέων. Δεν πήραμε τις απαιτούμενες απαντήσεις αλλά είναι ένα κρίσιμο νομοσχέδιο. Προσέξτε να δείτε την τραγική ειρωνεία της μοίρας. Φέρνετε μια τροπολογία που σχετίζεται με τον αγώνα των θυμάτων των Τεμπών σε ένα νομοσχέδιο του Υπουργείου Μεταφορών και Υποδομών που έχει να κάνει και με την ασφάλεια των πτήσεων των ελληνικών αεροδρομίων και των αεροπλάνων. Άρα, προσοχή από εσάς σε σχέση με τους κινδύνους που έχουμε αναφέρει στο παρελθόν σε σχέση με την ασφάλεια και των αεροπλάνων. Όταν ένα αεροπλάνο απογειώνεται, κύριε Υπουργέ, πρέπει να σκέφτεστε αυτό που σκέφτονται οι πολίτες. Οι πολίτες εμπιστεύονται ότι πίσω από κάθε εντολή, κάθε τεχνική λεπτομέρεια, κάθε ραντάρ, υπάρχει ένα ισχυρό κράτος, μια οργανωμένη πολιτεία, ότι υπάρχει ένας φορέας που εγγυάται την ασφάλεια τους, η ΥΠΑ. Με το νομοσχέδιό σας όμως, αυτή η θεσμική εγγύηση αποδυναμώνεται. Δεν μιλάμε για ουσιαστικό εκσυγχρονισμό αλλά για μία αλλαγή νομικής μορφής χωρίς περιεχόμενο.

Το action plan για τον ενιαίο ευρωπαϊκό ουρανό προβλέπει επτά πυλώνες μεταρρύθμισης. Από αυτούς οι έξι, ο εξοπλισμός, το προσωπικό, οι υποδομές, το θεσμικό πλαίσιο, data link mode PNB, λείπουν παντελώς από το νομοσχέδιο. Το μόνο που φέρνετε είναι μετατροπή της ΥΠΑ σε ΝΠΔΔ, σε Νομικό Πρόσωπο Δημοσίου Δικαίου. Αυτό δεν είναι μεταρρύθμιση. Είναι μια ακόμη προσχηματική συμμόρφωση.

Ρητορικά ερωτήματα προς τον Υπουργό. Τα έχουμε θέσει και στις επιτροπές τις προηγούμενες μέρες. Ποιος είναι ο εκσυγχρονισμός του εξοπλισμού; Πού είναι τεχνική αναβάθμιση όταν τα συστήματα της ΥΠΑ είναι άνω των 25 ετών; Πού είναι η ενίσχυση του προσωπικού όταν οι ελεγκτές εναέριας κυκλοφορίας δουλεύουν σε μόνιμη βάση στα όρια της εξάντλησης; Πού είναι οι μηχανισμοί διαφάνειας και λογοδοσίας; Η αλήθεια; Το πιο σύγχρονο σύστημα της Υπηρεσίας Πολιτικής Αεροπορίας είναι από το 1999. Για τα περισσότερα ανταλλακτικά δεν υπάρχει εργοστασιακή υποστήριξη. Οι εργαζόμενοι κάνουν πατέντες ή πληρώνουν από την τσέπη τους για να προμηθευτούν ανταλλακτικά. Οι γειτονικές χώρες δε, έχουν υπερσύγχρονα συστήματα και η Ελλάδα έχει μείνει πίσω.

Έχουμε και κάποιες πολύ σημαντικές διοικητικές στρεβλώσεις. Υπερεξουσίες στον διοικητή χωρίς έλεγχο. Απουσία -προσέξτε, αυτό δεν ακούστηκε ποτέ- εργαζομένων από το διοικητικό συμβούλιο. Τοποθετήσεις από τον ιδιωτικό τομέα ,χωρίς, ΑΣΕΠ και χωρίς διαφάνεια. Αυτό το κάνετε από το 2019. Δεν το κάνετε πρώτη φορά τώρα. Η αλήθεια είναι ότι επιλογή golden boys και προσωπικού από τον ιδιωτικό τομέα, σε θέσεις ευθύνης, το έχετε κάνει κι αλλού. Και το κάνετε σε μόνιμη βάση από το 2019. Αλλά είναι ένας τρόπος για να μπορείτε να επιβεβαιώνετε πολιτικά και να συστήνετε ένα πελατειακό κράτος. Δυνατότητα μετακινήσεων προσωπικού χωρίς συναίνεση, έλλειψη Προεδρικού Διατάγματος που να καθορίζει οργανόγραμμα και αρμοδιότητες με αποτέλεσμα επί της ουσίας να μιλάμε, κύριε Υπουργέ, όχι για ενίσχυση αλλά για αποδόμηση της ΥΠΑ. Όχι για αναβάθμιση αλλά για διοικητικό συγκεντρωτισμό, υπερσυγκεντρωτισμό. Όχι για λειτουργικότητα αλλά δημιουργία νέων δομών για κομματικά βλέμματα. Ο κίνδυνος μελλοντικής ιδιωτικοποίησης μπαίνει πλέον στο τραπέζι.

Καταληκτικά, κύριε Πρόεδρε, η χώρα χρειάζεται ξεκάθαρα μία νέα υπηρεσία πολιτικής αεροπορίας σύγχρονη. Δεν διαφωνούμε σε αυτό. Τεχνολογικά αναβαθμισμένη, διοικητικά αποτελεσματική, με δημόσιο έλεγχο, με συμμετοχή των εργαζομένων, με διαφάνεια και αξιοκρατία. Αυτό που φέρνετε δεν είναι μεταρρύθμιση. Είναι ακόμη ένα νομικό τέχνασμα χωρίς σχέδιο και χωρίς θεσμικά εχέγγυα. Ως εκ τούτου, κύριε Υπουργέ, δεν μπορούμε να υπερψηφίσουμε ένα τέτοιο σχέδιο νόμου.

Και θα ήθελα πραγματικά, γιατί αυτό δεν ειπώθηκε στις επιτροπές, να κλείσω με την έκθεση της Επιστημονικής Υπηρεσίας της Βουλής. Αλήθεια, τη διαβάσατε; Ρίξατε έστω διαγώνια μια ματιά στην έκθεση της Επιστημονικής Υπηρεσίας της Βουλής; Διαβάσατε ότι δεν προσδιορίζονται τα κριτήρια επιλογής των μελών του διοικητικού συμβουλίου; Η έκθεση το λέει αυτό, το Επιστημονικό Συμβούλιο της Βουλής. Διαβάσατε ότι δεν τίθεται στο νομοσχέδιο ουσιαστική ρύθμιση του αντικειμένου εξουσιοδότησης, έστω και σε γενικό ορισμένο πλαίσιο σύμφωνα προς το οποίο ενεργεί η διοίκηση προκειμένου να ρυθμίσει τα μερικότερα θέματα, ώστε να θεωρηθεί το αντικείμενο της εξουσιοδότησης ως ειδικότερο θέμα σύμφωνα με το άρθρο 43 παράγραφος 2 του Συντάγματος; Διαβάσατε ότι ενώ επιτρέπετε την άσκηση επαγγελματικής ή επιχειρηματικής δραστηριότητας για τους διοικητές και υποδιοικητές, που δεν έχουν τη δραστηριότητα της Υπηρεσίας Πολιτικής Αεροπορίας, αυτό δεν συνάδει -ενώ το κάνετε- μας λέει η Επιστημονική Υπηρεσία της Βουλής με το άρθρο 13 παράγραφος 5 του νομοσχεδίου κατά το οποίο διοικητής και υποδιοικητές της ΥΠΑ τελούν σε καθεστώς πλήρους και αποκλειστικής απασχόλησης; Διαβάσατε -και κλείνω, κύριε Υπουργέ- ότι στην περίπτωση κατά την οποία επιλέγουν για τις οικείες θέσεις ιδιώτες ή πρόσωπα που δεν είναι δημόσιοι υπάλληλοι καθιδρύεται η έννομη σχέση δημοσίου δικαίου, τα οριζόμενα δε πρόσωπα αποκτούν την ιδιότητα του δημοσίου υπαλλήλου επί θητεία; Διαβάσατε τι λέει, επίσης, η Επιστημονική Επιτροπή της Βουλής για τις μετακινήσεις και τις αποσπάσεις; Όταν δηλαδή φέρνετε ένα σχέδιο νόμου προς συζήτηση και μια σειρά από άρθρα που φέρνετε προσκρούουν στις Επιστημονικές Επιτροπές της Βουλής ως μη σύννομα, ως άρθρα που μπορεί να δημιουργήσουν πρόβλημα και στην υπηρεσία και στους εργαζόμενους και στους πολίτες και στην κοινωνία, πραγματικά δεν προβληματίζεστε για το με πόσο κακό τρόπο συνεχίζετε να νομοθετείτε;

Είναι προφανές ότι ως ΣΥΡΙΖΑ-Προοδευτική Συμμαχία δεν μπορούμε να υπερψηφίσουμε ένα νομοσχέδιο που δεν φέρνει σε καλύτερη μοίρα και τους εργαζόμενους και την Υπηρεσία Πολιτικής Αεροπορίας και συνολικά την κοινωνία. Ίσα-ίσα επειδή κρούουμε τον κώδωνα του κινδύνου σε σχέση με την ασφάλεια των πτήσεων, καταψηφίζουμε, κύριε Υπουργέ, το παρόν σχέδιο νόμου βάζοντας και την πολιτική μας κριτική γι’ αυτή την αντισυνταγματική διάταξη που φέρνετε.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Ζαμπάρα.

Τον λόγο έχει ο ειδικός αγορητής από το Κομμουνιστικό Κόμμα Ελλάδας, ο κ. Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Είναι προφανές ότι με τη συγκεκριμένη τροπολογία η Κυβέρνηση επιδιώκει να νομιμοποιήσει, με έναν ακόμη νόμο, την περαιτέρω περιστολή του δικαιώματος στις συγκεντρώσεις και να ενισχύσει τον απαράδεκτο νόμο 4703/2020.

Επί της ουσίας τι μας λέει η Κυβέρνηση; Ότι με το που θα βλέπει τον κόσμο στη Λεωφόρο Αμαλίας, θα κατεβάζει τα ΜΑΤ και τις κλούβες. Αυτό μας λέει η Κυβέρνηση. Δηλαδή, επιδιώκει να μονιμοποιήσει ακόμα περισσότερο το όργιο καταστολής και κρατικής βίας, που εκτυλίσσεται συχνά πυκνά έξω από την Βουλή.

Βέβαια δεν πρόκειται για κάποια τυχαία πρωτοβουλία ούτε μεμονωμένη. Είναι προφανές ότι έχουν ανησυχήσει την Κυβέρνηση και τα αστικά επιτελεία οι πολύ μεγάλες κινητοποιήσεις των τελευταίων χρόνων, οι μεγάλες μαζικές απεργιακές συγκεντρώσεις από σωματεία, ομοσπονδίες, εργατικά κέντρα, η έκφραση αλληλεγγύης στον πατέρα απεργό πείνας και το δίκαιο αίτημά του, όπως και η καταδίκη της γενοκτονίας του Παλαιστινιακού λαού από το πρώτο κράτος δολοφόνο του Ισραήλ και η απαίτηση απεμπλοκής της χώρας μας από τα δολοφονικά σχέδια των Ηνωμένων Πολιτειών, του ΝΑΤΟ και της Ευρωπαϊκής Ένωσης.

Ό,τι βέβαια και να κάνει η Κυβέρνηση, το κράτος δικαίου, οι θεσμοί του, δεν πρόκειται να εμποδίσουν ούτε και να φιμώσουν τις δίκαιες λαϊκές διαμαρτυρίες. Άλλωστε το οργανωμένο κίνημα, με την αποφασιστική του στάση, έχει αχρηστεύσει αυτό το απαράδεκτο νομοθετικό πλαίσιο καταστολής και περιορισμού των διαδηλώσεων. Από αυτή την άποψη, ζητάμε εδώ και τώρα να αποσύρει αυτή την επαίσχυντη τροπολογία, η Κυβέρνηση της Νέας Δημοκρατίας.

Το συζητούμενο νομοσχέδιο αποτελεί την προέκταση του ν. 4757/2020 με στόχο τη διοικητική και οικονομική αυτοτέλεια της Υπηρεσίας Πολιτικής Αεροπορίας. Αποτελεί παραπέρα βήμα προς την ιδιωτικοποίηση των υποδομών των αερομεταφορών με τα αεροδρόμια. Εντάσσεται στον ενιαίο ευρωπαϊκό ουρανό για την προσαρμογή των αερομεταφορών στις ανάγκες των μονοπωλίων και του κεφαλαίου, το οποίο έχουν αποδεχτεί και οι προηγούμενες και οι σημερινή Κυβέρνηση της Νέας Δημοκρατίας.

Μάλιστα, ασκείται εντονότατη κριτική. Φαίνεται άλλωστε από τις επιστολές που έχουν στείλει, για αυτό το νομοσχέδιο, οι Ενώσεις Εργοδοτών, ο ΣΕΤΕ, η Fraport, η Ryanair, η μεγαλύτερη αεροπορική εταιρεία χαμηλού κόστους στην Ευρώπη και άλλοι, για τις καθυστερήσεις στην εφαρμογή δρομολόγησης της ιδιωτικοποίησης της αεροναυτιλίας, τον περιορισμό του ρόλου της Υπηρεσίας Πολιτικής Αεροπορίας, τον περιορισμό των κονδυλίων και της λελογισμένης ευελιξίας και ταχύτητας στην διοίκηση, δηλαδή όσα προβλέπει ακριβώς το νομοσχέδιο.

Αν και νομικό πρόσωπο δημοσίου δικαίου δεν συστάθηκε από το 2020 μέχρι τώρα, κάποιες διατάξεις του νόμου και ιδίως του Προεδρικού Διατάγματος από τα τέλη του 2018, εφαρμόστηκαν, έγιναν μετατάξεις κατά παρέκκλιση του νόμου, άλλοι μετατάχθηκαν εργαζόμενοι. Το ίδιο, βέβαια, θα γίνει και με αυτό το νομοσχέδιο. Θα εφαρμοστούν μέτρα, μέσω των εξουσιοδοτικών διατάξεων, σχετικά με την στελέχωση, τις αρμοδιότητες, τη διάρθρωση του προσωπικού της Υπηρεσίας Πολιτικής Αεροπορίας, τη συγχώνευση μονάδων, τη μετονομασία τους, για να εξυπηρετηθεί ακριβώς η ιδιωτικοποίηση.

Άλλωστε, το θέμα της απελευθέρωσης και της ιδιωτικοποίησης των υπηρεσιών αεροναυτιλίας και της διαχείρισης της εναέριας κυκλοφορίας, έχει ξεκινήσει εδώ και αρκετά χρόνια, ήδη από τα μέσα της δεκαετίας του ’90, που με συνέπεια υπηρέτησαν τόσο οι κυβερνήσεις της Νέας Δημοκρατίας και του ΠΑΣΟΚ, ξανά και ξανά, όσο και του ΣΥΡΙΖΑ.

Έχουμε σταδιακή, δηλαδή, μια πορεία απελευθέρωσης και ιδιωτικοποίησης των υπηρεσιών αεροναυπηγίας και διαχείρισης της εναέριας κυκλοφορίας, που οδηγεί σε κατάργηση του κρατικού αερομεταφορέα σε επίπεδο χωρών της Ευρωπαϊκής Ένωσης. Στόχος είναι το επιχειρησιακό κομμάτι που φέρνει έσοδα, που παράγει πλούτο δηλαδή, να παραδοθεί στους ιδιώτες. Και βέβαια η πρακτική αυτή έχει εφαρμοστεί και σε άλλους συναφείς κλάδους, όπως στη Ρυθμιστική Αρχή Σιδηροδρόμων, στη Ρυθμιστική Αρχή Λιμένων, και στο Λιμενικό Σώμα, καθώς και στη Ρυθμιστική Αρχή Ενέργειας και σε άλλες περιπτώσεις.

Οι επιπτώσεις, λοιπόν, θα είναι εμφανείς, πρώτον, στην ασφάλεια των πτήσεων που βάζει σε κίνδυνο τη ζωή επιβατών και εργαζομένων. Δεύτερον, θα επιβαρυνθεί ακόμα περισσότερο η δυνατότητα ικανοποίησης των λαϊκών αναγκών, άρα θα γίνουν πιο ακριβές οι υπηρεσίες αερομεταφοράς για τα λαϊκά στρώματα. Άλλωστε, προβλέπεται στο σχέδιο νόμου η επιβολή τέλους αναχωρούντων επιβατών και τέλους ασφάλειας, που θα πληρώνουν οι επιβάτες, ειδικά για τους νησιώτες, που αποτελεί πολύ μεγάλη και δυσανάλογη επιβάρυνση. Τρίτον, θα επιβαρυνθούν ακόμα περισσότερο οι συνθήκες των εργαζομένων στον τομέα των αερομεταφορών και ειδικότερα στην Υπηρεσία Πολιτικής Αεροπορίας, από τη στιγμή που υπάρχει μία σειρά διατάξεων που υποκρύπτει ακριβώς αυτή την επιδείνωση.

Και τέταρτον, δημιουργούνται σοβαροί κίνδυνοι και για τα κυριαρχικά δικαιώματα της χώρας, και όσον αφορά τον εθνικό της εναέριο χώρο και τον τουρισμό της, σε μια περίοδο μάλιστα που τίθενται υπό αμφισβήτηση από την αστική τάξη της Τουρκίας με τη συμπαράσταση του ΝΑΤΟ, τα κυριαρχικά δικαιώματα της Ελλάδας με τις γκρίζες ζώνες στο Αιγαίο και με την αμφισβήτηση της Συνθήκης της Λωζάνης.

Ο ν. 3913/2011 άνοιξε τον δρόμο της ιδιωτικοποίησης των αεροδρομίων, για να έρθει μετά η κυβέρνηση ΣΥΡΙΖΑ το 2016 και να εκχωρήσει τα δεκατέσσερα αεροδρόμια στη Fraport, ενώ τότε είναι που δρομολογήθηκε και η μεταβίβαση των αεροδρομίων στο ΤΑΙΠΕΔ και μετέπειτα στο Υπερταμείο. Διαχωρίστηκε λειτουργικά η ΥΠΑ με το ν. 4727/2016 του ΣΥΡΙΖΑ, με τη σύσταση δύο νομικών προσώπων, της ΥΠΑ και της ΑΠΑ, Υπηρεσία Πολιτικής Αεροπορίας και Αρχή Πολιτικής Αεροπορίας.

Στα δύο αυτά νομικά πρόσωπα ο ΣΥΡΙΖΑ τότε έδωσε μορφή δημοσίων υπηρεσιών και πανηγύριζε ότι κατάφερε να διατηρήσει το δημόσιο χαρακτήρα της διαλυμένης Υπηρεσίας Πολιτικής Αεροπορίας. Το πρόσχημα βέβαια που εφηύρε η Ευρωπαϊκή Ένωση για τον διαχωρισμό σε ΥΠΑ και ΑΠΑ, το οποίο φυσικά υιοθέτησαν όλες οι κυβερνήσεις των κρατών-μελών, είναι ότι δεν μπορεί ο ελέγχων να είναι και ελεγχόμενος.

Αφού, λοιπόν, παρέδωσε η Κυβέρνηση πρώτα, τα δεκατέσσερα αεροδρόμια στην Fraport, τώρα ήρθε και η σειρά της αεροναυτιλίας. Και αυτό θα γίνει διώχνοντας πρώτα το επιχειρησιακό ηλεκτρονικό κομμάτι που φέρνει έσοδα, παράγει πλούτο, να παραδοθεί δηλαδή στους ιδιώτες. Και έπεται φυσικά και η ιδιωτικοποίηση της εναέριας κυκλοφορίας. Αυτή έχει περισσότερα αγκάθια, άρα έπεται αυτής της ιδιωτικοποίησης της αεροναυτιλίας; Γι’ αυτό προβλέπεται άλλωστε και η σύσταση Γενικής Διεύθυνσης Ηλεκτρονικών. Γι’ αυτό λέμε ότι οι υπάλληλοι του κλάδου των ηλεκτρονικών δεν πρέπει να πέσουν στην παγίδα της δήθεν ευνόησής τους που επικαλείται η Κυβέρνηση.

Οι ελεγκτές εναέριας κυκλοφορίας θα πιέζονται να διαχειριστούν περισσότερα αεροπλάνα για να μη χάσουν χρήματα. Οι κανόνες ασφαλείας θα γίνονται λάστιχο. Λιγότεροι αερολιμενικοί, γιατί αυτό προβλέπεται, σημαίνει και λιγότερους ελέγχους σε αεροπλάνα και αεροδρόμια. Οι στόχοι οικονομικής αποδοτικότητας θα οδηγήσουν στη μείωση του κόστους για τις αεροπορικές εταιρείες που χρεώνονται με τα αντίστοιχα τέλη. Αυτό σημαίνει ότι θα υποβαθμίζεται το περιεχόμενο επιπέδου ασφάλειας γιατί τα μέσα, ο εξοπλισμός και άλλα θα θυσιάζονται στο βωμό της μείωσης του κόστους.

Το νομοσχέδιο προβλέπει υποχρεωτικές μεταθέσεις ή μετατάξεις, για τους εργαζόμενους της Υπηρεσίας Πολιτικής Αεροπορίας, σε αεροδρόμια που έχουν παραχωρηθεί. Πρώτα δώσανε τα αεροδρόμια και τώρα μεταθέτουν τους υπαλλήλους. Η Fraport δεν θέλει καν τη φυσική παρουσία της Υπηρεσίας Πολιτικής Αεροπορίας. Και μάλιστα προτείνει στην επιστολή της -άλλωστε το ζήσαμε στην ακρόαση των φορέων- να τεθεί χρονικός ορίζοντας για την ολοκλήρωση των μεταθέσεων. Δηλαδή, ουσιαστικά να επισπευσθεί η απομάκρυνση του προσωπικού της ΥΠΑ, η εξάλειψη δηλαδή της δημόσιας παρουσίας από τους προχωρημένους αερολιμένες, δηλαδή να μην υπάρχει καν φυσική παρουσία της ΥΠΑ στους αερολιμένες που διαχειρίζεται η Fraport. Και συμφωνούν από αυτήν την άποψη απόλυτα με την απόσυρση αυτή της διάταξης, με βάση και την πρόταση του Πανελλήνιου Συλλόγου Αερολιμενικών που αναφέρεται και στο υπόμνημά του.

Η πρόβλεψη, επίσης, στο νομοσχέδιο για τοποθέτηση προϊσταμένων γενικών διευθύνσεων και διευθύνσεων λειτουργίας αερολιμενικών cluster α, β, γ από τον ιδιωτικό τομέα, και όχι από την Υπηρεσία Πολιτικής Αεροπορίας, που διαθέτει πολυάριθμο εξειδικευμένο επιστημονικό προσωπικό ΠΕ κατηγορίας, με υψηλή τεχνική επάρκεια, εμπειρία και υπηρεσιακή νομιμοποίηση αποδεικνύει, η πράξη αυτή, η ενέργεια αυτή στο νομοσχέδιο, τις πραγματικές προθέσεις της Κυβέρνησης.

Δεν προβλέπονται ούτε καν κωλύματα ή ασυμβατότητες γι’ αυτούς τους ιδιώτες που μπορεί να προέρχονται και να εξυπηρετούν αλλότρια συμφέροντα ή ακόμα και να είναι αλλοδαποί ιδιώτες, ενδεχόμενο το οποίο επίσης εγείρει ανησυχίες σχετικά με την πρόσβαση ξένων, άλλων κρατών σε εμπιστευτικές πληροφορίες που αφορούν την εθνική ασφάλεια της χώρας και τον εναέριο χώρο της.

Το νομοσχέδιο, επίσης, δρομολογεί την υποκατάσταση της φυσικής παρουσίας εργαζομένων στους πύργους ελέγχου, όπου είναι υπεύθυνοι για την ασφάλεια των πτήσεων, με συστήματα απομακρυσμένου ελέγχου, μεταξύ άλλων εκθέτοντας τους επιβάτες στον κίνδυνο κυβερνοεπιθέσεων που μπορούν να αλλοιώσουν την εικόνα που λαμβάνει ο ελεγκτής από την κάμερα.

Επιπλέον, αναλαμβάνουν οι λοιποί φορείς, εκτός της ΥΠΑ, η ΕΜΥ και η Πολεμική Αεροπορία, οι οποίοι θα συμβάλλουν στη βάση κόστους και γι’ αυτό θα εισπράττουν από τα τέλη αεροναυτιλίας. Εδώ, δηλαδή, ανοίγει η πόρτα για ιδιώτες παρόχους υπηρεσιών αεροναυτιλίας, που θα παρέχουν έλεγχο εναέριας κυκλοφορίας και θα εισπράττουν τέλη.

Οι κανόνες ασφαλείας, λοιπόν, σύμφωνα με τους νέους κανόνες, πρέπει να υπηρετήσουν απαρέγκλιτα την ανταγωνιστικότητα. Η κυκλοφορία αυξάνεται και υπάρχουν μέρες που ξεπερνούν τις τεσσερισήμισι χιλιάδες πτήσεις που ήταν το ρεκόρ του 2022. Αυτό θα το υπερβεί. Υποτάσσεται, λοιπόν, η αεροπορική ασφάλεια στη λογική κόστους-οφέλους. Θα εξαρτάται από την εκτίμηση των κινδύνων.

Το τι σημαίνει, όμως, ιδιωτικοποίηση σε έναν κλάδο όπως οι αερομεταφορές οι εργαζόμενοι το ξέρουν από πρώτο χέρι. Δικαιώματα που είχαν κατεκτημένα με τον αγώνα τους από την περίοδο της Ολυμπιακής Αεροπορίας σε όλα τα πόστα τώρα, βέβαια, είναι μακρινό όνειρο. Πέρα από τις άθλιες συνθήκες που επικρατούν στις απαρχαιωμένες εγκαταστάσεις, βλέπε Ηράκλειο Κρήτης, που θεωρείται το χειρότερο αεροδρόμιο της Ευρώπης, στο όνομα «γιατί θα φτιαχτεί το νέο ιδιωτικό αεροδρόμιο», όπου εξήντα εκατομμύρια ετησίως από τα κέρδη αναχωρούντων κλπ. δίνονται προίκα στους ιδιώτες, στις κατασκευαστικές εταιρείες.

Επίσης, οι ιδιωτικές εταιρείες επίγειας εξυπηρέτησης έχουν ξεσαλώσει και μάλιστα με την κάλυψη της Κυβέρνησης. Τα σπαστά και ακατάστατα ωράρια που δίνουν και παίρνουν και μάλιστα σε πολλές περιπτώσεις παραβιάζεται το εντεκάωρο ανάπαυσης ανάμεσα στις βάρδιες που είναι ό,τι έχει απομείνει πλέον για τους εργαζόμενους μετά την ψήφιση του δεκατριάωρου. Οι μισθοί καθηλωμένοι, που στην πλειοψηφία τους κινούνται γύρω στα 900 ευρώ. Η εντατικοποίηση τσακίζει κόκκαλα, σε σημείο που παλαιότεροι εργαζόμενοι αλλάζουν κλάδο, με αποτέλεσμα οι νέοι που έρχονται και μάλιστα σε πολλές περιπτώσεις χωρίς στοιχειώδη εκπαίδευση, να παραιτούνται γρήγορα και όλο αυτό να δημιουργεί μία αλυσίδα που τελικά οδηγεί στο τσάκισμα της υγείας των εργαζομένων.

Εν μέσω επιχειρηματικών ανταγωνισμών που καθυστερούν την παράδοση νέων συστημάτων, η κατάσταση δεν ανταποκρίνεται στις αυξανόμενες ανάγκες αεροπορικής κίνησης. Τα ίδια τα ραντάρ, όπου υπάρχουν, τα συστήματα που απεικονίζουν τα δεδομένα από τα ραντάρ και τα συστήματα επικοινωνιών μεταξύ των εργαζομένων, αλλά και με τους πιλότους, είναι πάνω από είκοσι χρόνια. Εκτός του ότι δεν αντιστοιχούν στις σύγχρονες δυνατότητες και ανάγκες, ήδη κάποια έχουν τεθεί εκτός λειτουργίας και υπάρχει περίπτωση να σταματήσουν να λειτουργούν και άλλα λόγω της έλλειψης των ανταλλακτικών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γι’ αυτό και οι εργαζόμενοι διεκδικούν να γίνουν όλες οι αναγκαίες προσλήψεις και εκπαιδεύσεις, η αντικατάσταση και ο εκσυγχρονισμός των συστημάτων και του τεχνολογικού εξοπλισμού. Πάνω απ’ όλα πρέπει να είναι η ασφάλεια και η προστασία της ανθρώπινης ζωής, την οποία τη βάζετε σε δεύτερη, σε τρίτη μοίρα. Δεν σας ενδιαφέρει. Και αυτό το καλοκαίρι που πέρασε, που διανύουμε μέχρι τέλος της σεζόν, οι τραυματισμοί, οι ασθένειες από την κόπωση, τα εργατικά ατυχήματα ως αποτέλεσμα της εντατικοποίησης έχουν αυξηθεί, αφού οι επιχειρήσεις πιέζουν τους εργαζόμενους να δουλέψουν υπερωρίες, ακόμα και στα ρεπό τους, προκειμένου να βγει η δουλειά. Δεκάδες είναι τα περιστατικά με ανοιγμένα κεφάλια, κατάγματα, λιποθυμίες. Είναι προφανές ότι το ζήτημα αυτό επηρεάζει την ψυχική και σωματική υγεία των εργαζομένων με άμεσες επιπτώσεις και στην ίδια την ποιότητα του παρεχόμενου αεροπορικού έργου και τελικά στην ασφάλεια των επιβατών.

Το έγκλημα στα Τέμπη, αλλά και τα δύο αεροπορικά ατυχήματα στις Ηνωμένες Πολιτείες Αμερικής μέσα σε λίγες ημέρες, τα οποία ακολούθησε και μια νέα σύγκρουση αεροπλάνων στο Σιάτλ, καθώς και άλλα μέσα στη χρονιά όπως στο Καζακστάν, στην Ιαπωνία και αλλού, έρχονται να υπενθυμίσουν με τον πιο τραγικό τρόπο ότι μία σύγκρουση στον αέρα δεν προκύπτει τυχαία από κάποια κακιά στιγμή. Αποδεικνύουν ότι η πολιτική της απελευθέρωσης των μεταφορών, της ιδιωτικοποίησης και της κυριαρχίας των επιχειρηματικών ομίλων θυσιάζει την ασφάλεια του λαού για τα κέρδη των ομίλων.

Οι εργαζόμενοι εδώ και καιρό επισημαίνουν τους κινδύνους από την απαξίωση και την υποστελέχωση και δικαιολογημένα υπάρχει η ανησυχία. Διότι με δεδομένη αυτή την κατάσταση που περιέγραψα, όσο αυξάνεται ο όγκος και η πυκνότητα της εναέριας κυκλοφορίας, οι πιθανότητες να συμβεί κάτι μοιραίο ανεβαίνει σημαντικά, να έχουμε, δηλαδή, Τέμπη του αέρα. Το «πάμε κι όπου βγει» και στις αερομεταφορές είναι σύμφυτο με την πολιτική της απελευθέρωσης και την εμπορευματοποίηση των αερομεταφορών.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω.

Για τις εξελίξεις αυτές το ΚΚΕ είχε προειδοποιήσει. Κάποιοι, βέβαια, μας λοιδορούσαν λέγοντας ότι αυτά που λέμε είναι αναχρονιστικά, είναι ουτοπικά. Ουτοπικό, όμως, είναι να πιστεύει κανείς ότι μπορούν οι εργαζόμενοι να διασφαλίσουν τη δουλειά τους σε ιδιωτικοποιημένα αεροδρόμια και ιδιωτικοποιημένη αεροναυτιλία. Κι αυτό γιατί όλα υποτάσσονται στο καπιταλιστικό κέρδος. Η Κυβέρνηση, λοιπόν, φοβούμενη τις αντιδράσεις και τις απεργίες έχει βάλει λυτούς και δεμένους για να εμποδίσει τον αγώνα τους και το απέδειξαν και με την τελευταία απεργία που βγήκε παράνομη και καταχρηστική.

Το ΚΚΕ, λοιπόν, όχι μόνο πάντα πάλευε και παλεύει ενάντια στην ιδιωτικοποίηση και τις συνέπειές της στον λαό, αλλά σε συνδυασμό με τον αγώνα για μεταφορές, άρα και αερομεταφορές και αεροδρόμια που θα είναι κοινωνική λαϊκή ιδιοκτησία, μέσα στα πλαίσια ενός ενιαίου κρατικού ελέγχου που θα συμπεριλαμβάνει και την αεροναυτιλία και όλα τα αεροδρόμια.

Από αυτή την άποψη, λοιπόν, εμείς καλούμε τους εργαζόμενους να μην υποκύψουν στα ωραία, καλά λόγια της Κυβέρνησης, αλλά να αντιδράσουν έτσι ώστε να αποτρέψουν την εμπορευματοποίηση, την ιδιωτικοποίηση των αεροδρομίων, της αεροναυτιλίας γενικότερα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Συντυχάκη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Μικρό Εργαστήρι Δημοκρατίας», που οργανώνει το Ίδρυμα της Βουλής, είκοσι έξι μαθήτριες και μαθητές και τέσσερις συνοδοί εκπαιδευτικοί από το Νηπιαγωγείο του Σχολείου Dorothy Snot.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η ειδική αγορήτρια από τη Νέα Αριστερά, η κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι και συναδέλφισσες, κύριε Υπουργέ, σήμερα είναι σαφές ότι η κουβέντα θα μονοπωληθεί από την κατάπτυστη τροπολογία που φέρνει η Κυβέρνηση. Αλλά αυτή είναι η Δεξιά: διχασμός, διαίρει και βασίλευε, περιστολή δικαιωμάτων. Είναι κατάπτυστη και ως προς τη συγκυρία. Είναι σαφές ότι βάλλει ενάντια στην ορατότητα που αφορά στο έγκλημα των Τεμπών, αλλά και ως προς την ουσία, η αντισυνταγματικότητα η οποία θα συζητηθεί με πολύ σοβαρά επιχειρήματα.

Τι κάνει, λοιπόν; Κάνει μία υγειονομική ζώνη απέναντι στον εχθρό. Ποιος είναι ο εχθρός; Ο λαός και οι λαϊκές κινητοποιήσεις. Αυτό, αγαπητοί συνάδελφοι της Συμπολίτευσης και κύριε Υπουργέ, δεν θα περάσει. Αυτή η τροπολογία θα μείνει στα χαρτιά και οι λαϊκές αντιδράσεις που θα ακολουθήσουν πραγματικά θα την αναστείλουν. Εμείς σας προτείνουμε -και το έχουμε πει σε κάθε τόνο- ότι πρέπει να αποσυρθεί.

Παρ’ όλα αυτά, πάμε να δούμε και τις πολιτικές και στην αεροναυτιλία. Συζητάμε τις τελευταίες μέρες στις Επιτροπές τη μετατροπή της ΥΠΑ από αυτοτελή δημόσια υπηρεσία σε Νομικό Πρόσωπο Δημοσίου Δικαίου.

Και βεβαίως, με αφορμή αυτό το νομοσχέδιο, δεν θα μπορούσε να μην ανοίξει μια γενικότερη κουβέντα για την αεροναυτιλία στη χώρα μας. Η συζήτηση αυτή, όμως, γίνεται μόνο από την αντιπολίτευση. Ο Υπουργός είπε ότι θα μιλήσει μόνο για το νομοσχέδιο, λες και το νομοσχέδιο έρχεται εν κενώ.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Δεν το είπα αυτό. Θα μιλήσω στη δευτερολογία.

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι, το είπατε.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Μα στην επιτροπή δεν είχε κατατεθεί η τροπολογία.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Υπουργέ, θα σας θέσω και ερωτήματα και θα περιμένω απαντήσεις. Συγγνώμη, εάν κάνω λάθος. Θα μου δώσετε απαντήσεις, βεβαίως.

Υπήρξαν και προβλήματα, τα οποία οδήγησαν στην καταδίκη της χώρας στο δικαστήριο της Ευρωπαϊκής Ένωσης εν μέσω ακραίας υποστελέχωσης, απαρχαιωμένου εξοπλισμού και, φυσικά, πολλών συμβάντων, τα οποία θέτουν ζητήματα ασφαλείας και έχουμε καταθέσει πάρα πολλές ερωτήσεις, δηλώσεις -πάρα πολλές!

Ειδικά για το προσωπικό τα ακούσαμε και από την ακρόαση των φορέων. Αναφέρω ενδεικτικά τους ελεγκτές εναέριας κυκλοφορίας, όπου ο Πρόεδρός τους τόνισε ότι, εάν δεν δούλευαν περισσότερο αυτά τα τρία χρόνια -υπερεργασία, δηλαδή- το σύστημα θα είχε καταρρεύσει από το 2022. Μάλιστα δήλωσε ότι δεν δεχόμαστε η υπερεργασία μας να είναι άλλοθι, για να μην αλλάζει τίποτα.

Ανακοινώσατε πρόσφατα προσλήψεις ογδόντα ελεγκτών εναέριας κυκλοφορίας. Το χαιρετίζουμε, φυσικά. Όμως έχουν περάσει έξι χρόνια και θα περάσουν και άλλα μέχρι να εκπαιδευτούν και για να γίνουν επιχειρησιακοί, οπότε φαίνεται ότι πραγματικά δεν είχατε κανέναν σχεδιασμό. Επίσης, ο Πρόεδρος των Ηλεκτρονικών Μηχανικών Ασφαλείας Εναέριας Κυκλοφορίας, της ΗΜΑΕΚ, είπε ότι ακόμα περιμένουν την προκήρυξη για σαράντα τρεις ηλεκτρονικούς, ενώ είχατε δεσμευτεί ότι θα γίνει το πρώτο τετράμηνο του 2025.

Θυμόμαστε όλοι την περίπτωση του σαρανταεπτάχρονου ηλεκτρονικού, ο οποίος χάθηκε πρόωρα, πριν λίγους μήνες, υπερφορτωμένος με ευθύνες, αφού ήταν ο μοναδικός υπεύθυνος για τη συντριπτική πλειοψηφία των τηλεφωνικών κέντρων διοικητικών επικοινωνιών της ΥΠΑ σε όλη την Ελλάδα. Δεν είχε τοποθετηθεί ο συγκεκριμένος υπάλληλος σε οργανική μονάδα του κλάδου του έξι χρόνια μετά τη μετάταξή του, όπως και άλλοι σαράντα τέσσερις συνάδελφοί του, οι οποίοι, νομίζω, ότι μάλλον τοποθετήθηκαν αυτό το καλοκαίρι. Ακόμη και στον Διεθνή Αερολιμένα Αθηνών δεν υπάρχει στη βάρδια δεύτερος ηλεκτρονικός.

Όσο για τα συστήματα αεροναυτιλίας, τα προβλήματα και οι ελλείψεις που υπάρχουν συνθέτουν επαρκώς μια εικόνα απαξίωσης των αερομεταφορών στη χώρα μας. Δύο χαρακτηριστικά παραδείγματα -έχουμε αναφέρει πάρα πολλά. Το ραντάρ της Ρόδου που είναι εκτός λειτουργίας εδώ και τέσσερα χρόνια λόγω εμπρησμού και ακόμα δεν έχει αποκατασταθεί -κάτι μας θυμίζει αυτό και για τα Τέμπη. Το ραντάρ στο Ελληνικό, του οποίου καταστράφηκε ο μηχανισμός περιστροφής και έκτοτε είναι εκτός λειτουργίας, χωρίς να υπάρχει δυνατότητα επισκευής.

Κατά τα άλλα η διοίκηση της ΥΠΑ υπερθεματίζει για το φιλόδοξο πρόγραμμα επενδύσεων που υλοποιείται. Το ακούσαμε για άλλη μια φορά στην ακρόαση των φορέων από τον διοικητή, ενώ όσοι γνωρίζουμε στοιχειωδώς από δημόσιες συμβάσεις, καταλαβαίνουμε ότι, παραδείγματος χάριν, για τα ραντάρ ακόμα και αύριο να υπογράφονταν οι σχετικές συμβάσεις, ο χρονικός ορίζοντας για να μπουν σε λειτουργία είναι τουλάχιστον τρία χρόνια.

Και επειδή όλα τελικά καταλήγουν στο κρίσιμο ζήτημα της ασφάλειας των αερομεταφορών, αναρωτιόμαστε τι γίνεται, όταν δεν υπάρχει φυσική παρουσία των αρμόδιων εργαζομένων στα αεροδρόμια, εκεί δηλαδή που γίνεται το αεροπορικό έργο. Ο Πρόεδρος των αερολιμενικών ήταν κατηγορηματικός. Όσο δεν υπάρχει κρατική αεροπορική αρχή στο αεροδρόμιο, υπάρχει ξεκάθαρο θέμα ασφαλείας. Δεν θυμάμαι πραγματικά πόσες φορές έχουμε καταγγείλει ήδη από το 2020 την απαξίωση θεμάτων ασφαλείας επί Κυβέρνησης της Νέας Δημοκρατίας ως συνέπεια της κατάργησης της κρατικής παρουσίας στα αεροδρόμια. Το έχουμε πει, τα έχουμε ξαναπεί και έχουμε αναφερθεί και σε συγκεκριμένα συμβάντα.

Και σήμερα, κύριε Υπουργέ, θα θέσω πάλι κάποια ερωτήματα. Αφού πλέον δεν υπάρχει αεροπορική αρχή στα αεροδρόμια, ποιος διαχειρίζεται σε τοπικό επίπεδο τα παράπονα των επιβατών, ειδικά των αναπήρων, σε περίπτωση καθυστέρησης ή ματαίωσης πτήσης; Εύκολο ερώτημα. Ποιος προστατεύει τα δικαιώματα των επιβατών καταναλωτών (Κανονισμός Δίωξης του 2004) και ποιος τους δίνει οδηγίες, συμβουλές στις περιπτώσεις υπερκρατήσεων, overbooking κ.τ.λ.;

Ποιος εφαρμόζει τις λιμενικές διατάξεις για την ασφάλεια των πτήσεων; Ποιος κάνει τον έλεγχο των πτυχίων των πιλότων, των σωστικών μέσων των αεροπλάνων (σωσίβια, μάσκες, κ.τ.λ.) και τα ναυτιλιακά τους έγγραφα; Ποιος κάνει αλκοτέστ στους πιλότους και άλλους ελέγχους; Πώς γίνεται ο έλεγχος του ποινικού μητρώου των υποψηφίων εργαζόμενων στα αεροδρόμια και πώς διασφαλίζεται το απόρρητο των προσωπικών δεδομένων τους; Γιατί αυτό, το έκαναν οι αερολιμενικοί τοπικά. Τώρα που δεν είναι εκεί η ΑΠΑ, υποχρεώνει τους εργαζόμενους να προσκομίζουν αυτά τα ποινικά μητρώα στις εταιρείες -παραβίαση προσωπικών δεδομένων.

Και κάτι άλλο. Σε περίπτωση κρίσης με την Τουρκία, πώς διασφαλίζετε ότι οι ζωτικές υποδομές των παραμεθόριων αεροδρομίων θα περιέλθουν υπό τη διοίκηση, λειτουργία του ΓΕΑ και της ΥΠΑ, αφού η Fraport είναι απλά μια ιδιωτική εταιρεία, η οποία μάλιστα συνεργάζεται και με την Τουρκία και διαχειρίζεται το αεροδρόμιο στην Αττάλεια. Και δεν έχει ενταχθεί, βεβαίως, στον σχεδιασμό του ΠΣΕΑ και ούτε φυσικά μπορεί να εφαρμόσει τα άκρως απόρρητα σχέδια του ΚΥΣΕΑ για τα αεροδρόμια Γεράνια, Αλέξανδρος, Ίκαρος και τα λοιπά.

Εδώ και πάνω από τρία χρόνια που η ΑΠΑ ξεκίνησε τη λειτουργία της είχαμε σωρεία αεροπορικών συμβάντων, στα οποία η αρχή ήταν απούσα. Έχω αναφερθεί κατά καιρούς σε συγκεκριμένα περιστατικά. Και δεν συζητάμε βεβαίως και πόσα συμβάντα συγκαλύπτονται, εφόσον δεν υπάρχουν εκεί τοπικοί αερολιμενικοί, για να τα μεταφέρουν.

Και για να συνδέσω το προηγούμενο με τις ρυθμίσεις του νομοσχεδίου, νομοθετείτε στα παραχωρημένα αεροδρόμια τη μεταφορά οργανικών θέσεων και την υποχρεωτική μετάθεση ή μετάταξη υπαλλήλων με απλή απόφαση του διοικητικού συμβουλίου της ΥΠΑ, έπειτα από εισήγηση του διοικητή. Αφού, λοιπόν, καταργήσατε την ΑΠΑ από τα αεροδρόμια, έρχεστε τώρα να καταργήσετε και την ΥΠΑ. Αποψιλώνετε το ήδη οριακά επαρκές προσωπικό της ΥΠΑ στους παραχωρημένους στους αερολιμένες αγνοώντας τις πραγματικές επιχειρησιακές τους ανάγκες, με αποτέλεσμα και πάλι τη δημιουργία ζητημάτων αεροπορικής ασφάλειας -για τα οποία, κατά τα άλλα, δεν θέλετε να μιλάμε, επειδή τάχα κινδυνολογούμε.

Μετά την κατάργηση των τοπικών αεροπορικών αρχών, αυτή τη φορά με τις ρυθμίσεις για την ΥΠΑ απομακρύνετε το κράτος από τα αεροδρόμια και μεταφέρετε αρμοδιότητες σε κεντρικές δομές. Αυτό τελικά θα έχει αποτέλεσμα τη σταδιακή ιδιωτικοποίηση της αεροπορικής τεχνογνωσίας που επί δεκαετίες συγκροτεί η ΥΠΑ. Στο τέλος, λέει, θα μείνουμε με μία ΥΠΑ χωρίς πραγματική παρουσία στα αεροδρόμια, χωρίς επαφή με το αντικείμενό της και χωρίς εξειδικευμένο προσωπικό, το οποίο ή θα μετακινηθεί σε άλλους φορείς ή θα απαξιωθεί υπηρεσιακά.

Και ποιος χαιρετίζει τις διατάξεις αυτές; Προφανώς η Fraport, η οποία μάλιστα στη διαβούλευση το πήγε και ένα βήμα παρακάτω. Ζητάει να τεθεί χρονικός ορίζοντας για την ολοκλήρωση των μεταθέσεων, δηλαδή, να μην χαθεί χρόνος για να φύγει το προσωπικό της ΥΠΑ από τα αεροδρόμια. Παράλληλα, ζητάει η φυσική παρουσία της ΥΠΑ στα παραχωρημένα αεροδρόμια να περιορίζεται μόνο σε υπηρεσίες αεροναυτιλίας και όχι σε οποιαδήποτε άλλη διοικητική, οικονομική και εποπτική λειτουργία.

Επίσης, εγείρει και ζητήματα στέγασης των υπηρεσιών της ΥΠΑ. Πού; Στα αεροδρόμια που το δημόσιο κατασκεύασε και κατέχει και της παραχώρησε. Καμία έκπληξη δεν μας προκαλεί αυτό, βεβαίως, αφού η στάση της αυτή ξεκινάει από την ίδια την Κυβέρνηση της Νέας Δημοκρατίας που από το 2020 έχει νομοθετήσει την ανέλεγκτη και ανεξέλεγκτη συμπεριφορά μιας ιδιωτικής εταιρείας και η οποία, άλλωστε, δεν εφαρμόζει τη συμβατική της υποχρέωση. Υπάρχει στη σύμβαση παραχώρησης η κρατική παρουσία στα αεροδρόμια, την οποία αγνοείτε και εσείς και, προφανώς, βοηθάει τη Fraport. Ας μην αναφερθώ τώρα στα κατά καιρούς μπόνους που παίρνουν και τους δίνετε, όπως λόγω κόβιντ και λοιπά.

Αναφερθήκατε, κύριε Υπουργέ, στο Action Plan. Το κείμενο αυτό το ζητάμε. Δεν το έχουμε λάβει ποτέ και, μάλιστα, ο Πρόεδρος των ελεγκτών εναέριας κυκλοφορίας είπε ότι είναι ήδη εκτός χρονοδιαγράμματος.

Και κάτι ακόμα από αυτά που είπατε στις επιτροπές -δεν απολογούμαι, απλώς και μόνο για την αποκατάσταση της αλήθειας. Τα αεροδρόμια προς παραχώρηση δεν ήταν δώδεκα, ήταν δεκατέσσερα. Ήταν η κυβέρνηση Σαμαρά-Βενιζέλου, λοιπόν, που αποφάσισε αυτή την παραχώρηση. Η κυβέρνηση αυτή ξεκίνησε τη διαδικασία παραχώρησης μέσω του ΤΑΙΠΕΔ, ενέκρινε τους όρους του διαγωνισμού, προκήρυξε τον διεθνή διαγωνισμό το 2013-2014 και ανακήρυξε προτιμητέο επενδυτή τη Fraport Slentel τον Νοέμβριο του 2014. Η αποκατάσταση της αλήθειας.

**ΔΙΟΝΥΣΙΟΣ ΣΤΑΜΕΝΙΤΗΣ:** Κι εσείς υπογράψατε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι. Με ένα μνημόνιο, για το οποίο εσείς ευθύνεστε…

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Με δάκρυα.

(Θόρυβος στην Αίθουσα)

**ΘΕΟΠΙΣΤΗ (ΠΕΤΗ) ΠΕΡΚΑ:** Εγώ διόρθωσα τον κύριο Υπουργό.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Να ξέρουμε, οι συμβάσεις αυτές δεν μπορούσαν να τροποποιηθούν ούτε στο «και», κύριε Υπουργέ.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Την υπογράψατε και την υλοποιήσατε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι. Εσείς συμφωνείτε με αυτό όμως ή όχι; ΤΑΙΠΕΔ, 2013-2014-διαγωνισμός-Fraport Slentel.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Ναι, βέβαια. Εμείς το υποστηρίξαμε.

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ.

Κυρία Πέρκα, συνεχίστε.

**ΘΕΟΠΙΣΤΗ (ΠΕΤΗ) ΠΕΡΚΑ:** Δεν πειράζει. Θα απαντήσει ο ΣΥΡΙΖΑ γι’ αυτά. Εγώ δεν απολογούμαι, απλώς λέμε λίγο εδώ πέρα τα πράγματα ως έχουν.

Λοιπόν, εμείς όμως….

**ΔΙΟΝΥΣΙΟΣ ΣΤΑΜΕΝΙΤΗΣ:** Πολύς εκνευρισμός.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Αδικαιολόγητος, έχετε δίκιο.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Υπουργέ και αγαπητέ συνάδελφε, είδα πώς πιάνεστε από κάτι. Απαντήστε στα κρίσιμα.

**ΠΡΟΕΔΡΕΥΩΝ (Ιωάννης Πλακιωτάκης):** Όχι διακοπές, παρακαλώ. Μην κάνουμε διάλογο.

Παρακαλώ, κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Εσάς δεν μπορούμε να κατηγορήσουμε για υποκρισία. Αυτό είναι σαφές.

**ΠΡΟΕΔΡΕΥΩΝ (Ιωάννης Πλακιωτάκης):** Απευθυνθείτε στο Σώμα.

**ΘΕΟΠΙΣΤΗ (ΠΕΤΗ) ΠΕΡΚΑ:** Είστε πιστοί στο νεοφιλελεύθερο δόγμα, το οποίο και εκφράζετε μέσω του παρόντος νομοσχεδίου. Καμία υποκρισία.

Υπηρετείτε την πολιτική των απελευθερώσεων, των ιδιωτικοποιήσεων, της απόλυτης ευελιξίας, χωρίς αυτές να επιβάλλονται ούτε από μνημόνια ή οι δεσμεύσεις. Είναι πολιτική σας επιλογή. Είναι αυτό που λέγατε, ότι το μνημόνιο είναι ευλογία. Αυτό έλεγε η παράταξή σας, αυτό υλοποιούσατε, αυτό κάνετε ακόμα σε πολλά νομοσχέδια, δεν είναι αυτό το πρώτο. Γι’ αυτό άλλωστε προχωράτε στην ιδιωτικοποίηση των επόμενων είκοσι δύο μη παραχωρημένων περιφερειακών κρατικών αεροδρομίων που λειτουργεί η ΥΠΑ.

Δεν σας ενδιαφέρει το δημόσιο συμφέρον και προφανώς δεν σας ενδιαφέρει η ισόρροπη περιφερειακή ανάπτυξη, παρά μόνο πώς θα εξυπηρετήσετε τα επίδοξα επιχειρηματικά συμφέροντα. Είναι μια πολιτική επιλογή, όπως είπα, που τη συναντάμε σε κάθε νομοσχέδιο: Ιδιωτικοποίηση παντού, στα λιμάνια, τα αεροδρόμια, σε ό,τι κινείται, στην παιδεία, την υγεία. Έχετε αντιληφθεί τη δημόσια περιουσία ως real estate και την παραδίδετε σε ιδιωτικά συμφέροντα, λες και το κράτος υπάρχει μόνο για να υπογράφει αυτές τις συμβάσεις παραχώρησης.

Λέμε ότι με το νομοσχέδιο ανοίγει ο δρόμος για περαιτέρω ιδιωτικοποιήσεις στις αερομεταφορές. Η ΥΠΑ για την ώρα παραμένει δημόσια, δεν παραχωρούνται λειτουργίες της σε αυτό το νομοσχέδιο. Έρχονται όμως οι ιδιώτες σε αυτήν. Να τα πάλι τα «golden boys», να τα πάλι τα παιδάκια μας, που θα έρθουν ως ιδιώτες να καταλάβουν κρίσιμες θέσεις. Δηλαδή, από δημόσια υπηρεσία ασφάλειας των πτήσεων τη μετατρέπετε σε μια αεροπορική θυγατρική των συμφερόντων. Το επιτελικό κράτος λοιπόν απογειώνεται, αλλά όχι για όλους.

Θα σταθώ όμως λίγο και στις υπερεξουσίες του Διοικητή της ΥΠΑ. Συζητήθηκαν διεξοδικά στις επιτροπές. Απλώς θα σχολιάσω ότι δεν υπάρχει οποιοσδήποτε περιορισμός ή φραγμός για τις πράξεις του ούτε κατά την περίοδο των μεταβατικών διατάξεων. Χαρακτηριστικό είναι ότι μέχρι την έκδοση του οργανισμού της ΥΠΑ για όλο το προσωπικό η κατανομή - ανακατανομή των οργανικών θέσεων γίνεται με απόφαση του Διοικητικού Συμβουλίου έπειτα από εισήγηση του Διοικητή. Δεν προβλέπεται δηλαδή καμία θεσμική εγγύηση ότι δεν θα γίνονται αυθαίρετες μετακινήσεις, αποδυνάμωση των μονάδων. Και βεβαίως, αυτός ο κίνδυνος είναι πολύ μεγαλύτερος στην περιφέρεια.

Το ίδιο συμβαίνει και για τους προϊσταμένους. Μέχρι την επιλογή τους, σύμφωνα με τον οργανισμό της ΥΠΑ, τοποθετούνται με απόφαση του Διοικητικού Συμβουλίου, έπειτα από εισήγηση του Διοικητή, χωρίς ΑΣΕΠ, χωρίς αξιολόγηση, και ενώ η αναπλήρωση προϊσταμένων προβλέπεται ήδη από το ισχύον δίκαιο και υπερκαλύπτει το μεταβατικό στάδιο.

Τι σας λέω τώρα! Για δίκαιο κ.λπ.. Έχουμε καταργήσει τα πάντα. Τα συμφέροντα να είναι καλά!

Μας ανησυχούν ιδιαίτερα οι παραπάνω προβλέψεις, γιατί έχουμε και ένα θέμα με τον κ. Σαουνάτσο, ως επικεφαλής της Υπηρεσίας. Δεν κατάλαβα τι εννοούσε με την αποστροφή του κατά την ακρόαση των φορέων ότι η σύγκρουση συμφερόντων αποδεικνύεται ή καταρρίπτεται σε βάθος χρόνου. Μα, τότε θα είναι αργά.

Κύριε Υπουργέ, ή προκύπτει ασυμβίβαστο εξαρχής ή όχι.

Και γιατί είπε ότι ατυχώς τέθηκε από εμένα προσωπικά -όντως, το είχα θέσει κατά τον διορισμό του- και ατυχώς ανακινείται τώρα; Έχει αποδειχθεί ότι δεν υπάρχει πέραν πάσης αμφιβολίας η σύγκρουση συμφερόντων στο πρόσωπό του;

Εσείς, κύριε Υπουργέ, είστε εντάξει με την επιλογή του; Τηρήσατε όλες τις διαδικασίες; Στο νέο νομικό πρόσωπο δημοσίου δικαίου διατηρείτε την προηγούμενη διοίκηση, χωρίς καν να επανεξεταστεί αν η παλιά διοίκηση συμβαδίζει με τα νέα προσόντα που απαιτεί ο νέος οργανισμός. Τίποτα από αυτά δεν έχει γίνει. Διατηρείται το ίδιο.

Σε ό,τι αφορά τη σύγκρουση συμφερόντων -γιατί είναι σοβαρό-, ο Πρόεδρος των Ελεγκτών Εναέριας Κυκλοφορίας προχώρησε σε μια πολύ σοβαρή καταγγελία. Υπάρχει μια μελέτη από το 2024 για τη χωρητικότητα του Διεθνούς Αερολιμένα Αθηνών. Τον Οκτώβριο του 2024 η παρούσα διοίκηση έκανε μία επιτροπή για να αναθεωρήσει τη χωρητικότητα και να παρακάμψει τη μελέτη. Η επιτροπή έβγαλε τα ίδια αποτελέσματα, πράγμα που δεν άρεσε καθόλου στη διοίκηση και παρήγγειλε καινούργια μελέτη, την οποία πληρώνετε, και αυτή τη φορά ελπίζει ότι θα αλλάξει η χωρητικότητά του ΔΑΑ.

Δεν χρειάζεται -ή μάλλον χρειάζεται- να σας υπενθυμίσω ότι η σύζυγος του κ. Σαουνάτσου εργάζεται ως τομεάρχης λειτουργιών αεροσταθμού στο Ελευθέριος Βενιζέλος. Επίσης, κάποια στιγμή θα ήθελα να απαντήσει ο ίδιος βέβαια -γιατί δεν έχει απαντήσει μέχρι στιγμής- αν έχει μετοχές στην Aegean.

Δεν είναι όμως μόνο η σύγκρουση συμφερόντων που μας προβληματίζει. Είχαμε αναφέρει κατά την ακρόαση για ένα αμφιλεγόμενο βιογραφικό, που ήταν μεν υπάλληλος της ΥΠΑ από το 2009 ως το 2019, δέκα χρόνια -δέκα χρόνια άδεια άνευ αποδοχών-, και εργάστηκε στο εξωτερικό. Και ήταν υπάλληλος της ΥΠΑ, την οποία χρησιμοποίησε για να ανέβει κ.λπ.. Και εκείνο που θέσαμε ως πρόβλημα ήταν το κλίμα ομόνοιας, αν θα μπορούσε να το εξασφαλίσει, και την εμπιστοσύνη στο πρόσωπό του. Και σε αυτό απάντησε πάλι ο Πρόεδρος των Ελεγκτών ότι δεν υπάρχει καμία εμπιστοσύνη, όλο ανακύπτουν ζητήματα από το πουθενά, ακόμη και με το νομοσχέδιο φυτεύονταν διατάξεις προφανώς από τη μεριά της διοίκησης.

Δεν έχω να σχολιάσω κάτι άλλο, πέρα από το γεγονός ότι κατά την ακρόαση των φορέων ο κ. Σαουνάτσος  για ώρα μιλούσε, αν όχι ως επισπεύδων του νομοσχεδίου, τουλάχιστον σαν να το γράφει μαζί με την Κυβέρνηση. Και δεν ξέρω, κύριε Υπουργέ, γιατί το υποτιμήσατε αυτό το γεγονός, που έγινε ενώπιον όλων. Είδαμε όλοι τι έγινε.

Εκτός -κλείνω σιγά-σιγά- από τα παραπάνω, είναι και άλλα τα επιμέρους προβληματικά ζητήματα. Τα αναλύσαμε στις επιτροπές. Θα τα αναφέρω ενδεικτικά: Η διοικητική ασάφεια. Η σύγχυση αρμοδιοτήτων σχετικά με την οργανωτική διάταξη της ΥΠΑ. Ο Πρόεδρος της ΕΝΙΜΕΚ τη χαρακτήρισε «Πύργο Βαβέλ». Η απουσία εκπροσώπων εργαζομένων στο Διοικητικό Συμβούλιο. Η επιλογή των μελών του Διοικητικού Συμβουλίου από τον Υπουργό και οι υπερεξουσίες του Διοικητικού Συμβουλίου. Η παρέκκλιση από το νόμο δημοσίων συμβάσεων για έργα και προμήθειες. Αυτά είναι ορισμένα απ’ όλα αυτά.

Επομένως, καταλαβαίνετε ότι μετά από όλα αυτά δεν μπορούμε να δώσουμε τη συναίνεσή μας σε αυτό το νομοσχέδιο, το οποίο και καταψηφίζουμε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Πέρκα.

Ενημερωτικά, θα ήθελα να σας πω ότι έχει κατατεθεί το αίτημα αντισυνταγματικότητας από τον ΣΥΡΙΖΑ-Προοδευτική Συμμαχία και αναμένουμε και τα υπόλοιπα αιτήματα.

(Η προαναφερθείσα ένσταση αντισυνταγματικότητας του ΣΥΡΙΖΑ-Προοδευτική Συμμαχία καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα ένα μαθήτριες και μαθητές και τέσσερις συνοδοί εκπαιδευτικοί από το 20ο Δημοτικό Σχολείο Περιστερίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Τους καλωσορίζω και εγώ, αφού είναι η περιοχή που εκλέγομαι.

Κύριε Υπουργέ, κύριοι συνάδελφοι, μελετώντας το παρόν νομοσχέδιο, διαπιστώνουμε με λύπη μας ότι στην ουσία δεν πρόκειται για μια διοικητική αναβάθμιση της Υπηρεσίας Πολιτικής Αεροπορίας, αλλά για μια σιωπηρή μετατροπή της σε ημικρατικό οργανισμό, ο οποίος ολοένα και αποκόπτεται από το δημόσιο συμφέρον και την εθνική κυριαρχία.

Διαπιστώνουμε ότι σκοπός της Κυβέρνησης είναι να περάσει σταδιακά την Υπηρεσία Πολιτικής Αεροπορίας, μια υπηρεσία η οποία άπτεται άμεσα και με τη δημόσια ασφάλεια και με την ασφάλεια του κράτους μας, σε καθεστώς ιδιωτικών οικονομικών συμφερόντων, χωρίς να υπάρχει ουσιαστικός κοινοβουλευτικός έλεγχος.

Σε όλα τα κεφάλαια του νομοσχεδίου παρατηρείται η ίδια φιλοσοφία, ήτοι η συγκέντρωση εξουσιών στον Διοικητή και το Διοικητικό Συμβούλιο, χωρίς θεσμική εποπτεία, χωρίς έγκριση από τη Βουλή, χωρίς υποχρέωση λογοδοσίας. Οι εξουσιοδοτικές διατάξεις του παρόντος δίνουν τη δυνατότητα σε λίγα πρόσωπα να καθορίζουν πράγματα, τέλη, μετακινήσεις προσωπικού, ακόμα και μεταβιβάσεις πόρων κατά το δοκούν. Αυτή η υπερσυγκέντρωση αρμοδιοτήτων είναι αντίθετη με κάθε δημοκρατική αρχή και συνάμα επικίνδυνη για την εθνική ασφάλεια, μια και μιλάμε για τον έλεγχο του ελληνικού εναέριου χώρου.

Η Ελληνική Λύση τονίζει με έμφαση εδώ και χρόνια ότι κάθε φορά που η Κυβέρνηση δημιουργεί ανεξάρτητες αρχές ή νέα νομικά πρόσωπα δημοσίου δικαίου προετοιμάζει εμμέσως πλην σαφώς και νέα ιδιωτικοποίηση.

Το παρόν νομοσχέδιο μεταφέρει περιουσία, πόρους και προσωπικό από τη δημόσια ΥΠΑ στο νέο νομικό πρόσωπο, ανοίγοντας έτσι τον δρόμο για μελλοντική παραχώρηση ή εμπορική εκμετάλλευση αεροδρομίων, εκτάσεων και υποδομών. Από την άλλη πλευρά, το Ελληνικό Δημόσιο, αντί να ενισχύει την παρουσία του, αποσύρεται και περιορίζεται σε ρόλο εποπτεύοντα Υπουργού, ο οποίος ωστόσο δεν ελέγχει κατ’ ουσίαν τίποτα.

Επί των άρθρων, στο άρθρο 8 «Συγκρότηση και θητεία Διοικητικού Συμβουλίου» τα τέσσερα από τα επτά μέλη του ΔΣ θα επιλέγονται, δηλαδή θα τοποθετούνται, από τον εκάστοτε Υπουργό, εκπληρώνοντας έτσι είτε προσωπικές είτε κυβερνητικές προτιμήσεις είτε και προεκλογικές υποσχέσεις.

Η Ελληνική Λύση προτείνει το εξής, το ίδιο το προσωπικό να εκλέγει δύο εκπροσώπους του, εργαζόμενους, ως μέλη του ΔΣ, όπως ακριβώς συμβαίνει επιτυχώς στον ΕΦΚΑ, στη ΔΥΠΑ, στα πανεπιστήμια, έτσι ώστε να ενδυναμώνεται η διαφάνεια, η εκπροσώπηση των ίδιων των εργαζομένων και η λογοδοσία του ΔΣ.

Κατόπιν αυτού, να οριστεί ότι τέσσερα μέλη θα επιλέγονται ανάμεσα από προσωπικότητες και μάλιστα από τον χώρο της Πολιτικής Αεροπορίας, των αερομεταφορών, της αεροναυτιλίας και των αερολιμένων. Από αυτούς να είναι δύο οι εκλεγμένοι εκπρόσωποι των εργαζομένων, ο ένας να προέρχεται από την αεροναυτιλία και ο άλλος από τον χώρο των αερολιμένων.

Με το άρθρο 10 η Κυβέρνηση αποκαλύπτει ότι σκοπός της είναι η διοίκηση του κράτους να αποτελεί μέσο κομματικού ελέγχου. Εν προκειμένω, ο Υπουργός έχει υπερεξουσίες, ορίζεται ότι θα αποφασίζει για τα περισσότερα ζητήματα, κρατώντας ουσιαστικά διακοσμητικό ρόλο για το ΔΣ, όπως τη δυνατότητα να εγκρίνει ή να μεταβιβάζει αρμοδιότητες, να εισηγείται ρυθμίσεις, να συνεργάζεται με διεθνείς οργανισμούς και να συμμετέχει σε προγράμματα της Ευρωπαϊκής Ένωσης, του Eurocontrol και της EASA. Η Κυβέρνηση ωστόσο δεν εγγυάται τη διασφάλιση του εθνικού συμφέροντος.

Τέλος, διαπιστώνουμε λειτουργική ανεξαρτησία των μελών του ΔΣ. Ωστόσο, διαπιστώνουμε την ίδια στιγμή, ότι δεν προβλέπεται μηχανισμός διαβούλευσης με φορείς και προσωπικό. Αντιθέτως, ενδεικτικά, στην Αρχή Διασφάλισης Απορρήτου Επικοινωνιών ΑΔΕ ή στην Εθνική Επιτροπή Τηλεπικοινωνιών και Ταχυδρομείων ΕΕΤΤ, προβλέπεται διαβούλευση με την κοινωνία των πολιτών είτε προβλέπεται συμμετοχή εμπειρογνωμόνων.

Η Ελληνική Λύση τονίζει την ανάγκη για την ΥΠΑ να προβλεφθεί η διαβούλευση με φορείς, το να δημοσιεύονται τακτικά τα πεπραγμένα καθώς, επίσης, να ενισχυθούν οι διατάξεις περί λογοδοσίας του διοικητή.

Στο άρθρο 14, αρμοδιότητες διοικητή και υποδιοικητών, η Ελληνική Λύση διαφωνεί με το ότι παρέχονται στον διοικητή εκτεταμένες εξουσίες όπως, την παράγραφο 20 Κ, σύμφωνα με την οποία μπορεί να ενεργήσει ως διατάκτης για ποσά 3.000.000 ευρώ ανά λογαριασμό χωρίς να το έχει εγκρίνει προηγουμένως διοικητικό συμβούλιο. Θεωρούμε το ποσό υπερβολικά υψηλό για να εκδίδει διατακτικές ο διοικητής χωρίς τη συμμετοχή του ΔΣ. Κρίνουμε ότι αυτό θα πρέπει να μειωθεί στις 500.000 ευρώ το ανώτερο. Επίσης, θεωρούμε ότι χρειάζεται να ενισχυθεί ο ρόλος του ΔΣ σε αποφάσεις στρατηγικού χαρακτήρα όπως οι μετατάξεις καθώς και οι προμήθειες.

Στο άρθρο 15 σχετικά με τον έλεγχο των κωλυμάτων διορισμού που προβλέπει το άρθρο 15, για το οποίο εφαρμόζεται για τους διοικητές και υποδιοικητές στις ΥΠΑ το ασυμβίβαστο του άρθρου 70 του νόμου 4622/19 και για την επέκταση της απαγόρευσης και στους συζύγους και στις συζύγους ή στους συμβιούντες, καθώς και στα προστατευόμενα τέκνα, για κάθε μορφή σύμβασης με τον εποπτευόμενο φορέα. Υπενθυμίζουμε την περίπτωση Γεωργίου Σαουνάτσου και εφιστούμε την ανάγκη διενέργειας εγκαίρως ελέγχων προς αποφυγή ασυμβίβαστων.

Στο άρθρο 17 διαπιστώνουμε σοβαρή παράλειψη ότι, δηλαδή, πέραν του Αεροδρομίου Αθηνών Ελευθέριος Βενιζέλος, δεν υπάρχει πρόβλεψη για αίθουσα κρατικών επισήμων η οποία έχει διαφορετικό ρόλο από τις αίθουσες που λέμε VIP, τις οποίες διαχειρίζονται και λειτουργούν οι αεροπορικές εταιρείες. Λείπει, λοιπόν, η πρόβλεψη σύστασης γραφείων πολιτικού σχεδιασμού έκτακτης ανάγκης ΠΣΕΑ στους παραχωρημένους αερολιμένες. Σύμφωνα με την ισχύουσα νομοθεσία, κάθε δημόσιος φορέας, και ιδίως τα αεροδρόμια, χώροι με ιδιαίτερη εθνική σημασία, οφείλει να διαθέτει γραφείο πολιτικού σχεδιασμού έκτακτης ανάγκης ΠΣΕΑ.

Η Ελληνική Λύση θεωρεί επιβεβλημένη τη δημιουργία και την παρουσία γραφείων ΠΣΕΑ σε κάθε αερολιμένα της πατρίδας μας. Τα γραφεία αυτά πρέπει να καλύπτουν όλα τα επιχειρησιακά σημεία της ΥΠΑ. Συνεπώς, από τη στιγμή κατά την οποία σε όλους τους αερολιμένες υπάρχουν μονάδες της ΥΠΑ ακόμα και στους προχωρημένους οφείλετε να προβλέψετε τη σύσταση γραφείων ΠΣΕΑ, ανεξαιρέτως, σε όλα τα ελληνικά αεροδρόμια παραχωρημένα ή μη. Η έλλειψη πρόβλεψης δημιουργίας γραφείων ΠΣΕΑ στα αεροδρόμια συνιστά παράλειψη νόμιμης υποχρέωσης της ΥΠΑ. Τέλος, στην παράγραφο 17.2 απαιτείται να διευκρινιστούν με σαφήνεια οι αρμοδιότητες που θα ασκούνται από τις προβλεπόμενες μονάδες διότι έχουν παρόμοιο αντικείμενο και υφίσταται κίνδυνος σύγχυσης αρμοδιοτήτων και έλλειψης συντονισμού και αποτελεσματικότητας.

Στο άρθρο 21 η παράγραφος 4 αντίκειται στη νομιμότητα, στη διοικητική λογική, στην υπηρεσιακή αξιοπιστία αφού παραβιάζει τις συνταγματικές αρχές που προβλέπουν σταδιοδρομία με βάση αξιοκρατικά κριτήρια και όχι με παράκαμψη του υπαλληλικού σώματος.

Η Ελληνική Λύση θεωρεί περιττή τη διάταξη αυτή διότι η ΥΠΑ με την πολυετή λειτουργία της διαθέτει πολυάριθμο και εξειδικευμένο επιστημονικό προσωπικό πανεπιστημιακής εκπαίδευσης, το οποίο έχει διοριστεί αξιοκρατικά μέσω ΑΣΕΠ, διαθέτει δε υψηλή τεχνική επάρκεια, εμπειρία και υπηρεσιακή νομιμοποίηση. Αντιθέτως, η εν λόγω διάταξη παρακάμπτει τα κριτήρια, τη διαδικασία επιλογής μέσω ΑΣΕΠ και ευνοεί τους διορισμούς φίλων με μη αξιοκρατικά κριτήρια. Επιπλέον, οι διορισμοί προσώπων εκτός υπηρεσίας σε ευαίσθητες θέσεις, έρχονται σε ευθεία αντίθεση με τις αρχές της διαφάνειας, της αξιολόγησης και της ευθυγράμμισης με τα ευρωπαϊκά διοικητικά πρότυπα. Επιπλέον, δεν προβλέπονται ούτε κωλύματα ούτε ασυμβατότητες για αυτούς τους ιδιώτες, οι οποίοι επιλέγονται χωρίς όρια, οι οποίοι μπορεί να είναι ακόμη και αλλοδαποί που να έχουν τη δυνατότητα πρόσβασης σε ευαίσθητες εθνικές πληροφορίες υψηλής διαβάθμισης, οι οποίες αφορούν στην εθνική ασφάλεια της χώρας και τον εναέριο χώρο της.

Η Ελληνική Λύση ζητεί την κατάργηση της παραγράφου 4 του άρθρου 21 και προτείνει να προβλεφθεί ότι αποκλειστικά και μόνο μέσω μοριοδοτημένης και αξιοκρατικής διαδικασίας, μόνο μόνιμοι υπάλληλοι της ΥΠΑ στην Αθήνα δύναται να στελεχώσουν θέσεις προϊσταμένων, γενικών διευθύνσεων και διευθύνσεων λειτουργίας αερολιμένων των Ομάδων Α,Β,Γ, σύμφωνα με τις διατάξεις του Υπαλληλικού Κώδικα και του νόμου 4369/2016.

Στο άρθρο 23. Υπηρεσία ειδικού σκοπού, συνεχής λειτουργία Υπηρεσίας Πολιτικής Αεροπορίας. Ειδικότερα στην παράγραφο 3 προβλέπεται εβδομαδιαίο ωράριο τριάντα τριών ωρών, μόνο όμως, για υπαλλήλους υπηρεσιών παροχής πληροφοριών πτήσης αεροδρομίου AFIS και για ηλεκτρονικούς μηχανικούς ασφάλειας εναέριας κυκλοφορίας ΗΜΑΕΚ.

Η Ελληνική Λύση θεωρεί, τη διάταξη άδικη διότι παραβλέπει υπαλλήλους άλλων ειδικοτήτων, όπως αερολιμενικούς, τεχνικούς και άλλους, οι οποίοι εργάζονται τα ίδια ωράρια, καθώς και υπό τις ίδιες συνθήκες βαρδιών νυχτερινών και αργιών. Έτσι, η διάταξη, παραβιάζει την αρχή της αναλογικότητας και το άρθρο 25 παράγραφος 1 του Συντάγματος περί προστασίας της αξιοπρέπειας των εργαζομένων και παράλληλα, παραβιάζει και την αρχή της ίσης μεταχείρισης άρθρο 4 παράγραφος 1 του Συντάγματος.

Η Ελληνική Λύση προτείνει να προβλεφθεί ότι οι ώρες εργασίας ορίζονται σε τριάντα τρεις εβδομαδιαίως, ανεξαρτήτως ειδικότητας. Ειδικά για τους υπαλλήλους που εργάζονται σε 24ωρες βάρδιες.

Στο άρθρο 24 οικονομική διαχείριση της ΥΠΑ. Με αυτό το άρθρο ορίζεται να εξαρτάται απολύτως η ΥΠΑ από το Υπουργείο Υποδομών και Μεταφορών, το οποίο και δικαιούται να εγκρίνει τελικώς τον προϋπολογισμό και όλες τις χρηματοοικονομικές της αναφορές, περιορίζοντας την επιχειρησιακή της ταχύτητα και ευελιξία, με πρόφαση εκ μέρους της Κυβέρνησης, τη συμμόρφωση με το Ευρωπαϊκό Δίκαιο και τον Κανονισμό 550 του 2004. Η Ευρωπαϊκή Νομοθεσία, όμως, και πρακτική προβλέπει ανεξάρτητους φορείς αεροναυτιλίας με διαφανείς και δημοσίως ελεγχόμενους μηχανισμούς αντίθετα με την Ελλάδα, όπου η Κυβέρνηση επιχειρεί να ελέγχει κάθε φορέα αεροναυτιλίας χωρίς να ορίζεται ποιος λογοδοτεί τελικά για τις οικονομικές αποφάσεις της ΥΠΑ, ο διοικητής της ΥΠΑ ή το Υπουργείο; Ποιος έχει αρμοδιότητα ελεγκτική για την εκτέλεση του προϋπολογισμού; Υφίσταται ανεξάρτητος οικονομικός έλεγχος ή μόνο εσωτερική εποπτεία; Για ποιο λόγο αποκλείστηκε η συμμετοχή του Ελεγκτικού Συνεδρίου; Επίσης, με ποια λογική δημιουργούνται ταμειακά αποθέματα για την κάλυψη έκτακτων αναγκών, χωρίς σαφή έλεγχο και με πλήρη αδιαφάνεια ως προς τη διάθεση των διατεθειμένων κονδυλίων; Πού προβλέπεται ο ετήσιος απολογισμός των αποθεματικών; Ποιος λοιπόν αποφασίζει πότε και πώς θα χρησιμοποιηθούν αυτά τα ποσά; Η απάντηση είναι ότι δεν ορίζεται στο παρόν. Για ποιον λόγο τέτοια αδιαφάνεια και αοριστία λοιπόν; Η απάντηση είναι προφανής διότι μέσω της ΥΠΑ, η Κυβέρνηση προτίθεται να εξυπηρετήσει ιδιωτικά συμφέροντα, θέτοντας σε κίνδυνο και αυτή την ίδια την εθνική ασφάλεια.

Στο άρθρο 30, η Ελληνική Λύση προτείνει, να προβλεφθεί ότι κατόπιν αίτησης του προσωπικού του κλάδου Αερολιμενικών της Υπηρεσίας Πολιτικής Αεροπορίας να δύναται να ενταχθεί είτε να μεταταγεί στην Αρχή Πολιτικής Αεροπορίας με διατήρηση της ίδιας σχέσης εργασίας χωρίς να χειροτερεύει η μισθολογική ή ασφαλιστική κατάσταση του υπαλλήλου, παρά μόνο να μεταβάλλεται επί τα βελτίω σύμφωνα με τις ισχύουσες διατάξεις της ΑΠΑ με εξαίρεση τους εργαζόμενους στο Αεροδρόμιο Ηρακλείου μέχρι τη μεταφορά τους στο νέο Αερολιμένα Καστελλίου Πεδιάδας, οι οποίοι με τη μεταφορά να εντάσσεται αυτοδικαίως στην ΑΠΑ σύμφωνα με την παράγραφο 1. Τέλος, οι υπάλληλοι που εντάσσονται, μετατάσσονται στην Αρχή Πολιτικής Αεροπορίας σύμφωνα με την παρούσα, να προβλέπεται ότι συνεχίζουν να ασκούν τα καθήκοντά τους στον ίδιο τόπο υπηρεσίας, δηλαδή στους αντίστοιχους κρατικούς αερολιμένες όπου υπηρετούσαν κατά το χρόνο της ένταξης. Γι’ αυτό τον σκοπό, με απόφαση του διοικητή της ΑΠΑ να δύναται να συνιστώνται τοπικές αεροπορικές αρχές αεροδρομίων ή άλλες αποκεντρωμένες μονάδες της ΑΠΑ για την κάλυψη των λειτουργικών αναγκών και την εποπτεία της Πολιτικής Αεροπορίας σε ολόκληρη την ελληνική επικράτεια.

Στο άρθρο 32, η Ελληνική Λύση αντιτίθεται στο άρθρο αυτό διότι θεωρεί ότι δεν συμβάλλει στη βελτίωση της λειτουργίας της ΥΠΑ. Προκαλεί αδικαιολόγητη αναστάτωση στο προσωπικό, έχει περιττά διοικητικά και επιχειρησιακά ρίσκα και απειλεί με απώλεια πολύτιμου ανθρώπινου δυναμικού. Η πρόταση του άρθρου 32 δεν είναι απλώς τεχνική, οργανωτική είναι πολιτικά και θεσμικά επικίνδυνη, καθώς εντάσσεται σε μια συνολική προσπάθεια απομάκρυνσης του κράτους από τα αεροδρόμια, μεταφοράς αρμοδιοτήτων και συμμόρφωσης σε κεντρικές δομές χωρίς τοπική παρουσία και σταδιακής ιδιωτικοποίησης της αεροπορικής τεχνογνωσίας που για δεκαετίες συγκροτεί η ΥΠΑ. Εάν εφαρμοστεί το άρθρο 32, η Ελλάδα κινδυνεύει να μείνει με κρατική ΥΠΑ χωρίς πραγματική παρουσία στους αερολιμένες χωρίς επαφή με το αντικείμενό της και χωρίς εξειδικευμένο προσωπικό, το οποίο θα διαρρεύσει σε άλλους φορείς ή θα απαξιωθεί υπηρεσιακά.

Η Ελληνική Λύση προτείνει η κατάρτιση οποιουδήποτε πίνακα οργανωτικών θέσεων να πραγματοποιείται με Προεδρικό Διάταγμα κατόπιν ολοκληρωμένης μελέτης υπηρεσιακών αναγκών και να διασφαλιστεί η φυσική παρουσία της ΥΠΑ στους παραχωρημένους αερολιμένες, όπως άλλωστε επιβάλουν οι διεθνείς κανονισμοί και οι συμβατικές υποχρεώσεις των παραχωρησιούχων προκειμένου, να δοθεί η εγγύηση για την ομαλή μετάβαση στη νέα δομή της ΥΠΑ για την προστασία της υπηρεσιακής συνέχειας και την αξιοποίηση του εξειδικευμένου προσωπικού που επί δεκαετίες στηρίζει τη λειτουργία και την ασφάλεια των ελληνικών αεροδρομίων.

Στα άρθρα 34 και 38 διαπιστώνουμε ότι ανοίγουν ειδικοί λογαριασμοί, μεταφέρονται κεφάλαια εκτός κρατικού προϋπολογισμού, παρατείνονται παλαιές αποφάσεις και τακτοποιούνται δαπάνες, οι οποίες δεν είχαν εγκριθεί, με έμφαση τις αδιαφανείς προμήθειες.

Στις μεταβατικές διατάξεις, άρθρο 35, η Κυβέρνηση προβλέπει προσωρινούς διορισμούς, μετατάξεις κατά παρέκκλιση και μετακινήσεις προσωπικού χωρίς διαδικασίες ΑΣΕΠ, εκπληρώνοντας υποσχέσεις προς φίλους. Έτσι, λοιπόν, κινδυνεύει να μετατραπεί σε φορέα εξυπηρέτησης κομματικών συμφερόντων αντί να αναδεικνύεται σε εθνικά ισχυρό φορέα.

Με το άρθρο 36 καταργείται όλο το νομικό πλαίσιο που όριζε η Ελληνική Πολιτική Αεροπορία και πάνω από πενήντα χρόνια, όπως το νομοθετικό διάταγμα 714/1970, το οποίο διασφάλιζε την εθνική διοίκηση του εναέριου χώρου.

Στο σημείο αυτό, θα μου επιτρέψετε να καταθέσω στα Πρακτικά της συνεδρίασης το υπόμνημα παρατηρήσεων του Πανελληνίου Συλλόγου Αερολιμένων της ΥΠΑ.

(Στο σημείο αυτό η Βουλευτής κυρία Μαρία Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πριν κλείσω την τοποθέτησή μου, θα παρακαλέσω να μου επιτρέψετε την εξής παρατήρηση -που είπα και στη συνεδρίαση- το κεντρικό σύστημα PALLAS του IFR, δηλαδή του ελληνικού εναέριου χώρου, έχει ηλικία μεταξύ εικοσιπέντε και τριάντα ετών, με ήδη δύο μπλακάουτ στην ιστορία του -το 2012 και αν θυμάμαι καλώς, γύρω στο 2022- υποχρεώνοντας τους χειριστές και ελεγκτές να οδηγήσουν τα αεροσκάφη με συμβατικό τρόπο διότι έσβησε εντελώς η οθόνη ελέγχου κυκλοφορίας. Το PALLAS, σημειωτέον, θα έπρεπε να έχει αλλάξει ήδη από το 2008. Επίσης, όλα τα συστήματα, όπως ασύρματα, συχνότητες υπολογιστή, υπολογιστικά συστήματα ελέγχου, είναι είκοσι ετών και πάνω.

Η Ελληνική Λύση διερωτάται γιατί δεν έχει αλλάξει ακόμα, αφού η ανανέωση χρηματοδοτείται κατά 100% από το EUROCONTROL, δηλαδή από τα τέλη κυκλοφορίας, τα οποία καταβάλλουν όλα τα αεροπλάνα που προσγειώνονται στην Ελλάδα. Γιατί, λοιπόν, καμία κυβέρνηση δεν έχει αντικαταστήσει όλα αυτά τα παρωχημένα συστήματα, ώστε να μην επιβαρύνεται ο κρατικός προϋπολογισμός; Τι έγιναν όλα αυτά τα έσοδα από το EUROCONTROL; Αντέχει δημοσιότητας οποιοσδήποτε έλεγχος ή δαπανήθηκαν αλλού τα κονδύλια; Η Κυβέρνηση καλείται να μας απαντήσει ρητά και με ακρίβεια πού πήγαν αυτά τα χρήματα.

Κύριοι, η Πολιτική Αεροπορία, η οποία επί σειρά ετών αποτελούσε όργανο του ελληνικού κράτους και έναν από τους βασικούς πυλώνες της εθνικής μας άμυνας, μετατρέπεται σε εκτελεστικό γραφείο εφαρμογής ευρωπαϊκών κανονισμών και εξυπηρέτησης των ιδιωτών, οι οποίοι εκμεταλλεύονται τους αερολιμένες. Αυτό, όμως, δεν συνιστά εκσυγχρονισμό. Είναι αποεθνικοποίηση.

Η Ελληνική Λύση διαμαρτύρεται. Η Ελλάδα δεν επιτρέπεται να παραδώσει τον εναέριο χώρο της σε ξένες δομές. Η αεροναυτιλία και η ασφάλεια πτήσεων είναι θέματα εθνικής κυριαρχίας, όχι τεχνοκρατικό πρότζεκτ. Η Υπηρεσία Πολιτικής Αεροπορίας πρέπει να παραμείνει υπηρεσία του ελληνικού κράτους με ελληνική διοίκηση, ελληνικό προσωπικό, ελληνικό έλεγχο και ελληνική ευθύνη. Μόνο έτσι διασφαλίζεται η εθνική κυριαρχία, η ασφάλεια των πτήσεων και η αξιοπρέπεια του κράτους μας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Αθανασίου.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, μπορώ να έχω τον λόγο για ένα λεπτό επί της διαδικασίας;

**ΠΡΟΕΔΡΕΥΩΝ (Ιωάννης Πλακιωτάκης):**  Παρακαλώ.

**ΠΑΥΛΟΣ ΧΡΗΣΤΙΔΗΣ:** Ευχαριστώ, κύριε Πρόεδρε.

Επί της διαδικασίας, να πω ότι σύσσωμη η Κοινοβουλευτική Ομάδα του ΠΑΣΟΚ καταθέτει την ένσταση αντισυνταγματικότητας.

(Η προαναφερθείσα ένσταση αντισυνταγματικότητας του ΠΑΣΟΚ – Κινήματος Αλλαγής καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Ιωάννης Πλακιωτάκης):**  Τον λόγο έχει ο ειδικός αγορητής από τη ΝΙΚΗ, ο κ. Κομνηνός Δελβερούδης.

Παρακαλώ.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα να ξεκινήσω με όσα είπε στη χθεσινή τελευταία συνεδρίαση ο κύριος Υπουργός.

Κλείνοντας την ομιλία του είπε, λοιπόν, ότι «το παρόν νομοσχέδιο δεν αποτελεί πανάκεια και δεν αντιμετωπίζει το σύνολο των ζητημάτων, αλλά είναι ένα ουσιαστικό βήμα προς τα εμπρός για τον κλάδο της ελληνικής αεροναυτιλίας». Και συνέχισε λέγοντας ότι, «το μείζον είναι η μετατροπή της Υπηρεσίας Πολιτικής Αεροπορίας από αυτοτελή δημόσια υπηρεσία, σε νομικό πρόσωπο δημοσίου δικαίου με διοικητική και οικονομική αυτοτέλεια, σε ευθυγράμμιση πάντα» -όπως είπε- «με την απαιτούμενη προϋπόθεση, όπως έχει τεθεί από τη Γενική Διεύθυνση της Ευρωπαϊκής Επιτροπής».

Όχι, κύριε Υπουργέ και κύριοι της Κυβέρνησης, το μείζον δεν είναι να συμμορφωθούμε τυπικά με τις ευρωπαϊκές Οδηγίες και τους κανονισμούς. Το μείζον είναι να διασφαλιστεί η ασφάλεια των πτήσεων με οποιονδήποτε τρόπο, κάτι το οποίο δεν βλέπουμε να αναφέρεται ρητώς στο άρθρο 5 του παρόντος νομοσχεδίου, στην αποστολή, δηλαδή, της υπηρεσίας.

Τουλάχιστον απαλείφθηκε η φράση ότι «οι υπηρεσίες παρέχονται με κριτήρια κόστους-οφέλους» μετά από τα αρνητικά σχόλια κατά τη διαβούλευση του νομοσχεδίου. Έτσι νομοθετείτε στην Κυβέρνησή σας, στη Νέα Δημοκρατία: Με βάση το οικονομικό όφελος, ακόμα και για ζητήματα ασφάλειας και ζωής των πολιτών.

Φυσικά και θα έπρεπε το νομοσχέδιο αυτό να είναι πανάκεια για όλα τα ζητήματα που αφορούν την Υπηρεσία Πολιτικής Αεροπορίας. Δεν θα έπρεπε να είναι; Εδώ μιλάμε για τη ζωή των πολιτών. Όχι μόνο γιατί δεν ασχοληθήκατε εδώ και έξι χρόνια που είστε Κυβέρνηση, αλλά και γιατί γνωρίζετε τα προβλήματα πολύ καλά.

Οι ελεγκτές εναέριας κυκλοφορίας έχουν κρούσει τον κώδωνα του κινδύνου για την υποστελέχωση, αλλά και για τον απαρχαιωμένο εξοπλισμό επιτήρησης και επικοινωνιών. Φαντάζομαι σας θυμίζει κάτι αυτό, η υπενθύμιση των εργαζομένων και στον σιδηρόδρομο. Μάλιστα, οι ελεγκτές εναέριας κυκλοφορίας είχαν προχωρήσει και σε σχετική ανακοίνωση, με αφορμή το αεροπορικό δυστύχημα που σημειώθηκε τον Ιανουάριο στην Ουάσιγκτον, αναφέροντας συγκεκριμένο περιστατικό που συνέβη στην τερματική περιοχή της Αθήνας, όπου εξαιτίας του παρωχημένου εξοπλισμού, ο ελεγκτής δεν λάμβανε καμία ειδοποίηση από το σύστημα ότι αεροσκάφη βρίσκονται σε πορεία σύγκρουσης.

Όλα τα ραντάρ έπρεπε να έχουν αλλαχθεί από το 2011, βάσει των ευρωπαϊκών κανονισμών. Είναι τραγικό το γεγονός ότι τα πιο σύγχρονα συστήματα είναι ηλικίας είκοσι ετών, ενώ τα υπόλοιπα μετράνε τριάντα έτη. Και παρόλο που οι ευρωπαϊκές προδιαγραφές προβλέπουν εγκατάσταση τεχνολογίας συγκεκριμένης ήδη από τις αρχές της δεκαετίας του 2010, μέχρι και σήμερα η σχετική σύμβαση δεν έχει υλοποιηθεί.

Απ’ ότι φαίνεται αναγκαστήκατε, τελικώς, να ασχοληθείτε με την ασφάλεια των πτήσεων λόγω του προστίμου της Κομισιόν και την παραπομπή μας σαν κράτος στα ευρωπαϊκά δικαστήρια για συστήματα που εγγυώνται την ασφάλεια και που τελικά δεν τα έχουμε.

Και αυτό είναι το πιο επικίνδυνο: ότι η Κυβέρνηση του κ. Μητσοτάκη δεν έκανε τίποτα εδώ και έξι χρόνια που κυβερνάει για την ασφάλεια στις αερομεταφορές.

Και ρωτάμε, λοιπόν: Γιατί, μετά από πέντε χρόνια από την ψήφιση του ν.4757/2020, ο νόμος αυτός δεν εφαρμόστηκε ποτέ; Απάντηση δεν λάβαμε στις συνεδριάσεις της Επιτροπής, παρόλο που επισημάνθηκε το γεγονός και από τους φορείς.

Αναγκαστήκατε, λοιπόν, να συμμορφωθείτε με τις συστάσεις της Ευρωπαϊκής Επιτροπής. Και επειδή δεν μας πολυεμπιστεύονται στην Ευρώπη, η Ευρωπαϊκή Γενική Διεύθυνση θα είναι πάνω από το κεφάλι μας μέχρι το τέλος του 2028, ώστε να διασφαλίσει αυτή πως όντως θα κάνουμε αυτά που υποσχόμαστε. Άρα, δεν πρέπει να καυχιέστε επειδή φέρατε άλλο ένα νομοσχέδιο στη Βουλή προς ψήφιση, διότι -το είπαν και οι φορείς- πρακτικά, μέχρι το 2030 δεν θα έχουμε κανένα σύστημα που να είναι επιχειρησιακά διαθέσιμο.

Άρα, τι πρέπει να κάνουμε σαν επιβάτες; Να ευχόμαστε να μην συμβούν Τέμπη στον αέρα μέχρι τότε. Ξαναλέω: Οι ελεγκτές σάς έχουν ενημερώσει ότι έχουν φτάσει στο σημείο να χάνονται οι στόχοι από τις οθόνες των ραντάρ -μπορεί κάποιος να το καταλάβει αυτό;- και να μην λειτουργεί το σύστημα που προειδοποιεί τους ελεγκτές του αεροδρομίου της Αθήνας για ενδεχόμενη σύγκρουση αεροσκαφών. Το ακούτε;

Πιο συγκεκριμένα, τώρα, στο παρόν νομοσχέδιο υπάρχουν πολλά κενά, τα οποία προκαλούν ανασφάλεια και αβεβαιότητα ως προς την αποτελεσματικότητα και τη λειτουργία του νέου αυτού Νομικού Προσώπου Δημοσίου Δικαίου, αυτήν τη φορά, της Πολιτικής Αεροπορίας. Ιδιαιτέρως προβληματικό είναι το γεγονός ότι δίνονται υπερεξουσίες και στον διοικητή της Υπηρεσίας Πολιτικής Αεροπορίας και στο Διοικητικό Συμβούλιο, με τα άρθρα 10 και 14, γεγονός που ελλοχεύει πολλούς και σοβαρούς κινδύνους.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

Ειδικότερα, στην παράγραφο 1 του άρθρου 14 προβλέπεται ότι ο διοικητής θα μπορεί να ενεργεί ως διατάκτης επί όλων των πράξεων εκτέλεσης του προϋπολογισμού έως του ποσού των πέντε εκατομμυρίων ευρώ, ενώ για δαπάνες άνω των πέντε εκατομμυρίων ευρώ, θα εισηγείται το διοικητικό συμβούλιο, το οποίο και θα εγκρίνει, σύμφωνα με το άρθρο 10, παράγραφος 1, περίπτωση ζ΄ και το οποίο διοικητικό συμβούλιο αποτελείται από τρία άτομα της διοίκησης και συγκεκριμένα, από τον ίδιο το διοικητή, τον ίδιο τον υποδιοικητή αεροναυτιλίας και τον ίδιο τον υποδιοικητή αερολιμένων, οι οποίοι σύμφωνα με το άρθρο 8, παράγραφος 1, είναι αντίστοιχα ο πρόεδρος, ο Α΄ αντιπρόεδρος και ο Β΄ αντιπρόεδρος. Άρα, δεν μιλάμε για ουσιαστικό έλεγχο, αλλά για εντελώς τυπικό έλεγχο, γεγονός που υπονομεύει την ανεξαρτησία της λειτουργίας της ΥΠΑ και της διοικητικής αυτονομίας, ενώ προκύπτουν προβληματισμοί και ανησυχίες ως προς τη διαφάνεια και την οικονομική ορθότητα των αποφάσεων. Μάλιστα, θέλετε τόσο πολύ να μην υπάρχει έλεγχος ουσιαστικός στις αποφάσεις του διοικητή, που στο αρχικό νομοσχέδιο στη διαβούλευση υπήρχε διάταξη που έλεγε ότι αν το διοικητικό συμβούλιο δεν εκφράσει ρητά τη γνώμη του εντός τριάντα ημερών, τότε θεωρείται ότι συμφωνεί με τον διοικητή, ακόμα και χωρίς να έχει συνεδριάσει ή αποφασίσει το διοικητικό συμβούλιο. Τη διάταξη αυτή αναγκαστήκατε να την αφαιρέσετε, λόγω των επικριτικών σχολίων στη διαβούλευση. Είναι αυτονόητο ότι στο διοικητικό συμβούλιο θα πρέπει να συμμετέχουν οπωσδήποτε δύο εκπρόσωποι των εργαζομένων και σίγουρα ένας εξ αυτών θα πρέπει να είναι και ο εκπρόσωπος των ελεγκτών.

Επίσης στο άρθρο 21, παράγραφος 4, προβλέπεται ότι αν δεν καλυφθούν οι θέσεις για τους προϊσταμένους των γενικών διευθύνσεων και των διευθύνσεων λειτουργίας από προσωπικό της υπηρεσίας, τότε μπορούν να καλύπτονται και από πρόσωπα που προέρχονται από τον ιδιωτικό τομέα, χωρίς βέβαια να προβλέπονται καν κωλύματα ή ασυμβατότητες για αυτούς τους ιδιώτες. Θα μπορούσε, δηλαδή, να τοποθετηθούν άτομα από συγκεκριμένα επιχειρηματικά συμφέροντα ή και υπήκοοι άλλων κρατών, τα οποία θα έχουν πρόσβαση σε αυτές τις απολύτως εμπιστευτικές πληροφορίες εθνικής ασφάλειας της χώρας μας. Αυτό είναι απαράδεκτο και ζητάμε να αποσυρθεί η συγκεκριμένη παράγραφος -δηλαδή, η παράγραφος 4 του άρθρου 21- έστω και αυτή την τελευταία στιγμή.

Αλλά και ως προς τη δομή και τη διάρθρωση της υπηρεσίας υπάρχουν σοβαρές ενστάσεις και αδυναμίες. Το είπε και ο Πρόεδρος της Ένωσης Ηλεκτρονικών Μηχανικών Ασφαλείας Εναέριας Κυκλοφορίας, αναφέροντας χαρακτηριστικά ότι πρόκειται για το τρενάκι του τρόμου, αφού για παράδειγμα ο διαχειριστής του αερολιμένα στα Γιάννενα -το είπα και τη Δευτέρα- έχει και την Καστοριά και την Κοζάνη. Θα πρέπει, δηλαδή, να ελέγχει ο συντονιστής την Καστοριά και την Κοζάνη. Την Καστοριά και την Κοζάνη σε θέματα συστημάτων την ελέγχει η Θεσσαλονίκη. Η Θεσσαλονίκη σε θέματα ελέγχου εναέριας κυκλοφορίας ελέγχει τη Σκιάθο. Και η Σκιάθος σε θέματα συστημάτων ελέγχεται από τη Νέα Αγχίαλο. Καταλαβαίνετε, πώς μπορεί κάποιος να αισθάνεται ασφαλής από αυτή την αλληλουχία.

Ένα ακόμη ζήτημα που αποτελεί ηθική μας υποχρέωση αυτή τη φορά να θίξουμε είναι μια περίπτωση του κ. Γκανιάτσα, του μοναδικού υπαλλήλου στην Υπηρεσία Πολιτικής Αεροπορίας που υπηρετεί τιμής ένεκεν ως αθλητής και προπονητής που προσέφερε στον ελληνικό αθλητισμό και ειδικότερα στην ιστιοπλοΐα μεγάλες διακρίσεις και πολλά μετάλλια. Για τη συγκεκριμένη κατηγορία προβλέπεται μείωση του επιδόματος κατά 50% του άρθρου 27. Πιο συγκεκριμένα, στην παράγραφο 6δ του εν λόγω άρθρου, η καταβολή της ειδικής αποζημίωσης προβλέπεται μειωμένη κατά 50% στους υπαλλήλους της ΥΠΑ που έχουν λάβει την ειδική άδεια περί παροχών σε διακεκριμένους αθλητές.

Πρέπει όταν ένας άνθρωπος προσλαμβάνεται σε μια υπηρεσία τιμής ένεκεν, οφείλουμε να του αποδίδουμε αυτήν την τιμή, εφόσον ο νόμος 2725/1999 στο άρθρο 34, παράγραφος 23 προβλέπει ειδική άδεια για συμμετοχή σε αγώνες. Θα πρέπει αυτή η άδεια να μην καταλήγει τελικά επιζήμια για τους υπαλλήλους. Εδώ, όμως, η άδεια καταλήγει ως επιζήμια για τον προπονητή σε σημείο που ίσως να μην τον συμφέρει οικονομικά να συμμετέχει στους αγώνες.

Συνεχίζοντας, μία ακόμα διάταξη που μας προβληματίζει είναι το άρθρο 32 του νομοσχεδίου, που αφορά την κινητικότητα του προσωπικού. Η διάταξη αυτή ανοίγει το παράθυρο για ευνοϊκές ή δυσμενείς μετακινήσεις, όχι με σκοπό την καλύτερη λειτουργία της Υπηρεσίας Πολιτικής Αεροπορίας. Σε αυτή την καλή λειτουργία θα μπορεί να γίνεται επίκληση, ώστε να μετακινείται προσωπικό από το Διοικητικό Συμβούλιο της υπηρεσίας. Είναι κάτι στο οποίο δεν μπορούμε να συμφωνήσουμε, διότι η διατύπωση της διάταξης δεν εγγυάται ότι οι μετακινήσεις αυτές θα γίνονται όντως με υπηρεσιακά κριτήρια και όχι για άλλους σκοπούς.

Δυστυχώς, είναι κοινή παραδοχή ότι η Υπηρεσία Πολιτικής Αεροπορίας δεν ανταποκρίνεται, όπως θα έπρεπε, στο σκοπό της ούτε και βρίσκεται στο επίπεδο που οφείλει να είναι η Πολιτική Αεροπορία μιας Ευρωπαϊκής χώρας με υψηλά ετήσια ποσοστά επισκέψεων από άλλες χώρες. Και από την ακρόαση των φορέων διαπιστώσαμε ότι η ΥΠΑ έχει μείνει πίσω σε όλους τους τομείς, χωρίς να ευθύνονται γι’ αυτό οι εργαζόμενοι, αλλά οι πολιτικές επιλογές με την απαξίωση της ΥΠΑ, την υποχρηματοδότηση και την υποστελέχωση. Οι εργαζόμενοι όχι μόνο προσπαθούν να ανταπεξέλθουν σε αυτές τις συνθήκες, αλλά φωνάζουν για τις ελλείψεις, όχι για να εξυπηρετήσουν κάποια δική τους συνδικαλιστική επιδίωξη, αλλά για να διασφαλίσουν αυτή τη σωστή λειτουργία της Πολιτικής Αεροπορίας, ώστε να μην φτάσουμε σε καταστάσεις μη αναστρέψιμες.

Ενθυμούμαστε τις εναγώνιες προειδοποιήσεις των εργαζομένων στους σιδηροδρόμους που είπα και προηγουμένως, οι οποίες έπεφταν στο κενό εξαιτίας της πολιτικής αδιαφορίας σας. Αυτή η εγκληματική αδιαφορία είχε τις γνωστές αδιανόητες συνέπειες. Πλήρωση των κενών θέσεων εργασίας στην Υπηρεσία Πολιτικής Αεροπορίας και αντικατάσταση του παρωχημένου εξοπλισμού είναι τα πρώτα βήματα που έπρεπε ήδη να είχαν γίνει. Τουλάχιστον τώρα, έστω και καθυστερημένα, να δοθεί το βάρος που πρέπει στην Πολιτική Αεροπορία.

Κλείνοντας, κυρίες και κύριοι συνάδελφοι, θέλω να αναφερθώ στην τροπολογία για την απαγόρευση των εκδηλώσεων στο Μνημείο του Αγνώστου Στρατιώτη. Θα προσπαθήσω να είμαι σύντομος, αν και για το συγκεκριμένο ζήτημα, θα μπορούσαμε να μιλάμε για πολλές ώρες. Είναι δεδομένο ότι σεβόμαστε απεριόριστα το κενοτάφιο του Άγνωστου Στρατιώτη και τους Εύζωνές μας, που το φρουρούν και το τιμούν με την παρουσία τους εκεί. Έχω παραβρεθεί και εγώ, όπως και εκατοντάδες χιλιάδες Έλληνες πολίτες, σε διαμαρτυρίες που έχουν γίνει στον ευρύτερο χώρο της Πλατείας Συντάγματος. Πάντοτε οι διαδηλωτές -λίγοι ή πολλοί- έδειχναν σεβασμό στο Μνημείο όσο και στους Εύζωνες. Τα ευτράπελα και η ασέβεια του χώρου, συνήθως, συμβαίνουν από τους «γνωστούς-αγνώστους», οι οποίοι εκτελούν εντεταλμένη υπηρεσία, για να διαλύουν τις ειρηνικές συγκεντρώσεις. Το ζήσαμε αυτό, άλλωστε, στις μεγαλειώδεις συγκεντρώσεις εναντίον της προδοσίας της Μακεδονίας μας, όπου ενώ όλη η Πλατεία Συντάγματος και τα στενά της ήταν γεμάτα από απλούς ανθρώπους, οικογενειάρχες με παιδιά, ακριβώς από το σημείο του Άγνωστου Στρατιώτη ξεπήδησαν οι βαλτοί του παρακράτους, για να διαλυθεί η συγκέντρωση με τα χημικά που έριξαν τα ΜΑΤ στα γυναικόπαιδα και τους απλούς πολίτες που διαμαρτύρονταν ειρηνικά.

**ΕΛΕΝΑ ΑΚΡΙΤΑ: …** από τη Συμφωνία κατά των Πρεσπών;

**ΚΟΜΝΗΝΟΣ ΔΕΛΒΕΡΟΥΔΗΣ:** Γιατί θίγεστε; Εσείς το κάνατε αυτό, μην θίγεστε. Εσείς το κάνετε αυτό! Δεν είναι το πρόβλημα οι διαδηλώσεις στο Μνημείο. Επαναλαμβάνω: Από τις διαμαρτυρίες στο χώρο αυτό ξεκίνησε το Α΄ Σύνταγμα του Νέου Ελληνικού Κράτους και κατά παράβαση πάντοτε γίνονται στο σημείο αυτό συγκεντρώσεις διαμαρτυρίας. Είναι αδιάφορο, εν προκειμένω, τι συμβαίνει σε άλλα κράτη. Διότι στην Ελλάδα το Μνημείο αυτό είναι ιστορικά συνδεδεμένο με ειρηνικές συγκεντρώσεις και διαμαρτυρίες.

Η συγκεκριμένη τροπολογία δίνει ευκολότερα αφορμές για διάλυση των συγκεντρώσεων που θα πραγματοποιούνται στην υπόλοιπη Πλατεία Συντάγματος -στην υπόλοιπη πλατεία- αφού οι καθοδηγούμενοι θα πηγαίνουν κατευθείαν στο απαγορευμένο σημείο -το ξέρουμε πολύ καλά- ώστε τα ΜΑΤ να τους επιτίθενται στη συνέχεια και να διαλύουν κάθε συγκέντρωση. Είναι τραγική ειρωνεία, πως αυτή η τροπολογία έρχεται μετά από τη δίκαιη διαμαρτυρία του Πάνου Ρούτσι στο σημείο του Μνημείου, η οποία διαμαρτυρία και απεργία πείνας συντάραξε το βαθύ ύπνο σας. Όχι, φυσικά δεν ξυπνήσατε, προκειμένου να συμπαρασταθείτε στους γονείς των θυμάτων των Τεμπών ή για να οδηγήσετε τους πολιτικούς ενόχους στη δικαιοσύνη. Αυτούς εξακολουθείτε, όπως ξέρετε πολύ καλά να το κάνετε, να τους καλύπτετε πίσω από τη βουλευτική ασυλία, όπως παραδοσιακά και διαχρονικά, με την απολυταρχία της Πλειοψηφίας. Πολύ απλό. Όπως, το επαναλαμβάνετε και με το σκάνδαλο του ΟΠΕΚΕΠΕ. Δεν ξυπνήσατε για να βελτιώσετε τις ελλείψεις στην ασφάλεια των Μεταφορών. Ξυπνήσατε μόνο για να απαγορέψετε παρόμοιες ενέργειες, όπως εκείνη του Πάνου Ρούτσι, που δημιουργούν τριγμούς στα πόδια των θρόνων στους οποίους νομίζετε ότι κάθεστε.

Η Νίκη θα καταψηφίσει το παρόν σχέδιο νόμου για την Υπηρεσία Πολιτικής Αεροπορίας και φυσικά, την απαράδεκτη τροπολογία για το Μνημείο του Άγνωστου Στρατιώτη.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Και εμείς ευχαριστούμε, κύριε συνάδελφε.

Θα ολοκληρώσουμε τους εισηγητές με την τοποθέτηση από την Πλεύση Ελευθερίας της κ. Κεφαλά και αμέσως μετά θα μπούμε στην Ειδική Ημερήσια Διάταξη.

Κυρία συνάδελφε, παρακαλώ έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Αγαπητοί συνάδελφοι, κύριε Υπουργέ, ξεκινάμε την τοποθέτησή μας για το νομοσχέδιο. Ο κ. Σαουνάτσος, Διοικητής της Υπηρεσίας Πολιτικής Αεροπορίας -όσο κι αν λέτε πως ήταν μια απλή παρεξήγηση στην Επιτροπή με τη βιασύνη του να μου απαντήσει σε ένα ερώτημα που του έθεσα- μου απευθύνθηκε, λέγοντας τη φράση: «Αν θέλετε να προτείνετε κάτι επιπλέον στο νομοσχέδιο, ευχαρίστως να το προσθέσουμε».

Μπορεί να είναι μια καλή πρόθεση εκ μέρους του. Όμως, μπορεί να είναι και ένα παράδειγμα της έλλειψης διάκρισης εξουσιών, την οποία προκαλεί η Κυβέρνησή σας, αλλά και πάσχει από αυτήν και μαζί με εσάς πάσχουν και οι πολίτες. Ένα παράδειγμα είναι το συγκεκριμένο γεγονός, της εναπόθεσης υπέρμετρης εξουσίας σε ένα πρόσωπο. Φυσικά ο Διοικητής της Υπηρεσίας Πολιτικής Αεροπορίας είναι ο πλέον αρμόδιος για τις ανάγκες της υπηρεσίας του. Όμως, ούτε μπορεί, ούτε είναι σε θέση να αποφασίζει για τα πάντα και πόσο μάλλον να νομοθετεί.

Παρόλα αυτά, το νομοσχέδιο έχει φροντίσει να του δώσει κάθε έλεγχο και ο ίδιος από την ασφάλεια της παραχωρημένης θέσης του ενεργεί ανάλογα. Με αυτόν τον τρόπο ελέγχεται και όταν δεν εξυπηρετεί η συνεργασία τα κοινά σας συμφέροντα, αποκεφαλίζετε εσείς ή σας αποκεφαλίζουν. Αυτός είναι ο τρόπος που συνήθως λειτουργούν τα πράγματα.

Η Πλεύση Ελευθέριας βλέπει θετικά όλα αυτά που υπόσχεται το νομοσχέδιο και τη θεσμική αλλαγή της Υπηρεσίας Πολιτικής Αεροπορίας σε νομικό πρόσωπο δημοσίου δικαίου, αλλά ταυτόχρονα ανησυχούμε πάρα πολύ, σε σημείο που μας μας φέρνει σε θέση να ψηφίσουμε -γιατί όχι- και αρνητικά. Διότι όλη αυτή η συμμόρφωση έρχεται μετά τα συνεχόμενα διαχειριστικά αδιέξοδα της Υπηρεσίας Πολιτικής Αεροπορίας που παρόλες τις νομοθετικές ρυθμίσεις και τα προεδρικά διατάγματα, τίποτα δεν μπόρεσε να τη βγάλει από αυτή τη θέση. Νόμοι από το 2016, ξανά το 2020 και η Υπηρεσία Πολιτικής Αεροπορίας λειτουργεί ακόμα με το οργανόγραμμα του 2011.

Η Ευρωπαϊκή Επιτροπή αναγκάζει, λοιπόν, την ΥΠΑ να αρχίσει να λειτουργεί με τα ευρωπαϊκά πρότυπα, με κυρώσεις από το δικαστήριο της Ευρωπαϊκής Ένωσης. Ενώ γίνεται μια θετική προσπάθεια να μειωθεί η γραφειοκρατία με τη θεσμική μετατροπή της και την οικονομική και διοικητική της αυτονόμηση, το εργατικό προσωπικό πάνω στο οποίο στηρίζεται όλη αυτή η μεταρρύθμιση νιώθει να καταρρέει. Επαρκή στελέχωση δεν θα γίνει, κυρίως σε τηλεπικοινωνιακούς υπάλληλους που στηρίζουν όλα τα περιφερειακά αεροδρόμια, δηλαδή τα αεροδρόμια AFISO. Αυξήσεις σε μισθούς δεν θα γίνουν. Κίνητρα δεν θα δοθούν, κυρίως σε αεροδρόμια περιφερειακά και απομακρυσμένα. Για παράδειγμα, στο Καστελόριζο, μας είπαν οι φορείς ότι μετά από οκτώ και εννέα μήνες εκπαίδευσης, οι άνθρωποι φεύγουν από εκεί και αναζητούν άλλες θέσεις.

Αντιθέτως, θα υπάρξουν πολλές υποχρεώσεις, ευθύνες και μια διοικητική αρχή που θα αποφασίζει για τους εργαζόμενους, χωρίς καν να ερωτηθούν, εφόσον η απόσπασή τους δεν ξεπερνάει το τρίμηνο, όπως αναφέρει το νομοσχέδιο. Αν θέλουν να φύγουν ή όχι από το μέχρι τώρα αντικείμενό τους ή από τον τόπο που εργάζονται, δεν θα ερωτώνται καν. Θα μου πείτε ότι πάνω από όλα προέχει η λειτουργικότητα και η ασφάλεια και οι ανάγκες της Υπηρεσίας Πολιτικής Αεροπορίας, αλλά και των πολιτών. Αυτό είναι κάτι, όμως, που το θυμόμαστε επιλεκτικά και ανάλογα με τα συμφέροντα.

Εδώ και χρόνια -δέκα τον αριθμό- κατά παράβαση του Ευρωπαϊκού Κανονισμού, τα έσοδα των τελών καταλήγουν στο κρατικό ταμείο και όχι στην Υπηρεσία Πολιτικής Αεροπορίας. Μιλάμε για εκατοντάδες εκατομμύρια ευρώ, τα οποία επειδή δεν ξέρουν πώς ακριβώς να τα διαχειριστούν, με τι τρόπο να προγραμματίσουν και να επενδύσουν, παραμένουν στο αποθεματικό και θα επιστρέψουν τώρα στην Υπηρεσία Πολιτικής Αεροπορίας, όπως μας ενημέρωσε ο Υπουργός.

Να σημειώσω εδώ πως το θέμα της οικονομικής διαχείρισης και ελέγχου δεν λήγει απλά με την αυτονόμηση της Υπηρεσίας Πολιτικής Αεροπορίας ,αλλά είναι ένα σύνθετο θέμα που θέλει καλή συνεργασία και συνεννόηση με την Αρχή Πολιτικής Αεροπορίας και την Ευρωπαϊκή Επιτροπή. Διότι η Αρχή Πολιτικής Αεροπορίας ελέγχει τους πόρους και η Ευρωπαϊκή Επιτροπή καθορίζει τους φορείς που θα διατεθούν αυτοί οι πόροι, κάτι που κ. Σαουνάτσος δεν μπήκε στον κόπο να μας ενημερώσει. Μας είπε πως υπάρχει απλά μια επιτροπή εσωτερικού ελέγχου, όπως σε όλα τα νομικά πρόσωπα δημοσίου δικαίου.

Για όλα αυτά, λοιπόν, διατηρούμε σοβαρές επιφυλάξεις, για την επιτυχία του εγχειρήματος και κυρίως, για την ασφάλεια των πτήσεων, γιατί ξέρουμε πως δεν τα πάτε καλά σε αυτό το θέμα. Οι λόγοι είναι πάρα πολλοί και συγκεκριμένοι που το πιστεύουμε αυτό. Η τύχη μας, ευτυχώς, είναι βουνό, γιατί οι εργαζόμενοι είναι ικανοί, υπεύθυνοι και δουλεύουν παραπάνω απ’ όσο αντέχουν.

Πρώτον, όμως, μας ανησυχεί πάρα πολύ η ολοένα μεγαλύτερη έλλειψη του κρατικού ελέγχου στα παραχωρημένα αεροδρόμια, τα οποία θα γίνονται ολοένα και περισσότερα, σύμφωνα με μαρτυρίες και των φορέων και βέβαια, σύμφωνα με τη δική μας αντίληψη. Έχουμε καταλάβει τι ακριβώς επιχειρείτε όλα αυτά τα χρόνια. Έχουν, λοιπόν, έλλειψη κρατικού ελέγχου που θα γίνεται ολοένα και μεγαλύτερη. Η απουσία της Αρχής Πολιτικής Αεροπορίας από αυτά, άρα και η απουσία επαρκούς ελέγχου, είναι η μόνη σίγουρη.

Τώρα έχουμε τη φυσική απουσία της Υπηρεσίας Πολιτικής Αεροπορίας από τα προχωρημένα αεροδρόμια, στη Fraport, κάτι που θεωρούμε εξαιρετικά επικίνδυνο. Επίσης, επικίνδυνη είναι η διαρκής υποβάθμιση των ανεξάρτητων αρχών σε δευτερευούσης σημασίας οργανισμούς.

Σε αυτό το σημείο θα ήθελα να παρουσιάσω την εικόνα του ΕΟΔΑΣΑΑΜ, ο οποίος είναι υπεύθυνος να καταγράφει και να ερευνά συμβάντα και ατυχήματα αεροπορικά και σιδηροδρομικά, με το σημαντικό καθήκον να αποτρέψει με τις παρατηρήσεις του να συμβεί το ίδιο λάθος στο μέλλον. Αναφέρομαι στο θέμα της ασφάλειας πάντα. Ο ΕΟΔΑΣΑΑΜ είναι ανεξάρτητος διοικητικός μηχανισμός, αλλά η ορθή λειτουργία του υπόκειται σε ελεγκτικούς μηχανισμούς της πολιτείας.

Καλά τα λέω, κύριε Υπουργέ, μέχρι εδώ;

Στη συγκεκριμένη περίπτωση είναι το Υπουργείο Μεταφορών. Δεν μπορεί να παρενέβη στο έργο των διερευνήσεων φυσικά, αλλά μπορεί να ελέγξει τον προϋπολογισμό, τις διαδικασίες πρόσληψης, τις προκηρύξεις και την ετήσια απολογιστική αναφορά. Κάνει διαχειριστικούς απολογισμούς, δηλαδή.

Οι ευρωπαϊκές χώρες είναι υποχρεωμένες, σύμφωνα με τον Κανονισμό 996/2010, να δημοσιεύουν εκθέσεις διερεύνησης αεροπορικών ατυχημάτων για τη διερεύνηση και πρόληψή τους στην Πολιτική Αεροπορία.

Υπάρχει το άρθρο 16 της Έκθεσης που λέει ότι η Αρμόδια Αρχή Διερεύνησης δημοσιεύει την τελική έκθεση το ταχύτερο δυνατό και αν είναι δυνατόν, εντός δώδεκα μηνών από την ημερομηνία του ατυχήματος ή του σοβαρού συμβάντος. Η τελική έκθεση πρέπει να είναι διαθέσιμη στο κοινό, με στόχο τη βελτίωση της ασφάλειας των πτήσεων και την αποτροπή παρόμοιων περιστατικών στο μέλλον.

Επεμβαίνει πρώτον, σε αεροπορικά ατυχήματα τα οποία έχουν θάνατο, τραυματισμό, σημαντική ζημιά ή εξαφάνιση του αεροσκάφους. Δεύτερον, σοβαρά συμβάντα. Σχεδόν πρόσκρουση του αεροσκάφους, μηχανική αστοχία, απώλεια ελέγχου. Υπάρχει πολύ σοβαρός λόγος που τα αναφέρω αυτά και θα το δείτε στη συνέχεια.

Σε ερώτηση που έκανα στον κ. Δριτσάκο, τον πρόεδρο του οργανισμού, αν γίνονται έρευνες και αν δημοσιεύονται, πήρα την απάντηση ότι διερευνώνται και δημοσιεύονται όλα τα σοβαρά συμβάντα και ατυχήματα στη σελίδα του ΕΟΔΑΣΑΑΜ ακόμα και τα λιγότερο αναγκαία να διερευνηθούν συμβάντα. Εδώ έχω να καταθέσω στα Πρακτικά πάρα πολύ σοβαρά ατυχήματα και συμβάντα που δεν έχουν δημοσιευθεί τα πορίσματά τους ποτέ. Τι ακριβώς κάνει το Υπουργείο γι’ αυτό; Νομίζω ότι είναι πάρα πολύ σημαντικό αυτό.

Έχουμε εδώ πτώση ελικοπτέρου στη Σάμο. Εντοπίστηκε σώος ο τέταρτος επιβαίνων. Πολύ σημαντικό συμβάν από το 2022 στο οποίο δεν έχει γίνει ούτε καν προανακριτική αναφορά. Δεν έχει γίνει απολύτως τίποτα. Το καταθέτω.

(Στο σημείο αυτό η Βουλευτής κ. Γεωργία (Τζώρτζια) Κεφαλά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εικοσιενάχρονος στα Σπάτα πλησίασε τον έλικα και διαμελίστηκε. Πάρα πολύ σημαντικό συμβάν με θάνατο από το 2022. Καμία αναφορά. Το καταθέτω.

(Στο σημείο αυτό η Βουλευτής κ. Γεωργία (Τζώρτζια) Κεφαλά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ελευθέριος Βενιζέλος: νέες εικόνες από το ελικόπτερο που πήρε φωτιά. Το 2022 και αυτό. Καμία αναφορά, καμία διερεύνηση.

(Στο σημείο αυτό η Βουλευτής κ. Γεωργία (Τζώρτζια) Κεφαλά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έπεσε ελικόπτερο στη Σάμο. Σώοι και οι πέντε επιβάτες. Προφανώς δεν τα θεωρείτε σοβαρά συμβάντα αυτά. Για ποια ασφάλεια μιλάμε; 2023. Καμία αναφορά, καμία διερεύνηση.

(Στο σημείο αυτό η Βουλευτής κ. Γεωργία (Τζώρτζια) Κεφαλά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βουλιαγμένη: Το ατύχημα και η προβληματική ρύθμιση για τα ελικόπτερα. Τι εκτιμούν οι ειδικοί. Φωτογραφίες από το πεσμένο ελικόπτερο μέσα στη θάλασσα. Καμία διερεύνηση, καμία αναφορά από τον ΕΟΔΑΣΑΑΜ.

(Στο σημείο αυτό η Βουλευτής κ. Γεωργία (Τζώρτζια) Κεφαλά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναγκαστική προσθαλάσσωση ελικοπτέρου στην Ελευσίνα. Συμμετείχε στην κατάσβεση πυρκαγιάς. 2025. Δεν προλαβαίνουν; Τι έχουν να κάνουν στον ΕΟΔΑΣΑΑΜ;

(Στο σημείο αυτό η Βουλευτής κ. Γεωργία (Τζώρτζια) Κεφαλά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πώς έγινε το ατύχημα με το ελικόπτερο στην Κεφαλλονιά. Επίσης το 2023. Καμία αναφορά, καμία διερεύνηση.

(Στο σημείο αυτό η Βουλευτής κ. Γεωργία (Τζώρτζια) Κεφαλά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι θέλετε να σκεφτούμε, κύριε Υπουργέ, για όλα αυτά ακριβώς; Και να φανταστείτε ότι ήσασταν μπροστά στην επιτροπή, κύριε Δήμα. Και πραγματικά δεν μπορώ να καταλάβω αν δεν έχει πέσει στην αντίληψή σας αυτό που αναφέρω ή απλά δεν κάνετε το χρέος σας για κάποιο λόγο που μόνο εσείς γνωρίζετε. Ο ΕΟΔΑΣΑΑΜ είναι ένας από τους πέντε φορείς που συμμετέχουν στη διαμόρφωση των εθνικών βάσεων κόστους των τελών αεροναυτιλίας. Δηλαδή, θα λαμβάνει σημαντικούς πόρους χωρίς σοβαρή στελέχωση. Γιατί προφανώς κάποιος λόγος θα υπάρχει που δεν γίνεται αυτή η σοβαρότατη δουλειά. Μαζί, δηλαδή, με την Υπηρεσία Πολιτικής Αεροπορίας, την ΕΜΥ, την Πυροσβεστική και το Λιμενικό θα λαμβάνουν πόρους απλά, χωρίς να γίνεται τίποτα σημαντικό για την ασφάλεια, επαναλαμβάνουμε, των πτήσεων. Είναι εικόνα αυτή που παρουσιάζει; Ακόμα και σε μεγάλα ατυχήματα οδικά θα έπρεπε να λαμβάνει μέρος και θα έπρεπε να συνυπολογίζεται, να είναι στελεχωμένη και για πορίσματα που έχουν να κάνουν με το human factor, δηλαδή το ανθρώπινο λάθος, την κούραση, την ψυχολογία, την κουλτούρα. Μια ανεξάρτητη αρχή που ακόμα και στα οδικά δυστυχήματα θα μπορούσε να μας δώσει μια εμπεριστατωμένη άποψη και όχι απλά η τροχαία. Πρότεινε τίποτα ο κ. Δριτσάκος στην επιτροπή για την ασφάλεια; Απολύτως τίποτα. Δεν μιλάει ο ίδιος και δεν μιλάτε ούτε εσείς σε αυτό το θέμα που είναι και το σημαντικότερο.

Περιμένουμε, λοιπόν, την πραγματοποίηση κάποια στιγμή -να το θέσω και αυτό- του Εθνικού Μηχανισμού Εναέριας Διάσωσης «Θεοφάνης Ερμής Θεοχαρόπουλος» γιατί στο άρθρο 5, στην παράγραφο 1 που είναι «αποστολή και αρμοδιότητες της Υπηρεσίας Πολιτικής Αεροπορίας» λέει «στη συνεργασία της ΥΠΑ με άλλες υπηρεσίες έρευνας και διάσωσης», να δούμε επιτέλους το όνομα του μηχανισμού κάπου. Να αναφερθεί αυτός ο μηχανισμός. Να ελπίζουμε και εμείς ότι θα τον πραγματοποιήσετε όσο ζούμε. Να το δούμε να συμβαίνει. Περιμένουμε λοιπόν εκτός αυτού -θα το πούμε κάποια άλλη στιγμή, το λέμε άλλωστε συνεχώς- να αναλάβετε τις ευθύνες σας και εσείς ως ένα Υπουργείο βαριά φορτωμένο με εγκληματική αδράνεια που -αν είναι δυνατόν!- εξακολουθείτε να κινείστε στο γνωστό δρόμο της πλήρους άγνοιας στα θέματα της ασφάλειας. Εγώ θα έλεγα ότι είναι αδιαφορία, δεν είναι άγνοια. Και στα τρένα και στα αεροπλάνα και στους δρόμους. Μας λέτε για εργαλειοποίηση. Είναι χρέος μας να μιλάμε μέχρι να μας ακούσετε.

Θα ήθελα κλείνοντας να πω δυο πραγματάκια για την ελεεινή τροπολογία που φέρατε για το μνημείο του Αγνώστου Στρατιώτη. Θέλω να πω ότι η αξία που έχει ένα τοπόσημο της πόλης είναι όταν αυτό γίνεται μέρος της καθημερινότητας, όταν μέσω του παρόντος χρόνου γράφει ιστορία ξανά και ξανά. Όταν κανένας δεν το χρησιμοποιεί, όταν κανένας δεν συνδιαλέγεται με αυτό το μνημείο, όταν είναι κλεισμένος σε μία Αγία Τράπεζα ή σε ένα φυλασσόμενο στρατόπεδο, όπως θέλετε να κάνετε, δεν εξυπηρετεί ή εμπνέει τον πολίτη ούτε τη δημοκρατία. Εξυπηρετεί όμως την επιλεκτική χρήση όσων θέλουν να καπηλευθούν την έννοια του πατριωτισμού, του σεβασμού στα ιερά και της καλαισθησίας που ξαφνικά έγινε προνόμιο της δεξιάς ακόμα και αυτό.

Κύριε Χρυσοχοΐδη, αν μας ακούτε, είπατε χθες για τσαντίρια ξανά. Χρησιμοποιείτε αυτή την έκφραση για να υποβαθμίσετε τη φτώχεια, τους Ρομά, τους διαφορετικούς. Μέσα σε μια λέξη χωράει όλη η περιφρόνησή σας. Είπατε για τσαντίρια στην Ακρόπολη. Η Ακρόπολη είναι ένα μνημείο που συνοδεύει τον Αθηναίο σε κάθε δύσκολη, ταπεινωτική, ευχάριστη ή ένδοξη στιγμή του. Είναι φτιαγμένο από την αρχαιότητα ώστε οι δρόμοι αυτής της πόλης να βλέπουν αυτό το μνημείο από παντού, να είναι μέρος μας, να αποτελεί στοιχείο της κουλτούρας μας. Πάντα. Ακόμα και όταν κάτω από την Ακρόπολη υπήρχε λάσπη και φτώχεια και σκλαβιά και τσαντίρια. Τα μνημεία φτιάχνονται για να συνοδεύουν τους ανθρώπους κάθε στιγμή. Και δεν σας ανήκουν.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκαεπτά φοιτήτριες και φοιτητές και η διευθύντρια του μεταπτυχιακού προγράμματος στις Διεθνείς και Ευρωπαϊκές Σπουδές του Πανεπιστημίου Πειραιώς.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Γίνεται επίσης γνωστό στο Σώμα ότι κατατέθηκε ένσταση αντισυνταγματικότητας κατά το άρθρο 100 του Κανονισμού της Βουλής από Βουλευτές της Κοινοβουλευτικής Ομάδας του ΠΑΣΟΚ-Κινήματος Αλλαγής κατά του άρθρου μόνου «Προστασία της ακεραιότητας και της κατά προορισμό χρήση του μνημείου του Αγνώστου Στρατιώτη».

**ΠΡΟΕΔΡΕΥΩΝ (Γεώργιος Πλακιωτάκης):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για την αίτηση άρσης της ασυλίας της Βουλευτού, κ. Ζωής Κωνσταντοπούλου, Προέδρου της Κοινοβουλευτικής Ομάδας Πλεύση Ελευθερίας-Ζωή Κωνσταντοπούλου.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 9/10/2025, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας της κ. Ζωής Κωνσταντοπούλου, Προέδρου της Κοινοβουλευτικής Ομάδας Πλεύση Ελευθερίας-Ζωή Κωνσταντοπούλου.

Σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το σύστημα ηλεκτρονικής ονομαστικής ψηφοφορίας. Σας υπενθυμίζω, επίσης, ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν υπέρ ή κατά της άρσης ασυλίας. Όποιος επιθυμεί, μπορεί να ψηφίσει «παρών». Αφού, λοιπόν, ολοκληρωθεί η συζήτηση επί της περίπτωσης της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

 Η υπόθεση αφορά στη συνάδελφο κ. Ζωή Κωνσταντοπούλου, Πρόεδρο της Κοινοβουλευτικής Ομάδας Πλεύση Ελευθερίας. Επί της αιτήσεως υπάρχει συνάδελφος που ζητά τον λόγο κατά το άρθρο 108 του Κανονισμού;

Τον λόγο ζητάει η Πρόεδρος της Πλεύση Ελευθερίας, η κ. Κωνσταντοπούλου.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Καλωσορίζω τους φοιτητές και τις φοιτήτριές μας και μαθητές και μαθήτριες βλέπω και εκπαιδευτικούς και απλούς ανθρώπους. Ωραία είναι να είναι τα θεωρεία γεμάτα, η Βουλή βλέπουμε και παθαίνουμε για να γεμίσει.

Η προκείμενη αίτηση άρσης της ασυλίας μου, έρχεται από έναν πρωθυπουργικότερο του Πρωθυπουργού Εισαγγελέα, ο οποίος θέλει να διωχθούν οι αγρότες, οι οποίοι έκαναν κινητοποιήσεις το χειμώνα το Γενάρη και τον Φλεβάρη σε όλη τη Θεσσαλία και σε όλη την Ελλάδα, να διωχθούν οι εκπρόσωποί τους. Για ποιο πράγμα μάλιστα; Στην αρχή η παραγγελία ήταν και για επικίνδυνες παραβάσεις στην οδική συγκοινωνία.

Δηλαδή, στην χώρα όπου περιβάλλεται με ατιμωρησία ο Καραμανλής, ο Μητσοτάκης, όσοι εμπλέκονται στο έγκλημα των Τεμπών και δεν έχουν παραπεμφθεί για κανένα ποινικό αδίκημα που σχετίζεται με την αφαίρεση πενήντα εφτά ανθρώπινων ζωών, αδίκημα σχετικό με την συγκοινωνία, υπάρχει εισαγγελέας, ο Εισαγγελέας Καρδίτσας, που θέλει να διωχθούν οι αγρότες και μάλιστα οι νόμιμοι συνδικαλιστικοί εκπρόσωποι των αγροτών, για τις αγροτικές κινητοποιήσεις ενάντια στην πολιτική της Κυβέρνησης.

Τότε, το Γενάρη του 2025, πριν από εννέα μήνες, όταν βρέθηκα στο πλευρό των αγροτών, οι αγρότες ζητούσαν το ψωμί τους, ζητούσαν να μπορέσουν να επιβιώσουν. Και τότε κάποιοι ξέρανε ότι κυβερνητικά στελέχη και μέλη του κόμματος της Νέας Δημοκρατίας τρώγανε με χρυσά κουτάλια από τα χρήματα των αγροτών και των Ελλήνων πολιτών, την ώρα που οι αγρότες δεν είχαν και δεν έχουν να φάνε.

Και το ίδιο συμβαίνει και σήμερα. Το ίδιο συμβαίνει και σήμερα, είναι σε απόγνωση ο αγροτικός και κτηνοτροφικός κόσμος. Συμβαίνει μια αδιανόητη σφαγή των αιγοπροβάτων, χωρίς κανενός είδους πρόνοια να σωθούν τα ζωντανά, να εμβολιαστούν και να διαφυλαχθεί η ζωή και η ζωή όχι μόνον των αιγοπροβάτων, αλλά και των κτηνοτρόφων που είναι συνδεδεμένοι με τα ζωντανά τους.

Και την ίδια ώρα κάποιοι απεργάζονται διώξεις, για όποιον διαμαρτύρεται. Σε μένα είναι πολύ γνωστές αυτές οι διώξεις και ο τρόπος με τον οποίο στοχοποιούμαι σε αυτή την κοινοβουλευτική περίοδο, η μία δικογραφία μετά την άλλη εν είδη «Slap», δεν νομίζω ότι υπάρχει άλλος Πολιτικός Αρχηγός που να έρχεται η μία δικογραφία μετά την άλλη, επειδή υπερασπίστηκα τη μνήμη του Αλέξανδρου Γρηγορόπουλου, επειδή υπερασπίστηκα την οικογένεια του δολοφονημένου Αλέξανδρου Γρηγορόπουλου, επειδή υπερασπίστηκα και υπερασπίζομαι τους πολίτες του Βόλου απέναντι στον αυταρχισμό και τις παρανομίες του Μπέου.

Επειδή υπερασπίζομαι και είμαι στην πρώτη γραμμή μαζί με τους αγρότες. Διώξεις η μία μετά την άλλη, αλλά και στοχοποίηση η μία μετά την άλλη, από τις αστυνομικές δυνάμεις που εστάλησαν με εντολή της Κυβέρνησης -έχει συνομολογηθεί αυτό από τον κ. Γεωργιάδη. Είπε «για να γλιτώσουμε από εσάς και Ειδικές Δυνάμεις θα στείλουμε». Εστάλησαν δεκάδες αστυνομικοί της ΟΠΚΕ, της Ομάδας Πρόληψης και Καταπολέμησης Εγκληματικότητας, στο Μονομελές Πλημμελειοδικείο Βόλου, για να καταστείλουν την υπεράσπιση των πολιτών του Βόλου από εμένα που αθωώθηκαν στο τέλος οι πολίτες.

Αλλά ακόμη εγώ στοχοποιούμαι που τους υπερασπίστηκα. Και ακόμη φτιάχνονται δικογραφίες εναντίον μου, επειδή υπερασπίστηκα τους αγωνιζόμενους πολίτες του Βόλου, και η μία δικογραφία που έγινε κατ’ εντολή Φλωρίδη-Αδιλείνη-Κλάπα ήρθε και εδώ στη Βουλή. Και ζήτησα και τότε την άρση της ασυλίας μου, όπως και τώρα ζητώ την άρση της ασυλίας μου, διότι δεν καταδέχομαι να κάνω χρήση της βουλευτικής ασυλίας για μία πολιτική δίωξη, για την οποία οι αγρότες που στοχοποιούνται δεν έχουν τέτοιο προνόμιο. Εγώ, λοιπόν, δεν θέλω να έρθω σε άλλη θέση από τους αγρότες που στοχοποιούνται. Γιατί και γι’ αυτούς είναι πολιτική δίωξη.

Για τον Κώστα Τζέλα, ο οποίος είναι Εκπρόσωπος των αγροτών, και αναφέρεται στα σχετικά διαβιβαστικά, Πρόεδρος της Ενωτικής Ομοσπονδίας Αγροτικών Συλλόγων Καρδίτσας, ο Τζέλας Κωνσταντίνος. Ο Τσιούτρας Ιωάννης, Γενικός Γραμματέας της Ενωτικής Ομοσπονδίας Αγροτικών Συλλόγων Καρδίτσας. Ο Αλειφτήρας Σωκράτης, εκπρόσωπος της Ενωτικής Ομοσπονδίας Αγροτικών Συλλόγων Λάρισας και είναι ο υπεύθυνος αγροτικών θεμάτων της Πλεύσης Ελευθερίας, ο Σωκράτης Αλειφτήρας. Και οι τρεις αυτοί αγρότες είναι, επίσης, μέλη και εκπρόσωποι των αγροτών στην Πανελλαδική Επιτροπή των Μπλόκων.

Αυτοί, λοιπόν, ονοματίζονται από αυτόν τον θερμοκέφαλο και επισπεύδοντα εισαγγελέα, ως δράστες και είμαι και εγώ δράστρια. Εμείς, λοιπόν, οι τέσσερις, τρεις εκπρόσωποι των αγροτών και μία Πολιτική Αρχηγός, που βλέπω ότι έχουν και τα στοιχεία μου οι αστυνομικοί καταλεπτώς. Εξετάζεται ένας αστυνομικός και δίνει πότε γεννήθηκα, πού γεννήθηκα, τον Αριθμό Δελτίου Ταυτότητάς μου, πού κατοικώ. Πώς τα βλέπετε, κύριε Δήμα, ως δικηγόρος αυτά; Χαμογελάτε, τι να πείτε και εσείς.

Εγώ, λοιπόν, τι έκανε αυτή η Κωνσταντοπούλου Ζωή; Συμμετείχε ενεργά κατά τον αποκλεισμό του δρόμου από κοινού με τους ανωτέρω. Και είμαστε εμείς και άλλοι άγνωστοι δράστες. Για ποιο πράγμα; Ποιο είναι το ποινικό αδίκημα που έγινε εκείνη τη μέρα, δηλαδή στις 25 Γενάρη του 2025;

Το αδίκημα είναι ότι υπήρχε κινητοποίηση των αγροτών, μάζεμα των αγροτών και συλλογική διαμαρτυρία και βεβαίως, έγινε και δράση επί του οδοστρώματος στον Ε65, με ενημέρωση της Αστυνομίας και της Τροχαίας, αποκλεισμό του δρόμου και της κυκλοφορίας από την Αστυνομία και την Τροχαία και πορεία επάνω στην Εθνική Οδό, με πλήρη γνώση και περιφρούρηση από την Αστυνομία και την Τροχαία.

Τώρα, πώς αυτή η δημοκρατική κινητοποίηση των αγροτών για το ψωμί τους, για τη ζωή τους, για την αξιοπρέπειά τους, για όλα όσα δίνουν και κάνουν για όλους μας, μετατράπηκε σε ποινικό αδίκημα για το οποίο διαβιβάζεται η ποινική δικογραφία στη Βουλή για να αρθεί η ασυλία μου; Πώς; Ακριβώς όπως ένας Πρωθυπουργός έμφοβος, έκπτωτος ηθικά και κοινωνικά, ανασφαλής, φέρνει τροπολογία πρωθυπουργική και όχι υπουργική για να ποινικοποιήσει και να ανακόψει τις διαμαρτυρίες και τις συγκεντρώσεις και κάθε είδους συλλογική δράση στο Σύνταγμα, δηλαδή μπροστά από τη Βουλή και όχι μπροστά από το Μνημείο του Αγνώστου Στρατιώτη.

Μπροστά από τη Βουλή είναι οι διαμαρτυρίες. Όταν η Βουλή ήταν παλάτι -γιατί παλάτι ήταν εδώ ο χώρος, όπως ξέρετε- ο κόσμος συγκεντρώθηκε στην πλατεία μπροστά από το παλάτι στις 3 του Σεπτέμβρη και φώναξε «Σύνταγμα». Ζήτησε Σύνταγμα. Διεκδίκησε δημοκρατία. Έτσι λέγεται Πλατεία Συντάγματος. Δεν το φώναζε στο Μνημείο του Αγνώστου Στρατιώτη -που δεν υπήρχε τότε- ο κόσμος, ο λαός, αυτό που απεχθάνεται ο κ. Μητσοτάκης. Το φώναζε στον βασιλιά, να παραχωρήσει Σύνταγμα. Και παραχώρησε Σύνταγμα.

Διότι οι λαϊκές κινητοποιήσεις έχουν αποτέλεσμα. Οι δημοκρατικές κατακτήσεις δεν ήρθαν ούτε με υποταγή, ούτε με υπακοή, ούτε με υποκλίσεις, ούτε με κυβιστήσεις. Ήρθαν με αγώνα και πολλές φορές με αίμα. Κι έχει χυθεί αίμα στους δημοκρατικούς αγώνες αυτού του τόπου κι έχουν κατακτηθεί δικαιώματα ιερά, πολλά από τα οποία θέλετε να τα ξηλώσετε, όπως τα εργασιακά δικαιώματα. Έχουν κατακτηθεί με αίμα και με κινητοποιήσεις και με συλλογικές δράσεις κι έχουν δώσει άνθρωποι τη ζωή τους, την ψυχή τους, τη σωματική τους ακεραιότητα, την υγεία τους, αγωνιζόμενοι για ελευθερία και δημοκρατία.

Αυτά είναι που συμβολίζει το Μνημείο του Αγνώστου Στρατιώτη. Αυτά, δηλαδή, που εσείς τα παραβιάζετε. Αυτά που ο κ. Μητσοτάκης, έμφοβος και ανασφαλής, θέλει να τα κατακρημνίσει με μία τροπολογία τόσο μικρόψυχη, τόσο εκδικητική και ρεβανσιστική. Όχι μόνο απέναντι στον πατέρα, τον Πάνο Ρούτσι, που κατάφερε μία υπέρλαμπρη νίκη, μία κοινωνική νίκη, μαζί με την κοινωνία, γιατί αυτή ήταν η δύναμή του, όχι μόνο απέναντι στην κοινωνία που έκανε το ατόπημα να στηρίξει τον πατέρα και όχι την εξουσία, αλλά και απέναντι στον Υπουργό του, απέναντι στον κ. Δένδια.

Μα, είναι τόσο διαφανές αυτό που γίνεται και τόσο μικρόψυχο, αλλά και τόσο πραγματικά αποκαλυπτικό για το έλλειμμα ηγεσίας του κ. Μητσοτάκη. Πώς θα απαντήσει, πώς θα «τη φέρει» στον κ. Δένδια που έκανε το λάθος να πει με θάρρος από την κυβερνητική θέση το αυτονόητο, ότι δηλαδή είναι αδιανόητο ένας πατέρας να διεκδικεί να μάθει πώς πέθανε το παιδί του και να του το αρνούμαστε. Είπε ότι δεν υπάρχει κανένας ηθικός νοητός λόγος για να αρνείται κάποιος σε έναν πατέρα αυτό που ζητά ο Πάνος Ρούτσι. Κι επειδή έκανε αυτό το ατόπημα ο κ. Δένδιας, τώρα ο κ. Μητσοτάκης φέρνει μία τροπολογία για να τον φέρει σε δύσκολη θέση, για να τον εκδικηθεί;

Εσείς πώς αισθάνεστε που έχετε έναν τέτοιο Αρχηγό; Εγώ θα απελπιζόμουν να ηγείται κάποιος που είναι τόσο ανασφαλής που αισθάνεται την ανάγκη να προκαλέσει τέτοιου είδους κρίση και ρήγμα και να «τη φέρει», να εκδικηθεί τον Υπουργό του γιατί στάθηκε στο ύψος του, ενώ ο κ. Μητσοτάκης δεν στάθηκε στο ύψος του. Αυτή είναι η αλήθεια.

Είναι, όμως, σύστοιχα αυτά. Η αντιδημοκρατική νοοτροπία από την οποία ξεκινά η καθεστωτική αντίληψη που λέει «εγώ θα σταματήσω τις διαμαρτυρίες μπροστά από τη Βουλή και θα φέρω τον Στρατό και την Αστυνομία», θα φέρω τα όπλα δηλαδή -θα φέρει και τα τανκς;- και η οποία υπαγορεύει αυτήν την τροπολογία, είναι η ίδια καθεστωτική αντίληψη που υπαγόρευσε την ποινική δικογραφία κατά των αγροτών και εμού ως συμπαραστάτιδας των αγροτών.

Είναι η ίδια καθεστωτική αντίληψη που έστειλε ειδικές δυνάμεις μέσα στο Υπουργείο Κλιματικής Κρίσης και Πολιτικής Προστασίας στις 31 Οκτωβρίου του 2024, πριν από ένα χρόνο, να δείρουν τους εποχικούς πυροσβέστες και να τους ρίξουν χημικά μέσα στον χώρο της δουλειάς και της εργασίας τους και μέσα σε κλειστό χώρο και στη συνέχεια να τους επιτεθούν και να επιτεθούν και σε εμένα ως παριστάμενο Αρχηγό πολιτικού κόμματος που μου έριξαν και κρότου λάμψης επάνω μου. Είναι η ίδια καθεστωτική νοοτροπία. Ήταν εκεί ο κ. Κατσώτης, ήταν εκεί η κ. Πέρκα. Υπήρξε επίθεση σε τρία μέλη του Κοινοβουλίου και σε εμένα ως πολιτική Αρχηγό, με την ίδια ακριβώς νοοτροπία της αντιδημοκρατικής διολίσθησης.

Περιμένω τον κ. Μητσοτάκη για να του τα πω και κατά πρόσωπο, αν αντέξει να μείνει, γιατί την άλλη φορά δεν άντεξε και έφυγε και έλεγε τις γνωστές δικαιολογίες. Ό,τι και να γίνει και να τα ψηφίσετε, εμείς θα τα καταργήσουμε. Μην έχετε καμία αμφιβολία ότι θα υπερασπιστούμε, όπως οφείλουμε, το Σύνταγμα και τη δημοκρατία.

(Χειροκροτήματα από την πτέρυγα της Πλεύσης Ελευθερίας)

Αυτό επιβάλλει το δημοκρατικό καθήκον. Αυτό λέει το άρθρο 120 του Συντάγματος, κύριοι. Είναι δημοκρατικό καθήκον να υπερασπιστούμε το συνταγματικό δικαίωμα στη συνάθροιση, στη διαμαρτυρία, στην ελευθερία λόγου και έκφρασης, στην ελευθερία του αντιλόγου της κοινωνικής αντίδρασης. Θέλετε στρατιωτάκια ακούνητα, αμίλητα, αγέλαστα την κοινωνία. Αλλά η κοινωνία είναι ζωντανή και δεν πρόκειται να μπει στον γύψο.

Δεν πρόκειται να μπει στον γύψο, όπως δεν μπήκε στον γύψο ο φοιτητικός κόσμος όταν θελήσατε να φέρετε την Πανεπιστημιακή Αστυνομία. Όπως δεν μπαίνουν στον γύψο οι αγρότες όταν τους φέρνετε τις διώξεις. Είχα την τιμή να υπερασπιστώ ολόκληρη την επιτροπή των μπλόκων το 2018, όπου πάλι τους έστελναν ραβασάκια και αγροτοδικεία για τα μπλόκα. Τα μπλόκα είναι ο τρόπος του αγώνα των αγροτών. Τα μπλόκα είναι δημοκρατική διαμαρτυρία των αγροτών, που τώρα πια καταλαβαίνει όλη η κοινωνία πόσο θυματοποιημένοι είναι.

Κυρία Μπακογιάννη, τώρα που τα λέτε στον κ. Μηταράκη, πείτε του και για τον «Φραπέ» και για τον «Χασάπη» και για τη Σεμερτζίδου. Γιατί με αυτούς τρώτε και πίνετε και φωτογραφίζεστε. Αυτοί τρώνε με χρυσά κουτάλια τα χρήματα των αγροτών και οι απλοί αγρότες μάχονται για τα αυτονόητα.

Θα μου επιτρέψετε να πω ότι ως ειρωνεία η συγκεκριμένη δικογραφία ήρθε στη Βουλή από τον κ. Μπούγα, τον Υφυπουργό Δικαιοσύνης, την ημέρα που γιορταζόταν και γιορτάζεται η Αποκατάσταση της Δημοκρατίας 24 Ιουλίου. Βεβαίως, η πτώση της Χούντας είναι στις 23 Ιουλίου. Είναι δύο οι επέτειοι. Η πτώση της Χούντας στις 23 Ιουλίου και ο επίσημος εορτασμός, μιας και έφτασε το αεροσκάφος του Καραμανλή μετά τις δώδεκα, είναι στις 24 Ιουλίου. Αυτές τις δύο μέρες εμείς έχουμε προτείνει να τις κηρύξει η πολιτεία και η Κυβέρνηση εθνικές επετείους. Δεν το κάνει. Το ίδιο έχουμε προτείνει για την επέτειο του Πολυτεχνείου, που ήταν και η επέτειος των πρώτων εκλογών που έγιναν στη Μεταπολίτευση. Δεν το κάνατε.

Όλες τις προτάσεις που έχουμε κάνει για να αποδίδεται τιμή στους αγωνισθέντες για την πατρίδα, τις έχετε απορρίψει. Το ίδιο συμβαίνει και για τη διεκδίκηση των οφειλών της Γερμανίας προς την Ελλάδα για τα εγκλήματα των Ναζί.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε. Μου είπατε είκοσι λεπτά και είναι δεκαεννέα και μισό.

**ΠΡΟΕΔΡΕΥΩΝ (Γεώργιος Γεωργαντάς):** Επισήμανση κάνω. Να κλείσετε τη φράση, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πολύ.

Για τη διεκδίκηση, λοιπόν, των οφειλών της Γερμανίας έναντι της Ελλάδας για τα εγκλήματα των Ναζί. Tι έχετε κάνει; Υπάρχει πόρισμα του Γενικού Λογιστηρίου του Κράτους, της ειδικής επιτροπής που είχε φτιάξει ο κ. Σταϊκούρας -πού ‘ντος; Κάπου τον είδα- από το 2014. Δεν τα διεκδικείτε. Δεν τα διεκδικείτε.

Πώς τιμάτε τους πεσόντες; Γίνονται οι εκδηλώσεις επετείων για την απελευθέρωση της Αθήνας, για τους ήρωες μας. Δεν στέλνετε κυβερνητικό εκπρόσωπο και αντιπρόσωπο. Και τώρα υποκριτικά λέτε ότι θα προστατεύσετε το Μνημείο του Αγνώστου Στρατιώτη από τους πολίτες που έχουν εγγεγραμμένη, όχι μόνο στον δρόμο που έχει τη δική του ιστορία και στο πεζοδρόμιο που έχει τη δική του ιστορία και αυτά τα τραγούδια να ξέρετε τραγουδάνε τα παιδιά, του Μάνου Λοΐζου, του Παύλου Σιδηρόπουλου, του Μίκη Θεοδωράκη. Τα παιδιά που φυλάνε το αυτοσχέδιο, χειροποίητο μνημείο των θυμάτων των Τεμπών τραγουδάνε τα τραγούδια της δημοκρατίας και της ελευθερίας. Και το ότι ο κ. Μητσοτάκης από αυτά ενοχλείται, είναι πάρα πολύ χαρακτηριστικό.

Επανέρχομαι και κλείνω με το αίτημα άρσης ασυλίας μου. Ξέρω ότι ψηφίσατε στην επιτροπή να μην αρθεί η ασυλία μου. Εμείς, το δικό μας κίνημα ψήφισε την άρση της ασυλίας μου και ζητώ να ψηφίσετε την άρση της ασυλίας μου. Δεν διανοούμαι ότι εγώ θα έρθω σε άλλη θέση από τους αγρότες που στοχοποιούνται. Επιθυμώ να αντιμετωπίσω με τον ίδιο τρόπο, όπως και εκείνοι, αυτήν την εντελώς άδικη, αυταρχική, αλλά και αποκαλυπτική δίωξη. Την ώρα που καλύπτονται: Αυγενάκης -και κάθεται εκεί- ο Βορίδης -και κάπου αλλού βρίσκεται- Μυλωνάκης, Μητσοτάκης και όλοι οι συμπαρομαρτούντες και προστατεύονται και δεν καλούνται καν στην επιτροπή Φραπές, Χασάπης, Σεμερτζίδου και άλλοι συμπαρομαρτούντες…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω στο επόμενο λεπτό, κύριε Πρόεδρε.

…την ίδια ώρα που κατηγορούμενος, καταδικασμένος για τον ΟΠΕΚΕΠΕ, ο Χλύκας αναλαμβάνει και εκπονεί τους χάρτες για τα θαλάσσια πάρκα, για τα οποία επαίρεται ο κ. Μητσοτάκης. Δηλαδή, του δίνει και αναθέσεις του καταδικασμένου σε άλλο επίπεδο, από τα πρόβατα, στα ψάρια.

Την ίδια, λοιπόν, αυτή ώρα διώκονται και στοχοποιούνται οι αγρότες και οι εκπρόσωποί τους και, βεβαίως, και ως συνδικαλιστικοί αντιπρόσωποι, γιατί έχετε και αλλεργία στη συνδικαλιστική εκπροσώπηση. Το ίδιο συμβαίνει με τους πυροσβέστες πενταετούς θητείας που τους κάνει διώξεις ο κ. Τουρνάς, γιατί αισθάνεται ότι συκοφαντείται.

Σας ζητώ την άρση της ασυλίας μου. Σας λέω ξεκάθαρα ότι εγώ δεν είμαι σαν όλους εκείνους που κρύβονται πίσω από την ασυλία και αυτή τη δίωξη θα την αντιμετωπίσω όπως οι αγρότες. Στο πλευρό τους ήμουν και είμαι και θα παραμείνω, όπως είμαι και θα παραμείνω στο πλευρό κάθε αγωνιζόμενου ανθρώπου.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκατρείς μαθήτριες και μαθητές και δύο συνοδοί εκπαιδευτικοί από το 6ο Δημοτικό Σχολείο Κορίνθου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, αρχίζει η ψηφοφορία.

Σας επισημαίνουμε ότι η ψηφοφορία περιλαμβάνει ένα πεδίο. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και τρεις συνοδοί εκπαιδευτικοί από το 4ο Δημοτικό Σχολείο Ζακύνθου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα ήθελα επίσης να σας ενημερώσω ότι έχει υποβληθεί ένσταση αντισυνταγματικότητας επί της τροπολογίας του σχεδίου νόμου, κατά το άρθρο 100 του Κανονισμού της Βουλής, και από τον κ. Ηλιόπουλο Αθανάσιο από τη Νέα Αριστερά για λογαριασμό της Κοινοβουλευτικής του Ομάδας.

(Η προαναφερθείσα ένσταση αντισυνταγματικότητας της Νέας Αριστεράς καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Γεώργιος Γεωργαντάς):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Κηρύσσεται περαιωμένη η ψηφοφορία, κυρίες και κύριοι συνάδελφοι.

Εισερχόμαστε πάλι στη συζήτηση επί του νομοσχεδίου.

Τον λόγο έχει ζητήσει για την ομιλία του ο Πρόεδρος της κοινοβουλευτικής ομάδας του Κομμουνιστικού Κόμματος Ελλάδας ο κ. Κουτσούμπας.

Παρακαλώ, κύριε Πρόεδρε, έχετε τον λόγο.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κύριοι της Κυβέρνησης και προσωπικά εσάς, κύριε Μητσοτάκη, η πιο προφανής κριτική που θα μπορούσε να σας κάνει κανείς για τη σημερινή τροπολογία, είναι ότι ανοίγετε μόνοι σας ένα ζήτημα από το πουθενά και επιχειρείτε πάνω σε αυτό να διχάσετε τον λαό, να αποπροσανατολίσετε τη συζήτηση από άλλα ζητήματα, στα οποία είστε στριμωγμένοι. Για παράδειγμα, με το νομοσχέδιο για τη δεκατριάωρη εργασία που ψηφίσατε προχθές, με το σκάνδαλο του ΟΠΕΚΕΠΕ, με το ίδιο το έγκλημα των Τεμπών που μένει ατιμώρητο, με την πορεία των ελληνοτουρκικών τώρα και φυσικά, να κλείσετε το μάτι σε ένα ακροατήριο που βρίσκεται στα δεξιά σας γιατί προς το παρόν εκτιμάτε μάλλον ότι εκεί εντοπίζετε τις μεγαλύτερες απώλειες.

Δεν χωράει συζήτηση ότι όλα αυτά ισχύουν στο 100%. Η μεγαλύτερη απόδειξη είναι ότι επιλέξατε σήμερα να έρθετε ο ίδιος -σε λίγη ώρα από ότι ενημερωθήκαμε θα είστε εδώ- να υποστηρίξετε τη συγκεκριμένη τροπολογία ενώ, για παράδειγμα, στο νομοσχέδιο έκτρωμα του Υπουργείου Εργασίας δεν βρήκατε ούτε ένα μισάωρο ούτε ένα τέταρτο μέσα σε τρεις μέρες εργασιών που κράτησε τελικά εκείνη η συζήτηση. Και αφήσατε την κυρία Κεραμέως μόνη της να προσπαθεί να δικαιολογήσει τα αδικαιολόγητα.

Είμαστε σίγουροι ότι θα τα ακούσετε αυτά σήμερα από όλα σχεδόν τα κόμματα της Αντιπολίτευσης, όμως, δεν είναι μόνον αυτά, είναι και άλλα τα οποία μάλλον θα τα ακούσετε μόνον από το Κ.Κ.Ε..

Για να δούμε, όμως, πρώτα τι περιλαμβάνει η τροπολογία σας στην πραγματικότητα και όχι με βάση τις παραπλανητικές, τις πατριδοκάπηλες μεγαλοστομίες σας. Περιλαμβάνει την απαγόρευση των διαδηλώσεων, των αναρτήσεων πανό, της αναγραφής συνθημάτων και κάθε άλλης εκδήλωσης του λαού μας στον χώρο των τεσσάρων χιλιάδων εξακοσίων τετραγωνικών μέτρων σε όλη αυτή τη μεγάλη πλατεία, δηλαδή, που βρίσκεται μπροστά από τη Βουλή των Ελλήνων. Αυτή είναι η ουσία. Το Μνημείο του Αγνώστου Στρατιώτη που καταλαμβάνει, φυσικά, ένα πολύ, πάρα πολύ μικρότερο χώρο, είναι απλά η πρόφαση. Αφήστε, λοιπόν, τις διάφορες «εξυπναδούλες», με τις οποίες δήθεν αναρωτιέστε μα, καλά, στο Μνημείο του Αγνώστου Στρατιώτη πρέπει να γίνονται οι διαδηλώσεις, αλλά μέρη δεν υπάρχουν; Προφανώς οι διαδηλώσεις δεν έχουν να κάνουν με το συγκεκριμένο Μνημείο, αλλά και δεν προσβάλλουν το Μνημείο, γιατί δεν είναι δυνατόν ένα Μνημείο που τιμά εκείνους που έδωσαν τη ζωή τους για την ελευθερία της πατρίδας, για ένα καλύτερο αύριο για αυτή την πατρίδα, να προσβάλλεται από τις εκδηλώσεις του ίδιου του ελληνικού λαού, από τα σπλάχνα του οποίου βγήκαν όλοι αυτοί οι ήρωες και που μάλιστα, συνεχίζει αυτός ο λαός να παλεύει γι’ αυτό το καλύτερο αύριο.

Για πείτε μας, όμως, κύριοι της Κυβέρνησης, κύριε Μητσοτάκη, πού επιτρέπετε τελικά στο λαό να διαδηλώνει; Μήπως τον καλείτε να πάρει τα όρη και τα βουνά; Οι διαδηλώσεις ξέρετε δεν είναι συναυλίες ούτε ποδοσφαιρικοί αγώνες, ώστε, να αρκεί απλά να βρεθεί ένας χώρος που θα χωράει το πλήθος. Έχουν περιεχόμενο, έχουν στόχους και αιτήματα, τα οποία κάπου απευθύνονται. Δεν ξέρετε ότι οι διαδηλώσεις γίνονται μπροστά στη Βουλή γιατί εδώ ψηφίζονται οι αντιλαϊκοί νόμοι σας; Γιατί εδώ γίνονται οι διαδικασίες, με τις οποίες συγκαλύπτετε τις ευθύνες των Υπουργών σας όπως, επίσης, γίνονται και έξω από τα Υπουργεία, όπου υλοποιείται αυτή η αντιλαϊκή πολιτική ή έξω από τις Πρεσβείες μεγάλων ιμπεριαλιστικών στρατηγικών σας συμμάχων που εξαπολύουν πολέμους, επεμβάσεις, γενοκτονίες.

Το ξέρετε πολύ καλά. Και αυτό ακριβώς το δικαίωμα θέλετε να περιορίσετε. Λέτε ότι το δικαίωμα στη συνάθροιση είναι απολύτως κατοχυρωμένο, απλά, θα ασκείται σε άλλα σημεία και για αυτά τα άλλα σημεία βέβαια, όπως είναι οι πλατείες, όπως είναι οι δρόμοι, από τους οποίους περνά μια πορεία, έχετε ήδη ψηφίσει νόμο που τους περιορίζει, ενώ, δίνει τη δυνατότητα στην αστυνομία να τις απαγορεύσει με την αιτιολογία ότι πλήττει την οικονομική ζωή της πόλης, άσχετα, που σε μεγάλο βαθμό, αυτός ο νόμος έχει μείνει πάλι στα χαρτιά, όπως, θα γίνει άλλωστε και με τη σημερινή σας τροπολογία.

Αντίστοιχα, όταν φέρνατε, και εσείς και οι προηγούμενες κυβερνήσεις, νόμους για τον περιορισμό στο απεργιακό δικαίωμα, λέγατε ότι και αυτό είναι απολύτως κατοχυρωμένο, απλά, πρέπει να πληρούνται ένα κάρο προϋποθέσεις που είναι πρακτικά αδύνατο να εκπληρωθούν και έτσι εννιά στις δέκα απεργίες βγαίνουν παράνομες από τη δική σας ταξική αστική δικαιοσύνη.

Αλλά και πριν λίγες μέρες, λέγατε ότι το οκτάωρο είναι απολύτως κατοχυρωμένο, απλά, θα επιτρέπεται να δουλεύουν οι εργαζόμενοι μέχρι δεκατρείς ώρες, άρα, τι σόι απολύτως κατοχυρωμένο είναι, σας λέμε εμείς; Μάλλον, ξέρετε, πρέπει να έχετε μια πολύ περίεργη αντίληψη για το τι σημαίνει η συγκεκριμένη φράση.

Επομένως, το πραγματικό πρόβλημα σας δεν είναι η δήθεν διαφύλαξη του χαρακτήρα του Μνημείου του Αγνώστου Στρατιώτη. Το πρόβλημά σας είναι η λαϊκή διαμαρτυρία και κινητοποίηση όπως εκφράστηκε και πρόσφατα με αφορμή την απεργία πείνας του Πάνου Ρούτσι και τη συμπαράσταση στο δίκαιο αίτημά του. Και φυσικά, αυτό που σας ενοχλεί δεν είναι οι μπογιές και τα καντηλάκια για τα θύματα της δικής σας εγκληματικής πολιτικής που υπάρχουν στην Πλατεία γιατί δεν είναι μπογιές, είναι τα ονόματα των νεκρών παιδιών μας. Δεν είναι καντηλάκια. Είναι η λάμψη του αγώνα για την πραγματική δικαίωση που παραμένει άσβεστη εδώ και σχεδόν τρία χρόνια. Αυτό σας ενοχλεί, ότι και με αυτό τον τρόπο και με πολλούς ακόμα τέτοιους τρόπους ο λαός μας, η νεολαία, οι συγγενείς των θυμάτων του εγκλήματος των Τεμπών, κρατάνε το θέμα ψηλά, αναδεικνύουν τις πραγματικές αιτίες και τους ενόχους, αχρηστεύουν κάθε μηχανισμό συγκάλυψης που πάτε συνεχώς και στήνετε.

Θέλετε να σας το πω και αλλιώς; Εσείς είστε αυτοί που προσβάλλετε το Μνημείο του Αγνώστου Στρατιώτη. Το προσβάλλετε, όταν το εργαλειοποιείτε για να υπηρετήσετε άλλους σκοπούς. Το προσβάλλετε, όταν το διαχωρίζετε από τον λαό και το υποβαθμίζετε αποκλειστικά σε ένα τουριστικό τοπόσημο για να βγάζουν selfie οι τουρίστες. Και βέβαια, το προσβάλλετε με την πολιτική τη δική σας, των άλλων κομμάτων του ευρωατλαντισμού που εμπλέκει τις Ένοπλες Δυνάμεις της χώρας σε ιμπεριαλιστικούς ανταγωνισμούς, σε πολέμους που στέλνει τους στρατευμένους σε αποστολές εκτός συνόρων που δεν έχουν καμία σχέση με την άμυνα της χώρας.

Και τώρα, εμπλέκετε το Υπουργείο Εθνικής Άμυνας, δηλαδή τις Ένοπλες Δυνάμεις και τον Στρατό, στη συντήρηση και την ανάδειξη του μνημείου. Έτσι λέτε.

Είναι φανερό ότι αλλάξατε τα αρχικά σας σχέδια μετά και τις αντιδράσεις. Σε κάθε περίπτωση, όμως, η εμπλοκή του Υπουργείου Εθνικής Άμυνας είναι προβληματική και ανοίγει πολύ επικίνδυνους δρόμους για τον ρόλο που μπορεί να έχει ο στρατός στο μέλλον. Δεν θα μας κάνει εντύπωση, αφού αυτό συμβαίνει σε μια περίοδο σαν αυτήν που διανύουμε. Το είχε πει κάποτε και ο Καμμένος -τον θυμάστε;- εκείνης της αλήστου μνήμης Συγκυβέρνησης ΣΥΡΙΖΑ-ΑΝΕΛ: «Ο στρατός διασφαλίζει τη σταθερότητα στο εσωτερικό της χώρας» είχε πει. Μάλλον βαλθήκατε σιγά σιγά να τον δικαιώσετε.

Η δική μας γνώμη, λοιπόν, είναι ότι η σημερινή σας τροπολογία δεν έχει μόνο επικοινωνιακό χαρακτήρα, γιατί εδώ μαζεύονται πάρα πολλά: Νόμοι για τον περιορισμό των διαδηλώσεων και των απεργιών. Νόμοι για διώξεις στους φοιτητές που αγωνίζονται. Πειθαρχικό δίκαιο με εξοντωτικές ποινές για τους δημόσιους υπαλλήλους που διεκδικούν. Χημικά στους υγειονομικούς στο «Αττικόν». Ακόμη και η άρση της ασυλίας του Βουλευτή μας Βασίλη Μεταξά, επειδή συμπαραστάθηκε στους αγωνιζόμενους βιοπαλαιστές αγρότες, που δέχτηκαν απρόκλητη επίθεση από τα ΜΑΤ που τους στείλατε. Όλα αυτά, πάνε χέρι-χέρι με τους νόμους για τη 13ωρη εργασία, με τα τριάντα δισεκατομμύρια που δίνετε σε νατοϊκούς εξοπλισμούς, με τη γενικότερη στροφή της Ευρωπαϊκής Ένωσης στην πολεμική οικονομία, με την πολεμική προπαρασκευή.

Τα κεφάλια μέσα είναι ο τίτλος της πολιτικής σας και καθόλου, φυσικά, τυχαία. Ξέρετε, ότι υπάρχει ήδη μεγάλη αγανάκτηση στον ελληνικό λαό, που βλέπει σε συνθήκες, μάλιστα, καπιταλιστικής ανάπτυξης, σε συνθήκες που τα κέρδη σπάνε ρεκόρ, ο ίδιος να μην μπορεί να βγάλει τον μήνα. Ξέρετε, ότι μια νέα καπιταλιστική κρίση είναι μπροστά -φαίνεται, ήδη, αυτό σε άλλες χώρες της Ευρωπαϊκής Ένωσης- και ετοιμάζεστε να φορτώσετε και αυτά τα σπασμένα, πάλι, στους εργαζόμενους.

Ξέρετε καλά, όσο και εάν ωραιοποιείτε την κατάσταση, ότι με την εμπλοκή της χώρας στους πολέμους στην Ουκρανία, στη Μέση Ανατολή και αλλού, βάζετε τον λαό σε μεγάλους κινδύνους για τους σχεδιασμούς του ΝΑΤΟ και της Ευρωπαϊκής Ένωσης, για να διεκδικήσουν εκεί οι Έλληνες καπιταλιστές -υλιστές του πλούτου του ελληνικού λαού- κομμάτι από τη λεία των πολέμων.

Ξέρετε ότι όλα αυτά που ετοιμάζετε, ο λαός δεν πρόκειται να τα δεχθεί αδιαμαρτύρητα και παίρνετε από τώρα τα μέτρα σας. Αλλά, ματαιοπονείτε, γιατί την ορμή του λαού, που έχει αποφασίσει να κατακτήσει το δίκιο του, δεν τη σταματούν ούτε νόμοι ούτε τροπολογίες ούτε περιφράξεις. Θα το δείτε αυτό πάρα πολύ σύντομα.

Κυρίες και κύριοι, μια κουβέντα θέλω να πω και για το σημερινό νομοσχέδιο, το οποίο προωθεί παραπέρα την ιδιωτικοποίηση των υποδομών των αερομεταφορών και των αεροδρομίων. Το νομοσχέδιό σας είναι ενταγμένο στον ενιαίο ευρωπαϊκό ουρανό για την προσαρμογή των αερομεταφορών στις ανάγκες των μονοπωλίων, τον οποίο όλοι σας έχετε αποδεχθεί.

Δεν θα σταθώ αναλυτικά στο τι προβλέπει το νομοσχέδιο, τα περιέγραψε ο εισηγητής μας και θα μιλήσουν οι Βουλευτές του κόμματος. Το τι σημαίνει, όμως, ιδιωτικοποίηση σε έναν κλάδο όπως οι αερομεταφορές, οι εργαζόμενοι το ξέρουν από πρώτο χέρι: Επικίνδυνες απαρχαιωμένες εγκαταστάσεις κάτω από τα όρια ασφαλείας. Εντατικοποίηση, ελαστικές εργασιακές σχέσεις, εργολαβίες, σπαστά και ακατάσχετα τα ωράρια, παραβίαση του 11ωρου της ανάπαυσης ανάμεσα στις βάρδιες, που είναι ό,τι έχει απομείνει πλέον για τους εργαζόμενους μετά την ψήφιση του 13ωρου, μισθοί καθηλωμένοι και στην πλειοψηφία τους κινούνται γύρω στα 900 ευρώ καθαρά. Δικαιολογημένα, λοιπόν, υπάρχει ανησυχία από τους εργαζόμενους για το αυξημένο ενδεχόμενο ενός αεροπορικού δυστυχήματος, με δεδομένη την υποχρηματοδότηση, την υποστελέχωση και την παράδοση της ασφάλειας των πτήσεων και της ζωής επιβατών και εργαζομένων στο μεγάλο κεφάλαιο.

Σας θυμίζουν τίποτα όλα αυτά που περιγράφω; Θυμίζουν, όμως, σε όλους όσους μας ακούν το έγκλημα στα Τέμπη, γιατί και για τους σιδηροδρόμους, οι εργαζόμενοι τότε -το ΚΚΕ εδώ μέσα- προειδοποιούσαν για τον κίνδυνο ενός μεγάλου σιδηροδρομικού δυστυχήματος ως αποτέλεσμα και της ιδιωτικοποίησης και της υποστελέχωσης και της έλλειψης μέτρων ασφάλειας και τόσα άλλα.

Εσείς, όμως, ακόμα και τώρα συνεχίζετε την ίδια πολιτική, που βάζει το κέρδος πάνω από την ασφάλεια στις μεταφορές, όπως φαίνεται και από το σημερινό νομοσχέδιο που προετοιμάζει, δυστυχώς, τα Τέμπη του αέρα.

Εμείς, όμως, θα συνεχίσουμε να σας αποκαλύπτουμε. Το ΚΚΕ, όχι μόνο τώρα, πάντα πάλευε και παλεύει ενάντια στην ιδιωτικοποίηση και τις συνέπειές της στον λαό, σε συνδυασμό με τον αγώνα για μεταφορές, άρα και για αερομεταφορές και αεροδρόμια, που θα είναι δημόσια, κοινωνική, λαϊκή ιδιοκτησία και περιουσία. Μόνο έτσι θα εξασφαλίζονται αερομεταφορές σύγχρονες, φθηνές, ασφαλείς για τον λαό μας, για όλους τους εργαζόμενους, πράγμα που προϋποθέτει, πραγματικά όμως, τον λαό στο τιμόνι της εξουσίας, πέρα και έξω από τα γρανάζια των διαφόρων δεσμεύσεων και των κανονισμών της Ευρωπαϊκής Ένωσης και άλλων τέτοιων ενώσεων. Μόνο έτσι τα αεροδρόμια, όπως και γενικότερα οι αερομεταφορές, οι μεταφορές με κεντρικό σχεδιασμό, επιστημονικό και εργατικό έλεγχο, θα μπουν στην υπηρεσία εξυπηρέτησης και κάλυψης των ολοένα και περισσότερο αυξανόμενων λαϊκών αναγκών. Αυτό είναι το σύγχρονο. Αυτό είναι το αναγκαίο σήμερα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς σας ευχαριστούμε, κύριε Πρόεδρε.

Κύριε Βελόπουλε, παρακαλώ, αν έχετε την καλοσύνη, επειδή το έχουμε πάρει απόφαση, να μιλήσει μια Βουλευτίνα -έτσι πρέπει- ανάμεσα στους Προέδρους. Ευχαριστώ πάρα πολύ.

Η κυρία Σκόνδρα από τη Νέα Δημοκρατία έχει τώρα τον λόγο -η πρώτη του καταλόγου- και αμέσως μετά ο κ. Βελόπουλος.

Παρακαλώ, κυρία Σκόνδρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  (…δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Η Ολομέλεια, το είχαμε πάρει απόφαση στη Διάσκεψη των Προέδρων. Ανάμεσα στους προέδρους…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είναι a la carte. Δεν πειράζει, αλλά ανακοινώστε το όνομά μου.

**ΠΡΟΕΔΡΕΥΩΝ (Γεώργιος Γεωργαντάς):** Εγώ, η αλήθεια είναι, το τηρώ. Βεβαίως.

Αμέσως μετά, τον λόγο έχει ο κ. Βελόπουλος, ο Πρόεδρος της Ελληνικής Λύσης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άστο. Δεν είναι έτσι, αλλά δεν πειράζει.

**ΠΡΟΕΔΡΕΥΩΝ (Γεώργιος Γεωργαντάς):** Στη Διάσκεψη των Προέδρων…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έχω αντιπρόεδρο της Βουλής εδώ δίπλα μου.

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος Αντιπρόεδρος, είμαι σίγουρος ότι θα το θυμάται πολύ καλά. Το θυμάται καλύτερα από μένα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν τηρείται.

**ΠΡΟΕΔΡΕΥΩΝ (Γεώργιος Γεωργαντάς):** Ό,τι δεν τηρείται, μπορεί να είναι κάτι άλλο. Αλλά, η αλήθεια είναι ότι εμείς -οι δυο μας- είμαστε από αυτούς που προσπαθούμε να το τηρήσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Επειδή θα έρθει ο Μητσοτάκης σήμερα, μην βάλετε ενδιάμεσα Βουλευτή.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

Για να προχωράμε στη συζήτηση, η Διάσκεψη έχει αποφασίσει ανάμεσα στους Προέδρους των Κοινοβουλευτικών Ομάδων να δίνουμε τον λόγο σε δύο Βουλευτές είχαμε πει, αλλά το κάναμε έναν.

Λοιπόν, τον λόγο έχει η κυρία Σκόνδρα, παρακαλώ και αμέσως μετά ο κ. Βελόπουλος.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Επιτρέψτε μου να πω δυο λόγια περί της τροπολογίας, της περιβόητης, που είναι το θέμα των ημερών γενικότερα.

Λοιπόν, να πω, κυρία Πρόεδρε -γιατί σας άκουσα με προσοχή προηγουμένως- ότι ούτε μικρόψυχη είναι ούτε εκδικητική. Απλώς καθιερώνει με σαφήνεια την ιερότητα του χώρου και είναι κάτι το οποίο πραγματικά επιζητούν όλες οι Ελληνίδες και όλοι οι Έλληνες. Διότι το μνημείο του Αγνώστου Στρατιώτη είναι ο τόπος όπου οι θυσίες των πεσόντων υπέρ πατρίδος φέγγουν, αναγνωρίζονται και μνημονεύονται στην αιωνιότητα.

Αυτό που επιδιώκει η παρούσα τροπολογία, δεν είναι μόνο η διαφύλαξη του πραγματικού χαρακτήρα του μνημείου, αλλά και η διατήρηση της ιδιότητάς του ως τόπου εθνικής ενότητας, συλλογικής μνήμης και δημόσιου σεβασμού. Παράλληλα, και αυτό θέλω και πρέπει να γίνει αντιληπτό, από το σύνολο της αντιπολίτευσης, η τροπολογία διασφαλίζει πλήρως το συνταγματικά κατοχυρωμένο δικαίωμα της συνάθροισης, αναγνωρίζοντας ταυτόχρονα την αναγκαιότητα να αντιμετωπίζονται με τον δέοντα σεβασμό μνημεία με ιδιαίτερα ιστορικό και συμβολικό βάρος όπως το μνημείο του Άγνωστου Στρατιώτη.

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη-συγγνώμη. Ευχαριστούμε κύριε Υπουργέ.

Λοιπόν, έχει ζητήσει να κάνει παρέμβαση η κυρία Κωνσταντοπούλου Πρόεδρος της Πλεύσης Ελευθερίας. Θα της δώσω αμέσως τον λόγο. Να ανακοινώσω, όμως στο σώμα και να γίνει γνωστό σε κοινοβουλευτικές ομάδες ότι τρεισήμισι περίπου η ώρα θα ξεκινήσει η συζήτηση των αντιρρήσεων επί της συνταγματικότητας οι οποίες έχουν κατατεθεί. Λοιπόν αυτό για να προγραμματίσουν το χρόνο τους και οι κοινοβουλευτικοί εκπρόσωποι και οι αντιλέγοντες και οι λέγοντες. Εγώ δίνω το λόγο στην κυρία Κωνσταντοπούλου για 5 λεπτά, για την παρέμβασή της.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ κύριε Πρόεδρε.

Η Πλεύση Ελευθερίας έχει από χθες αναγγείλει ότι καταθέτει ένσταση αντισυνταγματικότητας της τροπολογίας, το έχω πει, από εχθές το βράδυ με το που κατατέθηκε η τροπολογία και περίμενα μέχρι αυτήν την ώρα, τρεις το μεσημέρι, εάν θα υπάρξει κανείς να αναλάβει την ευθύνη της τροπολογίας. Διότι είναι χωρίς αναλαβόντα την ευθύνη της τροπολογίας, η συγκεκριμένη τροπολογία, ακούσαμε τώρα μόλις, τον κύριο Δήμα από τη θέση του Υπουργού Υποδομών και Μεταφορών, που δεν υπογράφει την τροπολογία, να ψελλίζει κάποια όμορφα λόγια για την τροπολογία. Εγώ περίμενα, να σας πω την αλήθεια μήπως την αποσύρετε. Γι’ αυτό και δεν την καταθέσαμε μέχρι αυτή την στιγμή -την ένσταση αντισυνταγματικότητας- γιατί θεωρούμε ότι προηγείται να σας περιμένουμε. Σας κάλεσαν, εξάλλου, όλοι μέσα στη Βουλή και έξω στην κοινωνία να αποσύρεται αυτή την τροπολογία. Αλλά εσείς, ήρθατε να την πλαισιώσετε; Να την υποστηρίξετε δειλά αλλά αναρμοδίως;

Δεν ανήκει στο χθες, ούτε στο σήμερα, ανήκει στο πάντα. Η πρωτοβουλία της Κυβέρνησης αποκάλυψε, όμως, την υποκρισία, τις ψυχώσεις ή και τις φαντασιώσεις της Αντιπολίτευσης. Διανύουμε το 51ο έτος συνεχούς και αδιατάρακτης κοινοβουλευτικής δημοκρατίας και κάποιοι φαντασιώνονται χούντες και περιστολή ελευθεριών. Είναι ιεροσυλία να εκμεταλλεύεται κανείς το σπουδαιότερο και εμβληματικότερο μνημείο της πατρίδας, στοχεύοντας στον διχασμό, ώστε να αποκομίσει κομματικά οφέλη.

Σεβόμαστε το Σύνταγμα και τη δημοκρατική ελευθερία, την ανάγκη και το δικαίωμα του κάθε Έλληνα πολίτη να εκφραστεί, να διαμαρτυρηθεί για τον οποιοδήποτε λόγο ή να εκφράσει τον πόνο του, όπως έγινε με τον τραγικό πατέρα. Και ο σεβασμός αυτός δεν μειώνεται, εάν η διαμαρτυρία εκφραστεί πενήντα μέτρα πιο πέρα ή οπουδήποτε αλλού στον ελλαδικό χώρο. Σεβαστείτε, λοιπόν, αγαπητοί συνάδελφοι τα ιερά και τα όσια του λαού μας και να τα υπερασπίζεστε με πάθος, εκτός αν το πάθος σας εξαντλήθηκε στον αγώνα σας να μην γίνει σταθμός του Μετρό στο δικό σας σύμβολο, στην πλατεία Εξαρχείων.

Επί του νομοσχεδίου τώρα, κύριε Πρόεδρε. Κυρίες και κύριοι συνάδελφοι, κύριε Υπουργέ, τα αεροδρόμια αποτελούν σημαντικές πύλες της χώρας και είναι ευθύνη μας να τα κάνουμε πιο ασφαλή, σύγχρονα, λειτουργικά και με ευρωπαϊκές προδιαγραφές. Το νομοσχέδιο που συζητάμε αφορά τη θεσμική αναμόρφωση της Υπηρεσίας Πολιτικής Αεροπορίας, τη μετατροπή της σε νομικό πρόσωπο δημοσίου δικαίου, με διοικητική και οικονομική αυτοτέλεια. Με απλά λόγια, δίνουμε στην ΥΠΑ τα εργαλεία, για να λειτουργεί αποτελεσματικά, ευέλικτα και με διαφάνεια. Να μπορεί να προσλαμβάνει, να προγραμματίζει, να επενδύει και να λειτουργεί με ενιαία ποιότητα, με κοινά πρότυπα ασφαλείας, με αξιοπιστία. Η νέα ΥΠΑ αποκτά δικό της προϋπολογισμό, νέα δομή με δυο χιλιάδες τετρακόσιες επτά οργανικές θέσεις, αναβαθμισμένες υπηρεσίες εναέριας κυκλοφορίας και ένα πλαίσιο που ευθυγραμμίζεται πλήρως με τον ευρωπαϊκό οργανισμό για την αεροπορική ασφάλεια και τον διεθνή οργανισμό πολιτικής αεροπορίας. Προβλέπονται σύγχρονα συστήματα αεροναυτιλίας, εκπαίδευση προσωπικού, κυβερνοασφάλεια, εσωτερικός έλεγχος, αλλά και δυνατότητα αξιοποίησης πόρων από ευρωπαϊκά προγράμματα και τέλη αερολιμένων.

Είναι μια μεταρρύθμιση που δεν έρχεται για να αλλάξει ταμπέλες, αλλά για να ενισχύσει τη διοικητική αποτελεσματικότητα και να αναβαθμίσει τη θέση της χώρας μας στον ευρωπαϊκό και διεθνή αεροπορικό χάρτη. Στην αποστολή της νέας ΥΠΑ συμπεριλαμβάνεται η αειφόρος ανάπτυξη των αερομεταφορών στη χώρα μας, με σεβασμό στο περιβάλλον και στην ποιότητα υπηρεσιών προς τον πολίτη, κάτι που συνδέεται άρρηκτα με το στρατηγικό στόχο της Κυβέρνησης Μητσοτάκη, να οικοδομήσει υποδομές ανθεκτικές και βιώσιμες που να στηρίζουν την ανάπτυξη και να υπηρετούν το δημόσιο συμφέρον.

Κυρίες και κύριοι συνάδελφοι, η Πολιτική Αεροπορία είναι ζωντανό κύτταρο της εθνικής μας οικονομίας. Από τα μεγάλα διεθνή αεροδρόμια μέχρι τους μικρούς περιφερειακούς αερολιμένες, οι εναέριες μεταφορές αποτελούν αρτηρίες ζωής για τον τουρισμό, το εμπόριο, την απασχόληση. Δεν υπάρχει ισχυρό κράτος και ισχυρή οικονομία, χωρίς ισχυρές υποδομές. Εκτός, όμως, από την οικονομία, ο κλάδος των μεταφορών έχει κυρίαρχο ρόλο στην επικοινωνία και τη συνοχή της κοινωνίας. Από το αεροπλάνο που φέρνει τον ξένο επισκέπτη στην Αθήνα μέχρι το λεωφορείο που μεταφέρει τον μαθητή στο χωριό της Καρδίτσας, μιλάμε για μια αλυσίδα που ενώνει.

Εδώ θέλω να σταθώ στην περιφέρειά μου την Καρδίτσα, μια περιοχή που γνώρισε επί χρόνια αποκλεισμό και απομόνωση, που μετρούσε τις αποστάσεις, όχι σε χιλιόμετρα, αλλά σε χρόνους, δυσκολίες και επικινδυνότητα. Η διαφορά που δημιούργησε οδικός άξονας Ε65 που οραματίστηκε και υλοποίησε η Νέα Δημοκρατία είναι συντριπτική.

Το επόμενο βήμα για την ανάπτυξη της Θεσσαλίας και γενικότερα της Κεντρικής Ελλάδας μπορεί να είναι η ανάπτυξη του υπάρχοντος αεροδρομίου της Μυρίνης του Δήμου Καρδίτσας, το οποίο σήμερα ανήκει στη Β΄ κατηγορία και χρησιμοποιείται για πτήσεις ελαφρών αεροσκαφών γενικής κατηγορίας. Μπορεί, κύριε Υπουργέ, να καταστεί σοβαρός μοχλός ανάπτυξης, κάτι που έχει ανάγκη η περιοχή, αλλά και ο αερολιμένας, εκείνος που σήμερα λείπει από το κέντρο της Ελλάδας.

Κυρίες και κύριοι συνάδελφοι, μία κρίσιμη παράμετρος είναι η κυβερνοασφάλεια των αερομεταφορών. Το νομοσχέδιο ενσωματώνει πρόσφατες ευρωπαϊκές ρυθμίσεις για την προστασία των πληροφοριακών συστημάτων της αεροναυτιλίας. Δημιουργείται ειδική δομή κυβερνοασφάλειας, συγκροτείται ομάδα αντιμετώπισης ηλεκτρονικών επιθέσεων και καθιερώνονται υποχρεωτικά πρωτόκολλα εκπαίδευσης προσωπικού.

Όλα αυτά είναι ασπίδα, έναντι ενός ύπουλου κινδύνου της εποχής μας, της ψηφιακής απειλής. Η Κυβέρνηση Μητσοτάκη επένδυσε στη μεταρρύθμιση του Κράτους. Με τη νέα Υπηρεσία Πολιτικής Αεροπορίας πραγματοποιούμε μετάβαση από ένα απαρχαιωμένο σύστημα, σε ένα σύγχρονο και λειτουργικό. Από τη στασιμότητα στη διαρκή βελτίωση. Η ΥΠΑ αποκτά σαφές επιχειρησιακό πλάνο δράσης, διαφανείς οικονομικές διαδικασίες και μηχανισμούς λογοδοσίας. Παράλληλα, το νομοσχέδιο προβλέπει νέες δυνατότητες χρηματοδότησης, μέσω Ευρωπαϊκών Προγραμμάτων και εσόδων από τέλη, επιτρέποντας στην υπηρεσία να αναβαθμίζει υποδομές, χωρίς να επιβαρύνει τον Κρατικό Προϋπολογισμό. Πρόκειται για ένα ευφυές, βιώσιμο μοντέλο λειτουργίας, που μετατρέπει τη Δημόσια Διοίκηση σε μοχλό ανάπτυξης και όχι σε τροχοπέδη.

Κυρίες και κύριοι συνάδελφοι, ακούσαμε για ιδιωτικοποίηση και υποβάθμιση της δημόσιας μορφής της ΥΠΑ. Είναι λάθος. Η Πολιτική Αεροπορία παραμένει δημόσια. Αυτό που ενοχλεί δεν είναι η αλλαγή νομικής μορφής. Ενοχλεί ότι χτυπάμε στην καρδιά τη λογική της ακινησίας, της οπισθοδρόμησης, της αναβλητικότητας και της ήσσονος προσπάθειας, που κάποιοι έχουν στο πολιτικό τους DNA.

Ειπώθηκε ακόμα, ότι αποδυναμώνουμε τον έλεγχο του Κράτους. Αντιθέτως, για πρώτη φορά ορίζονται με σαφήνεια αρμοδιότητες, όρια δαπανών, διαδικασίες ελέγχου και αξιολόγησης. Αυτό είναι οργανωμένο κράτος.

Η Κυβέρνηση της Νέας Δημοκρατίας, αγαπητοί συνάδελφοι, δεν αρκείται στη διαχείριση. Κάνει ριζικές μεταρρυθμίσεις, όπως τα λιμάνια, τα αεροδρόμια, τα οδικά δίκτυα. Έτσι και τώρα δημιουργεί μια αποτελεσματική, αυτοτελή και διεθνώς αξιόπιστη Υπηρεσία Πολιτικής Αεροπορίας. Το νομοσχέδιο αυτό, όμως, εκτός από θεσμικές ρυθμίσεις, είναι και μια δήλωση εμπιστοσύνης στο ανθρώπινο δυναμικό της ΥΠΑ, στους ελεγκτές εναέριας κυκλοφορίας, στους μηχανισμούς, στους ανθρώπους που κρατούν καθημερινά ασφαλείς τις πτήσεις μας. Είναι ένα ακόμα βήμα για μια Ελλάδα πιο οργανωμένη, πιο σίγουρη και πιο εξωστρεφή. Γι’ αυτό και καλώ όλες τις Πτέρυγες της Βουλής να το ψηφίσουν. Γιατί η ασφάλεια των πτήσεων, η ποιότητα των υποδομών, η αξιοπιστία της χώρας στους αιθέρες, δεν είναι κομματικά ζητήματα, είναι εθνική υπόθεση. Η Ελλάδα που ανήκει σε όλους μας, στον 21ο αιώνα οφείλει να πάει ψηλά! Ευχαριστώ κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα, ο Πρόεδρος της Κοινοβουλευτικής Ομάδας της Ελληνικής Λύσης, ο κ. Βελόπουλος.

Παρακαλώ κύριε πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Ευχαριστώ, κύριε Πρόεδρε.

Ξέρετε, θα ήθελα να περιμένω να ακούσω τον Έλληνα Πρωθυπουργό, αλλά ο Έλληνας Πρωθυπουργός παίζει με τους θεσμούς, παίζει με τον Κανονισμό της Βουλής και μάλλον παίζει σε ένα παιχνίδι, στο οποίο βλέπω ότι τα τρία κόμματα συνεννοούνται κιόλας. Μας είπε δηλαδή, ότι θα μιλήσει 14.00΄, τώρα λέει 16.00΄, βλέπω ότι και οι υπόλοιποι Πολιτικοί Αρχηγοί δεν είναι εδώ, αλλά εν πάση περιπτώσει δεν θα παίξω το παιχνίδι του Πρωθυπουργού, υπό ποιαν έννοια: Όταν δεν σέβεσαι τους συναδέλφους σου και όταν λες δεν κάθομαι υπερωριακά παραπάνω από μισή-μία ώρα για να μιλήσω, γιατί μιλήσατε παραπάνω, τότε δεν θα σας σέβομαι και εγώ. Είναι απλά τα πράγματα. Ο σεβασμός εμπνέεται, δεν επιβάλλεται και ο Πρωθυπουργός επιχειρεί να επιβάλει έναν σεβασμό προς το πρόσωπό του, όταν ο ίδιος δεν σέβεται τους συναδέλφους του.

Θα ήθελα, κύριε Υπουργέ, να πω για το νομοσχέδιο, ότι σήμερα θα έχει μια έκπληξη η ομιλία μου πολύ σημαντική για τους θεσμούς, μία έκπληξη, που πραγματικά, αν οι υπόλοιποι Πολιτικοί Αρχηγοί σταθούν στο ύψος των περιστάσεων, μπορεί να ανατρέψει καταστάσεις εδώ μέσα. Θα σας αποδείξω πόσο στημένο είναι το Κόμμα της Νέας Δημοκρατίας, σε σχέση με διαδικασίες που αφορούν την ίδια τη δικαιοσύνη. Με στοιχεία, πλέον -με στοιχεία!- για να τελειώνει το παραμύθι της επικλήσεως της δικαιοσύνης από την πλευρά της Νέας Δημοκρατίας και κάποιος πρέπει να απολογηθεί γι’ αυτό που θα πω σε λίγα λεπτά.

Εν πάση περιπτώσει, θα σας πω δύο άρθρα μόνο, κύριε Υπουργέ, για να τελειώνει ιστορία με το νομοσχέδιο που φέρατε εδώ, το οποίο δεν λύνει το πρόβλημα, αλλά δίνει ώθηση προς τα μπροστά. Φέρνετε νομοσχέδια επί νομοσχεδίων που δίνουν ώθηση προς τα μπροστά. Ναι, εντάξει. Μπροστά, αλλά πίσω πάει η χώρα! Πώς γίνεται αυτό, δεν το καταλαβαίνω. Πείτε μας εσείς.

Άρθρο 6. Είναι δυνατόν να μετατρέπεται μια δημόσια υπηρεσία σε νομικό πρόσωπο δημοσίου δικαίου και να μην ελέγχονται τα οικονομικά έσοδα και έξοδα της τελευταίας πενταετίας; Πείτε μου εσείς, πού το έχετε δει αυτό; Ακόμη και σε ιδιωτική επιχείρηση δεν συμβαίνουν αυτά πουθενά.

Άρθρο 8, συγκρότηση και θητεία διοικητικού συμβουλίου. Τα τέσσερα μέλη επιλέγονται από τον Υπουργό και ορίζονται για τριετή θητεία. Μπορεί να ανανεωθεί μία φορά, με απόφαση του Υπουργού. Δηλαδή, εδώ μιλάμε -ξεκάθαρα πράγματα τώρα- για λεηλασία του δημοσίου. Στήνετε κομματικά στελέχη, τα βάζετε σε θέσεις, τους δίνετε τέσσερα ή πέντε ή έξι χιλιάρικα και αυτά είναι τα τρωκτικά σας. Κάνετε ένα βαθιά κομματικό κράτος. Ντροπή!

Να σας το πω και διαφορετικά. Είναι τριετής η θητεία. Γίνονται εκλογές αύριο το πρωί και αλλάζει η Κυβέρνηση. Πρέπει εγώ να τους αποζημιώσω αυτούς; Γιατί θα κυβερνήσει η Ελληνική Λύση. Ό,τι και να κάνετε, θα κυβερνήσει η Ελληνική Λύση.

(Χειροκροτήματα από την πτέρυγα της Ελληνικής Λύσης)

Πρέπει να τους αποζημιώσω για να τους διώξω; Γιατί με δεσμεύετε, αφού έχετε ένα χρόνο ζωής ακόμα, άντε ένα χρόνο και τέσσερις μήνες. Γατί τριετής θητεία; Είναι πράγματα τα οποία είναι εξόφθαλμα. Πραγματικά παίζετε με τη νοημοσύνη μας. Το πρόβλημα είναι ότι νομίζετε ότι ο ελληνικός λαός σας ανέχεται.

Δεν θα πω τα υπόλοιπα, για τα πέντε εκατομμύρια, αρμοδιότητες του Διοικητή, για λογοδοσία που δεν υπάρχει. Θα δίνει πέντε εκατομμύρια, χωρίς έλεγχο. Δηλαδή, ο ελεγχόμενος ελέγχεται από τον ελέγχοντα του ίδιου πολιτικού φορέα, δηλαδή από τον Υπουργό. Θα μοιράζουμε εκατομμύρια και θα ελέγχει ο Διοικητής τον Υπουργό. Από πού να το πιάσω;

Τώρα, όσο για τις μεταφορές, μόνο το Σαββατοκύριακο δύο τρένα μείνανε στον δρόμο. Το ένα ήταν Κιάτο-Αίγιο και τούμπαλιν και το άλλο, Θεσσαλονίκη-Αθήνα. Τέτοια επιτυχία έχετε! Είστε πέραν του δέοντος αποτυχημένοι σε όλα. Μα, σε όλα! Το πρόβλημα είναι ότι πιστεύετε ότι πετύχατε.

Πάμε τώρα στην τροπολογία. Κατά την άποψή μας, ένα κράτος, μία κυβέρνηση που θέλει να επιβάλει τον νόμο και την τάξη, δεν μπορεί να την επιβάλλει α λα καρτ, κύριοι συνάδελφοι. Θα σας εξηγήσω τι εννοώ. Εννοώ ότι η τροπολογία είναι βαθιά αντιδημοκρατική, βαθιά διχαστική, υποκριτική και αποπροσανατολιστική. Γιατί τη φέρατε τώρα; Να σας πω εγώ γιατί. Τη φέρατε για να αλλάξτε ατζέντα. Θέλετε να αλλάξετε ατζέντα από τα μεγάλα προβλήματα του ελληνικού λαού. Αλλαγή ατζέντας λέγεται, επειδή η ακρίβεια μαστίζει τον Έλληνα, επειδή τα εθνικά θέματα είναι στην πορεία προς επίλυση. Θα τα πούμε κι αυτά, γιατί μου θυμίζει «Πρέσπες» του Αιγαίου η ιστορία με τα ελληνοτουρκικά. Θα τα πούμε σε λίγο.

Πάμε για τον Άγνωστο Στρατιώτη. Ξέρετε, κύριοι συνάδελφοι της Νέας Δημοκρατίας, ότι υπάρχει πρόνοια του νομοθέτη; Υπάρχει νόμος, ο ν.132. χουντικός μεν, του 1969. Όμως, υπάρχουν πάρα πολλοί χουντικοί νόμοι, οι οποίοι εφαρμόζονται. Εκτός αν η εικόνα και η παράσταση είναι να ταυτιστείτε με εκείνο το καθεστώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα τον βελτιώσουν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το βελτιώνουνε. Μια προσάρτηση, θα έλεγα εγώ.

Το Πολεμικό Μουσείο που υπάγεται στο Υπουργείο Εθνικής Άμυνας δύναται να φροντίζει τα στρατιωτικά μνημεία. Τελεία και παύλα. Δεν χρειάζεται αποσαφήνιςη, δεν χρειάζεται αποσαφήνιση.

Το καταθέτω για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυρικάκος Βελόπουλος καταθέτει για τα Πρακτικά την προαναφερθείσα Εφημερίδα της Κυβερνήσεως, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ, όμως, αρχίζει το μεγάλο γλέντι. Η Κυβέρνηση, λοιπόν, ακολουθεί την πεπατημένη οδό των έξι ετών. Όταν στριμώχνεται, διχάζει τους Έλληνες. Επιχειρεί να διχάσει το λαϊκό κίνημα, να διχάσει τη λαϊκή αντίσταση για να μπορέσει να αποκομίσει μικροκομματικά οφέλη. Όταν δυσκολεύεται, λοιπόν, για να ενώσει το ακροατήριό της, πετάει ένα πυροτέχνημα στον αέρα για να δείξει ότι είναι εθνικοπατριώτες. Διότι αυτοί είναι εθνικοπατριώτες. Όλοι οι άλλοι δεν είναι εθνικοπατριώτες.

Αυτοί θέλουν να προστατέψουν τον Άγνωστο Στρατιώτη και εγώ ρωτώ εσάς: Δύο χρόνια φυλακή για ένα τέτοιο αδίκημα, όταν κυκλοφορεί ο Λιγνάδης και όλοι οι υπόλοιποι, οι παιδεραστές, παιδοβιαστές, εγκληματίες, κακούργοι; Σοβαρά μιλάτε τώρα;

(Χειροκροτήματα από την πτέρυγα της Ελληνικής Λύσης)

Πώς θα χωρέσουν αν μαζευτούν δέκα χιλιάδες στις φυλακές; Για πείτε μου. Εκ περιτροπής θα μπαίνουν, ανά βδομάδα; Μαζεύονται εκατό χιλιάδες Έλληνες και διαδηλώνουν μπρος στο Σύνταγμα, τι θα τους κάνετε; Θα τους μαζέψετε όλους μαζί; Θα τους πάτε πού; Ε, θα ανοίξουμε και Γυάρο, θα ανοίξουμε και Μακρονήσο και οτιδήποτε άλλο. Αντί να μαζέψετε τους λαθρομετανάστες που η εγκληματικότητα έχει πάει στα ύψη στο κέντρο της Αθήνας, θα μαζεύετε τους Έλληνες. Τόσο πολύ αγαπάτε τους Έλληνες!

Ακούστε, έχετε ένα δίκιο όμως. Το Μνημείο του Αγνώστου Στρατιώτη είναι υπέρ των πεσόντων υπέρ πατρίδος. Ο Άγνωστος Στρατιώτης έπεσε για την πατρίδα. Τα παιδιά στα Τέμπη έπεσαν από την πατρίδα και από την ανικανότητα σας και αυτό είναι τρισχειρότερο. Άλλο να πάω να πολεμήσω, να αγωνιστώ για τα ιδανικά του έθνους και να πεθάνω και άλλο να με πεθάνει αυτή η πατρίδα.

(Χειροκροτήματα από την πτέρυγα της Ελληνικής Λύσης)

Αντιαισθητικό είναι να πετάς τα οστά των παιδιών στα σκουπίδια και στο Κουλούρι, κύριοι συνάδελφοι. Το άπλυτο κορμί, το πλένεις. Είναι πολύ σημαντικό αυτό από την αρχαιότητα, γιατί είπε ο κ. Χρυσοχοΐδης για την αρχαιότητα. Δυστυχώς, όμως, η βρώμικη ψυχή και η συγκάλυψη δεν πλένονται, ούτε ξεπλένονται με αυτές τις ιστορίες. Σταματήστε να διχάζετε τους Έλληνες. Σταματήστε να σκυλεύετε πάνω σε νεκρούς.

(Χειροκροτήματα από την πτέρυγα της Ελληνικής Λύσης)

Για να καταλάβετε, κύριοι συνάδελφοι της Αριστεράς και της Νέας Δημοκρατίας, ότι είναι αγοραία η στάση σας, ακούστε τη δήλωση του Υπουργού της Νέας Δημοκρατίας, του Αδώνιδος. Τον ρωτάνε για τον Άγνωστο Στρατιώτη και τι λέει ο άνθρωπος; Πετάει το μπαλάκι στον Δένδια. «Ρωτήστε τον κ. Δένδια. Είναι αρμοδιότητά του», χθες είπε.

Δηλαδή, για να παίξουν εσωκομματικά παιχνίδια οι Δελφίνοι, επιχειρείτε διχασμό του ελληνικού έθνους. Αυτό δεν είναι Δελφίνος. Αυτός είναι Γυρίνος που μεταλλάσσεται.

(Χειροκροτήματα από την πτέρυγα της Ελληνικής Λύσης)

Για εμάς, κύριοι της Νέας Δημοκρατίας, ο σεβασμός του Αγνώστου Στρατιώτου δεν έχει να κάνει μόνο με τον χώρο του Συντάγματος και της Πλατείας. Κάνετε ένα λάθος, γιατί είναι ιδανικά και αξίες που δεν τα προσπερνάς με ένα μάρμαρο. Είναι η ουσία αυτών που πολέμησαν.

Γράφει εκεί μάχη Λαχανά και Κιλκίς. Ερωτώ: Γιατί έγινε η μάχη του Λαχανά και του Κιλκίς; Έγινε για να απελευθερωθεί η Μακεδονία. Σεβαστήκατε τη Μακεδονία; Βόρεια ψευτομακεδονία τη λέτε! Σέβεστε τον Άγνωστο Στρατιώτη;

(Χειροκροτήματα από την πτέρυγα της Ελληνικής Λύσης)

Γράφει κάτω, Κύπρος. Σεβαστήκατε την Κύπρο; Βάλατε κυρώσεις εναντίον της Τουρκίας για την εισβολή στην Κύπρο; Όχι, κύριοι συνάδελφοι.

(Χειροκροτήματα από την πτέρυγα της Ελληνικής Λύσης)

Αφήστε τα παραμύθια. Ψάχνετε όψιμο διχασμό για να επιπλεύσετε σε έναν ψευδεπίγραφο εθνικοπατριωτισμό που ούτε σας αξίζει, ούτε σας ανήκει. Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Ήρθε εδώ ο Υπουργός, ο κ. Χρυσοχοΐδης, σε μια αντιδικία με την κ. Κωνσταντοπούλου και της είπε για την Ακρόπολη. Πήγε στον Θουκυδίδη, στον Επιτάφιο. Ανάθεμά με -ζητώ συγγνώμη για την έκφραση- αν έχει διαβάσει Θουκυδίδη. Διότι αν διάβαζαν Θουκυδίδη στη Νέα Δημοκρατία, θα ήξεραν τι σημαίνει ισχυρή βούληση, ισχυρό κράτος και ισχυρή άμυνα.

«Δεν θα κάνουμε την Ακρόπολη», είπε στην κ. Κωνσταντοπούλου, «τσαντίρι». Να ρωτήσω κάτι, επειδή οι ίδιοι άνθρωποι διαμαρτυρήθηκαν για τα γκαλά που έγιναν με τα Γλυπτά του Παρθενώνα. Κύριε συνάδελφε, διαμαρτυρηθήκατε όλοι. Ξέρετε ότι υπάρχει νόμος του 2023 που επιτρέπονται οι ιδιωτικές ξεναγήσεις και πριβέ εκδήλωσεις στο Μουσείο της Ακρόπολης; Το ξέρετε αυτό; Εσείς το ψηφίσατε το να κάνουν γάμους, βαπτίσεις, δεξιώσεις στο Μουσείο της Ακρόπολης. Σας πείραξε το Βρετανικό Μουσείο, λοιπόν.

Το καταθέτω για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Α λα κάρτ εθνικοπατριώτες δεν θα είστε. Δεν θα διαμαρτύρεστε για το Βρετανικό Μουσείο, όταν το Μουσείο της Ακρόπολης το κάνετε τσαντίρ μαχαλά για τον κάθε πλούσιο που έχει λεφτά και αγοράζει τον χώρο. Εντάξει; Τέρμα η πλακίτσα με αρραβώνες και βαπτίσεις!

(Χειροκροτήματα από την πτέρυγα της Ελληνικής Λύσης)

Πάμε και στο σημαντικό για μένα. Το πιο σημαντικό ποιο είναι; Αυτό δεν αφορά το Υπουργείο Άμυνας; Το αφορά. Το είπε ο Άδωνις Γεωργιάδης. Ο Υπουργός που είναι; Θα έρθει ο Υπουργός εδώ ή θα κρυφτεί; Δεν είναι εδώ ο Υπουργός κ. Δένδιας. Είναι πολιτικά δειλός; Κομματικά τυφλός; Δελφίνος εγκλωβισμένος; Ο Υπουργός είναι απών.

Ποιοι είναι εδώ; Όλο το σημητικό ΠΑΣΟΚ, όλο του ΠΑΣΟΚ του Σημίτη ήταν εδώ. Ο Χρυσοχοΐδης, ο Φλωρίδης….

**ΝΟΤΗΣ ΜΗΤΑΡΑΚΗΣ:** Ήμουν εδώ από το πρωί.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κάνετε λάθος. Δεν είστε από το πρωί εδώ. Χρυσοχοΐδης, Φλωρίδης ήταν εδώ.

(Χειροκροτήματα από την πτέρυγα της Ελληνικής Λύσης)

Την άλλη φορά στο νομοσχέδιο του Υπουργείου Εξωτερικών να φέρετε την Υπουργό Τουρισμού να απαντήσει.

Όχι, θα έρθει εδώ ο Δένδιας για να μας απαντήσει αν συμφωνεί ή διαφωνεί με αυτό το πράγμα.

Επειδή είστε λαλίστατοι και σέβεστε το μνημείο του Αγνώστου Στρατιώτου να δείξω και μια φωτογραφία πώς σεβάστηκε το μνημείο του Αγνώστου Στρατιώτη ο Πρωθυπουργός στην Αλεξανδρούπολη. Έγινε μια παρέλαση στην Αλεξανδρούπολη. Εδώ είναι. Ορίστε. Αυτός είναι παιδιά μου ο Πρωθυπουργός που σέβεται τον Άγνωστο Στρατιώτη. Μπροστά ακριβώς δένει τα κορδόνια του. Να τα βλέπετε αυτά. Ποιο σεβασμό, βρε; Ποιον κοροϊδεύετε; Ποιον νομίζετε ότι κοροϊδεύετε, κύριε Υπουργέ, κύριε Πρωθυπουργέ; Ποιον; Εσείς;

Πάμε και σε άλλα. Μένουμε ευρώπηδες; Πάνω στον Άγνωστο Στρατιώτη η σημαία της Ευρωπαϊκής Ενώσεως. Είναι προτιμοτέρα διότι οι πρόγονοί μας πολέμησαν για την Ευρωπαϊκή Ένωση. Όχι. Για την Ελλάδα την ελεύθερη, τη δημοκρατική και κυρίως τη λαϊκή κυριαρχία πολέμησαν.

(Χειροκροτήματα από την πτέρυγα της Ελληνικής Λύσης)

Πάμε και στο άλλο. Δεν έχω τίποτα με τον άνθρωπο. Θυμάμαι ένας καλλιτέχνης πήρε ένα αυτοκίνητο ΙΧ και το πήγε στο Ηρώδειο για να κάνει διαφήμιση. Το θυμάστε; Το θυμάστε αυτό; Άδεια το Υπουργείο Πολιτισμού του έδωσε. Έτσι σέβεστε τα μνημεία; Θα το πω και εδώ και ας στενοχωρηθεί λίγο η Αριστερά. Όταν έβαφε ο κ. Τασούλας στα ροζουλί χρώματα τη Βουλή και τον Άγνωστο Στρατιώτη διαμαρτυρήθηκαν οι νεοδημοκράτες; Να’ τα. Να τα χαΐρια σας, να τα χάλια σας. Τι εθνικοπατριώτες μωρέ και παραμύθια; Τι εθνικοπατριώτες και παραμύθι, μωρέ; Ποιον κοροϊδεύετε. Αυτή η εικόνα σας αρέσει περισσότερο; Μπροστά στον Άγνωστο Στρατιώτη είναι αυτό. Αυτά σας άρεσαν; Τότε ούτε με δελτίο Τύπου. Τίποτα. Άκρα του τάφου σιωπή. Πόσα ψέματα να αντέξουμε; Πόσα; Για πείτε μου; Και βγάζουν την Ομάδα Αλήθειας αλλά και το πρώτο ψέμα οι ψεύτες σε αυτό και λέει το εξής. Ακούστε άρθρο: πουθενά λέει, κανείς στον κόσμο δεν κατασκηνώνει στο μνημείο του Αγνώστου Στρατιώτη. Και τι βάζουν οι ανόητοι, οι γελοίοι. Την αψίδα του Θριάμβου. Είναι ηλίθιοι. Πρόκειται περί ηλιθίων στο Πρώτο Θέμα. Γελάτε. Γιατί; Δείτε εδώ τον σανό. Δεν γίνονται διαμαρτυρίες στην Αψίδα λέει. Από κάτω σανό έχει και τρακτέρ. Πριν από έξι μήνες, να ‘το. Δηλαδή, οι άνθρωποι ούτε προπαγάνδα δεν ξέρετε να κάνετε. Γιατί; Γιατί νομίζετε ότι απευθύνεστε σε ηλιθίους και αφελείς.

(Χειροκροτήματα από την πτέρυγα της Ελληνικής Λύσης)

Δεν θέλετε να προστατέψετε το μνημείο του Αγνώστου Στρατιώτου. Θέλετε να προστατέψετε τον εαυτό σας από την λαϊκή οργή, αυτό που λέω εγώ λαϊκή αντίσταση και το λαϊκό ξέσπασμα του φτωχού Έλληνα, του αγανακτισμένου Έλληνα που ψάχνει δικαιοσύνη, που ψάχνει μεροκάματο, που ψάχνει την περηφάνια του και την αξιοπρέπειά του. Του τα στερήσατε. Θα τα δώσουμε πίσω πάλι εμείς ως Ελληνική Λύση.

(Χειροκροτήματα από την πτέρυγα της Ελληνικής Λύσης)

Πάμε και στον κ. Κακλαμάνη τώρα. Η βόμβα. Ακούστε με τώρα. Αντιλαμβάνομαι ότι είστε απελπισμένοι. Το αντιλαμβάνομαι. Είστε στριμωγμένοι. Μαζεύετε αδέσποτα πολιτικά από όπου βρίσκετε. Ακόμη και τραμπούκους, ακόμη και περίεργους τύπους, οι οποίοι συναλλάσσονται και συνδιαλέγονται με ακραία άτομα. Δεν σας αφορά αυτό τόσο. Δεν σας ενδιαφέρει.

Ακούστε, κυρία Κωνσταντοπούλου. Είναι δυνατόν ο Πρόεδρος της Βουλής, ο κ. Κακλαμάνης, που είναι λαλίστατος κατά τα άλλα να τηλεφωνεί σε Βουλευτή μου, σε δικό μου Βουλευτή, τον κ. Χήτα και να του λέει -παρά το γεγονός ότι ο προηγούμενος Πρόεδρος της Βουλής οδήγησε έναν τραμπούκο της Βουλής στο κατηγορητήριο για κακούργημα- «να πείτε, να τα βρείτε και να μην δικαστεί ο συγκεκριμένος»; Είναι δυνατόν ο Πρόεδρος της Βουλής να καλεί τον συνήγορο του κ. Γραμμένου και να του λέει να τα βρούμε με τον τραμπούκο; Να απαλλάξουμε τον υπόδικο για ξυλοδαρμό; Είναι θεσμικός ρόλος αυτός του Προέδρου της Βουλής; Αυτός είναι ο ρόλος του; Να υπερασπίζεται τραμπούκους επειδή τους βλέπετε τώρα και τους μαζεύετε εδώ μέσα; Να, εκεί πίσω είναι. Τα αδέσποτα της πολιτικής; Δηλαδή, αν έδερνε ένας δικός μας Βουλευτής, έναν Βουλευτή της Νέας Δημοκρατίας θα παρακαλούσε ο Κακλαμάνης να μην γίνει η μήνυση όταν έχει παρέμβει η δικαιοσύνη; Είναι ικανός να πάρει και τη δικαιοσύνη τηλέφωνο στο τέλος και να πει «μην τον δικάζετε»;

Και να του απαντήσω ως εξής του κ. Κακλαμάνη. Του απαντάμε: το Βήμα του ομιλητή στην Αίθουσα της Ολομελείας είναι έτσι κατασκευασμένο ώστε να απέχει πολύ ψηλότερα από εκεί που πατάμε. Τα ακούτε, κύριε Κακλαμάνη; Για εσάς είναι. Που παίρνατε τηλέφωνο στον Χήτα, στο συνήγορο της ιστορίας, να άρουμε και να πάρουμε πίσω την μήνυση.

(Χειροκροτήματα από την πτέρυγα της Ελληνικής Λύσης)

Όχι, λοιπόν, θα πάμε μέχρι τέλους και θα μπουν φυλακή. Τους μαζεύετε ως ψηφοσυλλέκτες και ψηφίζουν να δουλεύουμε 13 ώρες. Εδώ τους έχετε από πίσω μαζεμένους τα παλικάρια σας. Και θα σας πω και κάτι. Εμείς δεν θα είχαμε κανένα πρόβλημα να συζητήσουμε με οποιονδήποτε. Αλλά με τραμπούκους, με βιαστές της δημοκρατίας, με συκοφάντες, με δειλούς που παρακαλάνε, που εκεί που έφτυναν γλύφουν, δεν θα το κάνουμε ποτέ.

(Χειροκροτήματα από την πτέρυγα της Ελληνικής Λύσης)

Κύριε Κακλαμάνη, αυτό που κάνατε είναι αντιθεσμικό, είναι απαράδεκτο, είναι ανήθικο, είναι αντιδημοκρατικό. Και έχουμε καταγγελίες δύο Βουλευτών αλλά και του δικηγόρου, κ. Μαντά. Απλά είναι τα πράγματα. Αυτοί είστε, κύριοι της Νέας Δημοκρατίας. Μαζέψτε τους. Μου θυμίζει άντρο ανομίας. Θέλετε και αποδείξεις; Ορίστε εδώ τι ψηφίζουν οι συγκεκριμένοι κύριοι τους τελευταίους μήνες. Πάρτε το να το έχετε.

(Στο σημείο αυτό ο Πρόεδρος της Ελληνικής Λύσης, κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτούς που μάζεψαν εδώ. Και τώρα ο Κακλαμάνης θέλει να τους εξαγνίσουν κιόλας. Ωραίοι είναι αυτοί ρε εσείς. Ωραίοι είστε. Τι δημοκράτες είστε; Τι δημοκρατία, τι πλέρια δημοκρατία; Ξεχειλίζει δημοκρατία το Κοινοβούλιο. Μπόχα, δυσωδία, αντιθεσμική, αντιδημοκρατική συμπεριφορά και την καταγγέλλουμε επισήμως.

(Χειροκροτήματα από την πτέρυγα της Ελληνικής Λύσης)

Θα σταλεί και επιστολή διαμαρτυρίας στον Πρόεδρο της Δημοκρατίας, στους αρχηγούς των κομμάτων και στον κ. Κακλαμάνη γι’ αυτό που έκανε. Γιατί εμείς δεν παίζουμε με τους θεσμούς. Δεν παίζουμε με τη δημοκρατία. Είναι ντροπή, είναι αναίσχυντο, είναι προσβλητικό, είναι ιεροσυλία του Ναού της Δημοκρατίας αυτό που έκανε ο Πρόεδρος της Βουλής.

(Χειροκροτήματα από την πτέρυγα της Ελληνικής Λύσης)

Θα ήθελα να πω το εξής. Κάνετε τα πάντα για να τρομοκρατήσετε την Ελληνική Λύση. Κάνετε τα πάντα για να τρομοκρατήσετε τους ψηφοφόρους της Ελληνικής Λύσης. Κάνετε τα πάντα για να τρομοκρατήσετε όλον τον ελληνικό λαό. Έχει γίνει έθος πλέον στη Νέα Δημοκρατία η επιβολή. Όχι η δημοκρατία. Η επιβολή. Θα σας πω δύο πράγματα, γιατί στις 30 του μηνός έχουμε το δικαστήριο με τον κ. Καπερνάρο. Δεν ξέρω αν θα έχει οσφυαλγία πάλι. Δύο φορές οσφυαλγία είχε για τα Τέμπη. Πονάει η μεσούλα του. Εντάξει. Συμβαίνουν αυτά, άνθρωποι είμαστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γαστρεντερίτιδα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Γαστρεντερίτιδα; Κυκλοφορεί μια τελευταία. Λέγεται τεμπίτιδα. Δεν ξέρω αν την ξέρετε. Είναι μια ειδική καινούρια κατηγορία γαστρεντερίτιδας.

Ακούστε, λοιπόν. Έγινε μια προβοκάτσια στο δικαστήριο. Δικηγόρος πήγε στον δικηγορικό σύλλογο τον δικό σας. Δεν ξέρω ποιος είναι αυτός ο Τσατσαρός, πως λέγεται αυτός ο πρόεδρός σας. Ποιο κόμμα είναι αυτός; Δικός σας είναι; Νεοδημοκράτης; Τι είναι;

**ΕΥΑΓΓΕΛΙΑ ΛΙΑΚΟΥΛΗ:** Δεν ξέρω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Α, δεν ξέρετε. Άρα, πασόκος είναι. Πήγε στη Νέα Δημοκρατία;

Μήπως πήρε μεταγραφή; Γιατί κάνουν μεταγραφές αυτοί. Παίρνουν από εκεί, τους πάνε εκεί. Παίρνουν από τον Σημίτη, τους πάνε εκεί. Ό,τι βρουν αδέσποτο το μαζεύουν. Περίεργο δεν είναι. Πιθανό είναι. Αυτή είναι η Νέα Δημοκρατία. Λειψανδρία, ανοησία και πολιτική φαυλότητα επικρατεί στη Νέα Δημοκρατία.

(Χειροκροτήματα από την πτέρυγα της Ελληνικής Λύσης)

Έβγαλε ανακοίνωση ο δικηγορικός σύλλογος για έναν τύπο ο οποίος ως τραμπούκος μπήκε στο δικαστήριο. Δεν το είδες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν το είδα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, έβγαλε ο δικηγορικός σύλλογος, ο κ. Τσατσαρός, χωρίς να ρωτήσει κανέναν. Ήρθε ένας δικηγόρος, κάθισε μπροστά μου ακριβώς, με εξύβρισε, έφυγε και το γύρισε ανάποδα μετά. Δεν με απασχολεί εμένα αυτό. Οι προβοκάτσιες είναι έτσι κι αλλιώς μέσα στο παιχνίδι αυτών των κυρίων. Ξέρουν από προβοκάτσιες. Όπως και με την υπόθεση του κ. Καιρίδη. Όμως γνωρίζουμε ότι θα κλιμακωθεί η προβοκάτσια. Γνωρίζουμε ότι θα παλέψουμε με θηρία. Γνωρίζουμε ότι θα παλέψουμε με αυτούς που νομίζουν ότι είναι η εξουσία. Στο βούρκο τους δεν θα κυλιστούμε. Θα παλέψουμε. Θα νικήσουμε μόνοι μας απέναντι σε όλους αυτούς.

(Χειροκροτήματα από την πτέρυγα της Ελληνικής Λύσης)

Εδώ, κύριε συνάδελφε, κατήγγειλα στον Υπουργό Δικαιοσύνης ότι υπάρχει κόμμα με πλαστές υπογραφές στο καταστατικό του και η δικαιοσύνη δεν κάνει το παραμικρό. Ξέρετε γιατί; Γιατί βολεύει τη Νέα Δημοκρατία το κόμμα αυτό. Γιατί περιμένουν συνεργασίες στις επόμενες εκλογές με ποιον θα συνεργαστούν. Κάνουν υπολογισμούς: 140 Βουλευτές, 130 εμείς, 10 αυτοί, 15 οι άλλοι και τα μαζεύουν τα κουκιά. Και αντί να τεθεί εκτός νόμου το κόμμα αυτό, το διατηρούν διασωληνωμένο και εκβιαζόμενο για να το σύρουν σε οποιαδήποτε συνεργασία στην πορεία. Αυτή είναι η Νέα Δημοκρατία. Οι φαύλοι.

(Χειροκροτήματα από την πτέρυγα της Ελληνικής Λύσης)

Γνωστός ο ρόλος του Κατσίκη. Όχι. Του Καλπογιάννη. Με την κάλπη που έπαιρνε. Τον θυμάστε, κυρία Κωνσταντοπούλου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλπογιάννης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο Καλπογιάννης που πήρε την κάλπη. Είναι γνωστή η τακτική τους. Όποτε δεν βολεύονται κάνουν και κλοπές στην κάλπη.

Λοιπόν, ακούστε. Εμείς έχουμε έναν πόλεμο. Έχουμε έναν πόλεμο πολιτικό, ηθικό απέναντι στο σάπιο σύστημα. Δεν μας ελέγχει κανένας, δεν φοβόμαστε κανέναν. Δεν μας τρομάζει το σύστημα.

Εμείς δεν ψάχνουμε την Ιθάκη, κύριοι συνάδελφοι, όχι δεν ψάχνουμε καμία Ιθάκη, για να φτάσουμε μόνοι μας εμείς και να σωθούμε ως Ελληνική Λύση, αλλά να χαθούν όλοι οι σύντροφοί μας. Ξέρετε τι έγινε με την Ιθάκη; Έφτασε ο Οδυσσέας πίσω, αλλά σφάχτηκαν όλοι οι συνάδελφοί του και όλοι οι συναγωνιστές του. Εμείς με όλους τους Έλληνες μαζί, θα πάμε ψηλά την Ελλάδα, ψηλότερα γιατί αξίζει στους Έλληνες.

(Χειροκροτήματα από την πτέρυγα της Ελληνικής Λύσης)

Εμείς δεν ψάχνουμε ταξίδια πολιτικής αναψυχής. Εμείς δεν κάνουμε κατάθεση ψυχής κύριε Καραμέρο, ούτε μεταγραφές θα κάνουμε ούτε, ούτε αν θέλετε ψάχνουμε να βρούμε αδέσποτα της πολιτικής, ούτε το παλαιό ψάχνουμε. Κάναμε το καινούργιο, θα βαδίσουμε με τους Έλληνες προς την πορεία, προς τα εμπρός, με τους νέους. Είμαστε οι φίλοι των φτωχών, εμείς θα κυβερνήσουμε για τους φτωχούς Έλληνες πολίτες.

(Χειροκροτήματα από την πτέρυγα της Ελληνικής Λύσης)

Σας προειδοποιούμε, όμως, στη Νέα Δημοκρατία, μία προειδοποίηση, κύριοι συνάδελφοι. Όχι παζάρια με τον Φιντάν. Δεν μπορεί να ακούω από τον Φιντάν να λέει «12 λέμε εμείς, 12 λέτε εσείς, 6 λέμε εμείς, ελάτε να τα βρούμε στη μέση». Η Ελλάς ούτε πωλείται ούτε τιμάριο είναι ούτε κόβεται ούτε γίνεται κομμάτι-κομμάτι για την μοιράσει ο κ. Μητσοτάκης. Παζάρια να κάνει σπίτι του και όχι με την Ελλάδα και τους Έλληνες.

(Χειροκροτήματα από την πτέρυγα της Ελληνικής Λύσης)

Και επίσης λέμε κάτι που δεν λέει κανένα άλλο πολιτικό κόμμα. «Όχι στη Χάγη, όχι στη Χάγη χωρίς 12 ναυτικά μίλια». Κάνεις τα 12 ναυτικά σου μίλια, κάνεις την ΑΟΖ σου κανονικά, την ανακηρύσσεις και μετά πας στη Χάγη, αν θέλεις. Γιατί αν πας στη Χάγη με τα 6 ναυτικά μίλια που έχει τώρα, αυτά θα συζητήσεις.

Με την Ελληνική Λύση, κυρίως στα εθνικά, οικονομικά, πολιτισμικά, κοινωνικά θέματα, δεν θα παίζει η Νέα Δημοκρατία, δεν θα παίζει κανένας.

(Χειροκροτήματα από την πτέρυγα της Ελληνικής Λύσης)

Και για να δείτε πόσο μπροστά είμαστε, ακόμη και τώρα λέτε ψέματα για τον εμβολιασμό για τα αιγοπρόβατα και κλείνω εδώ. Είστε καθ’ έξιν ψεύτες, κύριοι της Νέας Δημοκρατίας. Για να καλύψετε τις γαλάζιες ακρίδες, λέτε ότι ο εμβολιασμός δεν έχει εγκριθεί. Ψευδές! Λέτε ψέματα! Δολοφονείτε την κτηνοτροφία, τον πρωτογενή τομέα, για να βολευτούν οι γαλάζιες ακρίδες.

Σας καρφώνει η ΚΑΘΗΜΕΡΙΝΗ 8 Οκτωβρίου. Πηγές από την Κομισιόν ξεκαθάρισαν στην ΚΑΘΗΜΕΡΙΝΗ, ότι τα εμβόλια έχουν έγκριση της Ευρωπαϊκής Ένωσης και ότι έχει προταθεί στην Ελλάδα να της παράσχουν σχεδόν τετρακόσιες χιλιάδες εμβόλια και χρήματα. Περιμένετε έχουμε και άλλα. Αυτό είναι προγενέστερο. ΚΑΘΗΜΕΡΙΝΗ στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και έχουμε και το χειρότερο. Ήδη η Βουλγαρία πήρε πεντακόσιες χιλιάδες εμβόλια για να ξεκινήσει εμβολιασμούς, Υπουργείο Κτηνοτροφίας και Αγροτικής Ανάπτυξης Βουλγαρίας. Τα έγγραφα όλα εδώ. Είστε ψεύτες, είστε και κλέφτες, όχι εσείς, οι γαλάζιες ακρίδες που εξυπηρετείτε και θέλετε από τον ΟΠΕΚΕΠΕ να καλύψετε το έγκλημα σας.

Το Υπουργείο Αγροτικής Ανάπτυξης είναι, κύριε Μηταράκη, είναι τα έγγραφα από τη Βουλγαρία, τα βρήκα εγώ, η Ελληνική Λύση, κύριε Μηταράκη, σκάβει και βρίσκει την αλήθεια, σκάβει και βρίσκει χρυσό, χρυσό αληθείας και απορρίπτει και καταρρίπτει όλα τα ψέματά σας.

(Χειροκροτήματα από την πτέρυγα της Ελληνικής Λύσης)

Πάμε τώρα και κάτι τελευταίο να κλείσω. Ενοχλήθηκαν κάποιοι από την συμπεριφορά κάποιων εδώ μέσα. Πιθανόν, αλλά να ρωτήσω κάτι; Τα ΜΜΕ της Νέας Δημοκρατίας, γιατί δεν ενοχλήθηκαν όταν ο Πρωθυπουργός απεκάλεσε «ρεντίκολο» την Ελλάδα; Για πείτε μου, κύριοι συνάδελφοι; Δεν ενοχληθήκατε; Τι σημαίνει «ρεντίκολο»; Ρεντίκολο: Γελοίος, πρόστυχος, ευτελής, κατακάθι της κοινωνίας. Από εδώ, από το Βήμα της Βουλής. Αν το έλεγα εγώ, το πρώτο ψέμα και όλα τα συμπαρομαρτούντα, θα με είχαν κάνει «ταντέλα» στα μανταλάκια.

Το χειρότερο δε, είπε σε συνάδελφο εδώ μέσα, «Μην γκαρίζεις»! Δηλαδή, είπε συνάδελφο, γαϊδούρι! Γιατί τα γαϊδούρα γκαρίζουν. Και δεν ενοχλήθηκε κανένας σας. Όχι γιατί είναι γυναίκα, δεν απασχολεί καν, είναι Πολιτικός Αρχηγός και πρέπει να σέβεται κάθε Πολιτικό Αρχηγό ο κύριος αυτός που λέγεται Πρωθυπουργός.

(Χειροκροτήματα από την πτέρυγα της Ελληνικής Λύσης)

Δεν σας ενόχλησε αυτό, όμως, για άλλα ενοχληθήκατε. Τρέχατε από κανάλι σε κανάλι, όχι όλοι, κάποιοι.

Και εδώ αποδεικνύεται ότι η Ελληνική Λύση δεν είναι μονομερώς απέναντι στην αλήθεια είτε αριστερή είναι η αλήθεια, είτε δεξιά, είτε κεντρώα, θα την υπερασπιζόμαστε μέχρι τέλους. Αυτή είναι η προσφορά μας στην ελληνική κοινωνία.

(Χειροκροτήματα από την πτέρυγα της Ελληνικής Λύσης)

Δεν υπάρχουν αριστεροί και δεξιοί, η πείνα είτε αριστερά είτε δεξιά, είναι πείνα και αυτό υπηρετεί η Ελληνική Λύση. Είναι το ευαγγέλιο μας να υπερασπιστούμε τα δίκαια των εργαζομένων, τα δίκαια των φτωχών Ελλήνων πολιτών. Να κάνουμε τη λαϊκή αντεπίθεση απέναντι στην πλουτοκρατία, η οποία απομυζά το χρήμα του ελληνικού λαού.

(Χειροκροτήματα από την πτέρυγα της Ελληνικής Λύσης)

Είμαστε διαφορετικοί. Εμείς πιστεύουμε στους Έλληνες, εσείς όχι. Εμείς έχουμε το λαό, εσείς τους πλουτοκράτες, εμείς νοιαζόμαστε για τους Έλληνες, εσείς κάποιοι, για τα λεφτά σας. Εμείς δεν σωπαίνουμε, φωνάζουμε. Γιατί η σιωπή είναι συνενοχή.

Ο χρόνος έχει τελειώσει για το παλιό σύστημα, ψυχορραγεί, τρέμει το φυλλοκάρδι του μην χάσει την καρέκλα της εξουσίας. Εμείς έχουμε μπροστά μας χρόνο πολύ, άπλετο, θα αλλάξουμε τη χώρα. Ενωμένοι Έλληνες, δεξιοί και αριστεροί, μπορούμε να πορευτούμε μπροστά. Ελάτε, λοιπόν, να κυβερνήσουμε μαζί, λαϊκό μέτωπο των φτωχών πολιτών, λαϊκό μέτωπο εναντίον των πλουτοκρατών.

Σας ευχαριστώ, πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε. Μία οφειλόμενη, νομίζω, απλά παρατήρηση από το Προεδρείο. Είμαι σίγουρος ότι όλα τα μέλη του Προεδρείου ως μοναδικό στόχο έχουν την εύρυθμη λειτουργία του Κοινοβουλίου. Αυτό θέλω να πιστεύω, για όλα τα μέλη του Κοινοβουλίου. Αυτός είναι ο στόχος!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Τηλέφωνα να μην κάνει ο Πρόεδρός σας σε Βουλευτές. Είναι αντιθεσμικό!

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορώ να τοποθετηθώ. Όλα τα μέλη του Προεδρείου, νομίζω ότι το έχουν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Κύριε Πρόεδρε, είναι απαράδεκτο!

**ΠΡΟΕΔΡΕΥΩΝ (Γεώργιος Γεωργαντάς):** Ακούσαμε τι είπατε. Εγώ θέλω να πω επί της γενικής αυτής αρχής για όλα τα μέλη του Προεδρείου.

Ας προχωρήσουμε λίγο τις ανακοινώσεις για τα σχολεία.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι εννέα μαθήτριες και μαθητές και τρεις συνοδοί εκπαιδευτικοί από το 26ο Δημοτικό Σχολείο Πάτρας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Και επίσης, κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι εφτά μαθήτριες και μαθητές και τρεις συνοδοί εκπαιδευτικοί από το Lawrence Cashmerlision Ολλανδίας.

Η Βουλή σάς καλωσορίζει. Welcome!

(Χειροκροτήματα από όλες τις πτέρυγες της Βουλής)

Μια τελευταία ανακοίνωση προς το Σώμα.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει τις Εκθέσεις της στα σχέδια νόμων του Υπουργείου Προστασίας του Πολίτη

1. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας περί συνεργασίας για την καταπολέμηση του εγκλήματος» και

2. «Κύρωση του Μνημονίου Κατανόησης σχετικά με τη Συνεργασία για την ασφάλεια και την καταπολέμηση του οργανωμένου εγκλήματος και της τρομοκρατίας μεταξύ του Υπουργείου Προστασίας του Πολίτη της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων».

Τον λόγο τώρα έχει η δεύτερη ομιλήτρια του καταλόγου από το ΠΑΣΟΚ-Κίνημα Αλλαγής η κ. Λιακούλη και θα ακολουθήσει ο Πρόεδρος Νίκης ο κ. Νατσιός.

Παρακαλώ, κυρία Λιακούλη, έχετε το λόγο.

**ΠΑΡΑΣΧΟΣ ΠΑΠΑΔΑΚΗΣ:** Κύριε Πρόεδρε, ένας ομιλητής θα μιλάει κάθε φορά;

**ΠΡΟΕΔΡΕΥΩΝ (Γεώργιος Γεωργαντάς):**  Ναι, αλλά νομίζω ότι δεν θα έχουμε άλλους Προέδρους τώρα άμεσα και θα προχωρήσει ο κατάλογος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλά μην ορκίζεστε κιόλας!

**ΠΡΟΕΔΡΕΥΩΝ (Γεώργιος Γεωργαντάς):** Το αποφεύγω.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, σε σχέση με όλη αυτή την κυβερνητική παραφιλολογία που ζούμε τα τελευταία εικοσιτετράωρα για το Μνημείο του Άγνωστου Στρατιώτη, θα παραδεχθούμε όλοι μας ότι ένα είναι βέβαιο. Η νομοθέτηση όταν γίνεται για να διορθώσει η Κυβέρνησή σας ένα ποστάρισμα του κυρίου Πρωθυπουργού, η σοβαρότητα πάει περίπατο. Τόσο απλά είναι τα πράγματα.

Δέκα αράδες ήταν αυτές που έγραψε ο κ. Μητσοτάκης και χρειαστήκατε τουλάχιστον είκοσι μολύβια και δέκα γομολάστιχες. Σβήσατε, γράψατε, δώσατε την αρμοδιότητα στο Υπουργείο Εθνικής Άμυνας, την πήρατε, την μετακινήσατε, την ξαναπήρατε, την διαιρέσατε, την αφήσατε, τον πήρατε τον κύριο Υπουργό Εθνικής Άμυνας από το αυτί, τον φέρατε στην Αίθουσα να συνυπογράψει και αυτός μαζί με τους άλλους, μπας και σώσετε την παρτίδα. Τι να κάνετε τώρα; Όταν ο ψευδοπατριωτισμός είναι αυτός που καλύπτει τους αχρείους, έτσι, λοιπόν, και εσείς συμπεριφέρεστε και δυστυχώς, επιβεβαιώνετε τον μεγάλο Σάμιουελ Τζόνσον.

Το μοιραίο, λοιπόν, post των δέκα σειρών του κυρίου Πρωθυπουργού, σήμερα πραγματεύεται το Ελληνικό Κοινοβούλιο. Και βεβαίως ένα σχεδιάγραμμα το οποίο δώσατε, που κοντέψατε να φτάσετε μέχρι τη Μητρόπολη Αθηνών. Δηλαδή, ποιο Σύνταγμα και πιο κενοτάφιο και πιο… Τα έχετε όλα σαρώσει! Απίστευτοι είστε πραγματικά!

Ατυχής ήταν η στιγμή που ποστάρατε για ένα τέτοιο θέμα. Δεν προστατευόταν το κενοτάφιο; Αυτό πρέπει ο ελληνικός λαός να καταλάβει και όχι οι κοκορομαχίες μέσα στη Βουλή. Προστατευόταν. Υπάρχει νόμος; Υπάρχει. Υπάρχει ποινικός κώδικας; Υπάρχει. Καθοριζόταν το μνημείο; Καθοριζόταν. Ο δήμος το καθάριζε; Ναι. Το Υπουργείο Πολιτισμού; Ναι. Τα συναρμόδια Υπουργεία; Ναι. Τότε, τι σας τσίμπησε ξαφνικά κι αλαφιασμένοι σηκωθήκατε ένα πρωινό να μας πείτε ότι «πρέπει να προστατέψω το κενοτάφιο του Μνημείου Του Αγνώστου Στρατιώτη» στα ξαφνικά;

Ήταν ο άλλος, ο μέτοικος, ο Πάνος Ρούτσι. Δεν μπορούσατε να το καταπιείτε. Εδώ σας κάθισε. Εδώ σας κάθισε το κόκκαλο. Πώς είναι δυνατόν αυτός να σας νικήσει, ένας πατέρας που έχασε το παιδί του. Κι επειδή σε αυτό το Βήμα έχουν χυθεί κροκοδείλια δάκρυα, δεν είναι το παιδί μας, το δικό του είναι. Για να είμαστε τίμιοι. «Έξω από την αυλή μου» λέει ο λαός. Άρα, λοιπόν, κατανοούμε, συμπάσχουμε, λυπόμαστε. Δεν είναι το δικό μας.

Και τι θέλω να πω με αυτό; Θέλω να πω ότι το μάθημα που έδωσε ο Πάνος Ρούτσι στην ελληνική κοινωνία και στην Κυβέρνηση, βέβαια, ήταν ότι αυτό σημαίνει αγώνας μέχρι εσχάτων, για τα ιερά και τα όσιά του, μπροστά στα ιερά και τα όσια της πατρίδας, που πάντοτε φυλάσσονταν από το 1932, πάντοτε φυλάσσεται και πάντοτε θα φυλάσσεται. Ποτέ δεν αφήσαμε τους ακραίους «μπαχαλάκηδες», κάποιους ελάχιστους, να βεβηλώσουν το Μνημείο και ποτέ αυτή την όψη δεν είχε.

Να σας πω και κάτι, κύριε Υπουργέ, γιατί μου έκανε εντύπωση. Έψαχνα να βρω στα ιστορικά αρχεία αν ποτέ βεβηλώθηκε το σώμα του Μνημείου. Ποτέ δεν βρήκα. Ούτε επιγραφή. Ούτε καν από τους «μπαχαλάκηδες». Αντίθετα, βρήκα φωτογραφίες που δένατε τα κορδόνια σας γύρω γύρω από μνημεία. Βρήκα φωτογραφίες από το «Μένουμε Ελλάδα» μπροστά στο Μνημείο κι από κάτω μπαλόνια κίτρινα και θαλασσιά. Νόμιζα ότι επρόκειτο για παιδικό πάρτι αγοριού, σαν αυτά που είχα εγώ και έφτιαχνα όταν τα παιδιά ήταν τριών και τεσσάρων και πέντε ετών.

Τι σας πείραξε λοιπόν; Σας πείραξε το «τσαντίρι» του Ρούτσι, αυτό που απλώθηκε εκεί και σας μπήκε σαν οδοντογλυφίδα στο μάτι. Γιατί; Γιατί ήταν ο αγώνας μέχρι εσχάτων που δεν μπορείτε να αποδεχθείτε, ότι μπορεί ένας πατέρας που δεν έχει να χάσει τίποτα, που έχει αφεθεί πλέον η ψυχή του στον απόλυτο πόνο και τα δίνει όλα, νίκησε εσάς, που είστε με το μέτρο και το υπόμετρο να μετράτε την κάθε κίνησή σας μόνο επικοινωνιακά.

Φέρνετε, λοιπόν, μια διάταξη αχρείαστη εντελώς. Γιατί τέτοιες διατάξεις υπάρχουν. Και το λέω σαν νομικός που έχω υπηρετήσει το ποινικό σύστημα και έχω δει τέτοιες πολλές περιπτώσεις.

Δυστυχώς όμως, κυρίες και κύριοι συνάδελφοι, υπάρχει και κάτι ακόμα. Εκτός από τον Ρούτσι, υπάρχει κι ένας στρατηγικός σχεδιασμός. Η Κυβέρνηση εφαρμόζει το επικοινωνιακό της δίπολο, «αυτοί και οι άλλοι», οι «άλλοι πολίτες», οι «άπλυτοι», οι «ανορθολογικοί», οι «αντιευρωπαϊστές», οι «ψεκασμοί», οι «τεμπέληδες» και κάθε φορά εφευρίσκετε και κάτι ακόμα προκειμένου να είναι οι «νοικοκυραίοι» δήθεν που η ίδια νομίζει ότι προασπίζεται από δω και οι άλλοι από την άλλη.

Όμως, τέτοιες διατάξεις δεν φέρατε και για το πανεπιστημιακό άσυλο, για τις συναθροίσεις που δεν εφαρμόστηκαν ποτέ, για την Πανεπιστημιακή Αστυνομία; Φαλιρίσατε σε όλα αυτά. Ο διχασμός σας, λοιπόν, ήταν η κυρίαρχη πολιτική, ο βερμπαλισμός σας ο διχαστικός. Δεν σας βγαίνουν τα κουκιά, δεν σας βγαίνουν τα κουκιά. Αναγκάζεστε, δυστυχώς, και στην εξωτερική πολιτική να κάνετε αναδιπλώσεις και η κυβερνητική φάμπρικα παραγωγής τοξικότητας να δουλεύει υπερωρίες. Σαν το δεκατριάωρο που δεν είχε ασχοληθεί κανένας. Χώρες που δεν είχαν ασχοληθεί μαζί μας ποτέ, ασχολήθηκαν με το πρωτοφανές δεκατριάωρο μιας ανεπτυγμένης χώρας, όπως θέλει να λέγεται η Ελλάδα. Έτσι, λοιπόν, το κυβερνητικό εργοστάσιο παραγωγής φαντασιακών δίπολων καλά κρατεί και έτσι συνεχίζεται.

Κοίταξε, όμως, τώρα τι γίνεται και θα ολοκληρώσω, κύριε Πρόεδρε. Γίνεται το εξής. Όσο εσείς εφαρμόζετε αυτού του είδους τις πολιτικές, τόσο ο ελληνικός λαός έρχεται απέναντί σας, προτάσσει τον εαυτό του, τα δημοκρατικά του ήθη, την ιδεολογία του και τη βαθιά δημοκρατία την οποία έχει εμπεδώσει και σας λέει «μέχρι εδώ και μη παρέκει».

Εγώ θα περίμενα, κύριε Υπουργέ, και σας το λέω με απόλυτη ειλικρίνεια αυτό και κανέναν αντιπολιτευτικό οίστρο, να ξυπνήσει την Κυριακή ο κύριος Πρωθυπουργός, μετά τον Ρούτσι κι αφού δόθηκε η λύση που δόθηκε, και να πει: Όσο περνάει από το χέρι μου δεν θα επιτρέψω ποτέ, ως Πρωθυπουργός αυτής της χώρας, να ξανασυμβεί αυτό που συνέβη με τον Πάνο Ρούτσι. Αυτό θα δικαίωνε τον Πρωθυπουργό της χώρας, έναν πρωθυπουργό με ενσυναίσθηση, έναν πρωθυπουργό ο οποίος σέβεται τη νομοθεσία, αλλά κυρίως έναν πρωθυπουργό που σέβεται τη δημοκρατία. Οι κυβερνητικές συγκαλύψεις τις οποίες κάνετε δυστυχώς δεν μπορούν να σας οδηγήσουν πουθενά. Οι νομικές σας πιρουέτες δεν μπορούν να σας σώσουν. Το ξαναζέσταμα των ήδη υφιστάμενων καταστάσεων δεν μπορεί, δυστυχώς, να δώσει διέξοδο στην Κυβέρνηση.

Και ξέρετε κάτι; Τα πολλά λόγια φτώχεια. Θυμάστε ένα πανό της οικογένειας του Κώστα Φραγκούλη, εκείνου που σκοτώθηκε άδικα σε μία καταδίωξη που πήγε και έκλεψε 20 ευρώ από ένα βενζινάδικο; Το θυμάστε; Υπάρχει εδώ μέσα κανείς που δεν θυμάται την ανορθόγραφη «δικαιοσύνη» του πανό; Εσείς δεν τη θυμάστε, κύριε Υπουργέ. Έγραφε «ΔΗΚΕΟΣΙΝΗ». Όλοι, λοιπόν, τη δικαιοσύνη τη θυμούνται από εκείνο το πανό.

Έτσι λοιπόν και το τσαντίρι του Πάνου Ρούτσι, όσες διατάξεις και να κάνετε, εκεί θα μείνει, να θυμίζει ότι ένας πατέρας τα έδωσε όλα υπέρ πάντων, ο αγώνας μέχρι εσχάτων, για τη δικαίωση και τη δικαιοσύνη. Αυτό δεν μπορείτε να το χωνέψετε. Όμως, ακούστε. Έχει ήδη συμβεί και κυρίως, σας έχει συμβεί.

Ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Ο κ. Νατσιός, ο Πρόεδρος του Δημοκρατικού Πατριωτικού Κινήματος-ΝΙΚΗ, παραχώρησε τη θέση του στον κ. Παπαηλιού. Θα μιλήσει τώρα ο κ. Παπαηλιού και αμέσως μετά ο κ. Νατσιός. Ενημερώνω ότι μέχρι το πέρας της ομιλίας του κ. Νατσιού πρέπει να κατατεθεί όποια άλλη ένσταση αντισυνταγματικότητας υπάρχει καθώς πρέπει να προγραμματίσουμε τη συζήτηση.

Κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς θέλω να ευχαριστήσω τον Πρόεδρο της ΝΙΚΗΣ που μου παραχώρησε τη θέση του να μιλήσω, να προταχθώ.

Σήμερα εισάγεται προς ψήφιση μία κυβερνητική τροπολογία, η τροπολογία για το Μνημείο του Αγνώστου Στρατιώτη. Υποκρύπτει μια διευθέτηση εσωκομματικών λογαριασμών στη Νέα Δημοκρατία. Το καταλαβαίνουμε όλοι. Επιχείρηση ανοίγματος προς το παραδοσιακό συντηρητικό ακροατήριο που σήμερα ασφυκτιά εντός της Νέας Δημοκρατίας ή βρίσκεται σε άλλα κόμματα δεξιότερα αυτής. Υποκρύπτει μία εκδικητική απάντηση προς την απεργία πείνας του Πάνου Ρούτσι που είχε επιτυχία, αποτελώντας ταπεινωτικό κόλαφο για την Κυβέρνηση της Νέας Δημοκρατίας. Και εν τέλει, υποκρύπτει έναν θεσμικό, βαθιά πολιτικό στόχο, τον περιορισμό των κοινωνικών διεκδικήσεων, τον έλεγχο του δημόσιου χώρου, τη φίμωση των λαϊκών διαμαρτυριών μπροστά στο ίδιο το Κοινοβούλιο, τον ναό της δημοκρατίας, που είναι άρρηκτα συνδεδεμένος με το Μνημείο του Άγνωστου Στρατιώτη, όχι μόνο χωρικά, αλλά και ουσιαστικά.

Πρόκειται για μία διχαστική τροπολογία. Μεταφέρει την ευθύνη Μνημείου του Άγνωστου Στρατιώτη και του χώρου μπροστά από αυτό στο Υπουργείο Εθνικής Άμυνας, υποτίθεται για λόγους συντήρησης, φροντίδας και ανάδειξής του.

Και, βέβαια, η επιλογή αυτή δεν αφορά ούτε τη συντήρηση, ούτε τη φροντίδα, ούτε την ανάδειξη. Αλήθεια, κυρίες και κύριοι συνάδελφοι, κύριε Υπουργέ, υπάρχει καλύτερος τρόπος ανάδειξης του Μνημείου με τον λαό ενεργό και παρόντα; Αλλά αυτά για εσάς είναι ψιλά γράμματα.

Πάντως, με αυτόν τον τρόπο δεν επιδεικνύεται σεβασμός προς το Μνημείο. Είναι προφανές ότι σκοπός είναι η πολιτική εκμετάλλευση. Αποτελεί μία προκλητική και απαράδεκτη εργαλειοποίηση του ιερού εθνικού συμβόλου, ενός σημείου συλλογικής μνήμης που δεν θα έπρεπε ποτέ να μετατραπεί σε εργαλείο επικοινωνιακής διαχείρισης ή σε πεδίο πολιτικής αντιπαράθεσης. Το Μνημείο του Αγνώστου Στρατιώτη ανήκει σε όλους τους Έλληνες. Είναι Μνημείο τιμής προς τους αγώνες και τις θυσίες του ελληνικού λαού διαχρονικά και όχι εργαλείο εξουσιαστικής επιβολής.

Εξάλλου, όπως είπα και προηγουμένως, είναι άρρηκτα συνδεδεμένο με το κτίριο της Βουλής, με τον ναό της δημοκρατίας. Η σημερινή Κυβέρνηση με τη συγκεκριμένη τροπολογία επιχειρεί να ιδιοποιηθεί πολιτικά και να το θέσει υπό τη θεσμική επιτήρηση ενός Υπουργείου με τρόπο που να εξυπηρετεί τον έλεγχο του δημόσιου χώρου. Έτσι, το νομοσχέδιο δεν αναφέρεται μόνο στο μνημείο, αλλά και στον χώρο μπροστά από το Μνημείο.

Η συγκεκριμένη ρύθμιση δεν εισάγεται από την Κυβέρνηση από σεβασμό προς το Μνημείο, αλλά από φόβο. Από φόβο απέναντι στην κοινωνία, στον λαό που δεν πρέπει να ξεχνά και δεν ξεχνά. Φόβο για τη μνήμη των παιδιών που χάθηκαν στα Τέμπη και για τις φωνές των οικογενειών τους και του ίδιου του λαού που επιμένουν να ζητούν δικαιοσύνη. Φόβο για τη νέα γενιά που δεν δέχεται να σιωπά, να υποτάσσεται. Φόβο για τους πολίτες που κατεβαίνουν στο Σύνταγμα διαδηλώνοντας όχι στο όνομα κομματικών ή συντεχνιακών συμφερόντων, αλλά διότι αισθάνονται και είναι προδομένοι.

Αυτή η τροπολογία δεν είναι νομοθέτημα τάξης, είναι νομοθέτημα φόβου και αγωνίας, με την Κυβέρνηση να βλέπει την πλατεία γεμάτη κόσμο, τη δύναμη της συλλογικής συνείδησης της λαϊκής διεκδίκησης, της αντοχής στη μνήμη.

Ας μην κρυβόμαστε πίσω από λόγια, στόχος της Κυβέρνησης είναι η δημιουργία μιας ζώνης απαγόρευσης διαδηλώσεων και συγκεντρώσεων μπροστά από τη Βουλή, ένα σημείο που επί πολλά χρόνια αποτελεί τον φυσικό, τον αυτονόητο χώρο άσκησης του δικαιώματος στη διεκδίκηση, στη διαμαρτυρία. Τώρα επιχειρείται αυτός ο χώρος να αποστειρωθεί, να μετατραπεί σε νεκρή ζώνη της δημοκρατίας. Και όλα αυτά, στο όνομα της προστασίας του Μνημείου.

Όμως, ποιος πολίτης, ποιος διαδηλωτής, ποιος εργαζόμενος, ποιο νέο παιδί που διαμαρτύρεται για την αδικία απείλησε ποτέ το Μνημείο; Ουδείς.

Στον αντίποδα, το ίδιο το κράτος του καθεστώτος Μητσοτάκη με αυτή την τροπολογία απειλεί να παραβιάσει το νόημά του. Το Μνημείο του ανώνυμου πολίτη, του ανώνυμου μαχητή γίνεται εργαλείο σιωπής για τον ζωντανό, τον ενεργό πολίτη.

Και στο πλαίσιο αυτής της συζήτησης η Κυβέρνηση δεν διστάζει να στοχοποιήσει τις οικογένειες των θυμάτων της τραγωδίας των Τεμπών. Έτσι, επιχειρήθηκε να εμφανιστεί η αναγραφή των ονομάτων των πενήντα επτά θυμάτων στον συγκεκριμένο χώρο ως βεβήλωση του Μνημείου. Εάν αυτό δεν είναι ύβρις στη μνήμη των νεκρών, τότε τι είναι;

Την ίδια στιγμή, ο Πρωθυπουργός στην ορκωμοσία του Προέδρου της Δημοκρατίας επέλεξε να σταθεί μπροστά στα ίδια εκείνα ονόματα και να υποκλιθεί. Βέβαια, μόνο για τις κάμερες. Λίγες μέρες μετά, τα ίδια ονόματα βαφτίζονται «πρόβλημα», «ρύπανση του Μνημείου» -οποία υποκρισία! Είναι μία εξουσία που χρησιμοποιεί τη μνήμη των νεκρών, όταν τη βολεύει και τη διαγράφει, τη σβήνει, όταν τη θίγει. Πρόκειται για την επιτομή της πολιτικής υποκρισίας.

Με την τροπολογία παραβιάζονται θεμελιώδη συνταγματικά δικαιώματα, η ελευθερία της έκφρασης, του συνέρχεσθαι, της διεκδίκησης, η ελευθερία της πολιτικής δράσης. Μεταφέρονται αρμοδιότητες της Προεδρίας της Δημοκρατίας και του Κοινοβουλίου στο Υπουργείο Εθνικής Άμυνας με τρόπο που διαβρώνεται η διάκριση των εξουσιών. Εγκαθιδρύεται προηγούμενο που αύριο μπορεί να χρησιμοποιηθεί, για να απαγορευτούν διαδηλώσεις σε κάθε ευαίσθητο σημείο της χώρας. Επιπλέον, είναι μια πολιτική απόφαση βαθιά αντιδημοκρατική και εκδικητική, διότι επιχειρεί να απαντήσει στην κοινωνική διαμαρτυρία, όχι με αυτοκριτική και διάλογο, αλλά με την επιβολή σιωπής, αποκλεισμών και απαγορεύσεων. Η δημοκρατία, όμως, δεν προστατεύεται αποκλείοντας τη φωνή του πολίτη. Προστατεύεται ακούγοντας την. Η προστασία του Μνημείου ανήκει στον λαό.

Η τροπολογία, όμως, δεν περιορίζεται μόνο στο Μνημείο. Αναφέρεται στο Μνημείο και στον χώρο μπροστά από το Μνημείο. Ο ιστορικός συμβολισμός και η ανάδειξη της σημασίας του χώρου είναι προφανής και συνδέεται με κορυφαία γεγονότα που έλαβαν χώρα σε αυτό. Εκτός από την επανάσταση της 3ης Σεπτεμβρίου του 1843 για τη διεκδίκηση Συντάγματος, στο συγκεκριμένο χώρο έλαβαν χώρα συγκεντρώσεις, διαδηλώσεις του ΕΑΜ-ΕΛΑΣ με την απελευθέρωση, η συγκέντρωση Κυπρίων γυναικών για τις αγνοούμενες της τουρκικής εισβολής στην Κύπρο, συγκεντρώσεις αγανακτισμένων και τελευταία, η απεργία πείνας του Πάνου Ρούτσι.

Και σε αυτά τα γεγονότα πρωταγωνιστής ήταν ο λαός. Αυτόν φοβάται, αυτόν τρέμει η Κυβέρνησή σας, κύριε Υπουργέ, και γι’ αυτό αποστειρώνετε τον χώρο από δημόσιες συναθροίσεις.

Ως ΣΥΡΙΖΑ-Προοδευτική Συμμαχία καταγγέλλουμε αυτή την τροπολογία ως αντισυνταγματική, παραβιάζει το άρθρο 11 του Συντάγματος, πολιτικά επικίνδυνη και ηθικά απαράδεκτη. Και δεν θα περιοριστούμε σε ψήφο αντίθεσης. Θα κινητοποιήσουμε όλα τα κοινοβουλευτικά και κοινωνικά μέσα, για τη μη εφαρμογή της, την ανάσχεσή της.

Καλώ, λοιπόν, κάθε δημοκρατική δύναμη, κάθε Βουλευτή που σέβεται το Σύνταγμα και την εθνική, ιστορική, δημοκρατική παράδοση αυτού του τόπου να μην συναινέσει στην αλλοίωση της δημοκρατικής τάξης. Να σταθεί απέναντι όχι απλώς στον αυταρχισμό, αλλά στην ίδια την ιδέα ότι η σιωπή νεκροταφείου που επιχειρείται να επιβληθεί, μπορεί να υποκαταστήσει τη δημοκρατία, την ελευθερία. Τα μνημεία της ελευθερίας και της δημοκρατίας τα υπερασπίζονται οι ενεργοί πολίτες με την άσκηση των δικαιωμάτων τους, με τη φωνή τους.

Ζητούμε, λοιπόν, να αποσυρθεί η τροπολογία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και ευχαριστώ και πάλι τον κύριο Πρόεδρο της ΝΙΚΗΣ, τον κ. Νατσιό, για την ευγένεια που είχε να μου επιτρέψει να μιλήσω πριν από εκείνον.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί της αιτήσεως άρσης ασυλίας.

Για την υπόθεση της κ. Ζωής Κωνσταντοπούλου, Προέδρου της Κοινοβουλευτικής Ομάδας Πλεύση Ελευθερίας-Ζωή Κωνσταντοπούλου:

Ψήφισαν συνολικά 280 Βουλευτές.

Υπέρ της άρσεως ασυλίας, δηλαδή ΝΑΙ, ψήφισαν 26 Βουλευτές.

Κατά της άρσεως ασυλίας, δηλαδή ΟΧΙ, ψήφισαν 254 Βουλευτές.

Συνεπώς, η αίτηση της Εισαγγελικής Αρχής απορρίπτεται κατά πλειοψηφία.

Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

|  |  |  |  |
| --- | --- | --- | --- |
| Ονοματεπώνυμο | Κ.Ο | Ψήφος | Εκλ. Περιφέρεια |
| **Πράξη:   Για τη φερόμενη ως τελεσθείσα στις 25.1.2025 πράξη της παρακώλυσης συγκοινωνιών από κοινού (αρ. 45, 292 παρ. 1 ΠΚ) .   (ΣΥΝΟΛΙΚΑ ΨΗΦΟΙ: NAI:26, OXI:254, ΠΡΝ:0)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΗΛΕΙΑΣ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΟΧΙ | ΕΠΙΚΡΑΤΕΙΑΣ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | ΝΑΙ | Β2' ΔΥΤΙΚΟΥ ΤΟΜΕΑ ΑΘΗΝΩΝ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΟΧΙ | ΛΕΣΒΟΥ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΕΠΙΚΡΑΤΕΙΑΣ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΖΑΚΥΝΘΟΥ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΟΧΙ | ΑΧΑΪΑΣ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | ΟΧΙ | Α΄ ΠΕΙΡΑΙΩΣ |
| ΑΜΥΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΙΩΑΝΝΙΝΩΝ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΟΧΙ | ΑΧΑΪΑΣ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΟΧΙ | ΑΡΓΟΛΙΔΟΣ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΟΧΙ | ΚΑΣΤΟΡΙΑΣ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΑΝΕΞ. | ΝΑΙ | ΕΠΙΚΡΑΤΕΙΑΣ |
| ΑΡΑΜΠΑΤΖΗ ΣΤΕΡΓΙΑΝΗ (ΣΤΕΛΛΑ) | ΝΕΑ ΔΗΜΟΚΡΑΤΙΑ | ΟΧΙ | ΗΜΑΘΙΑΣ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΟΧΙ | ΣΕΡΡΩΝ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | ΝΑΙ | Β' ΠΕΙΡΑΙΩΣ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΗΡΑΚΛΕΙΟΥ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΟΧΙ | ΗΛΕΙΑΣ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΑΝΕΞ. | ΝΑΙ | ΚΕΡΚΥΡΑΣ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΡΟΔΟΠΗΣ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | ΟΧΙ | Β2' ΔΥΤΙΚΟΥ ΤΟΜΕΑ ΑΘΗΝΩΝ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΝΑΙ | ΑΙΤΩΛΟΑΚΑΡΝΑΝΙΑΣ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΟΧΙ | Β΄ ΘΕΣΣΑΛΟΝΙΚΗΣ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΟΧΙ | ΠΕΛΛΗΣ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΗΡΑΚΛΕΙΟΥ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΚΟΖΑΝΗΣ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΝΑΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΟΧΙ | ΑΡΚΑΔΙΑΣ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΟΧΙ | Α΄ ΠΕΙΡΑΙΩΣ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΟΧΙ | Α' ΑΝΑΤΟΛΙΚΗΣ ΑΤΤΙΚΗΣ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΟΧΙ | ΧΑΝΙΩΝ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | ΟΧΙ | Α' ΑΝΑΤΟΛΙΚΗΣ ΑΤΤΙΚΗΣ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | ΟΧΙ | Β2' ΔΥΤΙΚΟΥ ΤΟΜΕΑ ΑΘΗΝΩΝ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΟΧΙ | Β' ΠΕΙΡΑΙΩΣ |
| ΒΡΕΤΤΟΣ ΝΙΚΟΛΑΟΣ | ΑΝΕΞ. | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΟΧΙ | ΚΥΚΛΑΔΩΝ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΑΡΓΟΛΙΔΟΣ |
| ΓΑΥΓΙΩΤΑΚΗΣ ΜΙΧΑΗΛ | ΑΝΕΞ. | ΝΑΙ | ΗΡΑΚΛΕΙΟΥ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΑΡΤΗΣ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | Α' ΑΘΗΝΩΝ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΚΙΛΚΙΣ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | Β2' ΔΥΤΙΚΟΥ ΤΟΜΕΑ ΑΘΗΝΩΝ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | Α΄ ΘΕΣΣΑΛΟΝΙΚΗΣ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΘΕΣΠΡΩΤΙΑΣ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΟΧΙ | ΧΑΛΚΙΔΙΚΗΣ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΟΧΙ | ΚΕΡΚΥΡΑΣ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | ΟΧΙ | Α' ΑΝΑΤΟΛΙΚΗΣ ΑΤΤΙΚΗΣ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΟΧΙ | Α΄ ΘΕΣΣΑΛΟΝΙΚΗΣ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | ΟΧΙ | Α΄ ΘΕΣΣΑΛΟΝΙΚΗΣ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΝΑΙ | Α' ΑΘΗΝΩΝ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΛΑΚΩΝΙΑΣ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΛΑΚΩΝΙΑΣ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | ΟΧΙ | Β2' ΔΥΤΙΚΟΥ ΤΟΜΕΑ ΑΘΗΝΩΝ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΟΧΙ | ΠΙΕΡΙΑΣ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΟΧΙ | ΚΑΒΑΛΑΣ |
| ΔΕΛΗΣ ΙΩΑΝΝΗΣ | Κ.Κ.Ε. | ΟΧΙ | Α΄ ΘΕΣΣΑΛΟΝΙΚΗΣ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΟΧΙ | ΕΒΡΟΥ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΟΧΙ | ΚΟΡΙΝΘΙΑΣ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | ΝΑΙ | Α' ΑΝΑΤΟΛΙΚΗΣ ΑΤΤΙΚΗΣ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΟΧΙ | ΕΒΡΟΥ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΕΠΙΚΡΑΤΕΙΑΣ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | Β2' ΔΥΤΙΚΟΥ ΤΟΜΕΑ ΑΘΗΝΩΝ |
| ΔΡΙΤΣΑΣ ΘΕΟΔΩΡΟΣ | ΝΕΑ ΑΡΙΣΤΕΡΑ | ΟΧΙ | Α΄ ΠΕΙΡΑΙΩΣ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΟΧΙ | ΙΩΑΝΝΙΝΩΝ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΟΧΙ | Α΄ ΘΕΣΣΑΛΟΝΙΚΗΣ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | ΟΧΙ | Α' ΑΝΑΤΟΛΙΚΗΣ ΑΤΤΙΚΗΣ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΟΧΙ | ΞΑΝΘΗΣ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΕΥΒΟΙΑΣ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | ΟΧΙ | Α' ΑΘΗΝΩΝ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | Α΄ ΘΕΣΣΑΛΟΝΙΚΗΣ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΟΧΙ | ΔΩΔΕΚΑΝΗΣΟΥ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΛΕΥΚΑΔΟΣ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΝΑΙ | ΕΠΙΚΡΑΤΕΙΑΣ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΕΥΒΟΙΑΣ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | ΟΧΙ | Α' ΑΘΗΝΩΝ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΗΛΕΙΑΣ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΟΧΙ | Α΄ ΘΕΣΣΑΛΟΝΙΚΗΣ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΟΧΙ | Β2' ΔΥΤΙΚΟΥ ΤΟΜΕΑ ΑΘΗΝΩΝ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | ΟΧΙ | Α' ΑΘΗΝΩΝ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΟΧΙ | ΛΑΡΙΣΗΣ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΟΧΙ | ΚΕΦΑΛΛΗΝΙΑΣ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | ΝΑΙ | Α' ΑΝΑΤΟΛΙΚΗΣ ΑΤΤΙΚΗΣ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΟΧΙ | ΑΙΤΩΛΟΑΚΑΡΝΑΝΙΑΣ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΟΧΙ | ΑΧΑΪΑΣ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΟΧΙ | ΣΕΡΡΩΝ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | Α' ΑΝΑΤΟΛΙΚΗΣ ΑΤΤΙΚΗΣ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΟΧΙ | ΕΥΒΟΙΑΣ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | ΝΑΙ | Α' ΑΘΗΝΩΝ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΟΧΙ | Β΄ ΘΕΣΣΑΛΟΝΙΚΗΣ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΠΕΛΛΗΣ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | Β' ΠΕΙΡΑΙΩΣ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΗΛΕΙΑΣ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΟΧΙ | ΑΧΑΪΑΣ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΟΧΙ | Α΄ ΠΕΙΡΑΙΩΣ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΟΧΙ | ΚΥΚΛΑΔΩΝ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΕΥΒΟΙΑΣ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΟΧΙ | ΕΥΒΟΙΑΣ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΟΧΙ | ΕΒΡΟΥ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΟΧΙ | ΛΑΡΙΣΗΣ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | ΝΑΙ | Β2' ΔΥΤΙΚΟΥ ΤΟΜΕΑ ΑΘΗΝΩΝ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΟΧΙ | ΙΩΑΝΝΙΝΩΝ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | ΟΧΙ | Α' ΑΘΗΝΩΝ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΟΧΙ | ΡΕΘΥΜΝΗΣ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΟΧΙ | ΗΡΑΚΛΕΙΟΥ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΟΧΙ | Α' ΑΘΗΝΩΝ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΟΧΙ | ΛΕΣΒΟΥ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΟΧΙ | ΔΩΔΕΚΑΝΗΣΟΥ |
| ΚΟΝΤΗΣ ΙΩΑΝΝΗΣ | ΑΝΕΞ. | ΝΑΙ | Α΄ ΘΕΣΣΑΛΟΝΙΚΗΣ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΤΡΙΚΑΛΩΝ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΝΑΙ | ΗΜΑΘΙΑΣ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΦΘΙΩΤΙΔΟΣ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΟΧΙ | Α΄ ΘΕΣΣΑΛΟΝΙΚΗΣ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΚΟΖΑΝΗΣ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΟΧΙ | ΠΙΕΡΙΑΣ |
| ΚΟΥΠΕΛΟΓΛΟΥ ΣΥΜΕΩΝ | ΕΛΛΗΝΙΚΗ ΛΥΣΗ | ΝΑΙ | Α΄ ΘΕΣΣΑΛΟΝΙΚΗΣ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΟΧΙ | ΛΑΚΩΝΙΑΣ |
| ΚΤΕΝΑ ΑΦΡΟΔΙΤΗ | Κ.Κ.Ε. | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΒΟΙΩΤΙΑΣ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΚΥΡΙΑΖΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΔΡΑΜΑΣ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΟΧΙ | ΠΡΕΒΕΖΗΣ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΚΟΖΑΝΗΣ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΑΡΚΑΔΙΑΣ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | ΝΑΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΟΧΙ | Β΄ ΔΥΤΙΚΗΣ ΑΤΤΙΚΗΣ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΚΑΡΔΙΤΣΗΣ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΚΑΒΑΛΑΣ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΟΧΙ | ΜΕΣΣΗΝΙΑΣ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΟΧΙ | ΛΑΡΙΣΗΣ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΟΧΙ | ΣΕΡΡΩΝ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | ΟΧΙ | Β΄ ΔΥΤΙΚΗΣ ΑΤΤΙΚΗΣ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΛΑΡΙΣΗΣ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | ΟΧΙ | Β' ΠΕΙΡΑΙΩΣ |
| ΛΙΝΟΥ ΑΘΗΝΑ | ΑΝΕΞ. | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΤΡΙΚΑΛΩΝ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΟΧΙ | Β2' ΔΥΤΙΚΟΥ ΤΟΜΕΑ ΑΘΗΝΩΝ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΟΧΙ | ΕΠΙΚΡΑΤΕΙΑΣ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΟΧΙ | ΜΑΓΝΗΣΙΑΣ |
| ΜΑΛΑΜΑ ΚΥΡΙΑΚΗ | ΑΝΕΞ. | ΟΧΙ | ΧΑΛΚΙΔΙΚΗΣ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΗΡΑΚΛΕΙΟΥ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΟΧΙ | ΠΙΕΡΙΑΣ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | ΝΑΙ | Β2' ΔΥΤΙΚΟΥ ΤΟΜΕΑ ΑΘΗΝΩΝ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΟΧΙ | ΜΕΣΣΗΝΙΑΣ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΕΠΙΚΡΑΤΕΙΑΣ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | ΟΧΙ | Β' ΠΕΙΡΑΙΩΣ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΟΧΙ | ΕΥΒΟΙΑΣ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΟΧΙ | ΧΑΝΙΩΝ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΟΧΙ | Β' ΠΕΙΡΑΙΩΣ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΜΑΓΝΗΣΙΑΣ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΟΧΙ | ΜΑΓΝΗΣΙΑΣ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΟΧΙ | ΧΙΟΥ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | ΟΧΙ | Α΄ ΘΕΣΣΑΛΟΝΙΚΗΣ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | ΟΧΙ | Α΄ ΠΕΙΡΑΙΩΣ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΟΧΙ | ΚΥΚΛΑΔΩΝ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΒΟΙΩΤΙΑΣ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΟΧΙ | ΧΑΝΙΩΝ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΟΧΙ | ΠΙΕΡΙΑΣ |
| ΜΠΑΡΑΝ ΜΠΟΥΡΧΑΝ | ΑΝΕΞ. | ΟΧΙ | ΞΑΝΘΗΣ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΠΡΕΒΕΖΗΣ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΗΜΑΘΙΑΣ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΚΕΡΚΥΡΑΣ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | ΝΑΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΟΧΙ | ΦΩΚΙΔΟΣ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΟΧΙ | ΜΑΓΝΗΣΙΑΣ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΝΑΙ | ΣΕΡΡΩΝ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΟΧΙ | Β΄ ΔΥΤΙΚΗΣ ΑΤΤΙΚΗΣ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | ΟΧΙ | Α΄ ΘΕΣΣΑΛΟΝΙΚΗΣ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΔΩΔΕΚΑΝΗΣΟΥ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΔΡΑΜΑΣ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΟΧΙ | ΗΛΕΙΑΣ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | Α΄ ΘΕΣΣΑΛΟΝΙΚΗΣ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΔΡΑΜΑΣ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | ΟΧΙ | Α' ΑΝΑΤΟΛΙΚΗΣ ΑΤΤΙΚΗΣ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΟΧΙ | Α' ΑΝΑΤΟΛΙΚΗΣ ΑΤΤΙΚΗΣ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΟΧΙ | ΕΥΡΥΤΑΝΙΑΣ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΟΧΙ | ΦΘΙΩΤΙΔΟΣ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΑΧΑΪΑΣ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΟΧΙ | ΚΑΒΑΛΑΣ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΧΑΛΚΙΔΙΚΗΣ |
| ΠΑΠΑΔΑΚΗΣ ΠΑΡΑΣΧΟΣ | ΕΛΛΗΝΙΚΗ ΛΥΣΗ | ΝΑΙ | ΕΒΡΟΥ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΟΧΙ | ΚΟΖΑΝΗΣ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΑΝΕΞ. | ΝΑΙ | Β΄ ΘΕΣΣΑΛΟΝΙΚΗΣ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΑΡΚΑΔΙΑΣ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΑΙΤΩΛΟΑΚΑΡΝΑΝΙΑΣ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | ΟΧΙ | Β΄ ΘΕΣΣΑΛΟΝΙΚΗΣ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΟΧΙ | ΤΡΙΚΑΛΩΝ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΟΧΙ | ΑΙΤΩΛΟΑΚΑΡΝΑΝΙΑΣ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | ΟΧΙ | Β΄ ΘΕΣΣΑΛΟΝΙΚΗΣ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΟΧΙ | ΦΛΩΡΙΝΗΣ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΟΧΙ | ΔΩΔΕΚΑΝΗΣΟΥ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΠΑΠΠΑΣ ΠΕΤΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΚΙΛΚΙΣ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΚΙΛΚΙΣ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΗΡΑΚΛΕΙΟΥ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΟΧΙ | ΚΑΒΑΛΑΣ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | ΟΧΙ | ΕΠΙΚΡΑΤΕΙΑΣ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΟΧΙ | ΦΛΩΡΙΝΗΣ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | ΟΧΙ | Α' ΑΝΑΤΟΛΙΚΗΣ ΑΤΤΙΚΗΣ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | ΟΧΙ | Α' ΑΘΗΝΩΝ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΟΧΙ | ΛΑΣΙΘΙΟΥ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | ΟΧΙ | Α' ΑΘΗΝΩΝ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΑΡΓΟΛΙΔΟΣ |
| ΡΑΚΟΒΑΛΗΣ ΑΘΑΝΑΣΙΟΣ | ΝΙΚΗ | ΟΧΙ | ΕΠΙΚΡΑΤΕΙΑΣ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | ΟΧΙ | Α΄ ΘΕΣΣΑΛΟΝΙΚΗΣ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΟΧΙ | ΛΑΡΙΣΗΣ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΟΧΙ | ΗΡΑΚΛΕΙΟΥ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | ΟΧΙ | Α΄ ΘΕΣΣΑΛΟΝΙΚΗΣ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΟΧΙ | ΚΑΡΔΙΤΣΗΣ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΟΧΙ | ΤΡΙΚΑΛΩΝ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΟΧΙ | ΕΠΙΚΡΑΤΕΙΑΣ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΟΧΙ | ΚΟΡΙΝΘΙΑΣ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΟΧΙ | ΚΑΡΔΙΤΣΗΣ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΟΧΙ | ΦΘΙΩΤΙΔΟΣ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΕΠΙΚΡΑΤΕΙΑΣ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΠΕΛΛΗΣ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΑΙΤΩΛΟΑΚΑΡΝΑΝΙΑΣ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΓΡΕΒΕΝΩΝ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΟΧΙ | ΣΑΜΟΥ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | ΟΧΙ | Β΄ ΘΕΣΣΑΛΟΝΙΚΗΣ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΟΧΙ | ΡΟΔΟΠΗΣ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΟΧΙ | ΕΠΙΚΡΑΤΕΙΑΣ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΟΧΙ | ΑΡΤΗΣ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΟΧΙ | ΗΡΑΚΛΕΙΟΥ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | ΟΧΙ | Β2' ΔΥΤΙΚΟΥ ΤΟΜΕΑ ΑΘΗΝΩΝ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | ΟΧΙ | Α' ΑΘΗΝΩΝ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΟΧΙ | ΚΟΡΙΝΘΙΑΣ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | ΟΧΙ | Α' ΑΘΗΝΩΝ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΟΧΙ | ΙΩΑΝΝΙΝΩΝ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΟΧΙ | Β' ΠΕΙΡΑΙΩΣ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΟΧΙ | ΜΑΓΝΗΣΙΑΣ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΟΧΙ | ΗΜΑΘΙΑΣ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΕΠΙΚΡΑΤΕΙΑΣ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΟΧΙ | ΚΑΡΔΙΤΣΗΣ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΟΧΙ | ΞΑΝΘΗΣ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΙΩΑΝΝΙΝΩΝ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΟΧΙ | ΑΧΑΪΑΣ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | ΟΧΙ | Β΄ ΔΥΤΙΚΗΣ ΑΤΤΙΚΗΣ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΟΧΙ | ΔΩΔΕΚΑΝΗΣΟΥ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | Β΄ ΘΕΣΣΑΛΟΝΙΚΗΣ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΟΧΙ | ΡΟΔΟΠΗΣ |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | ΟΧΙ | ΛΑΡΙΣΗΣ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΟΧΙ | ΚΥΚΛΑΔΩΝ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΟΧΙ | ΑΧΑΪΑΣ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | ΝΑΙ | Α' ΑΝΑΤΟΛΙΚΗΣ ΑΤΤΙΚΗΣ |
| ΧΑΛΚΙΑΣ ΑΘΑΝΑΣΙΟΣ | ΑΝΕΞ. | ΝΑΙ | Α' ΑΘΗΝΩΝ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΟΧΙ | ΛΑΡΙΣΗΣ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΟΧΙ | ΜΕΣΣΗΝΙΑΣ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΟΧΙ | ΣΕΡΡΩΝ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | ΟΧΙ | Β1' ΒΟΡΕΙΟΥ ΤΟΜΕΑ ΑΘΗΝΩΝ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΟΧΙ | ΕΠΙΚΡΑΤΕΙΑΣ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΝΑΙ | Β΄ ΘΕΣΣΑΛΟΝΙΚΗΣ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | ΡΕΘΥΜΝΗΣ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | ΝΑΙ | Α΄ ΘΕΣΣΑΛΟΝΙΚΗΣ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | Β3' ΝΟΤΙΟΥ ΤΟΜΕΑ ΑΘΗΝΩΝ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΟΧΙ | Α' ΑΝΑΤΟΛΙΚΗΣ ΑΤΤΙΚΗΣ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΟΧΙ | ΜΕΣΣΗΝΙΑΣ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | ΟΧΙ | Β2' ΔΥΤΙΚΟΥ ΤΟΜΕΑ ΑΘΗΝΩΝ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΟΧΙ | ΚΟΡΙΝΘΙΑΣ |
|  |  |  |  |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΚΩΝΣΤΑΝΤΟΠΟΥΛΟΥ ΖΩΗ | Για τη φερόμενη ως τελεσθείσα στις 25.1.2025 πράξη της παρακώλυσης συγκοινωνιών από κοινού (αρ. 45, 292 παρ. 1 ΠΚ) . | ΝΑΙ | 26 |
| OXI | 254 |
| ΠΡΝ | 0 |
| ΣΥΝ | 280 |
|  |  |  |  |
|  | Ο Πρόεδρος |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μπορώ να κάνω μία παρέμβαση;

**ΠΡΟΕΔΡΕΥΩΝ (Γεώργιος Γεωργαντάς):** Έχω αναγγείλειτον κύριο Πρόεδρο. Παρακαλώ αργότερα.

Ο Πρόεδρος της Κοινοβουλευτικής Ομάδας ΝΙΚΗ, ο κ. Νατσιός που έχει κάνει υπομονή και παραχώρησε και τη θέση του, έχει τον λόγο.

Παρακαλώ, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα σας είχα ζητήσει τον λόγο επί της ανακοίνωσης του αποτελέσματος.

**ΠΡΟΕΔΡΕΥΩΝ (Γεώργιος Γεωργαντάς):** Αμέσως μετά, με μεγάλη χαρά. Έχω ανακοινώσει τον κύριο Πρόεδρο. Αμέσως μετά, ναι.

Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, από προχθές ακούμε σχεδόν διθυραμβικά σχόλια και προβλέψεις για νέα πορεία στην επίλυση του Κυπριακού μετά την εκλογή του νέου Τουρκοκύπριου ηγέτη στις ψευτο-εκλογές του ψευδοκράτους.

Πλανάσθε πλάνην οικτράν. Δεν ακούσατε τι δήλωσε αυτός ο κύριος αμέσως μετά την εκλογή του; Είπε «Θα αντιμετωπίσουμε όλα τα ζητήματα εξωτερικής πολιτικής σε συνεννόηση με την Τουρκία. Πώς θα μπορούσε, άραγε, να γίνει διαφορετικά;». Συνεπώς, τίποτε δεν έχει αλλάξει. Ένα πειθήνιο όργανο ενεργούμενο της Τουρκίας εξελέγη και πάλι στο ψευδοκράτος.

Και εάν θεωρείτε πως μία προσέγγιση της λύσης για διζωνική, δικοινοτική ομοσπονδία με πολιτική ισότητα είναι βιώσιμη, τότε ξανακούστε εκείνο το δραματικό διάγγελμα του αείμνηστου, μεγάλου Προέδρου της Κύπρου, του Τάσσου Παπαδόπουλου, στις 7 Απριλίου του 2004. Να θυμάστε πως δεν ψήφισε την πλεκτάνη Ανάν, γιατί δεν ήθελε να μετατρέψει το κυπριακό κράτος σε κοινότητα.

Σε άμεση σχέση με αυτό, υπάρχουν και κάποιοι που βλέπουν στην Τουρκία διάθεση υποχωρήσεων στο θέμα του εύρους των χωρικών μας υδάτων. Έτσι ερμήνευσαν τις πρόσφατες δηλώσεις του Τούρκου ΥΠΕΞ. Τι εννοεί ο Φιντάν όταν λέει «Εγώ δεν αποδέχομαι τα 12 μίλια, εσύ δεν αποδέχεσαι τα 6 μίλια, αυτά μπορούν να συζητηθούν σε ορισμένα σημεία» ή «Αυτά συζητήθηκαν με τις διερευνητικές επαφές και προχώρησαν σε κάποια σημεία»;

Κάνετε μυστική διπλωματία; Αληθεύει αυτό, κύριε Υπουργέ των Εξωτερικών; Ποιοι μιλάνε από την Κυβέρνηση και ποιοι συμφώνησαν; Συζητάμε στις διερευνητικές επαφές το εύρος των χωρικών μας υδάτων; Προδίδετε τον ελληνικό λαό, παζαρεύετε την εθνική μας κυριαρχία πίσω από την πλάτη του. Εμπρός, λοιπόν, διαψεύστε τους.

Επίσης, ο Τούρκος Υπουργός είπε ότι το πρόβλημα στο Αιγαίο δεν είναι πρόβλημα το οποίο δεν μπορεί να επιλυθεί. Φυσικά και μπορεί να επιλυθεί. Εάν από το 1995 είχαμε μία κυβέρνηση που, σεβόμενη την εθνική κυριαρχία που απορρέει από το εθνικό δίκαιο, επέκτεινε τα χωρικά μας ύδατα στα δώδεκα ναυτικά μίλια, όπως προβλέπεται, σίγουρα θα είχε λυθεί. Από τότε όμως όλες οι κυβερνήσεις, δυστυχώς για εμάς, για τους Έλληνες, έχουν στα χείλη τη μόνιμη επωδό «επιφυλασσόμαστε να ασκήσουμε το νόμιμο δικαίωμά μας για επέκταση στα δώδεκα ναυτικά μίλια». Γιατί τέτοια μειοδοσία;

Επειδή πριν από λίγες μέρες είχαμε και μια αψιμαχία με τον κ. Γεραπετρίτη, θα ήθελα να θέσω το εξής ερώτημα. Ποια είναι η κόκκινη γραμμή μας σχετικά με το εύρος των χωρικών μας υδάτων; Υπάρχει περίπτωση να δεχθούμε κάτι λιγότερο από τα δώδεκα ναυτικά μίλια; Υπήρξε ή υπάρχει περίπτωση να διαπραγματευτούμε το εύρος των χωρικών μας υδάτων, όπως άλλωστε έχει σαφώς υπαινιχθεί και η Διευθύντρια του ΕΛΙΑΜΕΠ κυρία Μαρία Γαβουνέλη, η οποία διατελεί και σύμβουλος του Υπουργείου Εξωτερικών; Η κυρία Γαβουνέλη κάποτε συνέκρινε την αγοραπωλησία πατάτας με τις διαπραγματεύσεις που γίνονται στα ελληνοτουρκικά θέματα, αυτά τα πολύ σοβαρά θέματα. Τα γελοιοποίησε δηλαδή. Αυτή την κυρία την έχει ο κύριος ΥΠΕΞ Γεραπετρίτης σύμβουλο στο Υπουργείο Εξωτερικών.

Αυτό άλλωστε αναφέρουν και έγκριτοι διεθνείς αναλυτές, που βλέπουν ότι μία τέτοια στάση για το εύρος των ναυτικών μιλίων θα ήταν ένα απόλυτο λάθος και θα έδειχνε αδυναμία απέναντι στην Τουρκία, η οποία μόνο μία γλώσσα καταλαβαίνει, τη γλώσσα της ισχύος και όχι των πολιτικών παραχωρήσεων.

Εδώ, κύριε Πρωθυπουργέ και κύριε Υπουργέ των Εξωτερικών, δεν είναι να παίζετε με τις λέξεις. Πρέπει να είστε σαφέστατοι και ξεκάθαροι. Αποτελούν -ξαναλέω- τα δώδεκα ναυτικά μίλια την αδιαπραγμάτευτη κόκκινη γραμμή μας σε κάθε συζήτηση που διεξάγεται με την Τουρκία για την οριοθέτηση της ΑΟΖ; Ναι ή όχι, σαφέστατο; Είστε διατεθειμένοι να υπερασπιστείτε το δικαίωμα της Ελλάδος για εύρος χωρικών υδάτων δώδεκα ναυτικά μίλια παντού; Ναι ή όχι; Θα εγκαταλείψετε επιτέλους την ολέθρια πολιτική του κατευνασμού και των υποχωρήσεων, που είναι καταστροφικές και εθνικά επικίνδυνες;

Πάμε στο Μνημείο. Θα πω δυο λόγια γι’ αυτό, για το πώς φτάσαμε εδώ.

Το 431 προ Χριστού, αγαπητοί μου, ο μεγάλος Αθηναίος πολιτικός, ο Περικλής, εκφώνησε προς τιμήν των πεσόντων του πρώτου έτους του Πελοποννησιακού Πολέμου τον περίφημο Επιτάφιο, που είναι ο ωραιότερος πολιτικός λόγος στην ιστορία της ανθρωπότητας. Σε αυτόν τον Επιτάφιο ο Περικλής πλέκει το εγκώμιο της αθηναϊκής δημοκρατίας, εκθειάζει τη φιλοπατρία των συμπατριωτών του και επαινεί τις αρετές των προγόνων. Ο λόγος αυτός εκφωνήθηκε στο Δημόσιο Σήμα όπου, όπως γράφει ο Παυσανίας στα Περιηγητικά του, υπήρχε ο τάφος εκείνων που σκοτώθηκαν σε μάχες, πλην των πεσόντων στον Μαραθώνα.

Παρενθετικώς θα πω ότι και η λέξη «σημαία» ίσως παράγεται -μπορεί να είναι παρετυμολογία αυτό- από την αρχαιοελληνική λέξη «σήμα», που σημαίνει εκτός των άλλων και «τάφο», μνημείο δηλαδή, και να μην ισχύει, αν και είναι όμορφη, η ερμηνεία. Και ο Εθνικός μας Ύμνος και η σημαία μας παραπέμπουν σε τάφους, συμβολίζουν τα κόκαλα τα ιερά των Ελλήνων, που με σύνθημα το «Ελευθερία ή Θάνατος», όπως είναι αποτυπωμένο στη σημαία μας, δείχνουν τους αγώνες του λαού μας για ελευθερία ανά τους αιώνες.

Στο Δημόσιο Σήμα των Αθηναίων και τον λόγο του Περικλή εντοπίζουμε τις απαρχές τις πνευματικές απαρχές του Μνημείου του Αγνώστου Στρατιώτη.

Όσον αφορά την τροπολογία, όταν τη διάβασα μία φράση ανεπίγνωστα μου ήρθε στον νου: «Ουαί υμίν Γραμματείς και Φαρισαίοι υποκριταί». Παγιδευμένοι από τη συγκάλυψη που επιχειρείτε στο έγκλημα των Τεμπών, αδίστακτοι όπως είστε, προκειμένου να ξεφύγετε από τις ευθύνες και τις ενοχές σας, ρίξατε το διχαστικό σύνθημα: Να επιτρέπονται ή να μην επιτρέπονται οι διαμαρτυρίες του λαού; Το σύμβολο ενότητας το μετατρέψατε -το κατορθώσατε και αυτό- σε πεδίο αντεγκλήσεων, σε σύμβολο διχόνοιας. Αυτό κάνατε. Είναι ακραία πνευματική βεβήλωση και ασέβεια αυτή σας η στάση, βουτηγμένη -επαναλαμβάνω- στην υποκρισία.

Στο Μνημείο ως γνωστόν έχει γραφτεί και η φράση «Ανδρών επιφανών πάσα γη τάφος».

Θα πω μερικά συμπληρωματικά. Και προ του Μνημείου -για να ακούει ο λαός πόσο υψηλό συμβολισμό έχει το Μνημείο του Αγνώστου Στρατιώτη- καίει ακοίμητο καντήλι το φως το οποίο μεταφέρθηκε από την Αγία Λαύρα κατά την ημέρα των αποκαλυπτηρίων του. Νομίζω ότι η πρόθεση των προγόνων μας με το ακοίμητο και άσβεστο καντήλι που ήρθε από την Αγία Λαύρα είναι να διαλαλεί ο λαός μας την προσφορά της Ορθόδοξης Εκκλησίας στη διάσωση του Γένους. Και ας μην λησμονείται ότι αυτό το λάβαρο της Επαναστάσεως, το φως της Επαναστάσεως, το καντήλι της Επαναστάσεως -άλλοι κρατούσαν καρυοφύλλια και άλλοι καντήλια- το σήκωσε ένας Επίσκοπος, ο Παλαιών Πατρών Γερμανός, σε ένα μοναστήρι. Τα μοναστήρια στάθηκαν τα προπύργια της λευτεριάς.

Υποτίθεται, κυρίες και κύριοι συνάδελφοι της Νέας Δημοκρατίας, ότι είστε φιλελεύθερη Κυβέρνηση και υποτίθεται ότι χαρακτηριστικό του φιλελευθερισμού είναι η ελευθερία. Εσείς όμως, όπως διαβάζουμε σε αυτή την επονείδιστη τροπολογία που καταθέσατε ειδικά για τον Άγνωστο Στρατιώτη, ξεκινάτε τη διατύπωσή σας με ένα ρήμα. Με ποιο; «Απαγορεύεται». Εσείς οι τάχα μου φιλελεύθεροι δημοκράτες έχετε σημαία το «απαγορεύεται». Δυστυχώς αυτό το «απαγορεύεται» διατρέχει την αυταρχική σας πολιτική και τα έξι χρόνια της διακυβέρνησής σας.

Θα θυμίσω ότι απαγορεύσατε την ελευθερία έκφρασης στο διαδίκτυο και θεσπίσατε ιδιώνυμο αδίκημα κατά την περίοδο του covid. Να θυμίσουμε ότι ο Υπουργός Επικρατείας κ. Σκέρτσος απαγόρευσε σε δημοσιογράφο με ανάρτησή του να εκφράζει διαφορετική άποψη επειδή η εταιρεία του είχε δουλειές - δοσοληψίες με το Δημόσιο; Είστε σεσημασμένοι πια.

Πέραν όμως του θέματος αυτού, που συνιστά την ιδεολογική χρεοκοπία της Νέας Δημοκρατίας και την υποταγή της στους ακραίους του εκσυγχρονισμού, είναι τέτοια η προχειρότητά σας που οφείλουμε να επισημάνουμε το εξής.

Θεσπίζετε ειδική νομοθεσία για τον Άγνωστο Στρατιώτη, αλλά όχι για τα υπόλοιπα εθνικά μας μνημεία. Όπως αντιλαμβανόμαστε από τη διατύπωσή της, η Ακρόπολη είναι ελεύθερη για διαδηλώσεις. Κανένα πρόβλημα! Τα μαρτυρικά Καλάβρυτα επίσης, τα μνημεία των πεσόντων Μακεδονομάχων μας το ίδιο, η Βεργίνα εξίσου. Εκεί δεν σας ενδιαφέρει να απαγορεύετε, γιατί τα μνημεία αυτά βεβαίως είναι μακριά από τα γραφεία σας.

Στην πραγματικότητα -να το ακούσει ο ελληνικός λαός- δεν θέλετε να προστατεύσετε την ιερότητα του εθνικού Μνημείου, όπως διατείνεστε. Απλώς, φοβάστε και τρέμετε τις φωνές του λαού, του κόσμου. Έχουν γίνει εφιάλτης στα όνειρά σας τα πενήντα επτά αυτά παιδιά και δεν θέλετε να βλέπετε τα ονόματά τους γραμμένα ούτε στο πεζοδρόμιο. Φτάσατε στο απόγειον της υποκρισίας.

Ο στρατός άρχισε τη δουλειά, δυστυχώς ο στρατός θέλετε να την τελειώσει. Ο στρατός πήγε τις πρώτες ώρες του δυστυχήματος στα Τέμπη και επόπτευσε το μπάζωμα των οστών των παιδιών. Ο στρατός καλείται και τώρα να αναλάβει την ευθύνη να σβήσει τα ονόματα, να σβήσει τη μνήμη τους.

Δεν δεχόμαστε τις εξηγήσεις σας για τη νομοθέτηση και για την ιερότητα του χώρου γιατί τις θεωρούμε ασύλληπτη υποκρισία. Υποτίθεται ότι θέλετε να προστατέψετε -επαναλαμβάνω- την ιερότητα του χώρου, τις ασχημίες που προσβάλλουν τους μεγάλους νεκρούς μας ανά τους αιώνες -επαναλαμβάνω-, τους ήρωες του έθνους.

Ρωτώ όμως. Γιατί δεν δείχνετε και την ίδια ευαισθησία -το ξαναρώτησα- στα ζωντανά μνημεία του έθνους, στα νέα παιδιά μας; Γιατί δεν μεταλαμπαδεύετε στους κληρονόμους της εθνικής μνήμης το ήθος της φιλοπατρίας και της αντίστασης έως θυσίας στους επίδοξους εχθρούς της πατρίδος; Σας έπιασε ο καημός και η έγνοια τώρα για το Μνημείο του Αγνώστου Στρατιώτη και αδιαφορείτε πλήρως για την γενοκτονία της μνήμης -ξαναλέω τη φράση, τη γενοκτονία της μνήμης- που συντελείται εδώ και χρόνια μέσα στις σχολικές αίθουσες, μέσα στα σχολεία.

Τις προάλλες, κύριε Υπουργέ, παρόντος του Πρωθυπουργού του θύμισα τι γράφουν τα σχολικά βιβλία και δη τα αναγνωστικά Πέμπτης Δημοτικού και να ξέρετε ο δάσκαλος και το αναγνωστικό ενσαρκώνουν ενώπιον των μαθητών σε τι κοινωνία τους οδηγούμε.

Τι γράφει, λοιπόν -να το ξαναπώ να το ακούσει ο λαός- για το ‘40 το συγκεκριμένο βιβλίο; Γράφει ότι την ημέρα που κηρύχθηκε ο πόλεμος, την 28η Οκτωβρίου 1940, ο λαός μας δεν πήγε με το χαμόγελο στα χείλη, όπως ακούμε από τα εξαιρετικά τραγούδια της ηρωίδας Σοφίας Βέμπο, αλλά πήγε και κρύφτηκε στα υπόγεια. Δηλαδή λέτε ψέματα και προβάλλετε ενώπιον των παιδιών τη δειλία, την ηττοπάθεια και την αφιλοπατρία. Να διαβάσω τι έγινε εκείνη την ημέρα; Αυτό έπρεπε να διδάσκεται στα σχολεία. Και μετά απορείτε γιατί τα παιδιά δεν πάνε στο στρατό, δεν πάνε στις παραγωγικές σχολές των Ενόπλων Δυνάμεων και καίνε και τις σημαίες ενίοτε. Μα δεν την διδάσκετε τη φιλοπατρία. Τα

Τι έγραφε ο αυτόπτης μάρτυρας Γιώργος Θεοτοκάς την ημέρα εκείνη; «Σιγά σιγά», για να δείτε ότι λέτε ψέματα στα παιδιά, πρέπει να ντρέπεστε και η προηγούμενη κυβέρνηση και εσείς δηλητηριάζετε αθώες μικρές ψυχές, «η Αθήνα παίρνει το ύφος μεγάλων εθνικών γιορτών», λέει ο Θεοτοκάς, «καιρός θαυμάσιος, καταγάλανος ουρανός. Πλήθη νέων έχουν χυθεί στους κεντρικούς δρόμους με λάβαρα, σημαίες, δάφνες και μουσικές». Δεν πήγαν στα υπόγεια. «Ο κόσμος συμμετέχει σε αυτές τις εκδηλώσεις, χειροκροτεί και ζητωκραυγάζει. Είχα πάρα πολλά χρόνια να δω τέτοιον ενθουσιασμό στην πρωτεύουσα της Ελλάδος. Αισθάνεται κανείς ένα πάθος μες στον αέρα, ένα φανατισμό, μια λεβεντιά. Ξύπνησε το ελληνικό φιλότιμο. Είναι κάτι πολύ ωραίο και μια τέλεια εθνική ενότητα. Είναι η πρώτη φορά στη ζωή μου που αισθάνομαι τέτοια ομόνοια να βασιλεύει στον τόπο».

Αυτό το κείμενο, κύριε Υπουργέ, που μιλάει για την ενότητα του λαού μας και την ομόνοια, δεν αξίζει για τα δημοτικά σχολεία; Το ότι κρυφτήκαμε στα υπόγεια δεν σας ενοχλεί; Πιστεύω ότι διακατέχεστε από πατριωτικά αισθήματα. Είστε Υπουργός της Κυβέρνησης. Θα το θέσετε να αποσυρθεί το κατάπτυστο κείμενο και να μπει αυτό;

Δεν σας νοιάζει, κύριοι της Κυβέρνησης, τι διδάσκονται τα παιδιά μας και διαρρηγνύετε τα ιμάτιά σας για το μέλλον της πατρίδας; Αυτά είναι τα σοβαρά. Το μέλλον της πατρίδας κρίνεται μέσα στις σχολικές αίθουσες. Στα θρανία κάθονται οι αυριανοί πολιτικοί, οι αυριανοί δάσκαλοι, οι αυριανοί εργάτες και εσείς τους δηλητηριάζετε. Και αν κληθούν οψέποτε να υπερασπιστούν την πατρίδα, τι θα λένε; Πάμε να κλειστούμε στα υπόγεια, όπως μας διδάξατε; Ακόμη και ο κύριος Πρωθυπουργός, όταν του τα έλεγα προχθές έφυγε χαριεντιζόμενος, ούτε τον ένοιαξε. Ο Πρωθυπουργός της Ελλάδας. Βέβαια αυτά τα ασπάζεται, τέτοια πιστεύει.

Για να δείξω την υποκρισία σας τα λέω αυτά, για αυτά έπρεπε να κόπτεστε, τα ζωντανά μνημεία. Βεβαίως και το Μνημείο του Αγνώστου Στρατιώτη ζωντανό είναι, πιστεύουμε στην αθανασία της ψυχής, αλλά να δούμε και τα παιδιά μας.

Καταθέσαμε επίκαιρη ερώτηση στο Υπουργείο Παιδείας για επαναφορά στο δημοτικό σχολείο της έπαρσης της σημαίας και την απαγγελία του Εθνικού μας Ύμνου, που γινόταν μια φορά τον μήνα, μόνο στα δημοτικά σχολεία, την πρώτη Δευτέρα του μήνα. Βγήκε η κ. Μιχαηλίδου, τότε Υφυπουργός Παιδείας και ανερυθρίαστα μας είπε ότι εμείς δεν θα το κάνουμε αυτό γιατί υπερασπιζόμαστε -ψέλλισε μάλλον- ένα νέο πατριωτισμό. Μπορείτε να μας εξηγήσετε ποιος είναι ο νέος πατριωτισμός σας;

Θα σας πω εγώ ποιος είναι. Είναι ο εθνομηδενισμός. Και κυρίως χτυπάτε τα εθνικά μας σύμβολα. Δηλαδή ο παλιός πατριωτισμός του Παύλου Μελά, των Βαλκανιομάχων του 1912-1913, των δεκατριών και παραπάνω χιλιάδων νεκρών του 1940, του Γρηγόρη Αυξεντίου, όλα αυτά που είναι αποτυπωμένα στους τοίχους του Μνημείου του Αγνώστου Στρατιώτη, έχει ξεπεραστεί αυτός ο πατριωτισμός και επιστρέφετε σε έναν νέο πατριωτισμό; Ο νέος πατριωτισμός που λανσάρετε εσείς και ο επανακάμψας κ. Τσίπρας λέγεται, αγαπητοί μου, προδοσία των Πρεσπών, κόκκινη γραμμή κυριαρχία στο Αιγαίο, όπως είπε ο κ. Γεραπετρίτης, τα έξι ναυτικά μίλια, ο ψευτογάμος των ομοφυλοφίλων και η πανωλεθρία στην Κάσο. Αυτός είναι ο νέος πατριωτισμός που εισάγετε.

Σας ζητήσαμε -πριν δύο, τρία χρόνια αυτό- να αποσύρετε τη ροζ σημαία από εκθέσεις του Υπουργείου Εξωτερικών και μας κάνατε θυμάμαι, τότε, κατήχηση για την ελευθερία της έκφρασης. Και μετά ταύτα, έρχεστε εδώ να μας πείτε ότι θα προστατεύσετε εσείς την ιερότητα του Μνημείου; Εσείς είστε οι νεκροθάφτες της εθνικής μνήμης και όχι οι προστάτες της ακοίμητης εθνικής μας μνήμης.

Έχετε Υπουργούς που δηλώνουν φιλέλληνες. Είχατε Υπουργούς οι οποίοι μας έλεγαν ότι η μισή Κύπρος είναι τουρκική. Έχετε Υπουργούς που δήλωσαν ότι οι γερμανικές αποζημιώσεις είναι ζήτημα του προηγούμενου αιώνα. Αυτά μας έχουν πει -ανέφερα πριν- οι κύριοι Γεραπετρίτης, Χρήστος Στυλιανίδης και Σκέρτσος και τολμάτε να βάλετε μπροστά την εθνική μνήμη για να απαγορεύσετε αυταρχικώς κυρίως τις διαδηλώσεις έξω από το Ελληνικό Κοινοβούλιο;

Βεβαίως, έχετε πρόβλημα με τον κ. Δένδια, ανομολόγητο βέβαια, ο οποίος προβάλλεται ως δελφίνος. Ο κ. Δένδιας είναι δελφίνος, αλλά η Κυβέρνησή σας είναι για το Δελφινάριο, θα έλεγα. Διαμαρτύρονταν χθες οι πολίτες και σας αποκάλεσαν φασίστες. Λέτε ότι δεν είστε φασίστες. Αν δεν είστε φασίστες, πείτε μας, με τα απαγορεύεται που νομοθετείτε τι ακριβώς είστε, γιατί δημοκράτες δεν είστε. Περιμένουμε να μας πείτε. Ούτε πατριώτες είστε. Αν ήσασταν θα ακούγαμε τον Εθνικό Ύμνο μια φορά τον μήνα από τα μικρά παιδιά του δημοτικού σχολείου, τα σύμβολά μας να δοξάζονται από τα μικρά παιδιά. Θα διαβάζαμε την πραγματική μας ιστορία στα σχολικά βιβλία.

Όσα botox αντιγήρανσης, κυρίες και κύριοι συνάδελφοι, και αν κάνει η Κυβέρνηση και με όσες κρέμες φτιασιδώματος και αν πασαλειφτεί δεν μπορεί να κρύψει το πραγματικό της αποτρόπαιο πρόσωπο. Γεράσατε στην ανομία και τη διαφθορά. Ο θεατρινισμός και η υποκρισία σας, ξεχειλίζουν.

Είστε η Κυβέρνηση του ΟΠΕΚΕΠΕ, του εγκλήματος των Τεμπών, του κατευνασμού και της υποχώρησης στα εθνικά μας θέματα.

Κλείνοντας, κύριε Πρόεδρε, κυρίες και κύριοι συνάδελφοι, και εν όψει της εθνικής μας επετείου και να το τονίσω αυτό, εμείς οι Έλληνες γιορτάζουμε δύο εθνικές επετείους και αν προσέξουμε δεν γιορτάζουμε το τέλος -είχε ειπωθεί από τον Μανώλη Γλέζο αυτό, αν θυμάμαι- των πολέμων αυτών αλλά γιορτάζουμε την αρχή, την έναρξη του ελληνοϊταλικού πολέμου και τη δόξα του 1940 και την 25η Μαρτίου εορτάζουμε την έναρξη της εθνικής επανάστασης. Ήθελαν να μας πουν όσοι καθιέρωσαν αυτές τις γιορτές ότι κανένας αγώνας δεν πάει χαμένος. Ξεκινήστε τον και αν είναι δίκαιος θα επιτύχει. Αυτό να καλλιεργούμε, αυτό να διδάσκουμε στα παιδιά.

Γιορτάζουμε το όχι σε λίγες ημέρες. Τρία γράμματα, μια ελαχιστότατη λέξη που περικλείει μέσα της το μεγαλείο της ελληνικής ιστορίας. Απευθύνομαι στους νεκρούς στο κενοτάφιο του Άγνωστου Στρατιώτη, σε αυτούς που χρωστάμε τη λευτεριά μας. Γιορτάζουμε το όχι γιατί αν γιορτάζαμε τα ναι, κάθε μέρα θα είχαμε γιορτή, εξαιτίας της υποχωρητικότητα σας στα εθνικά θέματα. Με τα όχι ανήλθαμε στις κορυφές της δόξας, με τα ναι και τις προδοσίες των διαχρονικών Νενέκων -γράφεται και με ε, όπως ο διαβόητος Νενέκος που πρόδωσε την επανάσταση και είχε το τέλος που του άξιζε από τον Κολοκοτρώνη, γράψτε το και με -αι, γιατί τέτοιοι είστε, «ναιναίκοι»- μας σαβανώνει η ντροπή και η υποτέλεια.

Θα ξεδιπλωθούν μεθαύριο και οι σημαίες στα μπαλκόνια των σπιτιών, θα ακούσουμε και τον Εθνικό μας Ύμνο, που δεν είναι ύμνος στην Ελλάδα, αλλά ύμνος στην ελευθερία. Για τον εθνικό μας ποιητή αυτά είναι αξεδιάλυτα, ένα είναι αυτά τα δύο, και λέγεται πως όταν το 1826 ο τότε Πρωθυπουργός της Αγγλίας διάβασε τον Ύμνο του Σολωμού εις την Ελευθερία, συγκλονίστηκε τόσο και συνέταξε το πρωτόκολλο, με το οποίο αναγνώριζε τον αιμόφυρτο τόπο μας ως κράτος. Το ακούτε;

Και αυτό το αποκρύπτουμε από τα παιδιά γιατί οι μεγάλοι του κόσμου, αγαπητοί μου, συναγάγουν συμπεράσματα για την πολιτική τους όχι με την εντιμότητα υποκλίσεων και τις επικύψεις, αλλά με κριτήριο την αποφασιστικότητα των λαών και των κυβερνήσεων τους να υπερασπιστούν την εθνική τους αξιοπρέπεια με θυσίες και με το αίμα τους αν χρειαστεί.

Το ’40 νικήσαμε γιατί ο λαός και οι μαχητές μέθυσαν με το αθάνατο κρασί του ‘21 όπως είπε ο Κωστής Παλαμάς, «γιατί έβλεπα την υπέρμαχο στρατηγό του Γένους, την Παναγία, να βαδίζει πάνω στα χιόνια, γιατί ντρέπονταν να ντροπιαστούν».

Διαβάσαμε στην τροπολογία σας -και κλείνω- ότι μετράτε τα στρέμματα που πρέπει να είναι απαγορευμένα για το μνημείο αυτό. Όμως, ο λόγος του εθνικού μας ποιητή, Κωστή Παλαμά, σας τοξεύει αλύπητα και σας διορθώνει. Είπε ο μεγάλος Κωστής Παλαμάς -διαβάζοντας τα στρέμματα αυτό θυμήθηκα- «Η μεγαλοσύνη στα έθνη δεν μετριέται με το στρέμμα, με της καρδιάς το πλήρωμα μετριέται και με το αίμα». Εσείς μετράτε με το στρέμμα. Εμείς, στη ΝΙΚΗ, μετράμε και γονατίζουμε ενώπιον του μεγαλείου των στρατιωτών μας, με το αίμα.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

Και επειδή δεν αντέχουμε την υποκρισία σας, τον ψευτοπατριωτισμό σας, γιατί δηλητηριάζετε τα παιδιά μας, το μέλλον της πατρίδας και γιατί σπέρνετε τη διχόνοια τη δολερή στο λαό μας, που δεν αντέχει άλλες διχόνοιες, γι’ αυτό και θα πούμε «όχι» στην τροπολογία σας.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο για πέντε λεπτά θα έχει ο Υπουργός, ο κ. Δήμας, για να αναφερθεί επί των τροπολογιών, προς ενημέρωση και των συναδέλφων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Κύριε Πρόεδρε, και εγώ σας έχω ζητήσει τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Θα τον πάρετε αμέσως μετά. Για λίγο τώρα ο Υπουργός να μιλήσει για την τροπολογία.

Αμέσως μετά, έχετε εσείς τον λόγο.

Παρακαλώ, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Λοιπόν, ξεκινάμε με την τροπολογία με γενικό αριθμό 406 και ειδικό 12, είναι το άρθρο 3, σχετικά με την τροπολογία που αφορά τις αποζημιώσεις στο ολοκληρωμένο έργο του οδικού άξονα Άκτιου - Αμβρακίας. Υπενθυμίζω ότι από το 2010 ως το 2018 υπήρχαν τέσσερις εργολαβίες με σύμβαση για την κατασκευή του οδικού άξονα, χωρίς καμία όμως κατασκευαστική πρόοδο. Κατόπιν, τον Ιούνιο του 2018 επαναδημοπρατήθηκε το έργο, χωρίς όμως να υπάρχει κανένα αποτέλεσμα στη διαγωνιστική διαδικασία για μεγάλο χρονικό διάστημα.

Η Κυβέρνηση της Νέας Δημοκρατίας, θέλοντας να ξεμπλοκάρει και να ολοκληρώσει αυτό το κρίσιμο έργο διευθέτησε άμεσα με ενέργειες τον προβληματικό διαγωνισμό και παράλληλα, με επιτυχία διαχειρίστηκε τις δικαστικές διενέξεις, με αποτέλεσμα στις 16 Σεπτεμβρίου του 2020 να εκδίδεται η απόφαση του αποτελέσματος της διαγωνιστικής διαδικασίας.

Η σημασία της εν λόγω απόφασης ήταν η προϋπόθεση ώστε στις 30 Νοεμβρίου του 2020 να υπογραφεί η Σύμβαση του ενιαίου έργου με τίτλο «Υπολειπόμενες εργασίες για την ολοκλήρωση της οδικής σύνδεσης της περιοχής Άκτιου με τον δυτικό άξονα βορρά – νότου», που αφορούσε το αντικείμενο του συνόλου των τεσσάρων προηγούμενων εργολαβιών.

Το έργο ολοκληρώθηκε και παραδόθηκε εντός χρονοδιαγράμματος τον Νοέμβριο του 2023, κάτι που αποδεικνύει την αποτελεσματικότητα της επανεκκίνησης και τη σωστή παρακολούθηση από τις υπηρεσίες του Υπουργείου. Έτσι, ένα έργο που για χρόνια παρέμενε στάσιμο, ολοκληρώθηκε εντός τριών ετών, νωρίτερα από το αναμενόμενο, με υψηλή ποιότητα κατασκευής, προσφέροντας ασφάλεια, ανάπτυξη, αναπτυξιακή ώθηση και καλύτερη συνδεσιμότητα στους κατοίκους και τους επισκέπτες της δυτικής Ελλάδας.

Οι εγκεκριμένες αποζημιώσεις και δαπάνες του έργου, μη επιλέξιμες για το συγχρηματοδοτούμενο πρόγραμμα, καλύπτονται από το εθνικό σκέλος του αναπτυξιακού προγράμματος δημοσίων επενδύσεων.

Πάλι, στην ίδια τροπολογία, το άρθρο 4, η προτεινόμενη τροπολογία προβλέπει την άμεση αποσυμφόρηση και ομαλοποίηση της διαδικασίας οριστικής ιατρικής καταλληλότητας των οδηγών αστικών συγκοινωνιών Αθήνας και Θεσσαλονίκης. Προβλέπεται για μεταβατικό στάδιο και αποκλειστικά για ΟΣΥ ΑΕ και ο ΟΑΣΘ ΑΕ παράλληλη δυνατότητα διενέργειας της εκτίμησης από ιδιωτικά διαγνωστικά κέντρα, κατόπιν εισήγησης του ιατρού εργασίας της οικείας εταιρείας. Η ισχύουσα ειδική επιτροπή παραμένει σε πλήρη λειτουργία, καθώς η ρύθμιση δεν την αναστέλλει ούτε την υποκαθιστά, αλλά εισάγει μια συμπληρωματική διαδικασία ώστε να αντιμετωπιστούν οι συσσωρευμένες εκκρεμότητες.

Το αναγκαίο της ρύθμισης στηρίζεται στα πραγματικά δεδομένα που προέκυψαν κατά την εφαρμογή της διάταξης του άρθρου 54 του ν.5220/2025 όπου, παρά τη συνεδρίαση των σχετικών επιτροπών, υφίσταται σε εκκρεμότητα περί τις τετρακόσιες υποθέσεις οδηγών. Με τον σημερινό ρυθμό η εκκαθάριση, παρά τη βελτίωση, εκτιμάται ότι θα είναι πολύμηνη με προφανείς επιπτώσεις στη λειτουργία και την ποιότητα εξυπηρέτησης των πολιτών και χρηστών των αστικών συγκοινωνιών. Κάθε μήνας καθυστέρησης επιτείνει τις δυσχέρειες στην εκτέλεση του μεταφορικού έργου στα δύο μητροπολιτικά κέντρα, με προφανή κοινωνική επίπτωση.

Η τροπολογία διασφαλίζει ότι η ιατρική κρίση παραμένει θεσμικά και επιστημονικά θωρακισμένη. Η αξιολόγηση σε ιδιωτικούς φορείς πρωτοβάθμιας φροντίδας υγείας διενεργείται από, τουλάχιστον, τριμελή επιτροπή ιατρών, με συμμετοχή τουλάχιστον ενός ιατρού συναφούς ειδικότητας, ενώ η επιλογή των ιδιωτικών διαγνωστικών κέντρων γίνεται από τους οικείους κοινωνικούς φορείς με τη διαδικασία του ν. 4412/2016. Η ρύθμιση είναι αναγκαία και πρόσφορη για την άμεση αντιμετώπιση της εκκρεμότητας αξιολόγησης οδηγών των ΟΣΥ ΑΕ και ΟΑΣΘ ΑΕ, καθώς και τη στελέχωση των νέων λεωφορείων, που τίθενται σε λειτουργία με οδηγούς, ώστε να επιτευχθεί η μέγιστη δυνατή αναβάθμιση των αστικών συγκοινωνιών το ταχύτερο δυνατό.

Φέρει, δε, μεταβατικό χαρακτήρα καθώς θα λειτουργεί παράλληλα, όπως είπα, με την ειδική επιτροπή, μόνο για όσο απαιτείται η εκκαθάριση των εκκρεμών από 1-11-2025 υποθέσεων.

Τέλος, για την τροπολογία με γενικό αριθμό 405 και ειδικό 11, η τροπολογία η οποία εισάγεται σήμερα υπερβαίνει τα στενά όρια της πολιτικής αντιπαράθεσης καθώς υπηρετεί έναν κοινό και ύψιστο σκοπό: Την προστασία του μνημείου του Άγνωστου Στρατιώτη, ένα ιερό μνημείο, το οποίο περικλείει τη συλλογική μνήμη και την ευγνωμοσύνη του ελληνικού έθνους προς όλους τους άγνωστους στρατιώτες που θυσιάστηκαν για τα ιδανικά της ελευθερίας, της δημοκρατίας και της ειρήνης στην πατρίδα μας. Είναι ένα κενοτάφιο παγκόσμιας κληρονομιάς, το οποίο δεσπόζει στον χρόνο ως σύμβολο μνήμης και τιμής του παρελθόντος, υπενθυμίζοντάς μας -εδώ επιτρέψτε μου, να παραφράσω τον σπουδαίο Γάλλο φιλόσοφο, Αύγουστο Κοντ- ότι «οι νεκροί καθοδηγούν τους ζωντανούς».

Αυτό που επιδιώκει η παρούσα τροπολογία, δεν είναι μόνο η διαφύλαξη του πραγματικού χαρακτήρα του μνημείου, αλλά και η διατήρηση της ιερότητάς του ως τόπου εθνικής ενότητας, συλλογικής μνήμης και δημόσιου σεβασμού. Παράλληλα, και αυτό θέλω και πρέπει να γίνει αντιληπτό, από το σύνολο της αντιπολίτευσης, η τροπολογία διασφαλίζει πλήρως το συνταγματικά κατοχυρωμένο δικαίωμα της συνάθροισης, αναγνωρίζοντας ταυτόχρονα την αναγκαιότητα να αντιμετωπίζονται με τον δέοντα σεβασμό μνημεία με ιδιαίτερα ιστορικό και συμβολικό βάρος όπως το μνημείο του Άγνωστου Στρατιώτη.

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη-συγγνώμη. Ευχαριστούμε κύριε Υπουργέ.

Λοιπόν, έχει ζητήσει να κάνει παρέμβαση η κυρία Κωνσταντοπούλου Πρόεδρος της Πλεύσης Ελευθερίας. Θα της δώσω αμέσως τον λόγο. Να ανακοινώσω, όμως στο σώμα και να γίνει γνωστό σε κοινοβουλευτικές ομάδες ότι τρεισήμισι περίπου η ώρα θα ξεκινήσει η συζήτηση των αντιρρήσεων επί της συνταγματικότητας οι οποίες έχουν κατατεθεί. Λοιπόν αυτό για να προγραμματίσουν το χρόνο τους και οι κοινοβουλευτικοί εκπρόσωποι και οι αντιλέγοντες και οι λέγοντες. Εγώ δίνω το λόγο στην κυρία Κωνσταντοπούλου για 5 λεπτά, για την παρέμβασή της.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ κύριε Πρόεδρε.

Η Πλεύση Ελευθερίας έχει από χθες αναγγείλει ότι καταθέτει ένσταση αντισυνταγματικότητας της τροπολογίας, το έχω πει, από εχθές το βράδυ με το που κατατέθηκε η τροπολογία και περίμενα μέχρι αυτήν την ώρα, τρεις το μεσημέρι, εάν θα υπάρξει κανείς να αναλάβει την ευθύνη της τροπολογίας. Διότι είναι χωρίς αναλαβόντα την ευθύνη της τροπολογίας, η συγκεκριμένη τροπολογία, ακούσαμε τώρα μόλις, τον κύριο Δήμα από τη θέση του Υπουργού Υποδομών και Μεταφορών, που δεν υπογράφει την τροπολογία, να ψελλίζει κάποια όμορφα λόγια για την τροπολογία. Εγώ περίμενα, να σας πω την αλήθεια μήπως την αποσύρετε. Γι’ αυτό και δεν την καταθέσαμε μέχρι αυτή την στιγμή -την ένσταση αντισυνταγματικότητας- γιατί θεωρούμε ότι προηγείται να σας περιμένουμε. Σας κάλεσαν, εξάλλου, όλοι μέσα στη Βουλή και έξω στην κοινωνία να αποσύρετε αυτή την τροπολογία. Αλλά εσείς, ήρθατε να την πλαισιώσετε; Να την υποστηρίξετε δειλά αλλά αναρμοδίως;

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Δεν μπορώ να μην σχολιάσω το γεγονός, ότι μέχρι αυτή την ώρα -15.00΄η ώρα το μεσημέρι- πέραν της Βουλευτού της Καρδίτσας, της κ. Σκόνδρα, που είπε ότι είναι μια «ενωτική τροπολογία», που ενώνει τον Ελληνικό Λαό, γιατί αυτό θέλει ο ελληνικός λαός -και ξέρετε, έχουμε διαβάσει Όργουελ, έχουμε διαβάσει πολλά, που μας επιτρέπουν να παρακολουθούμε τέτοιες ομιλίες- ουδείς -δεν υπήρξε άλλος, δεν υπήρξε Υπουργός, δεν υπήρξε ούτε και ο Εισηγητής, παραιτηθείς από Υφυπουργός Αγροτικής Ανάπτυξης- υποστήριξε την τροπολογία και περιμένουμε με αγωνία, τον κ. Μητσοτάκη, να έρθει, Μάθαμε ότι θα ερχόταν στις 14.00΄, μετά έγινε στις 16.00΄, τώρα λέτε ότι θα ξεκινήσει η συζήτηση για την Ένσταση Αντισυνταγματικότητας, στις 15.30΄, που σημαίνει, ότι ούτε στις 16.00΄ θα έρθει ο κ. Μητσοτάκης να μιλήσει, ούτε και πιο μετά. Ήταν αποκαλυπτικό, πάντως, το ποιοι βγήκαν σήμερα και μίλησαν για την τροπολογία. Είναι αποκαλυπτικό, για την διολίσθηση, για την ποιότητα, για το περιεχόμενο και για τα ελλείμματα.

Καλά, η κ. Μπακογιάννη, αδερφή του Πρωθυπουργού, που το αυτοκίνητό της σκότωσε άνθρωπο, νέο παιδί μπροστά στη Βουλή -και για καιρό δεν επέτρεπαν στη μάνα του νέου παιδιού, τη μάνα του Ιάσωνα, να βάζει λουλούδια στην κολώνα έξω από την είσοδο της Βουλής- αυτό που είχε να πει, είναι ότι «δεν θέλουμε καντηλάκια του IKEA;». Αυτό λέει; Αυτό απευθύνει; Αυτό εκστομίζει; Το θράσος, η αλαζονεία, η ύβρις! «Δεν θέλουμε καντηλάκια του ΙΚΕΑ»; Μα, δεν έχει πάρει είδηση, η οικογένεια Μητσοτάκη και το σύστημα Μητσοτάκη, ότι όλη η κοινωνία πάλλεται και συγκινείται και την διαπερνούν ρίγη, από την ακραία αδικία, από το έλλειμμα δικαιοσύνης, την αρνησιδικία, από τον έλεγχο της Δικαστικής και Εισαγγελικής Λειτουργίας, από τις διαρκείς παρεμβάσεις της συγκάλυψης; Τολμά να λέει κάτι τέτοιο η κ. Μπακογιάννη, κάτι τέτοιο; «Δεν θέλουμε καντηλάκια του ΙΚΕΑ»;

Θα πρέπει κάποιος να πει και στην κ. Μπακογιάννη και στον κ. Μητσοτάκη ότι τα ονόματα των θυμάτων του εγκλήματος των Τεμπών, που είναι γραμμένα με κόκκινη μπογιά και τα ξαναγράψανε προχθές το βράδυ τα νέα παιδιά που φυλάσσουν τον χώρο, ως φύλακες άγγελοι και οι γονείς και οι συγγενείς και τα αδέρφια και τα παιδιά των θυμάτων, δεν είναι καντηλάκια του ΙΚΕΑ. Είναι ο φόρος μνήμης και τιμής μιας ολόκληρης κοινωνίας σε αυτά τα παιδιά που τα σκότωσε η Κυβέρνηση Μητσοτάκη, που τα σκότωσε το κράτος και που μέχρι σήμερα, σχεδόν τρία χρόνια μετά, ο κ. Μητσοτάκης μονός-διπλός πέφτει, παρεμβαίνοντας, δια των προστηθέντων προσώπων του, των κολλητών του, του Αγοραστού, του Τριαντόπουλου, του κάθε είδους συγκαλύπτοντος, για να «κουκουλώσει». Θέλουνε να κάνουν το Μνημείο από τόπο μνήμης, τόπο λήθης. Δεν το έχετε καταλάβει, κύριοι;

Κύριε Δήμα, απορώ που αποδεχθήκατε να το κάνετε αυτό που κάνατε μόλις πριν από λίγο. Δεν έχετε καταλάβει ότι μόνο εσείς ενοχλείστε; Μόνο ο κ. Μητσοτάκης και ο στενός του κύκλος ενοχλείται από την αναγραφή των ονομάτων των θυμάτων του εγκλήματος των Τεμπών μπροστά στο Σύνταγμα, μπροστά στη Βουλή, μπροστά στο Μνημείο του Άγνωστου Στρατιώτη. Μόνο εσείς ενοχλείστε. Γιατί ενοχλείστε μόνο εσείς; Γιατί σας θυμίζει το έγκλημα για το οποίο θέλετε να αποφύγετε τις ευθύνες, για το οποίο ο κ. Μητσοτάκης δε θέλει ποτέ να δικαστεί, αλλά ξέρετε, το «ποτέ» είναι κάτι πολύ σχετικό. Σήμερα μπήκε φυλακή ο Σαρκοζί. Είναι πολύ σχετικό το πόσο κραταιός και αλαζόνας αισθάνεται οποιοσδήποτε σε θέση εξουσίας.

Είναι, λοιπόν, πραγματικά αποκαλυπτικό, ότι σήμερα βγήκαν να μιλήσουν η κ. Μπακογιάννη, αδερφή του Πρωθυπουργού, και ουδόλως αθώα του αίματος και ο κ. Φλωρίδης, ο προεξάρχων της συγκάλυψης και των κυβερνητικών παρεμβάσεων στη δικαστική εξουσία, με αδερφό εισαγγελέα του Αρείου Πάγου, σύζυγο δικαστή και γιο εισαγγελέα που παρεμβαίνει από το πρωί μέχρι το βράδυ στη δικαστική λειτουργία, τάζει και διορίζει θέσεις εξουσίας σε εν ενεργεία δικαστές και εισαγγελείς και προαναγγέλλει τις δικαστικές αποφάσεις. Αυτός ο κύριος βγήκε σήμερα να μιλήσει, για να προσβάλει και πάλι τον Πάνο Ρούτσι, να πει ότι «είναι ενεργούμενο», ότι αυτός ο πατέρας που κόντεψε να πεθάνει με είκοσι τρεις μέρες απεργίας πείνας «είναι ενεργούμενο», ότι τον έβαλα εγώ να το κάνει. Μα, πραγματικά, το μυαλό το μικρό αυτών που τα λένε αυτά τα πράγματα, δεν καταλαβαίνει τι σημαίνει ένας πατέρας να έχει χάσει το παιδί του με τέτοιο τρόπο; Να μην ξέρει πώς έχασε τη ζωή του, αν ήταν από τη σύγκρουση ή από τη φωτιά και να μπαίνει στη διαδικασία να ζητάει το πιο επώδυνο, κάνοντας απεργία πείνας είκοσι τρεις ημέρες σε κοινή θέα, για να εισπράττει τις τιποτένιες παρεμβάσεις και επικρίσεις και προσβολές από τιποτένιους, όπως ο Γεωργιάδης, που έλεγε ότι τρώει στα κρυφά ή ότι πηγαίνει σε ξενοδοχεία; Δεν καταλαβαίνετε το μέγεθος της πράξης του ανθρώπου αυτού που συγκίνησε όλη την κοινωνία, κινητοποίησε όλη την κοινωνία, και κινητοποίησε και ένα σημαντικό κομμάτι του κόμματός σας, ακόμη και της Κυβέρνησής σας. Υπήρξαν Βουλευτές σας που ντράπηκαν να πάρουν άλλη θέση και πήραν την αυτονόητη θέση υπέρ. Υπήρξε Υπουργός σας, ο κ. Δένδιας, που από τη θέση του Υπουργού Εθνικής Άμυνας είπε το αυτονόητο. Δεν νοείται να εμποδίζει κανείς κάποιον πατέρα, έναν πατέρα που ζητά να μάθει πώς σκοτώθηκε το παιδί του. Δεν νοείται να τον εμπόδιζε να το μάθει. Κι όμως! Κι όμως, ο κ. Μητσοτάκης χωλώθηκε. Έχει παρεξηγηθεί, έχει εκνευριστεί, έχει χάσει κάθε έννοια ψυχραιμίας, τον έχει κυριεύσει η ανασφάλεια και η μικροπρέπεια -γιατί είναι ανασφαλές και ακραία μικροπρεπές να προσπαθείς να την φέρεις στον Υπουργό Εθνικής Άμυνας που τόλμησε να πει το αυτονόητο και να λες «τώρα θα σου δείξω εγώ, θα σε βάλω εσένα μπροστά στην αντίδραση».

Είναι, λοιπόν, πραγματικά αποκαλυπτικό όλο αυτό που έχει συμβεί και σήμερα, όπως είναι αποκαλυπτικό, κύριοι -περιμένω και τον Πρωθυπουργό να έρθει να αναλάβει την ευθύνη, επιτέλους, και να του απαντήσω…

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, θα σας παρακαλέσω…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κυρία Πρόεδρε, τελειώνω. Τελειώνω, η πρώτη μου παρέμβαση είναι και περίμενα τέσσερις ομιλητές.

**ΠΡΟΕΔΡΕΥΟΥΣΑ (Όλγα Γεροβασίλη):** Και αντιλαμβάνεστε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, μην με διακόψετε άλλο.

**ΠΡΟΕΔΡΕΥΟΥΣΑ (Όλγα Γεροβασίλη):** Και το Προεδρείο…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην με διακόψετε, κυρία Γεροβασίλη, άλλο.

**ΠΡΟΕΔΡΕΥΟΥΣΑ (Όλγα Γεροβασίλη):** …έχει δώσει τον χρόνο, όπως βλέπετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς;

**ΠΡΟΕΔΡΕΥΟΥΣΑ (Όλγα Γεροβασίλη):** Σας έδωσε και τον χρόνο το Προεδρείο. Το λέω απλά, για να φθάσουμε και στους χρόνους και να μπούμε στη διαδικασία μετά της Αντισυνταγματικότητας, γι’ αυτό παρεμβαίνω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλετε να σταματήσω;

**ΠΡΟΕΔΡΕΥΟΥΣΑ (Όλγα Γεροβασίλη):** Θέλω να πάρετε τον χρόνο σας και να ολοκληρώσετε σύντομα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ ωραία! Αν με αφήσετε, θα ολοκληρώσω. Θα είχα ήδη τελειώσει.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για την ακρίβεια, ολοκλήρωσα, κυρία Πρόεδρε. Νομίζω ότι είναι σαφές σε όλους ότι αυτά που λέω δεν είναι ζήτημα ούτε κλεψύδρας, ούτε χρόνου. Είναι ζήτημα ήθους, ψυχής, ακεραιότητας και αρχών, τις οποίες καταδήλως δεν έχει ο κ. Μητσοτάκης και προδήλως τις έχουν τα παιδιά του «Μέχρι Τέλος», του Κινήματος αυτού του αυθόρμητου, που φυλάνε το Μνημείο και ανάβουν φαναράκια κάθε βράδυ δίπλα σε κάθε όνομα νεκρού παιδιού και νεκρού ανθρώπου. Την έχουν την ακεραιότητα και τις έχουν τις αρχές οι οικογένειες των θυμάτων και έχει την ακεραιότητα και το πείσμα και την αποφασιστικότητα και το δημοκρατικό φρόνημα ολόκληρη η κοινωνία και εμείς μαζί της.

Σας εγγυόμαστε ότι αυτήν την τροπολογία και αν δεν την αποσύρετε και αν καταψηφίσετε την ένσταση αντισυνταγματικότητας και αν στη συνέχεια την ψηφίσετε -εμείς θα ζητήσουμε ονομαστική ψηφοφορία, έχουμε απευθυνθεί και στα άλλα κόμματα της αντιπολίτευσης- και να βρεθούν Βουλευτές σας να την ψηφίσουν, εμείς θα την καταργήσουμε. Διότι αυτό επιβάλλει το δημοκρατικό καθήκον.

Ένα τελευταίο σχόλιο θα κάνω. Ενώ εγώ ζήτησα την άρση της ασυλίας μου για τη συμπαράστασή μου στους αγρότες, γιατί θα πάνε στη διαδικασία την ποινική οι αγρότες και εγώ δεν επιθυμώ καμία ασυλία παραπάνω από αυτή που έχουν οι αγρότες, οι οποίοι βάλλονται με πολιτική δίωξη, ψηφίσατε κατά της άρσης της ασυλίας μου. Εμείς όλοι ψηφίσαμε υπέρ. Εγώ θα είμαι δίπλα στους αγρότες που βάλλονται. Θα τους υπερασπιστώ και δικηγορικά και με όλες μου τις δυνάμεις.

Δεν υπάρχει περίπτωση στη χώρα αυτή, της δικαιοσύνης ο νοητός ο ήλιος να μην ανατείλει.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Κατσώτης, Βουλευτής του Κομμουνιστικού Κόμματος Ελλάδος, όπως έχει ήδη ανακοινωθεί και ακολουθεί ο κ. Χαρίτσης, Πρόεδρος της Κοινοβουλευτικής Ομάδας της Νέας Αριστεράς.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Η Κυβέρνηση με το επιχείρημα της προστασίας του Μνημείου φέρνει αυτή την απαράδεκτη τροπολογία για τον Άγνωστο Στρατιώτη, με την οποία ουσιαστικά επιχειρεί να βάλει ένα ακόμα εμπόδιο στη λαϊκή διαμαρτυρία και κινητοποίηση, με αφορμή την απεργία πείνας του Πάνου Ρούτσι και τη μεγάλη αλληλεγγύη που εκφράστηκε από την πλειοψηφία του λαού μας. Ο Γενικός Γραμματέας του ΚΚΕ αναφέρθηκε εκτενώς στο θέμα.

Η εμπλοκή των Ενόπλων Δυνάμεων γεννά σοβαρά ερωτήματα για την αρμοδιότητα που αναλαμβάνουν απέναντι στις λαϊκές κινητοποιήσεις, με πρόσχημα την προστασία του Μνημείου, τη λειτουργία του οποίου ποτέ δεν εμπόδισε, ούτε πρόσβαλε η γνήσια λαϊκή έκφραση και πρωτοβουλία.

Το νομοθετικό οπλοστάσιο περιστολής δικαιωμάτων είναι πλούσιο -από όλες τις κυβερνήσεις- ιδιαίτερα ενάντια στις συνδικαλιστικές ελευθερίες, το χτύπημα των συνδικάτων, απέναντι στις κινητοποιήσεις, με απαγορεύσεις που το κίνημα βέβαια τις ακύρωσε στην πράξη. Προβάλλετε την ελευθερία του συνεταιρίζεσθαι και από την άλλη, παρεμβαίνετε στη λειτουργία των συνδικάτων και τη συλλογική τους δράση. Οι νόμοι όλων σας καταργούν το δικαίωμα στην απεργία και αυτό επιβεβαιώνεται από το ότι εννέα στις δέκα απεργίες βγαίνουν παράνομες στα δικαστήρια.

Είναι επιβεβαιωμένο ότι η ενίσχυση της αντιλαϊκής πολιτικής, καθώς και η πολεμική προετοιμασία της Ευρωπαϊκής Ένωσης και της χώρας μας, πηγαίνει χέρι-χέρι με την ενίσχυση της καταστολής και συνολικά την προσπάθεια και νομοθετικής θωράκισης αυτού του σάπιου εκπαιδευτικού συστήματος, απέναντι στο εργατικό λαϊκό κίνημα.

Αυτό είναι το συμπέρασμα που πρέπει να βγάλει ο λαός και να σταθεί άφοβα απέναντι στην προσπάθεια του κεφαλαίου, των κομμάτων του και των ιμπεριαλιστικών ενώσεων για ένταση της καταστολής. Να συνδέσει τον αγώνα του για τα λαϊκά δικαιώματα και τις ελευθερίες με την πάλη του για τις σύγχρονες λαϊκές ανάγκες που συνθλίβονται στο πλαίσιο του σάπιου καπιταλισμού και μπορούν να κατοχυρωθούν και να ικανοποιηθούν μόνο στο πλαίσιο μιας άλλης οργάνωσης της οικονομίας και της κοινωνίας, με την εργατική τάξη στην εξουσία. Η ταξική πάλη ούτε καταργείται, ούτε μπορεί να μπει στο γύψο. Αντίθετα, θα γίνεται ορμητικό ποτάμι και θα παρασύρει το σάπιο σύστημα και όλους όσους το υπηρετούν. Το ΚΚΕ δίνει όλες του τις δυνάμεις για αυτό και πιστεύουμε ότι και η ίδια τροπολογία θα έχει την τύχη που είχαν και οι προηγούμενες απαγορεύσεις.

Έρχομαι στο νομοσχέδιο για την Υπηρεσία Πολιτικής Αεροπορίας. Η Κυβέρνηση ισχυρίζεται ότι φέρνει τη θεσμική αναβάθμιση και τον εξοπλισμό των παρεχόμενων υπηρεσιών αεροναυτιλίας στη χώρα μας, μετατρέποντας από αυτοτελή δημόσια υπηρεσία σε νομικό πρόσωπο δημοσίου δικαίου την υπηρεσία. Αλήθεια, γιατί η μετατροπή αυτή συνιστά αναβάθμιση; Τι εμπόδιζε την αναβάθμιση το υπάρχον σύστημα λειτουργίας; Είναι ο λόγος που είπε ο Υπουργός ότι για την πρόσληψη καθαριστριών απαιτείτε η υπογραφή του, ενώ τώρα όχι;

Η μετατροπή αυτή θεωρούμε ότι αποτελεί άλλο ένα βήμα του ελέγχου της αεροναυτιλίας -δηλαδή των πύργων ελέγχου- και του ελέγχου εναέριας κυκλοφορίας στο ελληνικό FIR. Είναι προσαρμογή στην πολιτική της Ευρωπαϊκής Ένωσης, όπως περιγράφεται στο αντίστοιχο θεσμικό πλαίσιο για τον ενιαίο ευρωπαϊκό ουρανό. Διευκολύνει την περαιτέρω ανατροπή των εργασιακών σχέσεων. Επιδιώκει να περιορίσει τον κατακερματισμό του ευρωπαϊκού εναέριου χώρου, μεταξύ των εθνικών εναέριων χώρων των κρατών μελών, των στρατιωτικών και μη στρατιωτικών χρήσεων, των στρατιωτικών και μη στρατιωτικών τεχνολογιών και κατά συνέπεια, να αυξήσει τη δυνατότητα και την αποτελεσματικότητα διαχείρισης της εναέριας κυκλοφορίας προς όφελος των αερομεταφορέων, μειώνοντας το κόστος πτήσης και κατ’ επέκταση αυξάνοντας την ανταγωνιστικότητα και την κερδοφορία τους. Ήδη έχει ανοίξει ο δρόμος για την πλήρη ιδιωτικοποίηση και των δύο υπηρεσιών, των ΥΠΑ και ΑΠΑ και την παραπέρα διεύρυνση της οικονομικής και διοικητικής αυτοτέλειας των υπηρεσιών αυτών.

Τον Φεβρουάριο, σε επίκαιρη ερώτηση μας στον τότε αρμόδιο Υπουργό εκφράζαμε τη μεγάλη ανησυχία για τις τεράστιες ελλείψεις προσωπικού, την εξάντληση λόγω της εντατικοποίησης τους, τις απαρχιωμένες υποδομές.

Όπως είπε εκπρόσωπος των ελεγκτών στην ακρόαση φορέων, υπάρχουν περιστατικά που μας παίρνει συνάδελφος από τη Βουλγαρία να μας πει για ένα αεροσκάφος που είναι κοντά στα σύνορα, να μας δώσει μια πληροφορία που εμείς δεν την βλέπουμε και θα πρέπει να την ρωτήσουμε στο αεροπλάνο.

Κάθε καλοκαίρι οι ελεγκτές εναέριας κυκλοφορίας καλούνται να παραιτηθούν από τα ρεπό τους για να εξυπηρετηθούν οι επιχειρηματικοί όμιλοι. Επίσης, σε μονάδες της περιφέρειας υπάρχουν ελεγκτές που εργάζονται μόνοι τους στον πύργο ελέγχου, χωρίς στην πραγματικότητα να μπορούν να κάνουν διάλειμμα όταν το χρειάζονται. Το ίδιο ισχύει και σε αεροδρόμια που στελεχώνονται από τηλεπικοινωνιακούς, τα οποία διακόπτουν τη λειτουργία τους αν αρρωστήσει ο μοναδικός υπάλληλος. Τα κενά καλύπτονται με μείωση του αναγκαίου χρόνου εκπαίδευσης και αυτό είναι σε βάρος της ασφάλειας.

Οι εταιρείες πιέζουν να εξυπηρετείται μεγαλύτερος όγκος κυκλοφορίας, με τη μικρότερη δυνατή καθυστέρηση, για να βγάζουν το μέγιστο δυνατό κέρδος. Η πίεση μεταφέρεται στους ελεγκτές εναέριας κυκλοφορίας που καλούνται να δουλέψουν σε ημέρες ρεπό, αλλά και να διαχειριστούν περισσότερα αεροπλάνα σε λιγότερο χρόνο. Η διαχείριση των αεροσκαφών έχει αυξημένη πολυπλοκότητα. Η πίεση για επιτάχυνση της ροής της εναέριας κυκλοφορίας, δημιουργεί τεράστιους κινδύνους.

Η διοίκηση και η Κυβέρνηση επιβάλλουν την αύξηση του ωραρίου των ελεγκτών εναέριας κυκλοφορίας, λόγω της τραγικής υποστελέχωσης. Είναι το τέταρτο καλοκαίρι που δουλεύουνε υπεργασία. Οι νέοπροσληφθέντες σε δύο χρόνια από τώρα θα είναι διαθέσιμοι, επισημαίνει εκπρόσωπος των ελεγκτών.

Εκτός όλων αυτών, έχουν και τον χρόνο επιφυλακής, το stand by, όπου σύμφωνα με την Οδηγία 88/2003 είναι εκτός εργάσιμου χρόνου. Είπαμε και πολλά στο προχθεσινό νομοσχέδιο, αυτό το τερατούργημα που ψηφίστηκε και καθιερώνει τις ώρες δουλειάς, που είναι καθαρός εργασιακός χρόνος.

Η τηλεφωνική επικοινωνία των ελεγκτών με τα αεροσκάφη στο ελληνικό FIR είναι συχνά προβληματική, λόγω προβλημάτων στους πομπούς και στους δέκτες, με συνέπεια να απαιτείται κόπος από τους ελεγκτές και τους πιλότους, να διακόπτεται η αμφίδρομη επικοινωνία, ενώ στην εποχή μας θα μπορούσε να γίνεται με πιο σύγχρονες διαδικασίες, ακόμα και με αποστολή αυτοματοποιημένων γραπτών εντολών.

Οι εταιρείες που παρέχουν τα συστήματα βρίσκονται σε συνεχή ανταγωνισμό και διαμάχη μεταξύ τους, που θυμίζει τις διαμάχες που οδήγησαν στην καθυστέρηση παράδοσης κρίσιμων έργων και συστημάτων στους σιδηροδρόμους, με κατάληξη το έγκλημα των Τεμπών. Καθυστερούν οι συμβάσεις για την προμήθεια εξοπλισμού, όπως καταγγέλλουν οι εργαζόμενοι.

Με τη σύσταση της ΑΠΑ καταργήθηκαν οι αεροπορικές αρχές που ήταν εγκατεστημένες στα αεροδρόμια για να ελέγχουν τις αερομεταφορές, όπως καταγγέλλει ο Σύλλογος Αερολιμενικών. Πλέον η ΑΠΑ αναθέτει τον έλεγχο των ιδιωτικών εταιρειών σε ιδιώτες. Η διοίκηση, όπως καταγγέλλουν οι εργαζόμενοι, αναζητά προσφορές από ξένες εταιρείες για να εκπαιδεύσουν τους νέους ελεγκτές εναέριας κυκλοφορίας, αντί να γίνει η εκπαίδευση εντός της ΥΠΑ.

Σοβαρές ενστάσεις έχουν οι εργαζόμενοι και για τη διαχείριση των ποσών από τα τέλη που συλλέγει και αποδίδει το Eurocontrol. Καταθέτουμε ανάλογο υπόμνημα των χειριστών μηχανικών αεροσκαφών Υπηρεσίας Πολιτικής Αεροπορίας με εξαιρετικά εκτεταμένες υπερεξουσίες στον διοικητή, επιλογή προϊσταμένων από τον ιδιωτικό τομέα, αποσπάσεις υπαλλήλων χωρίς συναίνεση, αγνοώντας οικογενειακά και κοινωνικά κριτήρια, αποψίλωση προσωπικού αυθαίρετα από τους λιμένες που έχουν παραχωρηθεί σε ιδιώτες, περιορισμού έως και εξάλειψη της δημόσιας περιουσίας.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτός θα είναι ο ρόλος του νέου σχήματος νομικού προσώπου δημοσίου δικαίου όπως καταγγέλλουν και οι εργαζόμενοι. «Καμία εμπιστοσύνη δεν έχουμε στη διοίκηση» δηλώνουν οι εργαζόμενοι γιατί είναι συνεχόμενη η προσπάθεια να θιχτούν κεκτημένα των εργαζομένων. Προφανώς και δεν είναι πρωτοβουλία της διοίκησης αλλά κατεύθυνση της Κυβέρνησης. Είπαν χαρακτηριστικά «δίνεις τα χέρια και μετά μετράς τα δάχτυλά σου αν σου λείπει κανένα». Τέτοια εμπιστοσύνη έχουν στη διοίκηση. Η Κυβέρνηση κινείται με ταχύ ρυθμό στην πλήρη απελευθέρωση με ό,τι σημαίνει αυτό στην ασφάλεια των πτήσεων και στα δικαιώματα των εργαζομένων. Η απελευθέρωση των μεταφορών και η κερδοφορία των ομίλων του κλάδου πουθενά δεν συναντιούνται με τα αναγκαία και ουσιαστικά μέτρα θωράκισης της ασφάλειας και στην εναέρια κυκλοφορία. Η ασφάλεια των πτήσεων εντάσσεται στην πολιτική του κόστους- οφέλους που είναι αυτή η συνθήκη για τα Τέμπη του αέρα.

Ψηφίζουμε κατά και στο νομοσχέδιο και βέβαια στην τροπολογία που έχει φέρει η Κυβέρνηση.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Πρόεδρος της Κοινοβουλευτικής Ομάδας Νέα Αριστερά, ο κ. Αλέξης Χαρίτσης.

Στη συνέχεια θα ξεκινήσει η συζήτηση ενστάσεων αντισυνταγματικότητας. Πιστεύω ότι μέχρι την ολοκλήρωση της τοποθέτησης του κ. Χαρίτση θα έχει κατατεθεί και από την Πλεύση Ελευθερίας η ένσταση η οποία έχει ανακοινωθεί από νωρίς αλλά δεν έχει κατατεθεί ακόμη.

Κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κυρία Πρόεδρε.

Ζήτησα προφανώς τον λόγο σήμερα, κυρίες και κύριοι συνάδελφοι, για να τοποθετηθώ για την επίμαχη τροπολογία, αυτή την ντροπιαστική τροπολογία η οποία προσβάλει τους θεσμούς, προσβάλλει τον κοινοβουλευτισμό, προσβάλλει τη δημοκρατία, προσβάλλει την ίδια την ελληνική κοινωνία.

Θα μου επιτρέψετε να ξεκινήσω την τοποθέτησή μου θυμίζοντας τι έγινε πριν από κάποια χρόνια στη γειτονική Τουρκία. Το καλοκαίρι του 2013 στην πλατεία Ταξίμ της Κωνσταντινούπολης χιλιάδες πολίτες βγήκαν στους δρόμους για να υπερασπιστούν έναν δημόσιο χώρο. Φαντάζομαι θυμούνται οι περισσότεροι. Αναφέρομαι στο περίφημο πάρκο Γκεζί. Ήταν μια στιγμή μαζικής κινητοποίησης διαρκείας -κράτησε πάρα πολύ καιρό- η οποία κατεστάλη άγρια.

Η πλατεία Ταξίμ και το πάρκο Γκεζί έγινε σύμβολο παγκοσμίως εκθέτοντας τότε ανεπανόρθωτα την τουρκική κυβέρνηση. Το καθεστώς Ερντογάν δεν θα μπορούσε βεβαίως να αφήσει να περάσει έτσι αυτή η ευθεία αμφισβήτηση την οποία δέχτηκε, ακριβώς επειδή είναι καθεστώς. Τι έκανε; Προχώρησε μετά από αυτήν τη μεγαλειώδη κινητοποίηση στην απαγόρευση γενικά και καθολικά των συγκεντρώσεων γύρω από το μνημείο της Δημοκρατίας, όπως λέγεται, ένα μνημείο υψηλής συμβολικής σημασίας για την Τουρκία. Απέδωσε τον δημόσιο χώρο γύρω από το μνημείο αποκλειστικά σε επίσημες τελετές του κράτους της Τουρκίας. Και έτσι η πλατεία Ταξίμ έγινε παγκόσμιο σύμβολο περιορισμού του δικαιώματος της διαμαρτυρίας, της πιο θεμελιώδους έκφρασης της λαϊκής, της δημοκρατικής συμμετοχής.

Τι συμβαίνει σήμερα; Δώδεκα χρόνια μετά, σε μία ευρωπαϊκή πρωτεύουσα, στην Αθήνα έρχεται ο Πρωθυπουργός ο κ. Μητσοτάκης, να απαγορεύσει γενικά, καθολικά και προληπτικά τις συναθροίσεις στην Πλατεία Συντάγματος. Και μάλιστα στο κομμάτι εκείνο της πλατείας το οποίο βρίσκεται έξω από τη Βουλή των Ελλήνων. Ένα κομμάτι και μια πλατεία που είναι διαχρονικά τόπος συναθροίσεων, διαμαρτυρίας, διεκδικήσεων. Είναι η πλατεία που στις 3 Σεπτεμβρίου του 1843 οι Έλληνες επαναστάτησαν διεκδικώντας το πρώτο Σύνταγμα της χώρας.

Θα το πω ευθέως στον Πρωθυπουργό. Δεν είναι εδώ σε αυτή την Αίθουσα σήμερα να ακούσει τους Αρχηγούς της Αντιπολίτευσης. Θα έρθει μετά, από ό,τι έχω πληροφορηθεί, να υπερασπιστεί την τροπολογία. Θα πω, λοιπόν, στον κ. Μητσοτάκη, το μνημείο του Αγνώστου Στρατιώτη δεν σας ενδιαφέρει καθόλου, κύριε Μητσοτάκη. Κάθε άλλο. Καθόλου δεν σας ενδιαφέρει.

(Χειροκροτήματα από την πτέρυγα της Νέας Αριστεράς)

Αυτό το οποίο σας ενδιαφέρει είναι η συγκλονιστική πράξη διαμαρτυρίας, η απεργία πείνας ενός ευγενούς ανθρώπου, ενός αποφασισμένου συμπολίτη μας, του Πάνου Ρούτσι, ενός πατέρα που έχασε το παιδί του στα Τέμπη, ενός ανθρώπου που συγκίνησε ολόκληρη την ελληνική κοινωνία, ενός ανθρώπου που διαμαρτυρήθηκε ειρηνικά με μοναδικό όπλο το ίδιο του το σώμα για τη ζωή του ζητώντας δικαιοσύνη. Ο Πάνος Ρούτσι με την απεργία του μπροστά στη Βουλή μετέφερε τη μνήμη των Τεμπών, τον αγώνα των συγγενών για δικαιοσύνη. Και τη μετέφερε στην καρδιά του κράτους, στην καρδιά της ελληνικής πολιτείας. Και αυτό είναι που δεν άντεξε ο κ. Μητσοτάκης. Γιατί αυτή η μεταφορά ήταν ανυπόφορη για την εξουσία του κ. Μητσοτάκη.

Είναι και κάτι άλλο που δεν αντέχει ο κ. Μητσοτάκης. Δεν αντέχει τη μετατροπή του πένθους των συγγενών, του πένθους μιας ολόκληρης κοινωνίας, τη μετατροπή της σε πολιτική πράξη ανυπακοής και αντίστασης. Αυτό δεν αντέχει η εξουσία του κ. Μητσοτάκη.

(Χειροκροτήματα από την πτέρυγα της Νέας Αριστεράς)

Πίστεψε ο Πρωθυπουργός με τη γνωστή αλαζονεία που τον χαρακτηρίζει ότι για το έγκλημα στα Τέμπη θα καθάριζε εύκολα με ένα απλό ανθρώπινο λάθος του σταθμάρχη. Νόμιζε ότι η ελληνική κοινωνία θα ξεχνούσε. Δεν την υπολόγισε όμως καλά την ελληνική κοινωνία. Δεν την υπολόγισε καλά ο κ. Μητσοτάκης. Θα έπρεπε να ξέρει τη δυναμική η οποία κρύβεται στην ουσιαστική και τη συμβολική μάχη. Γι’ αυτό και δεν αντέχει ο κ. Μητσοτάκης τις μάχες για την αξιοπρέπεια. Δεν αντέχει τους αγώνες για τη δικαιοσύνη.

Τι κάνει σήμερα; Εκδικείται ο Πρωθυπουργός. Γιατί η σημερινή τροπολογία είναι μια κίνηση εκδίκησης εκ μέρους του κ. Μητσοτάκη. Δεν αφορά κανένα μνημείο, καμία προστασία αυτή η τροπολογία. Αφορά στην ποινικοποίηση της διαμαρτυρίας στο ακριβές σημείο όπου στήθηκε ο Πάνος Ρούτσι και συναντήθηκε με όλη την Ελλάδα. Αυτό αφορά η τροπολογία. Και αυτό δείχνει ότι ο κ. Μητσοτάκης φοβάται. Φοβάται. Η τροπολογία είναι μια κίνηση φόβου. Φοβάται ο Πρωθυπουργός. Φοβάται τη συλλογική έκφραση. Φοβάται τη δημόσια οργή, φοβάται το δίκαιο των νεκρών παιδιών των Τεμπών. Γνωρίζει πολύ καλά ο κ. Μητσοτάκης ότι με την τροπολογία δεν προστατεύεται κανένα μνημείο. Αυτό το οποίο συμβαίνει είναι ότι περιορίζει την ελευθερία στον δημόσιο χώρο, στον πιο συμβολικό μάλιστα χώρο έκφρασης της χώρας, πολιτικής έκφρασης της ελληνικής κοινωνίας. Προσβάλλει βάναυσα με αυτό τον τρόπο το συνταγματικά κατοχυρωμένο δικαίωμα στη διαμαρτυρία. Ένα δικαίωμα στο οποίο έχει ο κ. Μητσοτάκης βεβαίως δυσανεξία. Μας το έχει δείξει πάρα πολλές φορές.

Η τροπολογία αυτή, λοιπόν, από τη μεριά της Κυβέρνησης από τη μεριά του Πρωθυπουργού είναι μία πράξη αυταρχισμού. Και αυτό το οποίο επιχειρεί να θεσπίσει σήμερα ο κ. Μητσοτάκης δεν είναι τίποτα άλλο παρά ένα ιδιότυπο ιδιώνυμο επαναφέροντας την πολιτική και συνταγματική ιστορία της χώρας μας σε μαύρες σελίδες. Σε κατάμαυρες σελίδες τις οποίες η μεταπολίτευση εδώ και μισό αιώνα τις έχει αφήσει πίσω της. Θεωρούσαμε ότι τις έχουμε αφήσει πίσω μας ανεπιστρεπτί. Θεσπίζει, λοιπόν, ένα ιδιώνυμο ποινικοποιώντας συνταγματικά κατοχυρωμένα δικαιώματα. Όπως το 1929 ποινικοποιήθηκε η προπαγάνδιση ανατρεπτικών ιδεών, όπως έλεγαν τότε, όπως επί Μεταξά ποινικοποιήθηκε η σκέψη και η πολιτική δράση, όπως στα μετεμφυλιακά χρόνια της καχεκτικής δημοκρατίας ποινικοποιήθηκε η κομμουνιστική ταυτότητα, όπως στη δικτατορία των συνταγματαρχών ποινικοποιήθηκε κάθε μορφή αντιδικτατορικής δράσης, έτσι και τώρα η Κυβέρνηση Μητσοτάκη ποινικοποιεί μια μορφή πολιτικής παρουσίας.

Και έρχεστε εδώ και απαγορεύετε γενικά, καθολικά και απριόρι, κάθε συνάθροιση έξω από τη Βουλή. Η πράξη δεν είναι παράνομη επειδή προκαλεί φθορά ή επειδή διαταράσσει τη δημόσια τάξη. Η πράξη είναι παράνομη κατά την Κυβέρνηση, επειδή λαμβάνει χώρα εκεί, επειδή λαμβάνει χώρα εκεί. Γι’ αυτό χαρακτηρίζεται παράνομη. Σε ένα δημόσιο, κατά τα άλλα, χώρο που εφάπτεται με το χώρο λήψης πολιτικών αποφάσεων, με το Ελληνικό Κοινοβούλιο. Το Κοινοβούλιο που συμβολίζει τη δημοκρατία σε κάθε δημοκρατικό κράτος, εδώ στη χώρα μας, στην Ελλάδα, αποκτά από σήμερα μια αποστειρωμένη, μια ουδέτερη ζώνη, μια buffer zone, γιατί η Κυβέρνηση επιχειρεί να κάνει εχθρό της το λαό.

(Χειροκροτήματα από την πτέρυγα της Νέας Αριστεράς)

Αυτό κάνει η Κυβέρνηση. Περισσεύει, όμως, και το θράσος από τη μεριά της Κυβέρνησης και από τη μεριά του προπαγανδιστικού μηχανισμού, που επιχειρεί να την υποστηρίξει. Επικαλείται η Κυβέρνηση ευρωπαϊκές και διεθνείς βέλτιστες, τάχα, πρακτικές για την προστασία χώρων ιδιαίτερης σημασίας, για να δικαιολογήσει αυτό το νομικό τερατούργημα.

Επικαλείστε την Ευρωπαϊκή Σύμβαση Δικαιωμάτων του Ανθρώπου και το Χάρτη Θεμελιωδών Δικαιωμάτων της Ευρωπαϊκής Ένωσης και εγώ, λοιπόν, σήμερα σας προκαλώ. Και επειδή θα έρθει μετά ο Πρωθυπουργός να τοποθετηθεί, προκαλώ τον κ. Μητσοτάκη. Φέρτε μας μία απόφαση, μία απόφαση ευρωπαϊκής νομολογίας, μία απόφαση ευρωπαϊκής νομολογίας, που επιβεβαιώνει οτιδήποτε από ,ότι λέτε σε σχέση με τη συγκεκριμένη διάταξη. Μία απόφαση φέρτε, μία απόφαση. Δεν θα βρείτε! Δεν θα βρείτε, γιατί η πάγια νομολογία του Ευρωπαϊκού Δικαστηρίου Δικαιωμάτων του Ανθρώπου είναι γνωστή.

Οι γενικές, προληπτικές και μόνιμες απαγορεύσεις συγκεντρώσεων σε συμβολικούς δημόσιους χώρους κρίνονται ως παραβιάσεις, είναι παραβιάσεις εφόσον δεν υπάρχει σαφής και τεκμηριωμένος λόγος και προφανώς εδώ δεν υπάρχει σαφής και τεκμηριωμένος λόγος. Γιατί η ευρωπαϊκή νομολογία, κυρίες και κύριοι συνάδελφοι, λέει ακριβώς το αντίθετο, ακριβώς το αντίθετο από αυτό το οποίο εσείς θεσμοθετείτε σήμερα και το θεσμοθετείτε χωρίς ίχνος ντροπής.

Και γιατί λέει ακριβώς το αντίθετο; Διαβάζω: Απόφαση Ευρωπαϊκού Δικαστηρίου κατά της Αυστρίας 2006, για απαγόρευση, ειρηνική συγκέντρωση μπροστά σε πολεμικό μνημείο, με το επιχείρημα της προστασίας του χώρου και του σεβασμού των νεκρών. Τι είπε το Δικαστήριο; «Ότι το κράτος οφείλει να διασφαλίζει και να διευκολύνει το δικαίωμα συνάθροισης, όχι να το ακυρώνει προληπτικά στο όνομα της συμβολικότητας».

Απόφαση Ευρωπαϊκού Δικαστηρίου σε υπόθεση κατά της Τουρκίας 2012. Τι είπε το Δικαστήριο; «Ότι η συμβολική χώροι έχουν θεμελιώδη σημασία για την άσκηση του δικαιώματος του συνέρχεσθαι».

Απόφαση Ευρωπαϊκού Δικαστηρίου κατά της Ρωσίας 2017. Τι είπε το Δικαστήριο; Το Ευρωπαϊκό Δικαστήριο έκρινε ότι η συστηματική άρνηση για διαδηλώσεις ή η μεταφορά τους σε σημεία μακριά από κεντρικά ή συμβολικά μνημεία, παραβιάζουν την ελευθερία ειρηνικής συνάθροισης, άρθρο 11 του Ευρωπαϊκού Συμφώνου.

Όλα αυτά, όλα αυτά θα έπρεπε να είναι πράγματα αυτονόητα και απολύτως σαφή και κατανοητά από κάθε δημοκρατικό άνθρωπο, αλλά και από μια δημοκρατική ευνομούμενη πολιτεία. Γιατί ο τόπος που επιλέγεται, που επιλέγουν οι διαδηλωτές να διαδηλώσουν. Είναι αναπόσπαστο τμήμα του δικαιώματος στη διαδήλωση. Και η συστηματική άρνηση κεντρικών χώρων λειτουργεί σαν de facto απαγόρευση.

Και έρχεστε σήμερα εδώ στη Βουλή, κυρίες και κύριοι της Κυβέρνησης, και με το θράσος της παραπληροφόρησης, αυτά τα οποία δεν θα έκαναν ούτε οι δικολάβοι του προηγούμενου αιώνα. Η ευρωπαϊκή νομολογία, λοιπόν, να το πούμε στον Πρωθυπουργό, στον κ. Μητσοτάκη, δεν επιτρέπει ούτε προληπτικές, ούτε γενικές, ούτε μόνιμες απαγορεύσεις συναθροίσεων, όχι προληπτική καταστολή, όχι προστασία μέσω απαγόρευσης. Μην εκτίθεται άλλο.

(Χειροκροτήματα από την πτέρυγα της Νέας Αριστεράς)

Αν και έχει αποφανθεί σχετικά, δεν χρειάζεται κάποιο Ευρωπαϊκό Δικαστήριο για να μας πει ότι οι πλατείες, τα μνημεία, οι δημόσιοι χώροι, ανήκουν στους πολίτες, όχι στα Υπουργεία, όχι στο στρατό, όχι στην εξουσία. Οι μνημειακοί χώροι δεν είναι και δεν μπορούν να είναι άβατα.

Άκουσα τον Αντιπρόεδρο της Κυβέρνησης τον κ. Χατζηδάκη, να λέει ότι σε όλες τις χώρες της Ευρώπης και του κόσμου είναι αδιανόητο να γίνονται τέτοιες εκδηλώσεις πάνω και δίπλα σε αντίστοιχα μνημεία τιμής των ηρώων. Και αναρωτιέμαι ειλικρινά, σε ποιους απευθύνεστε; Σε ποια κοινωνία απευθύνεστε; Σε ποιους πολίτες απευθύνεστε; Νομίζετε ότι απευθύνεστε σε ανθρώπους, οι οποίοι δεν ταξιδεύουν, οι οποίοι δεν ενημερώνονται, οι οποίοι δε διαβάζουν, οι οποίοι δεν έχουν εικόνα για το τι συμβαίνει στον κόσμο;

Πώς μπορείτε και τους υποτιμάτε έτσι; Υποτιμάτε έτσι μία ολόκληρη κοινωνία; Πώς μπορείτε και προσβάλλετε έτσι μια ολόκληρη κοινωνία; Στις φιλελεύθερες κοινοβουλευτικές δημοκρατίες, να το πούμε, λοιπόν, για μία ακόμη φορά, δεν υπάρχει γενική ούτε μόνιμη απαγόρευση, ούτε βεβαίως στρατιωτική εποπτεία. Δεν γίνονται αυτά στις δημοκρατίες.

Όμως, κυρίες και κύριοι συνάδελφοι, η Κυβέρνηση με την τροπολογία την οποία φέρνει, δημιουργεί και ένα σοβαρό πολιτικό προηγούμενο. Και ας πούμε επιτέλους τα πράγματα με το όνομά τους. Ο χώρος εδώ έξω μπροστά στη Βουλή -εδώ ο χώρος για τον οποίο συζητάμε- αποτελεί αναπόσπαστο τμήμα του ακινήτου της Βουλής Των Ελλήνων. Είναι έτσι ή δεν είναι έτσι; Και ρωτώ τώρα και τον Προέδρο της Βουλής. Είναι έτσι ή δεν είναι έτσι; Έτσι είναι. Και είναι μάλιστα καταχωρημένο στο ……και στο Εθνικό Κτηματολόγιο. Και έχω εδώ και μια εκτύπωση από την ψηφιακή βάση του Εθνικού Κτηματολογίου όπου φαίνεται και ο ΚΑΕΚ, ο Κωδικός Αριθμός Εθνικού Κτηματολογίου, φαίνονται όλα. Την καταθέτω στα Πρακτικά. Ορίστε.

(Στο σημείο αυτό ο Πρόεδρος της Νέας Αριστεράς κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι σημαίνει αυτό; Σημαίνει ότι ο χώρος έξω από τη Βουλή και το Μνημείο, συμπεριλαμβανομένου και του Μνημείου, βρίσκεται στον πυρήνα του κοινοβουλευτικού χώρου. Είναι δημόσιος πολιτικός χώρος.

Αλλά υπάρχει εδώ και ένα άλλο ζήτημα και θα απευθυνθώ και πάλι στον Πρωθυπουργό, στον κ. Μητσοτάκη που θα έρθει μετά να μιλήσει και θα πρέπει να απαντήσει. Αποφάσισε ο κ. Μητσοτάκης να εμπλέξει σε αυτή την υπόθεση το Υπουργείο Εθνικής Άμυνας. Το Υπουργείο που ευθύνη και αποστολή έχει την εξωτερική άμυνα, που φύλαξη και προστασία έχει αρμοδιότητα να κάνει σε στρατόπεδα και σε στρατιωτικούς χώρους. Μάλλον βιάστηκε ο κ. Μητσοτάκης να ανακοινώσει στα μέσα κοινωνικής δικτύωσης, πράγματα που δεν μπορούν να γίνουν παρά μόνο με την κατάλυση του Συντάγματος, μόνο με την κατάλυση του Συντάγματος και να εμπλέξει το στρατό με το Μνημείο του Αγνώστου Στρατιώτη. Που δεν ανήκει στην κατηγορία των πολεμικών μνημείων ή των ηρώων πεσόντων που υπάγονται στο Γενικό Επιτελείο Εθνικής Άμυνας.

Ο Άγνωστος Στρατιώτης είναι κάτι τελείως διαφορετικό. Είναι ένα εθνικό και δημόσιο Μνημείο αφιερωμένο σε όλους τους πολίτες που έπεσαν για την πατρίδα. Θα πρέπει, λοιπόν, να μας εξηγήσει ο κύριος Πρωθυπουργός την απόφαση -μετά βεβαίως, από την αναδίπλωση, από τα περί προστασίας και σωστής λειτουργίας- να ανατεθεί η συντήρηση και ανάδειξη στο Υπουργείο Εθνικής Άμυνας.

Εντάξει, προφανώς, δεν χρειάζεται νομίζω να πούμε -το κατανοούμε όλοι- ότι το Υπουργείο Εθνικής Άμυνας δεν έχει καμία δυνατότητα για έργα συντήρησης στο μνημείο. Θα γίνουν πάλι βεβαίως εξωτερικές αναθέσεις και κάποιος ιδιώτης θα επωφεληθεί από όλο αυτό.

Υπάρχει βεβαίως καμία ανάγκη να γίνει όλο αυτό; Φυσικά και όχι. Φυσικά και δεν υπάρχει καμία ανάγκη. Και δεν υπάρχει καμία ανάγκη, πριν από μερικά χρόνια έγινε η συντήρηση του Μνημείου από το πλέον αρμόδιο φυσικά Υπουργείο, που είναι το Υπουργείο Πολιτισμού που ασχολείται με τα μνημεία. Επιμένει, όμως, ο κ. Μητσοτάκης να εμπλέκει το Υπουργείο Εθνικής Άμυνας σε μια υπόθεση που δεν έχει καμία δουλειά να εμπλέκεται.

Το κάνει αυτό για να λύσει ή να αντιμετωπίσει ή να προκαλέσει τις ενδοκυβερνητικές και τις εσωκομματικές του τριβές. Γι’ αυτό το κάνει ο κ. Μητσοτάκης. Αυτό έχει στο μυαλό του ο κ. Μητσοτάκης. Όμως, δεν κατανοεί ή κάνει πως δεν κατανοεί ότι οι συνέπειες για την κοινωνία, για τη δημοκρατία, για τη θεσμική ομαλότητα είναι συγκεκριμένες. Είναι πολύ βαριές αυτές τις συνέπειες και δεν μπορούν να γίνονται βορά στα εσωκομματικά παιχνίδια του Πρωθυπουργού. Δεν αφορά τη θεσμική ομαλότητα της χώρας το εσωτερικό αλισβερίσι μέσα στη Νέα Δημοκρατία.

Τι κάνει, λοιπόν, ο κ. Μητσοτάκης. Στρατιωτικοποιεί έναν πολιτικό χώρο. Αυτό κάνει. Δίνει στον Στρατό ρόλο μέσα στον δημόσιο χώρο της δημοκρατίας. Κι αυτό βεβαίως δεν συνιστά σεβασμό στο Μνημείο. Σηματοδοτεί μετατόπιση εξουσίας από την πολιτική στη στρατιωτική διαχείριση του δημόσιου χώρου, από τον πολίτη στον Στρατό. Αυτό κάνει ο κ. Μητσοτάκης.

(Χειροκροτήματα από την πτέρυγα της Νέας Αριστεράς)

Έχει και μια τρομερή συμβολική αξία -οι συμβολισμοί μετράνε- το πότε επέλεξε ο κ. Μητσοτάκης να θέσει το θέμα του Άγνωστου Στρατιώτη. Πότε το έκανε αυτό; Το έκανε στις 12 του Οκτώβρη, την ημέρα απελευθέρωσης της Αθήνας από τα ναζιστικά στρατεύματα κατοχής. Τότε επέλεξε ο κ. Μητσοτάκης να ανοίξει αυτό το ζήτημα.

(Χειροκροτήματα από την πτέρυγα της Νέας Αριστεράς)

Την ημέρα που ο λαός γιορτάζει τη μνήμη της απελευθέρωσης, ο κ. Μητσοτάκης μιλούσε για τη διαφύλαξη του πραγματικού χαρακτήρα του μνημείου.

Όμως, το Μνημείο του Άγνωστου Στρατιώτη δεν ήταν ποτέ ιερό με την έννοια της απαγόρευσης. Μέχρι τον Β΄ Παγκόσμιο Πόλεμο ήταν απλώς ένα επίσημο μνημείο αποκομμένο από την κοινωνία κι αυτό που το ξαναζωντάνεψε ήταν οι ίδιοι πολίτες, ήταν η ελληνική κοινωνία και ήταν η Εθνική Αντίσταση που το ξαναζωντάνεψε το μνημείο. Αυτοί το μετέτρεψαν σε σύμβολο αντίστασης στα μαύρα χρόνια της Κατοχής, αποτίοντας φόρο τιμής, αλλά και κάνοντας διαδηλώσεις στο σημείο, με νεκρούς.

(Χειροκροτήματα από την πτέρυγα της Νέας Αριστεράς)

Έτσι παρέμεινε αυτό το μνημείο ζωντανό σε όλες τις κρίσιμες στιγμές για τη δημοκρατία μας. Από τη βασιλική εκτροπή και την Αποστασία του 1965 -τα ξέρει αυτά καλά ο κ. Μητσοτάκης, τα ξέρει πολύ καλά τα γεγονότα- έως τις μεγαλειώδεις στιγμές της Μεταπολίτευσης. Γιατί δεν υπάρχει έθνος χωρίς λαό και δεν υπάρχει δημοκρατία χωρίς διαμαρτυρία, κυρίες και κύριοι συνάδελφοι.

Το Μνημείο του Άγνωστου Στρατιώτη είναι ένας δημόσιος πολιτικός χώρος, είναι ένας τόπος συμμετοχής. Κι αν το μνημείο εκφράζει τη θυσία του απλού πολίτη για την πατρίδα, τότε οι πολίτες έχουν κάθε δικαίωμα να διεκδικούν εκεί τα δικαιώματά τους, ιδίως μάλιστα όταν η πολιτεία τα παραβιάζει αυτά τα δικαιώματα.

Κυρίες και κύριοι συνάδελφοι, η σημερινή μεθόδευση είναι μια ακόμα επίδειξη ισχύος της Δεξιάς απέναντι στην κοινωνία. Μόνο που τελικά δεν δείχνει δύναμη. Αυτό το οποίο δείχνει είναι αδυναμία και φόβο. Προχωράτε όλο και πιο βαθιά, ως Κυβέρνηση, σε ένα σύστημα διακυβέρνησης που εμπνέεται από τον πιο σκληρό τραμπισμό, με την ίδια αλαζονεία, την ίδια ανάγκη να παρουσιαστεί κάθε κοινωνική αντίδραση ως απειλή.

Η καταστολή έχει γίνει κυβερνητική μέθοδος. Από την ποινικοποίηση των φοιτητικών διαμαρτυριών, τα πειθαρχικά στους δημοσίους υπαλλήλους που τολμούν να μιλήσουν, την Αστυνομία στα πανεπιστήμια, τη στοχοποίηση των μη κυβερνητικών οργανώσεων που αποκαλύπτουν αυθαιρεσίες, τις φυλακίσεις αιτούντων άσυλο, τους δεκατρείς χιλιάδες εκατόν είκοσι επτά κρατούμενους στις ελληνικές φυλακές, περισσότεροι από ποτέ άλλοτε στην ιστορία της χώρας.

Η τροπολογία, με μια ψευδεπίγραφη επίκληση της προστασίας του Μνημείου του Αγνώστου Στρατιώτη, εντάσσεται στην ίδια ακριβώς λογική, όχι της προστασίας, αλλά του εκφοβισμού, στη λογική του τραμπουκισμού.

Κυρίες και κύριοι συνάδελφοι, αυτή η επαίσχυντη τροπολογία ούτε μπορεί να σταθεί, ούτε πρέπει να σταθεί και ούτε θα σταθεί. Θα την ακυρώσει η ίδια η κοινωνία αυτή την τροπολογία.

(Χειροκροτήματα από την πτέρυγα της Νέας Αριστεράς)

Κι αυτή η Κυβέρνηση θα βρει απέναντί της την αμφισβήτηση, θα βρει απέναντί της την αντίσταση, θα βρει απέναντί της τη χλεύη του ελληνικού λαού γι’ αυτές τις μεθοδεύσεις. Άλλωστε, όσο και αν προσπαθεί το Μέγαρο Μαξίμου να συσπειρώσει την Ακροδεξιά, όσο κι αν προσπαθεί να απευθυνθεί υποτίθεται σε «νοικοκυραίους», όπως μας είπε και ο κυβερνητικός εκπρόσωπος, για να ενεργοποιήσει κάθε είδους συντηρητικό, αντιδραστικό αντανακλαστικό, η πλειοψηφία των πολιτών πια δεν την ακολουθεί.

Κυρίες και κύριοι της Κυβέρνησης, η ελευθερία της συνάθροισης είναι συνταγματικά κατοχυρωμένο δικαίωμα και όχι προνόμιο ούτε παραχώρηση της εκάστοτε κυβέρνησης. Είναι συνταγματικά κατοχυρωμένο δικαίωμα. Η δημοκρατία -πρέπει να ξαναπούμε τα αυτονόητα φαίνεται σε αυτή τη χώρα- δεν απειλείται από τους πολίτες της. Δεν απειλείται από τους πολίτες της η δημοκρατία. Απειλείται όταν η εξουσία θεωρεί τον δημόσιο χώρο επικίνδυνο.

Σας καλώ, λοιπόν, και καλώ τον Πρωθυπουργό τον κ. Μητσοτάκη που θα έρθει σε λίγο εδώ να μιλήσει, να αποσύρετε τώρα την τροπολογία.

(Χειροκροτήματα από την πτέρυγα της Νέας Αριστεράς)

Αποσύρετε τώρα αυτή την κατάπτυστη τροπολογία ή αλλιώς τολμήστε να την εφαρμόσετε. Τολμήστε να επιχειρήσετε να την εφαρμόσετε. Στην πρώτη σύλληψη διαδηλωτή, στο πρώτο πρόστιμο σε έναν άνθρωπο από τους συγγενείς των Τεμπών, στην πρώτη φυλάκιση πολίτη, θα πέσετε από αυτό που φοβάστε περισσότερο απ’ όλα, από τη λαϊκή κατακραυγή και θα μείνετε στον πάτο της ιστορίας.

(Χειροκροτήματα από την πτέρυγα της Νέας Αριστεράς)

Ο «Επιτάφιος του Περικλή», κυρίες και κύριοι της Κυβέρνησης, κυρίες και κύριοι της Κοινοβουλευτικής Πλειοψηφίας, εκτός από το πολύ γνωστό βεβαίως «ανδρών επιφανών πάσα γη τάφος», που βλέπουμε χαραγμένο και στο ίδιο το Μνημείο του Αγνώστου Στρατιώτη, λέει και κάτι άλλο ως προς το πολίτευμα. Λέει: «Και όνομα μεν διά το μη ες ολίγους αλλ’ εις πλείονας οικείν δημοκρατία κέκληται». Και ως προς το όνομα καλείται δημοκρατία επειδή η εξουσία δεν βρίσκεται στα χέρια των λίγων, αλλά των πολλών.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τέσσερις συνοδοί εκπαιδευτικοί από το 2ο Δημοτικό Σχολείο Σκάλας Λακωνίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχει ζητήσει τον λόγο η Πρόεδρος της Πλεύσης Ελευθερίας, η κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κυρία Πρόεδρε.

Καλωσορίζω τα παιδιά που τα υποδεθήκαμε ζωηρά. Όπως άκουγα εδώ τις Βουλευτίνες της Νέας Αριστεράς να χειροκροτάνε τον κ. Χαρίτση, σκεφτόμουν ότι σε λίγο κι αυτό θα το απαγορεύσουν στον Κανονισμό της Βουλής. Σε λίγο καθετί που ενοχλεί θα το περιστείλουν. Όμως, δεν έχουν καταλάβει ούτε με ποιους έχουν να κάνουν ούτε κυρίως ότι η κοινωνία είναι αποφασισμένη, δεν κάνει βήμα πίσω, λέει το «μέχρι τέλους» και το εννοεί και θα το αποδείξει στην πράξη. Θα είναι μέρα μεσημέρι, μπορεί να είναι και νύχτα, εμείς πάντως θα είμαστε εκεί, θα είμαστε δίπλα της και θα διατρανώνουμε ότι το Σύνταγμα, που κατακτήθηκε με αίμα και αγώνες, το περιφρουρούν και το διαφυλάσσουν, το προασπίζουν και το υπερασπίζονται οι πολίτες και όχι οι εξουσίες.

Κυρία Πρόεδρε, η Κοινοβουλευτική Ομάδα της Πλεύσης Ελευθερίας στο σημείο αυτό πια, 15.55΄ περιμέναμε τον Πρωθυπουργό, περιμέναμε, περιμέναμε. Την προηγούμενη φορά ήταν εδώ μας είπε «δεν μπορώ να μείνω, δεν μπορώ να σας ακούω». Σήμερα δεν μας ακούει, αλλά δεν έρχεται κιόλας. Δεν ξέρω αν κάνει ασκήσεις θάρρους ή μικροψυχίας για να έρθει να υπερασπιστεί αυτή την εντελώς φαύλη και αποκαλυπτική τροπολογία. (EN)

Η Κοινοβουλευτική Ομάδα της Πλεύσης Ελευθερίας καταθέτει, όπως προανήγγειλε, ένσταση…

Καλώς τον κ. Φλωρίδη. Ήρθε ο κ. Φλωρίδης. Θα έρθουν σιγά-σιγά, βγαίνουν από το τούνελ οι Υπουργοί που υπερασπίζονται αυτή την πρωτοβουλία. Καθίστε, καθίστε.

Η Κοινοβουλευτική Ομάδα της Πλεύσης Ελευθερίας καταθέτει ένσταση αντισυνταγματικότητας της τροπολογίας με αριθμό 405/11 της 20-10-2025 που φέρει τον τίτλο «Προστασία της ακεραιότητας και της κατά προορισμό χρήσης του Μνημείου του Άγνωστου Στρατιώτη».

Πρόκειται για τροπολογία η οποία παραβιάζει το Σύνταγμα στις πιο ιερές διατάξεις του. Στις διατάξεις, δηλαδή, που προβλέπουν τη λαϊκή κυριαρχία, την ισότητα των πολιτών, την αξιοπρέπεια και την ελεύθερη ανάπτυξη της προσωπικότητας κάθε πολίτη, το δικαίωμα στην ελευθερία γνώμης, σκέψης και συνείδησης, διότι ποινικοποιείται το φρόνημα και ο σκοπός, η ενδιάθετη βούληση ενός ανθρώπου, όταν βρίσκεται στον χώρο που προσδιορίζεται ως απαγορευμένος.

Υπάρχει ευθεία και κραυγαλέα παραβίαση του άρθρου 1, του άρθρου 2, του άρθρου 4, του άρθρου 5 του Συντάγματος. Υπάρχει ευθεία παραβίαση βεβαίως των πιο ιερών αρχών που αφορούν και την ποινική δικαιοσύνη. Η αρχή «Nullum crimen nulla poena sine lege scripta, stricta et certa», η απαγόρευση, δηλαδή, συγκρότησης αξιόποινης πράξης χωρίς νόμο, ο οποίος είναι γραπτός, σαφής, ειδικός και κατανοητός -το «βου» και «α», «βα», η αλφάβητος. Αλλά δεν τα ξέρει αυτά ο κ. Μητσοτάκης. Νομίζω δεν άσκησε και δικηγορία ποτέ. Δεν θα σχολιάσω τίποτε άλλο.

Παραβιάζετε το άρθρο 11 του Συντάγματος. Ξέρετε, είναι το άρθρο 10 του Συντάγματος του 1864. Αυτό το άρθρο παραβιάζετε ενάμιση αιώνα μετά τη θεσμοθέτηση του, ένα από τα αρχαιότερα δικαιώματα, το δικαίωμα της συλλογικής δράσης.

Παραβιάζετε, επίσης, κάθε έννοια προστασίας της κοινωνικής αντίδρασης, της διαμαρτυρίας. Παραβιάζετε όλο το υπερνομοθετικό πλαίσιο προστασίας των ατομικών, πολιτικών, κοινωνικών δικαιωμάτων και ελευθεριών. Παραβιάζετε, βέβαια -και αυτό δεν είναι ζήτημα εντάσεως αντισυνταγματικότητας, αλλά είναι καλό να ακούγεται- κάθε έννοια λογικής, ηθικής και τσίπας μέσα από αυτή την τροπολογία.

Και εάν δεν αντικρούαμε αυτή την τροπολογία και εάν δεν καταθέταμε ένσταση αντισυνταγματικότητας και εάν δεν ήμασταν εδώ να την αποκρούσουμε και να την ξεγυμνώσουμε, εμείς θα παραβιάζαμε το δημοκρατικό μας καθήκον κατά το άρθρο 120 του Συντάγματος, το παλιό και εμβληματικό και ιστορικό 1-1-4 των δημοκρατικών αγώνων και των αγώνων του φοιτητικού κινήματος, το άρθρο εκείνο που λέει ότι η υπεράσπιση του Συντάγματος, της πατρίδας και της δημοκρατίας επαφίεται στον πατριωτισμό των Ελλήνων και των Ελληνίδων που δικαιούνται και υποχρεούνται να αντιστέκονται έναντι όποιου προσπαθεί να το καταλύσει με τη βία.

Εσείς, κύριε Μητσοτάκη -που ακόμα δεν έχετε έρθει- επινοήσατε τη βία των όπλων, του στρατού, της αστυνομίας, για να καταλύσετε τα πιο ιερά δημοκρατικά δικαιώματα.

Και εμείς είμαστε εδώ για να τα υπερασπιστούμε τα δικαιώματα αυτά. Γιατί, ο πραγματικός πατριωτισμός, έτσι όπως είναι εγγεγραμμένος στο Σύνταγμά μας και έτσι όπως τον έχουν διδάξει οι πρόγονοί μας και ο λαός μας, είναι σύμφυτος με τη δημοκρατία και με την ελευθερία.

Καταθέτω, κυρία Πρόεδρε, την ένσταση αντισυνταγματικότητας.

(Η προαναφερθείσα ένσταση αντισυνταγματικότητας της Πλεύσης Ελευθερίας καταχωρίζεται στα Πρακτικά και έχει ως εξής:

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχουν προβληθεί οι αντιρρήσεις συνταγματικότητας και ζητείται να αποφανθεί η Βουλή.

Θα εφαρμόσουμε, λοιπόν, την παράγραφο 2 του άρθρου 100 του Κανονισμού της Βουλής. Έχουν δικαίωμα να μιλήσουν ο λέγων, ο αντιλέγων, οι Πρόεδροι των Κοινοβουλευτικών Ομάδων, οι Κοινοβουλευτικοί Εκπρόσωποι και οι αρμόδιοι Υπουργοί, ο καθένας από τους ανωτέρω για πέντε λεπτά.

Πιο συγκεκριμένα έχουν υποβληθεί τέσσερις ενστάσεις αντισυνταγματικότητας επί της υπ’ αριθ. 405/11 υπουργικής τροπολογίας από την Κοινοβουλευτική Ομάδα ΠΑΣΟΚ - Κίνημα Αλλαγής, την Κοινοβουλευτική Ομάδα ΣΥΡΙΖΑ - Προοδευτική Συμμαχία, από τον κ. Αθανάσιο Ηλιόπουλο Κοινοβουλευτικό Εκπρόσωπο της Κοινοβουλευτικής Ομάδας Νέα Αριστερά και από την Κοινοβουλευτική Ομάδα Πλεύση Ελευθερίας.

Η συζήτηση θα είναι ενιαία και για τις τέσσερις ενστάσεις αντισυνταγματικότητας και εισερχόμαστε στη συζήτηση.

Τον λόγο έχει ο κ. Παναγιώτης Δουδώνης από το ΠΑΣΟΚ - Κίνημα Αλλαγής.

**ΠΑΝΑΓΙΩΤΗΣ ΔΟΥΔΩΝΗΣ:** Σας ευχαριστώ, κυρία Πρόεδρε.

Όταν οι χειρότεροι είναι γεμάτοι από την ένταση του πάθους και, ακόμα χειρότερα, όταν οι χειρότεροι κυβερνούν και νομοθετούν γεμάτοι από την ένταση του πάθους, είναι υποχρέωσή μας να μεταφέρουμε στο κοινοβουλευτικό επίπεδο τις συνταγματικές και πολιτικές μας αντιλήψεις και αυτό είναι το νόημα της ασκήσεως από το ΠΑΣΟΚ της ένστασης αντισυνταγματικότητας.

Έρχομαι αμέσως στο νομικό σκέλος, κυρία Πρόεδρε. Η απόλυτη απαγόρευση της συνάθροισης στον χώρο -προσέξτε, όχι στο μνημείο- μπροστά από το Μνημείο του Άγνωστου Στρατιώτη, σε αυτό το μνημείο της εθνικής σημασίας, αντιβαίνει και παραβιάζει την αρχή της αναγκαιότητας ως προϋπόθεση της αρχής της αναλογικότητας. Και άρα κατά τούτο περιορίζει το δικαίωμα του συνέρχεσθαι με τρόπο αντισυνταγματικό.

Αυτά που σας λέω μπορεί να σας ακούγονται πάρα πολύ νομικά, πάρα πολύ θεωρητικά ιδίως αν αναφερθώ και στα άρθρα του Συντάγματος, στο άρθρο 11 του Συντάγματος και στο άρθρο 11 της ΕΣΔΑ. Ξέρετε, όμως, κυρία Πρόεδρε και κυρίες και κύριοι συνάδελφοι, μεγαλύτερη βάσανος για τις πράξεις της Κυβέρνησης δεν είναι η συνταγματικότητα, είναι η γελοιότητα.

Θα σας δώσω, λοιπόν, μερικά παραδείγματα εφαρμογής του νόμου κατά τον τρόπο αυτόν τον αντισυνταγματικό, που αν συνέβαιναν τώρα θα ήταν παράνομα και θα επέσειε ποινές κατά τον ποινικό κώδικα. Θα σας δώσω λοιπόν -ακολουθούν σκληρές εικόνες- το παράδειγμα ενός πωρωμένου μπαχαλάκια. Ιδού, να ’τος ο πωρωμένος μπαχαλάκιας. Είναι ο κ. Άδωνις Γεωργιάδης στον πυρήνα του χώρου τον οποίο εσείς της Κυβέρνησης θέλετε να απαγορεύσετε τις συναθροίσεις. Ορίστε, το βλέπει ο ελληνικός λαός από τις κάμερες και απευθύνομαι στο Προεδρείο. Είναι στο «Μένουμε Ευρώπη». Τον βλέπετε εδώ μαζί με πλήθος κόσμου.

Έχω κι άλλες εικόνες εδώ από τη διαδήλωση εναντίον των Πρεσπών. Εδώ, μάλιστα, είναι στον προαύλιο χώρο του Κοινοβουλίου, στα σκαλάκια. Κύριε Φλωρίδη, δεν ξέρω εάν βλέπετε. Θα τα καταθέσω στα Πρακτικά να τα δείτε. Είναι στη διάθεσή του. Εδώ έχουμε και πάλι τις Πρέσπες, «Μένουμε Ευρώπη». Και εδώ έχουμε κι ένα δημοσίευμα από το «Vouliwatch», για να λέμε και τις πηγές μας, «Μένουμε Ευρώπη με εκατοντάδες πολίτες στο προαύλιο της Βουλής». Όχι απλώς, δηλαδή, κατέλαβαν το σύνολο του χώρου μπροστά από το Μνημείο του Αγνώστου Στρατιώτη, αλλά υπερχειλίζοντας μπήκαν και στο προαύλιο της Βουλής.

Τι θέλω να πω; Η γελοιότητα -ξαναλέω- είναι μεγαλύτερο βασανιστήριο για εσάς απ’ ότι είναι η αντισυνταγματικότητα. Γιατί την αντισυνταγματικότητα μπορείτε με λαϊκισμούς και χυδαίες αντιπαραθέσεις, που στήνετε με τα πλέον ακραία στοιχεία για να φαίνεστε εσείς μετριοπαθείς, να αντιπαρέλθετε. Δεν μπορείτε, όμως, να αντιπαρέλθετε τη γελοιότητα. Και αυτή θα σας ακολουθεί πάντα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Πάμε τώρα στο δεύτερο ζήτημα. Αναφέρεστε σε συντήρηση και φροντίδα του μνημείου και του χώρου και την αναθέτετε στο Υπουργείο Άμυνας. Πρώτο ερώτημα: Πού είναι ο Υπουργός να υπερασπιστεί την τροπολογία; Πού είναι ο Υπουργός Άμυνας της χώρας να υπερασπιστεί την τροπολογία που αφορά στο Υπουργείο του; Αυτό συνιστά περιφρόνηση του Κοινοβουλίου ή συνιστά περιφρόνηση του Πρωθυπουργού; Αυτό είναι το ερώτημα.

Τρίτο ζήτημα συνταγματικής τάξεως. Το άρθρο 102 του Συντάγματος μιλάει για τις τοπικές υποθέσεις για τις οποίες συντρέχει τεκμήριο υπέρ της τοπικής αυτοδιοίκησης. Είναι ξεκάθαρο ότι αν ερμηνεύσουμε τις λέξεις «συντήρηση» και «φροντίδα» με τρόπο κατά τον οποίο περιλαμβάνουν και τον καθαρισμό, αντίκειται και στο άρθρο αυτό, στο άρθρο 102 του Συντάγματος.

Και κάτι ακόμα. Επειδή βλέπω ότι από τη μία είχαμε διαρροές από το Υπουργείο Άμυνας ότι δεν τη θέλουμε την αρμοδιότητα και από την άλλη λέγατε εσείς ότι όχι θα σας τη δώσουμε, καταλήξατε σε αυτούς τους γενικόλογους όρους που δεν σημαίνουν τίποτα στα νομικά, για να μπερδέψετε τις αρμοδιότητες και να μην φαίνεται ξεκάθαρα τι αποδίδεται σε ποιον.

Και ερωτώ: Έχετε ξαναδεί παράδειγμα τροπολογίας εκπρόθεσμης και άσχετης που έρχεται τελευταία στιγμή για να ρυθμίσει αρμοδιότητες που, εν τέλει, να τις μπερδεύει περισσότερο; Αυτό είναι πραγματικά -θα έλεγα- μια επιτυχία, αλλά στο επίπεδο της γελοιότητας.

Τώρα θέλω να πω και να κλείσω με κάτι το οποίο νομίζω ότι έχει να κάνει με τον ίδιο τον πυρήνα του Συντάγματος. Και ο πυρήνας του Συντάγματος είναι η δυνατότητά μας και η υποχρέωσή μας ιδίως ημών των πολιτικών να συνυπάρχουμε και να αποφεύγουμε τον διχασμό. Πόσες ακόμα διχαστικές πρωτοβουλίες θα πάρετε στην Κυβέρνηση; Πόσες ακόμα προσπάθειες θα κάνετε να διχάσετε τους Έλληνες πολίτες;

Και τι σημαίνει αυτό, όταν αυτός ο διχασμός που θέλετε να επιβάλετε, υπάρχει μέσα στην ίδια την Κυβέρνησή σας μεταξύ του Πρωθυπουργού και του Υπουργού Άμυνας, ο οποίος καίτοι αφορά στο Υπουργείο του η τροπολογία, δεν έχει εμφανιστεί ενώπιον της Βουλής;

Και κάτι τελευταίο. Τι σημαίνει αυτό και αυτή σοβούσα σύγκρουση, αυτή η κορυφαία σύγκρουση μεταξύ Πρωθυπουργού και Υπουργείου Άμυνας για την εξωτερική πολιτική και την πολιτική άμυνας της χώρας; Έχουμε μια χώρα στην οποία ο δημόσιος διάλογος με απόλυτη ευθύνη της Κυβέρνησης κινείται εκτός θέματος, μια χώρα στην οποία ο δημόσιος διάλογος κινείται με ευθύνη της Κυβέρνησης απολύτως διχαστικά. Εμείς, λοιπόν, αφήνουμε αυτούς που είναι γεμάτοι από την ένταση του πάθους και μιλάμε για τις δικές μας πεποιθήσεις, που ενώνουν τους Έλληνες.

Τέρμα στον διχασμό της Κυβέρνησης. Ναι σε μια άλλη ενωτική πολιτική απέναντι σε αυτόν τον διχασμό.

Καταθέσαμε, όπως είπαμε, ένσταση αντισυνταγματικότητας και την υποστηρίξαμε και την πιστεύουμε βαθιά στην αντίθεση της διάταξης με αυτά τα δύο άρθρα.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Καλαματιανός από την Κοινοβουλευτική Ομάδα του ΣΥΡΙΖΑ - Προοδευτική Συμμαχία.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, έχει γίνει πλέον σαφές στην ελληνική κοινωνία ότι πρόκειται για μια τροπολογία που φέρνει η Κυβέρνηση άκαιρη, άτοπη και απολύτως διχαστική για ένα μνημείο, το οποίο ενώνει τις Ελληνίδες και τους Έλληνες, γιατί συμβολίζει τους αγώνες και τις θυσίες για την ελευθερία, την ανεξαρτησία, τη δημοκρατία και τη δικαιοσύνη.

Και ρωτά ο ελληνικός λαός, μεγάλη πλειοψηφία: Ποιος ο λόγος του να έρθει αυτή η απαράδεκτη τροπολογία αυτή τη στιγμή; Τι έχει συμβεί; Έχει συμβεί κάποιο γεγονός; Ναι, έχει συμβεί, το ότι αναγκάστηκε ένας πατέρας επί 23 ημέρες να κάνει απεργία πείνας και να βρεθεί σε κίνδυνο η ζωή του, για να βρει το δίκιο του και το δίκιο του νεκρού παιδιού του, να μάθει από τι πέθανε.

Και υπάρχει και το γεγονός της αναγραφής των ονομάτων των θυμάτων του εγκλήματος των Τεμπών στην πλατεία Συντάγματος.

Λέτε ότι θέλατε με αυτή την τροπολογία να ρυθμίσετε την αρμοδιότητα για τη διαχείριση του μνημείου. Το κάνετε; Όχι. Εκεί που υπήρχαν τέσσερις φορείς αρμόδιοι για το μνημείο πάτε και προσθέτετε έναν ακόμα, πέντε. Αυτό κάνετε.

Επίσης απορούμε, όλοι απορούν, ποιον ενοχλεί και τι προσβάλλει το μνημείο, ο αγώνας του πατέρα ή η αναγραφή των ονομάτων των θυμάτων του εγκλήματος των Τεμπών στον χώρο αυτόν. Προφανώς κανέναν, παρά μόνο τον κ. Μητσοτάκη και την Κυβέρνηση.

Είναι προφανές ότι θέλετε να αλλάξετε ατζέντα. Δεν μπορείτε να τιθασεύσετε ούτε την ακρίβεια και την αισχροκέρδεια, φέρνετε δεκατριάωρα, που μας κάνει ρεντίκολο αυτή η ρύθμιση, όπως είπε για την Ελλάδα δυστυχώς ο Πρωθυπουργός προχθές, ρεντίκολο και στην Ευρωπαϊκή Ένωση τα δεκατριάωρα αλλά και στον κόσμο ολόκληρο. Μέχρι και η Ζιμπάμπουε ασχολήθηκε με το δεκατριάωρο που θεσπίζετε στην Ελλάδα. Και θέλετε, λοιπόν, να αλλάξετε ατζέντα και έχετε προφανώς και μικροπολιτικούς σκοπούς, με τον κ. Δένδια, τη διαδοχή και όλα αυτά.

Πάμε στον πυρήνα τώρα. Η ιστορία διδάσκει και θα πρέπει να τη μελετάμε. Θυμίζω ότι ο δικτάτορας Πάγκαλος ήθελε να μετατρέψει αυτό εδώ το κτίριο σε υπουργείο στρατιωτικών και μετά τον θάνατό του υπήρχε μια συζήτηση για το πού θα φτιαχτεί το Μνημείο του Άγνωστου Στρατιώτη. Ο Βενιζέλος -δείτε τα Πρακτικά της Βουλής- επέμενε να φτιαχτεί μπροστά στην πλατεία Συντάγματος για να θυμίζει το μνημείο αυτό και τους αγώνες για τη δημοκρατία. Διαβάστε την ιστορία, διδάσκει.

Εμείς καταθέσαμε την ένσταση αντισυνταγματικότητας, γιατί προσβάλλει αυτή η ρύθμιση συγκεκριμένες διατάξεις του Συντάγματος. Πρώτον, άρθρο 11, δικαίωμα του συνέρχεσθαι, θεμέλιο της δημοκρατίας μας. Υπήρχε στο Σύνταγμα του 1864. Και τι σημαίνει; Τι προασπίζει; Την άμεση, ενεργητική συμμετοχή των πολιτών στη διαμόρφωση της πολιτικής βούλησης της εξουσίας. Και οι πολίτες μπορούν με αυτό το δικαίωμα να εκφράσουν ή να ανταλλάξουν γνώμες ή πληροφορίες είτε να εκδηλώσουν ή να προβάλουν γνώμες, φρονήματα ή αιτήματα σε δημόσιους χώρους.

Τι προτείνει η τροπολογία; Μια γενική, διαρκή απαγόρευση κάθε δημόσιας υπαίθριας συνάθροισης, που περιλαμβάνει και τις αυθόρμητες ή έκτακτες στον συγκεκριμένο χώρο.

Όμως το άρθρο του Συντάγματος είναι σαφές: Προστατεύεται καθολικά το δικαίωμα του συνέρχεσθαι και υπάρχουν και δύο εξαιρέσεις, μόνο δύο εξαιρέσεις, για να μπορεί να περιοριστεί αυτό το δικαίωμα. Ποιες είναι αυτές; Πρώτον, κίνδυνος για τη δημόσια ασφάλεια, και, δεύτερον, απειλή διατάραξης της κοινωνικοοικονομικής ζωής.

Και σας ρωτάμε, τι από τα δύο προσβάλλεται για να φέρετε αυτή τη ρύθμιση και να περιορίσετε το συνταγματικά προστατευόμενο δικαίωμα; Τι; Υπάρχει κάποιο τέτοιο θέμα, κάτι από τα δύο; Κίνδυνος για τη δημόσια ασφάλεια ή απειλή διατάραξης της κοινωνικοοικονομικής ζωής; Εξηγήστε το μας. Καμία εξήγηση. Δεν σχετίζεται, λοιπόν, αντικειμενικά η διάταξη με τις επιβαλλόμενες απαγορεύσεις και δεν αποδεικνύεται και ποιος είναι ο κίνδυνος ή η διατάραξη.

Εσείς τι κάνετε λοιπόν; Ποινικοποιείτε ένα συνταγματικά κατοχυρωμένο δικαίωμα και ενώ υπάρχει υποχρέωση της Πολιτείας να προστατεύει αυτό το δικαίωμα, εσείς όχι μόνο δεν το προστατεύετε αλλά το απαγορεύετε, μόνιμα, παγίως και διαρκώς, χωρίς να υπάρχει κανένας κίνδυνος ή διατάραξη.

Επίσης, είναι αντίθετη η διάταξή σας με το άρθρο 7 του Συντάγματος. Τι ορίζει το άρθρο 7; Τη σαφήνεια του ποινικού νόμου. Είναι βασική αρχή του ποινικού δικαίου η nullum crimen sine lege certa. Πρέπει να είναι σαφής ο ποινικός νόμος και να περιγράφει με ακρίβεια την πράξη η οποία τιμωρείται. Δεν αρκεί, δηλαδή, ο νόμος να είναι πριν την πράξη, να υπάρχει νόμος πριν την πράξη, αλλά να είναι και σαφής, να ορίζει τα στοιχεία της πράξης.

Εσείς τι κάνετε; Στην παράγραφο 2 της τροπολογίας -δείτε τη- λέτε ότι τιμωρούνται όσοι παραβιάζουν την παράγραφο 1. Και πάμε στην παράγραφο 1 και τι λέει η παράγραφος 1; Χρησιμοποιεί συνεχώς την αόριστη αναφορική αντωνυμία, «οποιοσδήποτε». Δείτε το πόσες φορές το γράφει η παράγραφος 1. Απροσδιόριστα, «οποιοσδήποτε», γενικά.

Και ρωτάμε, από πού προκύπτει η προσβολή ορισμένου εννόμου αγαθού για να είναι ορισμένη η πράξη; Από πουθενά δυστυχώς. Ασάφεια και αοριστία, λοιπόν, στη διάταξη και δεν προσδιορίζεται ποια χρήση απαγορεύεται. Αντισυνταγματική η διάταξή σας ξεκάθαρα.

Τέλος, αντίθετη στο άρθρο 25 παράγραφος 1 του Συντάγματος σχετικά με την αρχή της αναλογικότητας, γιατί το Σύνταγμα επιτρέπει περιορισμούς θεμελιωδών δικαιωμάτων μόνο στο μέτρο που είναι απολύτως αναγκαίοι. Και εδώ δεν υπάρχει κανένα τέτοιο ζήτημα.

Είναι αντισυνταγματική, λοιπόν, η τροπολογία σας. Πάρτε την πίσω, αποσύρετέ τη έστω και τώρα, γιατί πλήττει τον πυρήνα του συνταγματικού δικαιώματος του συνέρχεσθαι, της συνάθροισης, παραβιάζει την αρχή της σαφήνειας των ποινικών κανόνων και παραβιάζει την αρχή της αναλογικότητας.

Κυρίες και κύριοι συνάδελφοι, κύριοι της Κυβέρνησης, είναι σαφές ότι έχετε τεράστια απόσταση από την κοινωνία. Βρίσκεστε σε άλλον τόπο από την κοινωνία. Φοβάστε την κοινωνία και την εκδήλωση της γνώμης της. Η μαζική παρουσία της κοινωνίας θα απαντήσει προφανώς σε όλες αυτές τις μεθοδεύσεις, τις διχαστικές μεθοδεύσεις, και η ίδια η κοινωνία θα προασπίσει τα συνταγματικά δικαιώματα της δημοκρατίας και της δικαιοσύνης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Νάσος Ηλιόπουλος εκ μέρους της Νέας Αριστεράς.

Ευχαριστώ πολύ, κυρία Πρόεδρε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Παρατήρηση πρώτη. Προστασία της ακεραιότητας και της κατά προορισμό χρήσης του Μνημείου του Άγνωστου Στρατιώτη. Πρώτο ψέμα, ψέμα από τον τίτλο. Αυτό το οποίο συζητάμε σήμερα είναι η απαγόρευση συγκεντρώσεων μπροστά στη Βουλή. Δεν συζητάμε την προστασία του Μνημείου του Αγνώστου Στρατιώτη και αυτό, για να πάω κατευθείαν στον πυρήνα του συνταγματικού ζητήματος, έρχεται σε ευθεία αντιπαράθεση με το άρθρο 11, γιατί καμία καθολική αναστολή -γιατί εσείς φέρνετε μια καθολική αναστολή- του δικαιώματος συνάθροισης σε τμήμα του δημόσιου χώρου με βάση το άρθρο 11 είναι απλούστατα αδιανόητο. Εδώ θα έκλεινε κανονικά η συζήτηση, και με βάση το άρθρο 11 της ΕΣΔΑ.

Τι γίνεται όμως; Πότε ήρθε αυτή η τροπολογία; Είναι μια τροπολογία ήττας, εκδίκησης και φόβου. Πότε ήρθε αυτή η τροπολογία; Όταν ένας πατέρας μόνος του κατάφερε να ξεδοντιάσει όλο το σύστημα προπαγάνδας, και της Κυβέρνησης και της δικαστικής εξουσίας . Όταν βγαίνατε όλοι και λέγατε ότι δεν μπορεί να γίνει ούτε εξετάσεις, ούτε εκταφή, ούτε τίποτα, και ξαφνικά θαύμα! Ξαφνικά όλα γίνανε.

Και εκείνη τη στιγμή, που κανονικά όλοι αυτοί που χοροπήδαγαν στα κανάλια και εδώ μέσα, μαζί και η ηγεσία της δικαστικής εξουσίας, που πήγαινε σε συνέδρια με τον Σύνδεσμο Ελλήνων Βιομηχάνων, για να μας λέει ότι το αίτημα του Πάνου Ρούτσι δεν μπορούσε να γίνει -θα έπρεπε να είχαν παραιτηθεί όλοι- κι εκείνη τη στιγμή φέρατε αυτήν την τροπολογία.

Εδώ, όμως, έχετε κάνει διάφορα μαγικά. Πρώτο μαγικό, μπροστά σε αυτή την ήττα, το ότι σας ξεδόντιασε ένας άνθρωπος για το δίκαιο αίτημά του, το πρώτο που κάνατε ήταν αγοράσετε τη γραμμή της Λατινοπούλου. Δείχνει τα αδιέξοδά σας πλέον από πού έχετε φτάσει να αγοράζετε επιχειρήματα. Ο φιλελεύθερος Μητσοτάκης αγοράζει επιχειρήματα από τη Λατινοπούλου. Δεν πάει καλά το μαγαζί.

Το παρουσιάσατε, το ενσωματώσατε και με μία σκέψη στελέχους σας, θυμόμαστε την κ. Βούλτεψη που έλεγε: «Μα γιατί κάνουν συγκεντρώσεις στο Σύνταγμα; Να πάνε στη Βαρυμπόμπη». Αν δεν κάνω λάθος η κ. Βούλτεψη ήταν, αν της το χρεώνω άδικα, να με διορθώσετε, δεν πειράζει.

Αλλά η Βουλή -αυτό είναι το πρόβλημά σας- οι συγκεντρώσεις έξω από τη Βουλή είναι και ουσιαστικές και ζήτημα ουσίας, αλλά έχει και τον συμβολισμό, εδώ είναι ο τόπος, ο χώρος των κεντρικών πολιτικών αποφάσεων. Και εσείς θέλετε να φτιάξετε μια υγειονομική ζώνη. Γι’ αυτό κιόλας, πέρα από τροπολογία ήττας και εκδίκησης, είναι και τροπολογία φόβου. Είναι τροπολογία που δείχνει το πόσο φοβόσαστε τις λαϊκές κινητοποιήσεις.

Θα προσπαθήσω να σας κρίνω με βάση αυτά τα οποία εσείς ανακοινώσατε. Ανατρέχοντας στην ανάρτηση που έκανε στις 12 Οκτωβρίου ο κ. Μητσοτάκης, λέει: «Να ξεμπλέξει το κουβάρι των συναρμοδιοτήτων. Αναθέτουμε την αποκλειστική ευθύνη για την προστασία και σωστή λειτουργία του Άγνωστου Στρατιώτη εκεί που ανήκει. Στο Υπουργείο Εθνικής Άμυνας». Αυτά έγραψε ο κ. Μητσοτάκης στις 12 Οκτωβρίου.

Πρέπει να είναι παγκόσμια πρώτη που σε προσπάθεια να ξεμπλέξει το κουβάρι των αρμοδιοτήτων έχουμε τροπολογία που υπογράφουν επτά Υπουργοί -συγχαρητήρια, δεν έχει ξαναγίνει αυτό, μάλλον θα είχατε ένα προβληματάκι εκεί με τις υπογραφές- και, δεύτερον, τάξατε στρατό, γιατί θεωρείτε ότι υπάρχουν ευήκοα ώτα στα δεξιά σας ώστε να τάξετε στρατό, νόμο και τάξη. Και, τελικά, τι φέρατε στην τροπολογία; Τον Χρυσοχοΐδη και έναν εργολάβο. Αυτό φαίνεται στην τροπολογία. Σε σχέση με το Υπουργείο Εθνικής Άμυνας είναι η συντήρηση και η φροντίδα μέσω ανάθεσης σχετικών συμβάσεων, γιατί -απ’ ό,τι φαίνεται- αν αποσυνθέσεις την ελληνική Δεξιά φτάνει λίγος αυταρχισμός και ένας εργολάβος για να την ξαναφτιάξεις. Δεν χρειάζεται κάτι παραπάνω.

Αλλά, πέρα από το συμβολικό υπάρχει και το ουσιαστικό. Σας το είπε πριν και ο Αλέξης Χαρίτσης για το πώς φέρνετε την αντίληψη της στρατιωτικοποίησης του δημόσιου χώρου.

Κοιτάξτε τώρα το άλλο κορυφαίο που έχετε κάνει. Στην αιτιολογική έκθεση, στη σελίδα 16, αναφέρετε αποφάσεις του Ευρωπαϊκού Δικαστηρίου. Προφανώς, αναφέρετε για να υποστηρίξετε τη θέση σας, ότι, δηλαδή, υπάρχουν και αλλού περιορισμοί.

Πρώτη παρατήρηση. Δεν ντρέπεστε να αναφέρετε τη Ρωσία και την Τουρκία; Δεν ντρέπεστε ότι παραδέχεστε εδώ ότι το παράδειγμά σας για τέτοιους περιορισμούς είναι ο Πούτιν και ο Ερντογάν; Μισή τσίπα ντροπής δεν έχετε;

Δεύτερη παρατήρηση. Έναν άνθρωπο να τις διαβάσει τις αποφάσεις αυτές, πριν τις βάλετε στην αιτιολογική έκθεση δεν έχετε; Τις έχετε διαβάσει αυτές τις αποφάσεις; Επικαλείστε αποφάσεις για Ρωσία και Τουρκία οι οποίες τεκμηριώνουν παραβίαση άρθρων της ΕΣΔΑ, του άρθρου 5, του άρθρου 6 και του άρθρου 11. Και αυτές τις αποφάσεις τις φέρνετε εσείς προς υπεράσπισή σας; Ακόμα και η απόφαση για τη Μεγάλη Βρετανία που υπάρχει μέσα -γιατί μιλάμε για τέτοιο μέγεθος πολιτικής απάτης- δεν σχετίζεται με την απριόρι καθολική απαγόρευση, αλλά με τη μη γνωστοποίηση της κινητοποίησης. Άρα ακόμα και αυτά τα οποία επικαλείστε ως μάρτυρες υπεράσπισης της τροπολογίας είναι κατά σας. Τα βάλατε μέσα χωρίς καν να τα διαβάσετε.

Κλείνω με το εξής. Δεν είναι ένα τυχαίο παράδειγμα. Ζούμε μια συνθήκη καθολικού αυταρχισμού και ποινικοποίησης του συνέρχεσθαι και του δικαιώματος της λαϊκής διαμαρτυρίας. Ορθώς σας το είπε πριν ο Αλέξης Χαρίτσης ως τραμπουκισμό απέναντι στους αγρότες και για τα μπλόκα που θα έρθουν και θα δούμε πώς θα τα καταφέρετε και πόσες δικογραφίες θα κάνετε. Τραμπουκισμό ακόμα και κόντρα σε μαθητές, γονείς και εκπαιδευτικούς. Αυτή τη στιγμή που μιλάμε με επτακόσια κενά, μόνο σε σχολεία της Αθήνας, συγχωνεύετε τμήματα και στη χθεσινή κινητοποίηση είχατε στείλει την ΟΠΚΕ απέναντι σε γονείς, παιδιά και εκπαιδευτικούς. Μιλάμε για κανονικό τραμπουκισμό. Αλλά, να ξέρετε ότι αυτό δεν θα σας πάει καλά. Είναι δείγμα αδυναμίας, όταν σε όλα τα προβλήματα θεωρείς ότι θα σου τα λύσει ο αυταρχισμός.

Για να κλείσω, λοιπόν, σήμερα καλείτε την ελληνική Βουλή να αποφασίσει αν είναι με τον Μακρυγιάννη ή με τον Όθωνα. Εμείς θα παραμείνουμε με τον Μακρυγιάννη και με το Σύνταγμα. Καλή τύχη στον δρόμο που έχετε ακολουθήσει και καλή τύχη στην προσπάθεια να το εφαρμόσετε. Πραγματικά σας εύχομαι καλή τύχη στην προσπάθεια να το εφαρμόσετε και εδώ θα είμαστε πολύ σύντομα.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η κ. Ζωή Κωνσταντοπούλου, Πρόεδρος της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καθώς περνάει η ώρα αποκρυσταλλώνεται και το τι θα συμβεί. Ο Πρωθυπουργός κ. Μητσοτάκης, ακόμη άφαντος, κρυπτόμενος πίσω από όσους, τέλος πάντων, παρίστανται. Βλέπω ότι για το Υπουργείο Εθνικής Άμυνας ήρθε ο Υφυπουργός. Να υποθέσω ότι ο κ. Δένδιας δεν θα έρθει. Σωστά;

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Θα το δείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα το δούμε, μάλιστα. Έχουν όλα φανεί.

Κύριε Φλωρίδη, έμαθα έγιναν και τέσσερις Αρεοπαγίτες σήμερα. Προήχθησαν τέσσερις Πρόεδροι Εφετών σε Αρεοπαγίτες. Δεν ξέρω αν γνωρίζει κάτι η Κοινοβουλευτική Ομάδα της Νέας Δημοκρατίας γι’ αυτό, γιατί οι παρεμβάσεις στη δικαιοσύνη δίνουν και παίρνουν.

Θα μου επιτρέψετε να αφήσω λίγο σασπένς, μήπως και μιλήσει κάποιος για το τι γίνεται στη δικαστική λειτουργία την ώρα που έρχεται εδώ ο Υπουργός Δικαιοσύνης να μας πει πάλι για μπάζα, για κλάψες. Είναι και η κ. Μπακογιάννη, που λέει για καντηλάκια του ΙΚΕΑ.

Και εμείς εδώ εμμένουμε και επιμένουμε να υπερασπιζόμαστε το Σύνταγμα της χώρας, δηλαδή, τον καταστατικό χάρτη της δημοκρατίας στη χώρα μας, που όσο και αν κακοποιήθηκε με αναθεωρήσεις εξαμβλωματικές εξακολουθεί να περιέχει την πιο προοδευτική διατύπωση της διαφύλαξης των ανθρωπίνων δικαιωμάτων, ατομικών, πολιτικών και κοινωνικών. Και δεν είναι, βέβαια, αυτό τυχαίο, γιατί είναι το Σύνταγμα του 1975, το Σύνταγμα που υιοθετήθηκε μετά τη χούντα, το Σύνταγμα που προορίσθηκε να διαφυλάξει τη δημοκρατική λειτουργία, μετά από τη σκοτεινή, ζοφερή επταετία, την οποία φαίνεται ότι τη νοσταλγείτε. Τη νοσταλγείτε αθεράπευτα, έχετε σταγονίδια μέσα στην Κυβέρνηση, έχετε την αχαλίνωτη επιθυμία κάποιοι από εσάς, όχι όλοι -γιατί υπάρχουν και άνθρωποι που έχουν δημοκρατικό φρόνημα και δεν υποκύπτουν σε αυτήν τη διολίσθηση- να επιβάλετε στρατιωτικό νόμο και να καταστείλετε τη διαμαρτυρία.

Και αυτή η αχαλίνωτη επιθυμία εκφράστηκε το 2008, μετά τις μεγαλειώδεις διαμαρτυρίες της νέας γενιάς για τη δολοφονία ενός δεκαπεντάχρονου παιδιού, του Αλέξανδρου Γρηγορόπουλου από Αστυνομικό, τον Κορκονέα. Κάποιοι τότε εισηγούνταν στον τότε Πρωθυπουργό Καραμανλή την επιβολή στρατιωτικού νόμου και δεν ενέδωσε, προς τιμήν του. Εδώ φαίνεται ότι στον Πρωθυπουργό Μητσοτάκη εισηγείται ο ίδιος, διότι ούτως ή άλλως όλα έχουν καταργηθεί. Καταργούνται οι ανεξάρτητοι δικαστές και προσλαμβάνονται και προάγονται οι εξαρτημένοι και πειθήνιοι, καταργούνται οι ανεξάρτητες αρχές και αντικαθίστανται όσοι έχουν ανεξάρτητο φρόνημα από πειθήνιους, καταδιώκονται όσοι δεν είναι της ευαρέσκειας του Πρωθυπουργού, παρακολουθούνται οι Υπουργοί, οι Βουλευτές, οι Αρχηγοί των Όπλων, ο Αρχηγός του Στρατού.

Έχουμε έναν Υφυπουργό παρά τω Πρωθυπουργώ, τον κ. Μυλωνάκη, που παρακολουθεί Βουλευτές και διακινεί το απόρρητο των επικοινωνιών τους και μέσα σε όλα αυτά μια πηγαία από καρδιάς, από ψυχής, κίνηση δικαιοσύνης από έναν πατέρα. Έναν πατέρα που ο εικοσιδυάχρονος γιος του ο Ντένης, ήταν, λοιπόν, ένα λαμπρό πλάσμα, που εργαζόταν, ταυτόχρονα μάθαινε, μιλούσε τέσσερις γλώσσες και ήταν ένα ακτινοβόλο παλικάρι.

Ο Ντένις, λοιπόν, έχασε τη ζωή του. Αφαιρέθηκε η ζωή του. Ο πατέρας του και η μητέρα του δεν παρέλαβαν καν ποτέ σορό του παιδιού τους. Με εντολή της Κυβέρνησης Μητσοτάκη δεν μπόρεσαν ούτε να αναγνωρίσουν το παιδί τους και ποτέ, όπως αποκαλύφθηκε, δεν ερευνήθηκαν αλλά, αντίθετα, συσκοτίστηκαν οι λόγοι, οι αιτίες του θανάτου του.

Αυτός ο πατέρας, λοιπόν, έβαλε μπροστά το κορμί του, τη ζωή του. Ήρθε αυθόρμητα. Από τη Θεσσαλονίκη κατέβηκε και ήρθε στο Μνημείο του Αγνώστου Στρατιώτη, μπροστά στη Βουλή και είπε: «ξεκινάω απεργία πείνας, μέχρι να δικαιωθώ, μέχρι να μου επιτρέψουν και να διατάξουν τη διερεύνηση των αιτιών θανάτου του παιδιού μου και να μάθω αν παρέλαβα το παιδί μου». Και αυτή ήταν μια πράξη τόσο πηγαία και τόσο δυνατή που πανικόβαλε μια αδύναμη, έμφοβη, πανικόβλητη πρωθυπουργική ελλειμματική συνείδηση. Πανικόβαλε τον Πρωθυπουργό, πανικόβαλε και όλους εκείνους, γύρω από τον Πρωθυπουργό, κυβερνώντες, δικαστικούς και εισαγγελείς, που είναι ταγμένοι και εντεταλμένοι να συγκαλύπτουν, και αποκάλυψε αυτήν την αντιδραστική, αντιδημοκρατική θέση, στάση, νοοτροπία και πρωτοβουλία. Και αφού μετά από είκοσι τρεις μέρες μπροστά στη Βουλή, μπροστά στο Μνημείο του Αγνώστου Στρατιώτη, εκεί όπου είναι γραμμένα με κόκκινη μπογιά τα ονόματα των θυμάτων του εγκλήματος των Τεμπών, ο χώρος αυτός απέκτησε μια σύγχρονη κοινωνική, συλλογική, λαϊκή υπόσταση με πρώτη τη νεολαία να περιφρουρεί και να διαφυλάσσει τον χώρο, τότε που η κοινωνία ολόκληρη προσήλθε στο Μνημείο του Αγνώστου Στρατιώτη και στο μνημείο των θυμάτων και των ονομάτων του εγκλήματος των Τεμπών και κατέθεσε η κοινωνία ολόκληρη την αλληλεγγύη και τη συμπαράστασή της, τότε που ακόμη και μέλη της κυβερνητικής πλειοψηφίας είπαν το αυτονόητο, ότι δεν μπορεί να απαγορεύεται δικαστικά και κυβερνητικά η αναζήτηση της αλήθειας σε έναν πατέρα που έχει χάσει το παιδί του, τότε ο κύριος Πρωθυπουργός ηττημένος και χολωμένος από αυτήν την ήττα, αντί να δείξει ακεραιότητα, φρόνημα, ηγεσία, αντί να αναγνωρίσει μια μεγαλειώδη πράξη ενός πολίτη, τι έκανε; Οργάνωσε την εκδίκηση.

Η εκδίκηση, λοιπόν, είναι αυτή η τροπολογία με την οποία επιχειρείται η ποινικοποίηση της παρουσίας μπροστά από τη Βουλή. Διότι δεν θέλετε, φυσικά, να φυλάξετε το μνημείο. Είναι ψευδεπίγραφη η διατύπωση περί προστασίας της ακεραιότητας και της κατά προορισμό χρήσης του Μνημείου του Αγνώστου Στρατιώτη. Ποια είναι άραγε η κατά προορισμό χρήση του μνημείου; Ποια είναι αυτή; Ποιος την όρισε; Ποιος όρισε τον προορισμό; Για τους πολίτες αυτής της χώρας κατά συντριπτική πλειοψηφία, όπως έχει εκδηλωθεί αυτή η πλειοψηφία διαχρονικά, προορισμός του χώρου αυτού είναι η εμπέδωση της λαϊκής κυριαρχίας. Η λαϊκή κυριαρχία καταγράφηκε, όταν ονομάστηκε «Σύνταγμα», «πλατεία Συντάγματος» η πλατεία μπροστά στα ανάκτορα, σε αυτό εδώ το Κοινοβούλιο που ήταν τα ανάκτορα. Η λαϊκή κυριαρχία ήταν αυτή που ασκήθηκε κάθε φορά που ο λαός βρέθηκε εδώ μπροστά.

Και είναι πάρα πολλές οι στιγμές στην ιστορία μας που ο λαός βρέθηκε εδώ μπροστά και οι στιγμές στη σύγχρονη ιστορία και στην εντελώς πρόσφατη ιστορία. Εδώ μπροστά διαδήλωσαν το 2008 οι νέοι διαμαρτυρόμενοι για τη δολοφονία ενός δεκαπεντάχρονου παιδιού λέγοντας: «Στις τράπεζες λεφτά, στη νεολαία σφαίρες. Ήρθε η ώρα για τις δικές μας μέρες». Στον χώρο αυτόν διαδήλωσαν οι αγανακτισμένοι το 2011 και εισέπραξαν ακραία καταστολή. Στον χώρο αυτόν, στο Σύνταγμα, ένας συνταξιούχος φαρμακοποιός, ο Δημήτρης Χριστούλας, στις 4 Απριλίου του 2012 αυτοκτόνησε αρνούμενος να ψάχνει για την τροφή του στα σκουπίδια και τότε ΜΑΤ στείλανε, για να καταστείλουν τη διαμαρτυρία. Στον χώρο αυτόν βρέθηκε ο λαός και οι πολίτες κάθε φορά που ήθελε να απευθυνθεί στις εξουσίες, να απευθυνθεί στη Βουλή, που είναι η αντιπροσωπεία του λαού και δεν δικαιούται να κάνει τα αντίθετα από αυτά που βούλεται και επιθυμεί και ορίζει ο λαός και το Σύνταγμά του. Εδώ, στο Σύνταγμα έχουν γίνει ιστορικά όλες οι σύγχρονες διαμαρτυρίες, είτε συμφωνεί κανείς με αυτές είτε διαφωνεί.

Και έχοντας διατελέσει Πρόεδρος της Βουλής το 2015, έχω να πω ότι στη δική μου συναίνεση ήταν αυτονόητο, κύριοι, και ότι θα βγαίνανε τα κάγκελα από τη Βουλή και από τον έμπροσθεν χώρο και ότι θα ζητούσα τον λόγο από τους αστυνομικούς τον Μάιο του 2015, που μπλόκαραν την πορεία των υγειονομικών και ως Πρόεδρος της Βουλής τους ρώτησα γιατί εμπόδιζαν τη διαμαρτυρία. Ως Πρόεδρος της Βουλής υποδεχόμουν μέσα στη Βουλή τα συλλαλητήρια και αυτό είναι που πρέπει να κάνει μια δημοκρατική Πολιτεία και μια δημοκρατική Βουλή. Και όταν το καλοκαίρι του 2015 η συγκέντρωση όσων αυτοπροσδιορίζονται ως «οι μένουμε Ευρώπη» σκαρφάλωσε από το Μνημείο του Αγνώστου Στρατιώτη και ανέβηκε στο προαύλιο της Βουλής και ήμουν εδώ Πρόεδρος της Βουλής, ούτε φοβήθηκα ούτε σκέφτηκα να βγάλουμε τα όπλα και τα άρματα. Ποτέ δεν επέτρεψα να μπουν άλλες αστυνομικές δυνάμεις μέσα στον χώρο της Βουλής πέραν της φρουράς της Βουλής, που είναι το μόνο κυρίαρχο όργανο στον χώρο. Η Βουλή, όχι η φρουρά. Η φρουρά είναι η μόνη επιτρεπόμενη κανονικά αστυνομική δύναμη. Ούτε, φυσικά, εισηγήθηκα τροπολογία, για να μην μπαίνουν πολίτες αντίθετης άποψης και Βουλευτές κατ’ αυτόν τον τρόπο, σκαρφαλώνοντας στο Κοινοβούλιο. Διότι το δικαίωμα στη διαμαρτυρία και στην έκφραση και στην αντίθετη άποψη είναι το πιο θεμελιώδες δημοκρατικό δικαίωμα και αυτοί οι οποίοι τόσο πολύ ενοχλούνται ενοχλούνται από τη δημοκρατία.

Ενοχλείστε, όμως, και από τη δικαιοσύνη. Γιατί αυτό που σας ενοχλεί στ’ αλήθεια δεν είναι τα φαναράκια που ανάβουν με ευλαβικά τρόπο κάθε βράδυ νέα παιδιά δίπλα σε κάθε όνομα θύματος. Αυτό που σας ενοχλεί είναι αυτό ακριβώς που πρεσβεύει ο χώρος, είναι η μνήμη, είναι η αντίσταση, είναι η συλλογικότητα, είναι ο αγώνας, είναι η ανατροπή και η ανατροπή που έγινε πριν από πολύ λίγες μέρες με έναν μεγαλειώδη, πρωτοφανή αγώνα ενός ανθρώπου που απέδειξε ότι και ένας άνθρωπος μόνος του με την ψυχή του αποφασισμένη και με την κοινωνία δίπλα του μπορεί να κατατροπώσει και τα πιο τερατώδη σχήματα.

Η τροπολογία αυτή παραβιάζει τη λαϊκή κυριαρχία, όπως κατοχυρώνεται στα άρθρα 1 και 2 του Συντάγματος. Παραβιάζει τα άρθρα 2 και 5 του Συντάγματος, για την προστασία της ελεύθερης ανάπτυξης της προσωπικότητας και της αξιοπρέπειας του ανθρώπου. Το άρθρο 4 του Συντάγματος για την ισότητα όλων, αφού φαίνεται ότι τουρίστες και αλλοδαποί έχουν περισσότερα δικαιώματα τελικά ως επισκέπτες του μνημείου, που βρίσκονται εκεί μόνο χάριν επισκέψεις και ξεναγήσεις, έναντι πολιτών που μπορεί να έχουν άλλες σκέψεις κατά την παραμονή τους εκεί.

Ποινικοποιεί την ελευθερία σκέψης, φρονήματος, συνείδησης. Παραβιάζει το δικαίωμα του συνέρχεσθαι κατά το άρθρο 11 του Συντάγματος. Παραβιάζει το άρθρο 7 για την απαγόρευση ποινικοποίησης συμπεριφορών χωρίς νόμο που ψηφίζει η Βουλή και είναι γραπτώς σαφές και ειδικώς. Και, βεβαίως, παραβιάζει το άρθρο 25 του Συντάγματος για την αρχή της αναλογικότητας. Και συνολικά το πνεύμα του Συντάγματος και το άρθρο 28 για την υπερνομοθετική ισχύ όλων εκείνων των διεθνών συμβάσεων που κατοχυρώνουν την ελευθερία του συνέρχεσθαι.

Θα κλείσω αναφερόμενη σε κάτι που το είδα και το είπα και στον κ. Χρυσοχοΐδη εχθές αλλά δεν οδήγησε στην απόσυρση της τροπολογίας. Η τελευταία φορά που στρατιωτικές δυνάμεις φρουρούσαν το Μνημείο του Αγνώστου Στρατιώτη και απαγόρευαν την πρόσβαση σε αυτό ήταν το 1941, όταν οι κατοχικές δυνάμεις εμπόδιζαν τους πολίτες οι οποίοι αυθόρμητα προέβησαν στην πρώτη διαδήλωση κατοχύρωση της επετείου της 28ης Οκτωβρίου.

Την προηγουμένη της επετείου υπήρχαν προκηρύξεις που καλούσαν τους Έλληνες σε κατάθεση στεφάνων και στην τέλεση επιμνημόσυνης δέησης στον Άγνωστο Στρατιώτη για την 28η Οκτωβρίου. Την ίδια μέρα ο Κωνσταντίνος Τσάτσος, είχε δηλώσει στους φοιτητές της νομικής, ότι η επόμενη μέρα είναι εθνική επέτειος, εκείνος δεν θα προσέλθει στη σχολή και τους παρακίνησε να πράξουν τα δέοντα, εκφωνώντας πύρινο λόγο, εξαιτίας του οποίου αναζητήθηκε να συλληφθεί και κατέφυγε στην οικία του Δαμασκηνού.

Στις 28η Οκτωβρίου πλήθος Αθηναίων, μεμονωμένα ή σε μικρές ομάδες, προσέρχονταν και αψηφώντας την ιταλική φρουρά που προσπαθούσε να τους εμποδίσει, κατέθεταν λουλούδια, στεφάνια, άναβαν κεριά και τελούσαν έμπρακτη διαμαρτυρία και πράξη αντίστασης ενώπιον του μνημείου.

Η φρουρά τα είχε χαμένα και αδυνατούσε να αντιμετωπίσει αποτελεσματικά την κατάσταση. Η καταγεγραμμένη, ως το αποκορύφωμα της ημέρας σκηνή, συνέβη όταν μια ομάδα αναπήρων πολέμου σε καροτσάκια και ένας ξυλοπόδαρος προσήλθαν για να καταθέσουν λουλούδια. Οι Ιταλοί τους απομάκρυναν με έντονες φωνές και χειρονομίες, μέχρι τη στιγμή που επικεφαλής των αναπήρων τούς έκανε περιφρονητικά νεύμα να κάνουν στην άκρη, θυμίζοντάς τους ότι είχαν ηττηθεί κατά κράτος στην Αλβανία. Οι Ιταλοί παραμέρισαν, οι ανάπηροι κατέθεσαν στεφάνια και εκφώνησαν πατριωτικούς λόγους ενώπιον των ενόπλων κατοχικών στρατευμάτων.

Όλα αυτά έχουν καταγραφεί από αδιάψευστες πηγές και έκτοτε και σε όλη τη διάρκεια της κατοχής ο Άγνωστος Στρατιώτης ήταν το σημείο συλλογικής αντίστασης και διαμαρτυρίας στις εθνικές επετείους της 25ης Μαρτίου και της ανεπίσημης ακόμη, αλλά δεδομένης στη συλλογική συνείδηση, επετείου της 28η Οκτωβρίου.

Κύριοι, έχετε ηττηθεί κατά κράτος, έχετε ξεφτίσει, έχετε χρεοκοπήσει. Ο κ. Μητσοτάκης προσπαθεί με απέλπιδα τρόπο, με απέλπιδα προσπάθεια να κρατηθεί με νύχια και με δόντια στην εξουσία και να εκδικηθεί όποιον τολμά να κάνει στην άκρη για να περάσει αυτό το ζωντανό παλλόμενο κοινωνικό ρεύμα. Αυτό το κίνημα των πολιτών που ζητά δικαιοσύνη για το έγκλημα των Τεμπών, δικαιοσύνη απέναντι στην κυβερνητική κακουργηματική δράση, δικαιοσύνη απέναντι στη συγκάλυψη, δικαιοσύνη απέναντι σε αυτό που διαπράττετε όλον αυτόν τον καιρό, κύριε Μητσοτάκη. Σας κάλεσα να σταματήσετε να το πράξετε. Διαπράττετε ύβρη. Ο λαός ζητάει δικαιοσύνη απέναντι στην ύβρη και η δική μας θέση είναι πάντα με τον λαό.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο τώρα, ως αντιλέγων, ο κ. Μηταράκης.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κυρία Πρόεδρε.

Στα σαράντα πέντε λεπτά των ομιλιών των λεγόντων ακούστηκε ένα μίγμα πολιτικών και συνταγματικών επιχειρημάτων. Ως προς τα πολιτικά επιχειρήματα της απολύτου αναγκαίας τροπολογίας, την οποία υπογράφουν και οι επτά συναρμόδιοι Υπουργοί, τοποθετηθήκαμε πριν με τις ομιλίες των Βουλευτών και θα τοποθετηθούμε όλη την ημέρα με τις ομιλίες των Βουλευτών της Νέας Δημοκρατίας.

Θα περιοριστώ, λοιπόν, στον λίγο χρόνο που έχω, μόνο σε συνταγματικά ζητήματα. Ως προς το άρθρο 11, το δικαίωμα συνάθροισης εμπεριέχει και την ελευθερία καθορισμού του χρόνου και του τόπου διεξαγωγής της συνάθροισης. Και η συνάθροιση, όμως, υπόκειται στους γενικούς νόμους που προστατεύουν ένα έννομο αγαθό, χωρίς να στρέφονται κατά ορισμένης συνάθροισης ή του αντικειμένου της και πάντα χωρίς να καθιστούν αδύνατη ή να δυσχεραίνουν δυσανάλογα την άσκηση αυτού του δικαιώματος συνάθροισης.

Όπως σημειώνει ο καθηγητής κ. Ταντόγλου στο σύγγραμμά του «Ατομικά Δικαιώματα», η απαγόρευση συνάθροισης σε ιστορικό μνημείο για λόγους προστασίας του δεν συνιστά καν περιορισμό, αλλά απλώς εννοιολογικό προσδιορισμό του δικαιώματος συνάθροισης.

Οι ανωτέρω προϋποθέσεις προδήλως συντρέχουν στην προκειμένη περίπτωση. Η προτεινόμενη ρύθμιση δεν στρέφεται κατά ορισμένης συνάθροισης ή του αντικειμένου της. Δεν αφορά καν αποκλειστικά σε συναθροίσεις, αλλά σε οποιαδήποτε χρήση ή κατάληψη ή αλλοίωση του χώρου του μνημείου του Αγνώστου Στρατιώτη για οποιονδήποτε σκοπό πέραν της επίσκεψης στο μνημείο και της ανάδειξης της ιστορικής σημασίας του.

Πρόκειται, με άλλα λόγια, για μια ρύθμιση που αποσκοπεί στη διαφύλαξη της ακεραιότητας του μνημείου και της κατά προορισμό χρήσεις του, χωρίς να καθιστά δυνατή, ούτε να δυσχεραίνει δυσανάλογα την άσκηση του δικαιώματος συνάθροισης.

Άλλωστε η επιφάνεια που καταλαμβάνει η προτεινόμενη διάταξη περιορίζεται κατά τόπο, σε λιγότερο από το ένα πέμπτο της πλατείας Συντάγματος. Στην πλατεία Συντάγματος μπορεί και θα συνεχίσει να μπορεί να ασκείται το δικαίωμα στην συνάθροισης, σύμφωνα με τις κείμενες διατάξεις, όπως άλλωστε και σε οποιονδήποτε άλλο χώρο.

Να τονίσω ότι η Ολομέλεια του Συμβουλίου της Επικρατείας έχει κρίνει ότι το δικαίωμα της συνάθροισης οριοθετείται, σε ό,τι αφορά το περιεχόμενό του, από τις διατάξεις των υπόλοιπων άρθρων του Συντάγματος, ίσου κύρους με το άρθρο 11, από τις οποίες, μεταξύ άλλων, προκύπτει ο σκοπός διατήρησης της συνέχειας και της ενότητας του ελληνικού έθνους, η άμυνα της πατρίδας, ο συνταγματικός σκοπός, η προστασία του πολιτιστικού περιβάλλοντος και των μνημείων της χώρας.

Το Σύνταγμα δεν μπορεί να είναι αδιάφορο και ούτε είναι αδιάφορο για την τύχη ενός ταφικού μνημείου που είναι αφιερωμένο στους αγώνες του ελληνικού έθνους.

Συνεπώς, η προτεινόμενη διάταξη, κυρίες και κύριοι συνάδελφοι, είναι σύμφωνη με το άρθρο 11 του Συντάγματος, καθώς και με το άρθρο 11 της ΕΣΔΑ, για την οποία το Ευρωπαϊκό Δικαστήριο Δικαιωμάτων του Ανθρώπου παγίως κρίνει ότι δεν συνεπάγεται το δικαίωμα να εκφράσει κανείς τις απόψεις του σε οποιονδήποτε χώρο.

Η αρχή της αναλογικότητας επίσης, το άρθρο 25 του Συντάγματος, τηρείται απολύτως. Ακόμα και αν θεωρεί κανείς ότι με αυτήν περιορίζεται το δικαίωμα συνάθροισης, η επιφάνεια που καταλαμβάνει η ρύθμιση περιορίζεται στην απολύτως αναγκαία επιφάνεια για τη διασφάλιση της ακεραιότητας και της κατά προορισμό χρήσης του μνημείου, όπως είπα και πριν, κυρία Πρόεδρε, στο ένα πέμπτο της συνολικής επιφάνειας της πλατείας Συντάγματος. Εξάλλου, η διάταξη για τις προβλεπόμενες από την τροπολογία κυρώσεις δίνει στον δικαστή, στη δικαιοσύνη την ευχέρεια να αξιολογεί τις ειδικές συνθήκες κάθε συγκεκριμένης περίπτωσης, σύμφωνα με την αρχή της αναλογικότητας.

Η προτεινόμενη ρύθμιση είναι απολύτως σαφής ως προς τις επιτρεπόμενες και απαγορευμένες συμπεριφορές στον χώρο του Μνημείου του Αγνώστου Στρατιώτη κατά τρόπο που συνάδει πλήρως με το άρθρο 7 του Συντάγματος. Δεν γίνεται χρήση ούτε αόριστων νομικών εννοιών ούτε γενικών ρητρών που δεν συνάδουν προς ποινικές διατάξεις. Και, βεβαίως, η ρύθμιση συνάδει δε προφανώς και με το άρθρο 102 του Συντάγματος.

Η ένσταση αντισυνταγματικότητας του ΠΑΣΟΚ δεν λαμβάνει υπ’ όψιν τη ρητή διατύπωση του ανωτέρω άρθρου, κατά την οποία εναπόκειται στον κοινό νομοθέτη ο καθορισμός του εύρους και των κατηγοριών τού τι εστί μια τοπική υπόθεση που ανατίθεται τότε στους Οργανισμούς Τοπικής Αυτοδιοίκησης. Άλλωστε, σε αντίθεση με άλλα μνημεία που εξυμνούν τους προερχόμενους από μια συγκεκριμένη πόλη ή περιοχή αγωνιστές, το Μνημείο του Αγνώστου Στρατιώτη είναι από την ίδια του τη σύλληψη μνημείο εθνικό που υπερβαίνει τα τοπικά όρια και η τύχη του αποτελεί υπόθεση που υπερβαίνει το απλό τοπικό ενδιαφέρον.

Σας καλώ να καταψηφίσετε τις ενστάσεις αντισυνταγματικότητας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Θα ξεκινήσουμε τώρα με τους Κοινοβουλευτικούς Εκπροσώπους των Κοινοβουλευτικών Ομάδων με αντίστροφη σειρά, εκτός βεβαίως από τις Κοινοβουλευτικές Ομάδες που έχει τοποθετηθεί ο/η Πρόεδρος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε όλους δίδεται πάντα, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Εν πάση περιπτώσει, δεν θα εξαιρέσουμε κανέναν, κυρία Κωνσταντοπούλου. Απλά προσπαθώ να διαβάσω με βάση τον Κανονισμό το ακριβές. Δεν θα υπάρξει για κανέναν διαχωρισμός, εφόσον το θέλει, απόρριψη μάλλον, να είμαι πιο σαφής.

Επομένως, εφόσον το θέλει η κ. Καραγεωργοπούλου…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Καζαμίας είναι σε αυτήν τη διαδικασία.

**ΠΡΟΕΔΡΕΥΟΥΣΑ (Όλγα Γεροβασίλη):** Εντάξει, ο κ. Καζαμίας, γιατί εδώ είναι δηλωμένη η κ. Καραγεωργοπούλου. Ωραία.

Έχετε τον λόγο, κύριε Καζαμία, για πέντε λεπτά. Έχω πει στην αρχή ότι ισχύει για όλους.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Θα ήθελα, κατ’ αρχάς, να διαμαρτυρηθώ για το γεγονός ότι, ενώ γίνεται μια τόσο σοβαρή συζήτηση με θέμα την ένσταση αντισυνταγματικότητας για την τροπολογία που φέρνει η Κυβέρνηση στην Ολομέλεια, αυτήν τη στιγμή η εξεταστική επιτροπή για το σκάνδαλο του ΟΠΕΚΕΠΕ συνεχίζει να συνεδριάζει. Και παρά το γεγονός ότι από την πλευρά μας έχουμε κατ’ επανάληψη θέσει θέμα για τη σημασία των διαδικασιών αυτών που λαμβάνουν χώρα στην Ολομέλεια και έχουμε ζητήσει να διακόπτονται οι συνεδριάσεις πάνω, ούτως ώστε να έρχονται οι Βουλευτές να παρακολουθούν τη συζήτηση για την ένσταση αντισυνταγματικότητας προτού ψηφίσουν, η απόφαση του Προεδρείου πάνω, του Προεδρείου του μονοκομματικού της Νέας Δημοκρατίας, είναι ότι όχι, δεν πρέπει οι Βουλευτές της εξεταστικής επιτροπής να παρακολουθούν αυτές τις συζητήσεις, πρέπει να έρχονται μόνο για να ψηφίσουν.

Διαμαρτυρήθηκα το πρωί λέγοντας ότι αυτό είναι αντικοινοβουλευτικό, διότι προϋποθέτει ότι οι Βουλευτές ψηφίζουν πάνω σε κάτι το οποίο δεν γνωρίζουν. Και συγχωρήστε μου την παρομοίωση, αλλά ούτε η Βουλή είναι βοσκότοπος της Κυβέρνησης ούτε και οι Βουλευτές είναι πρόβατα, κυρία Πρόεδρε, για να έρχονται να ψηφίζουν με αυτόν τον τρόπο που τους θέλει το Προεδρείο της Εξεταστικής Επιτροπής για τον ΟΠΕΚΕΠΕ. Έπρεπε να διακοπεί η συνεδρίαση, να κατέβουμε κάτω, να παρακολουθήσουμε τη συζήτηση, διότι η διαβούλευση και ο διάλογος είναι προϋπόθεση της ψηφοφορίας. Δεν μπορεί οι Βουλευτές να έρχονται εδώ και να ψηφίζουν επειδή οι συνάδελφοί τους τούς είπαν ότι η κομματική γραμμή είναι να ψηφίσετε έτσι ή να ψηφίσετε αλλιώς. Αλλιώς, να καταργήσουμε εντελώς τις συζητήσεις.

Ενδεχομένως αυτό να αρέσει στη Πλειοψηφία, κυρία Πρόεδρε, διότι όλο το πνεύμα της τροπολογίας είναι ένα πνεύμα αυταρχοποίησης της Ελληνικής Δημοκρατίας. Αυτό είναι ο τελικός σκοπός μιας τροπολογίας, η οποία θέτει υπό την προστασία και την αιγίδα και τη φροντίδα του Υπουργείου Εθνικής Άμυνας τον τόπο όπου ιστορικά η κοινωνία διαμαρτύρεται και διαδηλώνει, γιατί είναι ακριβώς αυτό το σημείο που βρίσκεται κάτω από τη Βουλή.

Και πρέπει εδώ να υπογραμμίσουμε ότι η Ελληνική Δημοκρατία στηρίζεται στην αρχή ότι ο Στρατός είναι στην υπηρεσία του λαού, όχι το αντίστροφο, όχι ότι ο λαός πρέπει να είναι υπό τον έλεγχο του Στρατού. Τέτοιες τροπολογίες παραβιάζουν, βεβαίως, μια σειρά άρθρων στα οποία αναφέρθηκε η Ζωή Κωνσταντοπούλου και οι εκπρόσωποι των άλλων κομμάτων στη συζήτηση αυτή που πρόλαβα να παρακολουθήσω ένα μέρος της, διότι το Προεδρείο πάνω δεν με άφησε να την παρακολουθήσω ολόκληρη.

Όμως, ταυτόχρονα θα πρέπει να μην χάνουμε αίσθηση του γεγονότος ότι, πέρα από τον αντισυνταγματικό χαρακτήρα της, η τροπολογία αυτή έχει σκοπό και να διχάσει, αλλά και να δημιουργήσει ψευδείς εντυπώσεις πάνω σε μία κρισιμότατη στιγμή για την ιστορία της χώρας, που είναι η στιγμή κατά την οποία ο λαός έχει πλέον φτάσει στο απροχώρητο, χρησιμοποιεί ακραίες και εντονότατες μορφές διαμαρτυρίας, διότι ζητάει δικαιοσύνη και προστασία του κράτους δικαίου που υπονομεύεται διαρκώς από την εκτελεστική εξουσία, δηλαδή από την Κυβέρνηση.

Θα πρέπει στο σημείο αυτό να πω ότι, σε συμπλήρωση επιχειρημάτων που ακούστηκαν από άλλα κόμματα της Αντιπολίτευσης λίγο πριν, η αιτιολογική έκθεση της τροπολογίας είναι γεμάτη ανακρίβειες, αστοχίες και -επιτρέψτε μου την έκφραση- παραμύθια για να κάνουν τους πολίτες που δεν έχουν τη δυνατότητα να τα παρακολουθούν αυτά να έχουν την εντύπωση ότι κάπως έτσι εξευρωπαΐζεται ο δημόσιος χώρος γύρω από την Ελληνική Βουλή. Αυτά τα επιχειρήματα περί άλλων κρατών της Ευρώπης, όπως είναι το Ηνωμένο Βασίλειο, η Βρετανία και η Γαλλία, όπου δεν επιτρέπονται διαδηλώσεις στον χώρο του Αγνώστου Στρατιώτη είναι παντελώς ψευδή. Θα έχω τη δυνατότητα στην ομιλία μου λίγο αργότερα να εκθέσω πιο λεπτομερώς τι εννοώ.

Όμως, δεν υπάρχει καμία αντίθεση ανάμεσα ούτε στην ιερότητα του χώρου και την ιερότητα της διαμαρτυρίας ως ενός κομβικού δημοκρατικού δικαιώματος, αλλά ούτε μπορεί να υπάρξει και σύγκρουση ανάμεσα στους αγώνες του λαού και στους αγώνες αυτών των άγνωστων στρατιωτών που δίνουν τη ζωή τους για την ελευθερία και τη δημοκρατία, που είναι η βάση των αρχών του λαού. Επομένως, από την Πλεύση Ελευθερίας υποστηρίζουμε την αίτηση αντισυνταγματικότητας και θεωρούμε ότι ακόμη και αυτήν την ύστατη στιγμή η τροπολογία πρέπει να αποσυρθεί.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Κοινοβουλευτικής Ομάδας Νίκη κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κυρία Πρόεδρε.

Θα προσπαθήσω, πραγματικά, να συγκρατηθώ για να μην ξεκινήσω από τώρα τα πολιτικά επιχειρήματα που ξεκίνησα λίγο πριν ξεκινήσει η όλη διαδικασία για το πώς καταντήσατε με αυτήν την «ντροπολογία» να διχάζετε τον ελληνικό λαό. Θα φύγω από τα πολιτικά και θα προσπαθήσω να σεβαστώ και να μείνω μόνο στο θέμα της αντισυνταγματικότητας, επιφυλασσόμενος στην ομιλία μου να τα πούμε περαιτέρω.

Το υπό συζήτηση θέμα αγγίζει δύο θεμελιώδεις αρχές της Πολιτείας μας, τον σεβασμό στα εθνικά μας σύμβολα και την προστασία, όμως, των δημοκρατικών δικαιωμάτων. Και θέλω να είμαι απόλυτα σαφής από την αρχή.

Η τιμή και η προστασία του Μνημείου του Αγνώστου Στρατιώτη είναι για όλους μας -όπως όλοι τοποθετήθηκαν- αδιαπραγμάτευτη. Το μνημείο αποτελεί έναν ιερό τόπο μνήμης και εθνικής ανάτασης που οφείλουμε όλοι να διαφυλάξουμε από κάθε προσβολή. Ωστόσο η διαφωνία μας με την κυβερνητική τροπολογία, δεν αφορά στον σκοπό.

Η θέσπιση μιας μόνιμης, οριζόντιας και απόλυτης απαγόρευσης κάθε συνάθροισης σε έναν ευρύτατο χώρο, αποτελεί μια λύση τόσο ακραία όσο και δυσανάλογη. Η ρύθμιση αυτή στην πράξη συγχέει το χώρο του ταφικού μνημείου -που χρήζει απόλυτου σεβασμού- με τον ευρύτερο δημόσιο χώρο. Έναν τόπο ιστορικά συνδεδεμένο με την άσκηση των πολιτικών ελευθεριών των πολιτών από την εποχή του Μακρυγιάννη.

Το Σύνταγμά μας, στο άρθρο 11, κατοχυρώνει το δικαίωμα του «συνέρχεσθαι» ως θεμέλιο του δημοκρατικού πολιτεύματος και, ταυτόχρονα, στο άρθρο 24 επιβάλλει στο κράτος την υποχρέωση προστασίας της πολιτιστικής κληρονομιάς.

Η πρόκληση, όμως, για τον νομοθέτη είναι να εναρμονίσει αυτές τις δύο επιταγές. Όχι να ακυρώσει τη μία προς όφελος της άλλης. Γιατί αυτό ακριβώς κάνετε. Η προτεινόμενη διάταξη παραβιάζει την αρχή της αναλογικότητας που κατοχυρώνονται στο άρθρο 25 του Συντάγματος. Δεν επιλέγει το ηπιότερο και αναγκαίο μέτρο, αλλά το πιο δραστικό.

Υπάρχουν εναλλακτικές πιο ισορροπημένες λύσεις. Η προστασία του Μνημείου θα μπορούσε να επιτευχθεί αποτελεσματικά με μια οριοθέτηση ζώνης προστασίας ακριβώς πέριξ του Μνημείου, χωρίς να ποινικοποιείται η ειρηνική παρουσία των πολιτών στον υπόλοιπο χώρο. Το υφιστάμενο νομικό πλαίσιο ήδη παρέχει στην Ελληνική Αστυνομία τα εργαλεία για να παρεμβαίνει όταν υπάρχει αποδεδειγμένος κίνδυνος για τη δημόσια ασφάλεια, για το ίδιο το Μνημείο.

Και για τους λόγους αυτούς τασσόμαστε υπέρ της ένστασης αντισυνταγματικότητας. Το κάνουμε με αίσθημα ευθύνης, πιστεύοντας πραγματικά ότι μια ώριμη δημοκρατία έχει την ικανότητα να προστατεύει τα σύμβολά της, χωρίς να φοβάται τη φωνή των πολιτών της. Και καλούμε την Κυβέρνηση να αναζητήσει μια λύση που θα τιμά την ιστορία μας και, ταυτόχρονα, θα σέβεται τις θεμελιώδεις ελευθερίες που αποτελούν και την πεμπτουσία του πολιτεύματός μας, γιατί με αυτές τις τροπολογίες, πραγματικά, δείχνετε ότι απλά φοβάστε τα τρία εκατομμύρια των Ελλήνων πολιτών που βγήκαν έξω. Και φοβάστε τη δύναμη των πολλών. Και υπάρχει ένας συγκεκριμένος λόγος που φοβάστε τη δύναμη των πολλών. Γιατί διαρκώς εξυπηρετείτε τα συμφέροντα των λίγων.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Τονλόγο έχει ο κύριος Στυλιανός Φωτόπουλος, Κοινοβουλευτικός Εκπρόσωπος της Ελληνικής Λύσης.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ πολύ, κυρία Πρόεδρε.

Δύο σύντομες παρατηρήσεις. Η πρώτη παρατήρηση είναι η εξής: Μιλάμε σήμερα για μια τροπολογία του Υπουργείου Εθνικής Άμυνας και στα δύο χρόνια που είμαι εγώ Βουλευτής δεν θυμάμαι άλλη περίπτωση ο Υπουργός ο οποίος καταθέτει τροπολογία -ή ο Υφυπουργός- να μην έρχεται να υποστηρίξει τη συγκεκριμένη τροπολογία. Μπορεί να έχει συμβεί. Μέχρι τώρα έχουμε ακούσει μόνο τον κ. Χρηστοδήμο, ο οποίος πήρε αυτό το βάρος και το έκανε νωρίτερα. Μπορεί να έχει συμβεί, σίγουρα, όμως, όχι σε μία τροπολογία η οποία έχει σηκώσει τόση συζήτηση, τόσο εντός όσο και εκτός Βουλής.

Η δεύτερη παρατήρηση αφορά στην ίδια την τροπολογία. Στο μοναδικό άρθρο που έχει και συγκεκριμένα στην παράγραφο 1, αναφέρει ότι: απαγορεύονται από την έναρξη ισχύος του παρόντος, η χρήση και η κατάληψη της επιφάνειας του χώρου για οποιονδήποτε σκοπό, πέραν της επίσκεψης του Μνημείου και της ανάδειξης της σημασίας του.

Θυμάμαι -και θυμάμαι πάρα πολύ καλά- πιθανόν να ήσασταν και εσείς, αρκετοί από εσάς, όταν έγιναν τα μεγαλειώδη συλλαλητήρια κατά της συμφωνίας των Πρεσπών. Ο κόσμος, το πλήθος που υπήρχε, ήταν και στο σημείο το οποίο έρχεστε σήμερα με την οριοθέτηση την οποία αναφέρετε στη δεύτερη σελίδα της παρούσας τροπολογίας, ήταν εκεί.

Κάποιοι, λοιπόν, και από εσάς, που σήμερα θα ψηφίσετε αυτή την τροπολογία, ήσασταν εκεί, σε αυτό το σημείο, στο οποίο σήμερα έρχεστε να απαγορεύσετε και να τιμωρήσετε όποιον θα κάνει κάτι αντίστοιχο από εδώ και πέρα. Αυτό, νομοθετείτε, για να μη σας πω κάτι πιο τραβηγμένο.

Aν υποθέσουμε ότι ερχόμαστε στην προεκλογική περίοδο και ο Αρχηγός σας, ο Πρόεδρός σας, κάνει μια συγκέντρωση και αν υποθέσουμε ότι το πλήθος είναι αυτό το οποίο υπήρχε παλιότερα σε προεκλογικές συγκεντρώσεις, το πλήθος θα φτάνει και μέχρι το Μνημείο του Αγνώστου Στρατιώτη. Τι θα κάνετε σε αυτή την περίπτωση; Θα τους τιμωρήσετε με ένα έτος φυλάκιση και με χρηματική ποινή;

Είναι ανεφάρμοστο αυτό το οποίο έρχεστε σήμερα και νομοθετείτε και αντιδημοκρατικό και σίγουρα διχαστικό.

Κατά τη διάρκεια της διακυβέρνησής σας είδαμε το Μνημείο του Αγνώστου Στρατιώτη επανειλημμένα να βεβηλώνεται. Είδαμε εικόνες, οι οποίες προσβάλλουν και το κράτος και την Κυβέρνηση και όλους τους Έλληνες. Είδαμε το φυλάκιο της προεδρικής φρουράς να παίρνει φωτιά. Τότε δεν είδα καμία ευαισθησία. Δεν είδα να παίρνετε κάποια πρωτοβουλία σαν αυτή την οποία πήρατε σήμερα για να προφυλάξετε τα ιερά και τα όσια, για να προφυλάξετε την ιερότητα του μνημείου, την ιερότητα του χώρου.

Γιατί το κάνετε σήμερα; Προφανώς γιατί ο αγώνας ενός πατέρα απογύμνωσε όλα τα επιχειρήματά σας, αυτά τα οποία όλο το προηγούμενο διάστημα ακούγαμε είτε από τη Βουλή είτε εκτός Βουλής -Υπουργούς και όχι μόνο- να διατυπώνουν και έρχεστε σήμερα με τη συγκεκριμένη τροπολογία να κάνετε ψηφοθηρία, να κάνετε εκμετάλλευση ενός μνημείου του ελληνισμού απλά και μόνο για λόγους μικροπολιτικής.

Σε ό,τι αφορά το άρθρο 100 του Κανονισμού της Βουλής, έχει καταστεί κενό περιεχομένου εδώ και πάρα πολύ καιρό, καθώς κάθε ένσταση αντισυνταγματικότητας, από όπου και αν προέρχεται από την Αντιπολίτευση και για όποιο λόγο, πέφτει πάνω στην εκάστοτε κυβερνητική πλειοψηφία χωρίς καμία θεσμική δικλείδα ασφαλείας να υπάρχει απέναντι σε αυτό.

Ως Ελληνική Λύση από την πρώτη στιγμή της κοινοβουλευτικής μας παρουσίας έχουμε μιλήσει και έχουμε ζητήσει την ύπαρξη και τη δημιουργία ενός συνταγματικού δικαστηρίου, κάτι το οποίο θα αποτελούσε και τον θεματοφύλακα του Συντάγματος.

Σε ό,τι αφορά τη συγκεκριμένη τροπολογία, η οποία προσκρούει στο άρθρο 11 του Συντάγματος, ζητάμε να αποσυρθεί, συντασσόμαστε με τις ενστάσεις αντισυνταγματικότητας που κατέθεσαν όλα τα Κόμματα και θα υπερψηφίσουμε τις ενστάσεις αντισυνταγματικότητας.

Όμως, θα πρέπει να τονίσουμε την ήττα την οποία υπέστη ο κυβερνητικός μηχανισμός από έναν χαροκαμένο πατέρα, μια ήττα συντριπτική τόσο σε επίπεδο εντυπώσεων όσο και σε επίπεδο ουσίας, αλλά κυρίως στην ουσία που δεν είναι άλλη από την ανάγκη των συγγενών να μάθουν τον λόγο και την αιτία που πέθαναν τα παιδιά τους, που πέθαναν οι συγγενείς τους.

Σας ευχαριστώ, κυρία Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Για την Αριστερά έχει τοποθετηθεί ο κ. Ηλιόπουλος. Επομένως, τον λόγο έχει τώρα ο κ. Νικόλαος Καραθανασόπουλος από το Κομμουνιστικό Κόμμα Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Το ΚΚΕ θα ψηφίσει την ένσταση αντισυνταγματικότητας για μια κατάπτυστη τροπολογία, μια τροπολογία η οποία έχει ήδη καταδικαστεί στη λαϊκή συνείδηση, μια τροπολογία η οποία αποτελεί έναν ακόμη κρίκο στην αλυσίδα των μέτρων υπονόμευσης που έχουν παρθεί τις τελευταίες δεκαετίες ενάντια στα λαϊκά δικαιώματα -τρομονόμος, προληπτική παρακολούθηση μέσω διασυνδέσεων και υποκλοπών, περιορισμός του απεργιακού δικαιώματος, παρεμπόδιση των συγκεντρώσεων με τον ν. 4703/2020-, δικαιώματα τα οποία υποτίθεται ότι προστατεύει το Σύνταγμα. Αποτελεί έναν ακόμη κρίκο στην ενίσχυση της κρατικής βίας και της καταστολής απέναντι στους εργατικούς, τους λαϊκούς και τους νεολαιίστικους αγώνες.

Αποτελεί υποκρισία-πρόκληση ο ισχυρισμός της Κυβέρνησης ότι θέλει με αυτό τον τρόπο να προστατέψει και να αναδείξει το μνημείο, όταν η πολιτική της Κυβέρνησης συνολικότερα είναι η εμπορευματοποίηση των μνημείων της πολιτιστικής κληρονομιάς, μια εμπορευματοποίηση που βάζει εμπόδια στο να μπορέσει ο λαός να επισκεφθεί τα μνημεία, τα μουσεία, τους χώρους πολιτιστικής κληρονομιάς.

Το ξέρετε πολύ καλά ότι οι λαϊκοί αγώνες οι οποίοι γίνονται δεν προσβάλλουν το μνημείο και ούτε ποτέ το προσέβαλαν. Επιδίωξή σας επί της ουσίας -τι είναι;- είναι η δημιουργία μιας ζώνης απαγόρευσης καθολικής των συγκεντρώσεων μπροστά από τη Βουλή. Γι’ αυτό ακριβώς και προσθέτετε αυτή τη γενικευμένη απαγόρευση των συγκεντρώσεων με τη συγκεκριμένη τροπολογία.

Με την ανάθεση των αρμοδιοτήτων επίβλεψης του χώρου στο Υπουργείο Εθνικής Άμυνας αφήνετε όλα τα ενδεχόμενα, ακόμη και τα πιο επικίνδυνα ενδεχόμενα, ανοιχτά και, βεβαίως, ο μύχιος στόχος σας είναι να νομιμοποιήσετε το όργιο καταστολής, το όργιο κρατικής βίας σε μια περίοδο κλιμάκωσης της αντιλαϊκής επίθεσης στους λαούς σε παγκόσμιο επίπεδο, σε επίπεδο Ευρωπαϊκής Ένωσης.

Το είπαμε και στην αρχή της συνεδρίασης ότι πρόκειται για μια απαράδεκτη τροπολογία, η οποία πρέπει να αποσυρθεί. Ζητήσαμε να αποσυρθεί η συγκεκριμένη τροπολογία. Όμως, η κυβερνητική πλειοψηφία επιμένει στη συζήτησή της.

Το λέμε καθαρά ως ΚΚΕ ότι και αυτή η τροπολογία θα μείνει στα χαρτιά, όπως μια σειρά αντιλαϊκά τεχνάσματα, τα οποία έχετε πάρει όλα αυτά τα προηγούμενα χρόνια. Θα την ακυρώσει και αυτή την τροπολογία, όπως για παράδειγμα ακύρωσε την πανεπιστημιακή αστυνομία, η πάλη της εργατικής τάξης, του λαού και της νεολαίας, γιατί αυτή η πάλη είναι η μόνη η οποία μπορεί να προστατεύσει τα δικαιώματα, να ικανοποιήσει τις ανάγκες, αλλά και να προστατεύσει την ίδια τη ζωή του λαού.

**ΠΡΟΕΔΡΕΥΟΥΣΑ (Όλγα Γεροβασίλη):** Από τον ΣΥΡΙΖΑ-Προοδευτική Συμμαχία έχει τον λόγο ο κοινοβουλευτικός εκπρόσωπος, ο κ. Νίκος Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Απών, δειλός, εκδικητικός. Καταλάβατε για ποιον μιλάω φαντάζομαι. Δεν καταλάβατε;

(Θόρυβος στην Αίθουσα)

Για τον κ. Μητσοτάκη, ο οποίος δεν έχει τα κότσια ή δεν έχει την όρεξη.

(Θόρυβος στην Αίθουσα)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Παππά, στο Προεδρείο παρακαλώ. Δεν απευθύνεστε στους Βουλευτές.

**ΝΙΚΟΛΑΟΣ ΠΑΠΠΑΣ:** Είναι απαράδεκτο το ότι από το πρωί συζητιέται αυτή η κατάπτυστη τροπολογία και ο κ. Μητσοτάκης δεν έχει εμφανιστεί στην Αίθουσα του Κοινοβουλίου. Τον χαρακτηρίζει, λοιπόν, αυτή η στάση. Δεν είναι η πρώτη φορά που έχει επιδείξει δειλία, διότι εδώ μέσα θα έπρεπε να πάρει τον λόγο και να απαντήσει στην κριτική της Αντιπολίτευσης.

Σήμερα δεν κρίνουμε απλώς μια χωροταξική ρύθμιση, κύριοι. Κρίνουμε εάν η Βουλή θα νομιμοποιήσει τη φίμωση ενός δημόσιου χώρου, χώρου μνήμης και δημοκρατικής έκφρασης. Η Κυβέρνηση ζητάει να απαγορεύσει διαρκώς κάθε υπαίθρια συνάθροιση μπροστά από το Κοινοβούλιο όχι για μια πρόσκαιρη συγκεκριμένη απειλή, διά παντός.

Με το Σύνταγμα του 1952 το δικαίωμα της συνάθροισης υπήρχε. Υπήρχε και πιο πριν. Τότε, βεβαίως, η Αστυνομία μπορούσε διά γενικής διάταξης να περιορίσει τις συγκεντρώσεις. Το 1967 η Δικτατορία το ανέστειλε και σίγησαν οι πλατείες. Το Σύνταγμα του 1975 είπε ότι είναι αναφαίρετο δικαίωμα η συνάθροιση και μόνο αν υπάρχει εξαιρετική περίπτωση και κίνδυνος για τη δημόσια ασφάλεια, μπορεί να υπάρξει προσωρινή απαγόρευση.

Αυτή η επιλογή της Κυβέρνησης και προσωπικά του κ. Μητσοτάκη δεν γίνεται εν κενώ. Γίνεται ως απάντηση στην πολιτική ταπείνωση που ο ίδιος υπέστη από τον απεργό πείνας, πατέρα του θύματος των Τεμπών. Και αυτό καταγράφεται στη συλλογική συνείδηση της κοινωνίας.

Περιμένουμε να τον ακούσουμε -με πολύ μεγάλο ενδιαφέρον- να μας πει, να δούμε αν θα ισχυριστεί ότι είναι τυχαία αυτή η αλληλουχία, ότι δεν υπάρχει αιτιώδης σχέση μεταξύ της απεργίας πείνας, της άτακτης πολιτικής υποχώρησης και της παρούσας τροπολογίας.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Συνεχίστε την εργαλειοποίηση!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ!

Δεν μπορεί να πετάγεται κανένας, μην χαλάσουμε τώρα τη συζήτηση! Συνεχίστε κύριε Παππά.

**ΝΙΚΟΛΑΟΣ ΠΑΠΠΑΣ:** Το άρθρο 11, λοιπόν, προβλέπει ότι οι απαγορεύσεις μπορούν να υπάρχουν μόνο κατ’ εξαίρεση και εσείς ζητάτε γενική και μόνιμη απαγόρευση. Και το κάνετε ενώ -όπως έχει ειπωθεί επανειλημμένα από το πρωί- το 2018 σε διαδήλωση ενάντια στη Συμφωνία των Πρεσπών, της οποίας είστε και όψιμοι εγγυητές οι της πλειοψηφίας, τότε ήσασταν διαδηλωτές. Στις διαδηλώσεις αυτές, λοιπόν, υπήρχε πολύ λαός, υπήρχαν και κάποιοι ακροδεξιοί της Χρυσής Αυγής, οι οποίοι έκαναν «ντου» κανονικό στη Βουλή.

Ποια ήταν η ανακοίνωση της Νέας Δημοκρατίας, κυρία Πρόεδρε, τότε; Κατήγγειλε στάση; Κατήγγειλε προσβολή του Μνημείου; Κατήγγειλε προσβολή του Κοινοβουλίου; Όχι, ζήτησε παραιτήσεις Υπουργών. Ότι έφταιγε, δηλαδή, η δική μας Κυβέρνηση για τα επεισόδια που προκάλεσαν οι ακροδεξιοί, βεβηλώνοντας, βεβαίως, το Μνημείο και προσπαθώντας με τη βία να εισέλθουν στο Κοινοβούλιο.

Και σήμερα, ενδύετε ο κ. Μητσοτάκης το μανδύα του προστάτη του Μνημείου. Και, ξέρετε, είναι αυτός ακριβώς ο ηθικός ξεπεσμός! Δεν ενοχλεί η ακροδεξιά, η Χρυσή Αυγή, που έκανε «ντου» στο Κοινοβούλιο και ενοχλεί ο απεργός πείνας και προκαλεί νομοθετική πρωτοβουλία , ακραία!

Αλλά, ξέρετε -κάτι και θα κλείσω με αυτό- το να αποκλείεις τον πολίτη από το Σύνταγμα ως πλατεία, είναι σαν να τον αποκλείεις από το Σύνταγμα ως κείμενο στο οποίο έχουμε δώσει όλοι τον όρκο μας. Αυτή η διάταξη, κυρία Πρόεδρε, θα μείνει ανενεργή. Εκτός και αν -έχουμε ακόμα ώρες στη συνεδρίαση- ανέβει στο Βήμα ο κ. Μητσοτάκης και πει ότι αν -ο μη γένοιτο- αυτή η τροπολογία γίνει νόμος του κράτους, την επόμενη στιγμή θα δώσει εντολή στο Υπουργείο Άμυνας να πάει να σβήσει τα ονόματα των θυμάτων των Τεμπών από την πλατεία Συντάγματος. Τολμάει να το κάνει αυτό; Θα το κάνει; Θα εφαρμόσει αυτό τον νόμο;

Δηλαδή, θα ψηφίσει σήμερα η Βουλή, θα πάρει ΦΕΚ αυτή η τροπολογία, θα δημοσιευτεί στην Εφημερίδα της Κυβέρνησης, θα γίνει νόμος του κράτους και ο κ. Μητσοτάκης, με την εντολή του οποίου γίνονται τα πάντα σε αυτή τη χώρα, δεν θα δώσει εντολή στο Υπουργείο Άμυνας να σβήσει τα ονόματα των θυμάτων των Τεμπών από την πλατεία Συντάγματος; Έχει το πολιτικό σθένος -όταν δεήσει να εμφανιστεί στο Κοινοβούλιο- να μας εξηγήσει πότε και πώς θα εφαρμόσει αυτή τη διάταξη;

Ας γνωρίζουν, λοιπόν, όσοι την υπερψηφίσουν και όσοι ψευδώς υποστηρίξουν ότι είναι συμβατή με το Σύνταγμα, ότι βρίσκονται ενώπιον μιας νέας πολιτικής συντριβής προσωπικά και του ίδιου του κ. Μητσοτάκη.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):**

Τον λόγο έχει ο Κοινοβουλευτικός Εκπρόσωπος του ΠΑΣΟΚ-Κινήματος Αλλαγής, κ. Χρηστίδης.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κυρία Πρόεδρε.

Από το 1932, κυρία Πρόεδρε, έχουν περάσει από τη χώρα μας δεκάδες Πρωθυπουργοί. Πρωθυπουργοί οι οποίοι έγραψαν την ιστορία τους, ο καθένας από διαφορετικά κόμματα, με διαφορετικές ιδεολογίες, με διαφορετικό τρόπο σκέψης με πολλές και διαφορετικές στιγμές έντασης κατά τη διάρκεια της θητείας τους.

Ποτέ κανένας δεν σκέφτηκε να κάνει αυτό το οποίο κάνει ο κ. Μητσοτάκης. Πέρασαν πρωθυπουργοί οι οποίοι αμφισβητήθηκαν από δεκάδες, από εκατοντάδες χιλιάδες κόσμου. Εμείς στο ΠΑΣΟΚ υποστήκαμε, ζήσαμε διαδηλώσεις απέναντι σε κυβερνήσεις του ΠΑΣΟΚ οι οποίες είχαν δεκάδες χιλιάδες κόσμου. Ποτέ δεν σκεφτήκαμε να προχωρήσουμε σε μια τέτοια ντροπιαστική τροπολογία.

Κυβερνήσεις άλλων κομμάτων -και της Νέας Δημοκρατίας- με πολλούς πρωθυπουργούς στη Μεταπολίτευση, έζησαν τέτοιου είδους διαδηλώσεις. Ποτέ κανένας πρωθυπουργός, κυρία Πρόεδρε, δεν σκέφτηκε να εργαλειοποιήσει με αυτό τον άθλιο και ντροπιαστικό τρόπο το Μνημείο του Αγνώστου Στρατιώτη. Γιατί κάθε ένας από αυτούς τους πρωθυπουργούς, κυρία Πρόεδρε, γνώριζε πολύ καλά ότι το σύμβολο αυτό του οπλίτη, ο οποίος είναι σε αυτή τη στάση, είναι ένα σύμβολο ενότητας για τους ανθρώπους οι οποίοι έδωσαν τη ζωή τους για να είμαστε εμείς ελεύθεροι και ενωμένοι παρά τα τεράστια ζητήματα τα οποία είχε η ιστορία μας.

Αυτή εδώ η νομοθετική τροπολογία εκτός των δεδομένων συνταγματικών ζητημάτων, τα οποία ανέφερε προηγουμένως και ο Παναγιώτης Δουδωνής σε αυτά τα οποία είπε, κρύβει μια τεράστια υποκρισία. Γιατί αν ενδιέφερε την Κυβέρνηση μία συζήτηση για το τι ακριβώς συμβαίνει στο Μνημείο του Αγνώστου Στρατιώτη θα έφερνε ένα νόμο. Θα είχαμε συζήτηση με φορείς, θα είχαμε κουβέντα η οποία θα είχε τους Εύζωνες να μας λένε τι έχουν περάσει. Θα είχε τα Σώματα Ασφαλείας να μας λένε τι έχουν περάσει. Θα είχε τους ανθρώπους της Βουλής να μας λένε τι έχουν ζήσει. Θα είχε όλους εκείνους τους οποίους θα καλούσαμε για να μας πουν τις απόψεις τους.

Αντιθέτως, τι κάνετε με τη δικιά σας τροπολογία; Έρχεστε για να αλλάξετε την ατζέντα και να δημιουργήσετε συνθήκες πολύ μεγάλης έντασης και διχασμού, διχασμό τον οποίο θα τον πληρώσετε εσείς, γιατί είστε εσείς εκείνοι οι οποίοι δημιουργείτε με τον τρόπο αυτό το χάος. Δημιουργείτε μία πολιτική κρίση που βασίζεται πάνω στην κρίση των θεσμών και θέλετε να δημιουργήσετε και μία πολιτική κρίση για να την αξιοποιήσετε μπροστά στις επόμενες εκλογές. Αυτό είναι κάτι το οποίο κρίνεται σήμερα και σας ξαναλέμε ότι παίζετε με τα σπίρτα σε μία κοινωνία, η οποία έχει τεράστια ζητήματα να αντιμετωπίσει.

Αναρωτιέμαι όμως, ακόμα κι αν φύγουμε από αυτή τη συζήτηση, κυρία Πρόεδρε, αυτή η τεράστια πετυχημένη μεταρρυθμιστική φιλοευρωπαϊκή Κυβέρνηση τώρα κατάλαβε τι γίνεται με τις αρμοδιότητες στο Μνημείο του Αγνώστου Στρατιώτη; Δεν είδε τα επεισόδια τα οποία συνέβησαν τόσες φορές τα προηγούμενα χρόνια και που ήταν πολύ πιθανό να δημιουργήσουν εντάσεις και ζητήματα; Τώρα είδε αυτή η Κυβέρνηση όλα αυτά τα θέματα τα οποία απασχολούσαν διαρκώς τους Έλληνες πολίτες, με τον τρόπο με τον οποίο σήμερα τα βλέπει;

Και αναρωτιέμαι το εξής, κυρία Πρόεδρε, για να αναδείξουμε και μία ακόμα υποκρισία αυτής της Κυβέρνησης. Μέχρι σήμερα εάν κάποιος δημιουργούσε ένα ζήτημα στο συγκεκριμένο χώρο θα ήταν η Αστυνομία εκείνη η οποία θα παρενέβαινε. Μετά από σήμερα θα είναι πάλι η Αστυνομία εκείνη η οποία θα παρέμβει.

Και τα λέω αυτά για να αποδείξω με ένα ακόμα επιχείρημα και την υποκρισία, αλλά για να αναδείξω και αυτό το οποίο είπαμε με πολύ καθαρό τρόπο από την πρώτη στιγμή, ότι αυτό το οποίο ενόχλησε τον Πρωθυπουργό και προχώρησε στην ανάρτησή του πριν από λίγες εβδομάδες ήταν η δικαίωση του Πάνου Ρούτσι. Ήταν η διάψευση όλων εκείνων των αλαλαζόντων Υπουργών, οι οποίοι έβγαιναν και έλεγαν ότι θα καθυστερήσει η έναρξη της δίκης, εάν γίνει αποδεκτό το συγκεκριμένο αίτημα.

Και αποδεικνύεται ότι η δικαιοσύνη κάνει αποδεκτό αυτό το εύλογο και ηθικό αίτημα του κ. Ρούτσι και αυτό είναι κάτι το οποίο διαφοροποιεί τον κ. Μητσοτάκη από τους προηγούμενους πρωθυπουργούς στην πατρίδα μας. Γιατί; Γιατί δημιουργεί φόβο και αυτόν τον φόβο θέλει να τον καλύψει με αυτή την τροπολογία.

Είναι αυτονόητο, κυρία Πρόεδρε, ότι εμείς θα υπερψηφίσουμε όλες τις ενστάσεις που έχουν κατατεθεί. Και ειλικρινά αναρωτιέμαι, κλείνοντας, τι θα έκανε σήμερα η Κυβέρνηση, μετά από αυτή την τροπολογία, εάν ο Αρχιεπίσκοπος Ιερώνυμος ξαναπήγαινε να επισκεφθεί τον πατέρα Ρούτσι; Θα έστελνε την Αστυνομία; Θα έστελνε το Στρατό; Θα έστελνε κάποιον άλλον;

Ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Η συζήτηση αυτή θα ολοκληρωθεί με τοποθέτηση του Υπουργού Δικαιοσύνης, του κ. Φλωρίδη.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρωθυπουργέ, κυρίες και κύριοι Βουλευτές, επιτρέψτε μου να διαβάσω ένα πάρα πολύ μικρό κείμενο: «Η ευλάβεια προς τη μνήμη των νεκρών των υπέρ πατρίδος πεσόντων είναι πατροπαράδοτος προς ημάς αρετή, κληροδότημα και τούτο των προγόνων οίτινες τους υπέρ πατρίδος τελευτήσαντας, ανεβίβαζαν εις στους ουρανούς επομνήοντες αυτούς ως Θεούς. Παρόμοιο αίσθημα καθαγιάζει και τώρα το Μνημείον του Αγνώστου Στρατιώτου, τεκμήριον και τούτο της αϊδίου ευγνωμοσύνης του ελληνικού λαού προς τους ενδόξους νεκρούς των υστάτων ελευθερωτικών πολέμων του έθνους».

Είναι ένα μικρό απόσπασμα από την ομιλία την πανηγυρική, που έκανε ο τότε Πρόεδρος της Βουλής των Ελλήνων Θεμιστοκλής Σοφούλης, με την κυβέρνηση Ελευθερίου Βενιζέλου, στις 25 Μαρτίου του 1932, στα εγκαίνια αυτού του υπέρτατου εθνικού μνημείου.

Το διάβασα αυτό για να υπομνήσω προς όλα τα κόμματα της Αντιπολίτευσης ότι αυτό ακριβώς είναι το περιεχόμενο της κυβερνητικής νομοθετικής πρωτοβουλίας. Είναι αυτή η υπόμνηση η οποία απουσιάζει παντελώς από τη συζητούμενες ενστάσεις αντισυνταγματικότητας των κομμάτων της Αντιπολίτευσης. Απουσιάζει παντελώς στα κείμενά τους ο προορισμός αυτού του υπέρτατου Μνημείου του νεότερου ελληνισμού.

Το Μνημείο του Αγνώστου Στρατιώτου αναφέρεται στα κείμενα αυτά τα οποία συζητάμε σήμερα ως ένα μνημείο ή ως ένας δημόσιος χώρος μεταξύ των πολλών που διαθέτει η χώρα. Αυτή είναι η αναφορά στο Μνημείο του Αγνώστου Στρατιώτη στα κείμενα αντισυνταγματικότητας που συζητάμε τώρα.

Όμως, κυρίες και κύριοι Βουλευτές, δεν πρόκειται απλώς για ένα ακόμα μνημείο ή για έναν ακόμα δημόσιο χώρο. Πρόκειται για τον χώρο και το μνημείο όπου το έθνος μας τιμά τους αγώνες του λαού μας. Τιμά εκείνους τους αγώνες που έγιναν για να δημιουργηθεί η πατρίδα μας. Τιμά τους αγώνες για να σωθεί η πατρίδα μας όταν χρειάστηκε. Τιμά τους αγώνες να μεγαλώσει η πατρίδα μας όταν είχε ηγεσίες και ένιωθε δυνατή.

Αυτό το μνημείο αφορά η νομοθετική πρωτοβουλία της Κυβέρνησης για τη φροντίδα και την προστασία του, πρωτοβουλία με σεβασμό στην εθνική μνήμη, πρωτοβουλία ενότητας και ομοψυχίας, πρωτοβουλία που απευθύνεται σε όλους τους Έλληνες. Στην πραγματικότητα πρόκειται για την αποκατάσταση του θεσμικά αυτονόητου.

Κυρίες και κύριοι Βουλευτές, επιτρέψτε μου μια προσωπική αναφορά, επειδή κατάγομαι από το Κιλκίς και εκεί, σε αυτό το Μνημείο, γράφεται το Κιλκίς. Για όσους δεν ξέρουν, η μάχη του Κιλκίς στις 19 έως 21 Ιουνίου του 1913 έκρινε τους Βαλκανικούς Αγώνες. Εκεί ετέθη εκτός μάχης με χιλιάδες νεκρούς και τραυματίες το ένα πέμπτο του ελληνικού στρατού, ο ανθός των Ελλήνων αξιωματικών, γιατί σε αυτούς τους αγώνες του έθνους μας, τους απελευθερωτικούς, όπως τους ονομάζει ο Θεμιστοκλής Σοφούλης, η Ελλάδα έχανε κάθε φορά τον ανθό της νεολαίας της. Κάθε φορά έχανε τον ανθό της νεολαίας της! Γιατί αυτός ο ανθός ξεκινούσε από τα πέρατα της χώρας να πολεμήσει είτε για να μεγαλώσει η Ελλάδα είτε για να προστατεύσει την πατρίδα όπως έγινε στο Αλβανικό έπος.

Αυτούς, λοιπόν, τιμούμε εκεί. Τη μνήμη αυτών τιμούμε εκεί. Και δεν είναι ένα μνημείο, δεν είναι ένας δημόσιος χώρος. Είναι η μνήμη του έθνους μας εκεί.

(Χειροκροτήματα από την πτέρυγα της Νέας Δημοκρατίας)

Αυτή η θεσμική πρωτοβουλία της Κυβέρνησης την οποία συζητούμε δεν επιχειρεί να αντιπαραθέσει τον προορισμό και το ίδιο το υπέρτατο Μνημείο του σύγχρονου Ελληνισμού με τον ιερό συμβολισμό που έχει με τις εκδηλώσεις του λαού και της κοινωνίας για οποιοδήποτε θέμα τούς απασχολεί.

Δεν υπάρχει Εθνικό Μνημείο του Άγνωστου Στρατιώτη από τη μια μεριά και Τέμπη από την άλλη. Δεν υπάρχει Εθνικό Μνημείο από τη μια μεριά του Άγνωστου Στρατιώτη και Μάτι από την άλλη. Δεν υπάρχει Εθνικό Μνημείο του Άγνωστου Στρατιώτη και ναυάγιο του «Σάμινα» από την άλλη. Δεν υπάρχει Εθνικό Μνημείο του Άγνωστου Στρατιώτη και δυστύχημα των Τεμπών με είκοσι ένα παιδιά νεκρά πριν από πολλά χρόνια από το Μακροχώρι της Βέροιας. Υπάρχει το Εθνικό Μνημείο όπου τιμούμε τους νεκρούς μας και υπάρχουν οι χώροι όπου τιμούμε όλες τις κοινωνικές απόψεις και προβλήματα που υπάρχουν. Αυτά πρέπει να διαχωρίσουμε στο μυαλό μας. Δεν είναι όλα για τον ίδιο σκοπό.

Όμως, ενώ είναι αυτό το αφήγημα της Κυβέρνησης για το θέμα που ρυθμίζουμε σήμερα, η Αντιπολίτευση καταφεύγει σε επιπόλαιες νομικίστικες προσεγγίσεις, επειδή ακριβώς δεν έχει το παραμικρό αφήγημα για τον προορισμό του Μνημείου και την προστασία του.

Μία μικρή αναφορά για τη στάση των κομμάτων της Αντιπολίτευσης και θα κλείσω με αυτό: Το σημερινό ΠΑΣΟΚ επέλεξε να προσπεράσει εύκολα ένα από τα βασικά του χαρακτηριστικά που κατακτήθηκαν στην ιστορική του διαδρομή, δηλαδή την προσήλωσή του στα εθνικά και πατριωτικά χαρακτηριστικά του. Τα προσπέρασε. Μετατρέπεται για μία ακόμα φορά σε παρακολούθημα των κομματιών της Αριστεράς -όχι και των κομμάτων της Αριστεράς- χωρίς να υπολογίζει το τίμημα που κατέβαλε μέχρι τώρα εξαιτίας αυτών των επιλογών.

(Θόρυβος στην Αίθουσα)

**ΓΕΩΡΓΙΟΣ ΜΟΥΛΚΙΩΤΗΣ:** Ντροπή! Κατάντια!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Κατάντια είναι αυτό! Ακόμα και οι Γενίτσαροι είχαν αξιοπρέπεια!

Γενίτσαρε της πλάκας, που θα κάνεις μαθήματα πατριωτικά στο ΠΑΣΟΚ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ακούστε λίγο: Ενοχλείστε από αυτά που λέω, αλλά το θέμα είναι ότι επιλέξατε μία αντιπαράθεση για την προστασία του ύψιστου Μνημείου του ελληνισμού με νομικίστικα τερτίπια, αναφερόμενοι σε αυτό ότι πρόκειται απλώς για ένα μνημείο και απλώς για έναν χώρο.

(Χειροκροτήματα από την πτέρυγα της Νέας Δημοκρατίας)

Το Μνημείο του έθνους, όπου είναι καταγεγραμμένοι όλοι οι αγώνες του έθνους από την αρχαιότητα μέχρι σήμερα και για αυτό σας ανέφερα, μπας και αναλογιστείτε ότι τα εγκαίνια του Μνημείου έγιναν από την κυβέρνηση του Ελευθερίου Βενιζέλου και το απόσπασμα που σας διάβασα είναι από τον τότε Πρόεδρο της Βουλής, τον Θεμιστοκλή Σοφούλη.

(Θόρυβος στην Αίθουσα)

Για να δείτε την αντίστιξη ανάμεσα σε αυτό που εσείς εκπροσωπείτε σήμερα και τη μεγάλη παράταξη του Ελευθερίου Βενιζέλου, που κάποιες φορές εμφανίζεστε και ως συνεχιστές της.

Τι σχέση έχει αυτό το κειμενάκι, αυτό το κείμενο που καταθέσατε ως ένσταση αντισυνταγματικότητας με τον λόγο του Σοφούλη που σας διάβασα;

(Χειροκροτήματα από την πτέρυγα της Νέας Δημοκρατίας)

Βρείτε μου μια λέξη από το κείμενό σας που να ταιριάζει με την ομιλία του Θεμιστοκλή Σοφούλη! Μια λέξη!

(Θόρυβος στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η λέξη είναι «κατάντια»!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τώρα τα διάφορα κομμάτια της Αριστεράς είναι κυριολεκτικά εν κενώ. Δεν υπάρχει το αφήγημα του ιστορικού μνημείου. Τι υπάρχει, λέτε; Αυτό που ξέρουν ιστορικά. Ποιο; Απαγόρευση των συναθροίσεων!

Προσέξτε: Η Ελλάδα έχει εκατόν τριάντα δύο χιλιάδες τετραγωνικά χιλιόμετρα. Δέκα μέτρα πιο εκεί είναι τα είκοσι πέντε στρέμματα του Συντάγματος, της Πλατείας Συντάγματος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να πάτε εσείς, αν μπορείτε να κυκλοφορήσετε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όμως, έχουμε αντισυνταγματικότητα -προσέξτε!- επειδή μερικά τετραγωνικά θα πρέπει να χρησιμοποιηθούν ως χώρος προστασίας του υπέρτατου Εθνικού Μνημείου του Ελληνισμού. Και το πρόβλημά σας είναι «μα, γιατί δεν μας αφήνετε να το καταπατήσουμε και αυτό; Δεν μας φτάνουν τα είκοσι πέντε στρέμματα του Συντάγματος, θέλουμε και το μισό στρέμμα του Άγνωστου Στρατιώτη!».

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ντροπή σου! Ποιος τα καταπάτησε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και η τρίτη πλευρά είναι αυτά τα κόμματα της υπερπατριωτικής ρητορείας. Τώρα αυτοί για μια ακόμα φορά ήταν η πιο θλιβερή αποκάλυψη αυτής της συζήτησης. Γιατί; Γιατί το υπερπατριωτικό προσωπείο τους δεν είναι τίποτε άλλο από μία διαρκή ψευδοπατριωτική απάτη, συντασσόμενοι σήμερα με τελείως εθνομηδενιστικές αντιλήψεις οι υπερπατριώτες!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τι σημαίνει «εθνομηδενιστικές»;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και θα τελειώσω.

**ΣΠΥΡΙΔΩΝ ΤΣΙΡΩΝΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν υπάρχει διάλογος, παρακαλώ!

Ολοκληρώνει ο Υπουργός την ομιλία του, καθένας -είπαμε- λέει ό,τι θέλει, έχει την ευθύνη των λέξεών του και τελειώσαμε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σας παρακολούθησα δυόμισι ώρες χωρίς να ανοίξω το στόμα μου. Κάντε υπομονή δύο λεπτά ακόμα.

Η θεσμική προσέγγιση της Κυβέρνησης στο θέμα του Εθνικού Μνημείου δεν κοιτάει τον λαό ως Δεξιά, Κέντρο, ή Αριστερά. Απευθύνεται στον ελληνικό λαό με το πνεύμα της ομοψυχίας των εθνικών μας αγώνων, με την αίσθηση των κοινών ημών περιπετειών εις την διαδρομή της ιστορίας, κατά τη διατύπωση του Αλέξανδρου Παπαναστασίου. Η κοινή αίσθηση των κοινών ημών περιπετειών στην ιστορία είναι που συνέβαλε στην ισχυρή διαμόρφωση του ελληνικού έθνους, του νέου ελληνικού έθνους.

Ας κατανοήσουμε, επιτέλους, ότι σε αυτούς τους ταραγμένους καιρούς όπου αυξάνεται η εθνική διακινδύνευση δεν έχουμε περιθώρια διχασμών και μάλιστα πάνω σε ιστορικά εθνικά σύμβολα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για το θέμα της αντισυνταγματικότητας που ετέθη.

Κυρίες και κύριοι συνάδελφοι, οι αποδεχόμενοι τις ενστάσεις αντισυνταγματικότητας, παρακαλώ να εγερθούν.

(Εγείρονται οι αποδεχόμενοι τις προτάσεις)

Προφανώς, δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς, οι ενστάσεις αντισυνταγματικότητας απορρίπτονται.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ)

**ΠΡΟΕΔΡΟΣ (Νικήτας Κακλαμάνης):** Επειδή είχα την ευκαιρία να μετρώ από εκεί, πενήντα πέντε ηγέρθησαν, ενενήντα πέντε δεν ηγέρθησαν. Το λέω επειδή άκουσα κάποιον που είπε να καταμετρηθούν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άρα, η μισή Βουλή παρούσα!

**ΠΡΟΕΔΡΟΣ (Νικήτας Κακλαμάνης):** Καλείται στο Βήμα ο Πρόεδρος της Κυβέρνησης, ο κ. Κυριάκος Μητσοτάκης.

Ορίστε, κύριε Πρόεδρε, έχετε τον λόγο.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας ευχαριστώ, κύριε Πρόεδρε.

Κυρίες και κύριοι συνάδελφοι, παίρνω σήμερα τον λόγο για να υπερασπιστώ μία ρύθμιση εθνικής ευθύνης, αλλά -και όπως ελπίζω να καταδείξω- και δημοκρατικής ευαισθησίας, μία πρωτοβουλία η οποία αφορά τους κανόνες μιας οργανωμένης πολιτείας, αλλά και τον ίδιο τον πολιτισμό της καθημερινότητας, ταυτόχρονα, όμως και μία κίνηση η οποία αποσκοπεί στην ομαλοποίηση της δημόσιας ζωής, απαντώντας σε ένα τοξικό κλίμα και σε αυθαίρετες εντάσεις που κάποιοι και σήμερα επιμένουν να προκαλούν.

Τα μέτρα για την ανάδειξη και την προστασία του Μνημείου του Αγνώστου Στρατιώτη δεν ήταν μια εύκολη απόφαση. Ήταν, όμως, μία απαραίτητη επιλογή, γιατί όπως είπε και ο Υπουργός Δικαιοσύνης, αφορούν έναν χώρο, τον οποίον υποθέτω συμφωνούμε όλοι ότι τον θεωρούμε ιερό, έναν χώρο που δεν ανήκει σε καμία κυβέρνηση, δεν ανήκει σε κανένα κόμμα, δεν ανήκει σε καμία οργάνωση, δεν ανήκει σε κανένα πρόσωπο. Εδώ και σχεδόν έναν αιώνα αποτελεί τόπο μνήμης εκείνων που έπεσαν για την πατρίδα. Και αυτός είναι ο χαρακτήρας του. Και αυτός ο χαρακτήρας πρέπει να διατηρηθεί. Την ενότητα, άλλωστε, συμβολίζει πριν απ’ όλα αυτό το σημείο της πρωτεύουσας, το Μνημείο του Αγνώστου Στρατιώτη, τις στιγμές εκείνες, δηλαδή, που μπροστά στον εχθρό οι Έλληνες στάθηκαν ο ένας δίπλα στον άλλον, βάζοντας στην άκρη τις όποιες επιμέρους ταυτότητες, τις όποιες επιμέρους διαφωνίες, ενώ μετά τη μάχη και πάλι μαζί τιμούν από κοινού τους πρωτεργάτες της νίκης ή αυτούς που έπεσαν και σε αγώνες που γνώριζαν εκ των προτέρων ότι μπορεί να ήταν χαμένοι.

Μιλάμε, δηλαδή, για τον ορισμό, κύριε Ανδρουλάκη, κύριε Φάμελλε, ενός χώρου συνύπαρξης και όχι αντιπαλότητας. Το μεγάλο ερώτημα, λοιπόν, το οποίο πρέπει να απαντήσουμε σήμερα -και ελπίζω, κύριε Πρόεδρε, να το κάνουμε με νηφαλιότητα και με ψυχραιμία- είναι αν θέλουμε τελικά να διαφυλάξουμε αυτόν τον χαρακτήρα αυτού του χώρου, αυτού του ιερού χώρου.

Η απόφαση της Κυβέρνησης σε αυτό το ερώτημα είναι καταφατική.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δική σας είναι η απόφαση!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Στο εξής, η απόφαση της Κυβέρνησης και της κυβερνητικής Πλειοψηφίας είναι καταφατική. Σε αυτόν τον ξεχωριστό χώρο δεν θα επιτρέπονται συγκεντρώσεις ή διαδηλώσεις, με οποιοδήποτε περιεχόμενο άσχετο με την αποστολή του ούτε θα γίνονται ανεκτές φθορές στο όνομα οποιασδήποτε διαμαρτυρίας, όσο εύλογα -το τονίζω, όσο εύλογα- κι αν ακούγονται τα αιτήματα και ανεξάρτητα από το πόσο δίκιο πιστεύουν κάθε φορά ότι έχουν οι υπερασπιστές αυτών των αιτημάτων.

Υπάρχουν, άλλωστε, μερικές αλήθειες που ορισμένοι θέλουν να αγνοούν ακόμα και τώρα. Πρώτη αλήθεια είναι ότι ο χώρος αυτός βρισκόταν επί δεκαετίες όμηρος ενός θολού τοπίου αρμοδιοτήτων μεταξύ Δήμου, Βουλής, Περιφέρειας, Προεδρικής Φρουράς, ενώ σταδιακά μετατράπηκε από τον πραγματικό του σκοπό που δεν ήταν άλλος από το να είναι ένα τοπόσημο μνήμης στους πεσόντες των μαχών για να είμαστε εμείς σήμερα ελεύθεροι και για να απολαμβάνουμε τα παιδιά μας αυτήν την ελευθερία για την οποία κάποιοι άλλοι πολέμησαν και έδωσαν τη ζωή τους…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για να ξεπουλάτε τη χώρα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …μετατράπηκε σε σκηνικό για κάθε είδους διαμαρτυρία και κάθε τύπου κομματική εκμετάλλευση.

Κυρία Κωνσταντοπούλου, είστε το πιο ζωντανό παράδειγμα ακριβώς αυτού στο οποίο αναφέρθηκα. Σπεύσατε να με προλάβετε.

(Χειροκροτήματα από την πτέρυγα της Νέας Δημοκρατίας)

Έτσι, τώρα, το Μνημείο περνά στην ευθύνη του Υπουργείου Άμυνας...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την απελευθέρωση ξεχάσατε!

(Θόρυβος-Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικήτας Κακλαμάνης):** Μη γράφετε τίποτα απ’ ό,τι λέει η κ. Κωνσταντοπούλου στα Πρακτικά. Απολύτως τίποτα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το Μνημείο περνά στην ευθύνη του Υπουργείου Άμυνας, καθώς εκεί θα πρέπει να ανήκει ένα κενοτάφιο αφιερωμένο στον ανώνυμο μαχητή που έπεσε για την ελευθερία. Το Υπουργείο θα είναι υπεύθυνο για τη συντήρηση, για τη φροντίδα, για την ανάδειξή του, ενώ προφανώς η Αστυνομία θα μεριμνά για την προστασία του, όποτε χρειαστεί αυτό το Μνημείο να περιφρουρηθεί.

Και είναι καιρός, γιατί άκουσα και στην επιχειρηματολογία σας περί των ενστάσεων αντισυνταγματικότητας τις οποίες αναλύσατε, κύριοι της Αντιπολίτευσης, να αποσυνδέσουμε τον ιστορικό χώρο του Μνημείου του Αγνώστου Στρατιώτη από την ίδια την Πλατεία Συντάγματος και από την παράδοσή της ως κέντρο συγκεντρώσεων. Το γνωρίζετε πολύ καλά ότι στην ίδια την Πλατεία Συντάγματος, πολλαπλάσια σε μέγεθος του Μνημείου του Αγνώστου Στρατιώτη, δεν αλλάζει απολύτως τίποτα, όπως δεν αλλάζει απολύτως τίποτα σε οποιονδήποτε άλλον δημόσιο χώρο της πρωτεύουσας, με εξαίρεση το Μνημείο του Αγνώστου Στρατιώτη.

(Χειροκροτήματα από την πτέρυγα της Νέας Δημοκρατίας)

Προφανώς, παντού επιτρέπονται ελεύθερα οι συναθροίσεις. Και το ερώτημα στο οποίο πρέπει να απαντήσουμε είναι αν το δικαίωμα στη μνήμη πρέπει να είναι αντίπαλο στο δικαίωμα στη διεκδίκηση, στη διαμαρτυρία, στο συνταγματικά κατοχυρωμένο δικαίωμα στη διαμαρτυρία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μπορούν τα δύο αυτά δικαιώματα να συνυπάρχουν σε μια δημοκρατία; Η απάντηση είναι «Ναι, μπορούν και πρέπει να συνυπάρχουν τα δύο αυτά δικαιώματα».

Κατά συνέπεια, δεν μιλάμε εδώ για κανέναν περιορισμό δικαιωμάτων. Μιλάμε για την αποκατάσταση των πραγμάτων…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …και μαζί της την αποκατάσταση των αξιών, με την ευταξία να απαντά στην αυθαιρεσία, γιατί οι ιεροί τόποι ανήκουν σε όλους και όχι σε αυτούς που φωνάζουν περισσότερο ή απειλούν περισσότερο.

(Χειροκροτήματα από την πτέρυγα της Νέας Δημοκρατίας)

Ειδικά, μάλιστα, μπροστά σε ένα μνημείο που τιμά αυτούς που έδωσαν τη ζωή τους για την ελευθερία, απέναντι σε ένα τέτοιο μνημείο η ενότητα οφείλει να προηγείται της διαμαρτυρίας και ο σεβασμός να προηγείται των κραυγών.

Εξάλλου, φαντάζομαι ότι γνωρίζετε, κυρίες και κύριοι της Αντιπολίτευσης, ότι τέτοιοι χώροι, τέτοια Μνημεία Αγνώστου Στρατιώτη, υπάρχουν σε πολλές άλλες πρωτεύουσες, όπως η Αψίδα του Θριάμβου -καταθέτω ενδεικτικά μια σχετική φωτογραφία- ή το Μνημείο του Άγνωστου Στρατιώτη στο Άρλινγκτον.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φαντάζεστε ότι σε αυτά τα μνημεία θα μπορούσε κάποιος να πάει να τα καταλάβει, να κάνει διαδήλωση ή να τα βεβηλώσει με οποιονδήποτε τρόπο;

(Χειροκροτήματα από την πτέρυγα της Νέας Δημοκρατίας)

Γιατί πρέπει η Ελλάδα να επιμένει σε μία ιδιαιτερότητα, η οποία έχει αντιμετωπιστεί μέσα από την κοινή λογική σε όλες τις ευνομούμενες πολιτείες του κόσμου; Γιατί;

(Χειροκροτήματα από την πτέρυγα της Νέας Δημοκρατίας)

Η ανάγκη προστασίας των Μνημείων αυτών, κύριε Ανδρουλάκη, δεν αμφισβητήθηκε ποτέ! Ποτέ! Ούτε εγέρθηκε ποτέ ζήτημα στη Γαλλία ή στις Ηνωμένες Πολιτείες για περιορισμό του δικαιώματος του συνέρχεσθαι σε αυτούς τους χώρους. Αυτές οι δημοκρατίες είναι λιγότερο δημοκρατίες από εμάς που κάνουν ακριβώς αυτό το οποίο κάνουμε εμείς;

**ΝΙΚΟΛΑΟΣ ΠΑΠΠΑΣ:** Έλεος, δηλαδή!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εγώ θα σας πω, κύριε Ανδρουλάκη, κύριε Φάμελλε, κυρία Κωνσταντοπούλου, ότι η δημοκρατία και ο πατριωτισμός δεν απειλούνται, όταν υπερασπίζονται τα σύμβολά τους. Υπονομεύονται, όμως, όταν τα εγκαταλείπουν!

(Χειροκροτήματα από την πτέρυγα της Νέας Δημοκρατίας)

Θα το ξαναπώ λοιπόν …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

(Θόρυβος-Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Νικήτας Κακλαμάνης):** Κυρία Κωνσταντοπούλου, στην επόμενη φορά θα σας ανακαλέσω στην τάξη, εάν μπορείτε να το καταλάβετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΠΡΟΕΔΡΟΣ (Νικήτας Κακλαμάνης):** Ωραία.

**ΣΤΑΥΡΟΣ ΚΑΛΑΦΑΤΗΣ (Υφυπουργός Ανάπτυξης):** Άκου ειρωνεία στον Πρόεδρο της Βουλής!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είναι, λοιπόν, άλλο πράγμα η πλατεία των είκοσι πέντε χιλιάδων τετραγωνικών μέτρων και άλλο το Μνημείο των τεσσάρων χιλιάδων πεντακοσίων τετραγωνικών μέτρων. Δεν είναι το Μνημείο του Αγνώστου Στρατιώτη ταμπλό για ανάρτηση αιτημάτων, όσο σεβαστά και αν είναι αυτά. Είναι ένα κενοτάφιο για τους άγνωστους ήρωες, ο περιβάλλων χώρος των οποίων αν μετατρεπόταν σε χώρο διαδηλώσεων ή σε «event» συλλογικοτήτων, τότε απλά θα βεβηλώναμε τη μνήμη τους. Για σκεφτείτε, αν συνέβαινε αυτό το οποίο συνέβη στον Άγνωστο Στρατιώτη στην Ακρόπολη, τι θα λέγατε; Αν πήγαινε κάποιος και έβαφε τα ονόματα των θυμάτων στο Μάτι στα σκαλιά των Προπυλαίων, αυτό θα ήταν βεβήλωση ενός ιερού χώρου, ναι ή όχι;

**ΝΙΚΟΛΑΟΣ ΠΑΠΠΑΣ:** Θα τα σβήσετε, δηλαδή, τα ονόματα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Υπάρχουν, λοιπόν, κάποιοι χώροι οι οποίοι πρέπει να προστατεύονται με ιδιαίτερο καθεστώς; Η απάντηση προφανώς και είναι «Ναι» και το Μνημείο του Αγνώστου Στρατιώτη ανήκει σε αυτήν την κατηγορία.

(Χειροκροτήματα από την πτέρυγα της Νέας Δημοκρατίας)

Και ξέρετε, σε αυτή τη χώρα -το έχουμε πει πολλές φορές σε αυτήν την Αίθουσα, αλλά φαίνεται ότι κάποιοι επιμένουν να μην το αντιλαμβάνονται- δεν υπάρχουν νεκροί που να ανήκουν σε μία παράταξη, νεκροί που ανήκουν σε μια άλλη παράταξη, νεκροί τους οποίους πρέπει να τιμούμε περισσότερο, νεκροί τους οποίους πρέπει να τιμούμε λιγότερο.

Αυτή η διάκριση είναι άδικη και δεν τιμά τη μνήμη όλων όσοι έχασαν τη ζωή τους υπό οποιεσδήποτε συνθήκες και δεν νομίζω ότι χρειάζεται να αναφερθώ σε ειδικές περιπτώσεις. Υπήρχε και ένα μνημείο στη μνήμη των νεκρών της Marfin πολύ διακριτικό, το οποίο οι συλλογικότητες της εξωκοινοβουλευτικής Αριστεράς κατέστρεφαν κάθε τρεις και λίγο.

(Χειροκροτήματα από την πτέρυγα της Νέας Δημοκρατίας)

Ήταν διακριτό και λιτό. Όχι, όμως, στον χώρο του Μνημείου του Άγνωστου Στρατιώτη, όχι εκεί.

Επιτρέψτε μου εδώ μια παρένθεση για να απευθυνθώ και στις οικογένειες των θυμάτων των Τεμπών, καθώς στον Άγνωστο Στρατιώτη συγκεντρώθηκαν πρόσφατα κάποιοι από αυτούς. Το έχουμε πει πολλές φορές. Κανείς από εμάς δεν μπορεί να αντιληφθεί ούτε τη θλίψη τους ούτε την οργή τους για γονείς, οι οποίοι έχασαν τα παιδιά τους. Ένα είδος ακτιβισμού, όμως, σε ένα ιερό και ιστορικό σημείο δεν υπηρετούν τα αιτήματά τους.

Τα αιτήματά τους εξάλλου -θέλω να θυμίσω- είναι αιτήματα τα οποία έγιναν δεκτά. Ποιο είναι το σημαντικότερο, κυρίως, αίτημα των συγγενών των θυμάτων και νομίζω ολόκληρης της ελληνικής κοινωνίας; Να αποδοθεί δικαιοσύνη. Πώς θα αποδοθεί δικαιοσύνη; Μέσα από τη δίκη, η οποία δίκη ξεκινάει τον Μάρτιο του επόμενου έτους. Και επειδή άκουσα -το άκουσα κι αυτό- ότι η Κυβέρνηση υπέστη, λέει, πανωλεθρία, ήττα, στην περίπτωση των αιτημάτων του κ. Ρούτσι για την εκταφή των οστών του παιδιού του, εγώ θα ξαναπώ αυτό το οποίο είπα πολλές φορές. Η Κυβέρνηση συμπάσχει με τον όποιον γονιό ζητάει να μάθει την αλήθεια για το παιδί του. Σέβεται, όμως, ταυτόχρονα και την ανεξαρτησία της δικαιοσύνης, όπως θεσμικά έχουμε υποχρέωση να κάνουμε.

Και εκφράζουμε την ικανοποίησή μας και δεν νομίζω ότι υπάρχει κανένα στέλεχος αυτής της παράταξης, που δεν εκφράζει την ικανοποίησή του για το γεγονός ότι τελικά η δικαιοσύνη μπόρεσε να δώσει μία λύση σε αυτό το πρόβλημα, δίνοντας τη δυνατότητα στον κ. Ρούτσι και σε οποιονδήποτε συγγενή επιθυμήσει την εκταφή του παιδιού του, χωρίς όμως να τεθεί σε κίνδυνο η διαδικασία εκκίνησης της δίκης.

Και, βέβαια, εδώ πέρα γεννάται και ένα άλλο εύλογο ερώτημα. Τα αιτήματα αυτά έγιναν δεκτά. Οι εκταφές έγιναν; Ρωτώ. Οι εκταφές δεν έχουν γίνει ακόμα. Και εύχομαι να προχωρήσουν και να γίνουν το συντομότερο δυνατόν, γιατί οι γονείς αυτοί πρέπει να πάρουν όλες τις απαντήσεις τις οποίες αναζητούν.

Με σεβασμό, λοιπόν, στους γονείς, εκείνους τους γονείς οι οποίοι επέλεξαν αυτόν τον τρόπο διαμαρτυρίας, τους ζητώ να αναλογιστούν μήπως δίνουν τα περιθώρια σε κάποιους πολιτικούς αδίστακτους να οικειοποιούνται το πένθος τους, σε κάποιους πολιτικούς που, όταν είδαν ότι η υπόθεση των Τεμπών έφυγε από τα φώτα της δημοσιότητας και αυτό τους οδήγησε σε μία σημαντική μείωση των δημοσκοπικών τους ποσοστών, έκαναν ό,τι περνούσε από το χέρι τους για να επαναφέρουν την υπόθεση στο προσκήνιο και να παίζουν κομματικά παιχνίδια στις πλάτες κατατρεγμένων ανθρώπων, να εργαλειοποιούν τον πόνο τους φορώντας δήθεν, κυρία Κωνσταντοπούλου, τη μάσκα της αλληλεγγύης;

(Χειροκροτήματα από την πτέρυγα της Νέας Δημοκρατίας)

Πολιτικά πρόσωπα, τα οποία στο παρελθόν έχουν διακριθεί και για τις εντάσεις τους και για τις διχαστικές τους ενέργειες. Είναι αυτοί, είστε εσείς. Και να ακούσει ο ελληνικός λαός -γιατί δεν νομίζω ότι παρακολουθεί τις λεπτομέρειες αυτής της υπόθεσης στον βαθμό που θα έπρεπε- ότι τριάντα έξι, επαναλαμβάνω τριάντα έξι, είναι οι κατηγορούμενοι οι οποίοι θα δικαστούν τον Μάρτιο για την υπόθεση των Τεμπών και, αν δεν κάνω λάθος, τριάντα τρεις εκ των οποίων κατηγορούνται σε βαθμό κακουργήματος.

Δύο στελέχη της Νέας Δημοκρατίας για πρώτη φορά στην ιστορία της Μεταπολίτευσης βρίσκονται αντιμέτωποι με το δικαστικό συμβούλιο, επειδή η κυβερνητική πλειοψηφία επέλεξε -επέλεξε!- να τους δώσει τη δυνατότητα να δικαστούν από τον φυσικό τους δικαστή.

(Χειροκροτήματα από την πτέρυγα της Νέας Δημοκρατίας)

Και από την άλλη πλευρά ποιοι υπάρχουν; Οι οπαδοί του ξυλολίου, που αν και οι θεωρίες τους κατέρρευσαν, επιχείρησαν τώρα να τις αναστήσουν. Κάποιοι, μάλιστα, λείπουν από την Αίθουσα. Θα επανέλθω σε αυτούς στη συνέχεια. Εγώ είχα φανταστεί ότι θα ήταν εδώ πέρα σήμερα. Είναι εκείνοι που είδαν αυτή την κοινή τραγωδία, αυτή την εθνική τραγωδία ως τη δικιά τους ευκαιρία. Είναι οι πρώτοι, βέβαια, οι οποίοι έσπευσαν στο μνημείο, όχι για να θρηνήσουν, αλλά για να δηλητηριάσουν με μόνο στόχο την αναταραχή.

Υπάρχει μάλιστα και κάτι ενδεικτικό των στόχων και της υποκρισίας όσων αντιδρούν στην πρωτοβουλία μας. Ρωτώ: Υπάρχει σήμερα ή δεν υπάρχει μνημείο για τα θύματα των Τεμπών, κύριε Ανδρουλάκη και κύριε Φάμελλε; Φαντάζομαι ότι είστε πιο απασχολημένοι να κοιτάτε τα κινητά σας τηλέφωνα και οι δύο, για να δείτε αυτή τη φωτογραφία. Υπάρχει μνημείο, καλαίσθητο μάλιστα, με πρωτοβουλία του Δημάρχου της Αθήνας. Ειδικό γλυπτό βρίσκεται εδώ και καιρό απέναντι στην Τεχνόπολη.

(Χειροκροτήματα από την πτέρυγα της Νέας Δημοκρατίας)Π

Αμφιβάλλω αν κάποιος από τους διαμαρτυρόμενους το έχει καν επισκεφτεί.

Το καταθέτω στα Πρακτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υποκριτικές ως και επικίνδυνες ωστόσο είναι και ακραίες ρητορικές που ακούστηκαν και είμαι σίγουρος ότι θα ξανακούσουμε και σήμερα. Γενική απειλή: «Δεν θα επιτρέψουμε να οικειοποιηθούν», τρίτο πληθυντικό, «τον Άγνωστο Στρατιώτη». Ποιοι, να οικειοποιηθούν; Ποιους; Διότι αυτοί ή αυτός που λέει κάτι τέτοιο, θεωρεί ιδιοκτησία του τον δημόσιο χώρο. Νιώθει ανώτερη ή ανώτερος από τη συντεταγμένη Πολιτεία και κρίνει ότι μόνο αυτοί ή αυτός μπορεί να αποφασίζει για τους πολλούς αυτής της χώρας.

Δεν είναι, όμως, έτσι. Γιατί, στην υπόθεση αυτή δοκιμάζεται η κοινή μας αντίληψη και τα δικαιώματά μας, μέχρι πού, δηλαδή, η ελευθερία του ενός ή των λίγων μπορούν να εκτείνονται, χωρίς όμως να βλάπτουν όσα δικαιούνται οι περισσότεροι. Θα πρέπει να ζούμε κάτω από τους ίδιους κανόνες, δίχως κάποιοι με το έτσι θέλω να τους καταργούν. Αλλά και τι σημαίνει τελικά δημόσιος χώρος στην Ελλάδα του 2025;

Γι’ αυτό θα ήταν χρήσιμο όσοι διαφωνούν με αυτή την τροπολογία, ίσως να αφουγκραστούν και τη γνώμη πολλών απλών πολιτών. Αφουγκράζονται και τις οικογένειες εκείνες, οι οποίες είχαν θύματα πολέμου τους χιλιάδες Έλληνες και ξένους, οι οποίοι συρρέουν για να ζήσουν την αλλαγή της προεδρικής φρουράς. Τι είναι η αλλαγή της προεδρικής φρουράς; Είναι μια συγκινητική τελετή, που συνδέει συμβολικά το παρελθόν μας με το παρόν μας και με το μέλλον μας. Αν ρωτούσαμε σήμερα την κοινωνία μία πολύ απλή ερώτηση, «ο Άγνωστος Στρατιώτης πρέπει να είναι χώρος μνήμης ή ένα ακόμα πεδίο διαμαρτυρίας;», τι απάντηση θα έδινε η κοινωνία; Είμαι σίγουρος ότι η πλειοψηφία της κοινωνίας θα ήθελε να διαφυλάξει τον χαρακτήρα του Αγνώστου Στρατιώτη.

(Χειροκροτήματα από την πτέρυγα της Νέας Δημοκρατίας)

Και, επιπλέον, αν σε έναν δημόσιο χώρο θα πρέπει να έχουν ελεύθερη πρόσβαση όλοι ή αν κατά καιρούς μπορεί να περνά στην ευθύνη κάποιων, οι οποίοι να αποφασίζουν με το «έτσι θέλω» να τον κάνουν δικό τους, θεωρώ ότι και σε αυτό το ερώτημα η απάντηση θα ήταν συντριπτική, η ίδια που πιστεύω ότι δίνουν οι περισσότεροι.

Επιτέλους, αυτό το οποίο κάνουμε είναι κάτι το οποίο θα έπρεπε να είχε γίνει εδώ και καιρό, γιατί τα μνημεία, ναι, πρέπει να φυλάσσονται και οι ιεροί χώροι πρέπει να μένουν αναλλοίωτοι, ενώ μια σύγχρονη κοινωνία οφείλει να ζει με κανόνες. Η ατομική ιδιοκτησία προφανώς είναι αποκλειστική. Όμως ο δημόσιος χώρος είναι κτήμα του συνόλου, ενός συνόλου που θα έχει την ευθύνη και της διατήρησης του χαρακτήρα της.

Θεωρώ, λοιπόν, τελείως τεχνητή απόπειρα διχασμού αυτήν την υποτιθέμενη διαφορά για τα ονόματα των θυμάτων των Τεμπών, μπροστά στα οποία, ναι, και εγώ προσωπικά έχω υποκλιθεί. Είναι μια αντιπαλότητα, πιστεύω, χωρίς ουσία. Αλίμονο, άλλωστε, αν η μνήμη γραφόταν στο έδαφος και διαρκούσε όσο η μπογιά ενός σπρέι. Αυτή η μνήμη των νεκρών των Τεμπών θα ζει για πάντα στις καρδιές όλων μας, σεμνή και σιωπηλή, σαν τον σεβασμό που απαιτεί.

Κύριοι Βουλευτές, μιλώ απολύτως καθαρά για το δράμα των Τεμπών. Έχουν ήδη προκύψει τα πρώτα συμπεράσματα. Όπως είπα υπάρχουν ήδη τριάντα έξι κατηγορούμενοι γι’ αυτήν τη μοιραία σύγκρουση. Έχουν εντοπιστεί τα κενά του βαθέως κράτους που συνέτειναν στο δυστύχημα. Έχουν αναληφθεί με γενναιότητα πολιτικές ευθύνες και από αυτή την Κυβέρνηση, ενώ οι αλλόκοτοι μύθοι γύρω από τα φορτία των τρένων αποδείχτηκαν εν τέλει τελείως παραπλανητικοί. Για να προκύψει τι; Ότι τελικά κανείς δεν προσπάθησε να συγκαλύψει τίποτα.

(Χειροκροτήματα από την πτέρυγα της Νέας Δημοκρατίας)

Την ίδια ώρα η Πολιτεία στάθηκε στο πλάι των συγγενών και ενώ η δικαιοσύνη άφησε όλα τα περιθώρια της έρευνας ανοιχτά, παρά τη λυσσαλέα προσπάθεια κάποιων να μην ολοκληρωθεί ποτέ αυτή η ανάκριση, για να καθυστερήσει κι άλλο η έναρξη της δίκης, για να μπορούν κάποιοι και κάποιες να κάνουν άθλια πολιτική σπέκουλα πάνω στο ζήτημα των Τεμπών.

Συνεπώς, η συνέχιση αυτού του αντικυβερνητικού ακτιβισμού γύρω από το ζήτημα αυτό είναι μάλλον εκ του πονηρού και, δυστυχώς, δεν φανερώνει παρά την προσπάθεια κάποιων να βαφτίσουν ως έγκλημα ένα τραγικό δυστύχημα, παρασέρνοντας έτσι και κάποιους συγγενείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι τριάντα έξι κατηγορούμενοι για δυστύχημα είναι;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Βεβαίως, οι πλάκες αριστερά και δεξιά από την τιμητική φρουρά των ευζώνων μάς θυμίζουν ευτυχώς τον προορισμό του μνημείου. Στο μνημείο αυτό είναι χαραγμένες και οι μάχες στις οποίες πολέμησαν οι Έλληνες στη νεότερη ιστορία τους.

Μαζί είναι και δύο αποφθέγματα του Θουκυδίδη αφιερωμένα στους ανώνυμους μαχητές που έδωσαν τη ζωή τους για τη νίκη της πατρίδας, ένα μήνυμα το οποίο διαπερνά τον χρόνο για να φτάσει στις μέρες μας.

Είναι συνεπώς -και επιτρέψτε μου να κλείσω με αυτό, κύριε Πρόεδρε- ακατανόητη η στάση ενός τμήματος τουλάχιστον της Αντιπολίτευσης που συντάσσεται πάλι σε αυτό το παράδοξο μέτωπο της άρνησης. Και πώς γίνεται άραγε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλη η Αντιπολίτευση είναι απέναντί σας!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ναι, έγιναν ουρά σας πράγματι, όλη η Αντιπολίτευση, το πετύχατε αυτό, κυρία Κωνσταντοπούλου! Να πείτε ένα μεγάλο μπράβο στον κ. Ανδρουλάκη, που σπεύδει να ακολουθεί κάθε πρωτοβουλία σας! Πραγματικά θέλει μεγάλη προσπάθεια αυτό για να το κάνεις!

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και το δικό σας κόμμα είναι απέναντι!

**ΠΡΟΕΔΡΟΣ (Νικήτας Κακλαμάνης):** Ηρεμήστε. Δίνετε assist στον Πρωθυπουργό και βάζει τρίποντα, δεν τό ’χετε καταλάβει τόση ώρα;

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΠΑΣ:** Σιγά τα τρίποντα, κύριε Πρόεδρε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάνω στα Τέμπη παίζετε μπάσκετ, κύριε Κακλαμάνη;

**ΠΡΟΕΔΡΟΣ (Νικήτας Κακλαμάνης):** Ηρεμήστε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πριν έρθω όμως στο ΠΑΣΟΚ, έχω μία απορία. Αναρωτιέμαι γιατί δεν είναι σήμερα εδώ ο κ. Βελόπουλος.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ο κ. Δένδιας πού είναι;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ο κ. Δένδιας συνυπέγραψε την τροπολογία, κύριε Ανδρουλάκη. Αν πιστεύετε ότι διαφωνούσε, φαντάζομαι ότι δεν θα τη συνυπέγραφε, έτσι δεν είναι;

**ΚΩΝΣΤΑΝΤΙΝΟΣ ΜΠΑΡΚΑΣ:** Πού είναι;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα τα πείτε, θα τα πείτε, μην ανησυχείτε. Θα σας απαντήσω στη συνέχεια.

Οι ακραίοι υπερπατριώτες -απευθύνομαι στο κόμμα της Ελληνικής Λύσης και στον απόντα κ. Βελόπουλο- να μη θέλετε να προστατεύεται ένας χώρος που είναι ταυτισμένος με την εθνική παράδοση; Γιατί άραγε; Τι θα πείτε στους ψηφοφόρους σας όταν θα υψώσετε πάλι τα λάβαρα τα εθνικά, τα σύμβολα;

(Χειροκροτήματα από την πτέρυγα της Νέας Δημοκρατίας)

Θα πείτε ότι εμείς δεν στηρίξαμε την τροπολογία για την προστασία του χώρου αυτού, γιατί; Γιατί εμείς ήμασταν αυτοί οι οποίοι επινοήσαμε τη θεωρία του ξυλολίου, την οποία ασθμαίνοντες ακολούθησαν και αγκάλιασαν όλα τα κόμματα της Αντιπολίτευσης, συμπεριλαμβανομένου και του ΠΑΣΟΚ.

Εδώ, κύριε Ανδρουλάκη, θα σας ακούσω με προσοχή, αλλά η στάση σας είναι πραγματικά ακατανόητη και είναι ακατανόητη για ένα θεσμικό κόμμα, το οποίο έχει ταυτίσει την ιστορία του με τη σύγχρονη ιστορία της Μεταπολίτευσης. Άκουσα τους ομιλητές σας να αναφέρονται σε ψευτοδίλημμα για την αποκατάσταση του χαρακτήρα ενός μνημείου, όταν αυτός ο χαρακτήρας αμφισβητείται έμπρακτα; Θα ακούσω με πολύ ενδιαφέρον τα επιχειρήματά σας.

Αλλά πράγματι δεν περίμενα ακόμα μία φορά από το κόμμα της Αξιωματικής Αντιπολίτευσης να συνταχθεί και να γίνει, δυστυχώς, παρακολούθημα των πιο ακραίων φωνών σε αυτό το Κοινοβούλιο.

(Χειροκροτήματα από την πτέρυγα της Νέας Δημοκρατίας)

Αλλά είναι δικιά σας επιλογή. Λυπάμαι πράγματι, γιατί δεν μπορούμε να συνεννοηθούμε σε αυτή την Αίθουσα ούτε για τα προφανώς αυτονόητα. Θα ήθελα να ακούσω πράγματι αν είχατε και προτάσεις συγκεκριμένες. Αν πιστεύετε ότι αυτή τροπολογία είναι ας πούμε στη σωστή κατεύθυνση, αλλά θα θέλατε να δείτε κάποιες διορθώσεις, να καταθέσετε μία εναλλακτική πρόταση.

Αλλά το «όχι σε όλα» σας κατατάσσει δυστυχώς στο στρατόπεδο εκείνων των κομμάτων που είναι ταυτισμένα σήμερα με τη μειοψηφία του ελληνικού λαού ως προς την αντίληψή τους για ορισμένα αυτονόητα κεκτημένα της ελληνικής δημοκρατίας.

Εγώ σας καλώ να αναθεωρήσετε τη θέση σας, να συνταχθείτε με αυτό που εμείς πιστεύουμε ότι είναι το σωστό, να ανακτήσει δηλαδή η πρωτεύουσα αυτό το μοναδικό…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Μας πείσατε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν θα σας πείσω, δεν πειράζει. Να ξέρετε, κύριε Ανδρουλάκη, όλοι κρινόμαστε τελικά, όλοι κρινόμαστε. Κριθήκαμε και θα και θα κριθούμε και πάλι. Αυτή είναι η ομορφιά της δημοκρατίας. Κρινόμαστε όμως και κάθε μέρα για την ισχύ των επιχειρημάτων μας.

Εμείς, λοιπόν, είμαστε πολύ ξεκάθαροι. Θέλουμε η Αθήνα να ανακτήσει αυτό το μοναδικό μνημείο στο κέντρο της.

**ΝΙΚΟΛΑΟΣ ΠΑΠΠΑΣ:** Το έχει απωλέσει;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θέλουμε να αποκαταστήσουμε τον ιερό χαρακτήρα τον οποίο θέλησαν να έχουν οι δημιουργοί του. Θέλουμε να ζήσει στον χρόνο ως τόπος τιμής, ενότητας, αναστοχασμού και συλλογικής αυτοσυνείδησης.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικήτας Κακλαμάνης):** Καλείται στο Βήμα ο Αρχηγός της Αξιωματικής Αντιπολίτευσης κ. Νίκος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα καταλαβαίνω γιατί ο Πρωθυπουργός θεωρεί τον εαυτό του αναντικατάστατο. Είναι λογικό να θεωρεί κάποιος αναντικατάστατο τον εαυτό του, όταν παίρνει τόσο μεγάλες, γενναίες μεταρρυθμιστικές πρωτοβουλίες.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Συγχαρητήρια, κύριε Μητσοτάκη, είστε ένας Πρωθυπουργός που ενώνει τους Έλληνες, που δεν τους διχάζει, ένας Πρωθυπουργός που όταν η δικαιοσύνη ζητά να διερευνηθούν ακόμη και οι Υπουργοί του, με μεγαθυμία της το επιτρέπει της δικαιοσύνης να διερευνήσει τους Υπουργούς του, ένας Πρωθυπουργός που πολεμά τη διαφθορά, ένας Πρωθυπουργός που πολεμά τα καρτέλ και τους ολιγάρχες για να πέσουν οι τιμές, για να έχουμε καλύτερο σύστημα υγείας και όχι αισχροκέρδεια.

Αυτός, λοιπόν, ο Πρωθυπουργός, που περιέγραψα, είναι αυτός που βλέπει κάθε βράδυ ο κ. Μητσοτάκης στον καθρέφτη του, με αποτέλεσμα αυτή την τεράστια αλαζονεία. Αλλά, ξέρετε, όσα επικοινωνιακά παιχνίδια και να κάνετε, όσα συμφέροντα μιντιακά και να έχουν συστοιχηθεί δίπλα σας, μπορείτε να κοροϊδέψετε λίγους για πολύ, πολλούς για λίγο, αλλά όχι όλους για πάντα. Και σε λίγο θα έρθει η κρίση του ελληνικού λαού.

Δεν θεωρούσατε, λοιπόν, σημαντικό την προηγούμενη εβδομάδα να έρθετε στη Βουλή για να μιλήσετε για το δεκατριάωρο, δεν θεωρούσατε σημαντικό την προηγούμενη εβδομάδα να απαντήσετε στην ερώτησή μου για την ακρίβεια, που είναι το μείζον ζήτημα της ελληνικής κοινωνίας, που δυσκολεύει τη ζωή εκατομμυρίων Ελλήνων πολιτών, αλλά ήρθατε σήμερα για να πάρετε το λάβαρο της πατρίδας απέναντι στους αναρχικούς που δεν θέλουν να προστατευθεί το Μνημείο και εισηγείστε μία τεράστια, γενναία μεταρρύθμιση.

Ξέρετε τι θα μείνει από τη σημερινή τροπολογία, αγαπητοί κύριοι συνάδελφοι; Θα μείνει ότι απλά θα καθαρίζουν το Μνημείο του Αγνώστου Στρατιώτη εργολάβοι καθαριότητας. Αυτό θα μείνει στο τέλος από τη νομική πρωτοβουλία της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Βεβαίως, πρέπει να μας εξηγήσετε και κάποια άλλα πράγματα που αφορούν την υποκρισία σας, την τεράστια αυτή υποκρισία. Μας ασκείτε κριτική, γιατί δεν ψηφίζουμε κάτι το οποίο δεν έχει καμία επουσιώδη αλλαγή; Δεν αλλάζει τίποτα ουσιώδες. Και μας καταγγέλλετε που δεν τον ψηφίζουμε, γιατί πολύ απλά εσείς θέλετε να τραβήξετε το αυτί του κ. Δένδια;

Θα βάλετε την Αντιπολίτευση στα εσωκομματικά σας παιχνίδια;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ! Παρακαλώ!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Γιατί ενοχλείστε, Βουλευτές της Νέας Δημοκρατίας; Ενοχλείστε;

**ΝΤΟΡΑ ΜΠΑΚΟΓΙΑΝΝΗ:** Καθόλου.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ενοχλείστε.

Να ρωτήσετε, λοιπόν, τον κ. Γεωργιάδη, που πριν από μερικές ημέρες είπε: «Εμένα ρωτάτε για το τι θα γίνει με τα ονόματα που είναι γραμμένα στον Άγνωστο Στρατιώτη; Τον κ. Δένδια να ρωτήσετε μετά την ψήφιση της τροπολογίας.

Δεν έχετε ευθύνη, λοιπόν, ως Κυβέρνηση; Τι κάνετε; Εσωκομματικά παιχνίδια με ένα ζήτημα το οποίο ήδη οι νόμοι μπορούν, όταν λειτουργήσουν, να αντιμετωπίσουν οποιαδήποτε πρόκληση.

Αλλά, έχετε κοινή γραμμή; Η κ. Μπακογιάννη είπε ότι το Μνημείο αυτό δεν είναι για κεράκια από το ΙΚΕΑ. Ο κ. Χρυσοχοΐδης, βέβαια, είχε μία άλλη άποψη. Είπε: «Γιατί να ανοίγουμε πόλεμο και διαμάχες χωρίς λόγο;». Άρα συμφωνεί μαζί μας ο κ. Χρυσοχοΐδης.

Υπάρχει νόμος, υπάρχει πλαίσιο, αλλά εσείς ανοίγετε διαμάχες και τον καταλάβαμε τον λόγο. Ήταν ξεκάθαρο το ντιμπέιτ σας με τον εξαφανισμένο κ. Βελόπουλο. Ψαρεύετε στα «θολά νερά» της ακροδεξιάς. Και πώς το κάνετε; Διχάζοντας τον ελληνικό λαό. Ένα Μνημείο που συμβολίζει την ενότητα, τους αγώνες και τις θυσίες ενός έθνους, εσείς το εργαλειοποιείτε. Το εργαλειοποιείτε για λίγα ψηφαλάκια. Αυτή είναι η ηθική σας υπόσταση.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τέτοια υποκρισία! Τέτοιος φαρισαϊσμός!

**ΓΕΩΡΓΙΟΣ ΑΜΥΡΑΣ:** Εσείς ψηφίσατε μαζί με τον Βελόπουλο!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ! Παρακαλώ!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Θέλετε, λοιπόν, να περιφρουρήσετε το Μνημείο; Αλλά, το θυμηθήκατε τώρα; Όταν όλοι εσείς, μαζί με τον κ. Γεωργιάδη ήσασταν δίπλα οι περισσότεροι στον εύζωνα! Το ξεχάσατε;

**ΝΤΟΡΑ ΜΠΑΚΟΓΙΑΝΝΗ:** Τι έγινε; Δεν καταλάβαμε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Υπάρχουν φωτογραφικά στιγμιότυπα, κυρία Μπακογιάννη, να τα δείτε.

Δίπλα στον εύζωνα, όταν στεκόσασταν με τον κ. Γεωργιάδη, τότε δεν είχατε ευαισθησίες; Τότε η πλατεία ήταν άλλη; Ο χώρος γύρω από το Μνημείο δεν υπήρχε; Δεν υπήρχε, λοιπόν. Αλά καρτ ευαισθησίες.

Όταν πατούσε, λοιπόν, στον περιβάλλοντα χώρο το πόδι των Βουλευτών της Νέας Δημοκρατίας δεν υπήρχε θέμα! Ένας πατέρας που έχασε το παιδί του, απεργός πείνας, σας δημιούργησε το ζήτημα και την ειδική ευαισθησία!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Φαρισαίοι! Υποκριτές!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αγαπητοί συνάδελφοι, παρακαλώ!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Σας ενοχλεί η αλήθεια βλέπω.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ησυχία παρακαλώ! Κύριε Πρόεδρε, συνεχίστε παρακαλώ!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Μήπως οι φωτογραφίες που εμφάνισαν οι Βουλευτές μας είναι fake;

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, πριν ένα λεπτό μιλούσε ο Πρωθυπουργός και όταν υπήρξαν από κάτω φωνές προσπάθησα να σταματήσουν.

Σας παρακαλώ!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Εάν σας ενοχλούν αυτά που λέω και θέλετε να κάνετε τη Βουλή καφενείο θα πάτε έξω και αριστερά στο καφενείο. Εδώ είναι η Βουλή και θα σεβαστείτε όλους τους ομιλητές!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλλά, και ο ίδιος ο Πρωθυπουργός που πήγε στο Μνημείο και έσκυψε το κεφάλι μπροστά στα ονόματα των θυμάτων. Το πίστευε και το έκανε; Εσείς καταλάβατε ότι ο άνθρωπος που μιλούσε σήμερα με το ύφος, την αμετροέπεια και την αλαζονεία για ένα τόσο ευαίσθητο θέμα, το πίστευε;

Σήμερα προκύπτουν πολύ μεγάλα ηθικά ζητήματα για όλους εσάς και ειδικά για τον Πρωθυπουργό. Είστε ικανοί στον βωμό του πολιτικού σας αφηγήματος να εργαλειοποιήσετε τα πάντα και νεκρούς και ζωντανούς και θεσμούς και μνημεία.

Τι λένε, λοιπόν; Το ΠΑΣΟΚ δεν θέλει να περιφρουρηθεί το Μνημείο και θέλει η Νέα Δημοκρατία. Αυτό είναι το κεντρικό αφήγημα. Οι καλοί και οι κακοί. Είναι, όμως, έτσι;

Η πραγματικότητα είναι ότι υπάρχει ήδη ολοκληρωμένο νομοθετικό πλαίσιο. Βούληση δεν υπάρχει, κύριε Μητσοτάκη. Υπάρχουν νόμοι που κάποιους έχετε ψηφίσει και εσείς και απλά δεν τους εφαρμόζετε και έρχεστε να μας κάνετε μαθήματα ότι εμείς δεν θέλουμε την προστασία! Με εμένα Πρωθυπουργό μπήκε και παρέλασε ο «Ρουβίκωνας» στη Βουλή ή με εσάς; Υπήρχε νομοθετικό πρόβλημα; Αφήστε, λοιπόν, τις υποκρισίες.

Πάμε πάλι στο Μνημείο, που θα έπρεπε να ενώνει και όχι να διχάζει, όπως κάνετε σήμερα με τον ακραίο σας λόγο. Το άρθρο 191Α του Ποινικού Κώδικα προβλέπει αυστηρές ποινές για όσους προσβάλλουν αυτά τα μνημεία και προφανώς είναι αυτονόητο ότι σε κάθε ευνομούμενη πολιτεία η Αστυνομία είναι υπεύθυνη για τη δημόσια τάξη.

Υπάρχει ο ν.4858/2021. Δικός σας νόμος για την προστασία των μνημείων και της πολιτιστικής μας κληρονομιάς, που προβλέπει, επίσης, αυστηρές ποινές για καταστροφές, φθορές, αλλοιώσεις.

Το άρθρο 11 του Συντάγματος, που καθορίζει με σαφήνεια το δικαίωμα του συνέρχεσθαι και των υπαίθριων συναθροίσεων. Αυτά δεν είναι νομοθετικό πλαίσιο, που όταν θέλει μια κυβέρνηση το χρησιμοποιεί, για να προστατεύσει τα μνημεία; Γιατί, λοιπόν, πήρατε αυτήν την πρωτοβουλία; Μάλλον καταλάβαμε όλοι σήμερα από την ακραία ρητορεία ειδικά του κ. Φλωρίδη γιατί πήρατε αυτήν την ντροπιαστική πρωτοβουλία. Τελικά, το μόνο που θα μείνει θα είναι ο εργολάβος καθαριότητας. Αυτό θα μείνει στο τέλος.

Όμως, να κάνω και μία πρόβλεψη. Η Κυβέρνηση αυτή είναι ο πανευρωπαϊκός πρωταθλητής σε απευθείας αναθέσεις. Κάνω την πρόβλεψη ότι σε αυτήν την περίπτωση δεν θα έχουμε απευθείας ανάθεση, αλλά θα εξαντλήσουν όλα τα χρονικά περιθώρια -ο κ. Δένδιας, που δεν είναι εδώ- με εξαντλητικές διαγωνιστικές διαδικασίες, πολύ απλά γιατί όλα είναι ένα σόου χωρίς κανένα αποτέλεσμα.

Πρέπει να είστε ειλικρινείς. Όταν βγάζετε σέλφι δίπλα από τον Άγνωστο Στρατιώτη, δεν δικαιούστε σήμερα να έχετε αυτή την ακραία ρητορεία. Δεν δικαιούστε, όταν βγάζετε σέλφι δίπλα από τον Άγνωστο Στρατιώτη. Να έχετε, λοιπόν, λίγη ενσυναίσθηση με τον τρόπο που εκφέρετε λόγο και επιτίθεστε στο ΠΑΣΟΚ.

Άρα το πρόβλημα δεν είναι η έλλειψη νόμων. Το πρόβλημα είναι η ανεπάρκειά σας.

Τι άλλο είπατε σήμερα; Τι άλλο είπατε επιπλέον; Ότι εμείς λέμε «όχι», ότι είμαστε αρνητικοί στις γενναίες σας πρωτοβουλίες που αφορούν τον ελληνικό λαό. Τι αφορά πιο πολύ τον ελληνικό λαό; Η σημερινή σας κοροϊδία ή τα κόκκινα δάνεια, το Εθνικό Σύστημα Υγείας, τα καρτέλ, η ακρίβεια, η λειτουργία της δικαιοσύνης; Έχουμε φέρει δεκάδες τροπολογίες και δεν έχετε ψηφίσει και στηρίξει καμία από όλες αυτές. Και μας λέτε εμάς ότι είμαστε αρνητικοί ή θετικοί. Όταν, λοιπόν, φέραμε τρεις φορές τροπολογία για τις καταχρηστικές χρεώσεις και τα υπερκέρδη των τραπεζών, είπατε «όχι»; Όταν φέραμε τροπολογία δύο φορές για τις καταχρηστικές αυξήσεις στις ασφαλιστικές εταιρείες, είπατε «όχι»; Όταν φέραμε τροπολογία για το κόστος της ιδιωτικής υγείας, είπατε «όχι»; Για το κόστος ενέργειας, για το ιδιωτικό χρέος, για τις 120 δόσεις, για την προστασία της πρώτης κατοικίας είπατε «όχι; Για τα βαρέα και ανθυγιεινά για νοσηλευτές και τραυματιοφορείς είπατε «όχι»; Για την ανεξαρτησία της δικαιοσύνης και τα τέσσερα χρόνια από την αφυπηρέτηση, που ήταν στο πρόγραμμά σας το 2019, είπατε «όχι»;

Και θέλετε να μας πείτε σήμερα, κύριε Μητσοτάκη, ότι όλα αυτά δεν αφορούν τον λαό και την πατρίδα, αλλά αφορά τον λαό και την πατρίδα η σημερινή σας κοροϊδία, ενώ υπάρχει στιβαρό νομοθετικό πλαίσιο. Έλεος!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και πάμε τώρα στα fake news. Τι μας είπε ο Πρωθυπουργός; Ξεκίνησε πάλι τα γνωστά περί εργαλειοποίησης της τραγωδίας των Τεμπών. Και δείχνοντας προς τα έδρανα του ΠΑΣΟΚ είπε πάλι την ιστορία με το ξυλόλιο. Να απαντήσουμε, λοιπόν, στον Πρωθυπουργό και να θυμίσουμε πώς αντιμετωπίσαμε εμείς το Μάτι και τα Τέμπη και πώς το κόμμα της Νέας Δημοκρατίας. Εγώ είπα στον κ. Σρόιτερ, κύριε Μητσοτάκη, ότι και το πιο απίθανο σενάριο τελικά μπορεί να είναι πιθανό; Εγώ είπα, κύριε Μητσοτάκη, ότι το κρατικό πόρισμα είναι ευαγγέλιο εθνικής αυτογνωσίας; Εδώ, από αυτό το Βήμα με καλούσατε προσωπικά να αποδεχτώ όλο του το περιεχόμενο; Ποιο ήταν, λοιπόν, το περιεχόμενό του; Όταν εμείς είπαμε στην πρόταση δυσπιστίας -και μιλάω για το ΠΑΣΟΚ- για άγνωστο καύσιμο, ήταν εφεύρεσή μας ή ήταν μέσα στο κρατικό πόρισμα που μας λέγατε ότι είναι ευαγγέλιο; Σταματήστε, λοιπόν να ψεύδεστε. Ο μόνος σύμμαχος στα ψέματά σας, στα fake news σας είναι οι ιδιοκτήτες των μίντια που δίνουν αγώνα να σας κρατήσουν όρθιο, αγώνα!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ, παρακαλώ! Ελάτε, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Σήμερα, λοιπόν, μας κατηγορήσατε ότι κάναμε χρήση του κρατικού πορίσματος. Ακούστε κατηγορία Πρωθυπουργού. Μας κατήγγειλε ότι δεν ψηφίσαμε την ίδρυση του ΕΟΔΑΣΑΑΜ. Από τη μια, μας έλεγε ότι είναι ευαγγέλιο εθνικής αυτογνωσίας το κρατικό πόρισμα, το πόρισμα του κράτους που είναι Πρωθυπουργός και από την άλλη, με καταγγέλλει γιατί χρησιμοποιήσαμε το περιεχόμενο του ευαγγελίου! Μπορεί να τον πάρει κανείς σοβαρά με αυτά τα πράγματα τα απολύτως αντιφατικά και ενώ η συζήτηση γίνεται στο πλαίσιο μιας μεγάλης τραγωδίας;

Δεν άκουσα κάτι να πείτε κάτι για την κ. Κοβέσι. Δεν είπατε τη λέξη «Κοβέσι». Όλα τα άλλα τα σχολιάσατε. Τι εννοούσε η Κοβέσι, κύριε Μητσοτάκη, όταν είπε ότι η διαφθορά σκοτώνει; Μας λέτε ότι πάνε στη δικαιοσύνη δύο στελέχη της Νέας Δημοκρατίας, αλλά δεν μας λέτε ότι απορρίψατε την πρόταση προανακριτικής στο ΠΑΣΟΚ, για να προφυλάξετε τον κ. Καραμανλή από το πόρισμα της Ευρωπαϊκής Εισαγγελίας δένοντας τα χέρια της ελληνικής δικαιοσύνης!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Το ξεχάσατε αυτό ή μήπως το μετανιώσατε;

Όμως, δεν είναι μόνο τα fake news στα Τέμπη. Είναι πολλά τα fake news. Ακούσαμε την προηγούμενη εβδομάδα να λέτε για το δεκατριάωρο ότι δεν είναι υποχρεωτικό το μέτρο, ότι είναι μη υποχρεωτικό. Ποιον κοροϊδεύετε; Τι απαντά ο Αστικός Κώδικας στο άρθρο 659 και το άρθρο 57 του ν.4808/2021 που ψήφισε η Νέα Δημοκρατία; Τι λένε αυτές οι διατάξεις; Υποχρεώνουν τον εργαζόμενο να αποδεχτεί την υπερωριακή εργασία, αν υπάρχει ανάγκη από την επιχείρηση. Άρα πώς δεν είναι υποχρεωτικό;

Όμως, δεν είναι μόνο αυτά τα fake news. Συνέχισε η κ. Κεραμέως ότι υπάρχει κλαδική σύμβαση που προβλέπει δεκατριάωρο και εξαήμερο. Ψέματα έλεγε. Η Ομοσπονδία Ασφαλιστικών Συλλόγων Ελλάδος -δείτε το κείμενο της σύμβασης- μιλά για 39 ώρες την εβδομάδα. Ποιο, λοιπόν, εξαήμερο; Αλλά δεν τα αναδεικνύουν αυτά τα μέσα, για να δούμε ποιος είναι ο αξιόπιστος και ποιος είναι ο απολύτως αναξιόπιστος.

Μιλούσα εδώ κατά τη συζήτηση για τα εθνικά μας ζητήματα την προηγούμενη εβδομάδα και με διέκοπτε συνεχώς ο κ. Μητσοτάκης επιμένοντας ότι το βέτο συμμετοχής της Τουρκίας είναι για όλα. Όταν του είπα ότι έτσι κι αλλιώς θα συμμετάσχει η Τουρκία και η εταιρεία της ως 35% στα χρήματα του προγράμματος ReArm, φώναζε και ο ίδιος και o Υπουργός Εξωτερικών κ. Γεραπετρίτης ότι αυτά που λέω δεν ισχύουν, γιατί τα ξέρει όλα καλύτερα, όπως ήξερε και για το Ταμείο Ανάκαμψης, και ότι το βέτο είναι για όλα. Κι εκεί ψέματα, κύριε Μητσοτάκη. Ή είστε άσχετος ή μας κοροϊδεύετε!

Το βέτο είναι για τη συνολική συμμετοχή άνω του 35%. Και είναι για το SAFE τα 150 δισεκατομμύρια που αφορούν τα χρήματα, τα δάνεια των αγορών, και όχι τα χρήματα του ReArm που προκύπτουν από τον δημοσιονομικό χώρο. Ή, λοιπόν, δεν τα ξέρετε και είστε άσχετος ή κοροϊδεύετε και εμάς και τη Βουλή των Ελλήνων.

Κυρίες και κύριοι συνάδελφοι, πραγματικά σήμερα δεν περίμενα αυτή την τοξικότητα. Έγινε μια συζήτηση την προηγούμενη εβδομάδα και βάλαμε όλοι τον καμβά των μεγάλων προκλήσεων που έχει η χώρα μας. Αντί, λοιπόν, να συζητάμε τα μεγάλα, τα ουσιαστικά, αυτά που αφορούν την κοινωνία, την πατρίδα, τον λαό, το μέλλον, τις επόμενες γενιές, κάποιοι προσπαθούν να βρουν όχημα μικροπολιτικής διαχείρισης.

Δεν διστάζουν να αξιοποιήσουν ακόμη και σύμβολα του έθνους για να βάλουν διχαστικά ψευδοδιλλήματα. Θέλετε τη φύλαξε ή θέλετε την καταστροφή; Όταν υπάρχουν νόμοι συγκεκριμένοι που περιφρονούν την φύλαξη, η απάντηση κάθε Έλληνα, κύριε Μητσοτάκη, στην ερώτηση: είστε υπέρ ή κατά της φύλαξης του Μνημείου του Αγνώστου Στρατιώτη, είναι, ναι. Του κάθε Έλληνα, όχι μόνον εσάς. Όλων των Ελλήνων. Για αυτό έχουμε ψηφίσει νόμους εδώ και χρόνια, που αν εσείς τους εφαρμόσετε, δεν κινδυνεύει το μνημείο.

Έχει, όμως, την πολυτέλεια η χώρα μας να γίνεται πεδίο διχασμού; Αντί, λοιπόν, να ενώνετε σε εθνικά οράματα, με αξιοπιστία, με σοβαρότητα, με υπευθυνότητα, να εργάζεστε για τις μεγάλες μεταρρυθμίσεις που έχει ανάγκη τόπος, εσείς είστε ένας ακόμη διχαστικός Πρωθυπουργός που δεν ενώνει, που έχει το βλέμμα στις κάλπες και στη μικροπολιτική διαχείριση. Ένας Πρωθυπουργός που επιλέγει το διαίρει και βασίλευε. Που μεγαλοποιεί σύμβολα ενότητας για να διχάσει την κοινωνία και τους πολίτες.

Χρησιμοποιήσατε μια τραγωδία πενήντα επτά νεκρών, που είναι ανοιχτή πληγή. Την χρησιμοποιήσατε για να κάνετε επίδειξη δύναμης, ακόμη και με εσωκομματικούς όρους. Πώς, λοιπόν, υποτιμάτε τους ήρωες και τους νεκρούς; Πώς τιμάτε τους ανθρώπους που έχασαν τη ζωή τους, που πάλεψαν για την ελευθερία της χώρας; Πώς; Με την κατάσταση που έχει σήμερα η δικαιοσύνη, οι θεσμοί, το Ελληνικό Κοινοβούλιο;

Χιλιάδες Έλληνες θυσιάστηκαν για να έχουμε ελευθερία, αλλά να έχουμε και αξιοκρατία και διαφάνεια και ευκαιρίες για όλους και να είμαστε μια ισχυρή χώρα με έναν λαό που ευημερεί. Γι’ αυτό θυσιάστηκαν. Δεν θυσιάστηκαν για κάποια παιχνίδια επικοινωνίας, για λίγα ψηφαλάκια.

Η χώρα, λοιπόν, δεν έχει ανάγκη από έναν Πρωθυπουργό που διχάζει, που σπαταλά τα χρήματα του ελληνικού λαού για να στήσει μηχανισμούς εξουσίας και μηχανισμούς προπαγάνδας. Παίρνετε άριστα στο παρασκήνιο, μηδέν στο προσκήνιο. Η κοινωνία χρειάζεται αξιοπιστία, πολιτικό ήθος και σοβαρότητα. Είστε κατώτεροι των περιστάσεων, γι’ αυτό η χώρα χρειάζεται πολιτική αλλαγή.

Και ένα μήνυμα για τα όσα είπε, τα διχαστικά, τα ακραία και τα τοξικά ο κ. Φλωρίδης. Πατρίδα δεν είστε μόνο εσείς, κύριοι της Νέας Δημοκρατίας. Πατρίδα είμαστε όλοι μας.

(Όρθιοι οι Βουλευτές του ΠΑΣΟΚ - Κινήματος Αλλαγή χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κύριος Πρωθυπουργός.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Έχω ζητήσει τον λόγο, κύριε Πρόεδρε. Δεν το κατάλαβα, να μιλήσει και μετά να το βάλει στα πόδια;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φάμελλε, εδώ είναι ο Πρωθυπουργός και ζήτησε τον λόγο. Θα μιλήσει και αμέσως μετά θα μιλήσετε εσείς.

Παρακαλώ, κύριε Πρωθυπουργέ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Να θυμίσω, κύριε Πρόεδρε, ότι δεν πρόκειται για προ ημερησίας συζήτηση, στην οποία ο Πρωθυπουργός έχει την υποχρέωση -όπως το κάνω πάντα-, να παρακολουθεί όλους τους ομιλητές και να απαντά.

Ζήτησα, λοιπόν, τον λόγο για να απαντήσω συγκεκριμένα στην τοποθέτηση του κ. Ανδρουλάκη, ξεκινώντας με τρεις λέξεις κλειδιά, τρικυμία εν κρανίο!

(Χειροκροτήματα από την πτέρυγα της Νέας Δημοκρατίας)

Έχουμε αντιπαρατεθεί πολλές φορές στο Κοινοβούλιο, επιτρέψτε μου την προσωπική εκτίμηση ότι ποτέ, όσες φορές έχουμε συναντηθεί στα έδρανα της Βουλής, δεν σας είδα πιο αμήχανο. Διότι αυτά τα οποία λέγατε, πραγματικά, προσπαθούσα να καταλάβω αν και με ποιο τρόπο έβγαζαν νόημα για την ουσία του ζητήματος, το οποίο καλούμαστε να συζητήσουμε σήμερα.

Περιγράψατε αυτήν την τροπολογία ως περίπου μία συνταγματική εκτροπή, εξ ου και καταθέσατε αίτηση αντισυνταγματικότητας. Στη συνέχεια μας είπατε, όμως, ότι είναι περίπου περιττή γιατί δεν κάνει τίποτε άλλο -μιας και δεν κάνει τίποτα άλλο, θα έρθω σε αυτό- από το να τακτοποιεί τα ζητήματα καθαριότητας του χώρου.

Καταλήξτε, λοιπόν, τι από τα δύο ισχύει; Διότι, αν καταλαβαίνω καλά, από αυτό το οποίο είπατε, εσείς ουσιαστικά λέτε, καλώς κάνουμε αυτήν την παρέμβαση και εμείς θέλουμε να προστατεύσουμε το μνημείο, αλλά υπάρχει ένα υφιστάμενο νομικό πλαίσιο. Κατά συνέπεια, δεν χρειάζεται να κάνουμε κάτι παραπάνω διότι το ζήτημα θα μπορούσε ήδη να είχε λυθεί με τις υφιστάμενες διατάξεις.

Η Κυβέρνηση, λοιπόν, σε αυτό απαντά με σαφήνεια. Όχι, δεν μπορούσε να είχε λυθεί. Και δεν μπορούσε να είχε λυθεί για δύο λόγους. Ο πρώτος έχει να κάνει με το γεγονός ότι η Κυβέρνηση έκρινε ότι ο χώρος αυτός, λόγω της ιδιαίτερης σημασίας του, όπως συμβαίνει σε πολλά άλλα αντίστοιχα ιστορικά μνημεία στο εξωτερικό, χρήζει μιας ειδικής προστασίας. Και τεκμηριώθηκε και απόλυτα γιατί αυτό είναι κάτι το οποίο είναι απολύτως συμβατό με το Σύνταγμα αλλά και με αποφάσεις Ευρωπαϊκών Δικαστηρίων, που δίνουν τη δυνατότητα προστασίας τέτοιων χώρων χωρίς να περιορίζεται το δικαίωμα της συνάθροισης.

Κατά συνέπεια, τι κάνουμε εδώ πέρα; Δημιουργούμε ένα ειδικό πλαίσιο προστασίας και τι λέμε; Για να είμαστε απολύτως σαφής, ότι από δω και στο εξής ορισμένες πράξεις, εκδηλώσεις, διαδηλώσεις, ακτιβισμοί, τσαντίρια, ταμπέλες.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Τσαντίρια;

**ΝΙΚΟΛΑΟΣ ΠΑΠΠΑΣ:** Ήταν τσαντίρι του Ρούτσι;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ναι, θά ’ρθω και σ’ αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παππά, γιατί το κάνετε αυτό.

Κύριε Πρόεδρε, σας παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτού του είδους οι ακτιβισμοί σ’ αυτόν τον χώρο δεν θα επιτρέπονται. Θα μπορούν κάλλιστα να γίνουν απέναντι στη Βασιλίσσης Σοφίας, στη λεωφόρο Αμαλίας, οπουδήποτε αλλού εκτός από αυτόν τον χώρο.

Αναφερθήκατε, όμως, και το βρήκα πολύ ενδιαφέρον, στο ζήτημα του ότι όλο αυτό το θέμα γίνεται γιατί πρέπει να πάει κάποιος εργολάβος να καθαρίσει τον χώρο.

Σύμφωνα με τις κείμενες διατάξεις, εάν έπρεπε να ερμηνεύσουμε τη νομοθεσία ως έχει σήμερα, ποιος έχει, κύριε Ανδρουλάκη, την ευθύνη καθαρισμού του χώρου; Ο Δήμαρχος Αθηναίων, ο κ. Δούκας, ο οποίος δεν καθάρισε ποτέ τον χώρο και δεν τον καθάρισε διότι ήθελε να κάνει και αυτός πολιτικό παιχνίδι. Τώρα, εάν ήθελε να κάνει πολιτικό παιχνίδι κάνοντάς σας αντιπολίτευση ή ήθελε να κάνει πολιτικό παιχνίδι γιατί βλέπει τον εαυτό του ως τον νέο ηγέτη της Κεντροαριστεράς, δεν το γνωρίζω. Η πραγματικότητα είναι ότι, σύμφωνα με τις διατάξεις, πριν ψηφιστεί αυτή η τροπολογία, την ευθύνη αυτή την είχε ο Δήμος της Αθήνας, ο οποίος πολύ απλά δεν έκανε τη δουλειά του.

Εμείς, λοιπόν, για να το επαναλάβω, έχουμε μία συγκεκριμένη αντίληψη για τον χώρο και για το πλαίσιο προστασίας του. Το Υπουργείο Εθνικής Άμυνας αναλαμβάνει και τη συντήρηση και τη φροντίδα του χώρου και πιστεύω ότι το Υπουργείο Εθνικής Άμυνας μπορεί να έχει και μία άποψη, από εδώ και στο εξής, για το πώς πρέπει να διαμορφωθεί αυτός ο χώρος, ενδεχομένως στο μέλλον, έτσι ώστε να μην τίθεται ζήτημα σύγχυσης μεταξύ τού τι είναι δημόσιος χώρος και τι ακριβώς είναι το μνημείο.

Διότι, πράγματι, σήμερα δεν είναι σαφές. Καθίσταται σαφές, θα έλεγα, στο επίπεδο…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Μεγάλη αγωνία βλέπουμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Τώρα, ποιος έχει αγωνία γι’ αυτούς, οι οποίοι δεν είναι εδώ, κύριε Φάμελλε, συγγνώμη τώρα! Δηλαδή, μην ξύνεστε στην γκλίτσα του τσοπάνη!

(Χειροκροτήματα από την πτέρυγα της Νέας Δημοκρατίας)

Άλλος έχει αγωνία. Άλλοι, μάλλον, έχουν αγωνία! Άλλοι έχουν αγωνία για τον δραπέτη της Βουλής, ο οποίος έφυγε από το Κοινοβούλιο και τώρα κάνει πολιτική με αναρτήσεις!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Καθίστε, αν έχετε τα κότσια, μόλις ανέβω στο Βήμα! Καθίστε στο Κοινοβούλιο! Μην το βάλετε σαν λαγός στα πόδια! Καθίστε στο Κοινοβούλιο να τα ακούσετε! Μην το βάλετε σαν λαγός στα πόδια! Αν έχετε τα κότσια, να καθίσετε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εντάξει, εντάξει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ.

Κύριε Πρόεδρε, νομίζω…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μα τι εκνευρισμός είναι αυτός!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Καθίστε λοιπόν! Καθίστε, λοιπόν, να τα ακούσετε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Τι εκνευρισμός είναι αυτός!

Λοιπόν, η κατάληξη, κύριε Ανδρουλάκη, είναι ότι μέσα από μία αμήχανη ομιλία, όπου πραγματικά δεν κατάλαβα πού έγκειται η ουσιαστική σας διαφορά και η δραματοποίηση αυτής της πρωτοβουλίας της Κυβέρνησης, την οποία την περιγράψατε περίπου ως συνταγματική εκτροπή, μέσα από αυτήν σας την τοποθέτηση ουσιαστικά το μόνο το οποίο πετύχατε είναι να συνταχθείτε με τις πιο ακραίες φωνές εντός του Κοινοβουλίου, όπως εξάλλου έχετε πράξει επανειλημμένως, συνυπογράφοντας προτάσεις δυσπιστίας, ψηφίζοντας μαζί με την ακραία Αντιπολίτευση σε όλες σχεδόν τις περιστάσεις. Κάνατε, λοιπόν, μια συνειδητή επιλογή. Είναι δικαίωμά σας να την κάνετε. Θα κριθείτε και για τις δικές σας επιλογές.

Αλλά μου έκανε εντύπωση. Ακόμα δύο σχόλια, για τα οποία πραγματικά δεν περίμενα ότι θα αναφερθείτε σε αυτά τα ζητήματα. Μιλήσατε για το ξυλόλιο. Αναρωτιέμαι. Ο Βουλευτής σας, ο κ. Χριστοδουλάκης, -δεν τον βλέπω αυτήν τη στιγμή στην Αίθουσα- δεν ήταν αυτός ο οποίος από το Βήμα της Βουλής μίλησε, ακολουθώντας κατά γράμμα τις θεωρίες του πρώτου διδάξαντα; Μην πληρώνοντας καν δικαιώματα πνευματικής ιδιοκτησίας στον κ. Βελόπουλο, μίλησε για τα τρία χαμένα βαγόνια; Ποιος ήταν; Άλλος ήταν; Ανήκε σε άλλον χώρο;

(Χειροκροτήματα από την πτέρυγα της Νέας Δημοκρατίας)

Εσείς ήσασταν αυτοί που καταθέσατε δύο προτάσεις δυσπιστίας, την πρώτη για την περιβόητη fake μονταζιέρα. Υιοθετήσατε ασμένως όλα τα fake news γύρω από την τραγωδία των Τεμπών. Ό,τι fake υπήρχε.

Σήμερα, λοιπόν, κύριε Ανδρουλάκη, το γνωρίζουμε πια με απόλυτη βεβαιότητα ότι όλη αυτή η θεωρία περί ξυλολίου πάνω στην οποία χτίστηκε η θεωρία της συγκάλυψης, διότι συγκάλυψη χωρίς ξυλόλιο δεν υπήρχε, ήταν όλη ένα άθλιο ψέμα…

(Χειροκροτήματα από την πτέρυγα της Νέας Δημοκρατίας)

… ένα ψέμα το οποίο είχε έναν σκοπό και μόνο: να εργαλειοποιήσει τον πόνο 57 συγγενών ανθρώπων που έχασαν τη ζωή τους, για να θάψετε πολιτικά αυτήν την Κυβέρνηση…

(Χειροκροτήματα από την πτέρυγα της Νέας Δημοκρατίας)

…και να δημιουργήσετε ουσιαστικά μια κρίση αξιοπιστίας που αφορά τελικά και την ίδια τη δικαιοσύνη, τη μόνη η οποία τελικά μπορεί να κρίνει…

(Θόρυβος στην Αίθουσα)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, τον λόγο!

(Θόρυβος στην Αίθουσα)

Τι λέτε τώρα; Δεν υπάρχει περίπτωση! Θα κάνει δευτερολογία ο κ. Ανδρουλάκης, ενώ δεν έχω κάνει πρωτολογία;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Γιατί τέτοιος εκνευρισμός, κύριε Φάμελλε;

Θα μιλήσει μετά. Τι να κάνουμε; Αυτός είναι ο Κανονισμός! Αν σας αρέσει! Αν δεν σας αρέσει, περάστε έξω!

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, πραγματικά, δεν θα αλλάξει κάτι αν ο Αρχηγός της Αξιωματικής Αντιπολίτευσης που ζήτησε τον λόγο μιλήσει και μετά εσείς, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Όχι, κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα αλλάξει απολύτως τίποτα από την ουσία.

Παρακαλώ, κύριε Πρωθυπουργέ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Βλέπω ότι αναζητήσατε ενισχύσεις και φέρατε τον κ. Πολάκη στην Αίθουσα, γιατί μάλλον φώναζε πολύ η κ. Κωνσταντοπούλου και έπρεπε να φέρετε άλλον.

(Θόρυβος στην Αίθουσα)

Λοιπόν, και την επόμενη φορά, κύριε Ανδρουλάκη, που θα μιλήσετε για τα μίντια τα οποία μας στηρίζουν με τόσο ενθουσιασμό, δεν μας λέτε και ποια είναι αυτά ονομαστικά; Γιατί αν διαβάσει κανείς τα πρωτοσέλιδα του Τύπου σήμερα…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Τα συμφέροντα! Τον Βασιλάκη Καΐλα τον πολεμάνε τα συμφέροντα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μας στηρίζουν τα συμφέροντα εμάς! Ναι, ναι! Μάλιστα.

Την επόμενη φορά πείτε μας και ποια είναι αυτά τα συμφέροντα να τα ξέρουμε και εμείς.

(Θόρυβος στην Αίθουσα)

Κλείνω, λοιπόν, κύριε Ανδρουλάκη, με μία παρατήρηση. Άμα δείτε, κύριε Πρόεδρε, το έμβλημα της Βουλής, στο έμβλημα της Βουλής απεικονίζεται ο Άγνωστος Στρατιώτης και δεν νομίζω ότι απεικονίζεται τυχαία. Διότι και σημειολογικά η Βουλή και η Κοινοβουλευτική μας Δημοκρατία στηρίζεται πάνω σε αυτό το μνημείο. Εμείς δεν θα ήμασταν ελεύθεροι, εάν κάποιοι δεν πολεμούσαν και δεν έδιναν τη ζωή τους γι’ αυτήν την ελευθερία. Αυτήν την ιστορία τιμούμε, προστατεύοντας το Μνημείο του Αγνώστου Στρατιώτη, όπως του αξίζει και όπως το επιθυμεί η σιωπηλή πλειοψηφία των Ελλήνων.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει τον λόγο ο Αρχηγός της Αξιωματικής Αντιπολίτευσης.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Όχι, κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, δεν υπάρχει λόγος να γίνει σύγκρουση.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Όχι, κύριε Πρόεδρε! Δεν γίνεται. Έχω ζητήσει τον λόγο! Δεν μπορεί να κάνει δευτερολογία ο κ. Ανδρουλάκης, ενώ δεν έχω κάνει πρωτολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε! Είναι ο Αρχηγός της Αξιωματικής Αντιπολίτευσης και θα του δώσω τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Έχω ζητήσει τον λόγο, ναι ή όχι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, δεν υπάρχει λόγος να γίνει όλη αυτή η διαδικασία. Σας είπα ότι θα μιλήσει ο κ. Ανδρουλάκης για δύο λεπτά και αμέσως εσείς.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, έχω ζητήσει τον λόγο πριν τον ζητήσει ο κ. Ανδρουλάκης, ναι ή όχι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ είδα τον κ. Ανδρουλάκη. Αλλά τώρα το θέμα δεν είναι αυτό.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Όχι, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φάμελλε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Έχω ζητήσει τον λόγο τυπικά. Τον πήρε ο κύριος Πρωθυπουργός. Διαμαρτυρήθηκα, έκανα πίσω. Να το κάνει και ο κ. Ανδρουλάκης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, σας παρακαλώ. Κύριε Πρόεδρε, δεν θα αλλάξει κάτι. Νομίζω ότι χάνουμε ήδη πολύτιμο χρόνο…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Υπάρχει Κανονισμός. Δημιουργείτε πρόβλημα στην κοινοβουλευτική διαδικασία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν δημιουργώ κανένα πρόβλημα. Θα είχε λυθεί τώρα. Θα είχαμε ολοκληρώσει.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Έχω ζητήσει τον λόγο για πρωτολογία και δικαιούμαι να τον πάρω. Δεν μπορεί να κάνει παρέμβαση ο κ. Ανδρουλάκης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα είχαμε ολοκληρώσει.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Διαβάστε τον Κανονισμό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Διάβασα τον Κανονισμό. Κοιτάξτε, αν επιθυμείτε, αν πιστεύετε ότι παραβιάζω τον Κανονισμό…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ναι, κύριε Πρόεδρε, πιστεύω ότι τον παραβιάζετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν πιστεύετε ότι τον παραβιάζω, θα κάνετε μομφή σε εμένα.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Θα φέρουμε το θέμα στη Διάσκεψη των Προέδρων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα αυτήν τη στιγμή θα μιλήσει ο κ. Ανδρουλάκης που είναι Αρχηγός της Αξιωματικής Αντιπολίτευσης.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Παραβιάζετε τον Κανονισμό. Ωραία. Όλα αυτά θα τα συζητήσουμε, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Ελάτε, κύριε Πρόεδρε. Παρακαλώ. Δύο λεπτά.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αγαπητοί συνάδελφοι, ο Πρωθυπουργός τελικά μας είπε ότι υπάρχει νομοθετικό πλαίσιο, αλλά αυτός φέρνει και κάτι άλλο γιατί πρέπει να γίνει μια συζήτηση. Με τι στόχο αυτή η συζήτηση; Να μας πουν ότι αυτοί είναι με τους ήρωες και εμείς δεν είμαστε.

Υπάρχουν δύο άρθρα, ένα του Ποινικού Κώδικα, ο ν.4558/2021, άρθρο Συντάγματος, που όλα αυτά καθορίζουν πώς προστατεύεται ο Άγνωστος Στρατιώτης. Και εσείς πήρατε μια πρωτοβουλία για να έρθετε να μας πείτε ότι εσείς είστε με τους ήρωες και εμείς είμαστε απέναντι.

Δυσπιστία; Θυμηθήκατε τη δυσπιστία, κύριε Μητσοτάκη; Την αναξιοπιστία να θυμηθείτε. Τα συμφέροντα; Εδώ μας λέγατε ότι κάναμε πρόταση δυσπιστίας γιατί μας βάλανε ολιγάρχες. Και το βράδυ στο σπίτι του ολιγάρχη ήταν οι στενότεροί σας συνεργάτες και τους φάγατε λάχανο! Το ξεχάσατε; Είστε τόσο αξιόπιστος που λέγατε εδώ ότι μας βάλανε τα συμφέροντα και το ίδιο βράδυ στο σπίτι των συμφερόντων ήταν Υπουργοί σας! Και έχετε θράσος και μιλάτε για τη δυσπιστία;

Μιλάτε για «ουρά»; «Ουρά» το ΠΑΣΟΚ; Να σας πω. Εμείς πήραμε πρωτοβουλίες, που η Βουλή θέλει συγκεκριμένο αριθμό υπογραφών, θεσμική πρωτοβουλία. Και μιλάτε εσείς για «ουρά», όταν εργαλειοποιήσατε τον Βελόπουλο για να αλλοιώσετε τις ανεξάρτητες αρχές και να μην πέσει φως στην υπόθεση των υποκλοπών;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και μιλάτε για «ουρές»; Την ακροδεξιά, τους Σπαρτιάτες, τα «ορφανά» της Χρυσής Αυγής που ψηφίζουν ό,τι θέλει η Νέα δημοκρατία και μιλάτε για «ουρές»; Πόσο θράσος!

Και για την καθαριότητα του Μνημείου είναι υπεύθυνος ο Δήμος Αθήνας. Μα είπε ο κ. Παύλος Μαρινάκης, τι μας είπε; Ότι δεν θέλουμε να σβηστούν τα ονόματα από την πλατεία. Άρα ποιο είναι το πρόβλημά σας; Έχετε άλλη άποψη εσείς από τον εκπρόσωπο Τύπου κ. Μαρινάκη;

Και κάτι τελευταίο. Στην πολιτική όλοι κρινόμαστε, έχετε δίκιο. Και όλοι δίνουμε μάχες. Ο καθένας, όμως, με τα δικά του όπλα. Εσείς εδώ πέρα είστε εκτεθειμένος βαθιά σήμερα. Διότι ενώ υπάρχουν νόμοι, υπάρχει πλαίσιο, επτά χρόνια Πρωθυπουργός δεν είχατε την ευαισθησία όταν έβγαζαν σέλφι οι Υπουργοί σας; Και την αποκτήσατε μετά από έναν γονέα που έχασε το παιδί του και έκανε απεργία πείνας; Τέτοια ευαισθησία; Δηλαδή επτά χρόνια ήσασταν αναίσθητος, που έβγαζαν σέλφι οι Υπουργοί σας δίπλα στον Άγνωστο Στρατιώτη και ξαφνικά, μαγικά, γίνατε ευαίσθητος μετά από έναν απεργό πείνας για το παιδί του; Μετά μας μιλάτε για εργαλειοποίηση της τραγωδίας των Τεμπών. Σταματήστε την τοξικότητα και τη διχόνοια. Δεν οδηγείτε πουθενά την πατρίδα και πουθενά τον ελληνικό λαό.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ, ο κ. Φάμελλος.

**ΝΙΚΟΛΑΟΣ ΠΑΠΠΑΣ:** Συγχαρητήρια. Μιάμιση ώρα κάθε μήνα θα έρχεται ο Πρωθυπουργός. Το έχει κάνει άθλημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό, κύριε Πρόεδρε! Σας παρακαλώ, κύριοι συνάδελφοι, σας παρακαλώ!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Οφείλω να πω ξεκινώντας, κυρίες και κύριοι Βουλευτές, κύριοι Υπουργοί, ότι γι’ αυτήν την εξέλιξη τώρα, που «το έβαλε στα πόδια» σαν λαγός ο κ. Μητσοτάκης, έχει ευθύνη και η διαχείριση της συζήτησης από το Προεδρείο.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και για να πούμε τα πράγματα ακριβώς όπως έχουν, ξέρετε γιατί το έβαλε τώρα στα πόδια, ο κύριος Μητσοτάκης; Γιατί την ώρα που κατέβηκε από το Βήμα, εκδηλώθηκε η δημόσια, οξύτατη διαφοροποίηση του κ. Δένδια από τη γραμμή του κ. Μητσοτάκη για το θέμα του Αγνώστου Στρατιώτη.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Ο κ. Δένδιας, με μία δήλωσή του που διαχωρίζει τη θέση του από τον κ. Μητσοτάκη, αναφέρεται στον Πρόεδρο της Δημοκρατίας και στην ανάγκη να καθυστερήσει η ρύθμιση και να μην εισαχθεί στην πολιτική αντιπαράθεση και δηλώνει ότι δεν θα εφαρμόσει καμία ρύθμιση η οποία δημιουργεί εντάσεις, διχασμό και ευθύνες στους πολίτες και στην κοινωνία. Αλλά ο κ. Μητσοτάκης το έβαλε στα πόδια γιατί δεν αντέχει μία τέτοια συζήτηση…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, κύριε Χατζηδάκη, σας παρακαλώ πάρα πολύ!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Και γιατί ο κ. Μητσοτάκης πρέπει σήμερα να μας πει αν υπάρχει τελικά κυβερνητική πλειοψηφία και αν είναι σύμφωνη η γνώμη του Υπουργικού Συμβουλίου. Και να το πω τώρα για να μην το πω στη συνέχεια. Να έρθει τώρα ο κ. Δένδιας εδώ στην Ολομέλεια. Υπάρχει κεντρικό πολιτικό πρόβλημα στην Κυβέρνηση του λαγού κ. Μητσοτάκη, που το έβαλε στα πόδια, γιατί σαν λαγός έφυγε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΝΟΤΗΣ ΜΗΤΑΡΑΚΗΣ:** Ο κ. Δένδιας υπογράφει την τροπολογία.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Και ξέρετε γιατί είναι επικίνδυνος αυτός ο Πρωθυπουργός; Γιατί πέρα από τον πρόβλημα που έχει στην Κυβέρνησή του, είναι και αδίστακτος ψεύτης. Γιατί κανείς από την Αντιπολίτευση δεν έβαλε ζήτημα για την ιερότητα του Μνημείου του Αγνώστου Στρατιώτη και για την υποστήριξη από όλους τους Έλληνες και Ελληνίδες του χώρου και της μνήμης των θυσιών των Ελλήνων και των Ελληνίδων για την ελευθερία της χώρας μας. Αυτό για το οποίο βάλαμε ζήτημα και το λέμε ξεκάθαρα, και αντισυνταγματικό είναι βέβαια, είναι ότι…

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι..

Με συγχωρείτε κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, αφήστε με σας παρακαλώ πολύ, μπορώ. Θα ζητήσω τη βοήθειά σας αν χρειαστεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν χρειάζεται. Αυτό θα το αποφασίσω εγώ. Δεν μπορείτε να το πείτε εσείς. Σε καμία περίπτωση.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Λέω, λοιπόν, ο λόγος για τον οποίο η Αντιπολίτευση και η προοδευτική Αντιπολίτευση έχουν βάλει σήμερα ζήτημα, είναι γιατί η τροπολογία ντροπής προσβάλλει το Σύνταγμα, την ιστορική μνήμη, τις δημοκρατικές αξίες και τους αγώνες των Ελλήνων πολιτών. Γιατί με το πλαίσιο που φέρνει σήμερα η Κυβέρνηση και ο κ . Μητσοτάκης, να το πούμε ξεκάθαρα, ο Πάνος Ρούτσι, την πρώτη ημέρα της απεργίας πείνας θα είχε συλληφθεί και θα κινδύνευε με έναν χρόνο φυλάκιση. Αυτό ζητάει να ψηφίσουμε, όχι την προστασία του Μνημείου ούτε την καθαριότητα του Μνημείου ούτε τη συντήρηση του Μνημείου.

Ζητάνε να νομοθετήσουμε ότι όποιος πολίτης, ένα σχολείο, κάποιοι συνεργάτες σε μια δουλειά, συνάδελφοι, συγγενείς πάνε στην πλατεία έξω από την περιοχή μνήμης, δηλαδή μετά την προστασία και την τιμή από το Ευζωνικό Σώμα, μετά, στο σύνορο με τη λεωφόρο Αμαλίας, και ζητήσουν να κάτσουν για λίγη ώρα για να τιμήσουν τη μνήμη των θυμάτων του εγκλήματος των Τεμπών θα συλλαμβάνονται και θα κινδυνεύουν με φυλάκιση ενός χρόνου. Αυτό ζητάνε. Αυτό ζητάει ο κ. Μητσοτάκης.

Τι θα γινόταν, λοιπόν, αν υπήρχε αυτή η διάταξη και ξεκινούσε σήμερα την απεργία πείνας ο Πάνος Ρούτσι; Δεν θα του επιτρέπατε να δώσει τον τίμιο και δίκαιο αγώνα του. Αυτό σας πείραξε: Ο τίμιος και δίκαιος αγώνας ενός πατέρα που έχασε το παιδί του και ζητάει την αλήθεια.

Έτσι, λοιπόν, έρχεστε σήμερα να νομοθετήσετε την πλήρη απαγόρευση των συναθροίσεων, των διαδηλώσεων, δηλαδή της ελεύθερης έκφρασης γνώμης στην περιοχή από το Μνημείο του Αγνώστου Στρατιώτη και μέχρι τη λεωφόρο Αμαλίας, άρα εκεί που πολύ συχνά πολλοί πολίτες έρχονται και για λόγους διαδήλωσης, έκφρασης γνώμης και συνάθροισης, όπως το Σύνταγμα τους δίνει καθολικό δικαίωμα.

Έτσι, λοιπόν, απαγορεύεται κάθε εκδήλωση κοινωνικής συνάθροισης και απαγορεύεται η άσκηση συνταγματικού δικαιώματος των πολιτών. Αυτή είναι η ουσία. Δεν είναι η προστασία του μνημείου. Δεν θέλετε να προστατεύσετε το μνημείο. Θέλετε να απαγορεύσετε τις διαδηλώσεις, τις συναθροίσεις, γιατί το τελευταίο διάστημα πάρα πολύ συχνά οι πολίτες διαμαρτύρονται και κινητοποιούνται απέναντι στην Κυβέρνησή σας.

Προσέξτε, κυρίες και κύριοι Βουλευτές. Προσέξτε. Οι διαδηλώσεις του τελευταίου διαστήματος είναι με απόλυτη ασφάλεια του μνημείου, με απόλυτη προστασία και σεβασμό του μνημείου, με απόλυτη δημοκρατικότητα και χωρίς κανένα επεισόδιο. Δεν έχει δοθεί αφορμή.

Για να το πούμε, λοιπόν, πολύ απλά: Οποιοσδήποτε και οποιαδήποτε που θα βρίσκεται στον χώρο αυτόν θα κινδυνεύει άμεσα και με συνοπτικές διαδικασίες, ακόμα και από ποινική διαταγή εισαγγελέα διαβάζω στην αιτιολογική.

Εξάλλου αυτό έλεγε και το κυριακάτικο προ δέκα ημερών μήνυμα του κ. Μητσοτάκη. Σήμερα πήγε να το αλλάξει λίγο. Θέλετε να διαβάσουμε ακριβώς τι έλεγε; Λέει, λοιπόν, ότι από τη συμπαράσταση των πολιτών στον Πάνο Ρούτσι -προσέξτε ακριβώς τι έλεγε τότε ο κύριος Πρωθυπουργός, αυτός ο αδίστακτος ψεύτης που έφυγε πριν από λίγο από την Αίθουσα του Κοινοβουλίου…

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Έλεγε ότι το κέντρο της πρωτεύουσας αναστατώθηκε. Αναστατώθηκε το κέντρο της Αθήνας από την απεργία πείνας ενός γονέα για είκοσι τρεις ημέρες.

Και ξέρετε γιατί άλλο αναστατώθηκε; Από τη συνύπαρξη του λαού δίπλα στον Πάνο Ρούτσι. Ήρθε εδώ να μας πει ότι αμφισβητούμε την ενότητα του λαού, αλλά η ενότητα του λαού διατυπώθηκε με τις κινητοποιήσεις και τη συμπαράσταση δίπλα στον Πάνο Ρούτσι. Αυτό ανησυχεί τον κ. Μητσοτάκη. Δεν αναστατώθηκε το κέντρο της Αθήνας. Η κοινή γνώμη έχει αναστατωθεί. Και ξέρετε γιατί έχει αναστατωθεί; Βλέπω εδώ πέρα και τον Υπουργό για τα μπάζα. Δεν είναι Υπουργός Δικαιοσύνης. Αναστατώθηκε η κοινή γνώμη γιατί έχει μπαζωθεί η αλήθεια στο έγκλημα των Τεμπών και δεν δίνονται απαντήσεις με ευθύνη της Κυβέρνησης και αυτού του Υπουργού.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Πενήντα επτά ζωές χάθηκαν και εδώ και δυόμισι χρόνια η Κυβέρνηση και αυτός ο Υπουργός και ο κ. Μητσοτάκης κάνουν ό,τι μπορούν για να μην υπάρξει διερεύνηση, αλήθεια και δίκαιο, για να μην υπάρξει συζήτηση για την ποινική ευθύνη Υπουργών της Κυβέρνησης, γιατί υπάρχει ποινική ευθύνη Υπουργών του κ. Μητσοτάκη για το έγκλημα των Τεμπών. Αυτό είναι το ζήτημα.

Και προφανώς αυτός που έχει αναστατωθεί από όλο αυτό το οποίο γίνεται είναι η Κυβέρνηση. Αυτός έχει αναστατωθεί. Ο κ. Μητσοτάκης έχει αναστατωθεί και μεταφέρει την αναστάτωσή του στην κοινωνία.

Ο μόνος στόχος της Κυβέρνησης είναι να μην έχουμε ξανά διαδηλώσεις, να μην έχουμε διαμαρτυρία, να μην έχουμε ειρηνική δήλωση, δημοκρατική δήλωση διεκδικήσεων των πολιτών. Αυτό φοβάται ο κ. Μητσοτάκης. Αυτό θέλει να περιορίσει. Αυτό το δικαίωμα των πολιτών θέλει να καταστείλει. Γι’ αυτό φέρνει τη ρύθμιση αυτή.

Και η τροπολογία αυτή είναι προφανές ότι είναι κομμάτι ενός σχεδίου. Δείτε το τάιμινγκ. Την επόμενη σχεδόν μέρα της δικαίωσης του Πάνου Ρούτσι, λίγες ώρες μετά τη λήξη μιας απεργίας πείνας, που ο πατέρας αυτός έθεσε τη ζωή του σε κίνδυνο για την αλήθεια, εκείνη τη μέρα, λοιπόν, ο Πρωθυπουργός επέλεξε να ανοίξει θέμα για τη διαχείριση του Μνημείου του Αγνώστου Στρατιώτη.

Δεν κάνει, όμως, μόνο αυτό. Προχωρά ένα βήμα παραπέρα, γιατί εισάγει και τον αυταρχισμό και τη στρατιωτικοποίηση στη διαχείριση του δημόσιου χώρου. Αναθέτει, δηλαδή, τη συντήρηση και τη φροντίδα στο Υπουργείο Άμυνας.

Προσέξτε, όμως, τι έλεγε πριν δέκα μέρες η Κυβέρνηση των αρίστων και ο Πρωθυπουργός των αρίστων. Έλεγε: «Με νομοθετική ρύθμιση αναθέτει την αποκλειστική ευθύνη για την προστασία και σωστή λειτουργία του Αγνώστου Στρατιώτη εκεί όπου ανήκει, στο Υπουργείο Εθνικής Άμυνας».

Πρώτα από όλα αναρωτιέμαι: Τι σκεφτόσασταν; Θα στέλνατε τον στρατό να διώχνει τους πολίτες; Μήπως το σκέφτεστε ακόμα; Γιατί μετά από αυτή τη δήλωση άρχισε το πανηγύρι των διευκρινίσεων της κυβέρνησης ρεντίκολο, για να βάζουμε τα πράγματα στη σωστή τους θέση.

Εδώ θέλω να πω κάτι ξεκάθαρα: Για τέτοια σοβαρά συνταγματικά θέματα δεν δικαιολογείται πήγαινε-έλα, προχειρότητα και επιφανειακές προσεγγίσεις, όπως την πρώτη δήλωση του κ. Μητσοτάκη προ δεκαημέρου, την οποία αλλάζουν σήμερα πάλι σε τραγική κατεύθυνση, αλλά με καμία συνέπεια, γιατί αυτό κάνει την Κυβέρνηση και επικίνδυνη, όχι απλά πρόχειρη.

Έρχεται, λοιπόν, μέσα σε είκοσι τέσσερις ώρες από εκείνη τη γραπτή δήλωση του κ. Μητσοτάκη και την αλλάζουν δέκα φορές. Στην αρχή μας είπαν ότι άλλο είπε ο Πρωθυπουργός, άλλο εννοούσε. Μετά μας είπαν ότι άλλο εννοούσε αυτός που μετέφρασε τι εννοούσε ο κ. Μητσοτάκης. Αυτή είναι η κυβέρνηση ρεντίκολο. Τελικά τώρα τα μαζεύουν ως προς την προστασία του μνημείου από το Υπουργείο Άμυνας.

Αυτό, όμως, δεν αλλάζει ούτε τον αυταρχισμό ούτε τον τραμπισμό που περιέχει η ρύθμιση αυτή, γιατί όλη αυτή η ασυνέπεια, όλο αυτό το μεγάλο συνταγματικό θέμα το οποίο έχει ανοίξει οφείλεται, δυστυχώς, στα εσωκομματικά προβλήματα του κ. Μητσοτάκη και στα ελλείματα που δημιουργεί η Κυβέρνησή σας.

Αυτό τώρα ερχόμαστε εμείς να συζητήσουμε, μια επίθεση στο Σύνταγμα, σε κατοχυρωμένα συνταγματικά δικαιώματα των πολιτών και δημοκρατικά δικαιώματα για να κλείσει το μάτι στην ακροδεξιά πτέρυγα, δηλαδή στο υπουργικό συμβούλιο του ΛΑΟΣ που έχει μέσα στην Κυβέρνηση ο κ. Μητσοτάκης και να διαχειριστεί ένα τεράστιο πλήγμα που έχει, γιατί όλη η κοινωνία ξέρει ότι έχει μπαζωθεί η αλήθεια στο έγκλημα των Τεμπών.

Σήμερα έρχεστε να προσθέσετε σε αυτό το σχέδιο -οργουελικό θα μπορούσε να πει κανείς- ότι όποιος πολίτης δηλώνει την άποψή του στον χώρο μετά το μνημείο, κοντά δηλαδή στη λεωφόρο Αμαλίας, κινδυνεύει με άμεση σύλληψη και φυλάκιση ενός έτους.

Για ποιο λόγο, όμως, προχωράει σε αυτή τη ρύθμιση η Κυβέρνηση; Να πάρουμε λίγο αυτά που είπε ο κ. Μητσοτάκης; Κινδυνεύει το Μνημείο του Αγνώστου Στρατιώτη από την ειρηνική διαμαρτυρία των πολιτών, η οποία έχει επαναληφθεί πολλές φορές το τελευταίο διάστημα; Κινδύνεψε έστω και για λίγο; Κινδύνεψε το μνημείο από τις διαδηλώσεις της απεργίας την προηγούμενη βδομάδα ή την προπροηγούμενη βδομάδα; Κινδύνεψε από τις διαδηλώσεις, τις δύο μεγάλες, τεράστιες διαδηλώσεις, για το έγκλημα των Τεμπών; Κινδύνεψε από τη διαμαρτυρία των πολιτών και τις υπογραφές στήριξης του Πάνου Ρούτσι; Κατέλαβε κανείς το μνημείο; Γιατί σήμερα ο κ. Μητσοτάκης μας είπε ότι δεν θα δεχτεί την κατάληψη του μνημείου.

Ρωτώ, λοιπόν: Πότε κατελήφθη το Μνημείο του Αγνώστου Στρατιώτη; Ποιος βεβήλωσε το Μνημείο του Αγνώστου Στρατιώτη; Ήταν, δηλαδή, η απεργία πείνας ενός πατέρα βεβήλωση του Μνημείο του Αγνώστου Στρατιώτη;

Εγώ θεωρώ ότι οι Έλληνες και οι Ελληνίδες, οι άγνωστοι που τιμούμε, αγκάλιασαν αυτό τον πατέρα και τον αγώνα που έδωσε, γιατί η λαϊκή συνείδηση αγκάλιασε τον πατέρα αυτόν. Αυτοί είναι οι άγνωστοι που έδωσαν τη ζωή τους, οι τόσο γνωστοί και σημαντικοί για τη ζωή μας. Εκτός αν πιστεύετε ότι η παρουσία του Πάνου Ρούτσι εκεί ήταν προσβολή του Μνημείο του Αγνώστου Στρατιώτη.

Εγώ θα σας το πω ξεκάθαρα: Με την επιλογή του να διαμαρτυρηθεί εκεί τίμησε το μνημείο, γιατί είναι θέμα δικαίου και δημοκρατίας και υπάρχουν άνθρωποι στην Ελλάδα πολλοί που τους τιμούμε όλοι, που έδωσαν τη ζωή τους για τη δημοκρατία της χώρας μας.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Δεν βεβήλωσε ούτε ο Πάνος Ρούτσι ούτε η κινητοποίηση των πολιτών το μνημείο. Δεν συνέβη τίποτα τέτοιο. Η μόνη βεβήλωση μνήμης νεκρών που θυμάμαι στο πρόσφατο χρονικό διάστημα ήταν η βεβήλωση της μνήμης των νεκρών από το έγκλημα των Τεμπών, που έγινε με το μπάζωμα στα Τέμπη με εκτέλεση του έργου από τον κ. Τριαντόπουλο με εντολή από τον κ. Μητσοτάκη. Αυτή είναι η βεβήλωση την οποία πρέπει να διαχειριστούμε, ένα πλήγμα, ένα σημάδι στην ελληνική κοινωνία.

Δεν κινδυνεύει, λοιπόν, κανένα μνημείο από τα συνταγματικά δικαιώματα. Τα μνημεία είναι στοιχεία των συνταγματικών δικαιωμάτων, αλλά σας ενοχλεί η ορατότητα, η δημοσιότητα της διεκδίκησης του Πάνου Ρούτσι, αλλά και κάθε αγώνα που δίνουν οι Έλληνες και οι Ελληνίδες.

Δεν θέλετε ένας πατέρας να είναι είκοσι τρεις ημέρες μπροστά στη Bουλή και να διαμαρτύρεται.

Γιατί; Γιατί είχε ορατότητα ο αγώνας, είχε υποστήριξη και δικαιώθηκε ο αγώνας. Δεν θέλετε να δικαιωθεί ο αγώνας των πολιτών και θέλετε να κρύψετε αυτόν τον αγώνα, και δεν θέλετε να υπάρχει αυτή η αφορμή και η αιτία για άλλες κινητοποιήσεις. Ξέρετε γιατί, κυρίες και κύριοι Βουλευτές; Γιατί υπάρχουν πάρα πολλά δίκαια αιτήματα των πολιτών, που φοβούνται μήπως βγουν στη δημόσια σφαίρα, μήπως κινητοποιηθούν οι πολίτες, και στέλνουν ένα μήνυμα αυταρχισμού: «μην βγείτε από το σπίτι»! Θέλουν να πείσουν τους πολίτες, με αδίστακτα ψέματα του Πρωθυπουργού, ότι η διαμαρτυρία, η ειρηνική διαμαρτυρία, η δημοκρατική διαμαρτυρία δεν είναι συνταγματικό δικαίωμα, αλλά βεβήλωση Μνημείου. Όχι, λοιπόν!

Εμείς, το λέμε ξεκάθαρα: Η διαμαρτυρία, είναι στήριξη του Συντάγματος. Το ζητάει το Σύνταγμα, από το άρθρο 1 της λαϊκής κυριαρχίας μέχρι το άρθρο 120 που είναι θέμα συνείδησης όλων των πολιτών, το λέει το Σύνταγμα. Το αντίθετο ακριβώς, αυτό προσπάθησε να πει ο αδίστακτος ψεύτης σήμερα.

Μόνο η Κυβέρνηση, λοιπόν, κινδυνεύει από τις διεκδικήσεις, δεν κινδυνεύει το Μνημείο -αντιστροφή της πραγματικότητας- δεν κινδυνεύει το Μνημείο, εσείς κινδυνεύετε. Κινδυνεύετε να φύγετε μια ώρα αρχύτερα και μακάρι να φύγετε μια ώρα αρχύτερα να ανασάνει η χώρα, να ανασάνει το Σύνταγμα, να υπάρχουν πραγματικές δημοκρατικές, συνταγματικές ελευθερίες.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Τι φοβάται η Κυβέρνηση; Φοβάται μην ξεσηκωθεί ο κόσμος για τη σκλαβιά των δεκατριών ωρών εργασίας, φοβάται μην ξεσηκωθεί ο κόσμος για το οικονομικό σκάνδαλο του ΟΠΕΚΕΠΕ -εκεί που οι γαλάζιοι έκλεψαν 1 δισεκατομμύριο ευρώ- αυτό φοβάται. Η Κυβέρνηση τρέμει μπροστά στη δύναμη της κοινωνίας, δεν αντέχει άλλο και θέλει να καταπνίξει αυτό το κύμα.

Φέρνει, λοιπόν, μια νομοθετική ρύθμιση για να εκδικηθεί το κίνημα των πολιτών, αλλά και τον αγώνα του Πάνου Ρούτσι και θέλει, λοιπόν, να απαγορεύσει στους γονείς των θυμάτων να γράφουν τα ονόματα των παιδιών τους στην πλατεία Συντάγματος.

Προσέξτε, τώρα, η Κυβέρνηση που καταπατά -και κατά το Ευρωκοινοβούλιο- το κράτος δικαίου, η Κυβέρνηση των υποκλοπών, η Κυβέρνηση του «μπαζώματος», η Κυβέρνηση του ρεκόρ εργατικών δυστυχημάτων, η Κυβέρνηση των ρουσφετιών, της διαπλοκής, του ΟΠΕΚΕΠΕ, η Κυβέρνηση που επενδύει στον αυταρχισμό, έρχεται, τώρα, να μας κουνήσει το δάχτυλο για τα δημοκρατικά δικαιώματα και την ιστορική μνήμη των αγώνων της Ελλάδας.

Δεν μπορεί να μας πείσει ότι δήθεν νοιάζεται για την ακεραιότητα του χώρου ούτε για την ιστορία της πλατείας νοιάζεται. Το αντίθετο, μπορώ να σας πω, θα ήθελε και να αλλάξει την ιστορία της πλατείας Συντάγματος, γιατί ξεχνάει και τα δικά της, το είπαν και άλλοι, οφείλω να πω, σήμερα,.

Πότε έγινε, κυρίες και κύριοι Βουλευτές, βεβήλωση του Μνημείου του Αγνώστου Στρατιώτη; Την ημέρα που ήταν τα στελέχη, οι Βουλευτές και κάποιοι σημερινοί Υπουργοί του κ. Μητσοτάκη, για το μακεδονικό στην πλατεία Συντάγματος και επιχείρησαν να παραβιάσουν και το Μνημείο και να το βεβηλώσουν και να μπουν στη Βουλή.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Τότε έγινε βεβήλωση, από στελέχη της Νέας Δημοκρατίας με τη Χρυσή Αυγή, τότε στα συλλαλητήρια.

**ΕΙΡΗΝΗ (ΡΕΝΑ) ΔΟΥΡΟΥ:** Και Σημιτικούς!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Όμως, ο κ. Μητσοτάκης, βάζει ταυτόχρονα και στόχο να αλλάξει και την ιστορία, την ιστορική σημασία της πλατείας. Γιατί ο χώρος μπροστά από το Μνημείο και μετά την Ευζωνική Φρουρά -γιατί γι’ αυτόν συζητάμε- δεν μιλάμε, να το ξέρουν και οι πολίτες, για τον χώρο από την Ευζωνική Φρουρά και μέχρι τον Άγνωστο Στρατιώτη, μιλάμε για τον χώρο μετά, προς την πλατεία Συντάγματος, στον δρόμο δίπλα δηλαδή, εκεί θέλει να απαγορεύσει τις διαδηλώσεις ο κ. Μητσοτάκης, είναι χώρος που έχει αποδοθεί στην κοινή χρήση, είναι προορισμένος για την κοινή χρήση. Είναι χώρος που είναι αφιερωμένος σε όσους αγωνίστηκαν στην πλατεία Συντάγματος για τη δημοκρατία, για την ελευθερία και συνδέεται με παλλαϊκά αιτήματα και ιστορικές στιγμές της Ελλάδας.

Θέλει να τα ξεχάσουμε όλα, ο κ. Μητσοτάκης, και γι’ αυτό χαϊδεύει την ακροδεξιά του πτέρυγα, για να αναθεωρήσει και την αγωνιστική δημοκρατική ιστορία της Ελλάδας.

Και θέλω να το πω: η εγγύτητα στο Μνημείο και η εγγύτητα στη Βουλή, είναι ακόμα ένας λόγος για τον οποίο πρέπει να γίνονται διαδηλώσεις στην πλατεία Συντάγματος, είναι θέμα δημόσιου χώρου.

Θέλει, λοιπόν, να αλλάξει αυτή η ιστορία ο κ. Μητσοτάκης και προφανώς θέλετε να αλλάξετε και την ιστορία με τις διαδηλώσεις του εγκλήματος των Τεμπών. Δεν θέλετε να αλλάξετε μόνο την ιστορία των δημοκρατικών κατακτήσεων και αγώνων, αλλά και τα τελευταία -γιατί σας πονάνε- γιατί έχετε ευθύνη, γιατί εναντίον της Κυβέρνησης κινητοποιείται η κοινωνία. Είναι ένα αγκάθι που θέλετε να το αφαιρέσετε.

Αναρωτιέμαι όμως, αν απαγορεύσετε τις διαδηλώσεις -που δεν μπορείτε, σας το λέω, στην πράξη θα το καταργήσουμε από αύριο κιόλας, από σήμερα για να πω την αλήθεια- και αν σβηστούν τα ονόματα, πιστεύετε ότι θα ξεχαστεί το έγκλημα των Τεμπών ή το μπάζωμα το οποίο έχετε κάνει στην αλήθεια;

Και θέλω λιγάκι να πω το εξής, γιατί ακούστηκε κάτι ακραίο από τον κ. Μητσοτάκη. Είπε σήμερα ότι κανείς δεν προσπάθησε να συγκαλύψει κάτι στο έγκλημα των Τεμπών. Γι’ αυτό τον είπα αδίστακτο ψεύτη.

Να τα θυμίσουμε, κυρίες και κύριοι Βουλευτές; Προκαταρκτική με εντολή της Ευρωπαίας Εισαγγελέως για την 717, όπου και εμείς είχαμε συμφωνήσει να γίνει προκαταρκτική και για τον κ. Καραμανλή και για τον κ. Σπίρτζη. Την απορρίψατε ή όχι; Μας είπε ότι δεν προσπάθησαν να συγκαλύψουν τίποτα.

Δεύτερο ζήτημα. Προκαταρκτική επιτροπή για τον κ. Τριαντόπουλο. Αλήθεια, δεν προσπαθήσατε να καλύψετε τίποτα όταν απαγορεύσατε τους μάρτυρες σε προκαταρκτική επιτροπή της Βουλής; Παραβιάσατε και το Σύνταγμα και τον Κανονισμό και την ποινική δικονομία.

Προκαταρκτική επιτροπή για τον κ. Καραμανλή. Εσείς δεν απαγορεύσατε πάλι τους μάρτυρες; Και άλλη συγκάλυψη.

Θέλετε να σας πω όμως ποια ήταν η πιο τραγική συγκάλυψη που έχει γίνει μέσα εδώ, στη Βουλή και δεν θα το ξεχάσει ποτέ κανένας Έλληνας και καμία Ελληνίδα; Τα χειροκροτήματά σας στον κ. Καραμανλή. Αυτή ήταν η πιο τραγική στιγμή συγκάλυψης για την οποία πρέπει να ντρέπεστε!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και αντί να κάνετε αυτοκριτική, ακολουθείτε τώρα τον κ. Τραμπ. Ώρες είναι να βγάλετε και την Εθνοφυλακή στις επόμενες εκδηλώσεις. Είναι προφανές ότι προσπαθείτε να καλμάρετε τις ακροδεξιές φωνές και μέσα σε εσάς και τον πρώην πρωθυπουργό που διαγράψατε και κοντά σε εσάς. Θέλετε να φοβίσετε τους νοικοκυραίους και μαζί θέλετε να ευχαριστήσετε και τους ακροδεξιούς υπουργούς του ΛΑΟΣ και κάποιους βέβαια όψιμους γενίτσαρους.

Θέλετε να στεγανοποιήσετε το δημόσιο χώρο καταπιέζοντας το δικαίωμα της συνάθροισης. Προσπαθείτε να τρομοκρατήσετε τους πολίτες που θα σκεφτούν να βγουν στον δρόμο διαδηλώνοντας και τώρα επιλέξατε να το κάνετε αυτό εμπλέκοντας το Υπουργείο Άμυνας, στρατιωτικοποιώντας τη διαχείριση του δημόσιου χώρου.

Εδώ θέλω να επανέλθω. Αυτό το οποίο έχει συμβεί σήμερα με τη δήλωση του κ. Δένδια δεν είναι αμελητέο γεγονός. Είναι πάρα πολύ σημαντικό. Ο κ. Δένδιας οφείλει -και αυτό δεν αφορά πλέον την Κυβέρνηση γιατί φαίνεται ότι διαφοροποιείται πλήρως από τον κ. Μητσοτάκη- να έρθει στη Βουλή, να μας πει τι εννοεί αναφερόμενος στην προτροπή του Προέδρου της Δημοκρατίας να καθυστερήσει η ρύθμιση για να μην προκαλέσουμε εντάσεις. Να μας πει τι εννοεί. Διότι η Κυβέρνηση τα έφερε εσπευσμένα παρά τη δήλωση του Προέδρου της Δημοκρατίας.

Πρέπει λοιπόν να έρθει εδώ ο κ. Δένδιας γιατί και η απουσία του, αλλά και η δήλωσή του δημιουργούν ένα κορυφαίο κυβερνητικό ρήγμα. Και θυμίζω ότι σε αντίστοιχη δική μου ερώτηση πριν από λίγες μέρες ο κ. Δένδιας διαφοροποιήθηκε και στο θέμα του Πάνου Ρούτσι. Για να μην πω ότι είναι τουλάχιστον αποτυχημένο ότι κάλεσαν τον κ. Δήμα να υποστηρίξει την τροπολογία. Για αρμοδιότητες του Υπουργείου Άμυνας ζήτησαν από τον Υπουργό Υποδομών να υποστηρίξει τροπολογία.

Κυρίες και κύριοι Βουλευτές, θέλω να συμπληρώσω πολύ περιληπτικά ότι η τροπολογία έχει ακόμη ένα σημαντικό θέμα, την αντισυνταγματικότητα. Έρχεται σε αντίθεση με τον πυρήνα του συνταγματικού δικαιώματος της συνάθροισης και της προσωπικής ελευθερίας. Παραβιάζει την αρχή της σαφήνειας των ποινικών κανόνων και βέβαια την αρχή της αναλογικότητας. Το είπαμε και στην τεκμηρίωσή μας. Παραβιάζει το άρθρο 11, το άρθρο 7 και το άρθρο 25 του Συντάγματος και διαπίστωσα και στη συζήτηση για την αντισυνταγματικότητα την ένδεια επιχειρημάτων. Δεν υπήρχε αντιλέγων και κοινοβουλευτικός εκπρόσωπος.

Κυρίες και Βουλευτές, η τροπολογία αυτή είναι μία ασυγχώρητη προσβολή και της ιστορικής μνήμης και των δημοκρατικών αξιών, γιατί η συνάθροιση μπροστά στο Κοινοβούλιο είναι δικαίωμα, που υπενθυμίζει ότι θεμέλιο του πολιτεύματός μας είναι η λαϊκή κυριαρχία και όλες οι εξουσίες πηγάζουν από τον λαό. Κάνει ό,τι μπορεί ο κ. Μητσοτάκης για να ξεχαστεί αυτό.

Κυρίες και κύριοι Βουλευτές, αυτό είναι το άρθρο 1 του Συντάγματος και αυτή είναι υποχρέωση δική μας τώρα πια. Γιατί ο κ. Μητσοτάκης είναι φως φανάρι ότι παραβιάζει ακόμη μια φορά το Σύνταγμα ανερυθρίαστα. Όλα για την καρέκλα του, χωρίς αρχές, χωρίς κανόνες, χωρίς τσίπα, με τοξικότητα την όποια έδειξε και στη συζήτηση για την εξωτερική πολιτική και με μία ακροδεξιά περικεφαλαία. Αυτά είναι τα αδιέξοδά του.

Δυστυχώς όμως δεν είναι μόνο πολλά τα αδιέξοδα του κ. Μητσοτάκη. Είναι και πολλές οι ήττες που μετρά η Ελλάδα μας και αυτό μας ενδιαφέρει πάρα πολύ. Όμως η λαϊκή κυριαρχία είναι πάνω από τα σχέδια και πάνω από τα συμφέροντα του κ. Μητσοτάκη.

Κυρίες και κύριοι Βουλευτές, απευθύνομαι σε εσάς πλέον. Είναι δική μας ευθύνη να εφαρμοστεί το Σύνταγμα στη χώρα μας. Είναι δική μας ευθύνη και η λαϊκή κυριαρχία και η τήρηση του Συντάγματος και το άρθρο 1 και το άρθρο 120 του Συντάγματος. Και η δική μας ευθύνη θα φανεί από απόψε, ακυρώνοντας στην πράξη αυτή την κατάπτυστη διάταξη που έχει φέρει αυτή η κατάπτυστη Κυβέρνηση, με κινητοποίηση για το Σύνταγμα και για τη δικαιοσύνη.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και εδώ πρέπει να είναι όλοι οι Βουλευτές και όλα τα κόμματα της προοδευτικής Αντιπολίτευσης παρόντες και παρούσες. Και εμείς κάνουμε ανοιχτό κάλεσμα, από σήμερα, σε λίγο που θα κατέβουμε όλη η κοινοβουλευτική ομάδα κάτω, να έρθουν και οι επικεφαλής, οι Πρόεδροι των άλλων προοδευτικών κομμάτων να είμαστε μαζί στο σημείο που ήταν η καρέκλα του κ. Πάνου Ρούτσι. Το οφείλουμε στον αγώνα αυτόν που έγινε, το οφείλουμε στην ελληνική κοινωνία να είμαστε μαζί όχι μόνο σήμερα…

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και σας ζητώ να πάρουμε μια πρωτοβουλία, να ενώσουμε και τον κόσμο της διανόησης και του πνεύματος και τον κόσμο του πολιτισμού και να είμαστε κάθε εβδομάδα εκεί για να σπάσουμε στην πράξη αυτή την αντισυνταγματική ρύθμιση που έφερε αυτή η Κυβέρνηση της διαφθοράς. Έτσι υπερασπιζόμαστε το Σύνταγμα, με αγώνες και έτσι δίνουμε και ένα μήνυμα, ότι οι αγώνες των πολιτών στο Σύνταγμα πρέπει να συνεχιστούν.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Εμείς έχουμε ορκιστεί στο Σύνταγμα. Εκεί έχουμε δεσμευτεί και απολογούμαστε στους πολίτες. Σιγά μην φοβηθούμε τον κ. Μητσοτάκη, τον κ. Φλωρίδη και τα ακροδεξιά εξαπτέρυγά τους. Δεν φοβηθήκαμε άλλα και άλλα τόσα χρόνια!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Δεν μας φοβίζει εξάλλου ο αυταρχισμός τους. Είναι απόλυτα αναξιόπιστος. Όμως εμάς δεν μας ανησυχεί ότι εκτίθεται το ίδιος. Μας ανησυχεί ότι εκτίθεται η χώρα μας και είναι επικίνδυνο να έχουμε έναν τέτοιο αδίστακτο Πρωθυπουργό.

Το λέμε λοιπόν καθαρά. Όσο προσπαθείτε να φιμώσετε και να διώξετε τις φωνές από τις πλατείες, όσο βάζετε την κοινωνία απέναντι, τόσο πιο γρήγορα θα βρεθείτε εσείς απέναντι στην κοινωνία. Γιατί ο λαός, κύριοι Υπουργοί του κ. Μητσοτάκη, έχει μνήμη, αλλά δεν έχει μόνο μνήμη. Έχει και δύναμη και έχει βαθιά δημοκρατική συνείδηση. Και τότε ποιος σας ξεπλένει από τα σκάνδαλά σας!

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο ο κ. Μηταράκης για ένα λεπτό, ο Νίκος Καραθανασόπουλος και αμέσως μετά η Πρόεδρος που θα έρθει σε λίγο.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, στην άκρως τοξική και διχαστική ομιλία του ο κ. Φάμελλος προσπάθησε να εφεύρει ένα δήθεν ρήγμα στην Κυβέρνηση της Νέας Δημοκρατίας.

Η τροπολογία που κατατέθηκε για το Μνημείο του Άγνωστου Στρατιώτη φέρει τις υπογραφές και των επτά συναρμόδιων Υπουργών και το Υπουργείο Εθνικής Άμυνας είναι ξεκάθαρο ότι θα πράξει τα δέοντα για το σεβασμό του Μνημείου.

**ΚΩΝΣΤΑΝΤΙΝΟΣ ΜΠΑΡΚΑΣ:** Διάβασε την ανακοίνωση!

**ΝΟΤΗΣ ΜΗΤΑΡΑΚΗΣ:** Αν ο κ. Φάμελλος ή ο ΣΥΡΙΖΑ πιστεύει ότι υπάρχει ρήγμα, να καταθέσετε αίτημα ονομαστικής ψηφοφορίας για να επιβεβαιώσει σύσσωμη η Κοινοβουλευτική Ομάδα της Νέας Δημοκρατίας ότι στηρίζουμε αυτή την τροπολογία, που είναι και πολιτικά ορθή και συνταγματική, όπως απάντησα ως αντιλέγων και Κοινοβουλευτικός Εκπρόσωπος της Νέας Δημοκρατίας.

Η ανακοίνωση του Υπουργείου Εθνικής Άμυνας λέει ότι είναι ένα μνημείο απόδοσης σεβασμού. Είναι ένα μνημείο ενότητας του ελληνικού λαού και μετά την ομιλία του Πρωθυπουργού περιμέναμε από τα κόμματα της Αντιπολίτευσης να ανταποκριθούν με ένα πιο ενωτικό τόνο. Αντίθετα ακούσαμε και από τον Αρχηγό της Αξιωματικής Αντιπολίτευσης και από τους Προέδρους της ήσσονος Αντιπολίτευσης άκρως τοξικές ομιλίες που σίγουρα δεν συνάδουν με την ιστορία αυτού του ιερού, για τη χώρα μας, μνημείου.

Ευχαριστώ πολύ.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θέλω κι εγώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καραθανασόπουλος και αμέσως μετά εσείς.

Ορίστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τριάντα τρεις λέξεις είναι.

Μετά την αναμενόμενη απόρριψη από την κυβερνητική Πλειοψηφία της αίτησης αντισυνταγματικότητας, την οποία συνόδευσε η προκλητική στάση και ομιλία του κυρίου Πρωθυπουργού, το ΚΚΕ καταθέτει αίτηση για ονομαστική ψηφοφορία για την τροπολογία.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει την προαναφερθείσα αίτηση ονομαστικής ψηφοφορίας, η οποία έχει ως εξής:

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Παππάς έχει τον λόγο.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, αντιλαμβάνεστε και εσείς…

**ΝΟΤΗΣ ΜΗΤΑΡΑΚΗΣ:** Θα καταθέσετε και εσείς;

**ΝΙΚΟΛΑΟΣ ΠΑΠΠΑΣ:** Θα γίνει ονομαστική, μην ανησυχείτε, κύριε Μηταράκη.

Επειδή τα ελληνικά τα ομιλείτε, δεν καταφύγατε στην ανάγνωση της δήλωσης του κ. Δένδια, διότι θα είχατε εκθέσει και τον Πρωθυπουργό σας και θα είχατε εκτεθεί και ο ίδιος. Πού καταφύγατε; Καταφύγατε στην υπογραφή του κ. Δένδια στην τροπολογία, λες και γίνεται να έρθει νομοσχέδιο ή τροπολογία που να αφορά συγκεκριμένο Υπουργείο χωρίς την υπογραφή Υπουργού. Και πού καταφεύγετε επίσης τώρα; Καταφεύγετε στο επιχείρημα ότι θα φανεί στην ονομαστική ψηφοφορία ποιος λέει και τι.

Εκλαμβάνω την τοποθέτησή σας ως μία τοποθέτηση λογικής η οποία αποδέχεται αυτό που έχει αναγνώσει το πανελλήνιο, ότι ο αρμόδιος Υπουργός επικαλείται τον Πρόεδρο της Δημοκρατίας, λέει ότι δεν πρέπει ο συγκεκριμένος χώρος να χρησιμοποιείται και να εργαλειοποιείται στην πολιτική αντιπαράθεση και βεβαιώνει ότι ο Στρατός δεν πρόκειται να ανακατευτεί εκεί. Να το χαίρεστε!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω τον λόγο τώρα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μάλιστα. Αν μου πείτε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, να πάρω τον λόγο, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς μου τον ζητήσατε, γι’ αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απλώς μου είπε η κ. Καραγεωργοπούλου ότι ανακοινώσατε άλλον ομιλητή πριν από εμένα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, ανακοίνωσα για μερικά δευτερόλεπτα τους Κοινοβουλευτικούς Εκπροσώπους.

Τον λόγο έχει τώρα η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Κωνσταντοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, μπορώ να παρεμβληθώ εγώ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ας παρεμβληθεί η κ. Αναγνωστοπούλου, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ είμαι σύμφωνος.

Ορίστε, κυρία Αναγνωστοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είδατε ότι οι gentlewomen είναι gentlewomen;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτά τα ξέρουμε εμείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και εσείς είστε gentleman, άλλοι δεν είναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Ευχαριστώ την Πρόεδρο της Πλεύσης Ελευθερίας για την ευγένεια, γιατί θέλω να βγω και λίγο έξω στη διαδήλωση όπου έχει μαζευτεί τώρα κόσμος και βεβαίως, πρέπει να είμαστε όλοι εκεί.

Τι ακούσαμε σήμερα από την Κυβέρνηση, από τον ίδιο τον Πρωθυπουργό που πήρε και την πλήρη ευθύνη της τροπολογίας, της ντροπιαστικής τροπολογίας; Ακούσαμε κάτι που θεωρούσαμε ότι δεν έπρεπε να το ξανακούσουμε από το 1974 και μετά. Δηλαδή, ακούσαμε τη διάκριση έθνους από λαό. Δεν υπάρχει πιο διχαστική, δεν υπάρχει πιο τιμωρητική διάκριση στην οποία οφείλονται τα δεινά αυτής της χώρας από αυτήν τη διάκριση ανάμεσα σε έθνος και λαό. Τι μας είπε; Μας είπε, λοιπόν -ναι, άδεια η πτέρυγα της Νέας Δημοκρατίας απολύτως- «ελπίζω να ρίξουμε μια ματιά στη διαδήλωση».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχουν πάει στο Μνημείο μάλλον!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μας είπε, λοιπόν, ότι το έθνος είναι ιερό, πρέπει να το φυλάξουμε και ο λαός πρέπει να κανοναρχείται. Τα έζησε αυτά αυτή η χώρα, τα έζησε και ας έρχεται εδώ ο κ. Φλωρίδης για να μας λέει ότι υπάρχουν και εθνομηδενιστές.

Η δεύτερη διάκριση που έκανε -επαίσχυντη για την ιστορία αυτής της χώρας- ήταν η διάκριση ανάμεσα σε ιερό και δημοκρατία. Η ιερότητα του χώρου, μας λέει, η δημοκρατία είναι κάτι που πρέπει να έρχεται σε δεύτερη μοίρα, να υποκύπτει στην ιερότητα. Το 1974 αυτός ο λαός αποφάσισε ότι δεν υπάρχουν τέτοιες διακρίσεις, ότι κανένας δεν υπόκειται, ο λαός δεν υπόκειται σε κάτι υπερβατικό, που κάποιες δυνάμεις αποφασίζουν κάποια στιγμή να το κανοναρχήσουν και να βάλουν τους κανόνες και η δημοκρατία είναι αυτή η οποία βασίζεται σε μία θεμελιώδη αρχή του Συντάγματος: Ο λαός είναι το θεμέλιο της εξουσίας, λαϊκή κυριαρχία.

(Χειροκροτήματα)

Τα ξέχασε αυτά αυτή η Νέα Δημοκρατία. Είναι επικίνδυνη, απειλητική για τη δημοκρατία του τόπου.

Έκανα ανάρτηση το πρωί και είπα ότι είναι σκληρά ιδεολογική μάχη αυτή και είναι σκληρά ιδεολογική μάχη, αποδείχτηκε. Το Μνημείο του Άγνωστου Στρατιώτη δεν αποκόβει, όπως θέλησε ο κύριος Πρωθυπουργός, τη Βουλή από τον φυσικό, πολιτικό, ιστορικό της χώρο, που είναι το έξω της, γιατί το μέσα της Βουλής δεν υπάρχει χωρίς τη διαρκή συνομιλία του απέξω.

Αυτό είναι η λαϊκή κυριαρχία, κυρίες και κύριοι. Η λαϊκή κυριαρχία είναι όταν το μέσα συνομιλεί διαρκώς με το απέξω, όταν η μέσα εξουσία νομιμοποιείται από την έξω.

Τιμωρητική αυτή η τροπολογία, εκτός από διχαστική, εκτός από εμφυλιοπολεμική, αυτή η τροπολογία είναι τιμωρητική. Τι δεν άντεξε αυτή η Κυβέρνηση; Δεν άντεξε τον Πάνο Ρούτσι, έναν άνθρωπο ο οποίος -προσέξτε!- ένωσε, ανανέωσε, επικαιροποίησε την ιστορία του χώρου εκτός Βουλής, ένωσε το νήμα των μεγάλων λαϊκών διεκδικήσεων. Δεν θα πιάσω εδώ την ιστορία ούτε τα αποσπάσματα τα κατακερματισμένα. Άκουγα και καιγόταν ο εγκέφαλός μου με αυτά που άκουγα. Ένωσε, λοιπόν, την κατοχή, την απελευθέρωση της Αθήνας, τα Ιουλιανά, όλες τις μεγάλες λαϊκές διεκδικήσεις, λαϊκή κυριαρχία! Δεν ακούστηκε ούτε μία φορά από το στόμα του Πρωθυπουργού η έννοια αυτή της λαϊκής κυριαρχίας.

Ο Πάνος Ρούτσι, λοιπόν, ένας άνθρωπος ο οποίος κάθισε πραγματικά στις όχθες της Πλατείας της Βουλής του Συντάγματος, που εφάπτεται με τον δρόμο και εκεί με το σώμα του διεκδίκησε συμβολικά και υλικά αυτό που διεκδίκησε ο λαός πέρσι τον Φεβρουάριο, με την υλικότητά του, με την παρουσία του ένα εκατομμύριο κόσμος στον δρόμο!

(Χειροκροτήματα)

Αυτό φοβήθηκε η Κυβέρνηση, αυτό θέλησε να τιμωρήσει, αυτό θέλησε να εκδικηθεί. Αυτό έγινε.

Τα ονόματα των νεκρών παιδιών, των δολοφονημένων στα Τέμπη, εκεί, συνομιλούν πάρα πολύ αρμονικά με τα ονόματα των άλλων νεκρών παιδιών, των στρατιωτών του Αγνώστου Στρατιώτη. Δεν πειράζουν πουθενά αυτά τα ονόματα, γιατί -να σας πω κάτι, κάτι που δεν ξέρει ο Πρωθυπουργός και δυστυχώς ούτε οι Βουλευτές του;- ο λαός ξέρει εκτός από τους φασίστες, τους ακροδεξιούς, τους νεοφιλελεύθερους συντηρητικούς. Ο λαός ξέρει να φροντίζει τα παιδιά του και όταν είναι ζωντανά και όταν κοιμούνται τον αιώνιο ύπνο.

Οι φωτογραφίες εδώ, κοιτάξτε τες, οκτακόσιες χιλιάδες με ένα εκατομμύριο κόσμου βλέπετε να ενοχλούν πουθενά τον τόπο του Άγνωστου Στρατιώτη; Κοιτάξτε το, δεν πρόκειται να το δει κανείς, εδώ από άλλη εικόνα και κοιτάξτε τους φασίστες με τη Συμφωνία των Πρεσπών πού βρίσκονται. Τότε δεν σηκώθηκε κανενός η τρίχα ότι παραβιάστηκε ο Άγνωστος Στρατιώτης, ιερότητα του χώρου και λοιπά!

Θα το πω, λοιπόν, μια και καλή σε αυτήν την Αίθουσα: Έχουμε να κάνουμε με μία επικίνδυνη εκτροπή. Εμείς θα είμαστε μπροστά σε αυτήν την πλατεία, στο Σύνταγμα, στην πλατεία των λαϊκών διεκδικήσεων όπου πιστοποιείται κάθε φορά η λαϊκή κυριαρχία. Θα είμαστε εκεί και ας έρθουν να μας συλλάβουν.

Και θα πω ένα τελευταίο, κύριε Πρόεδρε -και κυρία Πρόεδρε, ευχαριστώ για την ανοχή σας- θα πω ένα τελευταίο: Με τσαντίρια δεν ήταν ποτέ οι δωσίλογοι που μοστράρανε την ελληνική σημαία. Ήταν οι άνθρωποι που κάνανε αντίσταση στα βουνά. Με τσαντίρια ήταν οι πρόσφυγες της Μικράς Ασίας. Με τσαντίρια ήταν οι εξόριστοι στα Μακρονήσια και λοιπά. Με τσαντίρια είναι οι πρόσφυγες που έρχονται τώρα. Με τσαντίρι ήταν ένας άνθρωπος, ο Πάνος Ρούτσι, που με το σώμα του είπε αυτό που διεκδικεί ο λαός διαχρονικά, δικαιοσύνη. Θέλουμε δικαιοσύνη!

(Χειροκροτήματα)

Διαχωριστική γραμμή προοδευτικής Αντιπολίτευσης και το λέω εδώ επίσημα: Η πρώτη ιδεολογική για το κράτος δικαίου και τη δημοκρατία και τη λαϊκή κυριαρχία! Ευχαριστώ.

(Χειροκροτήματα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς.

Τον λόγο θα πάρει στη συνέχεια η Πρόεδρος της Κοινοβουλευτικής Ομάδας Πλεύση Ελευθερίας κ. Ζωή Κωνσταντοπούλου.

Κυρία Πρόεδρε, να δώσω τον λόγο στον Υπουργό να αναφερθεί για ένα λεπτό σε μια τροπολογία ή όχι; Ό,τι μου πείτε εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ας πει και μία ψαλμωδία!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία. Εγώ τον είχα απογοητεύσει, του είχα πει «Όχι», αλλά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλοι θέλουν να μιλήσουν, για να φύγουν!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Ευχαριστώ και την κυρία Πρόεδρο που μου επέτρεψε να παρουσιάσω το άρθρο 6 της τροπολογίας με γενικό αριθμό 406 και ειδικό 12.

Η προτεινόμενη διάταξη αφορά το Εθνικό Πρόγραμμα Ανάπτυξης. Σύμφωνα με την προτεινόμενη διάταξη, το σχέδιο τίθεται σε δημόσια διαβούλευση με ανάρτηση στο OpenGov.gr για διάστημα δεκαπέντε ημερών. Μετά την ολοκλήρωση της διαβούλευσης διαμορφώνεται το τελικό σχέδιο. Το τελικό σχέδιο του Εθνικού Προγράμματος Ανάπτυξης εγκρίνεται από το Υπουργικό Συμβούλιο και στη συνέχεια καλούνται τα Υπουργεία και οι Περιφέρειες να καταρτίσουν τα Τομεακά Προγράμματα τα Υπουργεία και τα Περιφερειακά Προγράμματα οι Περιφέρειες.

Στη συνέχεια γίνεται η αξιολόγηση και καταλήγει αυτή η διαδικασία με την έγκριση. Με τη διαδικασία αυτή επιταχύνουμε την έγκριση του Εθνικού Προγράμματος Ανάπτυξης, έτσι ώστε το Εθνικό Πρόγραμμα Ανάπτυξης να είναι σε εφαρμογή άμεσα και να μπορέσουν και τα Υπουργεία και οι Περιφέρειες να συντάξουν τα τελικά τους κείμενα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Η Πρόεδρος της Πλεύσης Ελευθερίας κ. Κωνσταντοπούλου έχει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω πει από αυτό εδώ το Βήμα σε προγενέστερο χρόνο για τον κ. Μητσοτάκη «Ο βασιλιάς είναι γυμνός». Ο βασιλιάς είναι γυμνός! Και αυτό, τη γύμνια δηλαδή του βασιλιά, την έχουν πια ξεπεράσει τα πράγματα, γιατί ήδη οι παλλαϊκές συγκεντρώσεις που σημάδεψαν και χρωμάτισαν αυτή τη χρονιά από τις 26 Γενάρη 2025, στις 28 Φλεβάρη, ήδη αυτές οι συγκεντρώσεις λένε στον κ. Μητσοτάκη -που ήρθε εδώ ξεχνώντας ότι εδώ είναι Βουλή, εδώ είναι το Κοινοβούλιο, δεν είναι το παλάτι μιας άλλης εποχής- οι συγκεντρώσεις λοιπόν των ανθρώπων σε όλη τη χώρα, όλη τη χρονιά, λένε το ίδιο που λένε οι συγκεντρώσεις των ανθρώπων σε όλη την έκταση των Ηνωμένων Πολιτειών της Αμερικής αυτήν ακριβώς τη στιγμή «No more kings», «όχι άλλοι βασιλιάδες». Δεν θέλουμε μονάρχες. Δεν θέλουμε τον βασιλόπαιδα Μητσοτάκη να έρχεται εδώ κακομαθημένος, τσαντισμένος και πειραγμένος γιατί ένας απλός άνθρωπος, ο Πάνος Ρούτσι, έδειξε και κατέδειξε τη γύμνια του, την κούφια εξουσία του και απέδειξε ότι ο άνθρωπος που αγωνίζεται νικά. Και δεν νικά μόνο για τον εαυτό του, δεν νικά μόνο για το νεκρό παιδί του που είχε την εικόνα του φυλαχτό είκοσι τρεις ημέρες και το σκεφτόταν το παιδί του να του λέει «Να είσαι δυνατός».

Αυτό τον κράταγε τον Πάνο Ρούτσι, η σκέψη του παιδιού του και η δύναμη που του δίνανε οι πολίτες αυτής της χώρας που προσέτρεξαν συμπαραστάτες και υπερασπιστές αυτού του απλού ανθρώπου που την πρώτη μέρα που πήγε στο Σύνταγμα μπροστά στο Μνημείο του Άγνωστου Στρατιώτη δεν ήξερε τι θα ακολουθούσε ούτε πώς θα τα κατάφερνε. Ήξερε μόνο ότι κάτι τον τράβαγε εκεί, στο κέντρο της ψυχής αυτού του λαού και στο σύμβολο της δημοκρατίας και της ελευθερίας να ζητήσει ικέτης, αλλά και αγωνιστής, δικαιοσύνη. Και την πρώτη βραδιά κοιμήθηκε κάτω. Δεν είχε τα τσαντίρια που ενόχλησαν. Κι ύστερα, τα παιδιά, η ομάδα «Μέχρι Τέλους» του έφεραν μία κουβέρτα, ένα «sleeping bag». Κι ύστερα, ο κόσμος άρχισε ο καθένας να του φέρνει και από κάτι, για να στηρίξει τον αγώνα του.

Κι έτσι, σιγά-σιγά, αυτό το δύσκολο έργο που ανέλαβε, γιατί σήκωσε στις πλάτες του το αίτημα για δικαιοσύνη, αλλά και την ψυχή και την αξιοπρέπεια αυτού του λαού ο Πάνο Ρούτσι, αυτό το έργο του λοιπόν έγινε λίγο πιο εύκολο -κι ας ήταν τιτάνιο- χάρη στον κόσμο που του έδινε δύναμη, χάρη στους πολίτες που του έδιναν δύναμη, χάρη στους ανθρώπους, στα νέα παιδιά που τον αγκάλιασαν και του έλεγαν «Είσαι πατέρας όλων μας».

Δεν θα πούνε ποτέ στον κ. Μητσοτάκη «Είσαι πατέρας όλων μας» και αυτή είναι η μεγάλη του ήττα. Δεν θα αγκαλιάσουν ποτέ αυτά τα παιδιά τον κ. Μητσοτάκη, τον παρεξηγημένο Πρωθυπουργό που θέλει να πάρει τη ρεβάνς από τον απλό πολίτη, από τον πατέρα, αλλά και από τον Υπουργό του, τον Υπουργό Εθνικής Άμυνας, τον κ. Δένδια.

Τα παιδιά, αυτά που κάποτε είπαν πως έγραψαν αυτή τη λέξη μοναχά «Ελευθερία», τα παιδιά αυτά, η ομάδα «Μέχρι Τέλους», τραγουδούσαν κάθε βράδυ και τραγουδούν κάθε βράδυ τα τραγούδια του Μάνου Λοΐζου, του Παύλου Σιδηρόπουλου, «Ο δρόμος είχε τη δική του ιστορία», «Κάποτε θα ’ρθουν», «Το ακορντεόν», τραγούδια του Μίκη Θεοδωράκη, τραγούδια συνδεδεμένα με την ψυχή και το φρόνημα, την ιστορία και την ταυτότητα του λαού μας, που δεν έχει σχέση με τους βασιλιάδες.

«No more kings»! Όχι άλλοι βασιλιάδες! Όχι άλλος «βασιλοπαιδισμός» μέσα στο Κοινοβούλιο! Όχι άλλος κ. Μητσοτάκης, που έρχεται κορδωμένος, κουμπωμένος, παρεξηγημένος, χολωμένος, να αντιπαρατεθεί από θέση ισχύος με έναν απλό άνθρωπο και δεν καταλαβαίνει πόσο αδύναμος και μικρός αποδεικνύεται. Όχι άλλοι βασιλιάδες! Όχι άλλοι μονάρχες! Όχι άλλες βασιλομήτορες ή βασιλοαδελφές, που ενοχλούνται -πώς το είπε η κ. Μπακογιάννη;- από «τα καντηλάκια του ΙΚΕΑ». Τι ντροπή! Η Μαρία Αντουανέτα νομίζω ότι δεν θα έλεγε κάτι τόσο χυδαίο. Το παντεσπάνι ήταν κάπως διαφορετικό από αυτή τη χυδαιότητα που ακούσαμε από την κ. Μπακογιάννη. Αλλά βλέπετε, η εξουσία όταν είναι αδύναμη, καταφεύγει και στη χυδαιότητα και στη λάσπη και στην ακρότητα και στη βία και στη λογοκρισία.

Ο κ. Μητσοτάκης στην προηγούμενη εμφάνισή του στη Βουλή ενοχλήθηκε, γιατί μιλήσαμε πολύ και έτσι δικαιολόγησε τη φυγή του. Σήμερα, γιατί έφυγε, αφού δεν ήταν εδώ; Οκτώ ώρες που εμείς ήμασταν εδώ και μιλούσαμε και περιμέναμε μήπως και εμφανιστεί, δεν ήταν εκείνος να ακούει. Γιατί έφυγε; Μα, γιατί δεν θέλει τον διάλογο, δεν τον αντέχει. Δεν αντέχει την αντιπαράθεση και τη δημοκρατία και επιζητά τη λογοκρισία.

«Να μην καταγράφεται τίποτα που λέει η κ. Κωνσταντοπούλου στα Πρακτικά», είπε ο κ. Κακλαμάνης. Εγώ είπα, λοιπόν, «δημοκρατία». Και θα ενδιαφερθώ να αναζητήσω αν τελικά η λέξη «δημοκρατία» γράφτηκε ή απαλείφθηκε από τα Πρακτικά την ώρα της ομιλίας του κ. Μητσοτάκη.

Πάντως μαθαίνω -και να προετοιμάζεστε, αγαπητοί μου και αγαπητές μου στην Αντιπολίτευση- ότι ο κ. Κακλαμάνης βάζει φουλ μπροστά τις μηχανές για τη λογοκρισία στη Βουλή, επειδή το ζήτησε ο κ. Μητσοτάκης. Και μαθαίνω ότι πάλι πάνε να κάνουν λαθροχειρία. Και πάλι θα ήθελα να τους χαλάσουμε τα σχέδια, γιατί ετοιμάζονται να φέρουν τη διάταξη για τους κόφτες.

Και μην έχετε καμία αμφιβολία -μη βλέπετε που στοχοποιούν κυρίως εμένα- η διάταξη αυτή είναι για να φιμώνουν όποια φωνή ενοχλεί, για να φιμώνουν την Αντιπολίτευση. Και θέλουν τώρα να το κάνουν μέσα από παρεμπίπτουσα συνεδρίαση -κύρια Πέρκα και κυρία Αναγνωστοπούλου, ακούστε τα- της Διάσκεψης των Προέδρων, ενώ τις αλλαγές του Κανονισμού τις κάνει η Επιτροπή Κανονισμού. Και θέλει να παρακάμψει την Επιτροπή Κανονισμού ο κ. Μητσοτάκης και του κάνει τη χάρη ο κ. Κακλαμάνης, γιατί δεν έχει την πλειοψηφία στην Επιτροπή Κανονισμού.

Θα τους αφήσουμε; Εγώ λέω, όχι, και λέω ότι επιβάλλεται σε αυτή τη χρονική στιγμή που επανέρχεται η λογοκρισία ως κυβερνητική πρακτική και επιλογή. Λογοκρίνουν τη διαμαρτυρία των απλών πολιτών στην Άνδρο άμα τη ελεύσει του κ. Τασούλα ως Προέδρου της Δημοκρατίας. Εκεί τους λογόκριναν το πανό, το πήρε αστυνομικός. Η Αστυνομία θα ελέγχει το Μνημείο του Αγνώστου Στρατιώτη. Ο διοικητής του τμήματος της Άνδρου που πήρε το πανό, που έλεγε «Στέγνωσαν τα δάκρυα και έγιναν οργή. Η νέα γενιά δεν σας συγχωρεί».

Αυτή η Αστυνομία που βούτηξε το πανό και το έσκισε και συνέλαβαν και έναν πολίτη, θα φυλάει το μνημείο από τις διαμαρτυρίες; Ή μήπως η αστυνομία του αστυνομικού που είχε κρατηθεί εδώ εννέα μήνες στη Βουλή -κυβερνητικό ρουσφέτι, προφανές- ενώ είχε καταγγελθεί για εγκλήματα κατά της γενετήσιας ελευθερίας της συζύγου και των παιδιών του; Ή μήπως η αστυνομία του αστυνομικού που χρειάστηκε η αστυνομικός σύντροφός του να βγει δημόσια στα μέσα κοινωνικής δικτύωσης και να πει «προστατεύστε με κινδυνεύω και κανείς δεν κάνει τίποτε»; Ποια αστυνομία θα φυλάει το μνημείο; Ή μήπως η αστυνομία της κ. Μπακογιάννη που σκότωσε το παιδί, τον Ιάσωνα, εδώ μπροστά στη Βουλή και για να μη γίνει θέμα στο δευτεροβάθμιο δικαστήριο, παραιτήθηκε της εφέσεως; Ποια αστυνομία;

Πότε θα μιλήσουμε για την εξυγίανση της Αστυνομίας και για την εκκαθάρισή της από τα σταγονίδια και από τα πρόσωπα που παραβιάζουν το καθήκον τους; Μήπως η Αστυνομία, η Δέλτα, οι ειδικές δυνάμεις που πλάκωσαν στο ξύλο και έστειλαν στο νοσοκομείο τους εποχικούς πυροσβέστες; Ή μήπως οι αστυνομικές δυνάμεις που μπαίνουν μέσα στα δικαστήρια για να τρομοκρατούν δικηγόρους και παριστάμενους πολίτες; Αυτό είναι που ονειρεύεται ο κ. Μητσοτάκης και χρησιμοποιεί; Μήπως η Αστυνομία που έριξε σε εμένα, πολιτική Αρχηγό, βομβίδα κρότου λάμψης στη συγκέντρωση των εποχικών πυροσβεστών στις 30 Οκτωβρίου του 2024, πέρυσι τέτοια εποχή;

Αυτά ονειρεύεται ο κ. Μητσοτάκης; Αυτά θα αναλάβει ο κ. Χρυσοχοΐδης, που μας είπε για τσαντίρια εχθές και σήμερα; Και στη συνέχεια, όταν του είπα ότι οι άνθρωποι που ζουν σε καταυλισμούς και οι άνθρωποι που μπορεί να μην έχουν στέγη και οι άνθρωποι που είναι πρόσφυγες και οι άνθρωποι που μπορεί να μην έχουν στον ήλιο μοίρα, έχουν όμως ψυχή και φρόνημα, τότε θυμήθηκε να μας πει για την καταγωγή του.

Κοιτάξτε, εγώ είμαι πραγματικά πολύ σίγουρη ότι αυτό είναι ίσως το τελευταίο βήμα του κ. Μητσοτάκη πριν τον γκρεμό. Γιατί, στα αλήθεια, έχει καταρρεύσει και στα αλήθεια κρατιέται με νύχια και με δόντια από την προπαγάνδα. Και, στα αλήθεια, είναι πολύ κακόγουστο ότι θέλησε το Μνημείο του Αγνώστου Στρατιώτη, το σημείο δηλαδή όπου τιμάμε τους νεκρούς που έπεσαν για την πατρίδα, να το εργαλειοποιήσει παριστάνοντας ότι είναι κάποιος φοβερός πατριώτης που τιμά αυτούς τους νεκρούς.

Και έκανε την ανάρτησή του, στην οποία ανήγγειλε ότι αναστατώθηκε το μνημείο και θα ξεμπλέξει το κουβάρι. Δεν ξέρω. Ο Μέγας Αλέξανδρος είναι, που θα κόψει τον γόρδιο δεσμό; Είναι ο Μίτος της Αριάδνης; Θα μας πει. Σίγουρα πάντως τη μέρα που έκανε αυτή την ανάρτηση ξέχασε το πιο σημαντικό. Στις 12 Οκτωβρίου, αμέσως μετά τη λήξη της απεργίας πείνας του Πάνου Ρούτσι, μετά τη μεγάλη νίκη του, ξέχασε ότι ήταν και είναι η επέτειος της απελευθέρωσης της Αθήνας από τις ναζιστικές δυνάμεις κατοχής. Το ξέχασε ο κ. Μητσοτάκης. Τόσο πολύ τιμά τον Άγνωστο Στρατιώτη, τόσο κι άλλο τόσο, όσο σε κάθε επέτειο δημοκρατική.

Γιατί εγώ συμβαίνει σε αυτό το μνημείο να βρίσκομαι συχνότατα. Για την επέτειο της απελευθέρωσης των Αθηνών, για τις εθνικές επετείους, για την επέτειο του πραξικοπήματος στην Κύπρο, για την επέτειο της εισβολής και κατοχής στην Κύπρο, για την επέτειο της αποκατάστασης της δημοκρατίας στην Ελλάδα, για τις καταθέσεις που γίνονται στη μνήμη των θυμάτων γενοκτονίας των Ποντίων, των Αρμενίων, είμαι πάντα εκεί. Πάντα είμαι εκεί.

Ξέρετε ποιος δεν είναι ποτέ εκεί; Ο κ. Μητσοτάκης. Και ξέρετε και ποιος άλλος δεν είναι ποτέ εκεί σε όλες αυτές τις εκδηλώσεις που περιέγραψα; Κανένας Υπουργός της Κυβέρνησης, κανένας. Συνήθως στέλνει η Κυβέρνηση κάποιον Γενικό Γραμματέα του Υπουργείου Εσωτερικών. Τώρα έγινε Υφυπουργός ο κ. Λοβέρδος, που τον έστελναν ως Βουλευτή και έτσι πατάει και κάποιες φορές ένα κυβερνητικό πρόσωπο. Δεν τις τιμά ο κ. Μητσοτάκης και η Κυβέρνησή του ούτε τις επετείους ούτε το μνημείο αυτό για το οποίο προφασίζεται τώρα ότι κόπτεται.

Η υποκρισία ξεχειλίζει. Είναι υπερχειλής, όπως λέμε στο ποινικό δίκαιο. Και το ποινικό δίκαιο, κύριε Δήμα και κύριε Σταμενίτη, είναι απολύτως προσφυές για την περίπτωση του Πρωθυπουργού.

Τι ήρθε πάλι, λοιπόν, και είπε; Είπε αυτά που είχε πει στις 21 Μαρτίου του 2023. Όπως είχε πει στον κ. Θεοδωράκη, στη συνέντευξη αυτή τη στημένη, με τον Θεοδωράκη συνεντευξιάζοντα ως δημοσιογράφο και τον κ. Μητσοτάκη συνεντευξιαζόμενο…

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Αντικειμενικός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αντικειμενικός, ναι, έχετε δίκιο. Έχετε δίκιο. Εγώ είμαι συνήθως άδικη με τον κ. Θεοδωράκη. Για κάποιον λόγο δεν τον θεωρώ ούτε αντικειμενικό ούτε και δημοσιογράφο. Αλλά, εν πάση περιπτώσει, ο καθένας κρίνεται.

Η ουσία είναι ότι στις 21 Μαρτίου του 2023 τι έλεγε ο κ. Μητσοτάκης; «Ξέρουμε ακριβώς τι μετέφερε η εμπορική αμαξοστοιχία. Δεν υπήρχε τίποτε ύποπτο, τίποτα εύφλεκτο, τίποτε παράνομο.» Αυτά ήταν τα λόγια του. Αυτά είπε και σήμερα. Σήμερα το ξέρουμε καλά.

Και υπήρχε -λέει- ένα άθλιο ψέμα. Ποιο είναι το άθλιο ψέμα και ποιος το είπε; Ο μόνος ψεύτης, ο μόνος καθ’ έξιν, κατ’ επάγγελμα, κατά σύστημα και ex officio ψεύτης είναι ο Κυριάκος Μητσοτάκης, ο οποίος έχει το θράσος να μιλάει για δήθεν μονταζιέρα, όταν έχει αποδεχθεί ότι η Κυβέρνηση σε συνεργασία με το «Πρώτο Θέμα» διοχέτευσαν τις αμέσως επόμενες ώρες από το έγκλημα των Τεμπών μονταρισμένα ηχητικά για να ενισχύσουν την επινόηση -γιατί αυτή είναι επινόηση και σκευωρία- του ανθρώπινου λάθους, ότι έφταιξε δηλαδή ενός ανθρώπου μόνο το λάθος και όχι το σύστημα διαφθοράς που σκοτώνει, διαφθορά στην οποία είναι βουτηγμένη η ίδια η ύπαρξη του κ. Μητσοτάκη και όλο το στενό του περιβάλλον, και όλοι οι υπό την προστασία του Υπουργοί.

Τι θράσος! Τι θράσος να λέει ότι με γενναιότητα ανέλαβαν ευθύνη δύο υπουργικά, δύο στελέχη της Νέας Δημοκρατίας, που είναι ενώπιον του δικαστικού συμβουλίου! Πρώτα απ’ όλα να του πω ότι από τους τριάντα έξι κατηγορούμενους οι περισσότεροι είναι στελέχη και διορισμένοι από τη Νέα Δημοκρατία, από τον τελευταίο μέχρι τον πρώτο. Κάποιοι λίγοι μπορεί να ξεφεύγουν, που δεν νομίζω κιόλας. Κομματικά ρουσφέτια, κομματικοί επιτετραμμένοι, εκλεκτοί και «ημέτεροι», διορισμένοι.

Οι ίδιοι είναι κατηγορούμενοι, διορισμένοι από τον κ. Μητσοτάκη και την Κυβέρνησή του, και στη δίκη που ξεκίνησε στις 15 Οκτωβρίου, μολονότι ζητούσε η Κυβέρνηση, δηλαδή οι κύριοι οι διορισμένοι της Κυβερνήσεως, ο κ. Τσαντσαράκης, εκπρόσωπος της εταιρείας INTERSTAR, που εισπράττει παχυλό δημόσιο χρήμα.

Θα μας πείτε, κύριε Δήμα, πόσες συμβάσεις έχετε υπογράψει με την εταιρεία αυτή και πόσες έχετε ανανεώσει, και οι άλλοι Υπουργοί επίσης, μέχρι και την ΕΡΤ αυτή η εταιρεία τη φυλάει.

Επίσης ο κ. Τερεζάκης, ο κ. Πατέρας, ιθύνοντες του ΟΣΕ, διορισμένοι από τον κ. Μητσοτάκη, ζήτησαν αναβολή την περασμένη εβδομάδα, και ο κ. Καπερνάρος βέβαια, ο επισπεύδων και κομιστής των βίντεο είχε κόλλημα, που δεν αποδεικνυόταν βέβαια και δεν αποδείχθηκε ποτέ.

Ζητούσαν αναβολή. Και όχι απλώς δεν το κατάφεραν να αναβληθεί η δίκη, αλλά καταφέραμε με τις οικογένειες των θυμάτων να διαταχθεί η αυτοπρόσωπη παρουσία των απόντων κατηγορουμένων που παρίσταναν τους δήθεν αθώους διαδίκους. Οπότε τους περιμένουμε στις 30 του μηνός.

Αυτά, βέβαια, ξέχασε να τα πει ο κ. Μητσοτάκης. Γιατί όταν έχεις θέση δικονομική στη δίκη των Τεμπών -έχει θέσει δικονομική ο κ. Μητσοτάκης, είναι κατηγορούμενος, απλώς προστατεύεται. Συμπεριφέρεται όμως και δεν έχει ποτέ απεκδυθεί τα ρούχα του κατηγορουμένου. Διότι έτσι ακριβώς του υπαγορεύει η συνείδησή του, που είναι ένοχη και εξαιρετικά στριμωγμένη.

Γι’ αυτό και έφτασε να πει -σημείωνα και δεν πίστευα τι άκουγα. Δεν θα ασχοληθώ καθόλου με τις προσβολές σε μένα και όλες τις προκλήσεις, νομίζω ότι αυτά είναι ανάξια λόγου και κανένας δεν τσιμπάει. Και η αντιπολίτευση όταν συσπειρώνεται και αντιδρά θεσμικά, συλλογικά, ούτε γίνεται ουρά ούτε αυτί ούτε πόδι ούτε χέρι ο ένας του αλλουνού. Υπηρετεί την κοινωνία στη θεσμική της αποστολή.

Είναι ποτέ δυνατόν να λέει Πρωθυπουργός, ενώ εκκρεμεί δίκη ότι -τα έχω σημειώσει κιόλας- ότι κάποιοι μετέτρεψαν σε δήθεν έγκλημα ένα τραγικό δυστύχημα; Η κατηγορία που αντιμετωπίζουν ενώπιον του Τριμελούς Εφετείου Κακουργημάτων αυτοί οι τριάντα έξι είναι για τραγικό δυστύχημα ή για έγκλημα; Γιατί εγώ ξέρω ότι στα δικαστήρια πας για έγκλημα και οι κατηγορίες για τα κακουργιοδικεία είναι για εγκλήματα.

Ο κ. Μητσοτάκης έφτασε να πει κι άλλα. Άρχισε πάλι να αντιπαρατίθεται με τους συγγενείς, με τους γονείς. Ρωτάει τι έγινε με τα αιτήματα. Αμφισβητεί και τα αιτήματα;

Η καταδίωξη που υφίστανται οι γονείς, το γεγονός ότι ο Πάνος Ρούτσι και ο γιος του έχουν υποστεί, ο μεν Κριστιάν παρακολούθηση, που καταγγέλθηκε τις μέρες της απεργίας πείνας, ο δε Πάνος Ρούτσι επίθεση από αυτοκίνητο την περασμένη Πέμπτη με φιμέ τζάμια και χωρίς πινακίδες, και δεν κάνει τίποτε η Κυβέρνηση. Αυτά έχουν καταγγελθεί εδώ στη Βουλή, έχουν καταγγελθεί αρμοδίως στην αστυνομική αρχή, έχουν καταγγελθεί δημοσίως.

Κι ο κ. Μητσοτάκης ειρωνεύεται, ειρωνεύεται και μιλάει για το μνημείο που δήθεν το διατάραξε και το αναστάτωσε αυτή η μνημειώδης απεργία πείνας, αυτή η ηχηρή νίκη. Δεν σας αρέσουν οι ήχοι. Δεν θέλετε να ακούτε.

Και τι ζήτησε ο κ. Μητσοτάκης; Να γίνει σεμνή και σιωπηλή η διαμαρτυρία των γονιών, κάτι αντίστοιχο με το να κλαίνε σιωπηλά και να πηγαίνουν στην εκκλησία, που τους είχαν προτείνει κάποιοι εισαγγελείς, κάποια κυρία Αδειλίνη.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Η ιερότητα κάθε χώρου έχει να κάνει με την πραγματική αξία της ζωής και του περιεχομένου της ζωής. Και σε αυτό το μνημείο έδωσε υψηλή αξία και συμβολισμό η παρουσία εκεί αυτού του απλού ανθρώπου, με γύρω του τα παιδιά σαν φύλακες αγγέλους, με δίπλα του την κοινωνία, συμπαραστάτιδα και αλληλέγγυα. Έδωσε υψηλή αξία και έκανε το Μνημείο του Αγνώστου Στρατιώτη, που επιμένετε να θυμίζετε ότι είναι κενοτάφιο και λίγο θέλετε να το κάνετε πουκάμισο αδειανό, το έκανε έμπλεο νοήματος.

Υπάρχει ένα πολύ ωραίο γραφικό που έχει κάνει ο Jo Di και απεικονίζει τον "άγνωστο στρατιώτη" στις πρώτες μέρες της απεργίας πείνας να σηκώνεται και να αγκαλιάζει τον Πάνο Ρούτσι.

Και είναι σίγουρο ότι οι πρόγονοί μας, οι άγνωστοι ήρωες, οι άνθρωποι που έδωσαν τη ζωή και την ψυχή τους για την πατρίδα και για τη δημοκρατία σίγουρα σε αυτήν τη μάχη και σε αυτήν την αντιπαράθεση και σε αυτόν τον πόλεμο, έτσι όπως τον ενορχηστρώνει ο κ. Μητσοτάκης που θέλει να φέρει και τα όπλα, θα πολεμούσαν στο πλευρό του Πάνου Ρούτσι, δεν θα πολεμούσαν στο πλευρό του Μητσοτάκη. Όλα αυτά, λοιπόν, είναι δείγμα της ήττας, αυτής της εντελώς έκπτωτης διακυβέρνησης.

Εγώ θέλω να επισημάνω ότι είναι σημαντικό ότι ο Υπουργός Εθνικής Άμυνας δεν ενέδωσε σε αυτή την πίεση και σε αυτόν τον εκβιασμό και διαχώρισε τη θέση του. Και είναι ενδεικτικό ότι όχι μόνο δεν είναι ενωτική η τροπολογία αυτή, αλλά είναι τροπολογία διχαστική, ακόμη και για την Κυβέρνηση και για το κυβερνών κόμμα. Πόσο μεγάλος ηγέτης ο απερχόμενος!

Θα κλείσω την τοποθέτησή μου με μία επισήμανση και μία ανάγνωση ενός κειμένου οφειλόμενου. Η επισήμανση, κύριε Υπουργέ, είναι ότι κατάφερε ο κ. Μητσοτάκης να μπαζώσει διά της τροπολογίας το ζήτημα της ασφάλειας των αερομεταφορών, εκεί όπου οι εργαζόμενοι έχουν καταγγείλει ανάλογα με αυτά για τα οποία εξεγείρονταν οι εργαζόμενοι στον σιδηρόδρομο και οδήγησαν στο έγκλημα των Τεμπών, εκείνα για τα οποία έχω υποβάλει είκοσι τρεις επίκαιρες ερωτήσεις στον κ. Μητσοτάκη και θα τις καταθέσω στα Πρακτικά και έχει αρνηθεί είκοσι τρεις φορές να έρθει να μου απαντήσει, για την ασφάλεια των αερομεταφορών.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν θα έπρεπε να μπαζωθεί και αυτό το μείζον θέμα την ώρα που γνωρίζετε ότι είναι έκθετες οι επιλογές και οι χειρισμοί της Κυβέρνησης και το πρώτο που θα έπρεπε να γίνει δεν ήταν βέβαια η εισαγωγή αυτού του νομοσχεδίου, αλλά μία συζήτηση ειλικρινής στην Επιτροπή Θεσμών και Διαφάνειας της Βουλής, με τη δική σας παρουσία και με την παρουσία των προσώπων που όλη την τελευταία διετία διορίζατε ως τους επιτελείς και κατάλληλους να διαχειριστούν τα θέματα των αερομεταφορών. Και τελικώς υπαναχωρείτε και φέρνετε άλλο ένα νομοσχέδιο, για το οποίο απ’ ό,τι είδα, οκτώ μόνο Βουλευτές της Νέας Δημοκρατίας δήλωσαν ότι θέλουν να μιλήσουν.

Κλείνω, κύριε Πρόεδρε, διαβάζοντας και καταθέτοντας στα Πρακτικά -όπως οφείλω- την ανακοίνωση της ομάδας «Μέχρι Τέλους», της ομάδας προστασίας και συντήρησης του μνημείου ονομάτων των πενήντα επτά θυμάτων των Τεμπών στο Σύνταγμα. Διαβίβαση των πληροφοριών: Στον Πρωθυπουργό της Ελλάδας Κυριάκο Μητσοτάκη. Κοινοποίηση στους: Πρόεδρο της Δημοκρατίας της Ελλάδας, Πρόεδρο της Βουλής των Ελλήνων, Υπουργούς και Υφυπουργούς της Ελληνικής Κυβέρνησης, Βουλευτές και Αρχηγούς κομμάτων της Αντιπολίτευσης. Διαβίβαση και Ανάγνωση της παρακάτω ανακοίνωσης στην Ολομέλεια της Βουλής, παρουσία όλων των παρευρισκομένων πολιτικών προσώπων, όσων παρίστανται. Κοινοποίηση, επίσης, στους: Αρχηγό της Ελληνικής Αστυνομίας, Αρχηγό Προεδρικής Φρουράς, Δήμο Αθηναίων, Περιφέρεια Αττικής.

Δήλωση συμπαράστασης των οικείων θυμάτων των Τεμπών στην ομάδα «Μέχρι Τέλους» και ταυτοχρόνως αντίστασης προς την όποια παρανόμως παράνομη απόφαση της Κυβέρνησης με σκοπό την απομάκρυνση των ονομάτων των πενήντα επτά νεκρών από το σημείο που βρίσκονται έως σήμερα.

Τρίτη 14 Οκτωβρίου 2025, οι συγγενείς στεκόμαστε εμπράκτως εξαρχής δίπλα στα μέλη της ομάδας «Μέχρι Τέλους» και δηλώνουμε ότι δεν θα επιτρέψουμε σε κανέναν καμία πράξη αυθαίρετης ενέργειας απομάκρυνσης από τον ήδη υπάρχοντα χώρο όπου αναγράφονται τα ονόματα των παιδιών και συγγενών μας και είμαστε απολύτως σύμφωνοι εξαρχής με την παρουσία του ονόματος στο συγκεκριμένο σημείο. Μια τέτοια πράξη είναι ύβρις κατά των πενήντα επτά νεκρών, καθώς και ενάντια στο ίδιο το Σύνταγμα της Ελλάδας που είμαστε υποχρεωμένοι να σεβόμαστε και να ακολουθούμε.

Υπενθυμίζουμε σε όλους: το άρθρο 120 παράγραφος 4 του Συντάγματος. «Η τήρηση του Συντάγματος επαφίεται στον πατριωτισμό των Ελλήνων, που δικαιούνται και υποχρεούνται να αντιστέκονται με κάθε μέσο εναντίον οποιουδήποτε επιχειρεί να το καταλύσει με τη βία.

Η παράγραφος 4 αποτελεί θεσμική κατοχύρωση του δικαιώματος αντίστασης του λαού απέναντι σε πραξικοπήματα, δικτατορίες ή οποιαδήποτε βίαιη ανατροπή της δημοκρατικής τάξης».

Άρθρο 5 παράγραφος 1 του Συντάγματος «Κατά το οποίο κάθε άνθρωπος έχει δικαίωμα να αναπτύσσει ελεύθερα την προσωπικότητά του εφόσον δεν προσβάλλει τα δικαιώματα των άλλων και δεν παραβιάζει το Σύνταγμα ή τα χρηστά ήθη».

Άρθρο 11 του Συντάγματος σύμφωνα με το οποίο: Οι Έλληνες έχουν δικαίωμα να συνέρχονται ήσυχα και χωρίς όπλα. Ζήτημα απαγόρευσης των υπαίθριων συναθροίσεων μπορεί να τεθεί μόνο αν εξαιτίας τους επίκειται σοβαρός κίνδυνος για τη δημόσια ασφάλεια ή αν απειλείται σοβαρή διατάραξη της κοινωνικοοικονομικής ζωής ορισμένης περιοχής, γεγονός το οποίο δεν συντρέχει στην προκειμένη περίπτωση.

Τα ονόματα των πενήντα επτά είναι γραμμένα στην «πλατεία της Βουλής», χώρος ο οποίος βρίσκεται στη διάθεση των Ελλήνων εδώ και δεκαετίες και καμία επαφή δεν έχει με το Μνημείο του Αγνώστου Στρατιώτη, όπως αναφέρει σε ανακοίνωσή του ο Πρωθυπουργός της Ελλάδας.

Κανένας βανδαλισμός, καμία παρέμβαση και καμία απειλητική πράξη δεν έχει προκληθεί στο Μνημείο του Αγνώστου Στρατιώτη ούτε από τα παιδιά της ομάδας «Μέχρι Τέλους» ούτε από τους υπόλοιπους πολίτες που βρίσκονται καθημερινά και επί μήνες στο σημείο αυτό.

Ο χώρος αυτός -πλατεία της Βουλής- είναι ένας χώρος όπου επί δεκαετίες ο ελληνικός λαός διεκδικεί τα δημοκρατικά του δικαιώματα ειρηνικά. Μην ξεχνάμε πως από αυτό το σημείο ελληνικός λαός την 3η Σεπτεμβρίου του 1843 απαίτησε από τον Βασιλιά Όθωνα το Σύνταγμα της χώρας. Επομένως ο χώρος αυτός δεν ανήκει σε κανέναν πλην του ελληνικού λαού και όσο ο ελληνικός λαός επιθυμεί να παρευρίσκεται εκεί, κανένας δεν έχει δικαίωμα να τον απομακρύνει.

Η ομάδα «Μέχρι Τέλους», οι οικείοι των πενήντα επτά θυμάτων, οι επιζώντες και οι συγγενείς αυτών, καθώς και ο υπόλοιπος ελληνικός λαός θα συνεχίσουμε, παρά την όποια αντίθετη προσπάθεια, να παρευρισκόμαστε καθημερινά στο συγκεκριμένο σημείο και θα ανάβουμε τα φαναράκια των συγγενών μας, καθώς επίσης δεν θα πάψουμε την ανάγνωση των ονομάτων κάθε βράδυ την ώρα της σύγκρουσης». Γιατί αυτό συμβαίνει, κύριοι εκεί. Κάθε βράδυ 11.18΄ με 11.21΄.

Το συγκεκριμένο κείμενο το καταθέτω στα Πρακτικά και υπόσχομαι, όπως όλοι μας έχουμε δώσει όρκο να τηρούμε το Σύνταγμα και να φυλάττουμε πίστη στην πατρίδα και τη δημοκρατία.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ορκίζομαι, λοιπόν και εγώ και σας διαβεβαιώ ότι και να το ψηφίσετε δεν θα εφαρμοστεί. Και να το ψηφίσετε θα το καταργήσουμε. Και να το ψηφίσετε θα το αναιρέσει η πράξη, η ίδια η ζωή και η ζωντανή διαμαρτυρία των πραγματικών ανθρώπων. Και να το ψηφίσετε, η πολιτική ανυπακοή και η κοινωνική αντίσταση είναι εκείνα που θα γράψουν την ιστορία μέχρι τέλους.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την Πρόεδρο της Πλεύσης Ελευθερίας.

Πριν συνεχίσουμε, μία ανακοίνωση στο Σώμα. Η σημερινή συνεδρίαση θα ολοκληρωθεί με το νούμερο 30, με τον κ. Αυλωνίτη. Αύριο θα συνεχιστεί η διαδικασία στις 11.00΄ το πρωί. Στις 9.00΄ έχουμε επίκαιρες ερωτήσεις.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Υπουργέ.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Κύριε Πρόεδρε, θα ήθελα να καταθέσω νομοτεχνικές βελτιώσεις για το νομοσχέδιο του Υπουργείου Υποδομών, ώστε να διανεμηθούν στο Σώμα.

(Στο σημείο αυτό ο Υπουργός Υποδομών και Μεταφορών καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

**ΠΡΟΕΔΡΕΥΩΝ (Βασίλειος Βιλιάρδος):** Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Τετάρτης 22 Οκτωβρίου 2025:

Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 85/17-10-2025 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Οδυσσέα Κωνσταντινόπουλου προς τον Υπουργό Προστασίας του Πολίτη με θέμα: «Επείγουσα ανάγκη ενίσχυσης της Διεύθυνσης Αστυνομίας Αρκαδίας με προσωπικό».

2. Η με αριθμό 82/17-10-2025 επίκαιρη ερώτηση του Βουλευτή Χανίων της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Παύλου Πολάκη  προς τον Υπουργό Δικαιοσύνης με θέμα: «Για ποιο λόγο το Υπουργείο Παιδείας δεν έχει ενημερωθεί για την ποινική δίωξη του κ. Βραχνή; »

3. Η με αριθμό 86/19-10-2025 επίκαιρη ερώτηση του Βουλευτή  Αχαΐας  της Κ.Ο. ΝΙΚΗ κ. Σπυρίδων Τσιρώνη προς την Υπουργό Παιδείας, Θρησκευμάτων και Αθλητισμού με θέμα: «Υπερκοστολογημένα κιτ ρομποτικής».

4. Η με αριθμό 75/16-10-2025 επίκαιρη ερώτηση του Ανεξάρτητου Βουλευτή Α΄Θεσσαλονίκης κ. Μιχαήλ Χουρδάκη, προς την Υπουργό Παιδείας, Θρησκευμάτων και Αθλητισμού με θέμα: «Καταρρέει ο Υγρός Στίβος στη Θεσσαλονίκη».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 87/19-10-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Κωνσταντίνας Γιαννακοπούλου προς τον Υπουργό Μετανάστευσης και Ασύλου με θέμα: «Ποιο το μέλλον των συμβασιούχων εργαζομένων της Υπηρεσίας Ασύλου και της Αρχής Προσφύγων;».

2. Η με αριθμό 90/20-10-2025 επίκαιρη ερώτηση του Βουλευτή Α’ Ανατολικής Αττικής της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Εμμανουήλ Χριστοδουλάκη προς την Υπουργό Παιδείας, Θρησκευμάτων και Αθλητισμού με θέμα: «Κενά και Προβλήματα στα Σχολεία Πρωτοβάθμιας Εκπαίδευσης της Ανατολικής Αττικής».

Καλείται στο Βήμα ο κ. Βασίλειος Κοτίδης, Βουλευτής της Ελληνικής Λύσης.

**ΒΑΣΙΛΕΙΟΣ ΚΟΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όλοι νομίζω πως συμφωνούμε στο γεγονός ότι έχουμε μάθει να ζούμε στη χώρα της εγκάρδιας φιλοξενίας. Ο τόπος μας προτιμάται από εκατομμύρια πολίτες ξένων κρατών οι οποίοι συγκαταλέγουν την Ελλάδα στους κορυφαίους τουριστικούς προορισμούς του πλανήτη. Παράλληλα, όμως, οι σύγχρονοι ρυθμοί της καθημερινότητας καθιστούν επιτακτική την ανάγκη συνεχών μετακινήσεων του πληθυσμού και στο εσωτερικό της χώρας. Ύψιστο καθήκον, λοιπόν, και χρέος της επίσημης Πολιτείας, η οποία διατείνεται ότι νομοθετεί προς το συμφέρον των πολιτών, αλλά και προς όφελος της εθνικής οικονομίας που βασίζεται δυστυχώς πρωτίστως στον τουρισμό -και λέω «δυστυχώς», γιατί δεν βασίζεται στον πρωτογενή τομέα- είναι η διασφάλιση των βέλτιστων προϋποθέσεων και συνθηκών υπό τις οποίες θα γίνεται η μετακίνηση των επιβατών, είτε αυτοί προέρχονται ως επισκέπτες από το εξωτερικό είτε είναι μετακινούμενοι στο εσωτερικό της χώρας.

Η Πολιτική Αεροπορία μας, που συνιστά το κεντρικό στοιχείο του υπό συζήτηση νομοσχεδίου, είναι βασικός πυλώνας ανάπτυξης για τη χώρα μας και την οικονομία μας. Αυτός, όμως, είναι και ο λόγος, για τον οποίο οφείλουμε να διασφαλίσουμε τους καλύτερους δυνατούς όρους ανταγωνιστικότητας και αποτελεσματικότητας της ελληνικής αεροπλοΐας. Έχουμε χρέος να βελτιώνουμε συνεχώς τα επίπεδα ασφαλείας των αεροδρομίων μας και να διαχειριζόμαστε τη λειτουργία τους με βάση τους κανόνες της βέλτιστης οργάνωσης, ούτως ώστε να είμαστε σε θέση να υποδεχόμαστε χωρίς προβλήματα τον διαρκώς αυξανόμενο αριθμό των ξένων τουριστών και ταυτόχρονα να ικανοποιούμε τις ανάγκες των Ελλήνων πολιτών που ζητούν από την Κυβέρνηση μία σύγχρονη ελληνική Υπηρεσία Πολιτικής Αεροπορίας.

Ποικίλα, όμως, είναι και τα προβλήματα των αεροδρομίων μας. Αρχίζω με την ασφάλεια επιβατών και εργαζομένων. Αναφέρω ενδεικτικά τον Ιούλιο του 2022, όπου ένας Βρετανός τουρίστας έχασε τη ζωή του στο αεροδρόμιο των Σπάτων, όταν συνέβη ένα φρικτό δυστύχημα επί εδάφους από τον έλικα του ελικοπτέρου. Παράλληλα, υπήρξαν και αρκετά περιστατικά σοβαρών τραυματισμών εργαζομένων.

Δεν λείπουν και τα προβλήματα στον εξοπλισμό και στις υποδομές των αεροδρομίων. Θα αναφερθώ δίνοντας ιδιαίτερη βαρύτητα σε ένα πρόβλημα που κατατάσσει την Ελλάδα στις πρώτες θέσεις μεταξύ των χωρών που ευθύνονται για τις καθυστερήσεις πτήσεων σε ολόκληρο το ευρωπαϊκό αεροπορικό δίκτυο.

Υπάρχουν μεγάλες καθυστερήσεις, λοιπόν, εξαιτίας των πάσης φύσεως προβλημάτων στο αεροδρόμιο «Ελευθέριος Βενιζέλος» και σε άλλα αεροδρόμια της χώρας με σοβαρότατες συνέπειες κατά τους θερινούς μήνες λόγω της αυξημένης κίνησης. Μεγάλη, συνεπώς, είναι και η σημασία που οφείλουμε να δώσουμε στη βέλτιστη οργάνωση της Υπηρεσίας Ελέγχου Εναέριας Κυκλοφορίας και στους εργαζόμενους σε αυτήν, δεδομένης της ευθύνης που καλούνται να διαχειριστούν.

Έχοντας επισκεφτεί ο ίδιος το Κέντρο Ελέγχου στο «Ελευθέριος Βενιζέλος» κι έχοντας συζητήσει με τους εργαζόμενους, έχω ιδία άποψη επί του θέματος. Ενώ το προσωπικό της συγκεκριμένης υπηρεσίας έχει μειωθεί κατά το ήμισυ, οι πτήσεις που καλείται να διαχειριστεί έχουν διπλασιαστεί, από πεντακόσιες περίπου σε χίλιες ημερησίως. Είναι άμεση η ανάγκη να γίνει δεκτό το αίτημα των ελεγκτών εναέριας κυκλοφορίας για πρόσληψη προσωπικού και προμήθεια σύγχρονων μηχανημάτων σε αντικατάσταση των από εικοσαπενταετίας σημερινών για την κάλυψη των αυξημένων αναγκών. Οι σημερινές απαιτήσεις των εργαζομένων αφορούν κυρίως την ασφάλεια των επιβατών και τη βέλτιστη δυνατή διαχείριση των πτήσεων, γεγονός που θα εξασφαλίσει μεγαλύτερα έσοδα ακόμη και από τις απλές διελεύσεις πτήσεων από τον εναέριο χώρο μας.

Θα πρέπει, λοιπόν, να γίνει κατανοητό, κύριε Υπουργέ, ότι οι εργαζόμενοι με το αίτημά τους να προσληφθεί επιπλέον προσωπικό ουσιαστικά αποδέχονται την μείωση των αποδοχών τους λόγω περιορισμού της υπερεργασίας που σήμερα αναγκάζονται να προσφέρουν. Εδώ φαίνεται ξεκάθαρα ότι οι εργαζόμενοι προβάλλουν ως πρωτεύον στοιχείο την ασφάλεια των πτήσεων και των επιβατών και όχι τις οικονομικές τους απαιτήσεις.

Διαβάζω στο υπό συζήτηση νομοσχέδιο ότι αποστολή της Υπηρεσίας Πολιτικής Αεροπορίας είναι η αειφόρος ανάπτυξη των αερομεταφορών στη χώρα. Και ρωτώ: Πώς, κύριε Υπουργέ, μπορεί να διασφαλιστεί αυτός ο στόχος, όταν υπάρχουν ζητήματα υποδομών που χρονίζουν, όταν υπάρχουν επικίνδυνες ελλείψεις στην αεροναυτιλία με σαφείς παθογένειες και όταν οι καθυστερήσεις των πτήσεων λόγω ελλιπούς προσωπικού υποβάλλουν σε πραγματική δοκιμασία την υπομονή και τις αντοχές των επιβατών;

Σε ένα πράγμα θα πρέπει να συμφωνήσουμε όλοι μέσα σε αυτήν την Αίθουσα, ότι το πλαίσιο της λειτουργίας της Υπηρεσίας Πολιτικής Αεροπορίας πρέπει να αλλάξει. Οφείλουμε ως μια σύγχρονη χώρα της Ευρώπης να παρέχουμε στο επιβατικό κοινό των αεροδρομίων μας και στα εκατομμύρια των επισκεπτών της Ελλάδας τις υπηρεσίες εκείνες που αξίζει η χώρα μας, η χώρα του αρχαίου πολιτισμού, του ήλιου, του τουρισμού, της θάλασσας και των αμέτρητων φίλων σε ολόκληρο τον πλανήτη.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κοττίδη.

Επόμενος ομιλητής είναι ο κ. Ανδρέας Βορύλλας, Βουλευτής της Νίκης.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ουδεμία αναγκαιότητα εξυπηρετεί η σχετική νομοθέτηση, καθ’ όσον η προστασία του μνημείου καλύπτεται από ήδη υφιστάμενες διατάξεις της ποινικής νομοθεσίας και το άρθρο 11 του Συντάγματος. Συνεπώς, ευθύς εξαρχής πρόκειται για νομοθέτηση που εξυπηρετεί μόνο επικοινωνιακούς σκοπούς και ουσιαστικά κοροϊδεύει το συντηρητικό ακροατήριο της Νέας Δημοκρατίας. Η σχετική ποινική διάταξη είναι πρόδηλο ότι έρχεται σε ευθεία αντίθεση με το δικαίωμα του συνέρχεσθαι στο άρθρο 11 του Συντάγματος, την Ευρωπαϊκή Σύμβαση Δικαιωμάτων του Ανθρώπου στα άρθρα 10 και 11 και τον Χάρτη Θεμελιωδών Δικαιωμάτων. Και αυτό, διότι κάθε ειρηνική και άοπλη συγκέντρωση στον χώρο του μνημείου αυτομάτως θα συνιστά χρήση και κατάληψη της επιφάνειας του χώρου και συνεπώς ποινικό αδίκημα τιμωρούμενο με φυλάκιση, χωρίς μάλιστα να συντρέχει σοβαρός κίνδυνος για τη δημόσια ασφάλεια ή απειλή για σοβαρή διατάραξη της κοινωνικοοικονομικής ζωής. Όλα αυτά κατά παράβαση της συνταγματικής αρχής της αναλογικότητας, αφού η συγκεκριμένη ποινική νομοθέτηση συνιστά αντισυνταγματικό περιορισμό δικαιώματος.

Σε πολιτικό επίπεδο αυτός ο νόμος φέρει ονοματεπώνυμο. Είναι ο νόμος Ρούτσι και συνιστά περίτρανη απόδειξη ότι η κυβερνητική εξουσία είναι φοβισμένη από τα εκατομμύρια κόσμου που στις συγκεντρώσεις τους ζητούν δικαιοσύνη. Στο παρόν ιστορικό πλαίσιο, όπου η συντριπτική πλειοψηφία των Ελλήνων δεν εμπιστεύεται τους θεσμούς, ασφυκτιά και βγαίνει στους δρόμους να καταγγείλει συγκάλυψη, έχουμε μια ευκαιριακή, σχεδόν φωτογραφική, παράνομη και αντισυνταγματική νομοθέτηση, μια νομοθέτηση που ουσιαστικά εξυπηρετεί την ανάγκη προστασίας της Κυβέρνησης με πρόσχημα τον σεβασμό στο μνημείο. Τώρα μας απασχολεί το Μνημείο του Άγνωστου Στρατιώτη, ένα μνημείο που ενώνει και προκαλεί ρίγη στον απλό Έλληνα πολίτη για τους εκατοντάδες χιλιάδες Έλληνες νεκρούς, για τους οποίους άλλωστε δημιουργήθηκε, για εκείνους που μάτωσαν κάθε σπιθαμή γης όχι μόνο στα όρια της Συνθήκης της Λωζάνης, αλλά και στην Ιωνία, στη Βόρειο Ήπειρο, στην Κύπρο, στον Πόντο και όπου υπήρχε Ελληνισμός. Θα τρίζουν τα κόκαλα των ηρώων μας ακούγοντας τα φτηνά κόλπα των πολιτικάντηδων, της Δεξιάς και περισσότερο των κυβερνώντων, του Κυριάκου Μητσοτάκη.

Είναι αλήθεια σοβαρή συζήτηση, αν ο δήμος καθαρίζει καλά το μνημείο ή αν θα γίνονται διαδηλώσεις μπροστά από αυτό, όπως γίνονται τόσα χρόνια; Δεν σας προβληματίζει η συμπεριφορά του Υπουργού Εθνικής Άμυνας κ. Δένδια; Το κράτος δεν προστατεύει το μνημείο, επειδή το σέβεται, αλλά επειδή φοβάται την κοινωνική και συμβολική ενεργοποίησή του. Είναι ο φόβος μήπως ο δημόσιος χώρος αποκτήσει πάλι πολιτική ζωή, μήπως η μνήμη πάψει να είναι ακίνδυνη και σιωπηλή. Αυτό είναι που ωθεί την Κυβέρνηση σε κινήσεις προστασίας και αποκλεισμού. Ο σεβασμός, όταν γίνεται επίκληση από τα πάνω, είναι πάντοτε ύποπτος. Τόσο φθηνοί είστε, κύριοι της Κυβέρνησης!

Συζητάμε αν θα σβηστούν τα ονόματα των παιδιών που σκότωσαν οι ανίκανοι διοικούντες της χώρας στα Τέμπη και που μετά το έγκλημα τους μπάζωσαν τον τόπο του εγκλήματος. Γιατί δεν φτιάχνετε ένα μνημείο στην πλατεία Συντάγματος με τα ονόματα των πενήντα επτά ψυχών που χάθηκαν στο έγκλημα των Τεμπών; Στην υπόθεση του Αγνώστου Στρατιώτη εργαλειοποιήθηκε η εθνική μνήμη. Τώρα τη θυμηθήκατε; Αν θέλετε να ξανακάνετε υπερήφανους τους Έλληνες, επαναφέρετε τον εθνικό ύμνο στα σχολεία μας και την έπαρση της ελληνικής σημαίας, όπως σας ζητά η Νίκη.

Τέλος, θα ήθελα να σας επιστήσω την προσοχή, κυρίες και κύριοι συνάδελφοι: Έχετε αντιληφθεί τι μπορεί να προκαλέσει πρακτικά αυτή η παράνομη νομοθέτηση;

Με αυτά τα δεδομένα θα καταψηφίσουμε τη σχετική τροπολογία.

Ευχαριστώ πάρα πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βορύλλα.

Καλείται στο Βήμα η κ. Καραγεωργοπούλου, Βουλευτής της Πλεύσης Ελευθερίας. Θα ακολουθήσουν η κ. Χρηστίδου και ο κ. Μπάρκας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Δεν υπάρχει καμία αμφιβολία ότι το μήνυμα, της παρουσίας σήμερα και της ομιλίας του Πρωθυπουργού είναι ότι ο φόβος και ο πανικός που διακατέχει την Κυβέρνησή σας είναι διάχυτος και επιβεβαιώνει ότι χειραγωγείτε πλήρως όλα τα θεσμικά αντίβαρα στην αυθαιρεσία σας, ακριβώς, γιατί προσπαθείτε να διαχειριστείτε τον έντονο πανικό σας.

Βεβαίως, και η χουντική, αντισυνταγματική αυτή τροπολογία δεν ήρθε ως αποτέλεσμα της αγωνίας σας για την προστασία του δημόσιου χώρου και την προστασία του δημοσίου συμφέροντος εν γένει. Ήρθε ως αποτέλεσμα της μνημειώδους έκφρασης αλληλεγγύης της κοινωνίας προς τον εμβληματικό πατέρα, που επί είκοσι τρεις ολόκληρες μέρες χρειάστηκε να παραμείνει στο σημείο του Άγνωστου Στρατιώτη, μέχρι η ανεξάρτητη -για εσάς αλλά όχι για εμάς- δικαιοσύνη να αποφασίσει να ικανοποιήσει το δικαίωμά του και το αίτημα του να μάθει από τι πέθανε το παιδί του, αλλά και τα αιτήματα όλων των υπόλοιπων συγγενών. Αφού πέρασε μία σπονδυλωτή διαδικασία αποδοχής μερικώς του αιτήματος, αρχικά ως προς την εξέταση DNA και αργότερα ως προς και τις τοξικολογικές εξετάσεις.

Στην πραγματικότητα, ο εμβληματικός πατέρας σάς ανάγκασε να διαχειριστείτε το πρόβλημα. Το πρόβλημά σας δεν ήταν ότι απειλήθηκε ο Άγνωστος Στρατιώτης. Το πρόβλημα σας ήταν ότι εκτεθήκατε σε ολόκληρη την κοινωνία, η οποία πέρασε από το Σύνταγμα επί είκοσι τρεις ολόκληρες ημέρες και γιγαντώθηκε η κοινωνική απαίτηση για δικαίωση των νεκρών και για δικαιοσύνη. Η γιγάντωση των δίκαιων αιτημάτων σάς έκανε να λάβετε εκείνες τις αποφάσεις απαγόρευσης, αυταρχισμού, επιβολής της βίας της εξουσίας, για να μπορέσετε να διαχειριστείτε τον φόβο σας και τον πανικό σας.

Αλήθεια, ακούσαμε από τον Πρωθυπουργό ότι επισπεύστηκε η διαδικασία σε ό,τι αφορά τη συζήτηση της δίκης των Τεμπών για τον Μάρτιο του 2026. Μα, αυτό ήταν η επίσπευση; Εσείς που αντιλέγατε στα δίκαια αιτήματα των συγγενών για άνοιγμα της ανάκρισης, προσδιορίσατε, με τη δικαιοσύνη που ελέγχετε, τη δίκη για τον Μάρτιο του 2026. Γιατί όχι για τον Δεκέμβριο του 2025; Γιατί τόσο μακρινή δικάσιμο; Γιατί πρέπει να περάσει ένας ολόκληρος χειμώνας για να αρχίσει επιτέλους αυτή η δίκη; Και ενώ η Αντιπολίτευση παλεύει για την καθυστέρησή της, ήρθατε εσείς ως μεσσίες και φέρατε αυτό τον προσδιορισμό, με την ανεξάρτητη δικαιοσύνη, τόσους μήνες μετά;

Ακούσαμε, επίσης, τον κύριο Πρωθυπουργό να αναφέρεται πολύ συχνά -πραγματικά, δεν μπόρεσα να συγκρατήσω πόσες φορές- στο ξυλόλιο και στο παράνομο φορτίο της εμπορικής αμαξοστοιχίας. Ακούστε, επειδή είστε Πρωθυπουργός, το να δηλώνετε ότι δεν υπήρχε ξυλόλιο και παράνομο φορτίο, δεν σημαίνει ότι δεν υπήρχε. Η δίκη έρχεται για να εξετάσει όλα τα αποδεικτικά στοιχεία, όλες τις εκθέσεις που έχουν συνταχθεί από ειδικούς και τεχνικούς και να αποφασίσουν οι δικαστές στο πεδίο της λειτουργίας της δικαιοσύνης αν πράγματι υπήρχε ή όχι παράνομο φορτίο.

Το μόνο βέβαιο είναι ότι ο κρίσιμος μάρτυρας, σε σχέση με το τι υπήρχε τελικά στην εμπορική αμαξοστοιχία, δεν είναι πια στη ζωή. Ο άνθρωπος αυτός, Διευθυντής Κυκλοφορίας, ο Κωνσταντίνος Χρυσάγης, έφυγε από τη ζωή από ένα πολύ παράξενο τροχαίο ατύχημα και δεν ακούστηκε ποτέ τίποτα για τη διερεύνηση αυτού του τροχαίου.

Ο άνθρωπος αυτός είχε δώσει κατάθεση στην Επιτροπή Γεραπετρίτη και ο μάρτυρας που εξετάστηκε στο πλαίσιο της εξεταστικής επιτροπής είχε προσκομίσει το έγγραφο της κατάθεσης Χρυσάγη. Αποτελεί παράδοξο, ωστόσο, ότι άλλος μάρτυρας που βεβαίωσε στη δικογραφία των Τεμπών το τι είχε διαμειφθεί, παρουσία του νεκρού Χρυσάγη, ο Τερεζάκης, που δικάζεται στις 30 Οκτωβρίου για τα εξαφανισμένα βίντεο Καπερνάρου, και παρουσία πατέρα, έτερος μάρτυρας, μήνες μετά, μπορεί και χρόνια ίσως αρχές του 2025, συμπλήρωσε και αναίρεσε εν μέρει κατάθεση που είχε δώσει σχετική με τα καταγεγραμμένα ηχητικά και βίντεο.

Όλα αυτά τα πολύ ύποπτα, λοιπόν, στοιχεία συνθέτουν μια άλλη εικόνα και σίγουρα με το να λέει ένας Πρωθυπουργός ότι γνωρίζει πολύ καλά ποιο είδος φορτίου εμπεριείχε η εμπορική αμαξοστοιχία, δεν θα πείσει την κοινωνία, δεν θα πείσει τους συγγενείς των θυμάτων, δεν θα πείσει κανέναν από εμάς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βέβαια, μπορεί και να γνωρίζει.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Μπορεί και να γνωρίζει, κυρία Κωνσταντοπούλου.

Ακριβώς γι’ αυτό, όμως, έπρεπε να πείσει σήμερα με την ομιλία του το σύνολο των Βουλευτών, να πειστούν ότι δεν υπήρχε παράνομο φορτίο. Πραγματικά ήταν μνημειώδης η ομιλία του και η αγωνία του να πρέπει να πείσει ακριβώς γι’ αυτό.

Σε άλλα τώρα στοιχεία, στον πολύ λίγο χρόνο που απομένει, θα πω ότι ήταν εντυπωσιακή και η παρουσία όλων αυτών των επαγγελματιών πολιτευτών που αναρριχώμενοι από ιδεολογικό βούρκο -θα έλεγε κανείς- μαθητικών και φοιτητικών παρατάξεων στον κορμό του δημόσιου ξενιστή, απομύζησαν αρχικά τον ίδιο τον δημόσιο αυτόν ξενιστή ως αρπακτικά πλούτου -έχουμε δει επί καιρό- ύαινες τρεφόμενες από ιδεοληψίες, βυζαντινοί παρακοιμώμενοι, αλλά πρόθυμοι σήμερα χειροκροτητές ξανά, που δεν διστάζουν να αναδεικνύουν ευελιξία και ευκαμψία σε κάθε προτεινόμενη απάτη, βλέπε ΟΠΕΚΕΠΕ, υπεξαίρεση δημόσιου πλούτου, το Κτηματολόγιο. Είναι και παρών ο πρώην Πρόεδρος εδώ του Ελληνικού Κτηματολογίου, με άλλη ιδιότητα σήμερα ως Γενικός Γραμματέας του Υπουργείου Μεταφορών και Υποδομών. Αλήθεια, θα είχε πολύ ενδιαφέρον σε περίπτωση που μπορούσατε να μας δώσετε στοιχεία, να μας πείτε τι έχει συμβεί με τα τόσο καλά τεκταινόμενα στο Κτηματολόγιο επί δύο χρόνια, επιθέσεις Υφυπουργού Κυρανάκη, ώστε στο Κτηματολόγιο της Ρόδου βρέθηκαν να έχουν κοπεί σελίδες με ξυράφι, που βεβαίωναν στοιχεία διεκδικήσεων δημόσιας περιουσίας από το Ελληνικό Δημόσιο. Με ξυράφι, κύριοι, κόπηκαν σελίδες! Όταν από αυτό το Βήμα μιλούσα για την ανάγκη προσοχής και διασφάλισης του Δημοσίου ο κύριος Πρωθυπουργός, που κόπτεται για την προστασία του Δημοσίου, δεν είχε τίποτα να πει.

Εσείς μας λοιδορούσατε ως ανήθικους, γιατί μιλούσαμε για τα σχέδιά σας, αλλά φροντίσατε πολύ καλά σ’ αυτά τα χρόνια να σπαταληθεί δημόσιο χρήμα σε εταιρείες πλατφορμών, που δεν μπόρεσαν να διασφαλίσουν ότι στο Κτηματολόγιο Ρόδου δεν έχει γίνει ψηφιοποίηση αρχείων, δεν έχει γίνει μετάπτωση στο λειτουργούν Κτηματολόγιο. Κάποιοι γνωστοί-άγνωστοι κόβουν με ξυραφάκια σελίδες από δημόσια βιβλία των οποίων η αντικατάσταση δεν θα είναι εφικτή.

Θα είχε πολύ ενδιαφέρον να μπορούσατε, κύριοι, σε άλλες θέσεις…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε…

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** …να μας δώσετε μία εικόνα για το πώς προστατεύεται το δημόσιο συμφέρον και πώς αλλιώς νομίζετε ότι προστατεύεται το συμφέρον των Ελλήνων πολιτών και των Ελλήνων συνολικά σε όλη την υφήλιο…

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε…

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** …γιατί πολλοί από αυτούς δεν βρίσκονται πλέον στη χώρα μας, αλλά έχουν μεταναστεύσει εξαιτίας αυτής της πολιτικής.

Σας έχουμε δει, λοιπόν, χειροκροτητές σε όλες αυτές τις πολιτικές, τηρώντας επ’ ανταλλάγματι τον νοσηρό όρκο σιωπής. Εμείς δεν θα επιτρέψουμε ούτε τη σιωπή ούτε θα μπούμε στο γρανάζι αυτής της μηχανής που θέλετε να υπηρετείτε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία συνάδελφε.

Ευχαριστούμε πολύ την κ. Καραγεωργοπούλου.

Καλείται στο Βήμα η κ. Ραλλία Χρηστίδου, ανεξάρτητη Βουλευτής και θα ακολουθήσει ο κ. Μπάρκας.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, από το πρωί που είμαστε εδώ αναρωτιόμαστε αυτήν τη μία ερώτηση, την ερώτηση του ενός εκατομμυρίου, πού είναι ο Υπουργός Εθνικής Άμυνας. Πού είναι, γιατί δεν έρχεται να υπερασπιστεί την τροπολογία. Και φτάνει το απόγευμα, μετά την τοποθέτηση του Πρωθυπουργού, και καταλαβαίνουμε όλες και όλοι γιατί. Σας άδειασε, κυρίες και κύριοι της Κυβέρνησης. Δεν συμφωνεί με αυτό που φέρνετε σήμερα προς ψήφιση.

Και η ομιλία του Πρωθυπουργού απέδειξε περίτρανα το εξής θλιβερό, ότι αυτή η ενέργεια η σημερινή είναι εκδικητική. Είναι βαθιά αντιθεσμική, διότι ήδη υπάρχει νομικό πλαίσιο για τη φύλαξη των μνημείων, των ιστορικών μνημείων, 4858/2021 άρθρο 56. Πρόκειται για μία ωμή προσπάθεια στρατιωτικοποίησης της δημόσιας έκφρασης, φίμωσης της διαμαρτυρίας στον απόηχο των νικηφόρων αγώνων των συγγενών των θυμάτων των Τεμπών.

Κατηγορείτε τα κόμματα της Αντιπολίτευσης για εργαλειοποίηση. Αυτός ήταν ο ένας ρόλος που έπαιξε σήμερα ο Πρωθυπουργός, πιστός στη γραμμή της Νέας Δημοκρατίας, η οποία από το πρωί κιόλας από το στόμα της κ. Μπακογιάννη διατυπώθηκε ξεκάθαρα. Αυτός ήταν ο ένας ρόλος, διότι ο άλλος ρόλος είναι η γραμμή των τρολ. Πότε ο Πρωθυπουργός είναι θεσμικός, έχει θεσμική γραμμή, προσπαθεί, και πότε αυτούσια η γραμμή των τρολ της Δεξιάς.

Κατηγορείτε για εργαλειοποίηση ένα ζήτημα το οποίο το έφεραν στην επικαιρότητα τη δική σας οι ίδιοι οι συγγενείς των θυμάτων. Οι αντιδράσεις των κομμάτων της Αντιπολίτευσης, η αντίδραση αυτή είχε παρακολουθηματικό χαρακτήρα. Επακολούθησε, γιατί ακριβώς αυτός είναι ρόλος της Αντιπολίτευσης, να είναι η φωνή της κοινωνίας. Αλλά για εσάς η υπεύθυνη στάση έχει να κάνει μόνο με τη σιωπή. Το έχετε μπερδέψει. «Υπευθυνότητα και συνέπεια» έχει να κάνει με τη σιωπή. Τη στιγμή δηλαδή που οι πολίτες αναζητούν δικαιοσύνη για τους δικούς τους νεκρούς, η απάντηση της Κυβέρνησης είναι η ποινικοποίηση της διαμαρτυρίας. Και ήρθε σήμερα ο Πρωθυπουργός αυτής της χώρας, πότε θεσμικός και πότε τρολ, να υπερασπιστεί αυτό το φίμωτρο στους πολίτες.

Όταν η Κυβέρνηση θυμάται τον σεβασμό στα σύμβολα μόνο για να αποπροσανατολίσει από την πολιτική της ανευθυνότητα, μόνο για να καλύψει και να εργαλειοποιήσει τα δικά της εσωτερικά ζητήματα, τότε προσβάλλει ακριβώς αυτό που υποτίθεται ότι τιμά, τη μνήμη και τη θυσία. Ο σεβασμός δεν κατοχυρώνεται με τροπολογίες, κατοχυρώνεται με πράξεις, με δικαιοσύνη, με ευθύνη απέναντι σε αυτήν την κοινωνία. Και αν η Κυβέρνηση θέλει πραγματικά να τιμήσει τη μνήμη, ας ξεκινήσει από κάτι πολύ απλό, να προστατεύσει τη ζωή.

Και σήμερα -γιατί θα πρέπει να μιλήσουμε και γι’ αυτό το νομοσχέδιο, έχει πάει η ώρα τόσο αργά και ακόμα δεν έχει ακουστεί κουβέντα- μια που μιλάμε για ζωή, φέρνει ένα νομοσχέδιο που αντί να εγγυάται αυτήν τη ζωή, υπογράφει τη διακινδύνευση. Έρχεται προς συζήτηση το σημερινό νομοσχέδιο με τον μανδύα του εκσυγχρονισμού, της θεσμικής αναβάθμισης, όμως στην πραγματικότητα πρόκειται για μία επικίνδυνη μεταμφίεση. Μεταφέρετε τις ίδιες παθογένειες, την ίδια αδράνεια, την ίδια ανευθυνότητα μέσα σε ένα νομικό πρόσωπο δημοσίου δικαίου, χωρίς ανεξαρτησία, χωρίς λογοδοσία, χωρίς εγγυήσεις ασφάλειας. Και το κάνετε αυτό σε μια στιγμή κρίσης ασφάλειας στους αιθέρες.

Και τι ειρωνεία! Τι ειρωνεία! Ενσωματώνετε, στριμώχνετε μία τροπολογία που έχει να κάνει με το Μνημείο του Αγνώστου Στρατιώτη σε ένα νομοσχέδιο που έχει να κάνει με την ασφάλεια στον αέρα, με την ασφάλεια στους αιθέρες. Και το κάνετε αυτό σε μία στιγμή κρίσης ασφάλειας, με βλάβες, καθυστερήσεις, ανενεργά ραντάρ, εργαζόμενους στα όριά τους και επιβάτες που πληρώνουν με την αγωνία τους τα λάθη της δικής σας διοίκησης, τα λάθη και τις αστοχίες της δικής σας περιόδου διακυβέρνησης, η οποία παρεμπιπτόντως κοντεύει την επταετία. Έχει και αυτό τη σημασία του.

Στα τέλη Αυγούστου το τερματικό ραντάρ της Μερέντας τέθηκε εκτός λειτουργίας, αφήνοντας την περιοχή προσέγγισης της Αθήνας να λειτουργεί με μειωμένα μέσα. Το κρίσιμο ραντάρ του Ελληνικού είναι εκτός λειτουργίας εδώ και δύο χρόνια και το σύστημα προειδοποίησης συγκρούσεων STCA, που είναι διαθέσιμο εδώ και δεκαετίες, παραμένει ανενεργό στην πιο πυκνή περιοχή εναέριας κυκλοφορίας της χώρας. Και ο λόγος; Οι διαδικασίες. Είναι διαδικαστικό το θέμα.

Αυτό δεν είναι απλώς τεχνική δυσλειτουργία, είναι πολιτική ανευθυνότητα που ρισκάρει ανθρώπινες ζωές. Και αν δεν σας τρομάζει η τεχνική ορολογία, ας σας τρομάξει η πολιτική συνέπεια. Μετά τα Τέμπη της στεριάς, τα επόμενα Τέμπη κινδυνεύουν να είναι στον αέρα. Γνωστή εταιρία -να μην πω το όνομά της- κατήγγειλε την κατάσταση εκθέτοντας τη χώρα διεθνώς. Εννιακόσιες χιλιάδες επιβάτες ταλαιπωρήθηκαν μόνο στο πρώτο οκτάμηνο του 2025 λόγω υποστελέχωσης και κακοδιαχείρισης και αυτός είναι ο εκσυγχρονισμός σας, ένας διεθνής διασυρμός με ελληνική υπογραφή.

Το νέο νομικό σχήμα που φέρνετε, αντί να θεραπεύσει τις πληγές, τις βαθαίνει. Δίνετε υπερεξουσίες σε έναν διοικητή του οποίου οι πράξεις θα εγκρίνονται σιωπηρά αν το Διοικητικό Συμβούλιο δεν απαντήσει εντός τριάντα ημερών. Δηλαδή νομοθετείτε τη διοικητική αυθαιρεσία. Και όλα τα μέλη του Συμβουλίου τα ορίζει αποκλειστικά ο Υπουργός, κάτι που υπονομεύει την απαιτούμενη τεχνοκρατική και λειτουργική ανεξαρτησία που επιβάλλει ο Κανονισμός της Ευρωπαϊκής Ένωσης 1139/2018. Προσποιείστε την ανεξαρτησία, ενώ συγκεντρώνετε όλη την εξουσία στα χέρια ενός πολιτικού προϊσταμένου. Σας θυμίζει κάτι; Και ακόμα χειρότερα, αποκλείετε τους ελεγκτές εναέριας κυκλοφορίας, αυτούς που κρατούν ουσιαστικά τις ζωές μας στα χέρια τους, από τη θεσμική συμμετοχή στα όργανα διοίκησης. Και ποιος φοβάται τη φωνή των ανθρώπων που ξέρουν την πραγματική κατάσταση στους αιθέρες αυτήν τη στιγμή; Εσείς φοβάστε.

Κλείνω, κύριε Πρόεδρε, και ευχαριστώ για την ανοχή. Στο Κίνημα Δημοκρατίας έχουμε ξεκάθαρη θέση, διότι εσείς επικαλείστε την προστασία του προσωπικού, ενώ στην πράξη το νομοσχέδιο εξοντώνει τους εργαζόμενους. Με το άρθρο 10 παράγραφος 1 τους καθιστάτε υπεύθυνους για καταλογισμό ελλειμμάτων και φθορών χωρίς επαρκείς δικλίδες, δηλαδή μεταφέρετε το βάρος της ασφάλειας στους ώμους των ίδιων που την υπηρετούν με αυταπάρνηση και έτσι πια κανείς δεν θα τολμήσει να αναφέρει το λάθος αν φοβάται ότι θα τιμωρηθεί.

Εμείς στο Κίνημα Δημοκρατίας -και κλείνω, κύριε Πρόεδρε- δεν θέλουμε την ιδιωτικοποίηση της ευθύνης και τη μετακύλιση της ενοχής. Δεν θέλουμε η ασφάλεια των πτήσεων να γίνει αντικείμενο διαχείρισης κομματικών διορισμών. Δεν πρέπει να μετατραπεί η ΥΠΑ σε εργαστήριο πειραμάτων χωρίς κανόνες. Ζητάμε την ενεργοποίηση του STCA στην τερματική περιοχή Αθηνών. Να μας καταθέσετε στη Βουλή το χρονοδιάγραμμα για τα οκτώ νέα ραντάρ MODE S και την αποκατάσταση των υφιστάμενων. Το είχα ζητήσει όταν είχα κάνει και επίκαιρη ερώτηση στον Υπουργό, αλλά σαφή απάντηση δεν λάβαμε. Θέλουμε θεσμική συμμετοχή των εργαζομένων στο Διοικητικό Συμβούλιο, διότι η ασφάλεια των αιθέρων δεν είναι διαχειριστικό ζήτημα, είναι πολιτική ευθύνη και την πολιτική ευθύνη την έχετε εσείς. Δεν πρέπει η ασφάλεια των πτήσεων να είναι απλά το Γραφείο Τύπου ενός υπουργού. Είναι υπόθεση ζωής και σ’ αυτήν τη ζωή έχουμε επιλέξει να μη γίνουμε θεατές της δικής σας αδράνειας.

Σας ευχαριστώ πολύ, κύριε Πρόεδρε, για την ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Χρηστίδου.

Επόμενος ομιλητής ο κ. Κωνσταντίνος Μπάρκας, Βουλευτής του ΣΥΡΙΖΑ.

**ΚΩΝΣΤΑΝΤΙΝΟΣ ΜΠΑΡΚΑΣ:** Πόσο τραγικό είναι αλήθεια σε ένα νομοσχέδιο του Υπουργείου Μεταφορών, του Υπουργείου το οποίο έχει την ευθύνη για την ασφάλεια στις μετακινήσεις, το Υπουργείο το οποίο φέρει ακέραια την ευθύνη για τον θάνατο πενήντα επτά συνανθρώπων μας, κυρίως νέων παιδιών, πριν από δυόμισι χρόνια στα Τέμπη, σήμερα να κουβεντιάζουμε μια τροπολογία με περιεχόμενο, τι; Το ότι δεν θα διαμαρτύρεται κανείς πλέον στην πλατεία της δημοκρατίας της χώρας μας, στο σύμβολο της Ελληνικής Δημοκρατίας, στην πλατεία Συντάγματος.

Κύριε Δήμα, θέλω να σας πω -μιας κι έχουμε κοινή πορεία στην Ελληνική Βουλή- ότι εγώ νιώθω άσχημα για εσάς σήμερα, γιατί δυστυχώς θα εγγραφεί στην πολιτική μνήμη της χώρας ότι φέρνετε μια τροπολογία για ένα ζήτημα το οποίο έχει ευθύνη το Υπουργείο σας. Ο προηγούμενος συνάδελφός σας βρίσκεται πλέον στα χέρια της ελληνικής δικαιοσύνης και σήμερα εσείς θα ψηφίσετε με το νομοσχέδιό σας μια τροπολογία που αφαιρεί το δικαίωμα της υπεράσπισης της μνήμης και των δικαιωμάτων των οικογενειών των πενήντα επτά αθώων ανθρώπων.

Σήμερα ακούσαμε έναν Πρωθυπουργό, ο οποίος αντί να θέλει να ενώσει προσπαθεί να διχάσει την ελληνική κοινωνία. Δυστυχώς, ο κ. Μητσοτάκης προσπάθησε σε ένα ζήτημα το οποίο θα έπρεπε κατά τα άλλα να ενώνει την Ελληνική Βουλή, να ενώνει να ενώνει τους Έλληνες και τις Ελληνίδες, ο κ. Μητσοτάκης επέλεξε να διχάσει. Επειδή συνήθως υπερασπίζεστε -λέτε ότι υπερασπίζεστε- την κοινωνική πλειοψηφία και κάνετε πράξεις αυτά που -κατά τα άλλα- οι δημοσκοπήσεις λένε ότι πρέπει να κάνετε πράξεις, αλήθεια σήμερα γιατί νομοθετείτε κάτι για το οποίο τρεις στους δέκα Έλληνες διαφωνούν.

Τις δημοσκοπήσεις αυτές δεν τις λαμβάνετε υπ’ όψιν σας; Αυτή την κοινωνική πλειοψηφία που λέει ότι διαφωνεί με το περιεχόμενο της τροπολογίας την οποία κουβεντιάζαμε εδώ και δέκα μέρες, δημόσια και στη Βουλή και στα κανάλια και στα καφενεία και όλος ο κόσμος την κουβέντιαζε, εσείς γιατί την κάνετε πράξη; Τι θέλετε ακριβώς να κάνετε; Θέλετε να συσπειρώσετε ποιους; Τους τρεις στους δέκα Έλληνες οι οποίοι ενδεχομένως να βρίσκονται στα πιο δεξιά της δικής σας παράταξης;

Μετά τις δηλώσεις του κ. Μητσοτάκη, ο οποίος είπε ότι διάφορα στην ομιλία του, είχαμε τη διαφωνία του επισπεύδοντος Υπουργού κ. Δένδια, στην τροπολογία την οποία σήμερα το βράδυ θα ψηφίσετε.

(Θόρυβος από την πτέρυγα της Πλεύσης Ελευθερίας)

Κυρίες συναδέλφισσες, μου επιτρέπετε; Επειδή δεν έχετε σεβασμό ούτε στον χρόνο, τουλάχιστον στην ησυχία, μαζί με τον κύριο Καζαμία. Θέλετε να σέβεστε τους συναδέλφους της Βουλής;

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, κύριε Μπάρκα. Κύριε Καζαμία, αν έχετε την καλοσύνη καθίστε παρακαλώ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Χαλαρώστε. Ζητάμε συγγνώμη.

**ΠΡΟΕΔΡΕΥΩΝ (Βασίλειος Βιλιάρδος):** Έχει δίκιο ο κ. Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Θα ήθελα να σας παρακαλέσω να μην κάνετε φασαρία. Χαλαρός ήμουν τόση ώρα, απλά κουβεντιάζατε. Και γελούσατε.

**ΠΡΟΕΔΡΕΥΩΝ (Βασίλειος Βιλιάρδος):** Συνεχίστε, κύριε Μπάρκα**.**

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ κύριε Πρόεδρε. Ο κ. Δένδιας, λοιπόν, κύριε Δήμα, δεν μας έκανε την τιμή να έρθει στην Ελληνική Βουλή για να υπερασπιστεί την τροπολογία στην οποία είναι επισπεύδων, την υπογράφει πρώτος, αλλά πήγε απέναντι εδώ στην Μεγάλη Βρετανία σε μια εκδήλωση. Και δεν είναι να απορεί κανείς και με βάση το περιεχόμενο της δήλωσής του. Φαντάζομαι τη διαβάσατε την ανακοίνωση του Υπουργού Προστασίας του Πολίτη, ο οποίος λέει ότι το Μνημείο του Αγνώστου Στρατιώτη ενώνει τους Έλληνες νυν και αεί.

Το Υπουργείο Εθνικής Άμυνας και οι Ένοπλες Δυνάμεις δεν πρόκειται να αντιμετωπίσουν σαν αντικείμενο άσκησης πολιτικής και διχασμού της κοινωνίας.

Τα ακούτε αυτά, κύριε Δήμα; Αντιλαμβάνεστε το περιεχόμενο της δήλωσης του κ. Δένδια; Καταλαβαίνετε ότι είναι στον αντίποδα όσων ο κ. Μητσοτάκης είπε σήμερα από Βήματος της Βουλής; Καταλαβαίνετε ότι είναι στον αντίποδα όσων η τροπολογία, την οποία εσείς υπερασπίζεστε σήμερα, λέει;

Γιατί, όμως, φέρνετε τη συγκεκριμένη τροπολογία στην ελληνική Βουλή; Μα, γιατί ένας πατέρας, ο Πάνος Ρούτσι, κατάφερε να κερδίσει ένα σύστημα, το οποίο αποτελείται από τη δική σας Κυβέρνηση, ένα σύστημα το οποίο αποτελείται από διάφορους δημοσιολογούντες στα ελληνικά δημόσια πράγματα και προφανώς από ανθρώπους που θα περίμενε κανείς να υπερασπίζονται το Σύνταγμα της χώρας, όπως είναι η ηγεσία της ελληνικής Δικαιοσύνης, η οποία δυστυχώς -η ηγεσία αυτή- πήρε θέση σε ένα δημόσιο πάνελ. Να θυμίσω ότι η Πρόεδρος του Αρείου Πάγου μαζί με την Εισαγγελέα του Αρείου Πάγου πλέον θέση αρχικά στο αίτημα του Πάνου Ρούτσι, το οποίο τελικά έγινε δεκτό από την ελληνική Δικαιοσύνη.

Ο Πάνος Ρούτσι, λοιπόν, κατάφερε να σας εκδικηθεί, κατάφερε μόνος του να σας κερδίσει, να κερδίσει ένα σύστημα το οποίο επιτέθηκε λυσσαλέα απέναντι στον αγώνα αυτού του πατέρα.

Εσείς, λοιπόν, προς εκδίκηση του Πάνου Ρούτσι και προς εκδίκηση όσων θέλουν το επόμενο διάστημα να διεκδικήσουν απλά πράγματα, τα δικαιώματά τους, εισηγείσθε αυτήν την τροπολογία.

Λειτουργείτε λες και το μνημείο ανήκει σε εσάς. Λειτουργείτε λες και το μνημείο ανήκει στον κ. Μητσοτάκη. Το μνημείο, όμως, ανήκει σε όλους τους Έλληνες. Κανείς Έλληνας και καμία Ελληνίδα, πέραν αυτών που συμμετείχαν στα συλλαλητήρια εναντίον της Συμφωνίας των Πρεσπών, στα οποία και εσείς -εννοώ οι νεοδημοκράτες- συμμετείχατε, κανείς άλλος δεν πάτησε πάνω στο μνημείο. Άλλωστε, το απέδειξε και η ομιλήτρια της Νέας Αριστεράς με φωτογραφίες.

Το μνημείο, λοιπόν, δεν ανήκει σε εσάς, δεν ανήκει στον κ. Μητσοτάκη, ανήκει στον ελληνικό λαό και να είστε βέβαιοι ότι την απάντηση θα τη λάβετε από τον ελληνικό λαό και μάλιστα σύντομα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπάρκα.

Τον λόγο έχει ο Υφυπουργός Περιβάλλοντος, ο κ. Τσάφος, για τη δεύτερη τροπολογία.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Έρχομαι να υποστηρίξω δύο άρθρα στην τροπολογία 406/12.

Το άρθρο 1 που αφορά τους αγρότες είναι ένα θέμα το οποίο έχουμε ζητήσει πάρα πολλές φορές σε αυτή την Αίθουσα. Επιτρέπει την επανένταξη των αγροτών σε ένα πολύ επιτυχημένο πρόγραμμα της Κυβέρνησης, στο πρόγραμμα «Υγεία», σε αυτούς τους αγρότες οι οποίοι έχασαν κάποιες πληρωμές ή είχαν απενταχθεί από αυτό το πρόγραμμα.

Επίσης, σε αυτό το άρθρο προβλέπεται για τους αγρότες που είχαμε βάλει σε ένα πρόγραμμα για να διευθετήσουν τις ληξιπρόθεσμες οφειλές, αυτοί που δεν είχαν καταφέρει να πληρώσουν και είχαν απενταχθεί από αυτό το πρόγραμμα των ληξιπρόθεσμων οφειλών να μπορούν να καταβάλουν το ποσό που λείπει για να μπορέσουν να επανενταχθούν σε αυτό το πρόγραμμα.

Είναι δύο πάγια αιτήματα των αγροτών μας που έχουμε συζητήσει σε αυτήν την Αίθουσα πολλές φορές και με αυτή την τροπολογία τα διευθετούμε.

Το άρθρο 5 έρχεται να καλύψει ένα κενό νόμου για τους αγωγούς που μεταφέρουν πετρελαιοειδή ή αργό πετρέλαιο στην περίπτωση που πάνε σε τρίτες χώρες και κυρίως αποσαφηνίζει τις αρμοδιότητες που τα μέλη τα οποία εμπλέκονται σε αυτή τη μεταφορά πρέπει να κάνουν όσο είναι το αργό πετρέλαιο ή τα πετρελαιοειδή στη χώρα μας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Επόμενος ομιλητής ο κ. Ευάγγελος Αποστολάκης, ανεξάρτητος Βουλευτής. Θα ακολουθήσουν ο κ. Δημητροκάλλης και ο κ. Μαρκογιαννάκης.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με λύπη διαπιστώνουμε ότι παρά τις εκκλήσεις που απευθύνθηκαν απ’ όλο το πολιτικό φάσμα, η Κυβέρνηση προχώρησε τελικά στην κατάθεση της τροπολογίας, με την οποία καθορίζει μια ζώνη ασφαλείας μπροστά από το Κοινοβούλιο με πρόσχημα την προστασία του Μνημείου του Αγνώστου Στρατιώτη.

Το είπα πριν λίγες μέρες από το Βήμα της Βουλής και επιτρέψτε μου να το επαναλάβω: Ο χώρος του μνημείου είναι χώρος ιερός για την πατρίδα μας, είναι χώρος που αποτείνουμε φόρο τιμής σε όσους και όσες θυσίασαν τη ζωή τους για την πατρίδα, την ελευθερία και τη δημοκρατία. Δεν υπάρχει κανείς που θα το αμφισβητήσει αυτό, αλλά και κανείς δεν δικαιούται να παραδίδει μαθήματα πατριωτικής ευαισθησίας.

Όμως, ιερό και απαραβίαστο είναι και το δικαίωμα των Ελλήνων πολιτών να συνέρχονται και να εκφράζουν δημοκρατικά τη διαμαρτυρία για τα αιτήματά τους. Αυτό λέει το Σύνταγμά μας. Αυτό λέει η ιστορία μας. Ανέκαθεν, λοιπόν, ο χώρος μπροστά στο Κοινοβούλιο υπήρξε ο κατ’ εξοχήν χώρος εκδήλωσης των λαϊκών διεκδικήσεων. Αυτό έρχεται σήμερα να το αμφισβητήσει η Κυβέρνηση.

Ποιος είναι ο λόγος; Εξάλλου, ο ιερός αυτός χώρος προστατεύεται ήδη επαρκώς. Η αλλοίωση του Μνημείου του Αγνώστου Στρατιώτη τιμωρείται από την υφιστάμενη νομοθεσία. Η Κυβέρνηση προσπαθεί να βρει διέξοδο από την πίεση που υφίσταται από την κοινωνική δυσφορία, την οποία η ίδια έχει προκαλέσει, παίζοντας μικροκομματικά παιχνίδια και εμπλέκοντας σε αυτά τους ιερούς τόπους μας, αλλά και τις Ένοπλες Δυνάμεις, πράγμα θεσμικά απαράδεκτο και ολισθηρό, αντίθετο ασφαλώς στην αποστολή τους.

Ας μη θεωρήσει η Κυβέρνηση ότι μπορεί έτσι να αποτρέψει την κοινωνική διαμαρτυρία. Θα έχει το αντίθετο αποτέλεσμα. Έστω και την ύστατη στιγμή ας εισακουστεί η έκκληση να αποσυρθεί αυτή η διχαστική και πολλαπλά προβληματική τροπολογία.

Προχωρώ τώρα στο κυρίως μέρος του σχεδίου νόμου, που αφορά τη μεταρρύθμιση της Υπηρεσίας Πολιτικής Αεροπορίας. Βρισκόμαστε ήδη στο έβδομο έτος διακυβέρνησης της Νέας Δημοκρατίας. Κατά τη διάρκεια αυτών των ετών έχουν δει το φως της δημοσιότητας πλήθος τεκμηριωμένων ερευνών και δημοσιευμάτων, που αναδεικνύουν σοβαρά κενά και κινδύνους σε ολόκληρο το φάσμα της αεροναυτιλίας. Η καταδίκη της χώρας από το Ευρωπαϊκό Δικαστήριο, οι συστάσεις, αλλά και οι κυρώσεις της Ευρωπαϊκής Επιτροπής για τα ελλείμματα σε αυτό τον κρίσιμο τομέα, αποδεικνύουν ότι απαιτείται μια ουσιαστική μεταρρυθμιστική τομή και όχι μια άσκηση επικοινωνιακής διαχείρισης.

Η ασφάλεια της αεροναυτιλίας και των αερομεταφορών, η προστασία του εθνικού εναέριου χώρου αποτελούν ζητήματα πρώτης προτεραιότητας για τη χώρα. Δεν είναι τεχνικές λεπτομέρειες, είναι θέματα εθνικής ασφάλειας και δημόσιου συμφέροντος.

Εύλογα, λοιπόν, οι πολίτες και το πολιτικό σύστημα αναμέναμε ότι η Κυβέρνηση θα προσέγγιζε αυτό το ζήτημα με τη δέουσα σοβαρότητα και υπευθυνότητα, αντιμετωπίζοντας πραγματικά προβλήματα της Υπηρεσίας Πολιτικής Αεροπορίας. Δεν μιλάμε για ζητήματα αμιγώς εσωτερικής λειτουργίας. Μιλάμε για μια υπηρεσία εξαιρετικής σημασίας για τη χώρα που θα μπορούσε να αποτελέσει παράδειγμα σύγχρονης, ανεξάρτητης και επαρκώς στελεχωμένης υπηρεσίας, μιας υπηρεσίας που θα εγγυάται την ασφάλεια, αλλά και θα καθιστά τη φερεγγυότητα της ελληνικής αεροναυτιλίας στο διεθνές περιβάλλον.

Κι, όμως, στο υπό συζήτηση νομοσχέδιο βλέπουμε στοιχεία προχειρότητας και παρέκκλισης από το ζητούμενο. Η απουσία ολοκληρωμένης μελέτης βιωσιμότητας για τη νέα υπηρεσία είναι το πρώτο ανησυχητικό στοιχείο.

Στο άρθρο 6 κάποιοι από τους προβλεπόμενους πόρους είναι από αβέβαιοι έως ανεπαρκείς.

Στο άρθρο 8 βλέπουμε ότι η σύνθεση του διοικητικού συμβουλίου καθορίζεται αποκλειστικά με απόφαση του Υπουργού χωρίς καμία πρόβλεψη για την εκπροσώπηση των εργαζομένων. Αναρωτιέμαι: Η γνώση, η εμπειρία και η τεχνογνωσία των ανθρώπων που σηκώνουν καθημερινά το βάρος της λειτουργίας της υπηρεσίας δεν θεωρούνται απαραίτητες, δεν είναι χρήσιμες;

Στο άρθρο 10 έχουμε παραχώρηση υπερεξουσιών στο διοικητικό συμβούλιο χωρίς τις αναγκαίες δικλείδες ελέγχου και λογοδοσίας.

Στο άρθρο 20, στο οποίο υπάρχει πρόβλεψη για την παροχή εξειδικευμένης εκπαίδευσης εντός της ΥΠΑ, αγνοείται η πρόταση της Πανελλήνιας Ομοσπονδίας Ατόμων με Αναπηρία. Η συμπερίληψη και η ισότιμη συμμετοχή των ΑΜΕΑ είναι ζήτημα ουσίας και πολιτισμού.

Όσον αφορά τους εργαζόμενους, το νομοσχέδιο δημιουργεί ένα καθεστώς δύο ταχυτήτων μεταξύ παραχωρημένων και μη αεροδρομίων.

Στα άρθρα 31 και 32, οι ρυθμίσεις για τις μετακινήσεις προσωπικού παραβλέπουν την αρχή της ίσης μεταχείρισης. Οι εργαζόμενοι μετακινούνται χωρίς επαρκή αιτιολόγηση, χωρίς έλεγχο σκοπιμότητας, χωρίς σεβασμό στην προσωπική και οικογενειακή τους κατάσταση και χωρίς θεσμικές εγγυήσεις.

Κυρίες και κύριοι συνάδελφοι, πρέπει να είμαστε ειλικρινείς. Τα προβλήματα της ΥΠΑ δεν μπορούν να λυθούν απλώς με την αλλαγή της νομικής μορφής της υπηρεσίας. Μπορούμε να συμφωνήσουμε ότι η μετατροπή της σε νομικό πρόσωπο δημοσίου δικαίου μπορεί να είναι εργαλείο, αλλά μόνο αυτό δεν είναι αρκετό. Για να υπάρξει ουσιαστική αναβάθμιση απαιτούνται επαρκές και κατάλληλα εκπαιδευμένο προσωπικό που θα εργάζεται σε συνθήκες αξιοπρέπειας και αξιοκρατίας, σύγχρονα και αξιόπιστα συστήματα ασφαλείας εναρμονισμένα με τα ευρωπαϊκά πρότυπα -αυτά τα χρειαζόμασταν χθες, όχι στο μακρινό μέλλον- σαφής, ευέλικτη και λειτουργική οργανωτική δομή που θα εξασφαλίζει τη γρήγορη επιχειρησιακή ανταπόκριση, αλλά και αποτελεσματικό έλεγχο και λογοδοσία.

Αν θέλουμε, πράγματι, μια Υπηρεσία Πολιτικής Αεροπορίας αντάξια των αναγκών της χώρας, οφείλουμε να κινηθούμε με σοβαρότητα, σχέδιο και διαφάνεια. Η χώρα και οι πολίτες έχουν πληρώσει βαρύ τίμημα όσον αφορά στην ασφάλεια των μεταφορών.

Η Κυβέρνηση οφείλει να αρθεί στο ύψος των περιστάσεων και να εγγυηθεί την ασφάλεια των μεταφορών με κάθε μέσο, σε κάθε σημείο της χώρας. Αυτήν την εντολή έχει λάβει από τον λαό.

Τέλος, και επειδή αφορά τη χώρα μας, θέλω να σημειώσω τα εξής:

Πρώτον, για το Κυπριακό. Η νίκη του Τουφάν Ερχιουρμάν, στις εκλογές της Κυριακής, είναι μια εξέλιξη προς τη σωστή κατεύθυνση, μένει όμως να δούμε πώς θα προχωρήσει.

Δεύτερον, σχετικά με την ειρήνευση στη Γάζα, είδαμε ότι, δυστυχώς, ξεκίνησαν πάλι οι εχθροπραξίες. Η εκεχειρία παραβιάστηκε στη Ράφα, τόσο από τη Χαμάς όσο και από τις ισραηλινές ένοπλες δυνάμεις, αποδεικνύοντας τη σημασία που έχει ο σεβασμός στους διεθνείς κανόνες δικαίου, αλλά και καταδεικνύοντας την ανάγκη διαμεσολάβησης των διεθνών οργανισμών, όπως είναι ο ΟΗΕ.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κ. Αποστολάκη.

Επόμενος ομιλητής είναι ο κ. Ιωάννης Δημητροκάλλης, ανεξάρτητος.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Θέλω να πω δυο λόγια για την τροπολογία που φέρνει σήμερα η Κυβέρνηση για το Μνημείο του Αγνώστου Στρατιώτη. Την παρουσιάζετε με στόμφο, ως μεγάλη πρωτοβουλία τιμής και σεβασμού, επειδή -όπως λέτε- η ευθύνη για το Μνημείο περνά στο Υπουργείο Εθνικής Άμυνας. Στην πραγματικότητα, όμως, πρόκειται για μια ακόμα επικοινωνιακή φούσκα, αφού, στην ουσία έχουμε μια απλή αλλαγή συνεργείου καθαριότητας. Και το λέω αυτό, γιατί επί Κυβερνήσεως Νέας Δημοκρατίας ο Άγνωστος Στρατιώτης βεβηλώθηκε επανειλημμένως από αναρχικά, αριστερά στοιχεία με μολότοφ και επιθέσεις μπροστά στα μάτια των Αρχών. Καμία ευαισθησία δεν επέδειξε, τότε, η Κυβέρνηση για τη διαφύλαξη των εθνικών μας συμβόλων και τώρα έρχεται να παριστάνει τον υπερασπιστή της ιστορίας.

Ένα μνημείο που συμβολίζει το αίμα και τις θυσίες των Ελλήνων γίνεται εργαλείο πολιτικής βιτρίνας. Δεν είναι εθνική πρωτοβουλία, κύριε Μητσοτάκη, να κάνεις PR πάνω στα κόκαλα των ηρώων. Είναι ασέβεια, είναι μικροπολιτικός κυνισμός.

Τα πραγματικά κίνητρα αυτής της τροπολογίας είναι καθαρά ψηφοθηρικά. Μια προσπάθεια να καλυφθούν τα χαμηλά ποσοστά και οι εσωκομματικές συγκρούσεις στο κυβερνών κόμμα. Δεν θα πω κάτι άλλο για την τροπολογία, ούτως ή άλλως δεν θέλω να εισέλθω στα εσωκομματικά και στους δελφίνους, τον κ. Δένδια κ.λπ.. Απλά, θέλω να τονίσω ένα πράγμα: ότι ο Άγνωστος Στρατιώτης αξίζει τιμή και όχι επικοινωνιακά τρικ από τον κ. Μητσοτάκη.

Και έρχομαι στο νομοσχέδιο. Κυρίες και κύριοι συνάδελφοι, ποιος ελέγχει σήμερα τον ουρανό της Ελλάδας; Το ελληνικό κράτος ή τα ιδιωτικά συμφέροντα που επί χρόνια παίζουν με τις τύχες της χώρας; Γιατί σήμερα πίσω από τεχνικούς όρους, πίσω από παραγράφους και υποπαραγράφους συζητάμε για ένα νομοσχέδιο που αφορά την Υπηρεσία Πολιτικής Αεροπορίας. Μιλάμε δηλαδή για το πώς η Ελλάδα ελέγχει τα αεροδρόμια, τον εναέριο χώρο και την ασφάλεια των πτήσεων.

Αυτό δεν είναι απλώς ένα τεχνικό ζήτημα. Είναι ζήτημα εθνικής κυριαρχίας, ζήτημα ασφάλειας και αξιοπρέπειας τόσο των εργαζομένων όσο και της ίδιας της πατρίδας. Θυμίζω -και ας ακουστεί καθαρά μέσα σε αυτή την Αίθουσα- ότι τα ελληνικά αεροδρόμια δεν παραχωρήθηκαν απλώς, ξεπουλήθηκαν. Ξεπουλήθηκαν για λίγα εκατομμύρια, κάτω από την πίεση των μνημονίων και των δανειστών για να καλυφθούν τρύπες του χρέους που δημιούργησε ένα σύστημα ανευθυνότητας και διαπλοκής. Κανείς δεν τιμωρήθηκε γι’ αυτό το εθνικό έγκλημα.

Το 2015 και 2016 η κυβέρνηση του πολιτικού απατεώνα Αλέξη Τσίπρα, που σήμερα παριστάνει ξανά τον σωτήρα, εκχώρησε κρίσιμες υποδομές, όπως το «Ελευθέριος Βενιζέλος» και δεκατέσσερα περιφερειακά αεροδρόμια σε ξένες εταιρείες, όπως η Fraport για να ικανοποιήσει τις εντολές των δανειστών. Και ποιος τους στήριξε τότε; Μα, φυσικά η Νέα Δημοκρατία, όπως κάνει συνέχεια. Το FIR Αθηνών είναι στρατηγικός χώρος. Ελέγχει το 72% των πτήσεων της Ανατολικής Μεσογείου και μέσα σ’ αυτό τον χώρο έχουμε συνεχείς παραβιάσεις από την Τουρκία, συνεχή εμπλοκή με νατοϊκές πτήσεις, συνεχή ανάγκη συντονισμού πολιτικής και στρατιωτικής αεροπορίας. Η παραμικρή αστοχία, η παραμικρή χαλάρωση της ιεραρχίας είναι ζήτημα εθνικής ασφάλειας.

Και τώρα τι κάνουμε; Αντί να ενισχύσουμε τον κρατικό έλεγχο, τον διασπάμε. Αντί να επενδύσουμε σε εγχώρια τεχνογνωσία, παραδίδουμε τις κρίσιμες υποδομές σε ξένες εταιρείες. Σήμερα, με το νομοσχέδιο αυτό, δεν διορθώνουμε το λάθος. Το συνεχίζουμε. Αλλάζουμε τη δομή της ΥΠΑ, όχι για να γίνει πιο εθνικά ισχυρή, αλλά για να λειτουργεί πιο βολικά μέσα στο μοντέλο των παραχωρήσεων των fast track αποφάσεων και της αποδυνάμωσης του κράτους. Όταν ένα νησί του Αιγαίου μένει χωρίς πτήση, δεν είναι αστοχία της αγοράς, κυρίες και κύριοι συνάδελφοι. Είναι πλήγμα στην εθνική συνοχή.

Με το παρόν νομοσχέδιο ενώνονται αρμοδιότητες, συγχωνεύονται υπηρεσίες και μειώνονται οργανικές μονάδες. Ο εργαζόμενος της ΥΠΑ, ο ελεγκτής εναέριας κυκλοφορίας, ο τεχνικός, ο μηχανικός αντιμετωπίζονται ξανά σαν κόστος και την ίδια στιγμή ιδιωτικοί φορείς, η Fraport, η ΔΑΑ, μεγάλοι τουριστικοί όμιλοι στέλνουν υπομνήματα και απαιτούν ρυθμίσεις που τους εξυπηρετούν.

Δεν τους κατηγορώ, κυρίες και κύριοι συνάδελφοι. Αυτοί τη δουλειά τους κάνουν. Όμως, ποια είναι η δουλειά της ελληνικής Κυβέρνησης; Να ακούει τους εργολάβους ή να προστατεύει το δημόσιο συμφέρον; Γιατί η Κυβέρνησή σας ακούει μόνο αυτούς; Γιατί ικανοποιεί κάθε αίτημά τους;

Κάθε νομοθέτης έχει ευθύνη απέναντι στην ιστορία. Δεν νομοθετούμε για διατάγματα και τίτλους, αλλά για το αύριο της χώρας. Αν πραγματικά θέλουμε να προχωρήσουμε μπροστά, πρέπει να στηριχτούμε στις δικές μας δυνάμεις σε μια εθνική πολιτική αεροπορίας, με σταθερή χρηματοδότηση, αξιοκρατική διοίκηση, εσωτερική λογοδοσία, συνεργασία με τις Ένοπλες Δυνάμεις και πλήρη διαφάνεια στα έργα και στα συστήματα.

Και σαν να μην έφταναν όλα τα παραπάνω, το νομοσχέδιο αυτό ανοίγει τον δρόμο για νέες χρεώσεις και τέλη. Δίνει στην ΥΠΑ δυνατότητα να επιβάλει νέα τέλη επιβατών και ασφάλειας στα αεροδρόμια που θα διαχειρίζεται. Αυτά τα τέλη ποιοι θα τα πληρώσουν; Οι εταιρείες; Όχι βέβαια! Θα τα πληρώσει ο Έλληνας πολίτης. Η Κυβέρνηση δηλαδή μεταφέρει το βάρος από τα ισχυρά συμφέροντα στον απλό λαό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ακούμε στις επιτροπές για ανάπτυξη, τουρισμό, επενδύσεις. Ωραία λόγια, αλλά κανείς δεν μίλησε για το πιο ουσιαστικό. Σε μια κρίση, σε ένα θερμό επεισόδιο, ποιος έχει τον έλεγχο του αεροδρομίου, ποιος δίνει εντολές στον Πύργο Ελέγχου, ποιος αποφασίζει; Αυτά δεν είναι θεωρίες. Είναι η πραγματικότητα της γεωγραφίας μας. Και θα έπρεπε να μας ανησυχεί βαθιά ότι ξένες εταιρείες παρεμβαίνουν ευθέως στη νομοθέτηση, στέλνοντας υπομνήματα και ζητώντας να αλλάξουν άρθρα, επειδή μπερδεύονται οι αρμοδιότητες. Όταν μια ξένη εταιρεία ζητά να μη λειτουργούν γραφεία της ΥΠΑ μέσα στα ελληνικά αεροδρόμια, επικαλούμενη έλλειψη χώρου, τότε δεν μιλάμε για παρατήρηση. Μιλάμε για διεκδίκηση κυριαρχίας μέσα σε ελληνικό έδαφος και η σιωπή της Κυβέρνησης απέναντι σε αυτά είναι συνενοχή.

Και εδώ είναι η στιγμή να μιλήσουμε καθαρά. Η Κυβέρνηση του Κυριάκου Μητσοτάκη αντί να ενισχύει το κράτος, το κατακερματίζει. Αντί να στηρίζει το δημόσιο λειτουργό, τον εξευτελίζει. Αντί να υπερασπίζεται την εθνική κυριαρχία, την παραχωρεί σταδιακά μέσα από μεταρρυθμίσεις και ευρωπαϊκές Οδηγίες.

Ο κ. Μητσοτάκης κυβερνά με επικοινωνία, όχι με ουσία. Έφτιαξε ένα σύστημα εξουσίας που ελέγχει τους διορισμούς, τα ΜΜΕ, τη δικαιοσύνη, τις αρχές και τώρα επιχειρεί να βάλει την υπογραφή του και στον ουρανό της χώρας. Μίλησε για αριστεία και ευθύνη, αλλά κυβερνά με κουμπάρους, φωτογραφικές αποφάσεις και ασυδοσία.

Υποσχέθηκε λιγότερο κράτος, αλλά δημιούργησε το πιο συγκεντρωτικό κράτος της Μεταπολίτευσης και σήμερα έρχεται να μας πει ότι εκσυγχρονίζει την Πολιτική Αεροπορία. Όχι, την υποτάσσει. Γνωρίζουμε ότι η ΥΠΑ έχει προβλήματα, γραφειοκρατία, ελλείψεις, δυσλειτουργία, αλλά η λύση δεν είναι να την αποδυναμώσουμε. Η λύση είναι να την αναβαθμίσουμε, να τη στελεχώσουμε, να τη θωρακίσουμε με αξιοκρατία, διαφάνεια και εθνικό σχέδιο.

Τι θα πρέπει να γίνει; Αντί να δημιουργούμε νέα νομικά πρόσωπα, θα πρέπει να θεσμοθετούμε Ανεξάρτητο Συμβούλιο Ασφαλείας Πτήσεων με συμμετοχή ΥΠΑ, ΑΠΑ και Ενόπλων Δυνάμεων, να ενισχύσουμε το ρόλο των εργαζομένων στη λήψη αποφάσεων και να επαναφέρουμε την ευθύνη…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Τριάντα δευτερόλεπτα, κύριε Πρόεδρε.

…να επαναφέρουμε την ευθύνη ελέγχου στο δημόσιο τομέα για όλα τα παραχωρημένα αεροδρόμια, να καταχωρήσουμε εθνική πολιτική προστασίας δεδομένων πτήσεων, να αναβαθμίσουμε τεχνικά τις υποδομές με διαγωνισμούς διαφάνειας, όχι με απευθείας αναθέσεις. Αυτό θα ήταν πραγματική μεταρρύθμιση. Αυτό θα ήταν πράξη ευθύνης.

Απευθύνομαι σε όλους πέρα από κομματικές γραμμές. Ας αφήσουμε για λίγο τη γλώσσα των μεταρρυθμίσεων και ας θυμηθούμε τη γλώσσα της ευθύνης. Η Πολιτική Αεροπορία είναι θεσμός που φέρει τη σφραγίδα του έθνους. Η πολιτεία δεν είναι επιχείρηση, δεν έχει μετόχους, έχει πολίτες, έχει ιστορία. Αν σήμερα ψηφίσουμε ένα πλαίσιο που την καθιστά εργαλείο κυβερνητικού ελέγχου ή επιχειρηματικής εκμετάλλευσης θα έχουμε πετύχει στο πιο απλό, αλλά και πιο ιερό καθήκον να διασφαλίσουμε τα φτερά της Ελλάδας.

Ευχαριστώ. Σας ευχαριστώ και για την ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητροκάλλη.

Επόμενος ομιλητής ο κ. Αλέξανδρος Μαρκογιαννάκης, Βουλευτής της Νέας Δημοκρατίας. Θα ακολουθήσουν η κ. Αποστολάκη και η κ. Δεληκάρη.

Ορίστε, κύριε Μαρκογιαννάκη.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, για μία χώρα της οποίας η οικονομία κινείται με την υποδοχή κάθε χρόνο δεκάδων εκατομμυρίων ξένων επισκεπτών, η μέριμνα για τη σωστή και αποτελεσματική λειτουργία των φορέων που παρέχουν το αεροπορικό έργο είναι προφανώς προτεραιότητα για το κράτος. Αυτή ακριβώς είναι και η δική μας περίπτωση ως Ελλάδα και αυτή ακριβώς είναι η συζήτηση που έχουμε σήμερα μπροστά μας με το παρόν νομοσχέδιο.

Το παρόν νομοσχέδιο, λοιπόν, του Υπουργείου Υποδομών και Μεταφορών για τη μετατροπή της Υπηρεσίας Πολιτικής Αεροπορίας σε νομικό πρόσωπο δημοσίου δικαίου έρχεται να ανταποκριθεί σε αυτήν ακριβώς την ανάγκη, στην ανάγκη της συνεχούς αναβάθμισης των παρεχόμενων υπηρεσιών σε ένα στρατηγικό από κάθε άποψη τομέα της εθνικής οικονομίας.

Η Υπηρεσία Πολιτικής Αεροπορίας μετράει σχεδόν έναν αιώνα ζωής. Σε αυτή την πορεία η μορφή της ουσιαστικά ακολουθεί την ανάπτυξη των αεροπορικών μεταφορών. Από απλή διεύθυνση έγινε υπηρεσία και πλέον έχει έρθει η στιγμή να γίνει νομικό πρόσωπο δημοσίου δικαίου, ώστε να είναι σε θέση να ανταποκριθεί στις απαιτήσεις του έργου που σήμερα καλείται να προσφέρει.

Οι σκοποί του σχεδίου νόμου είναι σαφείς και ξεκάθαροι. Η πλήρης συμμόρφωση με το ευρωπαϊκό πλαίσιο, η ενίσχυση της ανεξαρτησίας της Υπηρεσίας Πολιτικής Αεροπορίας και η βελτίωση της ασφάλειας και της ποιότητας των υπηρεσιών του τομέα της αεροναυτιλίας. Όπως μάλιστα ανέφερε και ο κύριος Υπουργός, το σχέδιο νόμου αποτελεί έναν από τους επτά πυλώνες του σχεδίου δράσης που εφαρμόζει τους τελευταίους μήνες το Υπουργείο Υποδομών και Μεταφορών σε συνεργασία με τους ευρωπαϊκούς φορείς, με σκοπό τη συνολική αναβάθμιση και τον απαιτούμενο εκσυγχρονισμό των παρεχόμενων υπηρεσιών αεροναυτιλίας στη χώρα μας.

Κατά πρώτον, με τις συγκεκριμένες διατάξεις επιχειρείται η διοικητική αναδιοργάνωση και η θεσμική αναβάθμιση της Υπηρεσίας Πολιτικής Αεροπορίας. Ως νομικό πρόσωπο δημοσίου δικαίου η ΥΠΑ αποκτά πλήρη αυτοτέλεια στη διαχείριση ανθρώπινων και οικονομικών πόρων και επομένως, επιχειρησιακή ευελιξία και αποδοτικότητα. Την ίδια στιγμή προσαρμόζεται θεσμικά στο εθνικό, ευρωπαϊκό και διεθνές κανονιστικό πλαίσιο, σύμφωνα με τα διεθνή πρότυπα λειτουργίας παροχών αεροναυτιλιακών υπηρεσιών. Θα διαθέτει το δικό της διοικητικό συμβούλιο και θα καταρτίζει τον δικό της προϋπολογισμό με καθορισμένους πόρους. Το ανθρώπινό της δυναμικό ορίζεται σε δύο χιλιάδες τετρακόσιους επτά υπαλλήλους ως μονίμους υπαλλήλους και ως ιδιωτικού δικαίου.

Η μετάβαση από το ένα καθεστώς στο άλλο γίνεται ομαλά για το προσωπικό και στο σημείο αυτό θα ήθελα να ευχαριστήσω και προσωπικά τον κύριο Υπουργό, γιατί κάποιες ανησυχίες που είχαν υπάλληλοι τουλάχιστον στη δική μου Περιφερειακή Ενότητα -και τεχνικοί αλλά και διοικητικοί- λύθηκαν με τάχιστους τρόπους, ώστε να μην υπάρχει καμία ανησυχία σε σχέση με το καθεστώς το οποίο θα ακολουθήσει.

Συνολικά, η μετατροπή της σε νομικό πρόσωπο δημοσίου δικαίου θα έχει θετική επίδραση στη βελτίωση της διοικητικής αποτελεσματικότητας και της επιχειρησιακής της λειτουργίας, στοιχεία κρίσιμα για τη χώρα και την οικονομία μας, όπως ανέφερα και στην αρχή της τοποθέτησής μου. Το Υπουργείο κάνει μία μεθοδική δουλειά σε αυτόν τον τομέα και σίγουρα αναμένονται και άλλες νομοθετικές πρωτοβουλίες στην ίδια κατεύθυνση.

Κυρίες και κύριοι συνάδελφοι, αυτά για τα αεροπορικά μας θέματα.

Ας προσγειωθούμε τώρα και στο θέμα της τροπολογίας που τόσο πολύ μεγάλη συζήτηση έχει φέρει τις τελευταίες μέρες στη δημόσια σφαίρα. Και βέβαια, αναφέρομαι στην τροπολογία για το Μνημείο του Αγνώστου Στρατιώτη, που ακούστηκαν πολλά και γράφτηκαν πολλά τις τελευταίες ημέρες, κυρίως από την Αντιπολίτευση, αλλά και από μερίδα του Τύπου. Μίλησαν για αυταρχική παρέμβαση, για τον ρόλο του Στρατού, για περιστολή του δικαιώματος στη δημόσια διαμαρτυρία. Τώρα, όμως, που από χθες έχουμε στη διάθεσή μας την ίδια την τροπολογία φαίνεται πόσο έξω από τις πραγματικές προθέσεις της Κυβέρνησης είναι τα όσα ακούστηκαν.

Αυτό το οποίο έχει κατατεθεί στη Βουλή είναι μια τροπολογία η οποία έρχεται απλά να ξεκαθαρίσει τις αρμοδιότητες, αλλά και ορισμένα αυτονόητα πράγματα. Ο Στρατός, λοιπόν, δεν κατεβαίνει ούτε στους δρόμους ούτε στην πλατεία. Δεν αναλαμβάνει τη φύλαξη του χώρου του Μνημείου του Αγνώστου Στρατιώτη. Αυτή παραμένει στην Αστυνομία, όπως είναι απόλυτα λογικό και αυτονόητο. Αυτό το οποίο αναλαμβάνει το Υπουργείο Εθνικής Άμυνας είναι η φροντίδα, η συντήρησή του και η ανάδειξη του Μνημείου, όπως άλλωστε θα έπρεπε για ένα μνημείο το οποίο έχει ανεγερθεί για να τιμήσει τους πεσόντες σε πολέμους.

Την ίδια στιγμή στην τροπολογία περιγράφονται όλα όσα απλώς και μόνο στοιχειωδώς σημαίνουν τον σεβασμό σε έναν χώρο με τόσο ξεχωριστό συμβολισμό. Πρόκειται για το δημόσιο κενοτάφιο των αγώνων και των πολέμων όλων των Ελλήνων για την προάσπιση των κοινών μας αγαθών. Πώς μπορεί αυτός ο χώρος να καθίσταται σήμερα σημείο πολιτικής αντιπαράθεσης και μάλιστα με τέτοια οξύτητα;

Το Μνημείο έχει ως σκοπό να ενώνει και όχι να χωρίζει τους Έλληνες. Και για να γίνει αυτό, πρέπει να μείνει έξω από τις πολιτικές αντιπαραθέσεις του παρόντος. Και αυτό ακριβώς κάνει η Κυβέρνηση με αυτήν την τροπολογία: Βγάζει το Μνημείο του Αγνώστου Στρατιώτη έξω από το κάδρο της αντιπαράθεσης, ακριβώς για να συνεχίσει να παίζει τον ρόλο του ως χώρος μνήμης των μεγάλων αγώνων των Ελλήνων και σύμβολο της ενότητας του λαού μας.

Όλα τα υπόλοιπα που ακούγονται δεν ισχύουν και ο μόνος σκοπός εκείνων που τα λένε είναι να συντηρούν το κλίμα πόλωσης και οξύτητας, γιατί κρίνουν ότι αυτό τους βολεύει πολιτικά. Μόνο που ο Άγνωστος Στρατιώτης δεν δημιουργήθηκε για να γίνεται έρμαιο της πολιτικής συγκυρίας. Δημιουργήθηκε για να τιμήσει τους πεσόντες σε πνεύμα ενότητας από τους Έλληνες και τις Ελληνίδες. Αυτό διαφυλάττει η σημερινή τροπολογία.

Κυρίες και κύριοι συνάδελφοι και για τα δύο θέματα που απασχολούν τη σημερινή μας συζήτηση οι κυβερνητικές θέσεις είναι ξεκάθαρα διατυπωμένες μέσα από τις προτεινόμενες διατάξεις.

Για την Υπηρεσία Πολιτικής Αεροπορίας γίνεται ένα αναγκαίο βήμα θεσμικού και λειτουργικού εκσυγχρονισμού, ώστε να είναι σε θέση να υπηρετεί καλύτερα τον ρόλο της και ουσιαστικά να αναβαθμίζεται και να μεγαλώνει, όπως ακριβώς απαιτεί και η γιγάντωση του έργου της. Συνιστά κρίσιμο βήμα για τη βελτίωση της αποδοτικότητας και της ανταγωνιστικότητας του τομέα Πολιτικής Αεροπορίας στη χώρα μας. Δεν μπορώ να σκεφτώ λόγους ώστε να μην υπερψηφίσει κανείς το συγκεκριμένο νομοσχέδιο.

Το ίδιο, όμως, πιστεύω και για την τροπολογία για την προστασία του Μνημείου του Αγνώστου Στρατιώτη. Είναι μία προσπάθεια να εξαιρέσουμε αυτόν τον χώρο της ιερής μνήμης του έθνους από την τρέχουσα πολιτική αντιπαράθεση και να τον εξυψώσουμε σε αυτό που προοριζόταν από τη δημιουργία του για να γίνει, ένα σύμβολο ενότητας για όλους τους Έλληνες και όλες τις Ελληνίδες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη.

Καλείται στο Βήμα η κ. Μαρία-Ελένη Αποστολάκη, Βουλευτής του ΠΑΣΟΚ. Μετά έχει ζητήσει μία παρέμβαση ο κ. Χρηστίδης και θα ακολουθήσει η κ. Δεληκάρη.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ανάγκη της ακεραιότητας και του σεβασμού χρήσης του Μνημείου του Αγνώστου Στρατιώτη αποτελεί ένα πεδίο στο οποίο τέμνεται η βούληση όλων των Ελλήνων, ένα πεδίο που δεν εξαντλείται στη βαρύτητα του ιστορικού του συμβολισμού, αλλά διεμβολίζει τη σύγχρονη ταυτότητά μας. Κάθε στιγμή ανασύρει στη μνήμη μας τη συλλογική εθνική μας παρακαταθήκη.

Είναι, κατά συνέπεια, εξαιρετικά θλιβερό το γεγονός ότι η Κυβέρνηση κατάφερε με ανευθυνότητα και ασύγγνωστη μικροκομματική διαχείριση να το μετατρέψει σε πεδίο διχασμού και να κατασκευάσει συγκρουσιακά μέτωπα, άχρηστα για την κοινωνία, που κρίθηκαν προφανώς χρήσιμα για τους προπαγανδιστικούς της στόχους.

Η απεργία πείνας ενός πατέρα δεν ήταν καπρίτσιο, δεν ήταν υποβολιμαία, δεν υπηρετούσε κάποια αντικυβερνητική ατζέντα. Η καμπύλη των κυβερνητικών αντιδράσεων για την απεργία του Πάνου Ρούτσι, την οποία παρακολούθησαν οι αποφάσεις της δικαιοσύνης, μαρτυρούσε καθημερινά ότι η Κυβέρνηση βρίσκεται σε μη αναστρέψιμη διάσταση με το τι συμβαίνει στην κοινωνία. Και όταν όσα ισχυρίζονταν οι εκπρόσωποί της, ότι είναι τάχα αδύνατα και θέτουν σε κίνδυνο την έναρξη της δίκης, έγιναν δυνατά και ο πατέρας δικαιωμένος επέστρεψε στο σπίτι του, τότε η Κυβέρνηση αναζήτησε κάποια επανορθωτική παρέμβαση, προκειμένου να εξαφανίσει τις εντυπώσεις της απομόνωσής της, της πολιτικής και ουσιαστικής της ήττας, αλλά και να απαντήσει σε εσωκομματικούς αντιπάλους.

Έτσι το Μνημείο του Αγνώστου Στρατιώτη μετατρέπεται σε πεδίο εσωκομματικής αντιπαράθεσης με διεκδικητές και υπερασπιστές του θρόνου που παίρνουν θέσεις μάχης, ανταλλάσσοντας τροχιοδεικτικά πυρά εν όψει της επόμενης μέρας στη Νέα Δημοκρατία, ένα επεισόδιο ξεκαθαρίσματος λογαριασμών που ήρθε να συμπληρώσει το κάδρο μιας μικροπολιτικής διαχείρισης αντάξιας των χειρότερων στιγμών της σημερινής Κυβέρνησης.

Ο εξαφανισμένος από τον διάλογο για τα Τέμπη και τη μεθόδευση της αμνήστευσης των υπευθύνων πολιτικών προσώπων Υπουργός Εθνικής Άμυνας διαφοροποιήθηκε ακίνδυνα, πλην, όμως, ηχηρά και τροφοδότησε με αυτήν την ενοχλητική για το Μαξίμου δημοφιλή του κίνηση τα πιο πρωτόλεια πολιτικά αντανακλαστικά.

Είναι σε κάθε περίπτωση προφανές ότι ο Πρωθυπουργός επιλέγει να αγνοεί την ουσία, επιλέγει να αγνοεί το μήνυμα των πάνδημων εκδηλώσεων διαμαρτυρίας του περασμένου χειμώνα, τη συλλογική έκφραση πένθους και οργής για τη μεθοδευμένη συγκάλυψη, μια πεποίθηση την οποία τροφοδότησαν σειρά μεθοδεύσεων από την επομένη του τραγικού δυστυχήματος: Το προκλητικό αφήγημα του ανθρώπινου λάθους, η διαχείριση του τόπου της τραγωδίας, η αμνήστευση Καραμανλή για τη Σύμβαση 717, η απόπειρα χειραγώγησης και συγκάλυψης στην Εξεταστική, η καταστρατήγηση του Συντάγματος στις Προανακριτικές Τριαντόπουλου, Καραμανλή και βέβαια, το σαθρό κατηγορητήριο στη σύσταση Προανακριτικής για τον κ. Καραμανλή.

Αυτή η κυνική στάση που πρώτιστο στόχο είχε να αποσείσει ευθύνες και να ελαχιστοποιήσει το πολιτικό κόστος παράγει διαρκώς κρίσεις και απονομιμοποιεί ηθικά την Κυβέρνηση και τον Πρωθυπουργό. Τον φέρνει αντιμέτωπο με διαρκή ζητήματα που έχουν ως κοινό παρονομαστή τη βεβαιωμένη πεποίθηση της συγκάλυψης. Και γι’ αυτό η διαχείρισή τους εξελίσσεται σε κρίση, μια κρίση που είναι πλέον ταυτόσημη με το επιτελικό κράτος, τη λειτουργία του, την έλλειψη διαφάνειας, την εγκληματική κακοδιαχείριση, τη φαυλότητα, το κομματικό κράτος. Έχοντας απολέσει κάθε ηθική νομιμοποίηση, βαριά εκτεθειμένος για τους χειρισμούς του στο έγκλημα των Τεμπών, ο Πρωθυπουργός επιχειρεί με την τροπολογία αυτή να εμφανιστεί ως ο επικεφαλής του μετώπου της λογικής, ο εκπρόσωπος των νοικοκυραίων απέναντι στους μπαχαλάκηδες και τους λαϊκιστές.

Η Κυβέρνηση για άλλη μια φορά επιδιώκει να διχάσει, αντί να ενώσει, ελπίζοντας να περιχαρακώσει το ολοένα συρρικνούμενο ακροατήριό της. Αυτή η υπαγωγή ενός συμβόλου στην προκρούστεια κλίνη εκλογικών και κομματικών υπολογισμών έχει, όμως, τα όριά της στον λαϊκισμό του επινοημένου διχασμού και της τεχνητής πόλωσης. Ένα μνημείο εθνικού μεγαλείου στην υπηρεσία της εσωκομματικής μικρότητας, μία εξαγγελία την οποία ακολούθησαν κωμικές αναδιπλώσεις. Και η ανάθεση της συντήρησης στο Υπουργείο Εθνικής Άμυνας που βεβαίως δεν διαθέτει συντηρητές, αλλά με την κατασκευή της εργολαβίας γίνεται δυνατή η επιδιωκόμενη εμπλοκή Δένδια. Τόσο απλά, τόσο κωμικά.

Κυρίες και κύριοι συνάδελφοι, από το 1843 και την εξέγερση υπό τον Συνταγματάρχη Δημήτρη Καλλέργη με αίτημα την παραχώρηση Συντάγματος, μέχρι τις διαδηλώσεις των τελευταίων χρόνων για το Μακεδονικό στις οποίες πρωτοστατούσατε, αλλά και τα μεγάλα συλλαλητήρια για τα Τέμπη, το Μνημείο του Άγνωστου Στρατιώτη δεν κινδύνεψε ποτέ. Ένας χώρος ενιαίος και αδιαίρετος που έχει συνδεθεί με εθνικές διεκδικήσεις και μαζικά κοινωνικά κινήματα, ένας τόπος συλλογικής έκφρασης και δημόσιας τελετουργίας, μπορεί να σέβεται την ιερότητα του Μνημείου και να συνυπάρχει με την πρωταρχική λειτουργία του ως χώρου απόδοσης τιμής στους νεκρούς της πατρίδας, αλλά και τμήματος της πολιτιστικής μας κληρονομιάς.

Αυτή ακριβώς η πολυδιάστατη ιστορικά θεμελιωμένη λειτουργία με τους πολλαπλούς συμβολισμούς και την πύκνωση της μνήμης δεν προστατεύεται με πονηρές κατασκευές, με εργαλειοποίηση και επινοημένα δίπολα. Τα ονόματα των αδικοχαμένων νεκρών της τραγωδίας των Τεμπών γράφτηκαν στο Σύνταγμα με μπογιά, γιατί η Κυβέρνηση με τις μεθοδεύσεις της τροφοδότησε την πεποίθηση της συγκάλυψης και την οργή που η συγκάλυψη αυτή γεννά. Και η απεργία πείνας του κ. Ρούτσι είχε ως κίνητρο αυτήν την πνιγηρή βεβαιότητα της συγκάλυψης.

Η μεγαλύτερη συμβολή στην προστασία της ακεραιότητας του Μνημείου είναι ο σεβασμός στο κράτος δικαίου και στη διάκριση των εξουσιών. Η μεγαλύτερη συμβολή στην προστασία και τον σεβασμό του Μνημείου είναι η διαφάνεια, η λογοδοσία και η ισονομία. Η μεγαλύτερη συμβολή στην προστασία του Μνημείου είναι ο σεβασμός στην ανεξαρτησία της δικαιοσύνης και η απαρέγκλιτη τήρηση του Συντάγματος. Τίποτα από αυτά δεν αναγνωρίζεται από εκατομμύρια συμπολιτών μας στα πεπραγμένα της Κυβέρνησης Μητσοτάκη.

Το ΠΑΣΟΚ, κατά συνέπεια, δεν συναινεί σε μια τροπολογία που εργαλειοποιεί τη μνήμη και διχάζει την κοινωνία και θα αγωνιστεί με όλες του τις δυνάμεις για να ηττηθούν εκείνοι που με τις μεθοδεύσεις και την πολιτική τους υπονομεύουν την εμπιστοσύνη στη λειτουργία των θεσμών, την ενότητα του λαού μας και τη συνοχή της κοινωνίας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αποστολάκη.

Καλείται στο Βήμα η κ. Αγγελική Δεληκάρη, Βουλευτής της Νέας Δημοκρατίας και θα ακολουθήσει ο κ. Χρηστίδης.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η ασφάλεια των αεροπορικών μεταφορών είναι άρρηκτα συνδεδεμένη με τους ανθρώπους που είναι επιφορτισμένοι με το καθήκον αυτό, το προσωπικό της Υπηρεσίας Πολιτικής Αεροπορίας. Η αναβάθμιση της αεροναυτιλίας περνά μέσα από την ενίσχυση της Υπηρεσίας, της εξέλιξής της σε έναν Οργανισμό με διοικητική και οικονομική αυτοτέλεια, πιο ευέλικτο και ταχύτερο, προσαρμόσιμο στις ανάγκες που δημιουργούνται σε ένα περιβάλλον απαιτητικό και διαρκώς μεταβαλλόμενο.

Με το παρόν νομοσχέδιο του Υπουργείου Μεταφορών και Υποδομών επιτυγχάνεται ακριβώς αυτό. Η Υπηρεσία Πολιτικής Αεροπορίας ως Νομικό Πρόσωπο Δημοσίου Δικαίου μετά την ψήφιση του υπό συζήτηση σχεδίου νόμου θα έχει όλα εκείνα τα εργαλεία που θα της επιτρέπουν να επιτελεί την αποστολή της με απόλυτη επάρκεια.

Επιτρέψτε μου να αναφερθώ σε ορισμένα μόνο από τα στοιχεία του νομοσχεδίου που θεωρώ σημαντικά. Άλλωστε, πολλά έχουν ήδη αναφερθεί από τον εισηγητή της Πλειοψηφίας, τον συνάδελφο Διονύσιο Σταμενίτη τόσο σήμερα, όσο και κατά την επεξεργασία του στην αρμόδια Επιτροπή Παραγωγής και Εμπορίου.

Οι κύριοι άξονες του νομοσχεδίου είναι οι εξής: ευέλικτη διοίκηση και οικονομική αυτοτέλεια για την Υπηρεσία Πολιτικής Αεροπορίας, αξιοποίηση και ενίσχυση του προσωπικού της, τεχνολογική αναβάθμιση κρίσιμων λειτουργιών, θεσμική αναμόρφωση με σύγχρονη διοικητική δομή.

Ως προς το προσωπικό της Υπηρεσίας συστήνονται δύο χιλιάδες τετρακόσιες επτά θέσεις μόνιμων υπαλλήλων, καθώς και υπαλλήλων ΙΔΑΧ, ενώ η πλήρωση των κενών οργανικών θέσεων θα γίνεται μέσω αυτοτελών προκηρύξεων του ΑΣΕΠ. Είναι γνωστό πως ιδίως το καλοκαίρι οι πτήσεις προς τη χώρα μας αυξάνονται και, κατά συνέπεια, το αεροπορικό έργο στη ζώνη ευθύνης της Ελλάδος, με αποτέλεσμα να πιέζονται περισσότερο τα περιφερειακά αεροδρόμια.

Στο παρόν νομοσχέδιο υπάρχει σαφής πρόβλεψη για δυνατότητα μετακίνησης προσωπικού όπου υπάρχει ανάγκη, εποχιακή ή έκτακτη. Στην Περιφερειακή Ενότητα Καβάλας λειτουργεί αεροδρόμιο για το οποίο όλοι μας -όχι μόνο οι κάτοικοι της Καβάλας, αλλά και των όμορων νομών που εξυπηρετεί- θέλουμε να είναι καλά στελεχωμένο στο κομμάτι του προσωπικού της ΥΠΑ που απαιτείται, με αναβαθμισμένες υπηρεσίες, συμβάλλοντας έτσι στην τουριστική ανάπτυξη της περιοχής. Παράλληλα, προβλέπονται δυνατότητες αξιοποίησης του πλεονάζοντος προσωπικού από τους παραχωρημένους αερολιμένες της FRAPORT.

Σχετικά με την οικονομική αυτοτέλεια της Υπηρεσίας, η ΥΠΑ διασφαλίζει την οικονομική της αυτοτέλεια μέσω της κατάρτισης αυτοτελούς προϋπολογισμού, ισολογισμού και λοιπών χρηματοοικονομικών αναφορών, όπως προβλέπεται για τα Νομικά Πρόσωπα Δημοσίου Δικαίου. Αξιοποιεί έσοδα από τον EUROCONTROL και θεσμοθετημένα ειδικά τέλη επιβατών και ασφάλειας. Διαθέτει τη δυνατότητα χρήσης αποθεματικών σε περιόδους μειωμένης αεροπορικής κίνησης ή απρόβλεπτων αναγκών, καθώς και για εγκεκριμένες ευρωπαϊκές δαπάνες. Επιπλέον, μπορεί να καταρτίζει κανονισμό έργων, προμηθειών και υπηρεσιών, εξασφαλίζοντας ευελιξία και ταχύτητα στον εκσυγχρονισμό των συστημάτων και υποδομών της.

Κυρίες και κύριοι συνάδελφοι, η ενίσχυση της Υπηρεσίας Πολιτικής Αεροπορίας είναι κομβικής σημασίας για την αναβάθμιση των παρεχόμενων υπηρεσιών στον τομέα της αεροναυτιλίας και της ασφάλειας των αερομεταφορών. Με τη ραγδαία αύξηση της αεροπορικής κίνησης απαιτείται συνεχής εκσυγχρονισμός των υποδομών, των τεχνολογικών συστημάτων και του ανθρώπινου δυναμικού. Η ενδυνάμωση της ΥΠΑ, η οποία επιχειρείται με αυτό το νομοσχέδιο συμβάλλει στην παροχή ακριβέστερης και ταχύτερης εξυπηρέτησης πτήσεων, στη βελτίωση του ελέγχου εναέριας κυκλοφορίας και στην ενίσχυση των μηχανισμών ασφάλειας.

Παράλληλα, ενισχύεται η συμμόρφωση με τα διεθνή πρότυπα και οι δυνατότητες πρόληψης και αντιμετώπισης κινδύνων. Η αναβάθμιση των υπηρεσιών αυτών έχει άμεσο αντίκτυπο στην αξιοπιστία και την ανταγωνιστικότητα της χώρας στον παγκόσμιο χάρτη των αερομεταφορών, ενισχύοντας την τουριστική και εμπορική δραστηριότητα με ασφάλεια και αποτελεσματικότητα. Όπως άλλωστε έχει δηλώσει ο αρμόδιος Υπουργός Μεταφορών και Υποδομών Χρίστος Δήμας, το υπό ψήφιση νομοσχέδιο έρχεται να θεραπεύσει παθογένειες και δυσλειτουργίες που απορρέουν από το γεγονός ότι σήμερα η ΥΠΑ λειτουργεί ως αυτοτελής Υπηρεσία που υπάγεται απευθείας στον Υπουργό Υποδομών και Μεταφορών.

Περνάμε, επομένως, από τον συγκεντρωτισμό, σε μια δομή ευέλικτη και λειτουργική. Να προσθέσω ότι ήδη έχουμε και νέες προσλήψεις και πραγματική ενίσχυση της Υπηρεσίας, αφού πρόσφατα ορκίστηκαν ογδόντα νέοι ελεγκτές εναέριας κυκλοφορίας, ενώ αναμένεται η πρόσληψη ακόμη δεκαεπτά εντός του 2025.

Το 2026 θα ακολουθήσουν νέες προσλήψεις όχι μόνο ελεγκτών αλλά και τεχνικών ηλεκτρονικών συστημάτων, καθώς και υπαλλήλων παροχής πληροφοριών. Είναι ενέργειες συντονισμένες μέσα σε ένα ευρύ φάσμα πρωτοβουλιών και όχι εμβληματικές κινήσεις.

Για όλους τους παραπάνω λόγους είναι αναγκαία η υπερψήφιση του σχεδίου νόμου του Υπουργείου Μεταφορών και Υποδομών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Δεληκάρη.

Τον λόγο έχει ο κ. Χρηστίδης.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, είναι γνωστή η φράση ενός πολύ γνωστού επικοινωνιολόγου που λέει ότι η πολιτική είναι η διαχείριση των συμβόλων. Και σήμερα εδώ από το πρωί κάνουμε μια συζήτηση, η οποία ενδεχομένως αφορά ένα κορυφαίο σύμβολο της δημοκρατίας μας. Διότι έτσι βλέπουμε το Μνημείο του Αγνώστου Στρατιώτη.

Είπα και σε προηγούμενες τοποθετήσεις μου, από το πρωί μάλιστα, ότι για εμάς είναι ένα σύμβολο ενότητας. Έχει αναφερθεί αυτό από τον Πρόεδρο του ΠΑΣΟΚ και κάθε Βουλευτή ο οποίος έχει τοποθετηθεί. Φαίνεται, όμως, ότι ενώ για όλους τους Έλληνες είναι κάτι τέτοιο και φαίνεται ότι ενώ και για εμάς, και τα κόμματα της Αντιπολίτευσης, για την Κοινοβουλευτική Ομάδα του ΠΑΣΟΚ είναι κάτι τέτοιο, πολύ γρήγορα, «πριν αλέκτορα φωνήσαι τρις…», ο κ. Δένδιας με την ανάρτησή του επιβεβαίωσε αυτό το οποίο είπε στην πρώτη του τοποθέτηση ο Πρόεδρος του ΠΑΣΟΚ Νίκος Ανδρουλάκης ότι αυτή η τροπολογία έρχεται για να ξεκαθαρίσει ένα εσωκομματικό ζήτημα της Νέας Δημοκρατίας.

Και σας ρωτώ, κύριε Υπουργέ, που γνωρίζετε πάρα πολύ καλά τις κοινοβουλευτικές διαδικασίες και θέλω μια απάντηση. Θα έρθει κάποιος από το Υπουργείο Εθνικής Άμυνας να υπερασπιστεί τη συγκεκριμένη τροπολογία; Γιατί όπως βλέπω εδώ, ο κ. Δένδιας, το Υπουργείο Εθνικής Άμυνας είναι το πρώτο επισπεύδον Υπουργείο. Και, όπως γνωρίζετε, ο Υπουργός ή Υφυπουργός που έχει την αρμοδιότητα, πρέπει να έρθει να τοποθετηθεί για το ζήτημα, να μας πει την άποψή του, να εισηγηθεί και να δούμε πώς προχωρά η κοινοβουλευτική διαδικασία.

Γιατί καταλαβαίνετε ότι εκτός από το περιεχόμενο, την ουσία της τροπολογίας -για την οποία τόσα πολλά έχουμε πει για τον τρόπο με τον οποίο την σκεφτήκατε και την υλοποιείτε και η οποία δεν στοχεύει στο να προστατεύσουμε το μνημείο, αλλά στο να εξυπηρετήσετε τα δικά σας μικροκομματικά συμφέροντα- αυτό το οποίο προκύπτει είναι και ένα μείζον εσωτερικό ζήτημα.

Και λέω, ο κ. Δένδιας παραμένει στη θέση του; Η Κοινοβουλευτική Ομάδα της Νέας Δημοκρατίας είναι ενιαία; Είναι ένα πράγμα ή θα βγει πάλι αύριο το πρωί ο κ. Γεωργιάδης και θα λέει να ρωτήσουμε τον κ. Δένδια και ο κ. Δένδιας θα απαντάει για την Κυβέρνηση σε τρίτο πρόσωπο, λες και ο ίδιος δεν είναι κομμάτι αυτής της Κυβέρνησης; Ή θα έχουμε έναν Πρωθυπουργό, ο οποίος με το που διάβασε την ανακοίνωση του κ. Δένδια σηκώθηκε και έφυγε;

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χρηστίδη.

Τον λόγο έχει ο κύριος Υπουργός.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Κύριε συνάδελφε, υποθέτω ότι η κριτική σας είναι καλόπιστη, όπως είναι πάντοτε.

Ήρθε ο Πρωθυπουργός και υποστήριξε την τροπολογία. Και, στο κάτω-κάτω της γραφής, αν κόπτεστε τόσο πολύ για τα εσωκομματικά της Νέας Δημοκρατίας, έχει κατατεθεί αίτημα ονομαστικής ψηφοφορίας και άρα όλοι οι Βουλευτές θα κληθούμε να ψηφίσουμε για την τροπολογία.

Τώρα, από εκεί και έπειτα, ναι, χαίρομαι πάρα πολύ που και εσείς αναγνωρίζετε ότι το Μνημείο του Αγνώστου Στρατιώτη ενώνει το σύνολο των Ελλήνων. Καλό θα ήταν μια αυτονόητη τροπολογία να ένωνε βέβαια και το σύνολο των κοινοβουλευτικών κομμάτων.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κύριο Υπουργό.

Καλείται στο Βήμα η κ. Φωτεινή Αραμπατζή, Βουλευτής της Νέας Δημοκρατίας.

Θα ακολουθήσουν ο κ. Παρασύρης και ο κ. Δημοσχάκης.

Ορίστε, κυρία συνάδελφε, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, είναι αλήθεια ότι το νομοσχέδιό σας για τη θεσμική αναμόρφωση, την ενίσχυση της οικονομικής αυτοτέλειας και τη ζητούμενη λειτουργική αποτελεσματικότητα της Υπηρεσίας Πολιτικής Αεροπορίας αδικείται σήμερα, δυστυχώς, στην Ολομέλεια ως προς τη διάθεση του χρόνου όλων όσοι παίρνουμε τον λόγο. Αλλά αυτό, βεβαίως, ουδόλως επηρεάζει τη σημασία και την αξία του.

Παίρνω τον λόγο για την υπεράσπιση ενός θέματος, που αυτονόητα -όπως όλοι λένε στα λόγια αλλά στην πράξη πολύ σωστά είπε ο Υπουργός με την ψήφο μας θα το αποδείξουμε αύριο- έπρεπε να ενώνει όλες τις πολιτικές δυνάμεις του τόπου. Αναφέρομαι, βεβαίως, στην τροπολογία για την προστασία του Μνημείου του Αγνώστου Στρατιώτη, που έχει εξαπολύσει μύδρους αντιπολιτευτικής κριτικής, σκόπιμη μετάθεση του προβλήματος, προσπάθεια παρανόησης και φυσικά εργαλειοποίηση.

Το Μνημείο του Αγνώστου Στρατιώτη είναι ο καθρέφτης της συλλογικής μας μνήμης. Δεν είναι λήθη, δεν είναι μάρμαρο. Είναι το συμβόλαιο της Ελλάδας με την ιστορία μας. Ένα σημείο εθνικής αναφοράς, ένας τόπος όπου η συλλογική μας συνείδηση συναντά την ανυπέρβλητη θυσία, όχι ενός αλλά χιλιάδων Ελλήνων, που πολέμησαν χωρίς ταυτότητα, χωρίς δόξα, χωρίς αναγνώριση για να υπάρχουμε όλοι εμείς εδώ σήμερα ελεύθεροι. Και η προστασία του, ο καθολικός, ο άνευ όρων, άνευ άνω τελείας, υποδιαστολής, σεβασμός του, είναι υποχρέωση και δεν είναι επιλογή. Δεν πηγάζει ούτε από τον φόβο ούτε από την καταστολή. Πηγάζει από μια υποχρέωση ηθική, από μια συνείδηση ιστορική, που ενώνει και πρέπει να ενώνει γενιές και πεπρωμένα.

Το Μνημείο του Άγνωστου Στρατιώτη δεν είναι ούτε κυβερνητικό εργαλείο, ούτε πολιτικό σύμβολο, είναι εθνική, συλλογική παρακαταθήκη που ανήκει σε όλους και έτσι πρέπει να αντιμετωπίζεται. Δυστυχώς, όμως, η σημερινή συζήτηση αλλά και ο δημόσιος διάλογος που αναπτύχθηκε τις προηγούμενες μέρες αποκαλύπτει τη διχαστική πολιτική εκμετάλλευση που επιχειρεί η Αντιπολίτευση σε βάρος του συμβόλου της δημοκρατίας μας. Διχαστική, γιατί δεν διστάζει να χρησιμοποιήσει για μια ακόμη φορά το τραγικό δυστύχημα των Τεμπών και να συνδέσει την ανάγκη, την αυτονόητη ανάγκη της προστασίας ενός μνημείου όπου τιμάται και πρέπει να τιμάται η θυσία για την ελευθερία, με την τραγική απώλεια πενήντα επτά ψυχών.

Όπως, όμως, η μνήμη των πενήντα επτά ψυχών είναι και πρέπει να είναι ιερή, έτσι και η μνήμη των πεσόντων για την πατρίδα δεν πρέπει να γίνεται στόχος εκτόνωσης, όσο ιερός και αν είναι κάποιες φορές ο λόγος της εκτόνωσης. Δεν αντιπαρατίθεται, όμως, σήμερα, κυρίες και κύριοι συνάδελφοι της Αντιπολίτευσης, ο αυτονόητος σεβασμός, η συλλογική οδύνη για τα θύματα αυτής της τραγωδίας, η δεδομένη συμπαράσταση όλων ημών ανεξαιρέτως στον Πάνο Ρούτσι -που δικαίως ικανοποιήθηκε από την ελληνική δικαιοσύνη, όχι από την ελληνική Κυβέρνηση, χωρίς να παρακωλυθεί η έναρξη της δίκης- με την αυτονόητη ανάγκη της προστασίας ενός μνημείου ιερού, που μας υπερβαίνει όλους. Αντιθέτως αντιπαρατίθεται ο λαϊκισμός με τη λογική. Αντιπαρατίθεται η δήθεν ευαισθησία με το μέτρο.

Ακούσαμε όλες αυτές τις ημέρες πολλά. «Είναι σωστή η τροπολογία, αλλά ο χρόνος κατάθεσής της φταίει», ακούστηκε μεταξύ άλλων από μέρος της Αντιπολίτευσης. Θα συμφωνήσω μαζί σας, με το μέρος αυτής της Αντιπολίτευσης, ότι πράγματι, κυρίες και κύριοι συνάδελφοι, αργήσαμε να φέρουμε την τροπολογία. Αργήσαμε να αντιπαρατεθούμε με ιδεολογικές αγκυλώσεις.

Γιατί ποιος δεν θυμάται στα χρόνια των μνημονίων να παίρνει φωτιά το κουβούκλιο των Ευζώνων στο Μνημείο του Αγνώστου Στρατιώτη; Ποιος δεν θυμάται να καίγεται το φυλάκιο δίπλα στο μνημείο κατά τη διάρκεια διαδήλωσης το 2007 ενάντια στον νόμο Γιαννάκου; Ποιος δεν θυμάται πιο πρόσφατα τη σύλληψη γυναίκας που προσπάθησε να γράψει υβριστικά συνθήματα στο μνημείο έξω από τη Βουλή; Αυτήν άραγε την τιμή επιθυμεί να επιφυλάξει η Αντιπολίτευση για όσους θυσιάστηκαν για την ελευθερία; Ή δήθεν με την τροπολογία παραβιάζεται, παρεμποδίζεται το δημοκρατικό δικαίωμα του συνέρχεσθαι, του συναθροίζεσθαι;

Αναρωτιέμαι, θα χάσουν την αξία τους οι ιδέες μιας διαδήλωσης, οι αξιώσεις μιας διαμαρτυρίας, αν γίνουν λίγα μέτρα παρακάτω και πάντως στην πλατεία Συντάγματος, στο σύμβολο δηλαδή της δημοκρατίας και των ιδεωδών της; Γιατί κάποιοι θέλουν, σώνει και ντε, η διαμαρτυρία για να είναι διαμαρτυρία δημοκρατική να γίνει πάνω στο Μνημείο του Άγνωστου Στρατιώτη;

Διότι πολύ απλά όσοι αντιδρούν στη σημερινή ρύθμιση το κάνουν μόνο και μόνο για να εμφανιστούν δήθεν πιο φιλοπρόοδοι, δήθεν πιο κοντά στον λαό, για να εμφανίσουν την Κυβέρνηση ως αντιδραστική, ως ανάλγητη, που δεν σέβεται τους λαϊκούς αγώνες.

Είναι άραγε η πρώτη φορά που σύσσωμη η αντιπολίτευση παλινωδεί στον εύπεπτο λαϊκισμό; Όχι δυστυχώς. Γιατί η σημερινή συζήτηση θυμίζει την ίδια ακριβώς επιχειρηματολογία που διατύπωναν όσοι λυσσαλέα πολεμούσαν την προσπάθεια να μπει ένα τέλος στις αιώνιες καταλήψεις. Μιλούσαν για το δικαίωμα των μπαχαλάκηδων να καταλαμβάνουν τον πανεπιστημιακό χώρο, επειδή υποτίθεται ήταν εθιμικό δίκαιο. Μιλούσαν για τα κεκτημένα της Μεταπολίτευσης που δεν πρέπει να πειραχτούν. Μιλούσαν για το δημοκρατικό δικαίωμα να αποθηκεύουν κάποιοι στα πανεπιστήμια λοστούς, κράνη, μολότοφ, οτιδήποτε φανταστεί κανείς. Και τότε όλοι εκείνοι κατηγορούσαν την Κυβέρνηση για αυταρχισμό και αντιδημοκρατική λογική, ό,τι κάνουν και σήμερα δηλαδή.

Κυρίες και κύριοι, σε όλες τις σοβαρές χώρες του κόσμου, σε όλα τα κράτη οι πολίτες σέβονται τα αντίστοιχα μνημεία των πεσόντων άνευ όρων. Όλες οι μεγάλες δημοκρατίες τιμούν τον άγνωστο στρατιώτη με τελετουργική αυστηρότητα, με φρουρές, με αιώνιες φλόγες, με ιερή σιωπή, στις Ηνωμένες Πολιτείες, στη Μεγάλη Βρετανία, στην Ιταλία, στη Γαλλία, στον Καναδά, στην Αυστραλία, στο Νέο Δελχί, στο Βέλγιο.

Η δημοκρατία, κυρίες και κύριοι συνάδελφοι, είναι δυνατή όταν υπερασπίζεται και τα σύμβολά της. Και το Μνημείο του Άγνωστου Στρατιώτη είναι ένα από αυτά. Για την ακρίβεια είναι η κορωνίδα αυτών. Η παρουσία φρουράς, η αποτροπή βανδαλισμών, η προστασία του χώρου αυτού δεν είναι καταστολή, είναι σεβασμός αυτονόητος. Δεν τιμά έναν ηγέτη ούτε έναν στρατό, τιμά κάθε ανώνυμο πολίτη που έδωσε τη ζωή του για την ελευθερία αυτής της πατρίδας.

Είναι επομένως ιδιοκτησία όλων μας, και των προοδευτικών, και των συντηρητικών, και των φιλελεύθερων, και των αριστερών, και των κεντρώων. Είναι εθνικό και όχι κομματικό σύμβολο. Γι’ αυτό και οφείλουμε πέρα και πάνω από παρατάξεις να υπερασπιστούμε την ακεραιότητά του.

Ας διαφωνούμε με σθένος, αλλά ας θυμόμαστε με ενότητα και σεβασμό. Αυτό απαιτεί η ιστορία. Αυτό επιβάλλει η δημοκρατία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αραμπατζή.

Επόμενος ομιλητής είναι ο κ. Φραγκίσκος Παρασύρης, Βουλευτής του ΠΑΣΟΚ. Ακολουθεί ο κ. Δημοσχάκης και ο κ. Μπιάγκης.

Κύριε Παρασύρη, έχετε τον λόγο.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Δεν θα σχολιάσω και εγώ εκτεταμένα την τροπολογία. Έγινε πολύς λόγος και δεν θα εγκλωβιστώ σε μια τέτοια συζήτηση, σε μια τέτοια εικονομαχία, σε μια μάχη συμβόλων, η οποία από νωρίς αποδεικνύεται ότι δεν έχει κανένα περιεχόμενο και το μόνο που προκαλούν αυτές οι μάχες συμβόλων είναι να βραχυκυκλώνουν την κοινωνική και πολιτική ζωή του τόπου.

Μόνη σκοπιμότητα της Κυβέρνησης προφανώς -και δεν μας έχετε πείσει για κάτι αντίθετο- είναι να ενισχύσετε το αφήγημα της ασφάλειας, της καταστολής, να ενισχύσει το αφήγημα της δεξιάς ατζέντας. Αυτή και μόνο είναι η σκοπιμότητα αυτής της τροπολογίας.

Δυστυχώς, -και αυτό οφείλω να το καταθέσω- γίνεται πράξη αυτή η σκοπιμότητα και αυτό το αφήγημα με πρόσχημα ένα μνημείο το οποίο θα έπρεπε να μας ενώνει και όχι να μας διχάζει. Και δεν διχάζει μόνο εμάς -και πάντα τέτοιες συζητήσεις θα μας διχάζουν- διχάζει προφανώς και εσάς. Σας τα είπε προηγουμένως και ο Κοινοβουλευτικός μας Εκπρόσωπος.

Σαφέστατα διαφοροποιημένη η δήλωση του Υπουργού Άμυνας κ. Δένδια, ο οποίος, παρ’ ότι είναι ο επισπεύδων Υπουργός, δεν βρέθηκε σήμερα κανείς από το Υπουργείο Άμυνας, έτσι ώστε να υπερασπιστεί τη συγκεκριμένη τροπολογία.

Κυρίες και κύριοι συνάδελφοι, το Υπουργείο Υποδομών έχει ένα βαρύ παρελθόν και επομένως η συζήτηση που κάθε φορά πρέπει να γίνεται θα πρέπει να εντάσσεται εντός ορισμένου πλαισίου.

Μόνο υπό αυτό το πρίσμα θα καταφέρουμε να μεταφέρουμε από αυτό το Βήμα τη βαθιά κούραση και την απογοήτευση της κοινωνίας, ένας συνολικός και οριζόντιος εκτροχιασμός, ο οποίος δεν θα ήταν τόσο καθολικός και τόσο εμφανής αν δεν φροντίζατε πραγματικά με τόση σπουδή να τοn επιβεβαιώνετε καθημερινά.

Υπάρχει ένα μοτίβο επαναλαμβανόμενο για το Υπουργείο, το οποίο παρατηρούμε σε όλες τις εκφάνσεις και σε όλες τις απόπειρες παρέμβασης στους κρίσιμους τομείς των μεταφορών και υποδομών της χώρας. Και αυτό είναι η υποχώρηση της κρατικής εποπτείας και ελέγχου για την ασφάλεια των πολιτών και μια λανθάνουσα εύνοια στις ιδιωτικές εταιρείες, που εμπλέκονται, πιέζουν και τελικά καταφέρνουν να συνδιαμορφώνουν την πολιτική σε κάθε πεδίο αρμοδιοτήτων του Υπουργείου.

Αυτή είναι μια διάχυτη λογική η οποία διατρέχει τις αποφάσεις σας, ένα νήμα το οποίο παρατηρούμε αδιάκοπα εδώ και χρόνια να κρατάει δέσμιο το κράτος εις βάρος, όπως αποδεικνύεται, του δημοσίου συμφέροντος και υπέρ κάποιων λίγων και ισχυρών συνομιλητών σας.

Επί του νομοσχεδίου, με τον ν.4757 του κ. Καραμανλή δημιουργήθηκε μια συρρικνωμένη αρχή, περιορισμένης εμβέλειας, με ανύπαρκτη παρουσία στα αεροδρόμια της χώρας, με αδυναμία ελέγχου από τους αερολιμενικούς, δημιουργώντας μεγάλα θέματα ασφάλειας των πτήσεων και συνολικά στην ποιότητα του αεροπορικού έργου.

Τον Δεκέμβριο του 2023 σας έχω καταθέσει ερώτηση για την εγκατάσταση των remote towers σε δώδεκα περιφερειακά αεροδρόμια, ένα έργο προϋπολογισμού 77 εκατομμυρίων ευρώ, ένα έργο που ουσιαστικά πήρε ένα πειραματικό σύστημα, ασύμβατο με τα αεροδρόμιά μας, με στενό οικονομικό χαρακτήρα, το οποίο σαφέστατα θα υποβαθμίσει το εποπτικό έργο των ελεγκτών και την ασφάλεια των επιβατών. Κύριε Υπουργέ, αν έχετε την καλοσύνη, σε μια τοποθέτησή σας επόμενη απαντήστε μας πώς προχωράει το συγκεκριμένο έργο.

Η βασική μας διαφωνία: Ενώ το παρελθόν στις μεταφορές φέρει τη βαριά και τραγική σφραγίδα των Τεμπών και την παταγώδη αποτυχία σας στον τομέα της οδικής ασφάλειας, επιμένετε πεισματικά στην ίδια γραμμή. Με παρασκηνιακούς συμβιβασμούς νομοθετείτε ωφελώντας τις ιδιωτικές εταιρείες. Τόσο ο κ. Καραμανλής όσο και εσείς σήμερα, με χαρακτηριστικό παράδειγμα το άρθρο 32, προχωράτε σε ένα θεσμικό ολίσθημα, λαμβάνοντας ένα εθνικό ρίσκο.

Εμείς σας καλούμε να ενισχύσετε τον δημόσιο χαρακτήρα και τον επιχειρησιακό ρόλο της ΥΠΑ, διαφυλάσσοντας τόσο τα δικαιώματα των εργαζομένων όσο κυρίως το κύρος της χώρας στο πεδίο της αεροπορικής ασφάλειας.

Κύριε Υπουργέ, αναγνωρίζω ωστόσο ότι είστε πολιτικά συνεπείς. Διότι πώς αλλιώς, αν όχι εντασσόμενος στο πλαίσιο που σας έβαλα προηγουμένως, δικαιολογούνται οι αποζημιώσεις στους μεγάλους εργολάβους για τον ΒΟΑΚ, επιβεβαιώνοντας πόσο απροετοίμαστοι είστε, καθώς δεν μπορείτε ούτε τα συμφωνημένα να τηρήσετε και εκτίθεστε, στέλνοντας έναν λογαριασμό 145 εκατομμυρίων ευρώ στους πολίτες.

Την ώρα που εγκαλείτε την Αντιπολίτευση για το πού θα βρει πόρους για το πρόγραμμά της, δίνετε πλέον 10 εκατομμύρια για το Πάτρα-Πύργος, σύνολο 160 εκατομμύρια σε δύο μόλις εβδομάδες για τους εργολάβους. Αλλά για τους χαμηλοσυνταξιούχους, τους πολίτες ή για άλλα σημαντικά έργα δεν υπάρχουν χρήματα.

Με πληροφορήσατε το πρωί ότι τόσα αξιώνουν οι εργολάβοι και δεν τα έχετε εκταμιεύσει ακόμα. Ορίστε, λοιπόν, πεδίον δόξης λαμπρό, σας δίνω την ευκαιρία να απαντήσετε και να μας εξηγήσετε τι ακριβώς πρόκειται να γίνει ή τι ακριβώς συμβαίνει. Διότι στο κομμάτι Άγιος Νικόλαος-Νεάπολη ζήτησαν 21 εκατομμύρια και πήραν 20,1 εκατομμύρια. Δηλαδή κόψατε από αυτά που ζητούσαν 5%.

Αλλάξτε, λοιπόν, γραμμή, έστω και τώρα. Σας το ζητάμε ως Βουλευτές Κρήτης του ΠΑΣΟΚ. Επειδή το μεγάλο τμήμα του έργου Χανιά-Ηράκλειο θα ανοίξει τον ασκό του Αιόλου και το μέτρημα των εκατομμυρίων προς τους εργολάβους θα χαθεί, φέρτε μία νομοθετική ρύθμιση για την αποφυγή αυτών των αποζημιώσεων, ρυθμίζοντας το καθεστώς των απαλλοτριώσεων.

Βεβαίως, κλείνοντας, θέλω να βάλω ένα θέμα που αφορά το ζήτημα της Παπούρας, ένα άλλο μνημείο τεσσερισήμισι με πέντε χιλιάδων ετών.

Προφανώς η φροντίδα των μνημείων είναι επιλεκτική για εσάς απ’ ό,τι φαίνεται ανάλογα με το αν εξυπηρετεί το αφήγημα.

Ζητήστε άμεσα από τους εμπλεκόμενους να προχωρήσουν στον ορισμό μιας συζήτησης για την αναζήτηση εναλλακτικής θέσης για τη χωροθέτηση του ραντάρ στο Καστέλλι. Διότι και αυτή η επιλογή σας εντάσσεται στο ίδιο πλαίσιο της εξυπηρέτησης ιδιωτικών συμφερόντων.

Μην αγνοείτε τόσο επιδεικτικά την επιστημονική κοινότητα ακολουθώντας κατά βήμα τα θέλω των ιδιωτών. Μην επικαλείστε το ΚΑΣ, άλλωστε έχουν γίνει παραινέσεις και από εμένα στην Επιτροπή Μορφωτικών Υποθέσεων να γίνει αυτοψία από τα μέλη του ΚΑΣ και μετά να ξανακαταλήξουν. Συνεννοηθείτε με την κ. Μενδώνη και αποδεχτείτε επί της αρχής την πρόταση του Δήμου Μινώα-Πεδιάδος, η οποία έχει ψηφιστεί ομόφωνα, του περιφερειακού συμβουλίου Κρήτης και την ΠΕΔ και προφανώς μη χρεώνετε στο ΠΑΣΟΚ την κωλυσιεργία του έργου, το οποίο ΠΑΣΟΚ, αλλά και ο σημερινός δήμαρχος, πρώην Βουλευτής, έχει ψηφίσει και τις δύο συμβάσεις για το Καστέλλι.

Η αρχαιολογική ανασκαφή στην Παπούρα είναι σπουδαία. Σε λίγες ημέρες η Υπουργός θα παραλάβει και το σχετικό πρώτο σε κατάταξη διεθνές βραβείο. Είναι, πραγματικά, παραλογισμός να ενταφιάζεται ένα μνημείο τέτοιας εμβέλειας και σημασίας στον βωμό πρόχειρων σκοπιμοτήτων.

Μην επιτρέψετε στον εαυτό σας να γίνετε ο πρωταγωνιστής στο ποίημα του Γκάτσου. Μην επαναλαμβάνετε τους στίχους: «Κοιμήσου Περσεφόνη στην αγκαλιά της γης, στου κόσμου το μπαλκόνι ποτέ μην ξαναβγείς!».

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Επόμενος ομιλητής ο κ. Αναστάσιος Δημοσχάκης, Βουλευτής της Νέας Δημοκρατίας. Θα ακολουθήσουν ο κ. Μπιάγκης και ο κ. Παππάς.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εισαγωγικά δηλώνω ότι επικροτώ χωρίς αστερίσκο την προτεινόμενη νομοθετική διάταξη με την οποία θεσπίζεται πλαίσιο προστασίας του Μνημείου του Αγνώστου Στρατιώτη, ιερό ταφικό μνημείο, αφιερωμένο διαχρονικά σε αυτούς που αγωνίστηκαν υπέρ πίστεως και πατρίδος για την εθνική ανεξαρτησία μας.

Με την τροπολογία θεσμοθετείται πλέον και με νόμο κάτι το οποίο ίσχυε μέχρι πρότινος στην πράξη. Το ελληνικό στράτευμα με την ιστορική στολή των Ελλήνων τσολιάδων φρουρεί ενόπλως το μνημείο και η Ελληνική Αστυνομία με τις υπηρεσίες της επιβάλλει την ευνομία και την ευταξία στον συγκεκριμένο χώρο και πέριξ αυτού, ότι, δηλαδή, το καθ’ ύλην και κατά τόπον αρμόδιο για τη λήψη των αναγκαίων μέτρων, όπως τη συντήρηση, τη φροντίδα και την ανάδειξη του μνημείου είναι το Υπουργείο Εθνικής Άμυνας με το ΓΕΕΘΑ και τους τρεις κλάδους του. Υπενθυμίζω ότι πορευόμενοι στο κέντρο της Αθήνας ουδέποτε παραβίασαν το μνημείο, καθώς και το περιβάλλον πλακόστρωτο μέχρι το οδόστρωμα της λεωφόρου Αμαλίας.

Θα ξεχωρίσω, όμως, ιστορικά το ένα από τα σαράντα πέντε, περίπου, πανεκπαιδευτικά συλλαλητήρια της 8ης Μαρτίου του 2007 για το «πονεμένο» άρθρο 16 του Συντάγματός μας.

Συγκεκριμένα, φθάνοντας ο κύριος κορμός έναντι του μνημείου, δύο νεαροί εξήλθαν καταδρομικά, με ταχύτητα από συγκεκριμένο μπλοκ, πυρπόλησαν το ένα κουβούκλιο εκ των δύο, με κίνδυνο ζωής στους δύο στρατιώτες τσολιάδες της Προεδρικής Φρουράς του μνημείου. Προκλήθηκε μία εικόνα χωρίς ιστορικό προηγούμενο, που πραγματικά ερέθισε αρνητικά τους απανταχού Έλληνες. Επιχειρησιακά κυριάρχησε ψυχραιμία. Οι δε δράστες χάθηκαν μέσα στον μαινόμενο όχλο ο οποίος και τους προστάτεψε.

Για τον λόγο αυτόν καταθέτω την εμπειρία μου σε όλα τα πολιτικά κόμματα και στον καθένα συνάδελφο χωριστά, με αίσθημα εθνικής ευθύνης και χρέους απέναντι στην ιστορία. Να υπερψηφίσετε την εν λόγω τροπολογία, γιατί η ιστορία θα μας κατηγορήσει ότι δεν είχαμε συναίσθηση ούτε του κινδύνου ούτε του αξιοποίνου.

Και τώρα επί του νομοσχεδίου. Κύριε Υπουργέ, πρόκειται για μια κομβικής σημασίας νομοθετική ρύθμιση η οποία επιτυγχάνει τη θεσμική αναβάθμιση, αλλά ταυτόχρονα και τον εκσυγχρονισμό των παρεχόμενων υπηρεσιών αεροναυτιλίας στη χώρα μας. Θεσμοθετείται η ριζική αναμόρφωση του θεσμικού πλαισίου οργάνωσης και λειτουργίας της Υπηρεσίας Πολιτικής Αεροπορίας, η οποία συνιστά τομέα στρατηγικής σημασίας τόσο για την ασφάλεια των πτήσεων όσο και για την ανάπτυξη, τον τουρισμό και τη διεθνή παρουσία της Ελλάδας.

Η μετατροπή της ΥΠΑ σε νομικό πρόσωπο δημοσίου δικαίου, διαθέτοντας διοικητική και οικονομική αυτοτέλεια, εξασφαλίζει τη διοικητική της αποτελεσματικότητα και αποδοτικότητα, αλλά ταυτόχρονα και την ενίσχυση της επιχειρησιακής της ικανότητας, σε ένα περιβάλλον αυξημένων απαιτήσεων, αναφορικά με την ασφάλεια και την κυβερνοανθεκτικότητα, υπό τη σκιά των σύγχρονων κρίσεων και προκλήσεων, όντας πλέον ικανή να ανταποκρίνεται στα υψηλά πρότυπα της διεθνούς αεροπορικής κοινότητας.

Στο πλαίσιο της επιδιωκόμενης βελτίωσης της λειτουργίας των κρατικών αερολιμένων, καθώς και ενίσχυσης της εμπιστοσύνης των πολιτών και των διεθνών εταίρων στις θεσμικές δομές της χώρας, θα ήθελα να εκφράσω την ικανοποίησή μου αναφορικά με τις θετικές εξελίξεις που αφορούν τον Έβρο, όπου είναι χαρακτηριστικά το κομβικής σημασίας έργο, το ελικοδρόμιο του Σαμοθράκης, προϋπολογισμού ύψους 800.000 ευρώ με αντικείμενο την επισκευή και συντήρηση των εγκαταστάσεών του, το οποίο αναμένεται να συμβάλει στην αναπτυξιακή και αμυντική θωράκιση της ακριτικής νήσου.

Επίσης, σημαντική πρόκληση στην αεροπλοΐα αποτελούν τα υδατοδρόμια. Όπως αναδεικνύεται επί σειρά ετών ο Έβρος και το βορειοανατολικό Αιγαίο συνιστούν ιδανικό πεδίο ανάπτυξης «υδάτινων δρόμων», επιφέροντας πολλαπλά οφέλη για την ακριτική περιοχή, ανοίγοντας έναν ακόμα σημαντικό δίαυλο μεταφορών προς τα νησιά του Αιγαίου, μη λησμονώντας φυσικά και τα πονεμένα νησιά της Ίμβρου και της Τενέδου, σε συμφωνία βέβαια πάντα με τη γειτονική χώρα.

Επιπρόσθετα, το αίτημα της συντήρησης των λειτουργικών προβλημάτων και της αναβάθμισης των υποδομών του κρατικού αερολιμένα Αλεξανδρούπολης βρίσκεται διαχρονικά σε κορυφαία θέση στην ατζέντα των κοινοβουλευτικών παρεμβάσεων, συναντήσεων, αλλά και επαφών μου, με στόχο την εξασφάλιση της εύρυθμης λειτουργίας αυτού.

Προς την κατεύθυνση αυτή είναι αναγκαία η εξασφάλιση αυξημένης οικονομικής αυτοτέλειας σε επίπεδο διεύθυνσης, έτσι ώστε να είναι δυνατή η άμεση αντιμετώπιση των σημαντικών επιχειρησιακών και λειτουργικών απαιτήσεων, καθώς και η τοποθέτηση προσωπικού σε όλες τις κρίσιμες επιχειρησιακές και επιτελικές θέσεις του αερολιμένα, προκειμένου να εξυπηρετείται η εικοσιτετράωρη λειτουργία και η ετοιμότητα που υποστηρίζουν τον ρόλο του στην εξυπηρέτηση αεροπυρόσβεσης, των επιχειρήσεων του ΝΑΤΟ, της ελληνικής Αστυνομίας, του στρατεύματος και του ΕΚΑΒ.

Υπογραμμίζεται ότι προκειμένου να εξασφαλιστεί η εύρυθμη λειτουργία του αερολιμένα θα πρέπει να αποφευχθούν οι συγχωνεύσεις απομακρυσμένων περιφερειακών μονάδων, καθώς εκτιμάται ότι κάτι τέτοιο θα μπορούσε να δημιουργήσει σοβαρότατα επιχειρησιακά και διοικητικά προβλήματα.

Κυρίες και κύριοι συνάδελφοι, το παρόν νομοσχέδιο συνιστά ένα καίριο βήμα εκσυγχρονισμού της Δημόσιας Διοίκησης στον τομέα της πολιτικής αεροπορίας, δίνοντας τη δυνατότητα στη νέα Υπηρεσία Πολιτικής Αεροπορίας να λειτουργεί με ταχύτητα, αξιοπιστία, ευελιξία και σύμφωνα με ευρωπαϊκά πρότυπα. Ικανή να ανταποκριθεί στις ανάγκες των πολιτών και των διεθνών εταίρων. Για όλους αυτούς τους λόγους το υπερψηφίζω.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημοσχάκη.

Καλείται στο Βήμα ο κ. Δημήτριος Μπιάγκης, Βουλευτής του ΠΑΣΟΚ - Κινήματος Αλλαγής.

**ΔΗΜΗΤΡΙΟΣ ΜΠΙΑΓΚΗΣ:** Σας ευχαριστώ πολύ, κύριε Πρόεδρε.

Επιτρέψτε μου πριν ξεκινήσω και για λογαριασμό της παράταξής μας να εκφράσουμε τη θλίψη μας και τη λύπη μας για τον χαμό του Διονύση Σαββόπουλου, του δικού μας Νιόνιου, ενός ανθρώπου που, πραγματικά, με τη μουσική του έγραψε ιστορία, μεγάλωσε γενιές ολόκληρες, έκανε ανθρώπους να ονειρεύονται.

Θερμά συλλυπητήρια στους οικείους του. Αιωνία του η μνήμη.

Κύριε Υπουργέ, κυρίες και κύριοι συνάδελφοι, πριν καν ξεκινήσει η σημερινή συζήτηση, η Κυβέρνηση φρόντισε από μόνη της να στρέψει αλλού τα φώτα της δημοσιότητας καταθέτοντας μια τροπολογία για το Μνημείο του Άγνωστου Στρατιώτη. Πρόκειται για μία τροπολογία που, αντί να ενώνει, διχάζει, αντί να εμπνέει σεβασμό, προκαλεί πόλωση. Είναι σύμβολο εθνικής ενότητας, ιστορικής μνήμης και τιμής στους ανθρώπους που θυσιάστηκαν για την πατρίδα. Ο σεβασμός, όμως, στο μνημείο αυτό, όπως και σε κάθε ιστορικό ή πολιτιστικό μνημείο της χώρας, δεν επιβάλλεται με ποινές και απαγορεύσεις, αλλά με παιδεία, με θεσμική συνέπεια και εφαρμογή του ήδη υπάρχοντος θεσμικού πλαισίου προστασίας που υπάρχει. Το Σύνταγμα, ο νόμος για τις δημόσιες συναθροίσεις και ο Κώδικας Πολιτιστικής Κληρονομιάς ήδη προβλέπουν όλους τους αναγκαίους μηχανισμούς για τη διασφάλιση της τάξης και της αξιοπρέπειας τέτοιων χώρων.

Γιατί, λοιπόν, αυτή η εξαίρεση; Γιατί η Κυβέρνηση προχωρά σε μια μόνιμη προληπτικού χαρακτήρα απαγόρευση συναθροίσεων μόνο για τον χώρο αυτό ο οποίος ήδη προστατεύεται από το Σύνταγμα και τους νόμους που σας ανέφερα; Η απάντηση δυστυχώς δεν είναι θεσμική, αλλά πολιτική. Η Κυβέρνηση επιλέγει μια κίνηση επικοινωνιακού εντυπωσιασμού επιχειρώντας να δημιουργήσει τεχνητή ένταση γύρω από ένα θέμα που δεν υπάρχει, και να επιβάλει -επιτρέψτε μου- μια ρητορική νόμου και τάξης για εσωκομματική και μόνο κατανάλωση. Δεν είναι τυχαία η αρμοδιότητα που μεταφέρεται στο Υπουργείο Εθνικής Άμυνας ανοίγοντας το πεδίο σε μια πολιτική επίδειξη ισχύος ανάμεσα στον Πρωθυπουργό και τον κ. Δένδια, Υπουργό Εθνικής Άμυνας. Η δημοκρατία, κυρίες και κύριοι συνάδελφοι, δεν προστατεύεται με απαγορεύσεις, προστατεύεται με σεβασμό στους θεσμούς και εμπιστοσύνη στους πολίτες.

Κυρίες και κύριοι συνάδελφοι, η Κυβέρνηση επιδεικνύει πνεύμα προχειρότητας και έλλειψης σχεδίου και στο νομοσχέδιο που συζητάμε σήμερα, ένα κείμενο που υποτίθεται ότι εκσυγχρονίζει την Υπηρεσία Πολιτικής Αεροπορίας, αλλά στην πράξη την αποδυναμώνει, την αποσυντονίζει, τη συρρικνώνει. Το ΠΑΣΟΚ-Κίνημα Αλλαγής το καταψηφίζει, ναι το καταψηφίζει και όχι βέβαια από αντιπολιτευτική διάθεση, αλλά γιατί δεν μπορεί να στηρίξει μια ρύθμιση που θέτει σε κίνδυνο την επιχειρησιακή επάρκεια ενός φορέα στρατηγικής σημασίας. Γιατί η Κυβέρνηση επιμένει να αντιμετωπίζει την Πολιτική Αεροπορία με γραφειοκρατική νοοτροπία. Αντί να επενδύσει στη γνώση και την τεχνολογία, επιλέγει οριζόντιες συγχωνεύσεις και διοικητικά σχήματα χωρίς λογική και έτσι ένα σύστημα που έπρεπε να θωρακίζεται έναντι των προκλήσεων της ψηφιακής εποχής, βυθίζεται σε ασάφειες, εσωτερικές αντιφάσεις και υποστελέχωση.

Οι οργανωτικές αλλαγές που προβλέπονται στο νομοσχέδιο εγκυμονούν λειτουργικό χάος, ιδιαίτερα στις περιφερειακές υπηρεσίες, κύριε Υπουργέ. Ενδεικτικά να σας αναφέρω ότι, όπως προειδοποιούν και οι εργαζόμενοι στο νησί μου, στην ΥΠΑ Κέρκυρας, η κατάργηση της τοπικής Διεύθυνσης Αερολιμένα, η συγχώνευση κρίσιμων τμημάτων και η διοικητική υπαγωγή της Κέρκυρας σε δομές που εποπτεύουν το αεροδρόμιο εκατοντάδες χιλιόμετρα μακριά, αντί να βελτιώνουν, απειλούν τη συνοχή και την ασφάλεια του συστήματος. Η ασφάλεια των πτήσεων δεν εξασφαλίζεται με πρόχειρες και άσκοπες νομοθετικές αλλαγές, αλλά με σύστημα διαδικασίας και λογοδοσίας.

Παρά τις βαρύγδουπες διακηρύξεις περί εκσυγχρονισμού, το νομοσχέδιο δεν προβλέπει, κύριε Υπουργέ, ρητά την εφαρμογή κανενός συστήματος διαχείρισης της ποιότητας και ασφάλειας, όπως απαιτείται από την EASA και εφαρμόζεται στην Πολιτική Αεροπορία σε όλες τις ευρωπαϊκές χώρες. Στο σύνολο σαράντα επτά άρθρων δεν υπάρχει ούτε σε ένα άρθρο, κύριε Υπουργέ, μια αναφορά στη λέξη «ποιότητα». Κι όμως, μιλάμε για τον φορέα που εγγυάται την ασφάλεια των πτήσεων στη χώρα μας χωρίς διαδικασίες ποιότητας, χωρίς μηχανισμούς εσωτερικού ελέγχου και χωρίς πιστοποιημένο σύστημα αξιολόγησης κινδύνων.

Η ΥΠΑ, κύριε Υπουργέ, μένει εκτεθειμένη σε ανθρώπινα λάθη, καθυστερήσεις και παρεμβάσεις, τα ουσιώδη αυτά προαπαιτούμενα που έλειψαν δυστυχώς και εξακολουθούν να λείπουν και από τους σιδηροδρόμους και που σε μεγάλο βαθμό συντέλεσαν στην τραγωδία των Τεμπών. Δυστυχώς, η Κυβέρνηση δεν έχει διδαχθεί τίποτα. Δεν έχει ακόμη εφαρμόσει ανάλογο σύστημα στους σιδηροδρόμους και τώρα αφήνει μεγάλο κενό, κύριε Υπουργέ, και στις αερομεταφορές. Μήπως επαναλάβετε τα ίδια λάθη, κύριε Υπουργέ; Η ασφάλεια πτήσεων απαιτεί σοβαρότητα, απαιτεί αξιοκρατία, διαφάνεια και θεσμικό πλαίσιο πρόληψης, όχι επικοινωνιακή διαχείριση και μεταθέσεις ευθυνών.

Θα ήθελα, όμως,, να αναφέρω και ένα ακόμη σημαντικό ζήτημα που αφορά την κοστολόγηση διέλευσης των αεροσκαφών από τον ελληνικό εναέριο χώρο. Σε σχέση με άλλες ευρωπαϊκές χώρες οι ελληνικές χρεώσεις είναι τουλάχιστον τριπλά ή τετραπλά χαμηλότερες, ενώ οι χώρες της Κεντρικής και Βόρειας Ευρώπης έχουν αναπροσαρμόσει τα τέλη τους, ώστε να αντανακλούν το πραγματικό κόστος παροχής υπηρεσιών. Η Ελλάδα δηλαδή εξακολουθεί να εφαρμόζει ένα υποτιμημένο μοντέλο το οποίο ευνοεί τις αεροπορικές εταιρείες εις βάρος της οικονομικής βιωσιμότητας της ΥΠΑ, της ποιότητας των παρεχόμενων υπηρεσιών, του εκσυγχρονισμού του διατεθειμένου εξοπλισμού και κατ’ επέκταση της ασφάλειας των πτήσεων. Για ακόμη μία φορά αποδεικνύεται περίτρανα, κύριε Υπουργέ, ότι η Κυβέρνηση είναι δέσμια συγκεκριμένων οικονομικών συμφερόντων και μονοπωλίων.

Είπε ο προηγούμενος Βουλευτής, ο κ. Δημοσχάκης και για τα υδροπλάνα. Εδώ φαίνεται και από άλλες πολιτικές τις οποίες εκφράζετε στερώντας με αυτόν τον τρόπο σημαντικά έσοδα από το Ελληνικό Δημόσιο, μετακυλώντας το κόστος στους εργαζόμενους, αρνούμενοι να τους αποδώσετε αυτά που δικαιούνται. Χαρακτηριστικό παράδειγμα, κύριε Υπουργέ, η εξαίρεση των πυροσβεστών από το επίδομα των τελών διαδρομής της τερματικής περιοχής που αποδίδονται μέσω του Eurocontrol στα στελέχη όλων των υπολοίπων σωμάτων ασφαλείας. Τους πυροσβέστες τους βάζετε στην άκρη, όπως προβλέπεται από το άρθρο 26 του σχεδίου νόμου.

Το ΠΑΣΟΚ- Κίνημα Αλλαγής καταψηφίζει το νομοσχέδιο, γιατί πιστεύει σε μια Πολιτεία που σέβεται τους πολίτες και τις αρχές της, που δεν κυβερνά με επικοινωνιακά τρικ, αλλά με ευθύνη, σχέδιο και συνέπεια, που οφείλει να ενισχύσει την ΥΠΑ και όχι να τη συρρικνώσει, που έχει υποχρέωση να κάνει πράξη την αξιοκρατία, τη διαφάνεια και όχι να την επικαλείται στα λόγια και πάνω όλα, κύριε Πρόεδρε, οφείλει να κυβερνά με σοβαρότητα και αίσθημα ενότητας. Αυτός είναι ο ρόλος της προοδευτικής παράταξης, της σύγχρονης σοσιαλδημοκρατίας, να υπερασπίζεται τη λογική, την κοινωνική δικαιοσύνη και το δημόσιο συμφέρον, ακόμα και όταν η εξουσία προτιμά το χειροκρότημα από την αλήθεια.

Ευχαριστώ πολύ, κύριε Πρόεδρε, για την ανοχή σας.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιάγκη.

Πριν συνεχίσουμε, θα κάνω μια ανακοίνωση προς το Σώμα.

Οι Υπουργοί Ναυτιλίας και Νησιωτικής Πολιτικής, Εθνικής Οικονομίας και Οικονομικών, Εσωτερικών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης και Τουρισμού κατέθεσαν σήμερα, 21-10-2025 σχέδιο νόμου: «Κύρωση της από 30 Οκτωβρίου 2024 Σύμβασης Υποπαραχώρησης μεταξύ αφενός του Ελληνικού Δημοσίου, της εταιρείας «Ταμείο Αξιοποίησης Ιδιωτικής Περιουσίας του Δημοσίου Α.Ε.» και της εταιρείας «Οργανισμός Λιμένος Κέρκυρας Α.Ε.», και αφετέρου της εταιρείας «Lamda Corfu Marina Μονοπρόσωπη Ανώνυμη Εταιρεία Ανάπτυξης και Αξιοποίησης Μαρίνας Κέρκυρας» και της εταιρείας «Lamda Marinas Μονοπρόσωπη Ανώνυμη Εταιρεία Συμμετοχών και Αξιοποίησης Τουριστικών Λιμένων» αναφορικά με το δικαίωμα κατασκευής, λειτουργίας, διαχείρισης, συντήρησης και εκμετάλλευσης του Τουριστικού Λιμένα Μεγάλων Σκαφών Κέρκυρας (Megayacht Marina)».

Παραπέμπεται στην αρμόδια διαρκή επιτροπή.

Καλείται στο Βήμα ο κ. Πέτρος Παππάς, Βουλευτής του ΠΑΣΟΚ. Θα ακολουθήσει ο κ. Δελής και θα κλείσουμε με τον κ. Μιχαηλίδη.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Η τροπολογία που συζητάμε σήμερα δεν είναι μια τροπολογία διοικητική, μια τροπολογία τεχνική. Είναι μια νομοθέτηση βαθιά πολιτική και συμβολική που αγγίζει τον πυρήνα της ίδιας της δημοκρατικής Πολιτείας μας. Το δικαίωμα του συνέρχεσθαι προβλέπεται ρητά από το άρθρο 11 του Συντάγματος. Όλοι οι Έλληνες πολίτες μπορούν να συναθροίζονται ειρηνικά στους δημόσιους χώρους, σε όλους τους δημόσιους χώρους. Δεν υπάρχει κάποιος περιορισμός. Η Κυβέρνηση επιλέγει να περιορίσει αυτό το δικαίωμα, να περιορίσει δημόσιους χώρους. Και άραγε, αυτό είναι η αρχή, για να περιορίσει και άλλους δημόσιους χώρους; Το Σύνταγμα λέει ότι μπορούν να συναθροίζονται παντού οι Έλληνες πολίτες.

Κυρίες και κύριοι συνάδελφοι, αυτό το οποίο προσπαθεί να κάνει η Κυβέρνηση είναι να δημιουργήσει ένα ψεύτικο δίπολο, ένα δίπολο της τάξης από τη μία μεριά και της σταθερότητας, στο οποίο εντάσσει τον εαυτό της, και της απαξίας του άλλου στο οποίο θέλει να εντάξει το ΠΑΣΟΚ και τα υπόλοιπα κόμματα της Αντιπολίτευσης. Είναι αλήθεια όμως αυτό; Προφανώς και όχι. Μέγας χορηγός της τοξικότητας, μέγας χορηγός του διχασμού είναι η Κυβέρνηση της Νέας Δημοκρατίας. Γιατί; Ας αναλογιστούμε πώς φτάσαμε ως εδώ.

Τα τελευταία δυόμισι χρόνια αυτό το οποίο κάνει συστηματικά η Κυβέρνηση της Νέας Δημοκρατίας, αυτό το οποίο κάνει οργανωμένα, είναι να προσπαθεί να συγκαλύψει τις ευθύνες των Υπουργών της για το έγκλημα των Τεμπών. Φέρεται με ασέβεια στους νεκρούς, το γεγονός ότι τα οστά των παιδιών που χάθηκαν στα Τέμπη βρέθηκαν χιλιόμετρα μακριά στην Ημαθία δείχνει αυτή την ασέβεια.

Αν δεν είχαν γίνει όλα αυτά, δεν θα υπήρχαν τα ονόματα των νεκρών γραμμένα έξω από το Κοινοβούλιο, στα οποία τη μία υποκριτικά υποκλίνεστε και την επόμενη σας χαλούν την αισθητική σας. Δεν θα ήταν αναγκαία η απεργία του Πάνου Ρούτσι, στον οποίο αρνούσασταν το δικαίωμα και λέγατε ότι θα καθυστερήσει τη δίκη και τώρα υποκριτικά λέτε ότι χαίρεστε για την απόφαση της δικαιοσύνης. Γιατί, λοιπόν, επιχειρεί να διχάσει η Κυβέρνηση; Γιατί επιχειρεί να κατασκευάσει ένα τέτοιο ψεύτικο δίλημμα στον ελληνικό λαό;

Ένας δεύτερος λόγος που το κάνει, είναι για να αποπροσανατολίσει από τα πραγματικά προβλήματα τα οποία έχουν αυτήν τη στιγμή οι Έλληνες πολίτες από την ακρίβεια η οποία βαίνει αυξανόμενη διαρκώς κάθε μήνα. Από τα πολλά προβλήματα του Εθνικού Συστήματος Υγείας. Έχουμε τα τμήματα επειγόντων περιστατικών στα οποία στοιβάζονται καθημερινά εκατοντάδες χιλιάδες συμπολίτες μας και δεν έχουν μειωθεί οι χρόνοι αναμονής. Έχουμε τα απογευματινά χειρουργεία, τα οποία στα περισσότερα νοσοκομεία και παρά τους ισχυρισμούς του Υπουργείου Υγείας έχουν σταματήσει αυτήν τη στιγμή να γίνονται. Η πρωτοβάθμια υγεία, την οποία αποτύχατε να πράξετε όπως διακηρύσσατε στο πρόγραμμά σας. το κράτος δικαίου το οποίο πάσχει και το οποίο δεν οχυρώνεται.

Αλλά ακόμα και στα μικρότερα θέματα, σε προβλήματα Ελλήνων πολιτών, στα οποία είχατε υποσχεθεί ότι θα λύσετε, αποδεικνύεστε αναξιόπιστοι. Έχουμε το πρόγραμμα της θέρμανσης για τα σπίτια, όπου δεκάδες χιλιάδες άνθρωποι περιμένουν αυτήν τη στιγμή εδώ και ένα χρόνο και τίποτα. Δεν υπάρχει καμία απάντηση σε αυτά, αλλά εσείς συνεχίζετε. Επιμένετε να διχάζετε. Επιμένετε να διχάζετε για ένα μνημείο σε μία πλατεία η οποία είναι ιστορική. Στην ίδια πλατεία στην οποία ο ελληνικός λαός διεκδίκησε Σύνταγμα στις 3 Σεπτέμβρη του 1843. Στην ίδια πλατεία που γιόρτασε την απελευθέρωση από τους ΝΑΖΙ. Στην ίδια πλατεία που στις δεκαετίες του ‘60 και του ‘70 ο λαός φώναζε για «ψωμί, παιδεία, ελευθερία», εσείς επιδιώκετε να διχάζετε. Το μνημείο δεν είναι ένας απλά μνημιακός χώρος, είναι φυσικός χώρος της δημοκρατίας, κύριοι της Κυβέρνησης. Και εσείς λέτε ότι εδώ δεν χωράει η φωνή του πολίτη.

Η Κυβέρνηση θέλει να ελέγξει το σύμβολο. Τι σημαίνει αυτή η απαγόρευση; Σημαίνει ότι η εξουσία δεν αντέχει να ακούει τη φωνή του πολίτη, ούτε καν εκεί που η ίδια η ιστορία τον καλεί να μιλήσει. Η Κυβέρνηση, λέει, επιδιώκει να προστατέψει το μνημείο. Μα, το μνημείο δεν το προσβάλλει ο πολίτης που διαδηλώνει. Το μνημείο το προσβάλλει όποιος το απομονώνει από τον λαό που το γέννησε. Αυτή η ρύθμιση, κύριοι της Κυβέρνησης, δεν προστατεύει, δεν ενώνει, διχάζει. Δεν κατευνάζει μια κοινωνία οργισμένη. Προκαλεί.

Ας πούμε, λοιπόν, τα πράγματα καθαρά. Ο Άγνωστος Στρατιώτης, οι άγνωστοι αυτοί άνδρες και γυναίκες που έχυσαν το αίμα τους για να ζούμε σήμερα ελεύθεροι, δεν πολέμησαν για να είναι σιωπηλή η μνήμη τους, όπως μας είπε σήμερα Πρωθυπουργός, ότι πρέπει σιωπηλά να τιμούμε τη μνήμη των νεκρών. Ο Άγνωστος Στρατιώτης πολέμησε για να μπορεί ο πολίτης να διαμαρτύρεται, να διεκδικεί. Η απαγόρευση των διαδηλώσεων εκεί που βρίσκεται το μνημείο των θυσιών, είναι προσβολή για τις ίδιες τις θυσίες.

Δεν μπορείς να τιμάς τους πεσόντες με σιωπή, όταν αυτοί έδωσαν τη ζωή τους για την ελευθερία, κύριοι της Κυβέρνησης. Η δημοκρατία δεν χρειάζεται φίμωτρο. Χρειάζεται εμπιστοσύνη, χρειάζεται διάλογο, χρειάζεται ανεκτικότητα απέναντι στη διαφωνία.

Το ξεκαθαρίζουμε σε όλους τους τόνους. Ο διχασμός δεν προστατεύει το μνημείο. Το να στέκεσαι μπροστά στο μνημείο και να συνεχίζεις το έργο των ανώνυμων ηρώων, προστατεύεις το μνημείο. Η δημοκρατία μας δεν φοβάται και δεν πρέπει να φοβάται τη συγκέντρωση μπροστά στον Άγνωστο Στρατιώτη. Η δημοκρατία μας γεννήθηκε εκεί και δεν θα επιτρέψουμε να τη φυλακίσουν πίσω από κιγκλιδώματα και διατάγματα.

Για όλους αυτούς τους λόγους, η τροπολογία την οποία φέρνετε είναι απαράδεκτη, αντιδημοκρατική και βαθιά προσβλητική για τη μνήμη των ηρώων μας. Σας καλούμε να την αποσύρετε όχι για λόγους πολιτικής αντιπαράθεσης αλλά για λόγους εθνικής αξιοπρέπειας και ιστορικής συνέπειας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Επόμενος ομιλητής ο κ. Ιωάννης Δελής, Βουλευτής του Κομμουνιστικού Κόμματος Ελλάδος.

**ΙΩΑΝΝΗΣ ΔΕΛΗΣ:** Αφού πρώτα, κυρίες και κύριοι, επαναλάβω το αίτημα του ΚΚΕ για την απόσυρση της απαράδεκτης τροπολογίας για το μνημείο του Αγνώστου Στρατιώτη, μπαίνω κατευθείαν στο νομοσχέδιο με το οποίο η Υπηρεσία Πολιτικής Αεροπορίας μετατρέπεται σε νομικό πρόσωπο δημοσίου δικαίου.

Γιατί; Μα, για να εξυπηρετηθεί πιο αποτελεσματικά η κερδοφόρα δράση του κεφαλαίου στις αερομεταφορές με την αύξηση της εναέριας κυκλοφορίας των πτήσεων. Θεσπίζονται μάλιστα μέχρι και μπόνους για τους ελεγκτές εναέριας κυκλοφορίας, ώστε να πιάνονται οι στόχοι των αερομεταφορικών εταιρειών με την υπέρβαση φυσικά των ασφαλών ορίων της εναέριας χωρητικότητας, το πόσες πτήσεις δηλαδή γίνονται, υπάρχουν στον αέρα. Μια κατάσταση ασφαλώς εξαιρετικά επικίνδυνη, κύριε Υπουργέ, για την εναέρια κυκλοφορία.

Ξέρετε κάτι, όμως, η σημερινή εξέλιξη δεν είναι κεραυνός εν αιθρία. Το 2011 ήταν το ΠΑΣΟΚ που άνοιξε το δρόμο της ιδιωτικοποίησης των αεροδρομίων. Στη συνέχεια το 2016 η Κυβέρνηση ΣΥΡΙΖΑ εκχωρεί 14 κρατικά αεροδρόμια στη Fraport και όλα μαζί βέβαια τα αεροδρόμια της χώρας στο Υπερταμείο. Τότε είναι που σπάει και η Υπηρεσία Πολιτικής Αεροπορίας σε δύο νομικά πρόσωπα, την ΥΠΑ, Υπηρεσία Πολιτικής Αεροπορίας και την ΑΠΑ, Αρχή Πολιτικής Αεροπορίας. Και από την ΥΠΑ πάνε στην ΑΠΑ και ο κανονιστικός ρόλος και η εποπτεία των αερομεταφορών, ό,τι ακριβώς έγινε δηλαδή και με τη Ρυθμιστική Αρχή των Σιδηροδρόμων στο σιδηρόδρομους.

Γιατί; Μα, για να προωθηθεί η ιδιωτικοποίηση και της αεροναυτιλίας, η οποία σταδιακά και σταθερά εκχωρείται σε διάφορες ιδιωτικές εταιρείες παρόχους. Και η Κυβέρνηση, βέβαια, συνειδητά ψεύδεται όταν ισχυρίζεται ότι έτσι δεν διακυβεύεται τάχα η ασφάλεια των πτήσεων. Τι διαψεύδουν συνεχώς οι μεγάλες καθυστερήσεις στην αντικατάσταση του παλιού εξοπλισμού και η υποστελέχωση των σχετικών υπηρεσιών.

Η Αρχή Πολιτικής Αεροπορίας, όμως, η ΑΠΑ, δηλαδή, που ανέλαβε τον εποπτικό και κανονιστικό ρόλο των αεροδρομίων, είναι στην ουσία μια αρχή ρυθμιστική και εργαζόμενους έχει μονάχα στην Αθήνα οι οποίοι πάνε για λίγους ελέγχους στον χρόνο, ελάχιστους, στα αεροδρόμια της χώρας.

Τώρα, για συνδυάστε το αυτό με την παράδοση των αεροδρομίων στη Fraport και με τους αερολιμενικούς της Υπηρεσίας Πολιτικής Αεροπορίας που παλιά έκαναν ελέγχους για θέματα ασφαλείας στη Fraport στις εταιρείες τις αεροπορικές, τις εταιρείες επίγειας εξυπηρέτησης. Αυτοί οι αερολιμενικοί να μην έχουν πλέον αυτήν την αρμοδιότητα, δεν την έχουν. Να πώς καταφέρνουν και πώς γίνεται τελικά οι εταιρείες να κόβουν και ράβουν, οι εταιρείες οι αεροπορικές, με βάση βέβαια τι εξυπηρετεί την κερδοφορία τους.

Ξέρετε, όμως, εδώ είναι που οφείλονται και τα αυξανόμενα εργατικά ατυχήματα που γίνονται στα αεροδρόμια. Μάλιστα μια εταιρεία επίγειας εξυπηρέτησης, η Goldair Holding, απέλυσε εργαζόμενο της και πρόεδρο του Σωματείου Ιδιωτικών Υπαλλήλων Θεσσαλονίκης, ο οποίος βγήκε μπροστά και κατήγγειλε τέσσερα εργατικά ατυχήματα, το ένα μάλιστα ήταν εξαιρετικά σοβαρό, και καλούσε σε αγώνα τους συναδέλφους του. Τον απέλυσε αυτή η εταιρεία.

Στο αεροδρόμιο Μακεδονία της Θεσσαλονίκης όλα αυτά, ένα αεροδρόμιο με κίνηση όλο τον χρόνο και όπως όλα τα αεροδρόμια, βέβαια, της χώρας με αυξημένη κίνηση το καλοκαίρι.

Το ραντάρ, λοιπόν, του αεροδρομίου της Θεσσαλονίκης έχει πέσει μέσα στο 2025 τουλάχιστον επτά φορές και χάθηκε η εικόνα του μέχρι και για τριάντα λεπτά κάποιες φορές, αφού είναι ραντάρ εικοσιπενταετίας, πεπαλαιωμένο δηλαδή, με την Ελλάδα φυσικά να έχει από τα πιο παλιά συστήματα επιτήρησης αεροσκαφών στην Ευρώπη. Για σκεφτείτε όμως, κύριε Υπουργέ, τι άγχος και τι πίεση βάζει στον εργαζόμενο ελεγκτή εναέριας κυκλοφορίας η απώλεια της εικόνας του ραντάρ, μια απροειδοποίητη δηλαδή, μια έκτακτη περίσταση.

Και τι κάνει η Κυβέρνηση για όλο αυτό; Αντί να βάλει ένα σύγχρονο ραντάρ, να κινήσει τις διαδικασίες και γρήγορα να γίνει η αντικατάσταση, προχωρά σε εκπαίδευση των ελεγκτών εναέριας κυκλοφορίας για το πώς να αντιδρούν σε μια τέτοια περίπτωση. Αυτό εννοούσε μάλλον ο Υπουργός κ. Ταχιάος, απαντώντας σε μια ερώτησή μας, όταν μιλούσε για ασφαλείς διαδικασίες όταν πέφτουν τα συστήματα. Αυτές είναι οι ασφαλείς διαδικασίες. Και μας κάνει και κήρυγμα από πάνω, λέγοντάς μας ότι όταν τα συστήματα επιτήρησης έχουν πρόβλημα, ο ανθρώπινος παράγοντας διατηρεί την ασφάλεια των πτήσεων.

Αφήστε, λοιπόν, τα πολλά τα λόγια και τις εξυπνάδες. Αντικαταστήστε άμεσα τον παλιό εξοπλισμό της Υπηρεσίας Πολιτικής Αεροπορίας, ειδικά τον κρίσιμο για την ασφάλεια των πτήσεων και φροντίστε να γίνονται όλες οι απαραίτητες επισκευές και να υπάρχουν και όλα τα απαραίτητα ανταλλακτικά. Και μην πανηγυρίζετε για την τάχα επικείμενη αλλαγή του ραντάρ, αφού ακόμα δεν έχει καν ξεκινήσει το στάδιο του διαγωνισμού που προβλέπεται και απλώς δημοσιεύτηκαν οι τεχνικές προδιαγραφές. Ζήσε Μάη να φας τριφύλλι δηλαδή.

Επίσης, χρόνια τώρα κρατάτε σε πολύ χαμηλά επίπεδα τα τέλη αεροναυτιλίας που πληρώνουν οι αεροπορικές εταιρείες, για να έχουν χαμηλά βέβαια κόστη και να αυξάνουν τα κέρδη τους. Και αυτό μαζί με άλλα -δεν λέμε ότι είναι η μόνη αιτία- καθυστερεί την αντικατάσταση των κρίσιμων εξοπλισμών της ΥΠΑ, της Υπηρεσίας Πολιτικής Αεροπορίας, όπως τα ραντάρ για παράδειγμα.

Τέλος, οι εργαζόμενοι της ΥΠΑ, της Υπηρεσίας Πολιτικής Αεροπορίας, γνωρίζουν πολύ καλά ότι η προμήθεια και η εγκατάσταση κρίσιμων εξοπλισμών έχει καθυστερήσει πάρα πολλές φορές στο παρελθόν λόγω του ανταγωνισμού των εταιρειών προμηθευτών ανταγωνισμού για το κέρδος. Εταιρείες ανταγωνιστικές μεταξύ τους, οι οποίες προσφεύγουν στα δικαστήρια για να μην ολοκληρωθεί ένας διαγωνισμός και χάσουν τον πελάτη, κάτι που συνέβη βέβαια, κύριε Υπουργέ, και στον σιδηρόδρομο, όπως όλοι γνωρίζουμε, με τη γνωστή τραγική κατάληξη τέτοιων καθυστερήσεων. Τέτοιος κρίσιμος εξοπλισμός, για να μπούμε και λίγο σε τεχνικά θέματα, είναι και τα φώτα γωνίας, όπως λέγονται, ενός αεροδρομίου που παίζουν σημαντικό ρόλο στην προσγείωση ενός αεροσκάφους. Στη Θεσσαλονίκη στον έναν από τους δύο διαδρόμους αυτά τα φώτα γωνίας δεν λειτουργούν σωστά. Μάλιστα, οι πιλότοι διαμαρτύρονται γι’ αυτό.

Πάμε στο προσωπικό των Υπηρεσιών της Πολιτικής Αεροπορίας. Θα χρειαστώ ένα λεπτό μονάχα, κύριε Πρόεδρε.

Κατ’ αρχάς, για πείτε μας εδώ τι γίνεται με τις προσλήψεις στους κλάδους που ελέγχονται από τη Fraport. Τι γίνεται εκεί; Είναι στελεχωμένες οι υπηρεσίες; Τώρα, για την Υπηρεσία Πολιτικής Αεροπορίας τη δημόσια, ναι μεν προχωράτε σε μια μικρή αύξηση των οργανικών θέσεων των ελεγκτών εναέριας κυκλοφορίας κατά 10% -ελεγκτές εναέριας κυκλοφορίας οι οποίοι βεβαίως όλα αυτά τα χρόνια οι άνθρωποι ζουν την πιο ακραία εντατικοποίηση και τα ωράρια-λάστιχο ειδικά το καλοκαίρι- η οποία όμως αυτή μικρή αύξηση του 10% είναι τελείως μα τελείως αναντίστοιχη με την αύξηση της αεροπορικής κίνησης, η οποία τα τελευταία χρόνια έχει υπερδιπλασιαστεί. Μόνο για το αεροδρόμιο της Θεσσαλονίκης οι ελεγκτές εναέριας κυκλοφορίας ζητάνε ενίσχυση προσωπικού κατά δέκα άτομα, αφού ενώ με βάση μελέτες ασφαλείας οι ασφαλείς αφίξεις ανά ώρα στο Αεροδρόμιο Μακεδονία της Θεσσαλονίκης είναι δέκα. Τόσες θα έπρεπε να είναι οι αφίξεις. ο αρμόδιος Υπουργός έρχεται εδώ στη Βουλή και δηλώνει ότι μπορούν να γίνουν και δεκατρείς, ενώ στην τουριστική σεζόν είχαν φτάσει μέχρι και δεκατέσσερις.

Κλείνω εδώ και ευχαριστώ, κύριε Πρόεδρε για την ανοχή.

Να γιατί εμείς στο ΚΚΕ θέλουμε ενιαίο κρατικό φορέα και αγωνιζόμαστε γι’ αυτό. Θέλουμε ενιαίο κρατικό φορέα μεταφορών με Υπηρεσία Πολιτικής Αεροπορίας ενιαία και δημόσια, με όλα τα αεροδρόμια κρατικά, συμπεριλαμβανομένης και της αεροναυτιλίας, γιατί έτσι και μόνον έτσι εξασφαλίζονται και οι θέσεις εργασίας και η ασφάλεια των πτήσεων και τα κυριαρχικά δικαιώματα της χώρας, αλλά και οι ποιοτικές και φθηνές αεροπορικές υπηρεσίες για τον λαό. Φυσικά καταψηφίζουμε το νομοσχέδιο, όπως και την τροπολογία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Θα κλείσουμε με τον κ. Σταύρο Μιχαηλίδη, Βουλευτή του ΠΑΣΟΚ.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε. Σαν τελευταίος ομιλητής θα σας παραδώσω το κλειδί! Θα μιλήσω για δέκα λεπτά παραπάνω!

**ΠΡΟΕΔΡΕΥΩΝ (Βασίλειος Βιλιάρδος):** Καθόλου παραπάνω!

**ΣΤΑΥΡΟΣ ΜΙΧΑΗΛΙΔΗΣ:** Κυρίες και κύριοι συνάδελφοι, κύριε Υπουργέ, αφού η Κυβέρνηση με εγκληματικές παραλείψεις στα χρόνια της διακυβέρνησής της δεν είχε καταφέρει να δημιουργήσει και να εξασφαλίσει ένα ασφαλές περιβάλλον για τη μία και μοναδική σιδηροδρομική γραμμή της χώρας, με αποτέλεσμα πριν δυόμισι χρόνια να χάσουμε 57 ζωές και να τραυματιστούν και δεκάδες άλλες, ψυχικά και σωματικά, και αφού πάλι η Κυβέρνηση με σκοπιμότητα -και το εννοώ- δημιούργησε περιβάλλον αδιαφάνειας στον εντοπισμό των αιτιών του εγκλήματος και αφού η Κυβέρνηση ούτε καν συγκρότησε, ως όφειλε, έγκαιρα την κατά τον νόμο αρμόδια επιτροπή διερεύνησης του σιδηροδρομικού ατυχήματος, με αποτέλεσμα να μην είναι σε θέση ακόμα και σήμερα να υποβάλει, όπου ο νόμος, ορίζει εντός ή εκτός Ελλάδος, έγκυρο πόρισμα για τα αίτια του τραγικού πολύνεκρου ατυχήματος και αφού δεν ελήφθη μέριμνα κατά τη συγκρότηση της δικογραφίας να εξασφαλιστεί το ελάχιστο ανθρώπινο ως υποχρέωση απέναντι στους οικείους που με τόσο άδικο και τραγικό τρόπο έχασαν παιδιά και συγγενείς να ταυτοποιήσουν πραγματικά τα λείψανα που παρέδωσαν, αλλά και τη βεβαιότητα ότι για αυτά που παραδίδουν γνωρίζουν τα αίτια του θανάτου, για πολλούς από αυτούς, ανάγκασε -ως ύστατη εκδήλωση των πιο ανθρώπινων αισθημάτων και συναισθημάτων και απαίτηση δικαιοσύνης- έναν γονιό για είκοσι τρεις μέρες να βρίσκεται στο Σύνταγμα μπροστά από τον Άγνωστο Στρατιώτη να απεργεί από τροφή, εκεί που πραγματικά για δεκαετίες με αρχή, όπως ανέφεραν και οι προηγούμενοι ομιλητές, το 1843 ο Έλληνας επαναστάτησε, διαμαρτυρήθηκε και συνεχίζει να διαμαρτύρεται, το κέντρο της πόλης μας, της πρωτεύουσας μας. Έτσι γίνεται σε όλες τις πρωτεύουσες του κόσμου, σε εμάς στο Σύνταγμα.

Η Κυβέρνηση πραγματικά αξιοποίησε, επιστράτευσε ό,τι εργαλείο μπορούσε, για να πειθαναγκάσει αυτόν τον άνθρωπο να φύγει, να εγκαταλείψει τον αγώνα, με αποτέλεσμα να ξεσηκώσει πραγματικά το λαϊκό αίσθημα δικαίου όλων των Ελλήνων. Σε τί; Στο πιο ανθρώπινο αίτημα: «Θέλουμε να ξέρουμε αν τα λείψανα που θάψαμε ήταν τα παιδιά μας». Θέλουν να ξέρουμε την αιτία γι’ αυτό που οι γονείς υποπτεύονται και αν πραγματικά ήταν αυτό το πράγμα. Εμείς λέγαμε και από αυτό το Βήμα και όπου συμμετείχαμε σε συζητήσεις έξω, στα μέσα μαζικής ενημέρωσης: «Δεν καταλαβαίνετε ότι δεν μπορείτε να πάτε κόντρα σε αυτόν τον ποταμό αντίδρασης της χώρας και θα υποκύψετε στο τέλος;».

Όσο και να λέτε ότι η δικαιοσύνη δεν το επιτρέπει, δεν το επιτρέπει και ο νόμος, τελικά πώς βρέθηκε μια ωραία μέρα και το δικαίωμα και ο τρόπος και ικανοποιήθηκε αυτό το αίτημα.

Και ερχόσαστε τώρα, με μια τροπολογία να επιβάλλετε πράγματα που ενενήντα πέντε χρόνια από τη δημιουργία, την τοποθέτηση στο συγκεκριμένο σημείο του Αγνώστου Στρατιώτη ο κόσμος διαμαρτύρεται, εκφράζει τις ανησυχίες του, τις απαιτήσεις του στην εκάστοτε κυβέρνηση.

Καμία κυβέρνηση σε όλα αυτά τα χρόνια δεν απαίτησε, πραγματικά, τέτοιες υπερβολές. Και το λέω «υπερβολές» γιατί ο νόμος, η νομοθεσία γενικότερα, υπάρχει νομοθετικό πλέγμα που τις απρέπειες, τις υπερβολές, αν θέλετε, τις καταστροφές αλλά και την έλλειψη σεβασμού προς ένα τέτοιο Μνημείο αντιμετωπίζεται. Υπάρχει ο τρόπος.

Εσείς θέλατε για επικοινωνιακούς ή άλλους λόγους, που έχουν ειπωθεί σε αυτήν την Αίθουσα, να επιβάλλεται όχι μόνο νέες απαγορεύσεις, αλλά καταργείτε και τις εξαιρέσεις των απαγορεύσεων. Δηλαδή στο άρθρο 2 του ν.4703 στις παραγράφους 5 και 6, προβλέπεται ότι όταν είναι κάτι έκτακτο, κάτι που ξεσηκώνει -από χαρά, αλλά και από αγανάκτηση- τον κόσμο αιφνίδια -όχι οργανωμένα- να πάει να διαμαρτυρηθεί, τότε δεν ελέγχεται ποινικά ή διοικητικά και αυτό το καταργείτε.

Λοιπόν, εάν δεν καταλαβαίνετε ότι όλα αυτά τα πράγματα ξεσηκώνουν τον κόσμο, τότε πραγματικά είναι να απορεί κανείς. Και ξέρετε κάτι, και εκεί θα υποκύψετε, αν αύριο μαζευτούν πεντακόσια άτομα εδώ μπροστά, τι θα τους κάνετε; Κι αν αύριο χρειαστεί, όπως στο παρελθόν, Υπουργοί της Κυβέρνησής σας και ο Πρωθυπουργός να παραστούν, όπως παρέστησαν πριν από λίγα χρόνια για να διαμαρτυρηθούν για τις Πρέσπες -τι ήταν τότε- δεν θα πάνε, θα πουν ότι τώρα υπάρχει αυτός ο νόμος; Δεν στέκονται αυτές οι απαγορεύσεις σε έναν λαό σαν τον δικό μας. Και να σας πω και κάτι άλλο;

Κύριε Πρόεδρε, δύο λεπτά, τελειώνω. Ο Άγνωστος Στρατιώτης δεν μεταγυρίζει στον τάφο του, στο κενοτάφιο, από τέτοια γεγονότα και διαμαρτυρίες διότι και γι’ αυτό έχασαν τη ζωή τους για να μπορούμε εμείς οι Έλληνες στην πατρίδα μας, στην ελεύθερη πατρίδα μας να διαμαρτυρόμαστε ακόμα και καθ’ υπερβολή και καμιά φορά και ακραία, που δεν πρέπει, αλλά γίνεται. Ο άγνωστος στρατιώτης μεταγυρίζει στον τάφο του όταν δεν διεκδικούμε τα δίκαια τα εθνικά. Ο αφανής ναύτης, που έπεσε στις μάχες των θαλασσών μας, δε μεταγυρίζει γι’ αυτά τα πράγματα, μεταγυρίζει όταν δεν μπορούμε να ποντίσουμε ένα καλώδιο, όταν δεν μπορούμε να επεκτείνουμε τη χωρική μας θάλασσα εκεί που δικαιούμαστε, όταν δεν μπορούμε να συστήσουμε την ΑΟΖ ακόμα και με την Κύπρο. Για όλα αυτά τα πράγματα θα μπορούσε να φέρνει βόλτες στον τάφο του μέσα ο αφανής ναύτης και ο άγνωστος στρατιώτης.

Δύο λόγια και για το νομοσχέδιο, κύριε Υπουργέ, φέρνετε μια καινούργια διαδικασία οργάνωσης της Υπηρεσίας Πολιτικής Αεροπορίας. Μέχρι πριν λίγα χρόνια ΥΠΑ και ΑΠΑ ήταν ενωμένα πράγματα, καλά κάναμε, καλά έκανε η πολιτεία μας και τα ξεχώρισε.

Κοιτάξτε υπάρχουν, όμως, θέματα. Υπάρχουν σοβαρά θέματα ασφάλειας, υπάρχουν σοβαρά θέματα ποιότητας των παρεχόμενων υπηρεσιών από τις εταιρείες σε εμάς εδώ στην Ελλάδα, υπάρχουν σοβαρά θέματα προστασίας των δικαιωμάτων των επιβατών. Υπάρχουν υπερβολές σε χρεώσεις. Δηλαδή μπαίνω εγώ στο διαδίκτυο, εγώ κάνω αυτήν τη δουλειά, και κλείνω εισιτήριο, για να το αγοράσω με χρεώνει αν διαλέξω και μια θέση, αρχίζουν και χρεώνουν, κάνουν απίστευτες χρεώσεις για το βάρος για βαλίτσες, αν είσαι κοντά σε παράθυρο, αν δεν είσαι. Είναι υπερβολικά πράγματα.

Όμως, περισσότερο θέλω να σταθώ στο θέμα της ασφάλειας των πτήσεων, κύριε Υπουργέ. Θέλω να το προσέξετε αυτό. Θα καταθέσω και δύο φωτογραφίες.

Επί τρεις μήνες ταξίδευα μ’ ένα αεροσκάφος ATR, αεροπορικής εταιρείας του εσωτερικού, όπου όταν βγαίνεις έξω, πριν βγεις σου λένε «όταν κατεβαίνετε, προσέξτε, κρατήστε τη χειρολαβή». Χειρολαβή επί τρεις μήνες που ταξίδευα έτυχε σε αυτό το δρομολόγιο. Είχα πάρει και το νηολόγιο. Ήταν το ίδιο. Κανείς δεν ελέγχει.

Το καταθέτω στα Πρακτικά.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άλλη φωτογραφία που τραβήχτηκε από το τζάμι του παράθυρου της θέσης μου. Είναι όλοι μέσα κλεισμένοι και ήρθε το βυτίο και έκανε πετρέλευση. Είδα τα πρωτόκολλα. Όντως με κάποιες προϋποθέσεις γίνεται, αλλά σας λέω ότι τουλάχιστον στη ναυτιλία, που τη γνωρίζω και αυτή καλά, τέτοια πράγματα δεν γίνονται. Επιβάτης σε πλοίο και να γίνεται πετρέλαιο…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω, κύριε Πρόεδρε.

Και τι πετρέλαιο; Μαζούτ είναι. Παίρνει φωτιά. Αν το ρίξεις στη φωτιά, δεν παίρνει. Στο αεροπορικό στη θύρα μια κακή γείωση να συμβεί αντιλαμβάνεστε τι μπορεί να γίνει.

Δεν είναι φαντασίες. Είναι γεγονότα καθημερινά.

Το καταθέτω για τα Πρακτικά.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχουν και πάρα πολλά άλλα τα οποία παρατηρούμε κάθε μέρα στις αεροπορικές μας μεταφορές. Να μη συμβεί ποτέ. Δεν λέω ότι δεν είναι αξιόπλοες οι εταιρείες μας, αλλά πρέπει και οι υπηρεσίες οι αρμόδιες να κάνουν τη δουλειά τους όπως πρέπει.

Θέλω να κλείσω με μια κουβέντα μόνο για τη Χίο. Ανταποκρίνεστε στις ερωτήσεις. Είστε τώρα καινούριος στη θέση σας και ανταποκρίνεστε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω, κύριε Πρόεδρε.

Εδώ και μήνες, δεκάδες μήνες, δεν μπορούμε να ξέρουμε αν οι περιοχές που απαλλοτριώθηκαν πού πήγαν, αν έχουν παραληφθεί από την ΥΠΑ. Δεν μπορούμε να πάμε να παρκάρουμε το αυτοκίνητό μας για να ταξιδέψουμε και το αφήνουμε στη θάλασσα. Το αεροδρόμιο έξι χρόνια διακόσια μέτρα δεν μπορεί να ολοκληρωθεί.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, κάντε επίκαιρη.

**ΣΤΑΥΡΟΣ ΜΙΧΑΗΛΙΔΗΣ:** Θα κάνουμε επίκαιρη.

Σας παρακαλώ δείτε τα όλα αυτά τα πράγματα, διότι άπτονται και της καλής λειτουργίας της υπηρεσίας που επανασυστήνετε.

Ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μιχαηλίδη.

Κυρίες και κύριοι συνάδελφοι,δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 10.38΄ λύεται η συνεδρίαση για αύριο, ημέρα Τετάρτη 22 Οκτωβρίου 2025 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υποδομών και Μεταφορών: «Σύσταση και οργάνωση του νομικού προσώπου δημοσίου δικαίου με την επωνυμία Υπηρεσία Πολιτικής Αεροπορίας και άλλες διατάξεις αρμοδιότητας του Υπουργείου Υποδομών και Μεταφορών», σύμφωνα με τη συμπληρωματική ημερήσια διάταξη που σας έχει

διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**